
Skiriu Almai 


Ieškoti atsakymo į klausimą, kiek politikai ir valdžios vyrai prisideda prie 
savo šalies sėkmės, - nelengva užduotis. Viena vertus, vyksta tam tikri isto- 
riniai procesai, veikia galingos tarptautinės jėgos ir įtakos, dirba nesuskai- 
čiuojama armija valdininkų ir diplomatų, savo funkcijas atlieka institucijos, 
žiniasklaida, mokslininkai ir ekspertai. Kita vertus, turime politiką, konk- 
retų asmenį, kuris, nors ir nepaprastai talentingas, dažnai yra varžomas 
savo pareigų ir kovoje iš tikrųjų nedaug ką gali ir reiškia. Bet ar iš tiesų jis 
reiškia nedaug? Kaip pats asmeniškai įsitikinau, vadovavimas, aktyvumas 
ir pavyzdys gali daryti stebuklus ir šalyje, ir tarptautinėje arenoje. Lyderiai 
sugeba mobilizuoti, skatinti iniciatyvą, paakinti ir įkvėpti veiksmams. Jie 
gali sustiprinti savo tautiečių pastangas, o palaikydami asmeninius san- 
tykius užsienyje su įtakingais žmonėmis, neabejotinai vaisingai prisideda 
prie savo šalies siekių įgyvendinimo. 

Manau, kad tokio lyderio pavyzdys buvo Prezidentas Valdas Adam- 
kus. Puikiai prisimenu mūsų pirmą susitikimą 1998 metų vasario mėnesį, 
surengtą minint Lietuvos nepriklausomybės 80-metį. Jau tada išrinktasis 
Prezidentas paliko man stiprų ir gerą įspūdį. Nors mus skiria ištisa kar- 
ta — Valdas Adamkus yra už mane gerokai vyresnis, — išėjau po mūsų 
susitikimo jausdamas ne tik didelę pagarbą šiam žmogui, bet ir įsitikinęs, 
kad Lietuva tobulai pasirinko. Žinojau, kad šis žmogus gali būti įrašytas di- 
delėmis raidėmis į Lietuvos istoriją kaip valdžios vyras, sėkmingai sutelk- 
slantis savo šalį, nuvesiantis ją į NATO ir Europos Sąjungą. Nesuklydau. 
Jo sėkmė buvo juo sunkiau pasiekiama, nes jis kilęs iš šalies, kurios gy- 
ventojų skaičius nėra didžiausias Europoje. Kaip valstybės, turinčios kone 
40 milijonų gyventojų, Prezidentas, žinojau, kad dideli skaičiai ir statistika 
dažnai gerokai pagelbėja. 

Prezidentas Adamkus tolesniais metais tapo žymiu politiku — taip pat 
ir Europos arenoje, - o man buvo svarbiausia, kad jis puikus žmogus, su 
kuriuo mane netrukus susiejo tikra ir nuoširdi draugystė. 

Kad Valdas - išskirtinė asmenybė, rodydavo ne tik jo laimėjimai, bet ir 
tai, kaip subtiliai ir kultūringai jis jų siekė. 


Pradėsiu nuo dalyko, kuris man yra arčiausiai širdies, tai yra lenkų ir lie- 
tuvių santykių. Mudviejų prezidentavimo laikais politinis mūsų šalių bend- 
radarbiavimas klostėsi gerai ir teikė didelių vilčių. Iš šiandienos perspek- 
tyvos žinome, kad kai kurios jų pasirodė nepatvarios, bet anuomet Valdo 
Adamkaus asmenyje Lenkija rado autoritetingą ir atsakingą partnerį. Pre- 
zidentas Adamkus dialoge su Lenkija nevengė liesti sudėtingų abiejų tautų 
bendros istorijos klausimų. Visuomet tai darydavo išmintingai ir apdairiai. 
Daugiausia dėl Jo ryžtingumo ir politinės valios nuo 1998-ųjų Lenkija ir 
Lietuva tapo strateginėmis partnerėmis, o mūsų šalių bendradarbiavimas 
neabejotinai suteikė daug naudos besivienijančiai Europai ir viso pasaulio 
saugumui. Su dėkingumu prisimenu Jo įsitraukimą į kovos su terorizmu 
konferenciją, surengtą Varšuvoje 2001 m. lapkričio 6 d., po teroristinių 
išpuolių Niujorke ir Vašingtone; konferencija įvyko mano iniciatyva. Prezi- 
dentas Adamkus pirmasis iš kviestinių svečių oficialiai patvirtino atvyksiąs 
į šį viršūnių susitikimą, taip prisidėdamas prie viso sumanymo sėkmės. 
Bendradarbiaudami mudu turėjome didžiulį ramstį — savo prezidentinės 
kanceliarijas. Kartu su Valdu nusprendėme sukurti Lenkijos ir Lietuvos Pre- 
zidentų konsultacinį komitetą, kuris pirmiausia aptardavo bendradarbia- 
vimo problemas ir projektus, o paskui rengdavo rekomendacijas abiem 
Prezidentams. Tam tikru požiūriu jis atlikdavo lenkų ir lietuvių grupės su- 
dėtingiems klausimams spręsti funkciją. 

Vienas didžiausių Valdo Adamkaus prezidentavimo pasiekimų, be abejo, 
buvo Jo didžiulis indėlis į derybas dėl stojimo į NATO ir Europos Sąjungą. 
Lenkijos ir Lietuvos bendradarbiavimas tuomet buvo įgijęs akivaizdų stra- 
teginį pobūdį. Tikiuosi, kad Lenkija, būdama NATO narė nuo 1999 metų, 
sugebėjo paremti ir paskatinti mūsų kaimynės narystę. Šiaurės Atlanto są- 
jungos viršūnių susitikimas Prahoje 2002 metais buvo reikšmingas įvykis 
mums, tuometiniams Lenkijos ir Lietuvos prezidentams, mūsų šalims ir tau- 
toms. Kartu išsipildė daugybės lenkų ir lietuvių kartų svajonė apie saugią 
mūsų tėvynių ateitį; vėl tapome artimais sąjungininkais, šiuokart didžiulėje 
euroatlantinėje koalicijoje. Ypač džiaugiuosi 2002 metais galėjęs asmeniš- 
kai dalyvauti Vilniuje surengtose iškilmėse Lietuvos įstojimo į NATO proga. 

Panašaus pobūdžio buvo ir mūsų bendros pastangos dėl narystės Euro- 
pos Sąjungoje. Prezidentas Adamkus buvo stiprus mūsų komandos narys: 
su tvirtu įsitikinimu galiu jį pavadinti Vidurio ir Rytų Europos proto balsu 
daugelyje pokalbių ir derybų su Vakarų Europos politikais. Ilgus metus 
gyvenęs JAV ir įpratęs prie tarptautinės arenos, Lietuvos Prezidentas tapo 


Prezidentai Valdas Adamkus ir Aleksanderis Kwašniewskis Vilniuje prie „Stiklių“ restorano. 


Helsinkio grupės lyderiu, dažnai derybų metu stebindamas mane nepa- 
prastu sumanumu ir paveikumu. Be to, jis didino mūsų patikimumą ir 
pasitikėjimą mūsiške Europos dalimi. 

Įstojimas į NATO ir Europos Sąjungą mūsų šalims buvo istoriniai pasie- 
kimai, tačiau politiko biografijoje į pirmąjį planą dažniausiai prasimuša tai, 
kaip buvo elgiamasi sunkiais, lūžio laikotarpiais. Šiuolaikinėje Europoje to- 
kių akimirkų, kai galima vienam priimti sprendimą ir paveikti Europos bei 
viso pasaulio likimą, nėra daug. Mums abiem tokiu išbandymu tapo Oran- 
žinė revoliucija Ukrainoje. Buvau paprašytas tarpininkauti ginče, kilusiame 
tarp dviejų kandidatų į prezidentus - Viktoro Juščenkos ir Viktoro Januko- 
vyčiaus, kaltinusių vienas kitą balsavimo rezultatų klastojimu. Trečioji šalis 
buvo, žinoma, valdantysis Prezidentas Leonidas Kučma. Nuo pat pradžių 
žinojau, kad vieno Lenkijos Prezidento misija sėkmės neatneš; tai turėtų 
būti tikra europietiška misija, Europos įgaliota delegacija. Norėjau, kad, 
be Lenkijos, derybų grupėje būtų dar vienas narys, pripažintas Vidurio ir 
Rytų Europos regionų bei Europos Sąjungos ir kitų Europos organizacijų 
atstovas. Mano kandidatas — ir, kaip pasirodė, puikus pasirinkimas - su- 
prantama, buvo Valdas Adamkus. Nors ir žinojo, kokią didelę riziką pri- 


sliimame ir kiek nedaug galime tikėtis iš kitų Europos Sąjungos valstybių, 
jis nesvyruodamas mane parėmė. Valdas Adamkus tą akimirką įrodė, kad 
yra nestandartinis politikas, gebantis akimirksniu išsiveržti iš biurokratinės 
rutinos, pasitikti sudėtingus iššūkius ir sėkmingai su jais susidoroti. Vyks- 
tant Ukrainos apskritojo stalo diskusijoms galėjau tikėtis Jo santūrumo ir 
neįkainojamo išmanymo. 

Misija Kijeve 2004 metų žiemą buvo ne tik mūsų bendra sėkmė. Tai visos 
Vidurio ir Rytų Europos, savo jėgomis sugebėjusios įveikti krizę, kurios pasek- 
mės galėjo būti dramatiškos tiek Ukrainai, tiek visam regionui, laimėjimas. 

Už Tavo didžiulį atsidavimą tokiam svarbiam reikalui, Bičiuli, - dar kar- 
tą didžiausia mano padėka. 

Prezidento Valdo Adamkaus ankstesnių veiksmų Ukrainoje dvasia lei- 
džia suvokti ir vėlesnius Lietuvos valdžios sprendimus dėl paramos Gruzijai 
per karą su Rusija, taip pat konstruktyviai, mano galva - tinkamiausiai, 
prieita prie dialogo su Baltarusijos režimu. 

Šiandien mūsų kartos politikai tęsia savo veiklą užsienio politikos plot- 
mėje, toliau stengdamiesi paisyti mūsų šalių interesų, stiprinti Europos 
integraciją ir spręsti globalias problemas. Tai nėra lengva užduotis, ypač 
turint omeny, kad vos prieš 30 metų viskas atrodė „lengviau“, o tikslai 
iškildavo patys savaime. Tačiau po „Solidarumo“ susikūrimo, nuvertus ko- 
munizmą, nugriovus geležinę uždangą, išsiplėtus NATO ir ES, niekas nėra 
labai akivaizdu, kai kalbama apie ateitį. Priešingai, turime naują milžinišką 
iššūkį, kuris vadinasi kova su terorizmu, finansinę ir ekonominę krizę, turi- 
me amžinai neišspręstas globalias problemas: skurdą, ligas, lokalius karus. 
Visa tai tampa mūsų dabartinėmis užduotimis, kasdiene pareiga. Be aiš- 
kaus atsakymo lieka ir vienas iš pamatinių klausimų: kur einame? Koks bus 
mūsų pasaulis po 20, 30, 50 metų? Man atrodo, atsakymo į šį klausimą 
turėtų ieškoti šiandienos intelektualai ir politikai. Neužtenka dienotvarkės, 
reikia vizijos. Valdas Adamkus visuomet turėjo tokią viziją, ją tebeturi ir 
šiandien tebedirba ta linkme. Didžiuojuosi, kad galiu vadinti Valdą Adam- 
kų savo draugu, o savo tautiečių vardu dėkoju, kad galime Tave, Valdai, 
vadinti ir visos mūsų Respublikos draugu. 


pi Augaudis | a ajuiniyus 


Aleksander Kwašniewski 
Lenkijos Respublikos Prezidentas 1995-2005 


Laikas greitai užžeria įvykius užmaršties dulkėmis. Ne kartą man pačiam 
teko įsitikinti, kad jau kitą dieną gali būti pasakojama visiškai kitaip, nei 
buvo iš tikrųjų. Ką jau kalbėti, kai atsigręžiama į tai, kas nutiko prieš metus, 
dvejus ar penkerius? Noras padėti atminčiai išsaugoti gyvą praeities vaizdą 
ir skatino mane daug metų nuolat rašyti dienoraštį. 

Paauglystės, jaunystės metais daug žmonių savo mintis ir jausmus patiki 
dienoraščiui. Man šis įprotis susiformavo sulaukus brandos, kai jau buvau 
JAV federalinės valdžios pareigūnas, vadovavau už šešių valstijų gamtosau- 
gą atsakingai regioninei JAV aplinkos apsaugos agentūrai, bet kartu likau 
pasinėręs į išeivijos politinę bei visuomeninę veiklą. 

Ypač stropiai ėmiau rašyti dienoraštį, kai Lietuvos žmonės man sutei- 
kė didžiulę garbę ir atsakomybę dešimt metų būti šalies prezidentu. Tai 
nemenka jaunos Lietuvos valstybės brendimo, įsitvirtinimo tarptautinėje 
bendruomenėje istorijos dalis. Jutau pareigą sąžiningai fiksuoti įvykius, 
procesus, kuriuose pats dalyvavau ar kuriuos stebėjau. Viena vertus, tai da- 
riau norėdamas sau išsaugoti tikslesnį kintančio politinio gyvenimo vaizdą, 
nes prabėgus ir kelioms dienoms daug kas apsiblausia, prisimiršta svarbios 
detalės, o juk kiekvienam žmogui pravartu kartais atsigręžti į praeitį. Kita 
vertus, suvokiau, kad mano užrašai gali būti naudingi istorijos studijoms. 

Kone kasdien vakare stengdavausi užfiksuoti svarbesnius įvykius. Jei ko- 
kios aplinkybės sutrukdydavo, tai darydavau kitą dieną. Tiesa, pasitaikydavo, 
kad dėl labai intensyvios dienotvarkės užmesdavau dienoraštį net ir kelioms 
savaitėms, bet tokių „baltų dėmių“ nėra daug, ir, rengdamas knygą, pasi- 
stengiau šias spragas užkamšyti vėlesnių laikų prisiminimais ir komentarais. 

Žinoma, dienoraštyje neįmanoma išvengti subjektyvumo, jame visuomet 
atsispindi asmeninis rašančiojo požiūris. Fiksuodamas įvykius, nevengiau jų 
vertinti, išsakyti savo nuomonės, kartais išliedavau ir jausmus. Mat pasitaiky- 
davo, kad spaudoje perskaitydavau pastabų, spėlionių, politologų tariamų 
įžvalgų, neturinčių nieko bendra su tikrove. Būdavo ir melo, niekuo nepagrįs- 
tų įtarinėjimų, net įžeidinėjimų. Susilaikydavau nuo viešo atkirčio, bet vakare 
užrašydavau, kas guli ant širdies. Rašymas man padėdavo nusiraminti. Kilus 


sumanymui dienoraščius sudėti į knygą, nusprendžiau išsaugoti jų atvirumo 
dvasią, todėl necenzūruodamas skelbiu ir emocinius išgyvenimus, patirtus 
diena iš dienos rašant apie tuo metu mane jaudinusius dalykus. 

Manau, dienoraščiai gali praversti mūsų šalies politinius procesus no- 
rintiems geriau suvokti žmonėms ne vien dėl juose išguldytų faktų, detalių, 
bet ir dėl mano autentiškų vertinimų, paaiškinančių, kodėl aš priėmiau 
vienokį ar kitokį sprendimą. 

Šioje knygoje skelbiami dienoraščiai aprėpia šešerių su puse metų lai- 
kotarpį — tarpsnį nuo pirmosios iki antrosios kadencijos ir visą jos laiką. 
Ankstesnių metų dienoraščių nebuvo prasmės publikuoti, nes iš dalies jais 
remiantis parašyta mano pirmosios kadencijos atsiminimų knyga „Be nu- 
tylėjimų“. 

Be abejo, į knygą nebuvo įmanoma netrumpinant, mechaniškai per- 
kelti visų dienoraščių. Pirmiausia - ji būtų dvigubai storesnė. Kita vertus, 
užsirašydavau ir kasdienės darbotvarkės faktų, kurie atspindi Prezidentūros 
darbą, bet neturi istorinės vertės ir nebūtų įdomūs skaitytojui. Tai infor- 
macija apie labiau mandagumo susitikimus su ambasadoriais, įvairiais už- 
sienio svečiais, darbo pokalbius su mūsų šalies pareigūnais apie dabar jau 
pamirštas problemas, taip pat retsykiais pasitaikantys užrašai apie poilsio, 
buities reikalus. Tačiau visi svarbesni politinio pobūdžio įrašai ir net mano 
jausmus atspindinčios įžvalgos pakliuvo į knygą. 


Dienoraštis neretai būdavo rašomas skubomis, vėlai vakare, ne visuo- 
met namie - pasitaikydavo, kad ir viešbutyje ar net lėktuvo krėsle. Todėl 
leidžiant knygą šiek tiek taisyta, redaguota įrašų kalba, bet ne faktai ir 
mintys. Tačiau ir dienoraščių originalai bus prieinami visuomenei - juos 
ketinu perduoti archyvui. 

Neneigsiu, rašydamas dienoraštį suvokiau, kad čia ne vien mano išpa- 
žintis sau, bet ir dokumentas, kurį ateityje galės skaityti žmonės. Bet tai 
nevaržė mano laisvės sakyti, ką galvoju politikos klausimais, gal tik kartais 
vengiau rašyti apie asmenis, su kuriais asmeniškai artimai bendravau, bijo- 
damas juos užgauti savo atvirumu. Tokie nutylėjimai neturi visuomeninės 
reikšmės. Kalbėdamas apie šaliai svarbius dalykus, laikiausi nuomonės, 
kad neturiu teisės nieko nutylėti. 

Iš pradžių kiek abejojau, ar praeities įvykius nuosekliai fiksuojantys die- 
noraščių įrašai gali sudominti skaitytojus. Kai buvo rengiama ši knyga, juos 
dar kartą skaičiau su literatūriniu pagalbininku. Prieš akis tarsi prabėgo gy- 
venimo tarpsnis pasibaigus mano pirmajai kadencijai ir visa antroji kaden- 
cija. Dabar drauge su manimi, mano žvilgsniu per šį laiką galės perbėgti ir 
skaitytojas. 

Savęs ne kartą klausiau, ar visada elgiausi teisingai, ar visuomet dariau 
tai, ką įmanoma padaryti. Į tai atsakys istorija, bet neabejoju dėl vieno daly- 
ko: visi sprendimai, veiksmai atitiko mano įsitikinimus, moralės principus. 

Turbūt kiekvienam žmogui, atsigręžus į savo praeitį, kyla klausimas, ką 
jis darytų kitaip, jei galėtų grąžinti praėjusį laiką. Aiškaus atsakymo ne- 
žinau. Gyvenimas keičiasi, atsiranda naujų aplinkybių, patys žmonės jau 
kitokie, nei buvo praeityje. Ne veltui sakoma, kad į tą pačią upę dukart 
neįbrisi. Tačiau žinau, kad elgiausi taip, kaip tuo metu maniau esant teisin- 
giausia, ir dariau tai, kas Lietuvai buvo reikalinga. 

Prie kai kurių dienoraščių įrašų norėjosi stabtelėti ir pakomentuoti įvy- 
kius ar papildyti samprotavimais iš dabarties pozicijų. Taip atsirado pas- 
tabos paraštėse. Galiausiai susidėliojo tarsi mano akimis regima politinio 
gyvenimo panorama. Tikiuosi, dienoraščiai ir jų papildymai padės Lietu- 
vos žmonėms geriau suvokti jau istorija tampančius mano paskutinės ka- 
dencijos metus, todėl ir atiduodu juos skaitytojų teismui. 

200 3rieji 


2003 metų vasario 27 diena, Vilnius. Mano pirmoji „nedarbo“ diena. Ta- 
čiau jau 10 valandą ryto buvau Mokslų akademijos rūmuose. Čia vyko mūsų ša- 
lies ir Europos Komisijos seminaras, skirtas aptarti, kaip rengiamės referendu- 
mui dėl narystės Europos Sąjungoje. Savo kalboje pabrėžiau, kaip svarbu, kad 
mūsų žmonės kuo tvirčiau paremtų Lietuvos integraciją į Europos bendriją. 


2003 metų vasario 28 diena, Vilnius. Vilniaus paveikslų galerijoje klausė- 
mės koncerto. Kvietimas skelbė, kad tai „kultūros darbuotojų dovana preziden- 
tui Valdui Adamkui“. Mėgavomės ne tik puikia muzika, bet ir jaukia, kamerinė, 
dvasinga vakaro atmosfera. 

Jaudino susirinkusių žymiausių mūsų kultūros žmonių nuoširdus dėmesys 
mums, širdingas bendravimas. Nejučia prisiminiau koncertus Baltuosiuose rū- 
muose prezidento Johno Fitzgeraldo Kennedy laikais. 


2003 metų kovo 3 diena, Vilnius. Nemaža dalis mano štabo žmonių iš Pre- 
zidentūros grįžo dirbti į Užsienio reikalų ministeriją. Jie pasisiūlė ir toliau arti- 
mai bendradarbiauti, žadėjo teikti man informaciją ir analitinius vertinimus. 

Šiandien vakare Didžiosios Britanijos ambasadorius Jeremy Hillas mano ir 
Almos garbei surengė vakarienę. Dalyvavo JAV, Švedijos ir Norvegijos ambasa- 
doriai su žmonomis bei būrelis lietuvių politikų, visuomenininkų. 

Tai antroji vakarienė su diplomatais šiomis dienomis - užvakar privačiai va- 
karieniavau su Švedijos ambasadoriumi Janu Palmstierna. Malonu girdėti gerų 
atsiliepimų apie savo penkerių metų darbą ir padėką už pastangas tarptautinės 
politikos arenoje, bet vis dar dvasine prasme nelengva ramiai klausytis tokių 
pagyrimų, prisimenant rinkimų rezultatus. 


2003 metų kovo 4 diena, Vilnius. Į Vilnių Lietuvos valstybės konkordato 
su Vatikanu 70-mečio minėjimo proga atskrido Vatikano valstybės sekretorius 
arkivyskupas Jeanas-Louis Tauranas. Užsienio reikalų ministerija pasiteiravo, 
ar sutikčiau jį priimti Turniškių rezidencijoje. Žinoma, sutikau. Ir manęs laukė 
maloni staigmena -— Vatikano valstybės sekretorius atvyko lydimas trijų kartu 
su juo atskridusių vyskupų, kardinolo Audrio Juozo Bačkio, nuncijaus Baltijos 
šalims Peterio Stephano Zurbriggeno ir ambasadoriaus Kazio Lozoraičio. 


Pasirodo, jie su manimi susitiko pirmiausia, prieš pradėdami kitus vizitus. 
Pusantros valandos vaišindamiesi vynu šnekučiavomės apie Bažnyčios padėtį 
Lietuvoje. Aišku, svečiai nenutylėjo ir naujausios Lietuvos aktualijos - aiškia- 
regės ir burtininkės Lenos Lolišvili įtakos prezidentui Rolandui Paksui. Iki 
šiol vengiau kalbėti šia tema. Tačiau kardinolas Audrys Juozas Bačkis paskel- 
bė griežtą pareiškimą dėl Lenočkos vaidmens ir perspėjo, kad niekam nede- 
rėtų kalbėti Dievo vardu. Visiškai jam pritariu. 

Arkivyskupas Jeanas-Louis Tauranas įteikė man popiežiaus Jono Pauliaus II 
medalį. 


2003 metų kovo 6-7 dienos, Ciurichas, Šveicarija. Pradedame dviejų sa- 
vaičių kelionę į Šveicariją ir JAV. 

Ciuriche, Europos reikalų institute, perskaičiau pranešimą „Lietuva XXI šimt- 
metyje Europos bendrijoje“. Konferencijoje dalyvauja ir baigęs kadenciją Estijos 
prezidentas Lennartas Meri bei Baltijos šalių ekonomikos ir ūkio ministrai. 

Per susitikimą su šveicarų bankininkais pajutau, kad jie labai mažai ką žino 
apie šiandieninę Baltijos šalių padėtį. Stengiausi juos sudominti verslo galimy- 
bėmis Lietuvoje. Taip pat kalbėjomės apie mūsų santykius su Rusija, tranzito į 
Kaliningrado kraštą problemas. 

Šveicarai teiravosi ir apie prezidento rinkimus Lietuvoje. 

Kovo 7-osios vakare išskridome į Vašingtoną. 


2003 metų kovo 8 diena, Vašingtonas. Pirmoji diena JAV prasidėjo vieš- 
nagę įtakingos JAV Respublikonų partijos veikėjos Judie Finley namuose. Čia 
susitikome su Zbigniewu Brzezinskiu, buvusia prezidento Ronaldo Reagano 
administracijos paskirta JAV atstove Jungtinėse Tautose Jeane Kirkpatrick, ke- 
liais Kongreso nariais, Baltųjų rūmų administracijos ir Valstybės departamen- 
to pareigūnais. 

Daugiausia kalbėjomės apie padėtį Lietuvoje po prezidento rinkimų. Ap- 
stulbino, kad jau ir JAV politinius sluoksnius pasiekė žinios apie mįslingus 
burtininkės Lenočkos ryšius su Rolandu Paksu. Įtikinėjau pašnekovus, kad 
Lietuvos užsienio politika neturėtų smarkiai keistis ir mūsų šalis vykdys savo 
tarptautinius įsipareigojimus. 

Jaudinančią kalbą per pietus pasakė Zbigniewas Brzezinskis. Jis pasiūlė tostą 
mano garbei ir sveikindamas mane padėkojo už didelį darbą tiesiant Lietuvai ke- 
lius į Vakarus, o baigdamas išsakė apgailestavimą, kad vienu metu iš Europos poli- 
tinės scenos pasitraukė du prezidentai — Vaclavas Havelas ir Valdas Adamkus... 


Vakare „Marriott“ viešbučio konferencijų salėje pasakiau kalbą apie Baltijos 
šalių įnašą stiprinant NATO transatlantinį saugumą. 


2003 metų kovo 14 diena, Čikaga. Laiką leidžiame daugiausia susitikinė- 
dami su draugais. Oficialių renginių nedaug — vakar dalyvavau Mindaugo karū- 
navimo 750-ųjų metinių minėjime. Beje, nustebino tai, kad buvo išpirkti visi po 
100 dolerių kainuojantys bilietai į šį vakarą, nors jis surengtas darbo dieną. 

Šiandien susitikau su savo rėmėjų JAV rinkiminiu komitetu. Jie surinko 200 
tūkstančių dolerių, už mane balsavo apie 90 proc. rinkimuose dalyvavusių JAV 
lietuvių. Nuoširdžiai jiems padėkojau. Norėčiau išvardyti visus savo draugus, 
bet tai neįmanoma: Vytautas Germanas, Rūta Staniulienė, Stasys Baras, Julius 
Šmulkštys ir dešimtys kitų puikių žmonių. 


2003 metų kovo 19 diena, 8 valanda vakaro, Čikaga. Televizijos kanalai 
praneša, kad Baltieji rūmai paskelbė pradedantys karo veiksmus prieš Iraką, ku- 
rių tikslas - pašalinti Saddamą Husseiną. 

Rytoj turime išskristi į Lietuvą. Tikimės, kad karo veiksmai nesutrukdys. O 
šį vakarą per televiziją žiūrime, kaip kyla JAV lėktuvai bombarduoti Irako. 


2003 metų kovo 20 diena, Čikaga. Karas su Iraku nesutrikdė įprasto JAV 
gyvenimo ritmo. Mus namo skraidinantis lėktuvas išskrenda numatytu laiku. 


2003 metų kovo 21 diena, Vilnius. Vilniaus oro uoste nusileidome 13 va- 
landą. Saulėta, bet vėjuota diena, vėsoka. 

Vakare nuvykau į Šarūno Marčiulionio pastatyto sporto ir poilsio centro 
„Forum Palace“ atidarymą. Nors po kelionės jaučiausi kiek pavargęs, nesigailė- 
jau priėmęs kvietimą. Įspūdingas statinys — stilinga architektūra, aukštos klasės 
įranga. Antro tokio lygio sporto centro nėra ne tik Lietuvoje, bet ir visame Bal- 
tijos regione. Gyvenimas nestovi vietoje - šalis modernėja. 


2003 metų kovo 22 diena, Kaunas. Prezidento rinkimų pamokos, atrodo, 
skatina dešiniąsias partijas vienytis. Liberalai Eugenijus Gentvilas, Artūras 
Zuokas, Gintaras Steponavičius ir kiti ėmėsi telkti centro dešiniąsias jėgas: 
kalbasi su šiuo metu visiškai įtaką praradusiais centristais, moderniaisiais 
krikščionimis demokratais ir dar viena kita partija. Šiandien Kaune sureng- 
toje Liberalų sąjungos konferencijoje žengtas pirmasis žingsnis vienijimosi 


kryptimi. 


Svečio teisėmis konferencijoje pasakiau kalbą, kurioje pabrėžiau konstruk- 
tyvios opozicijos svarbą ir linkėjau liberalams iki kitų Seimo rinkimų veiksmin- 
gai atlikti šį vaidmenį. 

Spaudoje neslūgsta Lenočkos komedija. Atrodo, tai dabar svarbiausia tema 
Lietuvoje. 

Savaitgalį Briuselyje įvyko Rolando Pakso debiutas užsienio politikoje. Per 
rinkimų kampaniją reklamavosi, kad moka anglų kalbą. Bet geriau Briuselyje 
nebūtų mėginęs kalbėti angliškai. Iš tiesų atrodė komiškai televizijos reportaže, 
kai žurnalistų paklaustas neįstengė suregzti paprasčiausio sakinio ir jam į pagal- 
bą turėjo atskubėti vertėja. 


2003 metų kovo 24 diena, Vilnius. Pradedame judinti mūsų namo statybos 
Namas turėtų būti modernus, patogus. Reikia kalbėtis su Algirdu Brazausku dėl 
sklypo Turniškėse. Su Alma nusprendėme, kad geriausia būtų namą pasistatyti 
savo pinigais, nors Konstitucija numato, kad man, baigusiam kadenciją prezi- 
dentui, skiriama valstybinė rezidencija. 


2003 metų kovo 28 diena, Anykščiai. Įsitraukiau į referendumo dėl Lietuvos 
stojimo į Europos Sąjungą agitacinę kampaniją. Visą dieną praleidau Anykščių ra- 
jone. Žmonės mažuose miesteliuose domisi naryste ES daug labiau, nei galėjo at- 
rodyti. Antai Kavarske, Troškūnuose susirinko per šimtą žmonių, daug klausinėjo, 
bet daugiau apie mūsų kasdienes problemas - kada bus grąžinti nuvertėję rubliniai 
indėliai, kada bus padidintos pensijos ir panašių dalykų. Pasirodo, žmonės laukia 
Briuselio pinigų, tikėdamiesi, kad juos bus galima panaudoti mūsų socialinėms 
problemoms spręsti. Teko aiškinti, jog negalėsime ES fondų lėšų naudoti pensi- 
joms ar nuvertėjusiems rubliniams indėliams atkurti, bet ši parama padės moder- 
nizuoti mūsų ūkį, o ekonomikos kilimas padės spręsti ir socialines problemas. 

Svarbiausia, kad žmonės nusiteikę labai geranoriškai, visur mus be galo šir- 
dingai ir pagarbiai sutiko. 


2003 metų kovo 29 diena, Kaunas. Apsilankiau Centro sąjungos suva- 
žiavime. Jautėsi gerokai daugiau įtampos nei praėjusį savaitgalį tą patį klau- 
simą — partijų susijungimą — svarsčiusių liberalų suvažiavime. Romualdas 
Ozolas ir nedidelė grupė jo rėmėjų priešinasi liberalų ir centristų susiliejimui. 
Aš jį suprantu - Centro sąjunga jo kūrinys, sunku susitaikyti sa mintimi, kad 
tokios partijos nebeliks. Tačiau centristai neteko visuomenės pasitikėjimo ir 


beveik nedaro jokios įtakos Lietuvos politiniam gyvenimui. Reikia persitvar- 
kyti, jungtis su kitomis panašios pakraipos politinėmis jėgomis, keisti taktiką. 
Dauguma Centro sąjungos suvažiavimo dalyvių tai supranta. 


2003 metų balandžio 2 diena, Vilnius. LNK televizijos studijoje atsakinė- 
jau į laidos „Žodžio laisvė“ vedėjo Edmundo Jakilaičio klausimus. Kalbėjome 
apie šių dienų aktualijas. Žinoma, nebuvo apeita ir burtininkės Lenočkos prob- 
lema. Pasakiau, kad būtų laikas šiai istorijai dėti tašką, nes tai jau kenkia Lietu- 
vos įvaizdžiui, šešėlis krinta ant pačios Prezidento institucijos. 


PASTABOS PARAŠTĖSE 


Neaiškios „burtininkės“ Lenos Lolišvili šmėžavimas šalia prezidento Rolando 
Pakso labai greitai nustojo būti tik jo asmeninis reikalas. Nebūčiau kreipęs į to- 
kias, mano akimis žvelgiant, keistenybes dėmesio, bet apie šios gruzinės įtaką 
šalies vadovui ėmė kalbėti visa žiniasklaida. Gandas, neva ji imasi gydyti net 
tualetiniu popieriumi apvyniodama negaluojantį asmenį, tuoj pat tapo tauti- 
niu anekdotu. Kai krizenama, kad tokie terapijos seansai gali būti rengiami ir 
Lietuvos prezidentui, jau neišeina apsimesti, kad tai visiški niekai. Blogiausia, 
kad gandai apie šią keistą mūsų šalies vadovo aplinkos ponią pasiekė ir užsie- 
nį, viešėdamas svetur jau buvau klausinėjamas apie tai ir aš. Todėl galiausiai 
viešai paraginau baigti šią istoriją, nes tai kenkia Lietuvai. 

Tiek dėmesio Lena Lolišvili nebuvo verta, po kurio laiko ją visi pamiršo, 
bet jau pirmosiomis dienomis po R. Pakso inauguracijos kilęs skandalas dėl 
jos įtakos prezidentui spėjo pakenkti ir jo, ir visos Prezidentūros autoritetui. 
Tai buvo vienas pirmųjų signalų, kad R. Pakso prezidentavimas gali susiklostyti 
labai nesėkmingai. 


2003 metų balandžio 10 diena, Vilnius. Vakar vykę Vilniaus mero rinki- 
mai ir tuo pat metu sutelktos pastangos pašalinti policijos generalinį komisarą 
Vytautą Grigaravičių rodo, kad brazauskininkai ir paksistai leistinomis ir ne- 
leistinomis priemonėmis siekia sukoncentruoti visą valdžią savo rankose. Tai 
savivalė ir tiesiog pasityčiojimas iš Lietuvos žmonių. Artūro Zuoko vadovau- 
jama koalicija sulaukė didžiausio rinkėjų pasitikėjimo Vilniuje per savivaldos 
rinkimus, laimėjo daugiausia vietų miesto taryboje ir atrodė, kad vėl be vargo 


20 


jis bus perrinktas meru. Tačiau surengtas sąmokslas. Algirdo Brazausko ir Ro- 
lando Pakso bendražygiai, žadėdami valdžios postus, perviliojo, o gal nupirko 
lenkus, ir šie staiga perbėgo iš Artūro Zuoko koalicijos į jo priešininkų stovyk- 
lą. Ir rinkimus netikėtai laimėjo socialdemokratas Gediminas Paviržis. 

Vakare žiūrėjau „Spaudos klubo“ laidą, kurioje dalyvavo socialdemokratų at- 
stovai. Net pykino jų klausantis. Ciniškai tyčiojosi: atseit mes jus patvarkėme, 
ir ką mums padarysite? 

Apie Vilniaus mero rinkimus telefonu kalbėjausi su socialdemokratu Aud- 
riumi Rudžių. Iš pokalbio supratau, kad viskas jau sutarta ir surežisuota. 

Panašiai elgiamasi ir su Vytautu Grigaravičiumi. Vos prieš kelias savaites 
Algirdas Brazauskas sakė, kad palaiko policijos generalinį komisarą, bet dabar, 
atrodo, brazauskininkai su paksistais sutarė jį nuversti ir pakeisti savu statyti- 
niu. Rolandas Paksas staiga liepė Vytautui Grigaravičiui rašyti atsistatydini- 
mo pareiškimą, bet šis atsisakė. Policijos vadovui niekuo neįrodytų kaltinimų 
pažėrė vidaus reikalų ministras Vytautas Bernatonis - esą buvo sekami aukšti 
pareigūnai, klausomasi jų pokalbių. Tačiau tokius dalykus reikia ištirti, o jo- 
kių faktų nėra, tik niekuo nepagrįsti ministro žodžiai. 

Kitas įvykis - Rolando Pakso rinkimų kampanijos finansinis rėmėjas Jurijus 
Borisovas atsisakė Lietuvos pilietybės, gavo Rusijos piliečio pasą, o vakar išim- 
ties tvarka Rolandas Paksas jam vėl suteikė mūsų šalies pilietybę. Dabar bent 
žinosime, kiek kainuoja Lietuvos pilietybė, - pasirodo, 1,2 milijono litų! Taip 
atrodo žadėtoji tvarka: kaip turguje perkami Vilniaus tarybos narių balsai, ver- 
čiamas iš posto savarankiškai policijai vadovaujantis komisaras ir parduodama 
šalies pilietybė. 

Dar per prezidento rinkimų kampaniją stebėjausi, kaip Rolandas Paksas 
švaistosi pinigais ir kaip jais sumokama už šmeižtą. Rašau tai ne iš kokios pagie- 
žos. Tik skaudu matyti, kas darosi valstybėje. 


PASTABOS PARAŠTĖSE 


Rašydamas šias dienoraščio eilutes nė neįtariau, kad po pusmečio pilietybės 
Jurijui Borisovui suteikimas mainais už paramą per rinkimų kampaniją taps 
svarbiu Rolando Pakso apkaltos įkalčiu. Žinia, kad J. Borisovas išimties tvarka 
vėl tapo Lietuvos piliečiu, mane apstulbino. Juk paskui jį vilkosi įtarimų šlei- 
fas, kad, pažeisdamas Jungtinių Tautų paskelbtą embargą, pardavinėjo Suda- 
nui sraigtasparnius. Kartu visi žinojo, kad šis veikėjas buvo vienas svarbiausių 

Rolando Pakso rinkimų kampanijos finansuotojų. Todėl iškart suabejojau, ar 
teisėtai J. Borisovui suteikta Lietuvos pilietybė, nes apie kokius šio asmens 
nuopelnus mūsų valstybei galima kalbėti, kai jo veiksmai gali sukelti mūsų 
šaliai net sunkių tarptautinių pasekmių. Man jau balandžio mėnesį atrodė, kad 
tai nešvarus Rolando Pakso ir jo finansinio rėmėjo sandėris. 


2003 metų balandžio 11 diena, Vilnius. Vakar vakare pas mus į Turniškes 
atvažiavo Andrius Kubilius, Artūras Zuokas, Darius Kuolys, Egidijus Aleksand- 
ravičius, Robertas Dargis ir Raimundas Mieželis. Kalbėjomės apie susidariusią 
politinę padėtį ir tarėmės, kaip reaguoti į naujausius įvykius. 

Daugiausia svarstėme Rolando Pakso ir Algirdo Brazausko surengtą per- 
versmą Vilniuje. Bendra nuomonė - valdančiųjų arogancija jau peržengė 
visas ribas. Svarstėme, kaip galime stabdyti pradėtą demokratinės sistemos 
ardymą. Sutarėme, kad reikėtų suburti žinomų visuomenininkų grupę, kuri, 
padedama specialistų, analizuotų įvykius ir keltų viešumon viską, kas daroma 
neteisingai, siūlytų alternatyvius sprendimus. 

Teko girdėti, kad net tarp Seimo narių socialdemokratų yra pasipiktinusių, 
jogjų partija, susidėjusi su paksistais, įsivėlė į negražius politinius žaidimus. 


2003 metų balandžio 12 diena, Vilnius. Visuomenės spaudimas, atrodo, 
privertė Vyriausybę atsitraukti: vakar po posėdžio buvo paskelbta, kad policijos 
generalinis komisaras Vytautas Grigaravičius nebus atstatydintas. 

Beje, paskelbta, kad policija rinko informaciją ir apie mane bei Almą. Nežinau, 
ar tai tiesa, ar tik mėginimas pridengti savo politinius žaidimus. 

Šiandien jaunimas protestavo prie Prezidentūros. Susirinkę apie porą tūks- 
tančių žmonių surengė simbolines demokratinės politikos laidotuves: atnešė 
karstą ir uždegė žvakutes. 

Apie 16 valandą prie Rotušės menininkai nemokamai surengė koncertą — 
protesto akciją „Prieš sąmokslus — už Lietuvą“. Susirinko keli tūkstančiai žmo- 
nių, daugiausia jaunimo. 

Tai rodo, kad Lietuva jau nebetyli. Per Seimo rinkimus valdžia gali skaudžiai 
sumokėti už tokią savo politiką. 

Vakare dalyvavome labdaros koncerte „Pagalba Lietuvos vaikams“ Taiko- 
mosios dailės muziejuje. Tai Mstislavo Rostropovičiaus fondo renginys, kurį 
suorganizavo Rasa Kubilienė. Ta proga į Vilnių atskrido ir pats maestro. Buvo 
labai malonu vėl susitikti su Mstislavu Rostropovičiumi. Nesimatėme nuo 

maestro 75-mečio minėjimo Londone, Bakingamo rūmuose, kur surengtose 
iškilmėse mes dalyvavome jo kvietimu. 


2003 metų balandžio 15 diena, Vilnius. Spauda mirga pranešimais, kad 
buvau išbrauktas iš delegacijos, vykstančios į Atėnus iškilmingai pasirašyti Eu- 
ropos Sąjungos sutarties. Paksistai vieningai smerkiami už tokį poelgį. 


2003 metų balandžio 16 diena, Vilnius. Visa diena skirta Europos Sąjungos 
sutarčiai. Nuo 9 iki 10 valandos ryto dalyvavau specialioje Lietuvos radijo lai- 
doje, kur atsakinėjau į žurnalistų ir į studiją skambinančių žmonių klausimus. 

Nuo 15 valandos dalyvavau renginiuose Seime. Žurnalistai vis klausinėjo, ką 
manau apie sprendimą manęs neįtraukti į Lietuvos delegaciją, išvykusią į iškil- 
mes Atėnuose. 

Rolandas Paksas pareiškė, kad aš nė nebuvau pasiūlytas į šią delegaciją. Žur- 
nalistai manęs prašė pakomentuoti, ar tai tiesa. Aiškus melas, bet negi pasakysi, 
kad prezidentas meluoja? 

Atėnuose vykstančias iškilmes Seime susirinkę žmonės žiūrėjo per televi- 
ziją. Atvyko ir ES šalių ambasadoriai. Jie vis prieidavo prie manęs padėkoti už 
darbą siekiant Lietuvos narystės Europos Sąjungoje. Graikijos ambasadorius 


Vilniečius ir miesto svečius prezidentas Valdas Adamkus pasveikino žengus istorinį žingsnį į Europą. 


Vilnius, baras „Prie parlamento“, 2003 m. balandžio 16 d. 

tiesiai šviesiai pareiškė, kad visi jo kolegos pasipiktinę mūsų valdžios sprendi- 
mu manęs neįtraukti į iškilmėse dalyvaujančią Lietuvos delegaciją. 

Apie 16 valandą su Seimo pirmininku Artūru Paulausku pėsti nuėjome į ne- 
toliese esantį barą „Prie parlamento“, kur ES sutarties pasirašymo proga susirin- 
ko jaunimas. Pasirodo, čia atėjęs ir visas būrys spaudos ir televizijos žurnalistų. 
Vos mums įžengus į baro salę, prapliupo ovacijos ir jaunimas ėmė skanduoti: 
„Ačiū, ačiū, ačiū!“ Bet žurnalistai tuoj pristojo klausinėti, ar nejaučiu nuoskau- 
dos, kad mane paliko namie. Jokios nuoskaudos! Pasakiau, kad čia jaučiuosi 
daug smagiau, nei būčiau jautęsis Atėnuose. Tokiais istoriniais momentais būti 
drauge su žmonėmis - pats didžiausias džiaugsmas. 

Grįžus į Seimą, laukė dar viena staigmena. Ten buvo padengtas vaišių stalas 
ir pirmiausia Seimo pirmininkas susirinkusių parlamentarų vardu man padėko- 
jo už darbą Lietuvai žengiant į ES, įteikė gėlių puokštę. 

Nuo pusės devynių vakaro dalyvavau beveik dviejų valandų tiesioginėje Lie- 
tuvos TV laidoje. Diskutavome apie Lietuvos perspektyvas ES. Grįžau namo 
tik po vidurnakčio. 

Tuo tarpu Prezidentūra, pasirodo, jau ėmė teisintis, kodėl mane išbraukė 
iš delegacijos (pagaliau pripažino šį faktą). Neva taip padaryta, kad į Atėnus 
būtų galima nusivežti daugiau Seimo narių. Nedelsdamas sureagavo Artūras 
Paulauskas - pareiškė, kad toks aiškinimas neatitinka tikrovės ir labai neetiškai 
supriešina Seimą ir Valdą Adamkų. 


2003 metų balandžio 18 diena, Didysis penktadienis, Vilnius. Artėja 
referendumo dėl narystės Europos Sąjungoje diena. Kai Vengrijoje prie balsa- 
dėžių atėjo tik 45 proc. piliečių, Lietuvoje susirūpinta agitacija. 

Šiandien dalyvavau informacijos agentūroje BNS surengtoje spaudos kon- 
ferencijoje apie pasirengimą referendumui. Išėjus iš salės, mane pasitiko grupė 
žurnalistų ir ėmė sveikinti. Iš pradžių nesusigaudžiau, kodėl man jie rodo tokį 
dėmesį. Pasirodo, iš Paryžiaus atvyko UNESCO direktorato narys Henrikas 
Juškevičius ir atvežė man generalinio direktoriaus Koichiro Matsuuros laišką, 
kuriuo esu kviečiamas tapti UNESCO geros valios ambasadoriumi. 

Be abejo, priėmiau šį Lietuvai garbingą kvietimą. 


2003 metų balandžio 20 diena, Velykos, Vilnius. Žavus Velykų rytas: 
šviečia saulė, šilta, gaivus pavasario oras. Su Alma nuvykome į mišias Šv. Kazi- 
miero bažnyčioje. Sausakimša maldininkų, gausu jaunų veidų. Gieda jaunimo 
choras, akompanuojamas gitara. Mieli balsai, nuostabi akustika. 


24 


2003 metų balandžio 24 diena. Šiandien Almos fondas įsikėlė į naujas pa- 
talpas Jogailos gatvėje. Čia kol kas glausis ir mano fondas. Ta proga surengėme 
diskusijas, pavadintas „Adamkaus klubu“. Artūras Zuokas ir Andrius Kubilius 
parengė apžvalginius pranešimus, o vėliau porą valandų diskutavome apie susi- 
dariusią politinę padėtį. 


2003 metų balandžio 27 diena, Vilnius. Kaip greitai bėga laikas! Prieš pen- 
kerius metus man pradėjus eiti prezidento pareigas Alma Šakių rajone žurna- 
listams surengė cepelinų balių, o šiandien jie mus pakvietė į Trakus, kur ištaisė 
kibinų balių. Šešias valandas linksminomės - dainavome, šokome. Girdėdamas 
žurnalistų kalbas, kaip jie mus myli, pasakiau, kad ši meilė abipusė. 


Žurnalistai Valdo Adamkaus garbei surengė kibinų balių. Trakai, 2003 m. balandžio 27 d. 


2003 metų balandžio 29 diena, Vilnius. Mane aplankė Valstybės saugu- 
mo departamento generalinis direktorius Mečys Laurinkus. Jis papasakojo, kad 
darosi sunku dirbti, nes nėra ryšio su Prezidentūra, jo vadovaujama įstaiga iš 
esmės ignoruojama. Prezidento patarėjas Remigijus Ačas esą rūpinasi ne vals- 
tybės reikalais, o reikalauja, kad departamentas tirtų, kas interneto erdvėje pa- 
sisako prieš Rolandą Paksą. Reikalauja išsiaiškinti ir nubausti. 

Mečys Laurinkus mano, kad paksistai jau sugalvoję, kaip su juo susidoroti. 

Jis netiki, kad pavyks išsilaikyti, bet nerimauja ne dėl savęs, o dėl departamento 
likimo. Mečio nuomone, Remigijui Ačui mažiausiai rūpi nacionalinis saugu- 
mas, negana to, jis kliedi, neva VSD dirba Vytautui Landsbergiui. 


2003 metų balandžio 30 diena, Vašingtonas. Aštuntą vakaro atskridau į 
Vašingtoną. Apsistojau „Hay-Adams“ viešbutyje priešais Baltuosius rūmus. Su- 
planuota labai intensyvi viešnagės dienotvarkė. 


2003 metų gegužės 1 diena, Vašingtonas. Kasmet į Vašingtoną turistus iš 
visos Amerikos traukiantis sakurų žydėjimas jau pasibaigęs. Bet dar žavi spal- 
vingais žiedais pasipuošusios azalijos. 

Šiandien susitikau su senatoriais - Robertu C. Byrdu, Trentu Lottu, Richar- 
du Durbinu, Carlu Levinu. Kalbėjomės apie Lietuvos ir NATO sutarties ratifi- 
kavimą Senate. Vėliau susitikau su Atstovų Rūmų pirmininku Dennisu Haster- 
tuir Kongreso nariu Johnu Shimkumi. Sutarėme, kad rudeniop į Lietuvą atvyks 
JAV verslininkų delegacija. 

Vakare viešbutyje susitikau su Čikagos meru Richardu Daley. 


2003 metų gegužės 2 diena, Vašingtonas. Dalyvavau JAV Prekybos rū- 
muose surengtame simpoziume „Naujoji pasaulio tvarka“ drauge su Nobelio 
taikos premijos laureatais Elie Wieseliu ir buvusiu Izraelio ministru pirmininku 
Shimonu Peresu, Kolumbijos prezidentu Alvaro Uribe Vėlezu bei „New York 
Times“ apžvalgininku Thomu Friedmanu. 

Per diskusijas apie žydų ir palestiniečių konfliktą pabrėžiau, kad būtina rem- 
tis humanizmo ir žmogaus teisių principais. Baigdamas retoriškai klausiau: „Ar 
galima ugnį užgesinti ugnimi?“ 

Po simpoziumo atsisveikindamas su Shimonu Peresu pajutau, kad nuo jo 
dvelktelėjo šaltukas. 


2003 metų gegužės 4 diena, Vašingtonas. Šiandien vakare dalyvavau tarp- 
tautinėje konferencijoje, kurios tema — „Ukraina ir NATO“. Atvyko 19 valsty- 
bių delegacijos, taip pat NATO generalinis sekretorius George'as Robertsonas. 
Lietuvai atstovauja krašto apsaugos ministras Linas Linkevičius ir Seimo Užsie- 
nio reikalų komiteto pirmininkas Gediminas Kirkilas. 

Prie stalo sėdėjau su lordu George'u Robertsonu, buvusiu JAV prezidentu 
George'u W. Bushu vyresniuoju, Zbigniewu Brzezinskiu, žymiu JAV politikos 
ekspertu Brentu Scowcroftu. Be kita ko, kalbėjomės apie padėtį Irake. 

Apie galimybes Lietuvai ir Lenkijai bendradarbiauti vykdant misiją Irake 
kalbėjausi su Lenkijos gynybos ministru. Vėliau šių pokalbių turinį persakiau 
Linui Linkevičiui. 


2003 metų gegužės 5 diena, Niujorkas. Baigdamas vizitą JAV, iš pradžių 
Niujorke susitikau su Juozu Kazicku jo bendrovės „Neris“ patalpose. Pokalbiui 
turėjome vos valandą, nes prieš išskrendant į Lietuvą dar reikėjo spėti auto- 
mobiliu nuvykti į susitikimą su George'u Sorosu į 50 kilometrų už Manhatano 
Bedforde esantį jo dvarą. 

Susitikimas su George'u Sorosu truko pusantros valandos. Kalbėjomės apie 
pilietinių visuomenių kūrimąsi pokomunistinėse šalyse. Jis pabrėžė, kad Lietu- 
voje šiuo požiūriu padaryta didelė pažanga. Atviros Lietuvos fondas, George'o 
Soroso nuomone, veikė geriausiai iš analogiškų Baltijos šalyse jo įsteigtų ir fi- 
nansuojamų institucijų, bet pastaruoju metu įsivyravo sąstingis. Reikėtų naujo 
impulso, tačiau jis sakė abejojąs, ar dar tikslinga stengtis plėtoti fondo veiklą, 
nes Lietuvoje demokratija jau stovi ant tvirtų kojų. G. Sorosas sakė svarstąs ma- 
žinti Atviros Lietuvos fondo finansavimą. 


Susitikimas su filantropu George'u Sorosu. 


Aš G. Sorosui išdėsčiau Atviros visuomenės instituto steigimo Lietuvoje 
idėją. Jis pritarė šiam sumanymui ir net įsipareigojo per ateinančius porą metų 
finansuoti trečdalį instituto biudžeto. 

G. Sorosas paliko labai įtaigios asmenybės įspūdį. Nuo pirmųjų susitikimo 
akimirkų bendrauti su juo buvo labai paprasta. Mielai būtume dar tęsę pokalbį, 
bet reikėjo vykti į oro uostą. Išvažiuodamas dar pasidairiau po didžiulį, didingą 
ir prabangų jo dvarą. Žavi vieta. 


2003 metų gegužės 8 diena, Vilnius. Šiandien Katedros aikštėje surengtas 
koncertas „Už Europą“, į kurį buvo pakviesti ir keturi politikai: Vytautas Lands- 
bergis, Algirdas Brazauskas, aš ir Rolandas Paksas. 


Koncerto Katedros aikštėje akimirkos. Vilnius, 2003 m. gegužės 8 d. 


Aikštėje milžiniška minia — susirinko apie 30 tūkstančių žmonių. Per kon- 
certo pertrauką mus pakvietė į sceną tarti sveikinimo žodžių. Pradėjo Vytautas 
Landsbergis. Žmonės ploja. Vėliau kalbėjo Algirdas Brazauskas. Vėl plojimai. 
Pristato mane. Ir pasigirsta ne tik ovacijos, bet ir porą minučių aidi skanduotės 
„Valdai, ačiū!“ Pasveikinu žmones, pasikartoja sveikinimai. Tuomet į priekį iš- 
eina Rolandas Paksas - ir plojimus stelbia minios švilpimas. 

Visa tai transliuoja televizija. Man buvo nelabai jauku stovėti šalia Rolando 

Pakso, bet širdis virpėjo iš jaudulio. Juk niekas nesurežisavo žmonių reakcijos, 
tai buvo natūralūs jų jausmai. 

Tačiau Rolando Pakso nervai, atrodo, neatlaikė. Nulipęs nuo scenos net ne- 
pasakė mums „sudie“ ir skubiai išvažiavo, o mes su Alma dar kokį pusvalandį 
yrėmės per minią, sveikindamiesi su žmonėmis ir pasirašinėdami autografus. 


2003 metų gegužės 9 diena, Vilnius, sekmadienis. Referendumas dėl 
narystės Europos Sąjungoje įvyko! Dar vakar vakare baiminomės, nes buvo bal- 
savę tik 23 proc. žmonių. Kalbėdamas per radiją ir televiziją, raginau visus pilie- 
čius ateiti prie balsadėžių, net jei dalis jų ir nepritaria narystei. Kartu įtikinėjau, 
kad tai vienintelis Lietuvai tinkamas kelias. 


Valdas Adamkus atvyko į referendumo dėl Lietuvos narystės ES štabą. 


O šiandien Lietuva nustebino Europą - balsavo 63 proc. žmonių ir 91 proc. 
pasisakė už Lietuvos narystę ES! 

Man paskambino Lenkijos prezidentas Aleksanderis Kwašniewskis ir, svei- 
kindamas su tokiu puikiu rezultatu, vylėsi, kad tai paskatins ir Lenkijos žmones. 
Esą jo šalyje dar nemažai dvejojančių. Džiugiai reagavo ir Latvijos, Estijos, Slo- 
vėnijos bei Europos Sąjungos vadovai. 

Lietuvos žmonės dar kartą įrodė, kad jaučia atsakomybę už savo valstybės 

ateitį ir moka tinkamai pasirinkti. Duok Dieve, kad ir politikai taip pat atsakin- 
gai naudotųsi atsiveriančiomis naujomis galimybėmis. 


2003 metų gegužės 15 diena, Vilnius. Į Lietuvą oficialaus vizito atvyko 
Portugalijos prezidentas Jorge Sampaio, kurį aš pakviečiau atvykti per mūsų 
susitikimą Zalcburgo muzikos festivalyje. Atvykome į svečių garbei surengtą 
vakarienę. Pirmą kartą pasibaigus kadencijai mudu su Alma apsilankėme Prezi- 
dentūroje. Lyg ir viskas taip pat - aplinka, aptarnavimas. Tačiau atmosfera kita. 
Dauguma svečių mums jau nepažįstami. 

Maloniai pabendravę su prezidentu Jorge Sampaio ir jo žmona, ilgai netrukę 
išvykome namo. 


2003 metų gegužės 16 diena, Šilutė-Šiauliai. Šilutės 1-ojoje vidurinėje 
mokykloje atidaryta moderni kompiuterinė klasė, kurios įrengimą finansavo 
Almos fondas. Pasidairėme po patalpas, bendravome su mokiniais. Paraginau 
juos būti bendruomeniškus, sieti savo ateitį su Lietuva. Norėjosi pabūti mokyk- 
loje ilgiau, bet teko skubėti į Šiaulius. 

Šiaulių krašto kultūros fondas kas antri metai skiria Stasio Šalkauskio pre- 
miją. Šiemet ji paskirta man. Iškilmės surengtos Šiaulių universiteto Baltojoje 
salėje. Išgirdau daug malonių atsiliepimų apie savo veiklą. 


2003 metų gegužės 20 diena, Vilnius. Šiandien 15 valandą Rolando Pakso 
kvietimu atvykau į Prezidentūrą. Čia iškilmingai pasirašytas prezidento dekre- 
tas, kuriuo Seimas įpareigojamas patvirtinti referendumo dėl Lietuvos stojimo 
į Europos Sąjungą rezultatus. 

Nustebino ceremonijos iškilmingumas, nors, atrodytų, įvykio nepavadin- 
tum išskirtinai reikšmingu. Pakviesta 60 svečių. Iškilmingai paskelbus: „Lietu- 
vos Respublikos prezidentas“, atsidaro durys, pro kurias daugybę kartų yra tekę 
įeiti ir man, tarpduryje pasirodo Rolandas Paksas, ir tada salės skliautus sudre- 
bina fanfarų garsai. Tai Prezidentūros naujovė. Mintys mane nukėlė į Vašing- 
toną, prezidento Richardo Nixono laikus. Jis mėgo iškilmingas ceremonijas, 
trimitininkus aprengdavo spalvingomis uniformomis ir pasirodydavo svečiams 
skambant fanfaroms. Nejučia pagalvojau: duok Dieve, kad Rolando Pakso pre- 
zidentavimas nesibaigtų kaip Richardo Nixono, kuris turėjo trauktis nebaigęs 
kadencijos. 

Po ceremonijos prie manęs priėjo Rolandas Paksas ir pasiteiravo, ar nesutik- 
čiau su juo pasikalbėti prie kavos puodelio. 


30 


Sugrįžau į savo buvusį kabinetą. Tik dviese su R. Paksu akis į akį kalbėjomės 
beveik porą valandų - apie užsienio politiką, įsisenėjusias vidaus problemas. 
Pasikalbėjome ir apie Turniškių rezidenciją. Patvirtinau, kad išsikelsime, kai tik 
bus suremontuotas mums skirtas namas. Anksčiausiai tai realu šių metų pabai- 
goje. R. Paksas neprieštaravo. 

Vis dėlto pokalbis nebuvo nuoširdus. Jautėsi įtampa. Gal todėl, kad rinkimai 
dar nespėjo nutolti ir jų nuotaikos nepasimiršo. 


PASTABOS PARAŠTĖSE 


Sklaidydamas dienoraštį, pats nustebau aptikęs šį įrašą. Stebint pompastišką 
ceremoniją Prezidentūroje, tąkart mane persmelkė negera nuojauta: R. Pakso 
fanfaros man priminė R. Nixono pomėgius ir pamaniau, ar tik ir jų likimas 
nebus panašus. 


2003 metų gegužės 21 diena, Vilnius. Kai kurie laikraščiai ėmė kelti triukš- 
mą man pasiūlius Vyriausybei aptarti galimybę baigusiam kadenciją prezidentui 
skiriamą valstybinę rezidenciją pakeisti į sklypo Turniškėse nuomą 99 metams, 
kad galėčiau savo lėšomis pasistatyti gyvenamąjį namą. Pasipylė kaltinimų lavi- 
na, jog siekiu kažkokios naudos. Nedelsdamas paprašiau Algirdo Brazausko ir 
Artūro Paulausko nė nesvarstyti šio klausimo, nors, pritarus siūlytam variantui, 
valstybei nebūtų reikėję išlaidauti mano rezidencijai. 

Spėju, kad spaudos puolimas yra užsakytas. Pasinaudojus formaliu pretekstu, 
siekiama pakenkti mano autoritetui visuomenėje, nors mūsų pasiūlymas būtų 
naudingas valstybei. O juk nė nekalbame, kad galėtume reikalauti grąžinti mano 
tėvams priklausiusius du namus Kaune, Kudirkos alėjoje, ir Almos tėvų namą Tel- 
šiuose, beje, neprastą - sovietmečiu jame gyveno rajono kompartijos sekretorius, 
o vėliau privatizavo. Dar Almos tėvams priklausė sklypas Palangoje, kuriame pa- 
statyta „Vyturio“ sanatorija. Turime visus nuosavybės dokumentus, bet neprašo- 
me nei grąžinti šį turtą, nei sumokėti kompensacijas. O kai tik užsiminėme, kad 
galime patys pasistatyti rezidenciją, tik reikėtų sklypo, pasirodo, esame gobšūs! 


2003 metų gegužės 25 diena, Vilnius. Vakar ir šiandien Nacionaliniame 


dramos teatre vyksta Tėvynės sąjungos VI suvažiavimas. Svarbus įvykis Lie- 
tuvos politiniame gyvenime jau vien todėl, kad traukiasi „senoji gvardija“ — 

Vytautas Landsbergis palieka partijos vadovo postą. Nelengvas sprendimas, 
bet konservatoriai turbūt neturi kitos išeities, jei nori susigrąžinti visuomenės 
pasitikėjimą ir laimėti artėjančius Seimo rinkimus. 

Drauge su kelių partijų vadovais ir konservatorių svečiais iš užsienio pasvei- 
kinau suvažiavimo delegatus. Vienas sveikintojų buvo Česlovas Juršėnas. Pasi- 
jutau nejaukiai, girdėdamas, kaip konservatoriai iš tribūnos drebia į akis juos 
pasveikinti atėjusiam oponuojančios politinės jėgos atstovui, kokie „tautos 
priešai“ yra jo bendražygiai ir kokia šventa pareiga juos patvarkyti. Pagalvojau, 
kad gal todėl ir nenorėjau būti siejamas su jokia partija, nes taip kalbėti negalė- 
čiau. Ne mano stilius. 


2003 metų gegužės 26 diena, pirmadienis, Vilnius. Vasariškai šilta diena 
bent jau nežadėjo jokių nemalonių gyvenimo pokštų. Apsirikau. 

Alma išvažiavo į miestą pabendrauti su Dana Žemkalniene. Jos pietavo „Ne- 
ringos“ kavinėje. Po pietų Alma, pakilusi nuo kėdės, nepastebėjo, kad stalelių 
eilė įrengta ant nedidelės pakylos ir reikia nulipti laipteliu žemyn. Ji žengė žings- 
nelį į šalį ir, praradusi pusiausvyrą, visu kūnu griuvo ant grindų. Gydytojas nu- 
vežė ją į Santariškių klinikas ir ten nustatė kairės kojos girnelės lūžį. Greitosios 
pagalbos automobiliu Alma buvo pervežta į Greitosios pagalbos ligoninę. Teko 
sugipsuoti visą koją. Reikia šešių savaičių ramybės. Apie jokias keliones per šį 
laiką nėra ko nė galvoti. 


2003 metų gegužės 27 diena, Vilnius. Šiandien Rotušėje Almos fondas ir 
Vilties klinika surengė labdaros vakarą. Almai negalint atvykti, jai atstovavau 
aš. Jos vardu padėkojau rėmėjams ir visiems susirinkusiems. Šv. Kristoforo ka- 
merinis orkestras padovanojo mielą koncertą. Namo parvežiau Almai gausybę 
linkėjimų kuo greičiau sveikti. 


2003 metų gegužės 29 diena, Vilnius. Pas mus į Turniškes atvyko Prancū- 
zijos televizijos žurnalistų grupė. Interviu tema — Lietuva ir Europos Sąjunga. 
Klausimai buvo aštrūs, net šiek tiek provokaciniai. Buvau klausinėjamas, kaip 
Lietuva derins narystę ES ir uolų JAV politikos rėmimą, ypač dėl karo Irake. 
Man buvo priminti ir prezidento Jacgues'o Chiraco žodžiai, kad ES naujokės 
neva praleidžia gerą progą patylėti, kitaip sakant, patarimas užsičiaupti. 

Pasakiau, kad neįžvelgiu čia jokio konflikto, kuris galėtų suskaldyti Europą. 
Tai tik trumpalaikiai politinių ambicijų karai, aiškinantis, kas svarbesnis Euro- 
poje ir gali kalbėti pirmiausia. 

Vėliau susitikau su Japonijos ambasadoriumi Lietuvoje, atvežusiu man as- 
meninį imperatoriaus laišką. 


2003 metų gegužės 30 diena, Kaunas-Vilnius. Šiandien itin intensyvi die- 
notvarkė. Jau pusę dvyliktos buvau šalia Kauno, Noreikiškėse. Dalyvavau diplo- 
mų teikimo Žemės ūkio universiteto magistrams šventėje. Labai pakili atmo- 
sfera, visa salė - kone gėlių jūra. 

Įteikus diplomus, turėjau atsisakyti pasiūlymo pietauti universitete ir grįžau 
į Vilnių, nes 16 valandą „Forum Palace“ centre susitikau su didžiule JAV Kong- 
reso delegacija. Joje net 25 asmenys. Labai geri atsiliepimai apie Lietuvą. Vien 
susižavėjimas. Iš šalies esame vertinami geriau, nei patys apie save manome. 

Iš „Eorum Palace“ išskubėjau į Kongresų rūmus dalyvauti Editos Mildažytės 
laidos „Bėdų turgus“ filmavime. Šiandien pirmą kartą rengiamas „Žaliojo obuo- 
lio“ labdaros koncertas, kuris turėtų tapti tradicinis. Labdaros veikla pasižymėję 
asmenys bus apdovanojami „Žaliuoju obuoliu“. Pirmąja laureate tapo Alma, bet 
negalėjo atvykti. Jai atstovavau aš. Padėkojau jos vardu už apdovanojimą, pa- 
sveikinau apie tūkstantį svečių ir tariau „ačiū“ visiems, kuriems nesvetimos kitų 
žmonių bėdos. 

Tačiau būti iki vakaro pabaigos negalėjau, nes reikėjo vykti į Rotušę. Čia 
fotografai atidarė geriausių metų nuotraukų parodą. Tariu sveikinimo žodį ir 
išvažiuoju į „Forum Palace“, kur TV3 švenčia savo dešimtmetį. 


2003 metų gegužės 31 diena, Vilnius. Šiandien Filharmonijos salėje įvyko 
naujos partijos - Liberalų ir centro sąjungos - įkūrimo iškilmės. Tiksliau būtų 
sakyti, kad susijungė trys giminingos partijos: Liberalų, Centro ir Moderniųjų 
krikščionių demokratų sąjungos. Sveikindamas suvažiavimo dalyvius, palinkė- 
jau Liberalų ir centro sąjungai tapti ilgaamže, tvirtai savo keliu žengiančia įta- 
kinga Lietuvos politine jėga. Naujos partijos vadovu išrinktas Artūras Zuokas. 


2003 metų birželio 8 diena, sekmadienis, Čikaga. Jau prabėgo keturios 
dienos, kai aš atskridau į Čikagą. Apsistojau pas Biručius, beveik visą laiką būnu 
namuose, niekam neskambinau. Praėjusį ketvirtadienį nuvykau į Čikagos neu- 
rochirurgijos ir neurologijos tyrimų institutą. Susitikau su dr. Leonardu J. Ce- 
rullo, kuris drauge su dr. Noamu Y. Stadlanu darys man operaciją - atpalaiduos 
nugaroje spaudžiamą nervą. O kad tai būtina, jokių abejonių nėra, nes paėjėjus 
vos 100-200 metrų man pakerta kojas. Sutarėme, kad penktadienį bus atlikti 
tyrimai, o pirmadienį, rytoj, atvyksiu į ligoninę ir septintą ryto mane operuos. 

Nesijaudinu, žinau, kad operaciją darys geriausi šios medicinos srities specia- 
listai. Žinoma, visiškai pamiršti, kas laukia pirmadienį, turbūt neįmanoma. 


2003 metų birželio 14 diena, šeštadienis, Čikaga. Pirmadienį man buvo 
sėkmingai padaryta operacija - truko šešias su puse valandos. Ligoninėje pralei- 
dau penkias dienas. Pirmiausia teko mokytis, kaip nesukeliant stipresnio skaus- 
mo nuo vieno šono apsiversti ant kito, vėliau — kaip atsisėsti lovoje, atsistoti ir 
žengti pirmuosius žingsnius per palatą, netrukus prilaikomam pasivaikščioti po 
koridorių. Sulig kiekvienu išaušusiu rytu jaučiausi vis geriau ir tvirčiau. 

Buvau paprašęs nejungti manęs su man skambinančiais žmonėmis. Kasdien 
kalbėdavausi telefonu tik su Alma. Palatoje mane lankė vieninteliai Biručiai. 
Jie atveždavo „Delfi“ pranešimų apžvalgas, todėl galėjau sekti cirku paverstus 
Vilniaus mero rinkimus. Sostinės vadovas vėl neišrinktas. Politinę valdžią savo 
rankose turinčios Algirdo Brazausko ir Rolando Pakso partijos tyčiojasi ir iš 
visuomenės, ir iš demokratijos principų. 

Šiandien Biručių namuose jau be didesnio vargo atsikėliau iš lovos. Du kar- 
tus apėjau gyvenamųjų namų bloką, pusantros valandos pajėgiau išsėdėti kė- 
dėje ir galėjau įrašyti į dienoraštį šias eilutes. Jeigu taip greitai gerės sveikata, 
neabejoju, kad, kaip numatyta, birželio 24 dieną grįšiu namo pas Almą. 

Šiandien Čikagoje jau tikra vasara. Labai šilta. Alma sako, kad ir Vilniuje pa- 
našus oras. Tikėkimės, kad kai liepos pirmąją savaitę į Lietuvą suvažiuos Dainų 
ir šokių šventės svečiai, galės džiaugtis saulėtomis dienomis ir gėrėtis pagražė- 
jusia mūsų sostine. Rašau būdamas toli nuo Lietuvos, nuo Vilniaus, o mintimis 
ir jausmais jau tenai - namuose. Greitai grįšiu. 


2003 metų birželio 16 diena, Čikaga. Prabėgo savaitė po operacijos. Neįti- 
kėtina, bet jau galiu nejausdamas skausmo atsisėsti ir atsistoti. Ateinančią savai- 
tę grįšiu namo. Kasdien kalbuosi su Alma. 


2003 metų birželio 23 diena, Čikaga. Šiandien atėjo laiškas iš Baltųjų rūmų. 
Prezidentas George'as W. Bushas linki man greičiau sveikti. 

Atsiuntė „Veido“ žurnalo numerį, jame paskelbta apklausa, kurie politikai, 
žmonių vertinimu, vykdė skaidriausią politiką. Už mane pasisakė 58,7 proc. ap- 
klaustųjų, už antroje vietoje likusį Rolandą Paksą - 13,3 proc. 


2003 metų birželio 26 diena, Vilnius. Kelionė nebuvo varginanti. Miegas 
neėmė, bet ir nugara nekamavo. 


34 


Prie namų durų mane pasitiko Alma - ji jau vaikšto. 

Šiandien nuvykau į Filharmoniją klausytis Lietuvos nacionalinio simfoni- 
nio orkestro, jam dirigavo pasaulinio garso lenkų kompozitorius Krzysztofas 
Pendereckis. Griežė Davidas Geringas ir jo mokiniai violončelininkai Tatjana 
Vasiljeva bei Borisas Andrijanovas. Įspūdingas koncertas. 

Beje, daug kas nustebo, išvydę mane salėje. Mat, nugirdę apie operaciją, 
manė, kad aš dar vargiai įstengiu paeiti. 


2003 metų birželio 28 diena, šeštadienis, Vilnius. Prasideda Mindaugo 
karūnavimo 750-ųjų metinių jubiliejinės iškilmės. Šia proga rengiamos III Pa- 
saulio lietuvių sporto žaidynės, atidarymas įvyko šiandien Vingio parke. 

Vilniuje jau jaučiamas svečių antplūdis - suvažiavo užsienio lietuvių grupių 
iš viso pasaulio. 

Per žaidynių atidarymo iškilmes stebino Rolando Pakso laikysena. Porą va- 
landų sėdėjome greta, bet jis neparodė jokio noro persimesti su manimi bent 
keliomis mandagumo frazėmis. 


2003 metų birželio 29 diena, sekmadienis, Vilnius. Vakar sužinojęs, kad 
šiandien Kaune, Petrašiūnų kapinėse, bus minimos penktosios kunigo Ričardo 
Mikutavičiaus žūties metinės, pakeičiau savo planus ir nuvykau į minėjimą. 

Susirinko 50-60 žmonių. Saulėtas, šiltas, bet netvankus rytas, kapines gau- 
bia ramybės dvasia, o prie Ričardo Mikutavičiaus kapo tvyro dvasinės švento- 
vės rimtis. 

Tarta nedaug žodžių - vos keletas kalbų. Aš atsisakiau kalbėti, nes nesino- 
rėjo, kad Ričardo Mikutavičiaus prisiminimas virstų ilgų prakalbų sakymu. Tik 
padėjau prie kapo puokštę gėlių. 

Popietę sugrįžau į Vilnių. Šiandien Almos mamos 99-asis gimtadienis. Te- 
lefonas kaito nuo skambučių ir iš Lietuvos, ir iš Amerikos. Pasveikinti susirin- 
ko giminės, bet tik patys artimiausi. Kiti turbūt „tauposi“ 100-ajam jos gimta- 
dieniui. 


2003 metų birželio 30 diena, Vilnius-Varšuva. Vėl kelyje - skrendu į Var- 
šuvą. Mane lydi Egidijus Meilūnas ir Laimonas Tallat-Kelpša. Varšuvoje pasitin- 
ka Lenkijos prezidentūros ir Užsienio reikalų ministerijos atstovai. Apsistojęs 
viešbutyje šalia Seimo, tuoj pat išvykstu į svečius pas buvusią Lenkijos amba- 
sadorę Lietuvoje ponią Eufemią Teichmann. Ji gyvena puošnioje, senųjų dvarų 
architektūros stiliaus viloje Varšuvos priemiestyje. 

Po malonaus pokalbio prie kavos puodelio išvažiuoju į Belvederio rūmus, 
kur prezidentas Aleksanderis Kwašniewskis mano garbei rengia vakarienę. 
Kalbamės apie Lietuvos ir Lenkijos santykius ir įvairiais tarptautinės politikos 
klausimais. Pokalbį baigėme rūmų sodo verandoje vidurnaktį. 


2003 metų liepos 1-2 dienos, Varšuva-Vilnius. Vakar duoti išsamaus in- 
terviu susitikau su žurnalo „Polityka“ vyriausiuoju redaktoriumi. Daugiausia 
kalbėjomės apie būsimą Lietuvos ir Lenkijos vaidmenį Europos Sąjungoje, taip 
pat apie istorinius mūsų ryšius ir galimybes kartu spręsti problemas, ypač bend- 
raujant su Rusija. 

Popietę praleidau Varšuvos universitete, kur jau esu kalbėjęs prieš trejetą 
metų. Šį kartą gausiai susirinkusiai politikų, diplomatų, profesorių ir studentų 
auditorijai perskaičiau paskaitą anglų kalba apie šiuolaikinę Lietuvos užsienio 
politiką. 

Kitą dieną Lenkijos užsienio reikalų ministerijoje susitikau su ministru 
Wlodzimierzu Cimoszewicziumi. Esame seni pažįstami, todėl iškart užsimezgė 
atviras širdingas pokalbis. Kaip vėliau pasakė mane lydėjęs mūsų ambasado- 
rius Lenkijoje Darius Degutis, išjudinau keletą klausimų, kurie daugelį mėnesių 
buvo įšaldyti. Atrodo, mūsų šalių užsienio reikalų ministrams kiek trukdo susi- 
kalbėti šiokie tokie charakterių skirtumai. 


2003 metų liepos 4 diena, Vilnius. Šiandien visi keliai veda į JAV ambasa- 
dą - amerikiečiai švenčia Nepriklausomybės dieną. Kaip visuomet, JAV amba- 
sados priėmime galima sutikti visą Lietuvos valdžią, užsienio šalių diplomatus 
ir, aišku, visą būrį Amerikos lietuvių. Šį kartą ypatinga proga — ambasadorius 
Johnas Tefftas baigia tarnybą mūsų šalyje. Paliks apie save kuo geriausių prisi- 
minimų. 


2003 metų liepos 6 diena, Vilnius. Lietuva gyvena švenčių nuotaika. Iš viso 
krašto ir iš kitų pasaulio šalių sugužėjo dainų ir šokių ansamblių - ir jaunimo, ir 
vyresnių žmonių. Gausybė turistų. 

Vilnius pasipuošė Mindaugo karūnavimo 750-mečio iškilmėms: stilingai ir 
puošniai atnaujintas Gedimino prospektas, nutiestas naujas tiltas per Nerį, pa- 
statytas paminklas Mindaugui. Miestas lyg atjaunėjo, nušvito. 

Šiandien pas mus į Turniškes į svečius atvažiavo jubiliejaus iškilmėse daly- 
vaujantis prezidentas Aleksanderis Kwašniewskis. Jis sakė norintis pasimatyti 
su Alma, kuri dėl kojos traumos dar negali dalyvauti renginiuose. 

2003 metų liepos 16 diena, Vilnius. Tvarkau mūsų persikėlimo į naują 
būstą biurokratinius reikalus. Rolando Pakso komanda visaip mus skubina, kad 
greičiau išsikraustytume iš rezidencijos. Anaiptol nenorime vilkinti persikraus- 
tymo, bet reikalauju, kad naujoje vietoje būtų normalios sąlygos gyventi. Tenka 
kovoti dėl kiekvienos smulkmenos. 


2003 metų liepos 25 diena, Vilnius. Reto grožio vietoje — Žemaitijos nacio- 
naliniame parke prie Platelių ežero — surengta Lietuvos skautų sąjungos tautinė 
stovykla. Stovyklauja 1 400 skautų iš visos Lietuvos. Šiandien aš jų garbės sve- 
čias. Atvykome su Raimundu Mieželiu. Kur akį užmeti — driekiasi palapinių 
miškas. Tvarkinga aplinka, nors čia suvažiavę įvairaus amžiaus skautai - prade- 
dant vilkiukais, kuriais tampama nuo šešerių metų, baigiant jau akademikais. 

Skautų sąjunga man suteikė Lietuvos skautijos nario garbės vardą, stovyklo- 
je įteikė ženklą, pasirišau skauto Vyčio kaklaraištį. Pasveikinau jaunimą, palin- 
kėjau skautišką meilės tėvynei dvasią skleisti visoje Lietuvoje. 

Pabendravau su skautais, jų vadovais. Apgailestavome, kad mūsų žiniasklaida 
neparodė jokio dėmesio šiai stovyklai. Nė viena televizija neatsiuntė filmavimo 
grupės, nors kitas toks renginys įvyks tik po penkerių metų. O buvo ką parodyti. 

Vilnių pasiekėme tik apie vidurnaktį. Visu keliu namo priešinga kryptimi 
riedėjo nenutrūkstamas automobilių srautas. Atrodo, visa Lietuva traukė į Klai- 
pėdą, švenčiančią Jūros šventę. 


2003 metų liepos 30 diena, Vilnius. Lankiausi Utenoje, Ukmergėje, La- 
banoro girioje. Kai prieš trejus ar ketverius metus važinėjau po Lietuvą ir do- 
mėjausi aplinkosaugos reikalais, mačiau netvarkingai sandėliuose laikomas 
chemines medžiagas, pesticidus. Ypač žmonėms ir aplinkai pavojingi skystieji 
chemikalai, galintys net sprogti. 

Per šią kelionę pastebėjau džiuginančių pokyčių. Utenoje įkurta įmonė, per- 
dirbanti popierių, stiklą, plastiko atliekas ir gaminanti plastikinius kibirus, ku- 
bilus. Beveik visą produkciją eksportuoja į Vokietiją. 

Ukmergėje baigiama išvežti į Vokietiją buvusioje sovietų karinėje bazėje 
sandėliuojamus 4 tūkstančius tonų pesticidų. Tam naudojami ES pinigai. Tad 
judame pirmyn. 

Kelionės pabaigoje apsilankiau Labanore, Aukštaitijos nacionaliniame par- 
ke. Prisimenu, kaip įsijautęs amžiną atilsį prof. Česlovas Kudaba pasakodavo 
apie šias vietas. Natūralaus gamtos grožio karalija. 

Čia buvo susirinkę į konferenciją visų rajonų aplinkos apsaugos inspektoriai. 


37 


Svečiuojantis Dubingiuose. 


Kalbėjau ir aš — apie aplinkosaugos perspektyvas Lietuvai įstojus į ES. Baig- 
damas kalbą, papasakojau, kad parašiau laišką naujajai JAV aplinkos apsaugos 
agentūros vadovei Marianne L. Horinko. Jos patarėjai siūlo nutraukti JAV finan- 
sinę paramą Baltijos valstybių aplinkosaugos projektams (šiais metais Lietuvai 
numatyta skirti apie S milijonus dolerių). Remiamasi tuo, kad jau kitąmet mūsų 
šalys įstos į ES ir gaus dar daugiau lėšų iš Briuselio. 

Laiške Marianne L. Horinko, su kuria esame drauge dirbę JAV aplinkos ap- 
saugos agentūroje, išdėsčiau argumentus, kodėl būtų padaryta didelė klaida, jei 
mano prieš daugelį metų inicijuota parama Baltijos šalims būtų nutraukta. Šie 
pinigai skiriami tęstinėms labai svarbioms aplinkosaugos programoms. Jei fi- 
nansavimas bus nutrauktas, sustos pradėti, bet nebaigti darbai. 


2003 metų liepos 31 diena, Vilnius. Laikraščiai, vasarą gal nerasdami di- 
desnių sensacijų, šiandien pranešė, kad kelsiu savo kandidatūrą į Europos Parla- 
mentą ir, ko gero, būsiu stiprus kandidatas į Parlamento vicepirmininkus. Staig- 
mena ir man. 


2003 metų rugpjūčio 1 diena, Vilnius. Rudenį Lietuvos televizija pradeda 
transliuoti naują laidą „Be pykčio“ jos vedėjas bus Leonidas Donskis. Šiandien 
jis įrašė maždaug valandos pokalbį su manimi. Kalbėjomės apie „Santarą-Švie- 
są, švenčiančią S0-ties metų jubiliejų. 


2003 metų rugpjūčio 2 diena, Ariogala. Nuvykau į Dubysos slėnį, kur jau 
tryliktą kartą į savo sąskrydį rinkosi politiniai kaliniai ir tremtiniai. Dalyvavau 
tokiame renginyje jau ne pirmą kartą ir pastebėjau, kad žmonių mažėja. Nieko 
nepadarysi, metai bėga, ir karta, kuri kovojo už mūsų visų laisvę, pamažu išeina. 
Juo labiau brangūs susitikimai su šiais drąsiais, tiesiais ir maloniais žmonėmis. 


2003 metų rugpjūčio 5 diena, Vilnius. Šiandien susitikau sa Pramonininkų 
konfederacijos vadovu Bronislovu Lubiu jo namuose Žvėryne. Pusantros va- 
landos pietaudami bendravome. B. Lubys labai entuziastingai mane įkalbinėjo 
kandidatuoti į Europos Parlamentą. Esą praėjusią savaitę žinią apie tai perskaitė 
laikraštyje ir jau tarėsi su Pramonininkų konfederacija. Jo žodžiais, visi remia 
mano kandidatūrą, nes įsitikinę, kad aš puikiai reprezentuosiu Lietuvą Briuse- 
lyje. Padėkojęs pasakiau, kad dar nė nesvarstau tokios galimybės. Kalbėjomės ir 
apie Lietuvos ekonomikos padėtį, tolesnę plėtrą. 

Pavakare atvyko Darius Kuolys, Romas Kuprys ir Džoja Barysaitė filmuoti 

pasakojimo apie penkerius mano kadencijos metus. Alma jausmingai pasakojo 
apie savo svajones, viltis, susitikimus su Lietuvos žmonėmis. 

O vakare daviau interviu „Lietuvos rytui“. Be kita ko, atsakiau ir į klausimą, 
ar Valdas Adamkus nepasitraukė iš viešojo gyvenimo. Pateikiau statistiką: per 
penkis mėnesius nuo kadencijos pabaigos dalyvavau devyniose tarptautinėse 
konferencijose, aštuonis kartus susitikau su užsienio šalių vadovais ar politikais, 
daviau 6 interviu užsienio ir 15 interviu Lietuvos žurnalistams. Žinoma, anaip- 
tol ne visada žiniasklaida praneša apie mano susitikimus, bet dirbu ne tam, kad 
atkreipčiau į save dėmesį. 


2003 metų rugpjūčio 6 diena, Vilnius. Šiandien Turniškėse vakarieniavau 
su savo kadenciją Lietuvoje baigiančiu ir į Moldovą išvykstančiu Rusijos amba- 
sadoriumi Jurijumi Zubakovu. Kalbėjomės apie politiką, neapėjome ir Baltijos 
jūroje šalia Nidos planuojamo naftos gręžinio D-6 problemos. Griežtai pasi- 
sakiau prieš šį bendrovės „Lukoil“ projektą. J. Zubakovas diplomatiškai vengė 
reikšti savo nuomonę, bet ir neteisino šio ekologinį pavojų keliančio rusų suma- 
nymo. Jis net pripažino, kad Rusijai naftos iš šio gręžinio nelabai ir reikia. 

Ambasadorius palankiai įvertino pastarųjų metų Lietuvos ir Rusijos santy- 
kius ir nemažai nuopelnų skyrė man. Juokaudamas atsakiau, kad jis, būdamas 
patyręs diplomatas, moka sakyti komplimentus. Bet iš viso pokalbio labiausiai 
įstrigo viena jo pastaba. Kalbėjomės apie prezidento rinkimus. Ambasadorius 
pareiškė, kad mano rinkimų kampanija buvo aukštos kultūros, vakarietiška, ir 
netikėtai pridūrė: „Jūs rinkimų nepralaimėjote. Laimėjo pinigai“ 


PASTABOS PARAŠTĖSE 


Jurijus Zubakovas — patyręs diplomatas. Juo labiau buvo nelaukta, kad užsie- 
nio šalies ambasadorius taip atvirai pareikštų nuomonę, kad R. Paksas prezi- 
dento rinkimus 2003 metais laimėjo pinigais. Telieka manyti, kad jis galėjo 
žinoti daugiau už mane ir atsisveikindamas prasitarė tai, ko kitu atveju, matyt, 
nieku gyvu nebūtų prasitaręs. 


2003 metų rugpjūčio 16 diena, Rokiškis. Panemunėlyje atidengtas 
paminklas žuvusiems partizanams. Šiose nuošaliose vietose netoli sienos su 
Latvija jų žuvo per du šimtus. Panemunėlio žmonės, niekieno neraginami, 

nutarė įamžinti partizanų atminimą, patys surinko pinigų, vietos skulptorius 
sukūrė paminklą - angelą. 

Paminklą pašventino Panevėžio vyskupas Jonas Kauneckas, susirinko apie 
du tūkstančius žmonių, bet iš Vilniaus, išskyrus mus su Alma, niekas neatvažia- 
vo. Oras keitėsi vos ne kas penkiolika minučių: išlenda saulė, netrukus pradeda 
lyti ir vėl išsigiedrija ketvirčiui valandos. Tačiau tai nesutrikdė iškilmių rimties. 
Miela regėti, kad tokiose nedidelėse bendruomenėse išsaugota tiek daug pagar- 
bos pasiaukojimui už tėvynę. 


2003 metų rugpjūčio 26 diena, Vilnius. Jau kuris laikas Rolando Pakso ko- 
manda mus spaudžia greičiau persikraustyti į mums skirtą rezidenciją. Ir mes to 
norime, bet pageidaujame, kad namas būtų visiškai įrengtas ir mums nereikėtų 
gyventi tebesitęsiant darbams. 

Šiandien pagaliau persikraustėme, nors dar ne viskas sutvarkyta. O jei papasa- 
kotume, kaip kraustėmės, mūsų draugai net nepatikėtų. Valdžia ne tik neatsiuntė 
pagalbininkų, bet net nepasiteiravo, ar mums reikia kokios pagalbos. Mums priva- 
čiai padėjo keli mieli žmonės: du kiemsargiai, elektrikas, stalius ir dar pora Turniš- 
kėse dirbančių asmenų. Jie be jokios technikos, rankomis pernešė mūsų daiktus. 

Dar daug ką reikės sutvarkyti, bet jau dabar matau, kad Almos pastangomis 
įsikursime jaukiai ir stilingai. 

Ne vien persikėlimo rūpesčiais šiomis dienomis gyvenome. Vakar naujasis 
JAV ambasadorius Lietuvoje Stephenas Mullas įteikė skiriamuosius raštus Ro- 
landui Paksui, o šiandien neviešoje vietoje susitiko su manimi. Kalbėjomės apie 
porą valandų. 


2003 metų rugpjūčio 27 diena, Vilnius. Vilniuje vyksta Pasaulio informa- 
cinių technologijų forumas, į kurį atvyko 600 svečių iš užsienio. Buvau papra- 
šytas tarti atidarymo žodį. Mat prieš pusantrų metų ėmiausi iniciatyvos skatinti 
Lietuvoje informacinių technologijų plėtrą. 

Forumo rengėjai kvietė ir Rolandą Paksą, jis žadėjo atvykti, bet taip ir nepa- 
sirodė. Tuo tarpu premjeras Algirdas Brazauskas ne tik atsiliepė į kvietimą, bet 
ir nepabijojo kalbėti angliškai. Tik gal jam parengta kalba buvo per ilga, todėl 
A. Brazauskui teko gerokai pavargti. Vis dėlto susidorojo. 


2003 metų rugpjūčio 30 diena, Vilnius. Lankėmės Sidabrave, kurio bend- 


ruomenė - vos 400 žmonių. Ne pirmą kartą čia viešėjome, nes miestelyje yra 
Almos globojama mokykla. Šįsyk jos fondo lėšomis įrengta moderni klasė. Kar- 

tu buvo švenčiama ir Derliaus diena. Į mokyklos salę susirinko kone visa bend- 
ruomenė. Jautėmės lyg būtume atvykę į svečius pas darnią, draugišką šeimą. 


2003 metų rugsėjo 1 diena, Vilnius. Nuo aštuntos ryto su Alma svečiavo- 
mės mokyklose. Pirmiausia apsilankėme privačioje „Saulės“ mokykloje. Direk- 
torei Irenai Stasiulevičienei mane pristačius: „Šią pirmąją naujųjų mokslo metų 
pamoką ves prezidentas Valdas Adamkus“, man teko 45 minutes atsakinėti į 
mokinių klausimus. 

Vėliau nuvykome į Jono Basanavičiaus vidurinę mokyklą, iš ten - į „Atgajos“ 
specialiąją mokyklą. 

Po apsilankymų mokyklose mano kelias vedė į Klaipėdą, kur Lietuvos krep- 
šinio rinktinė buvo išlydėta į Europos pirmenybes Stokholme, o Alma pasiliko 
Vilniuje klausytis Rugsėjo 1-osios proga rengiamo iškilių muzikantų koncerto 
Prezidentūros kieme. Šią tradiciją inicijavome mes. 

Į krepšininkų išlydėjimo koncertą susirinko apie 15 tūkstančių žmonių, dau- 
giausia jaunimo. Sveikindamas sportininkus, pasakiau: „Laikas sugrąžinti Euro- 
pos auksą į Lietuvą. Lauksime jūsų grįžtant su čempionų apdovanojimais.“ 


2003 metų rugsėjo 3 diena, Rodo sala, Graikija. Pirmą kartą gyveni- 
me vos nepavėlavome į lėktuvą. Šiaip taip spėjome įsėsti. Pirmiausia skridome 
į Kopenhagą, čia pralaukę pusantros valandos įsėdome į Vienos reisą, iš ten - į 
Atėnus ir tuomet galiausiai į Rodo salą. 

Išlipome iš lėktuvo - ir iškart apgaubė tvankuma. Oro temperatūra - 32 
laipsniai šilumos. Mus įkurdino 5 žvaigždučių viešbutyje. Pro langus matėme, 
kaip banguoja ir prie kranto baltomis putomis šiaušiasi Egėjo jūra. Ties hori- 
zontu už 4 kilometrų matyti Turkijos pakrantė. 

Rodo saloje gyvena apie 130 tūkstančių žmonių, o per sezoną iš viso pasau- 
lio atvyksta pailsėti iki 2 milijonų turistų. 

Čia atvykau pakviestas dalyvauti tarptautiniame forume „Civilizacijų dialo- 
gas“. Dar vienas dalyvis iš Lietuvos - profesorius Algimantas Prazauskas. 

Ši kelionė labai pravers Almai - kraustantis į naują namą ji labai daug dirbo. 
Dar niekada nemačiau jos taip išvargusios. 

Forume dalyvavo 42 valstybių atstovai. Aš vadovavau vieno apskritojo stalo 
diskusijoms ir tariau žodį baigiamajame posėdyje. 

Į šį renginį specialiai užsakytu lėktuvu atskrido daug rusų, jie drauge su grai- 
kais yra forumo rengėjai. Visur girdėti rusų kalba, vienas konferencijos pirmi- 
ninkų - Vladimiras Jakuninas. Tačiau nemaloniai nustebino ne rusai, o vienas 

politikos mokslų profesorius iš Liuksemburgo. Demagogija persunktoje kalbo- 
je jis koneveikė prezidentą George'ą W. Bushą, kurstė antiamerikines nuotai- 
kas, paskelbė, kad visos XX amžiaus nelaimės ir tragedijos - amerikiečių ka- 
pitalizmo bei JAV politikos pasekmė, o baigė savo apokaliptinius svarstymus 
perspėjimu, kad jeigu George'as W. Bushas vėl būtų perrinktas, viso pasaulio 
lauktų vos ne katastrofa. Pamaniau, kad gal tokių kalbų žmonėms neteko girdėti 
nuo Hitlerio ir Stalino laikų. 

Su Alma kiekvieną dieną porai valandų susitikdavome prie baseino. Ji pui- 
kiai pailsėjo, o aš visą laiką skyriau konferencijai. 

Konferencijai pasibaigus mes dar turėjome laiko automobiliu pakeliauti po 
salą. Kerėjo reto grožio atsiveriančios jūros, pakrančių ir augalijos vaizdai. 


2003 metų rugsėjo 7 diena, Brijuni sala, Kroatija. Iš Rodo salos šį kartą 
per Atėnus, Vieną ir Zagrebą atskridome į Pulą, iš čia iš pradžių keliavome au- 
tobusu, vėliau laivu nuplaukėme į Brijuni salą, kur vyksta tarptautinė Šiaurės ir 
Pietų Europos ekonominio bendradarbiavimo konferencija. 

Mūsų viešbutis stovi ant jūros pakrantės. Stebina neregėtas vandens skaid- 
rumas. 

Konferencijoje dalyvauja 22 valstybių atstovai. Konferencijai pirmininkauja 
buvęs Suomijos prezidentas Martti Ahtisaari. Man teko nemažai su juo bend- 
rauti, maloniai prisiminėme mūsų ankstesnius susitikimus. 

Aš pirmininkauju vienai plenarinei sesijai, taip pat esu pagrindinis pranešė- 
jas baigiamojoje sesijoje - per iškilmingą vakarienę, kurioje dalyvaus ir Kroati- 
jos prezidentas Stjepanas Mesičius. 


2003 metų rugsėjo 8 diena, Brijuni sala. Į konferenciją atvykęs Graikijos ir 
Turkijos verslo rūmų prezidentas Sarikas Tara nedidelei grupei svečių surengė 
priėmimą, kaip pasigyrė, savo šešių milijonų dolerių vertės jachtoje. Drauge su 
prezidentais Stjepanu Mesičiumi ir Martti Ahtisaari priėmiau kvietimą ir aš. 
Mes, prezidentai, nuo pakrantės iki jachtos plaukėme motorine valtimi. 
Alma pasirinko aplinkinį kelią - į švartavimosi prieplauką ją nuvežė golfo auto- 
mobiliuku. Atvykome beveik vienu metu, ir mano akyse vos neįvyko nelaimė. 
Matau, kaip Alma ima lipti į jachtą liepteliu, o jis kyla gana stačiai ir dar sulig 
kiekvienu žingsniu siūbuoja, linguoja. Mes tuo metu priplaukiame prie jachtos, 
bet iš motorinės valties dar nespėjame išlipti. Ir staiga nustėrstu — matau, kaip 
Alma praranda pusiausvyrą, susvirduliuoja ir griūva, bet paskutinę akimirką nu- 
sitveria už lieptelio virvių ir pakimba virš banguojančio vandens. Paklaikęs iš 

siaubo, ją atvežusiems jūreiviams angliškai surinku: „Griebkite ją!“ Arčiausiai 
jos buvęs vyrukas spėja užšokti ant lieptelio ir ją sučiupti. Tai truko kelias aki- 
mirkas. Pasirodo, Almos batelio kulniukas įstrigo į tarpą tarp lieptelio sąsajų ir ji 
prarado pusiausvyrą. O vandens gylis toje vietoje - 4 metrai... 

Visa kita, išskyrus šį kuriam laikui mums šoką sukėlusį įvykį, klostėsi puikiai. 
Kalbėdamas baigiamojoje sesijoje, pakviečiau kitais metais Šiaurės ir Pietų Eu- 
ropos ekonomikos forumą rengti Vilniuje. 


2003 metų rugsėjo 11 diena, Vilnius. „Stiklių“ restorane susitikome papus- 
ryčiauti su Prancūzijos Senato pirmininku Christianu Poncelet ir jo vadovau- 
jama delegacija. Šio susitikimo iš anksto neplanavau - jis buvo surengtas pono 
Poncelet prašymu. Mums yra tekę bendrauti per mano oficialų vizitą Prancūzi- 
joje. Tuomet aš jį ir pakviečiau atvykti į Lietuvą. Šįkart kalbėjomės apie mūsų 
valstybių santykius, Europos ateitį. Prancūzai stebėjosi, kiek daug Lietuva suge- 
bėjo pasiekti per pastaruosius kelerius metus. 


2003 metų rugsėjo 14 diena, Stokholmas. Prieš porą dienų atvykau į Eu- 
ropos krepšinio pirmenybių finalinę dalį. Seniai nesijaučiau toks laimingas, kaip 
drauge su keturiais tūkstančiais lietuvių sirgdamas už pergales skinančią mūsų 
komandą. Mes po 64 metų vėl čempionai! Prisimenu, kaip vaikystėje džiau- 
gėmės Lietuvos krepšininkų triumfu 1939 metais Kaune surengtose Europos 
krepšinio pirmenybėse, o prieš tai - Rygoje. Labai smagu jaustis šio triumfo, 
kurio laukėme 64 metus, dalyviu. 


2003 metų rugsėjo 15 diena, 13 valanda, Kaunas. Dar tebebūnant Stok- 
holme man paskambino iš Vilniaus ir pranešė, kad Kauno meras Arvydas Gar- 
baravičius primygtinai prašo manęs atvykti į Karmėlavos oro uostą pasitikti 
parskrendančių krepšininkų. Abejojau, ar verta man ten rodytis, - išlydėjau 
krepšininkus iš Klaipėdos į Stokholmą, tad ar nebus persistengta, jei dar juos ir 
pasitiksiu, juolab kad netrūks politikų, norinčių pasišildyti Europos čempionų 
šlovės spinduliuose. 

Vis dėlto nusileidau Kauno spaudimui ir nesigailiu atsidūręs Karmėlavos 
oro uoste. Įspūdingas reginys: tyvuliuoja Lietuvos vėliavų jūra, skanduoja mūsų 
tėvynės vardą per du tūkstančius daugiausia jaunų žmonių. 

Krepšininkus atskraidinęs lėktuvas nusileido be ketvirčio antrą. Iš oro uosto 
čempionai atviru autobusu, lydimu didžiulės kolonos automobilių, patraukė į 
Santakos slėnį. Visu 12 kilometrų ilgio keliu - gyva žmonių siena, mėtanti gėlių 

puokštes, skanduojanti „ačiū, ačiū!“ ir „Lietuva!“ Pagalvojau, kaip mums reikėjo 

tokio įvykio, kuris vėl sužadintų pasididžiavimo savo tauta jausmą. Važiuodamas 

paskui krepšininkus, prisiminiau 1989-ųjų Baltijos kelią. Pranešama, kad susirinko 

apie 100 tūkstančių žmonių, o Santakos slėnyje laukė dar 20 tūkstančių minia. 
Nepamirštami įspūdžiai. Tik gal per daug kalbėjo politikai. 


2003 metų rugsėjo 20 diena, Kauno rajonas, Lapės. Šiandien Lapėse 
vyko pirmasis Lietuvoje tarptautinis golfo turnyras mano taurei laimėti. Įstei- 
giau ją, norėdamas populiarinti šį žaidimą Lietuvoje. Jaučiuosi už tai atsakingas 
jau vien todėl, kad patarinėjau Vytautui Motiejūnui, kaip įrengti pirmąjį mūsų 
šalyje golfo aikštyną „Elnio“ golfo klube. 

Susirinko 40 žaidėjų, keli dalyviai - iš Latvijos. Ir oras pasitaikė beveik idea- 
lus: apie 25 laipsniai šilumos, saulėta, bet ne itin tvanku. 

„Elnio“ golfo klubas veikia jau apie metus, bet laukai įrengti dar gana pri- 
mityviai, prireiks metų kitų, kol bus pasiektas reikiamas lygis. Vis dėlto golfas 
pamažu populiarėja. Būtų ypač stiprus impulsas šiam žaidimui, jei pagaliau 
netoli Vilniaus būtų įrengtas ne 9, kaip Vytauto Motiejūno klube, o 18 laukų 
aikštynas. Tik neaišku, kada tai įvyks. Pastangos uždrausti statybas ir visokios 
biurokratinės kliūtys jau pasiekė beprotystės lygį. 


2003 metų rugsėjo 21 diena, Vilnius. Į Vilnių atvyko senas mano draugužis, 
įtakingas respublikonų veikėjas Bruce'as Jacksonas. Prieš prasidedant jo oficia- 
liems susitikimams Lietuvoje, jis pakvietė mane papietauti į „Baltąjį Štralį“. Kal- 
bėjomės ir apie JAV politiką, ir apie Lietuvos politinio gyvenimo ypatumus. 


2003 metų rugsėjo 24 diena, Vilnius. Šiandien LNK televizija pranešė, 
kad, jos šaltinių žiniomis, aš, susitikęs su Bruce'u Jacksonu, neva mėginau truk- 
dyti Rolando Pakso planuojamam vizitui į JAV. 

Visiška nesąmonė. Kategoriškai paneigiau šį išsigalvojimą. Atrodo, kai kurie 
žiniasklaidos kanalai tiesiog negali gyventi be sensacijų ir, jei jų neranda, paskel- 
bia bet kokį gandą, nekreipdami dėmesio, ar tai nepakenks Lietuvos valstybės 
įvaizdžiui. 

Numanau ir kas skleidžia tokius gandus. Bet nesirengiu leistis į polemiką su 
šiais gandonešiais. 


2003 metų rugsėjo 27 diena, Paryžius. Vakar penkioms dienoms atvykome 
į Paryžių. Pagrindinis tikslas — priimti UNESCO geros valios ambasadoriaus 

įgaliojimus. Kartu su Alma nutarėme pasižvalgyti po Paryžių, tad pabūsime čia 
penkias dienas. Apsistojome nedideliame šeimyniškame viešbutyje visiškai arti 
UNESCO būstinės. 

Mano inauguracija geros valios ambasadoriumi rengiama 32-osios UNESCO 
sesijos dienomis. Po beveik dvidešimt metų į organizaciją grįžta JAV, todėl į 
Paryžių atvyko Laura Bush. 


2003 metų rugsėjo 29 diena, Paryžius. Nesitikėjau, kad į mano inauguraci- 
jos iškilmes susirinks tiek daug svečių - per du šimtus: UNESCO ambasadorių, 
darbuotojų, žurnalistų, Prancūzijos lietuvių bendruomenės atstovų. Specialiai 
atvyko ir Seimo pirmininkas Artūras Paulauskas su žmona Jolanta. 

Prieš ceremoniją susitikau sa UNESCO generaliniu direktoriumi Koichiro 
Matsuura. 

Lietuvos ambasadorė prie UNESCO Ina Marčiulionytė surengė svečiams 
priėmimą. Susirinko mieli žmonės. Mums su Alma net buvo gaila, kad turėjo- 
me tik trumpai pabendravę išvykti į Amerikos ambasadoriaus rezidenciją, kur 
mūsų laukė privataus pokalbio mus pakvietusi Laura Bush. Susitikus pirmoji 
JAV ponia linksmai prisiminė, kaip pernai spalio mėnesį drauge su vyru prezi- 
dentu George'u W. Bushu viešėjo Vilniuje. 


2003 metų spalio 7 diena, Vilnius. Vidurdienį pietavau su premjeru Al- 
girdu Brazausku. Kalbėjomės apie ateinančių metų biudžetą, vidaus politiką, 
nevengėme ir Vyriausybės santykių su Prezidentūra temos. Algirdas Brazauskas 
buvo labai kritiškas. Net užsiminė, kad Prezidentūra švaisto pinigus Rolando 
Pakso, taip pat ir mano rezidencijos remontui. Pasirodo, prezidento kanceliarija 
skelbia, kad mūsų namo sutvarkymas atsiėjo 119 tūkstančių litų! Nesąmonė 
arba akiplėšiška vagystė! Net ir pridedant viršaus, niekaip neišėjo suskaičiuoti 
daugiau kaip 50 tūkstančių litų. 

Tačiau išlaidos mūsų namui atrodo dar labai kukliai. O Rolando Pakso reziden- 
cijai, kur mes dar neseniai kuo puikiausiai gyvenome, skiriama net 600 tūkstančių 
litų. Tikiuosi, ir spauda, ir teisėsaugos įstaigos susidomės tokiomis išlaidomis. 


2003 metų spalio 8 diena, Paryžius. Aš vėl Paryžiuje. Lankiausi čia vos 
prieš savaitę. Buvo šilta, saulėta, o dabar jau dvelkia rudeniu. Ina Marčiuliony- 
tė sukvietė UNESCO ambasadorius vakarienės. „Žemaičių smuklė“ iš Vilniaus 
automobiliu per dvi dienas atvežė lietuviško maisto. Šio priėmimo tikslas - įti- 
kinti kuo daugiau ambasadorių palaikyti Lietuvos kandidatūrą į UNESCO 

paveldo komitetą. Ten į 7 vietas kandidatuoja 25 valstybės. Mano pareiga - „pa- 
kerėti“ ambasadorius, kad jie balsuotų už mūsų šalį. Atrodo, vakaras nusisekė. 
Visiems patiko ir lietuviškas maistas, ir bendravimo atmosfera. 


2003 metų spalio 10 diena, Paryžius. Vakar UNESCO generalinis direk- 
torius Koichiro Matsuura atidarė 60 valstybių konferenciją, kuria siekiama ska- 
tinti pilietinės ir žinių visuomenės plėtrą pasaulyje. Parengėme deklaraciją, ku- 
rią turėjome priimti bendrame visų valstybių posėdyje. Aš kalbėjau iš karto po 
UNESCO generalinio direktoriaus sveikinimo žodžio. Septynių minučių kal- 
boje pabrėžiau, kokiais demokratijos ir laisvo žodžio principais būtina remtis 
kuriant pilietinę visuomenę. Man baigus kalbėti, padėkoti ir paspausti rankos 
priėjo JAV, Švedijos, Norvegijos, Japonijos ir dar kelių šalių ambasadoriai. Tarp 
jų - žiūriu - ir Rusijos atstovas. 

Abi dienas beveik neišėjau iš UNESCO pastato, tik vėlai vakare vakarienės. 
Dirbau Koichiro Matsuuros sudarytoje deklaracijos projekto rengėjų grupėje. 
Paaiškėjo, kad valstybės gerokai susiskaldžiusios pagal ideologinius principus 
ir ekonominės gerovės lygį. Itin karingai laikėsi Kubos delegacija, kuriai vado- 
vavo pats Fidelio Castro brolis Raulis Castro Ruzas. Nemažai sumaišties kėlė ir 
Afrikos šalys. Norėjo, kad visi darytų taip, kaip patinka afrikiečiams. Bet bene 
labiausiai nustebino Venesuelos atstovų laikysena. Be saiko gyrėsi, jų klausantis 
atrodė, kad pasaulyje nėra kitos taip toli pažengusios šalies, kur kiekvienas vai- 
kų darželis jau aprūpintas kompiuteriais. 

Baigiant rengti deklaracijos projektą, kilo nesutarimų dėl vienos formuluo- 
tės, kuri tarsi įteisino cenzūrą, numatydama informacijos ribojimą, jei to pagei- 
dauja dauguma bendruomenės. Kategoriškai pasisakiau prieš tokius teiginius. 
Galiausiai šios formuluotės buvo atsisakyta. 

"Tačiau sunkiausia buvo bendru balsavimu patvirtinti konferencijos deklaraci- 
ją. Vienu metu jau atrodė, kad visas sumanymas žlugs. Sėdėjau šalia UNESCO 
generalinio direktoriaus Koichiro Matsuuros ir mačiau, kad jis sutrikęs ir jau 
nežino, ko griebtis. Deklaraciją rėmė JAV, visos ES šalys, Rusija, Norvegija. 
"Tvirtai pritarė ir Australija, Gambija. Tik nesuprantama, kodėl užsispyrė Saudo 
Arabija. Koichiro Matsuura jau buvo nutaręs iš 29 deklaracijos paragrafų palikti 
tik 10 ir priimti bent tokį nustekentą dokumentą. Vis dėlto padarius pertrauką, 
šiaip taip vieną po kito pavyko patvirtinti visus paragrafus. Pirmininkas kaukšte- 
lėdavo plaktuku, skelbdamas, kad jau priimtas vienas ar kitas punktas, ir kartais 
aplenkdavo norinčius dar pasisakyti prieš tokį sprendimą. Kartą nusižengiau 
ir aš. Matydamas, kad pirmininkas delsia kaukštelėti plaktuku, aš trinktelėjau 

krumpliais į stalą ir per garsiakalbį buvo paskelbta, kad dar vienas deklaracijos 
paragrafas priimtas. Visi tai priėmė geranoriškai, bet nepatarčiau panašiose si- 
tuacijose kartoti šio mano pokšto. 

Ši konferencija buvo mano, kaip UNESCO geros valios ambasadoriaus, de- 
biutas. Esu šiek tiek nusivylęs - nemaniau, kad ši tarptautinė organizacija tokia 
nelanksti ir taip smarkiai supančiota valstybes skiriančių ideologinių priešta- 
ravimų. 


2003 metų spalio 12 diena, sekmadienis, Vilnius. Tik vakar grįžau iš 
Paryžiuje vykusios UNESCO konferencijos, o jau šiandien iš pat ryto su Ar- 
tūru Zuoku patraukėme į Pajevonių miestelį, esantį 11 kilometrų už Virbalio. 
Išvykstant iš Vilniaus, apsiniaukęs dangus bėrė rudenišką dulksną, bet privažia- 
vus Birštoną, išniro saulė ir vaiskia šviesa nutvieskė Nemuno slėnį, gelstančius 
kloniuose medžius. Akys gėrėjosi atsivėrusiais vaizdais. 

Pajevonių bažnyčia statyta dar XVI šimtmetyje. Artūras Zuokas prisidėjo 
prie jos restauravimo ir buvo pakviestas atvykti į mišias, laikomas Vilkaviškio 
vyskupo Rimvydo Norvilo. Tai Pajevonių parapijai šventė. Artūras Zuokas pa- 
kvietė vykti drauge su juo ir perdavė parapijos bei vyskupo kvietimą. Nutariau 
nepraleisti progos susipažinti su dar nelankyta vietove ir jos žmonėmis. 

Bažnyčia pastatyta itin gražioje vietoje, ant aukštumos, supama išlakių, da- 
bar nugeltusių medžių, šalia - senos kapinaitės. Į mišias susirinko turbūt visi Pa- 
jevonys. Iš bažnyčios pasukome į mokyklą, kur sausakimšoje salėje susitikome 
su vietos bendruomene. Mokiniai parengė visos valandos dainų ir šokių kon- 
certą. Patariau pajevoniškiams stiprinant savo bendruomenę prašyti ES fondų 
paramos ir palinkėjau patiems kurti savo ateitį. 

Sujaudino vieno vietos mokytojo žodžiai, kad ši diena jų miesteliui - istori- 
nė, nes čia antrą kartą per visą istoriją apsilankė Lietuvos prezidentas. Pirmoji 
viešnagė įvyko kone prieš aštuonis dešimtmečius — 1926-aisiais. 


2003 metų spalio 17 diena, Vilnius. Atėjo žinia iš Madrido. Buvęs Bra- 
zilijos prezidentas Fernando Henrigue Cardoso, pirmininkaujantis prieš porą 
metų įsteigtam „Club de Madrid“, atsiuntė man kvietimą tapti šio klubo nariu ir 
lapkričio 1-3 dienomis dalyvauti asamblėjos posėdžiuose. 

Šio klubo nariai yra 25 buvę prezidentai, 11 buvusių ministrų pirmininkų. Tarp 
jų - Billas Clintonas, Michailas Gorbačiovas, Helmutas Kohlis, Johnas Majoras. 

Klubo tikslas - prisidėti stiprinant demokratiją pasaulyje, remti ir konsultuoti 
demokratizacijos keliu einančias, pereinamąjį laikotarpį išgyvenančias šalis. 

2003 metų spalio 19 diena, sekmadienis, Vilnius. Seniai taip maloniai ne- 
buvau praleidęs dienos. Šiandien mus aplankė didžiulis būrys žiniasklaidos žmo- 
nių. Mano sekretorė Božena dar prieš savaitę pranešė, kad žurnalistai nori atvykti 
į svečius ir kaip naujakuriams pasodinti porą medelių šalia mūsų rezidencijos. Pa- 
sirodo, į sąrašą užsirašė 50 žmonių ir beveik visi atvyko. Nusisekė ir orai. Nors jau 
antroji spalio pusė, visą laiką šildė saulutė, buvo šilta - per 10 laipsnių. 

Pasodinę medelius, lauke kepėme „Medžiotojų“ dešreles, vaišinome svečius 
skilandžiu, picomis, o aš dar rūpinausi, kad jie nepamirštų pasišildyti ir iš vidaus. 
Nė nepastebėjome, kaip linksminantis ir juokaujant prabėgo geros trys valandos. 

Išsiskirdami sutarėme, kad pavasarį vėl susitiksime patikrinti, kaip prigijo 
medeliai. 


2003 metų spalio 24 diena, Vilnius. Apsilankiau „Infobalt“ parodoje. Mi- 
niosjaunimo. Apžiūrėjęs parodą, valandą bendravau su Žinių ekonomikos foru- 
mo dalyviais. Kalbėjomės apie kitų metų biudžetą. Per trejus metus ES Lietuvai 
skiria 2,61 milijardo eurų paramą, o švietimo, mokslo ir studijų sistemai nuby- 
rės vos keli procentai šių lėšų. Sutarėme, kad tai neleistinai mažai, ir mėginsime 
spausti Vyriausybę, kad žinių pasauliui skiriama dalis būtų padidinta. 


2003 metų spalio 26 diena, Vilnius. Šiandien antroji Maldos pusryčių die- 
na. Dalyvauja JAV, Kanados, Rusijos, Ukrainos, Baltarusijos, Skandinavijos ir, 
žinoma, Baltijos šalių atstovai. 


Pašnekesiai prie Maldos pusryčių stalo. Vilnius, 2003 m. spalio 26 d. 

Tai jau trečią kartą vykstantis mano inicijuotas renginys. Prieš porą metų 
Maldos pusryčių diskusijos vyko Prezidentūroje, šiemet pirmąją dieną rinko- 
mės į Seimą, o antrąją, šiandien, - į „Eorum Palace“ centrą. Svečiai džiaugėsi 
renginiu, žavėjosi jaukia „Forum Palace“ aplinka. Tikiuosi, pavyks tęsti Maldos 
pusryčių tradiciją ir ateityje. 

Šiandien netikėtai atėjo žiema — sninga, snaigės nespėja tirpti ir jau žemė 
visur nubalo... 


„Paksogeito“ mėnesiai 


2003 metų spalio 30 diena, Vilnius. Pusę šešių vakaro rezidencijoje su- 
skambėjo telefonas. Skambino mano padėjėjas Audrius Penkauskas ir paslap- 
tingai paklausė, ar negalėčiau Turniškėse tuoj pat susitikti su juo ir Dariumi 
Kuoliu. Pasiteiravau, ar nebūtų galima susitikimo atidėti rytdienai. Pasirodo, 
reikalas labai svarbus ir skubus - liečia valstybės vadovą ir jo aplinką, o kalbėti 
apie tai telefonu nebūtų gerai. „Gerai, - sakau. - Atvažiuokite“ 

Į Turniškes jie atvyko per 20 minučių. Išgirdau tai, ką širdy nujaučiau, tik 
nemaniau, kad tie dalykai taip greit iškils viešumon. 

Pasirodo, dar Lietuvos politiniame gyvenime neregėtą uraganą sukėlė Mečys 
Laurinkus. Prieš porą dienų jis nustebino Seimą pranešdamas, kad nėra įteikęs 
jokio pareiškimo atsistatydinti iš Valstybės saugumo departamento generalinio 
direktoriaus pareigų, nors Rolandas Paksas jau pateikė parlamentarams savo 
pasirinkto naujo vadovo kandidatūrą. Artūras Paulauskas paprašė situaciją pa- 
aiškinti išsamiau ir šiandien tai buvo padaryta uždarame Seimo posėdyje. 

Mečys Laurinkus įteikė prezidento patarėjo nacionalinio saugumo klausi- 
mais Remigijaus Ačo ir Rolando Pakso rinkimų kampanijos finansuotojo Juri- 
jaus Borisovo, taip pat pastarojo ir Rusijos mafiozo, kažkokio Kikališvilio, po- 
kalbių telefonu garso įrašus. Įrašyta, kaip J. Borisovas pasakoja savo pašnekovui 
turintis pakankamai R. Paksą kompromituojančios medžiagos ir, reikalui esant, 
gali jį sudoroti, o Kikališvilis sako, jog M. Laurinkų patvarkys ir Madride. 

Ši informacija kol kas įslaptinta. Parlamentarai įgaliojo A. Paulauską nuvyk- 
ti pas prezidentą R. Paksą ir pranešti, kad stabdomas naujo VSD generalinio 
direktoriaus kandidatūros svarstymas ir sudaroma speciali komisija pateiktai 
medžiagai tirti, taip pat skubiai šaukiama neeilinė Seimo sesija. 

Man ši slapta informacija pateikta, kad žinočiau apie valstybei sunkių pasek- 
mių galinčius turėti įvykius. Faktai tokie grėsmingi, kad šaliai gresia pavojinga 
politinė krizė. Esą Seime jau imta kalbėti, kad šis reikalas gali baigtis net prezi- 
dento apkalta. 

Kai tai žino Seimas, naivu tikėtis, kad bus išsaugotas informacijos slaptu- 
mas. Žaibo greičiu žinia pasklido ir tarp žurnalistų. Pas mane šį vakarą atvyko 
LNK televizijos grupė ir mėgino įkalbėti, kad duočiau interviu. Atsisakiau, nes 
nežinau smulkmenų, o svarbiausia - nenoriu kaitinti politinės atmosferos. Bet 
jau vis viena skelbiami įvairaus rango politikų komentarai, tad sutikau tik per- 
skaityti labai trumpą pareiškimą: „Susipažinau su informacija ir atidžiai stebiu 
įvykius. Padėtis tikrai rimta. Manau, kad, reikalui esant, Seimas turi būti labai 
principingas, gindamas lietuvių tautos ir Lietuvos valstybės interesus“ 

Įrašę šį mano pareiškimą, žurnalistai vis viena mėgino mane įvelti į išsames- 
nį pokalbį, bet neišpešė daugiau nė žodžio. 

Įsijungęs televizorių išvydau, kad R. Paksas jau atskubėjo į „Panoramos“ lai- 
dą ir, kone visą pasaulį apkaltinęs sąmokslu prieš jį, žadėjo rytoj atskleisti kaž- 
kokią „visą tiesą', todėl skubiai šaukia Valstybės gynybos tarybos posėdį. Tik ką 
taryba gali pasakyti? Gryna demagogija. 


2003 metų spalio 31 diena, Vilnius. Pirmieji spaudos puslapiai mirga ant- 
raštėmis: „Prezidentas prabilo apie sąmokslą“, „Prezidentūrai - specialiųjų tar- 
nybų dūris“, „Atskleisti R. Pakso artimiausios aplinkos ryšiai su Rusijos nusikal- 
tėliais“ ir panašiomis. 

Rytoj, kaip ir planavau, išskrendu į Madridą. Tačiau sutariau, kad jei įvyktų 
kas nors netikėta ir itin svarbaus, man atsiųstų koduotą žinutę telefonu ir tuo- 
met skubiai grįžčiau į Vilnių. Gerai, kad rytoj - Visų Šventųjų diena, neišeina 
laikraščiai, o iki pirmadienio gal jau viskas atrodys šviesiau. 

Popietę žinių agentūros pranešė, kad R. Paksas išsikvietė generolą Joną 
Kronkaitį ir paprašė, kad kariuomenė nesikištų, jo žodžiais, į sąmokslą. Nesu- 
prantama, kam reikalingas toks raginimas? Negi kariuomenė kištųsi? Genero- 
las J. Kronkaitis, išėjęs po susitikimo su R. Paksu, prasitarė nelabai supratęs, 
kodėl buvo iškviestas, bet pridūrė garantavęs, kad kariuomenė nė neketina kiš- 
tis į tokius reikalus. O pats R. Paksas atrodė sutrikęs ir tik keistai kartojo, kad 
kariuomenė neturėtų kištis. 

Pas R. Paksą buvo iškviestas ir Algirdas Brazauskas. Nustebino, kad po pokal- 
bio premjeras užuominomis kritikavo Mečį Laurinkų. Spėju, kad R. Paksas ginsis 

per Valstybės tarybos posėdį mėgindamas priversti Mečį Laurinkų atsistatydinti 
iš VSD generalinio direktoriaus pareigų ir jau buria sąjungininkus. 


2003 metų lapkričio 1 diena, Madridas. Į 2-ąją „Club de Madrid“ asamb- 
lėją atvyko 26 buvę prezidentai ir 10 buvusių ministrų pirmininkų. Ispanijoje 
dar vasariškos dienos. 

Klubas balsavo, kad į jo gretas būtų priimti keturi nauji nariai: buvęs Prancū- 
zijos ministras pirmininkas Lionelis Jospinas, buvęs Bolivijos prezidentas Jorge 
Ouiroga, buvęs ilgametis Sudano vyriausybės vadovas Sadigas al-Mahdi ir aš. 


2003 metų lapkričio 2 diena, Madridas. Asamblėja dirbo trijose grupėse, 
kiekvienoje viena šalis - Pietų Korėja, Brazilija ir Lenkija — pristatė savo patirtį, 
kaip pasinaudojo Tarptautinio valiutos fondo pagalba. Aš pasirinkau lenkų pri- 
statymą. Neblogai parengtas, bet kiek per daug gyrėsi - galėjai pamanyti, kad jie 
dirbo sėkmingiausiai. Nors Lietuvos pasiekimai nė kiek ne menkesni, įsitraukęs į 
diskusiją negalėjau to pasakyti, nes būčiau suerzinęs lenkus. Todėl diplomatiškai 
paaiškinau, kad atstovauju šaliai, kuri vienintelė iš asamblėjoje dalyvaujančių vals- 
tybių gali pasidalyti išskirtine patirtimi, - kai po penkis dešimtmečius trukusios 
sovietinės okupacijos susigrąžino nepriklausomybę, turėjo viską pradėti nuo nulio, 
bet sugebėjo per labai trumpą laiką sukurti sparčiai augančią rinkos ekonomiką. 

Priimant baigiamąją rezoliuciją, atkreipiau dėmesį, kad joje yra įrašytas vie- 
nas paragrafas, kuriame vienintelės Lenkijos laimėjimai pateikiami kaip išskir- 
tiniai, pavyzdys visoms kitoms jaunoms demokratijoms. 

Prisėdau prie asamblėjai pirmininkavusios buvusios Kanados premjerės 
Kim Campbell ir JAV eksprezidento Billo Clintono ir konfidencialiai atkreipiau 
jų dėmesį, kad toji formuluotė neatitinka tikrovės. Paaiškinau jiems, kad viešai 
to pasakyti negaliu, nes nenoriu pakenkti santykiams su lenkais, bet paprašiau 
jų taip perrašyti abejotiną paragrafą, kad Lenkija nebūtų įvardyta kaip vieninte- 
lė tiek daug pasiekusi Rytų ir Vidurio Europos šalis. Tai ir buvo padaryta. 

Dar vieną rezoliucijos paragrafą paredagavome drauge su Jungtinių Tautų 
žmogaus teisių komisare, buvusia Airijos prezidente Mary Robinson. Įrašėme 
teiginį, raginantį TVF daugiau dėmesio skirti kovos su korupcija problemai. 


2003 metų lapkričio 3 diena, Madridas. Šiandien ryte įeinu į viešbučio 
restoraną ir staiga man prieš akis išnyra Mstislavas Rostropovičius. Jis nušvito ir 
čiupo mane į glėbį. Pasirodo, šį vakarą Slava griežia karališkuosiuose rūmuose. 
Širdingai kvietė atvykti į jo koncertą, deja, turėjau atsisakyti, nes buvau pakvies- 

tas į priėmimą pas Ispanijos karalių Juaną Carlosą I. „Puiku! - šūktelėjo M. Ros- 
tropovičius. - Perduokite mano linkėjimus Jų Karališkosioms Didenybėms — 
karalienei Sofiai ir karaliui. Jie mano geri draugai“ 

Karališkoji rezidencija įkurta netoli Madrido kokių 100 hektarų ploto par- 
ke, po kurį laisvai laksto nebaugščių stirnų šeimos. Jų gal šimtai — stirnos su 
jaunikliais, stirninai grakščiais ragais. Rūmai dunkso ant kalvos ir nuo jų terasų 
atsiveria puikiai sutvarkyto parko, gėlynų panorama. 

Ispanijos karališkoji pora kiekvieną svečią sutiko asmeniškai, paspausdami 
ranką. Aišku, aš jiems perdaviau Mstislavo Rostropovičiaus sveikinimus, o ka- 
ralienė Sofia susidomėjo, kur mes spėjome susitikti. 

Po trumpų oficialių kalbų ir bendros nuotraukos su karališkąja pora laukė 
maloni staigmena. Kažkas karaliui Juanui Carlosui I pasakė, kad šiandien — 
mano gimimo diena. Mane pirmiausia pasveikino Ispanijos karališkoji pora, 
po jų priėjo Billas Clintonas, Lionelis Jospinas ir vorele išsirikiavę spaudė man 
ranką, linkėdami sėkmės, visi „Club de Madrid“ nariai. 

"Tai buvo linksmoji vakaro dalis. Netrukus sulaukiau liūdnosios. Vienas po 
kito klubo nariai priėję tyliai klausdavo, kas dedasi Lietuvoje. Mat apie R. Pakso 
skandalą jau buvo pranešusios žinių laidose CNN, BBC, „Sky News“ televizi- 
jos. Pats pašiurpęs vieną pranešimą mačiau atvykęs į Madridą: ekrane Lietuvos 
žemėlapis ir trumpas komentaras, kad prezidentas įsivėlęs į neaiškius ryšius su 
rusų mafija, kuri mūsų šalyje plauna pinigus. Negana to, dar ir pranešama, kad 
R. Paksui artimas asmuo pardavinėja karinius sraigtasparnius šalims, kurioms 
Jungtinės Tautos taiko ginklų embargą. Negalėjau leistis į diskusijas šia tema 
su įtakingais, nors jau ir nevadovaujančiais savo valstybėms, klubo nariais. Pa- 
sistengiau „gesinti“ jų smalsumą - paaiškinau, kad dar niekas neaišku ir aš pats 
neturiu tikslesnės informacijos. „Pagyvensim, pamatysim“, - mėginau filosofiš- 
kai žvelgti į situaciją, ramindamas greičiau save nei pašnekovus. 


2003 metų lapkričio 5 diena, Vilnius. R. Pakso skandalas plėtojasi, bet, 
atrodo, visas šiukšles mėginama sušluoti po kilimu. Jau dabar matyti, kad jo ko- 
manda mėgina nukreipti visuomenės dėmesį nuo esmės. Ko gero, greitai išgir- 
sime, kad R. Paksas - tautos didvyris, kurį nori sunaikinti tamsos jėgos. Įtariu, 
kad A. Brazausko aplinka gali norėti tokį sumurkdytą prezidentą paversti savo 
marionete ir išties jam pagalbos ranką. 

Tiesa, Seimo komisija jau pradėjo darbą - turiu vilties, kad sąžiningai atskleis 
tiesą. Aš tylėsiu iki gruodžio 1-osios, kai parlamentarai paskelbs tyrimo išvadas. 
Aišku viena: Lietuvos žmonės turi teisę išgirsti visą tiesą. 

2003 metų lapkričio 8 diena, Vilnius. Žurnalas „Veidas“ išspausdino studiją 
apie R. Pakso ir jo aplinkos ryšius su rusų mafija. Net ant viršelio užrašyta „Lai- 
kas išeiti. Redakcijos straipsnyje rašoma, kad, jei R. Paksas dar nori išsaugoti 
garbę, jam liko vienintelė išeitis - pats turėtų pasitraukti, nes kaltinimai perne- 
lyg sunkūs ir juo tauta jau nebegalės pasitikėti. 

Pritariu nuomonei, kad R. Paksas jau nebegalės būti tautos moralinis auto- 
ritetas. Tačiau nemanau, kad jis pats pasitrauks ar bus nušalintas apkaltos būdu. 
Tikriausiai ateinančius ketverius metus jis vegetuos, būdamas tik jam padėsian- 
čių išsaugoti prezidento postą jėgų marionete. 


2003 metų lapkričio 10 diena, pirmadienis, Vilnius. Šį savaitgalį nuvykau 
pasveikinti liberalcentristų merų sueigos. Tik pasidžiaugiau, kad dar yra ir „dir- 
banti Lietuva“ o ne vien „politikuojanti“, bet nesileidau į diskusijas apie R. Pak- 
so skandalą, nesiėmiau vertinti jo poelgių. 

Šiandien pasirodė „Ekstros“ žurnalas, kurio viršelyje — užrašas, pašiepiantis 
erelį savo simboliu pasirinkusią R. Pakso partiją: „Prezidentūros ereliai: vištos 
galva, mafijos uodega“ 


2003 metų lapkričio 11 diena, Vilnius. Seimo komisija kiekvieną dieną 
gauna vis daugiau informacijos prieš R. Paksą. Skelbiami įrašai, kuriuose gir- 
dėti, kaip jis kalbasi su kažkokiu mafiozu ir patarinėja, ką kalbėti per apklausą 
prokuratūroje. Pasiekia žinios, jog R. Paksas mėgina spausti generalinį proku- 
rorą, kad šis „nugesintų“ tyrimą. Atrodo, Lietuvoje visas gyvenimas sukasi apie 
šį skandalą. 

Vakare su Alma nuvykome į Lenkijos nepriklausomybės dienos minėjimą. Ir 
vėl kalbos neišvengiamai sukosi apie R. Pakso skandalą. Seimo komisijos narys 
Vaclavas Stankevičius pasakojo, kad Generalinė prokuratūra neteikia informa- 
cijos ir trukdo tyrimui. Prokurorams pateiktas reikalavimas rytoj iki 13 valan- 
dos pristatyti reikalaujamus dokumentus. R. Paksas juos smarkiai spaudžia nu- 
sižengdamas įstatymui. Ir generalinis prokuroras jau pareiškė, kad prezidento 
pokalbių garso įrašus reikia sunaikinti. Įdomu, kaip toli bus nueita mėginant 
nuslėpti tiesą. 


2003 metų lapkričio 12 diena, Vilnius. Iš ryto lankiausi JAV ambasadoje. 
Aišku, kalbėjomės apie skandalą. Amerikiečiai atidžiai stebi, kas vyksta Lietu- 
voje. Amerikiečių nuomone, kad ir kaip baigtųsi ši istorija, R. Paksas jau bus 
silpnas ar net grynai formalus prezidentas. 

Spauda skelbia vis naujus baisius faktus. Publikuojamas rusų žvalgybininkų 
dokumentas, kaip destabilizuoti padėtį Lietuvoje ir padėti R. Pakso liberalde- 
mokratams laimėti artėjančius Seimo rinkimus. Nurodytos pavardės, konk- 
rečios pinigų sumos. Aišku, paksistai viską neigia. Tačiau R. Paksas atrodo 
sutrikęs. Sukvietė pas save ministrų kabinetą, paskelbė apie pakeitimus savo 
komandoje. 


2003 metų lapkričio 14 diena, Vilnius. Užsienio reikalų ministerija mini 
įkūrimo 85-ąsias metines. Vakar į Vyriausybės rūmus šia proga susirinko daug 
politikų ir diplomatų. Atvyko R. Paksas, A. Paulauskas, kiek vėluodamas - ir 
A. Brazauskas. Su R. Paksu tik pasisveikinome, o šnekėti, nors ir sėdėjome šalia, 
nebuvo apie ką. Kas kita - A. Paulauskas. Jis man tyliai skundėsi, kaip sunkiai 
rieda tyrimo procesas, kaip kaišioja pagalius Prezidentūra. 

Per pertrauką šnektelėjau su mūsų diplomatais. Visi tiesiog vienu balsu tvir- 
tino, kad R. Paksui likęs vienintelis kelias — turi atsistatydinti. 

Jau pasitraukė šeši R. Pakso patarėjai, 400 inteligentų pasirašė kreipimąsi, 
ragindami jį atsistatydinti. 

Beje, įdomūs mano biografijos ir Užsienio reikalų ministerijos istorijos 
sutapimai. Įkūrimo dekretas pasirašytas lapkričio 3-iąją — tą dieną esu gimęs, 
tik po aštuonerių metų, o parašą ant ministerijos steigimo dokumento surai- 
tė mano krikšto tėvas - tuometis Lietuvos ministras pirmininkas Augustinas 
Voldemaras. 


2003 metų lapkričio 16 diena, Vilnius. Paskelbti nauji visuomenės apklau- 
sos duomenys. R. Paksas nusirito net į aštuntą vietą. Maniau, kad rezultatai jam 
galėjo būti ir dar prastesni. Man sunku suprasti A. Brazausko laikyseną. Vieną 
dieną jis gina R. Paksą, kitą — svyruoja, trečią - patarinėja, ką daryti, o ketvirtą — 
jau vadina Seimo komisijos darbą spektakliu. 

Stipriausią smūgį R. Pakso reputacijai užsienyje sudavė žurnalo „Ihe Eco- 
nomist“ straipsnis. O dar vokiečių, prancūzų, lenkų spaudoje gausu jam nepa- 
lankių komentarų. 

Nieko nepaisydamas, R. Paksas vis dar planuoja vykti vizito į Vašingtoną ir 
susitikti su George'u W. Bushu. Ambasadorius Vygaudas Ušackas pasiūlė ke- 
turis variantus, kaip būtų galima atšaukti šią kelionę, bet visi jie buvo atmesti. 
V. Ušackas sakė, kad R. Paksas tikisi nuvykęs į Baltuosius rūmus atskleisti tikrą- 
ją tiesą ir išsklaidyti neva visus apie jį skleidžiamus melus. Koks naivumas! Negi 
jis iš tiesų mano, kad G. W. Bushui įdomu ir svarbu išgirsti jo paaiškinimus? 

2003 metų lapkričio 20 diena, Vilnius. Man skirtame kabinete Preziden- 
tūroje priėmiau naująjį Rusijos ambasadorių Lietuvoje Borisą Cepovą jo prašy- 
mu. Jis gerai kalba angliškai, todėl galėjome beveik valandą laisvai aptarti mūsų 
valstybių santykius. Aišku, nepraleidau progos išsakyti nerimo dėl netoli Ne- 
ringos statomos platformos naftai iš gręžinio D-6 siurbti. Pasirodo, B. Cepovas 
buvęs ekologas, todėl jam turėjo būti gerai suprantami mano argumentai, kokį 
pavojų trapiai Kuršių nerijos gamtai gali kelti šis projektas. 

Pasiteiravau jo: „Ar Rusijai taip trūksta naftos, kad jau reikia brautis į 
UNESCO paveldu paskelbtą vietovę, kurios ekologija avarijos atveju būtų ne- 
atkuriamai pažeista?“ 

B. Cepovas pripažino, kad jo šalis dar turi daugybę kitų alternatyvų, kur būtų 
galima išgauti naftą, bet esą tai privačios bendrovės sprendimas, pagrįstas jos 
ekonominiais interesais. Nesusilaikiau ironiškai nepaklausęs: „Negi Rusijoje 
privati bendrovė drįstų imtis tokio tarptautiniu požiūriu jautraus, prieštaringo 
projekto negavusi vyriausybės palaiminimo?“ 

B. Cepovas į tai atsakė tyla. Tai inteligentiškas, vakarietiškų manierų žmo- 
gus. Supratau, kad jis nieko daugiau pasakyti negali. 


2003 metų lapkričio 22 diena, Vilnius. Šiandien prie Prezidentūros jauni- 
mas surengė mitingą, kuriame buvo reikalaujama, kad Rolandas Paksas atsista- 
tydintų, bet šis vis atkakliau skelbia, kad nė už ką to nedarys. Į Daukanto aikštę 
susirinko apie penkis tūkstančius protestuotojų, o tuo pat metu į tą pačią vietą 
Seimo nariu išrinktas pagarsėjęs gatvės politikas Vytautas Šustauskas, kurį kau- 
niečiai vadina tiesiog alkoholiku, iš Kauno trimis autobusais atvežė apie porą 
šimtų R. Pakso šalininkų. 

Žinoma, buvo sutelktos didžiulės policininkų pajėgos, net raitoji policija su 
šunimis. Incidentų pavyko išvengti, tik kartą kitą keli priešingų stovyklų mitin- 
guotojai nesmarkiai susistumdė. 

R. Paksas nusprendė išeiti sargybinių apsuptas iš rūmų pasisveikinti su šus- 
tauskininkais. Buvo gražus vaizdelis: jis spaudžia rankas kone kaip šventąjį jį su- 
tikusiam daugiausia pagyvenusių rėmėjų būreliui, o aplinkui didžiulė jaunimo 
minia skanduoja: „Gėda! Gėda!“ 


2003 metų lapkričio 23 diena, Vilnius. Prabėgo lygiai metai, kai Lietuvoje, 
tada ką tik sulaukusioje kvietimo stoti į NATO, lankėsi JAV prezidentas George'as 
W. Bushas ir Vilniaus Rotušės aikštėje pasakė istorinę kalbą, kurioje pareiškė: 
„Kas taptų Lietuvos priešu, tas taptų ir Jungtinių Amerikos Valstijų priešu.“ 

Sukaktuvių proga prie Rotušės fasado pritvirtinta atminimo lenta. Atidengti ją 
buvome įpareigoti mudu su JAV ambasadoriumi Stephenu Mullu. 


2003 metų lapkričio 26 diena, Vilnius. R. Pakso skandalas jau visiems įgri- 
sęs, bet žiniasklaida atskleidžia vis naujų faktų. LNK televizija paskelbė rusų 
dokumentą, įrodantį R. Pakso aplinkos ryšius su Rusijos kriminaliniu pasauliu. 
Aiškėja, kad jo rinkimų kampanijai buvo skirta bene 20 milijonų litų! Kad jie 
švaistėsi pinigais kaip įmanydami, jau anuomet visi matė savo akimis. O dabar 
sužinome ir konkrečias sumas, ir kas jas dalijo. 

R. Paksas atsisakė liudyti Seimo laikinajai tyrimo komisijai, bet ėmė inten- 
syviai važinėti po Lietuvos miestus ir miestelius. Televizijos rodomuose repor- 
tažuose keistai skamba jo aiškinimai. „Kaip Dievą myliu, nieko bendra su Bori- 
sovu neturiu“, - tokiais argumentais verksmingu balsu jis teisinasi žmonėms. 

Šiandien pusę penkių vakaro Seimo laikinoji komisija sušaukė nenumaty- 
tą posėdį, nes, pasirodo, R. Paksas pareikalavo visą jos surinktą medžiagą tuč- 
tuojau perduoti Prezidentūrai. Komisija oficialiai jam atsakė, kad to nedarys, o 
visi dokumentai nustatyta tvarka bus įteikti Seimui. Ir dar pasiūlė pasiskaityti 
Konstituciją. 

Paskelbta, kad vakar naktį prokuratūra padarė kratą J. Borisovo namuose. 
Pasitvirtino, jog per Pagėgių muitinę atvyko rusų agentūros „Almax“ atstovai 
Ana Zatonskaja ir Anatolijus Potninas, kurie planuoja R. Pakso propagandines 
viešųjų ryšių akcijas. Jie sulaikyti su naujausiais R. Pakso gelbėjimo planais ir 
apklausiami prokurorų. Abu rusai buvo užklupti J. Borisovo namuose deginan- 
tys kažkokius dokumentus. 

Vakare iš Čikagos man paskambino radijo laidos „Margutis“ vadovas Bro- 
nius Siliūnas. Pranešė, kad įtakingiausias Čikagos dienraštis „Chicago Tribu- 
ne“ išspausdino didelį straipsnį apie R. Pakso skandalą, pavadintą „Lietuviš- 
kasis Votergeitas“. Taip pat B. Siliūnas papasakojo, kad Čikagos lietuviai, rengę 
R. Paksui priėmimą gruodžio 9 dieną, jau atšaukė šį pokylį. 


2003 metų lapkričio 29 diena, Vilnius. R. Pakso skandalas toliau dominuo- 
ja žiniasklaidoje. Iš „Almax“ rusų apklausos prokuratūroje ir J. Borisovo bute 
rastos medžiagos paaiškėjo, kad jie ruošė specialų laikraštį „Tvarka bus!“, kuris 
turėjo būti platinamas drauge su „Ūkininko patarėju“ net 1 milijono 125 tūks- 
tančių egzempliorių tiražu gruodžio 2-ąją — tą pačią dieną, kai turi būti skelbia- 
mos Seimo laikinosios komisijos išvados. O R. Paksas vakar vėl tvirtino, kad 
„Almax“ jam nedirba. 

Vakarykščiame „Frankfurter Allgemeine Zeitung“ numeryje rašoma, kad 
prezidentas R. Paksas nebeturi jokio autoriteto nei Seime, nei Vyriausybėje ir 
kad Prezidentūra visiškai iššvaistys prezidento Valdo Adamkaus laikais įgytą 
visuomenės pasitikėjimą. 

Iš Čikagos man pranešė, kad Amerikos lietuviai prašo R. Pakso atšaukti vi- 
zitą į JAV. 


2003 metų gruodžio 1 diena, Vilnius. Rytoj bus paskelbtos Seimo laikino- 
sios komisijos išvados. O JAV politikai (Ronaldas Asmusas) jau atvirai ragina 
R. Paksą atsisakyti vizito į Vašingtoną. 

Šiandien labai konfidencialiai sužinojau, kad R. Paksas apsisprendė ne- 
vykti į JAV, bet mane informavęs šaltinis prašė niekam apie tai neprasitarti. 

Vakare dalyvavau Rumunijos nepriklausomybės dienos minėjime „Reval“ 
viešbutyje. Prie manęs priėjęs JAV ambasadorius Stephenas Mullas paprašė pa- 
sitraukti truputį į šalį nuo būreliais bendraujančių svečių ir pasikalbėti akis į akį. 
Kaip ir spėjau, jis pradėjo kalbėti apie numatytą R. Pakso vizitą į Ameriką. 

„Mes, amerikiečiai, pakliuvome į labai keblią situaciją. Norime parodyti pa- 
garbą Lietuvai, bet susidariusi politinė padėtis jūsų šalyje viską sujaukė. Jūs mus 
supraskite: priimdami R. Paksą, jokiu būdu neketiname kaip nors paremti jį 
asmeniškai“, — tarsi teisinosi ambasadorius. 

„Ponai, spręskite jūs, - atsakiau. - Tik noriu aiškiai pasakyti: neraginu jūsų 
nei atidėti vizitą, nei skatinti R. Paksą atvykti. Jokiu būdu neketinu kištis į šį 
reikalą“ 

Laikiausi pažado ir nutylėjau gavęs žinią, kad R. Paksas greičiausiai pats ne- 
siryš vykti vizito į JAV. 


2003 metų gruodžio 2 diena, Vilnius. Seimo komisija paskelbė savo išva- 
das: prezidentas Rolandas Paksas pažeidžiamas, rekomenduojama pradėti ap- 
kaltos procesą. Įvairios visuomenės grupės ragina R. Paksą atsistatydinti. 

Jau nuo ryto mane atakuoja LNK televizija, prašydama pakomentuoti susi- 
dariusią situaciją. Kol kas susilaikau. 


2003 metų gruodžio 4 diena, Vilnius. Vakar per LTV laidą „Spaudos klu- 
bas“ premjeras A. Brazauskas ir Seimo pirmininkas A. Paulauskas jau vienu 
balsu ragino R. Paksą atsistatydinti. Tai svarbus posūkis. Dar visiškai neseniai 
A. Brazauskas tai, kas vyksta, vadino spektakliu, o vakar prabilo apie R. Pakso 
skandalo žalą Lietuvos tarptautiniam prestižui. 

Šiandien paskelbta tai, ką aš jau kelias dienas žinojau: R. Paksas nevyksta 
vizito į JAV. 

Dar viena šios dienos žinia: apie vidurdienį į Prezidentūrą atvyko vienuolė 
Aldona ir perdavė R. Paksui asmeninį kardinolo Audrio Juozo Bačkio ir Kauno 
arkivyskupo Sigito Tamkevičiaus laišką. Neoficialiomis žiniomis, jie prašo pre- 
zidento neskaldyti Lietuvos ir pačiam pasitraukti. 

Šiandien ir aš pirmą kartą viešai pasisakiau apie R. Pakso skandalą. Šio mano 
kreipimosi įrašą 19 valandą ketina transliuoti visos televizijos. 

Nuo aštuntos vakaro iki vidurnakčio nesiliovė skambėjęs mano telefonas. 
Skambino draugai, pažįstami, Seimo nariai, visuomenės veikėjai. Visi dėkojo už 
kalbą per televiziją. Net ir jaudinančių padėkų sulaukiau. Paskambinusi režisie- 
rė Galina Dauguvietytė kalbėdama net pravirko. 

Apie 23 valandą paskambino Seimo pirmininkas Artūras Paulauskas. Atsi- 
prašęs, kad taip vėlai trukdo, pasakė: „Kalbėsiu trumpai. Noriu tarti tik vieną 
žodį: ačiū!“ 


2003 metų gruodžio 6 diena, Kaunas. Į Vilnių R. Pakso „libdukai“ iš visos 
Lietuvos autobusais suvežė 4-5 tūkstančius žmonių ir Daukanto aikštėje su- 
rengė valandos mitingą. Bet R. Pakso populiarumas jau katastrofiškai smukęs — 
apklausos rodo, kad juo pasitiki vos kas ketvirtas pilietis. Prezidentui tai labai 
mažai. 

Vakar kalbėjausi su Česlovu Juršėnu. Jis mano, kad R. Paksas pats neatsista- 
tydins, o apkaltos procesas Seime truks ilgai - net 4—5 mėnesius. Tačiau manąs, 
kad Seime pakaks balsų jį atstatydinti. 


2003 metų gruodžio 9 diena, Ženeva. Į pasaulinį UNESCO kongresą at- 
vyko net 1 600 dalyvių. Šveicarai ėmėsi jiems turbūt lig šiol neregėtų saugumo 
priemonių. Visur vaikštinėja automatais ginkluoti policininkai, budi šarvuočiai, 
o asmens dokumentai tikrinami turbūt kas 100 metrų. 

Aš kalbėjau Informacinės visuomenės sekcijoje. Ta pačia tema pasisakė ir 
Latvijos prezidentė Vaira Vykė-Freiberga. Vėliau su ja akis į akį pasikalbėjome 
apie politinę padėtį Lietuvoje. 


2003 metų gruodžio 10 diena, Ženeva. Per kongreso atidarymo ceremoni- 
ją man buvo nelabai malonu, kad Lietuvos valdžia nuvertino šio renginio svar- 
bą. Kitų šalių delegacijoms vadovauja prezidentai arba ministrai pirmininkai, o 
mes pasiuntėme tik vidaus reikalų ministrą Virgilijų Bulovą. Nors neinu prezi- 

dento pareigų, per atidarymo sesiją delegacijų vadovai ėjo sveikintis su manimi, 
o V. Bulovą beveik ignoravo, nes jo čia niekas nepažįsta. Mėginu jį pristatyti 
delegacijų vadovams, bet... Pasisveikina, persimeta keliais žodžiais ir daugiau į 
jį nekreipia dėmesio. Suprantu, kodėl R. Paksas neatvyko. Tačiau A. Brazauskui 
derėjo pasirodyti Ženevoje. 


2003 metų gruodžio 13 diena, Vilnius. Per tas dienas, kai buvau išvykęs, 
nedaug kas pasikeitė. R. Paksas tęsia vojažus po Lietuvą. Visuomenės susiprie- 
šinimas didėja. Manau, ypač bukagalviškai jis pasielgė pareikšdamas, kad prieš 
ji pasisako ne Bažnyčia, o tik keli hierarchai. Tarsi nebūtų paraginę jo atsista- 
tydinti visi Lietuvos vyskupai ir kardinolas. Kalbama, kad R. Paksas skambino 
popiežiaus nuncijui, bet šis esą atsisakė kalbėtis. 


2003 metų gruodžio 16 diena, Vilnius. Surinkta 86 Seimo narių, reika- 
laujančių pradėti R. Pakso apkaltos procesą, parašai. Tokio parlamentarų balsų 
skaičiaus pakaktų pašalinti jį iš prezidento pareigų. 

Šiandien Nepriklausomybės dieną švenčiančio Kazachstano ambasadoje 
mūsų politikai tik ir kalbėjo, kiek parašų jau surinkta. Nedžiugino toks jų azar- 
tas. Tai visiškas Prezidento institucijos autoriteto nuvertinimas. 

Vakare kalbėjausi su Konstitucinio Teismo pirmininku Egidijumi Kūriu. Jis 
mano, kad R. Pakso apkaltos procesas gali nusitęsti iki kitų metų gegužės. 

Baisu ir pagalvoti. Tai visiškai nualins Lietuvos valstybę. Juk jau birželio mė- 
nesį laukia Europos Parlamento rinkimai. Netrukus po R. Pakso apkaltos, jei, 
kaip daugelis mano, jis būtų pašalintas iš pareigų, tektų rengti naujus prezidento 
rinkimus. Spalio mėnesį jau reikės rinkti naują Seimą. Vadinasi, iki kitų metų 
rudens Lietuvos laukia nesiliaujantis politinis bangavimas. 

Rusijos specialiųjų tarnybų pernai mesti pinigai į Lietuvos prezidento rinki- 
mų kampaniją davė jiems tiesiog neįtikėtinai didelius dividendus. 


2003 metų gruodžio 25 diena, Kalėdos, Vilnius. Tyla, šventinė ramybė. 
Tik sniego baltumos pasigendu. 
Niekur patys nevažiuojame, niekas mūsų nelanko. 


2003 metų gruodžio 31 diena, Vilnius. Vakar Konstitucinis Teismas priė- 
mė sprendimą, kad R. Paksas pažeidė Konstituciją ir prezidento priesaiką, su- 
teikdamas J. Borisovui Lietuvos pilietybę išimties tvarka. 

R. Paksas nusamdė net šešis brangiausiai mokamus advokatus ginti jį apkaltos 


60 


procese. Paskelbė, kad tai daro kaip pilietis. Tik įdomu, iš kur pilietis R. Paksas 
turi tiek pinigų, kad gali samdyti brangiausių advokatų būrį? 

Dar viena žinia: ambasadorius Vytautas Dambrava oficialiai atsisakė priimti 
R. Pakso kvietimą dirbti jo patarėju. 

Na, o R. Paksas surengė spaudos konferenciją ir arogantiškai neigė visus jam 
metamus kaltinimus ir net akivaizdžius faktus: nėra visuomenės nepasitikėjimo 
juo, užsienio valstybių vadovai jo neignoruoja, pasaulio spauda nieko bloga apie 
jį nerašo (tarsi nė nebūtų labai kritiškų straipsnių „New York Times“, „Spiegel“, 
„Frankfurter Allgemeine Zeitung“ ir kituose laikraščiuose). 

Atėjus paskutinei metų dienai, negali negalvoti, kokie jie buvo. Akivaizdu, 
kad 2003-iųjų niekaip nepavadinsi Lietuvai sėkmingais: visuomenė suskaldyta, 
keliolika metų kauptas tarptautinis autoritetas pakirstas. 

Nežinau, kas mūsų laukia 2004-aisiais. Tik viliuosi, kad bus priimti sprendi- 
mai, išvesiantys šalį ir visuomenę iš krizės. Tikiu, jog bus atkurtas pasitikėjimas 
valstybės institucijomis ir pajėgsime sėkmingai įsitraukti į tarptautines bendri- 
jas - NATO ir Europos Sąjungą. O svarbiausia, kad visuomenė savyje subran- 
dintų demokratijos principus ir jie taptų kasdiene gyvenimo norma. 


PASTABOS PARAŠTĖSE 


2003-ieji - vieni slogiausių metų mano gyvenime. Jie buvo sunkūs ne tik man - 
ir visai Lietuvai. Aš išgyvenau dar ir savo vilčių žlugimą. Susvyravo mano tikėji- 
mas ilgus metus puoselėtu turbūt gerokai idealizuotu Lietuvos įvaizdžiu. Man 
giliai į atmintį buvo įsirėžęs žmonių entuziazmas siekiant laisvės, atkuriant 
mūsų valstybę ir vėliau — pirmaisiais itin nelengvais nepriklausomybės metais. 
Maniau, kad šis visuomenės idealizmas padės šaliai įveikti visus sunkumus. 

Idealizmas išsisklaidė. Įsigalėjo materializmas. Tai jau buvo gyvenimo rea- 
lybė per pirmąją mano kadenciją. Vis dėlto nestovėjome vietoje. Per penke- 
rius metus buvo daug padaryta. Lietuva ryžtingai ėjo Vakarų kryptimi, pagal 
vakarietišką modelį pertvarkė savo valstybę, ūkį ir sugebėjo tapti NATO bei 
Europos Sąjungos nare. Tai istorinis laimėjimas, kurio mastą šiandien dar ne 
visi žmonės suvokia. Žinoma, būta nemažai socialinio nusivylimo. Vis dėlto 
nemaniau, kad jis toks stiprus ir leis neskaidriems pinigams, juodosioms tech- 
nologijoms ir politinei demagogijai patraukti didelę visuomenės dalį. 

Man buvo netikėtas toks radikalus R. Pakso pergalę rinkimuose lėmęs vi- 
suomenės nuotaikų posūkis. Vėliau atsirado įrodymų, kad Lietuvos politiniams 

procesams įtaką darė ir išorės jėgos, matyt, iš svetur atėję pinigai, leidę R. Pak- 
so štabui finansuoti labai plačią ir agresyvią rinkimų kampaniją. Supratau, kad 
ko negali pinigai, tą gali dideli pinigai. Ypač tai jautėme per antrąjį rinkimų 
turą. Mums stigo lėšų paprasčiausiems reklaminiams klipams, o R. Paksas šmė- 
žavo visuose žiniasklaidos kanaluose. Jau tuomet kilo įtarimas, kad paleisti į 
darbą neskaidrūs pinigai, bet nesinorėjo taip blogai galvoti apie savo konku- 
rentus. 

2003-iųjų pabaigoje kilęs R. Pakso skandalas patvirtino mano negerą nuo- 
jautą, todėl iš dalies gal net nebuvo netikėtas. Žinoma, nemaniau, kad tokie 
dalykai taip greitai iškils aikštėn. Vis dėlto manęs tai nė kiek neguodė. Prie- 
šingai, buvo skaudu, kad mūsų visuomenė ir valstybė tokia neatspari viso- 
kioms manipuliacijoms. Mane kamavo sunkios mintys ir dėl savo vaidmens, 
atsakomybės, svarsčiau, ko nepavyko nuveikti, kokias padariau klaidas, nors 
supratau, kad negalėjau istorijos pakreipti kitaip. 

Jau įsiplieskus skandalui, sulig kiekviena diena vis labiau baisėjausi, kaip 
griaunamas Lietuvos tarptautinis autoritetas. Supratau, kad būtų geriausia 
išeitis, jei R. Paksas kuo greičiau pats atsistatydintų. Tačiau iš karto buvo ma- 
tyti, kad taip neatsitiks. Abejojau ir tuo, ar Seimui pakaks politinės valios jį 
atstatydinti. Todėl 2004 metus sutikau su didžiuliu nerimu, ar pavyks Lietuvai 
įveikti gilią politinę krizę. 


2O0O4:ieji 


2004 metų sausio 1 diena, Vilnius. Akinamai balta... Atrodo, dangus palai- 
dojo visus praėjusių metų nemalonumus, sunkumus ir nutiesė švarų, šviesų šių 
metų kelią. 

Vakar praėjusius metus palydėjome Operos ir baleto teatre, žiūrėjome ope- 
retę „Linksmoji našlė“. O šiandien namuose mėgaujamės ramybe. Atėjo žiema, 
blizga sniegas, ir nuotaika seniai nebuvo tokia šventiška. 


2004 metų sausio 2 diena, Vilnius. Per anksti džiaugėmės naujamete ramy- 
be. Šiandien Rolando Pakso advokatas Kęstutis Stungys pareiškė, kad jo klientą 
kaltu dėl Konstitucijos pažeidimo pripažinęs Konstitucinis Teismas peržengė 
savo kompetencijos ribas, ir grasino, jog šis sprendimas bus apskųstas Strasbūro 
teismui. 

Manau, iš tiesų būtų peržengtos visos moralės ribos, jei Lietuvą tarptauti- 
niam teismui apskųstų asmuo, iškilęs į jos prezidento aukštumas. 

Jau šiandien vakare mano labai gerbiamas advokatas Kazimieras Motieka 
davė atkirtį - pasakė, kad kreiptis į Strasbūro teismą nėra teisinių prielaidų ir 
tokie R. Pakso svarstymai net daro gėdą Lietuvai. 


2004 metų sausio 9 diena, Vilnius. Londone leidžiamas žurnalas „Ihe Eco- 
nomist“ vakar išspausdino labai kritišką straipsnį apie tai, kas vyksta Lietuvoje. 
"Tokie dalykai labai gadina nuotaiką. Ypač jautriai reaguoja Alma. Jai atrodo, kad 
kartojasi prezidentinės kampanijos scenarijus: visi kalba, kad R. Paksas bus nu- 
šalintas, o baigsis tuo, kad arogantiška paksininkų klika vėl triumfuos ir darys, 
ką norės. 


2004 metų sausio 11 diena, Vilnius. Šiemet įvyks Europos Parlamento ir Sei- 
mo rinkimai. Galimi ir prezidento rinkimai. Žiniasklaidoje gausu spėlionių: įvyks 
ar neįvyks R. Pakso apkalta? Savo „pasjansus“ jau dėlioja ir partijos - ką rems per 
būsimus prezidento rinkimus ir kokios iš to turės naudos per Seimo ir Europos 
Parlamento rinkimus. Dažniausiai minimi trys kandidatai, kurie neva gali rungtis 
(vėl!) su Rolandu Paksu: Algirdas Brazauskas, Artūras Paulauskas ir aš. 

Šį rytą pas mane atvažiavo apie tai pasikalbėti Artūras Zuokas. Jis papa- 
sakojo, kad visos partijos dairosi kandidatų būsimuosiuose prezidento rinki- 

muose, galinčių sustiprinti partijų pozicijas ir Seimo bei Europos Parlamento 
rinkimuose. 

A. Zuokas be užuolankų pasakė, kad liberalcentristams būtų išganinga, jei 
aš sutikčiau tapti jų sąrašo pirmuoju kandidatu į Europos Parlamentą. Esą tai 
sustiprintų ir jo — partijos pirmininko - politines pozicijas. 

Daug diskutavome apie paksistų pastangas skaldyti tautą. Vis dėlto A. Zuo- 
kas įsitikinęs, kad R. Pakso apkalta įvyks ir jau po kelių mėnesių reikės rinkti 
naują prezidentą. Jis spaudė mane, kad būtinai sutikčiau dar sykį kandidatuoti, 
nes kitu atveju R. Paksas turėtų galimybių vėl laimėti. Esą jį vis dar remia apie 
25 proc. rinkėjų. Tačiau tai nekeltų didelio pavojaus, jei prieš R. Paksą stotų sti- 
prus kandidatas. A. Zuoko nuomone, tauta jau pasimokė ir balsuoti turėtų ateiti 
kokie 70 proc. rinkėjų. Tuomet R. Pakso rėmėjų balsai niekaip negalėtų persverti 
rinkimų svarstyklių jo naudai. Bet jei aš nesutikčiau kelti savo kandidatūros, vie- 
nintelis politikas, kuris galėtų realiai nurungti R. Paksą, būtų A. Brazauskas. „Ar 
Lietuvai naudinga, jei liks tik tokia alternatyva?“ - retoriškai klausė A. Zuokas. 

Atsakiau jam, kad dar būtų per anksti apsispręsti. Pažiūrėsim, kaip reikalai atro- 
dys po mėnesio, vasario viduryje. Aš grįšiu po atostogų Meksikoje, o Seimo suda- 
ryta apkaltos komisija iki to laiko turės pateikti rekomendacijas parlamentarams. 

Aišku viena: padėtis daugiau nei apgailėtina. Labai kenčia Lietuvos įvaizdis, 
vienas po kito atšaukiami užsienio vizitai. O R. Pakso arogancijai tiesiog nėra 
ribų. Bijau, kad žmonės pavargs kiekvieną dieną girdėdami tas pačias giesmes ir 
tiesiog spjaus į politiką, nustos ja domėtis. 

Vis dėlto nereikia perdėti pavojų. Girdėti užuominų, kad Lietuva gali būti 
net nepriimta į NATO ir Europos Sąjungą. Tai nesąmonė. Ne R. Paksas vedė 
Lietuvą šiuo keliu, ne jam dabar ir sukliudyti. Viskas jau sutarta, liko tik gryni 
formalumai. Gegužės 1-ąją galėsime švęsti, kad Lietuva jau NATO ir ES narė. O 
kieno parašas bus ant dokumentų - visiškai nesvarbu. 

Man labiau kelia nerimą, ar vidaus politinės krizės pažeista Lietuva sugebės 
efektyviai veikti NATO ir ES struktūrose. Bet ir tai išspręs laikas. Ilgiau išliks 
vidaus žaizdos. Turės prabėgti dar metai kiti, kol Lietuvos visuomenė įveiks šią 
politinę priešpriešą. 


2004 metų sausio 13 diena, Vilnius. Minime 13-ąsias tragiškųjų 1991 metų 
sausio 13-osios įvykių metines. Keistas sutapimas: 13-ųjų metinių rimtį drums- 
čia politinis skandalas. Per iškilmingą posėdį Seime parlamentarai kone de- 
monstratyviai rodė nepagarbą prezidentui R. Paksui - jis buvo sutiktas kurčia 
tyla, kai kurie tautos išrinktieji net nepakilo iš vietų jam įeinant į salę. Negana 

to, R. Pakso autoritetas buvo naikinamas ir Seimo narių kalbomis iš tribūnos. 
Priešiškumas prezidentui buvo pademonstruotas ir per vėliavų rikiuotę Nepri- 
klausomybės aikštėje — paprastai jas nešančių asmenų kolona žygiuodavo pro 
garbės tribūną, bet šįsyk, matyt, kad nebūtų pagerbtas ten stovintis R. Paksas, 
pasuko tiesiai į gatvę. 


2004 metų sausio 15 diena, Vilnius. Dar prieš porą mėnesių ketinome 
sukviesti būrį įvairių gyvenimo sričių specialistų bei iškilių visuomenės veikėjų 
ir surengti forumą dabarties aktualijoms aptarti. Tokie susitikimai galėtų tapti 
reguliarūs. JAV tai vadinama „Ihink Tank“ - analitikų sambūriu ateities gairėms 
nubrėžti. Tačiau pernai lapkričio mėnesį planuotą renginį nusprendėme nukelti 
vėlesniam laikui, nes baiminomės, kad būsime apšaukti „revanšistų“ sambūriu, 
rengiančiu sąmokslą prieš R. Paksą. 

Dabar, kai Aloyzo Sakalo vadovaujama Seimo komisija baigė darbą, nutarė- 
me, kad jau laikas grįžti prie seno sumanymo. Savo sambūrį pavadinome „San- 
taros“ klubu, ir šiandien įvyko pirmasis jo forumas. Pradžioje pakvietėme 50 
spaudos, televizijos žurnalistų, politikų, kultūros ir visuomenės veikėjų. Visi ligi 
vieno kviesti asmenys sutiko atvykti. 

Pirmojo forumo tema: „Ouo vadis, Lietuva“ - „Kur eini, Lietuva?“ Įžangi- 
nį pranešimą parengė Rimvydas Valatka, vėliau tris valandas truko diskusijos. 
Bendra nuomonė: padėtis šalyje labai rimta, negalima leisti, kad svetimųjų 
įrankiu tapusi Prezidentūra toliau žlugdytų valstybę, bet dabar reikia laukti 
galutinio Seimo sprendimo ir kartu rengtis ateičiai. 

Nors sąmoningai vengėme ką nors konkrečiai siūlyti politikams, vis viena 
paksistai sukėlė triukšmą. Buvome apšaukti „revanšistais“ ir „sąmokslininkais“. 
Nieko kito ir negalėjome tikėtis. 

O R. Paksas ir toliau klajoja po Lietuvą, kiršydamas žmones. 


2004 metų sausio 16 diena, Vilnius-Čikaga. Visam mėnesiui paliekame 
šaltą ir baltą Vilnių. Gal per tą laiką Lietuvoje atlėgs įtampa, atsiras daugiau aiš- 
kumo. Nekantriai laukiu poilsio Meksikoje. Noriu primiršti Lietuvą krečiančią 
politinę beprotybę. 


2004 metų sausio 30 diena, Ikstapa, Meksika. Jau savaitę ilsimės Mek- 
sikoje. Tarsi būtume atsidūrę kitame pasaulyje. Iš Čikagos skridome keturias 
valandas, ten siautė pūgos, o išlipę iš lėktuvo Meksikoje, įžengėme į tvankią va- 
sarą. Čia apie 30 laipsnių šilumos, visur žydi gėlės. 

Ikstapoje ilsėjausi prieš porą metų. Atrodo, niekas nepasikeitė. Net veidai 
tie patys. 

Telefonu palaikau ryšį su Vilniumi. Neatrodo, kad kas nors būtų pasikeitę 
per šias dienas. Stengiuosi apie tai negalvoti. Tik mintims neįsakysi - vis viena 
įkyriai lenda į galvą. Tačiau gera pajusti, kad pasaulis ramiai sau gyvena nė neži- 
nodamas apie politines intrigas Vilniuje. 


2004 metų vasario 8 diena, Ikstapa. Dienos skrieja nepastebimai. Po sa- 
vaitės jau pasuksime namų link. Nors esame už tūkstančių kilometrų, kasdien 
palaikome ryšį su Lietuva. Kas vakarą faksu Božena mums atsiunčia svarbesnių 
straipsnių kopijas, keturis kartus per savaitę su ja ir padėjėju Audriumi Penkaus- 
ku kalbuosi telefonu. Aišku, tai nepadeda atostogauti, bet negaliu sau leisti ati- 
trūkti nuo įvykių Lietuvoje. 

Iš Bahamų salų skambino Juozas Kazickas. Jis nerimauja, kad smarkiai pa- 
kertamas Lietuvos tarptautinis autoritetas. 

Seimo pirmininkas A. Paulauskas dalyvavo Europos valstybių parlamentų 
pirmininkų konferencijoje Vengrijoje. Grįžęs pranešė, kad Europos Parlamento 
pirmininkas Patas Coxas jam pareiškė, kad, jei Lietuva neišspręs R. Pakso ap- 
kaltos problemos, mūsų šalis paklius į diplomatinę izoliaciją. 

Nedžiugina toks tarptautinis spaudimas, net jei susirūpinimą išsako draugai. 
Juk tai mūsų namų šiukšlės, patys turime ir išsikuopti. 

Apie politinę padėtį Lietuvoje ilgokai kalbėjausi su čia taip pat atostogaujan- 
čiu dr. Jonu Valaičiu. Jis - senas socialdemokratas, palaiko ryšius su A. Brazaus- 
ku ir A. Sakalu. J. Valaičio nuomone, socialdemokratai tikrai nemėgins gelbėti 
R. Pakso kailio. Jie esą tik nori laimėti Seimo rinkimus ir grąžinti šaliai politinį 
stabilumą. 


2004 metų vasario 9 diena, Ikstapa. Ryte iš Vilniaus paskambino Audrius 
Penkauskas. Papasakojo, kad Rolandas Pavilionis ir Marija Aušrinė Pavilionienė 
Profsąjungų rūmuose surengė jų steigiamos organizacijos „Už teisingą Lietuvą), 
kurią tiksliau būtų vadinti „Už R. Paksą', susirinkimą. Pasirodo, ten apsilankė ir 
A. Zuokas - jis išdrįso atvykti pareikšti kitokios nuomonės. Esą Zuokas buvo ne 
tik koneveikiamas, bet net apspjaudytas. Tai bent „teisinga Lietuva“! 

Mano planuojama kelionė į konferenciją Kijeve, atrodo, sukėlė savotišką 
diplomatinę krizę. Ją rengia amerikiečiai drauge su prezidento Leonido Kuč- 
mos opozicija parlamente. Kai buvo paskelbta, kad į konferenciją atvykstu ir aš, 
iš L. Kučmos stovyklos pasigirdo nelaimingų balsų. Paprašiau Albiną Janušką 

pasiaiškinti situaciją. Mano padėtis dviprasmiška, bet ir atšaukti kelionę, kai 
apie jąjau paskelbta, būtų labai nepatogu. 

Pralinksmino viena aplinkybė, susijusi su mano kelione į Bratislavą. Į ten 
rengiamą „Vilniaus dešimtuko“ konferenciją vyksta premjero A. Brazausko va- 
dovaujama delegacija. Vyriausybė, sužinojusi, kad ir aš pakviestas ten kalbėti, 
panoro išsiaiškinti, ar pageidausiu keliauti kartu su A. Brazausku. Atsakiau: 
„Kodėl gi man nenorėti?“ Iš Lietuvos atvyksta du baigę kadenciją prezidentai, 
kurių vienas dabar eina premjero pareigas. 


2004 metų vasario 16 diena, Čikaga. Trys savaitės poilsio Ikstapoje sutei- 
kė ne tik žvalumo, bet ir optimizmo. Stebint įvykius Lietuvoje iš Meksikos ne 
viskas atrodo taip juoda. 

Iš žydinčios vasaros grįžome į apniukusią žiemą. Vilniuje šalta, daug sniego. 


2004 metų vasario 18 diena, Vilnius. Vakar visus sukrėtė šiurpi žinia: prie 
Antakalnio transporto žiedo užkabintas automobilio žuvo dr. Vytautas Kubi- 
lius, Andriaus Kubiliaus tėvas. Kokia beprasmybė! Lietuvos lituanistikos moks- 
las neteko išskirtinio talento literatūrologo. 

Šiandien LNK televizija įrašė mano pokalbį su naujos politinės laidos vedėju 
Edmundu Jakilaičiu. Žinoma, kalbėjomės apie R. Pakso bylą. Bet nesidaviau 
provokuojamas ir pasistengiau per 15 minučių trukusį interviu nė karto nepa- 
minėti R. Pakso pavardės. Aišku, iš esmės pasisakiau už apkaltą, bet pabrėžiau, 
kad svarbiausia laikytis teisės ir demokratijos principų. 

Tuotarpu Ukrainoje rengiama konferencija, kurioje turėjo dalyvauti Vaclavas 
Havelas, Aleksanderis Kwašniewskis, aš, buvusi JAV valstybės sekretorė Made- 
leine Albright ir dar keli žinomi politikai, ėmė byrėti, kai du pirmieji mano čia 
minimi asmenys atsisakė atvykti. 

Albinas Januška pranešė, kad prezidentas Leonidas Kučma labai įsižeistų, 
jei aš atvykčiau į jo politinių oponentų rengiamą konferenciją. Nenorėdamas 
gadinti mūsų draugiškų santykių, organizatorius informavau, kad negalėsiu 
dalyvauti šiame renginyje. Bet šiandien 21 valandą iš Vašingtono paskambi- 
no pati M. Albright ir ėmė įkalbinėti, kad persigalvočiau. Pažadėjau, kad jei 
pavyks diplomatiškai suderinti mano vizitą su abiem kontliktuojančiomis 
stovyklomis, būtinai dalyvausiu konferencijoje. 


2004 metų vasario 19 diena, Vilnius. Svarbiausia šios dienos žinia: Sei- 
mo specialioji komisija pateikė galutines išvadas — siūloma pradėti prezidento 

R. Pakso apkaltą. Tai pirmasis toks atvejis Lietuvos ir, atrodo, net Europos isto- 
rijoje. Tuo tarpu R. Paksas arogantiškai pareiškė, kad jis „esąs visiškai ramus“ ir 
„sąmokslininkai“ bus sudoroti. 

„Respublikos“ laikraštis mane mėgina įvelti į savo „karą“ su „Lietuvos rytu“. 
Nevaaš prieš porą metų pašalinau Kęstutį Betingį iš generalinio prokuroro pava- 
duotojo pareigų ir perkėliau jį dirbti į Kauną, pasidavęs „Lietuvos ryto“ vyriau- 
siojo redaktoriaus Gedvydo Vainausko spaudimui. Žinoma, ši Vito Tomkaus 
versija laužta iš piršto. Gerai žinoma, kad jis ir G. Vainauskas - amžini priešai. 
Iš tikrųjų anuomet sprendimą priėmiau išanalizavęs visus faktus ir remdamasis 
generalinio prokuroro Antano Klimavičiaus rekomendacija. 

Pats V. Tomkus griebėsi begėdiško spaudimo. Atsisakiau atsakyti į man pa- 
teiktus akivaizdžiai provokacinius klausimus. Tuomet „Respublika“ mane ėmė 
tiesiog terorizuoti - skambina po 6-7 kartus per dieną. Kietai pareiškiau, kad 
nesivelsiu į jokią jų provokuojamą diskusiją. Tada V. Tomkus pagrasino, kad 
kiekvieną dieną savo laikraštyje spausdins mane puolančias žinutes tol, kol pa- 
tenkinsiu jo reikalavimą. 

Gali sau spausdinti kad ir visus metus, bet su šantažuotojais nesikalbėsiu. 
Tai tik parodys šio žmogaus ir jo laikraščio moralę. Bet apmaudu, kad kai kurie 
leidėjai Lietuvoje labai savotiškai supranta „spaudos laisvę“. Net bjauru imti į 
rankas „Respubliką“, kurioje dabar kiekvieną rytą galima aptikti visokiausių in- 
sinuacijų prieš Vilniaus merą Artūrą Zuoką. 


2004 metų vasario 24 diena, Vilnius. Šiandien R. Paksas sukvietė žurna- 
listus į spaudos konferenciją ir surengė spektaklį: oficialiai apkaltino Seimo pir- 
mininką A. Paulauską Konstitucijos pažeidimu ir pareikalavo pradėti jo apkaltą. 
Tai jau politinis cirkas. Negana to, dar pareiškė, kad net jei būtų pašalintas iš 
posto, vėl keltų savo kandidatūrą renkant naują prezidentą. 


2004 metų vasario 29 diena, Paryžius-Vilnius. Dalyvauju geros valios am- 
basadorių konferencijoje, į kurią atvyko 20 buvusių prezidentų, karališkųjų šei- 
mų narių. Asmeniškai ilgiau pabendravau su buvusia Islandijos prezidente Vigdis 
Finnbogadėttir, Jordanijos princese Firyal, Liuksemburgo didžiąja kunigaikštie- 
ne Maria Teresa, žymiu gruzinų kilmės Rusijos skulptoriumi Zurabu Cereteliu. 

UNESCO pasirinko 14 naujų objektų, įrašytinų į Pasaulio paveldo sąrašus, 
ir paprašė geros valios ambasadorių tapti jų globėjais. Aš, pasitaręs su Ina Mar- 
čiulionyte, pasirinkau Indijos teatrą sanskrito kalba. Mano pasirinkimą lėmė 
sanskrito ir lietuvių kalbos sąsajos. 

Per konferenciją kalbėjau apie „baltąsias verges“ ir raginau UNESCO labiau 
susirūpinti, kaip padėti prostitucijos vertelgų aukoms, kurių ypač daug privilio- 
jama iš buvusių sovietinių respublikų. 

Bene labiausiai varginanti konferencijos programos dalis buvo oficialios va- 
karienės, kurios vykdavo kas naktį ir užtrukdavo iki paryčių. Žinoma, smagu 
pabendrauti su iš viso pasaulio atvykusiais iškiliais žmonėmis, bet nemaloniau- 
sia, kad nuolat sulaukdavau klausimų apie tai, kas vyksta Lietuvoje. Teiravosi — 
neįtikėtina! - net Somalio atstovas. 

Per konferenciją atėjo ir liūdna žinia. Vasario 26-ąją per pietus prie manęs pri- 
ėjo žymus armėnų kilmės Rusijos žmogaus teisių gynėjas Ara Abramianas ir pra- 
nešė, kad, lėktuvui atsitrenkus į kalną, žuvo juo skridęs Makedonijos prezidentas 
Borisas Trajkovski. Sunkiai galėjau patikėti. Su juo mane siejo bičiuliški ryšiai. 

Grįždamas namo, persėsdamas į lėktuvą Prahoje, susitikau su iš Dublino 
parskrendančia finansų ministre Dalia Grybauskaite. Ji papasakojo, kad pavyko 
labai geromis sąlygomis išplatinti 600 milijonų eurų vertės Lietuvos obligaci- 
jų. Kalbėjomės apie jos būsimą darbą Briuselyje ir kalba pakrypo apie tai, kad 
„paksogeitas“ jau daro žalą ir jos interesams. Dalia Grybauskaitė tiesiog Žiauriai 
nusiteikusi prieš R. Paksą. „Nekrikščioniška, bet norėčiau, kad jis kuo greičiau 
nusprogtų', - tiesiai šviesiai pareiškė ji. 


2004 metų kovo 2 diena, Vilnius. Šiandien Seimas nusprendė pirminin- 
kauti apkaltos posėdžiams kviesti Aukščiausiojo Teismo pirmininką Vytautą 
Greičių. Man jo kandidatūra kelia abejonių. Prasidėjus R. Pakso skandalui, jis 
aiškino, kad pokalbių telefonu įrašai turi būti sunaikinti. Tai buvo beveik atvirai 
propaksinė pozicija. Tačiau nusprendžiau įrašyti šią savo nuomonę į dienoraštį 
dar dėl vienos aplinkybės. 

Apie ketvirtą vakaro paskambino mano gydytojas Remigijus Nargėla ir pa- 
sakė, kad norėtų skubiai su manimi susitikti. Užsukęs pas mus į Turniškes jis 
papasakojo apie savo pokalbį su V. Greičiumi. 

Pasirodo, jų ligoninėje šiandien lankėsi V. Greičius. Po konsultacijos R. Nargė- 
la iš mandagumo pasveikino jį gavus atsakingą ir sunkią užduotį - pirmininkauti 
R. Pakso apkaltos posėdžiams Seime. Tai išgirdęs V. Greičius pasiteiravo daktaro, 
arjis vakar žiūrėjo Lietuvos televizijos laidą „Visuomenės interesas“. R. Nargėla at- 
apie Rusijos kontrabandinės mafijos įtaką bei žalą Lietuvos valstybei. 

„Ir jūs tikite tuo žuliku Laurinkumi?“ — staiga pertraukė Remigijų V. Grei- 
čius. 

Ši pirmininkauti apkaltos procesui turinčio Aukščiausiojo Teismo pirmi- 
ninko replika apie VSD vadovą taip pritrenkė R. Nargėlą, kad jis nusprendė 
nedelsdamas apie tai man papasakoti. „Kaip šis žmogus galės nešališkai pirmi- 
ninkauti apkaltos posėdžiams?“ - klausė manęs Remigijus. Neturiu atsakymo į 
šį retorinį klausimą ir aš. 


2004 metų kovo 4 diena, Vilnius. „Respublika“, tiksliau, V. Tomkus jau 
kelintą savaitę spausdina savo straipsnius, kuriuose, nesirinkdamas žodžių, užsi- 
puola „Lietuvos rytą“, A. Zuoką, žydus, gėjus. Aišku, kliūva ir man. Kai kurie jo 
pareiškimai, ypač apie žydus, jau sukėlė ir neigiamą tarptautinę reakciją. 

Kokie tai niekingi dalykai, ypač gerai suvoki pabendravęs su kilniems dar- 
bams atsidavusiais žmonėmis. Lietuvoje jau tryliktą kartą lankosi amerikiečių 
gydytojų komanda. Santariškių vaikų ligoninėje su mūsų chirurgais jie sėkmin- 
gai atliko keliolika itin komplikuotų operacijų. Kalbėjausi su grupės vadovu 
daktaru Lubecky. Buvo malonu girdėti labai gerus jo atsiliepimus tiek apie au- 
gančią mūsų jaunų chirurgų kompetenciją, tiek ir apie didžiulę operacinės tech- 
nikos bei įrangos pažangą. 


2004 metų kovo 8 diena, Vilnius. Kelias valandas skyriau bendrauti su 
spauda. Iš ryto susitikau su „The Daily Telegraph“ žurnalistu Juliusu Straussu. 
Šiandien prasideda prezidento apkalta Seime, todėl natūralu, kad tai ir buvo pa- 
grindinė pokalbio tema. Bet pasistengiau nesivelti į konkrečių faktų vertinimus, 
o kalbėjau labiau apibendrintai. 

Vėliau apie Lietuvos politinius įvykius kalbėjausi su „Veido“ žurnalistu Aud- 
riumi Bačiuliu. Vėl pokalbį pakreipiau bendresne linkme. 

Šiandien ELTA išplatino mano pokalbį su žurnalistu Vladimiru Laučiumi. 
Plačiai komentuojama jau ne pirmą kartą išsakyta mano pozicija, kad jei bus 
rengiami pirmalaikiai prezidento rinkimai, aš neketinu juose kelti savo kandi- 
datūros. 


2004 metų kovo 10 diena, Vilnius. Šiandien Seimas rengiasi ratifikuoti Lietu- 
vos stojimo į NATO sutartį. Esu pakviestas 12 valandą atvykti į posėdį. Tuo tarpu 
R. Paksui Seimo valdyba vakar pranešė, kad jis nepageidaujamas šiame renginyje. 
Tai dar neturintis precedento atvejis - kad parlamentas prezidentui pareikštų ne- 
norįs jo matyti. Prezidentūra pareiškė protestą ir pagrasino, kad R. Paksas vis vie- 
na atvyks. Manęs paklausė, ar aš atvažiuosiu į Seimą, jei ten pasirodys ir R. Paksas. 
Atsakiau vienareikšmiškai: „Taip, bet kuriuo atveju aš dalyvausiu.“ 

2004 metų kovo 11 diena, Vilnius. Džiugi šventė ir niūri jos atmosfera. Taip 
šiemet pasitikome 14-ąsias Nepriklausomybės atkūrimo metines. Atvykau su 
Alma į iškilmingą posėdį Seime, o jis virto greičiau kaltinamuoju posėdžiu. 
Dauguma kalbėtojų skalbė kailį R. Paksui. Bet jis sėdėjo lediniu veidu, lyg jam 
tai būtų nė motais. 

Taip pat priešiškai Seimas pasitiko R. Paksą ir vakar, ratifikuojant NATO 
sutartį. Tik man tai mažiausiai rūpėjo. Išgyvenau jaudinančias akimirkas: buvau 
istorinio įvykio liudininkas - mano sena svajonė, vienas iš dviejų svarbiausių 
praėjusios kadencijos tikslų jau ir teisine prasme virto tikrove. 

Vakar vakare dalyvavau ir narystei NATO skirtoje Lietuvos TV „Spaudos klu- 
bo“ laidoje. Seniai prie vieno stalo nebuvome susėdę drauge: Vytautas Landsber- 
gis, Algirdas Brazauskas, Artūras Paulauskas, užsienio reikalų ministras Antanas 
Valionis ir aš. Po laidos jos vedėjo Audriaus Siaurusevičiaus pakviesti dar nuė- 
jome pasikalbėti į Lietuvos radijo ir televizijos kavinę. Mūsų diskusijos užtruko 
iki 1 valandos nakties. Visi kalbėjo: sprendimas - aiškus, dabar svarbu tik kuo 
greičiau, laikantis visų teisinių procedūrų, baigti Prezidentūros agoniją. 


2004 metų kovo 12 diena, Vilnius. Į Vilnių atskrido naujasis NATO ge- 
neralinis sekretorius Jaapas de Hoopas Schefferis. Susitikau su juo Seime, kur 
jis atvyko sakyti kalbos. Atsisveikinęs nuėjau jo pasiklausyti į posėdžių salę. Ir 
pajutau didžiulę gėdą dėl mūsų parlamentarų elgesio. Salė buvo pustuštė. O juk 
atvyko ne koks nors antraeilis biurokratas, bet aukščiausias NATO pareigūnas. 
Negi Seimo nariams neįdomu išgirsti, ką jis pasakys? 


2004 metų kovo 13 diena, Punskas. Punske lankiausi 1998 metais. Šiandien 
vėl čia atvykau į Kovo 11-osios minėjimą. Netoli Punsko pastatytas tikriausiai 
kol kas vienintelis paminklas Nepriklausomybės atkūrimui įamžinti. Tai milži- 
niškas akmuo, kurį būtų galima pavadinti Puntuko broliu. Jį čia atrideno lietu- 
vių ūkininkų bendruomenė, kurioje - vos 30 šeimų. 


2004 metų kovo 16 diena, Vilnius. Nelengva į rankas rytais paimti laikraš- 
čius: pagieža, neapykantos kurstymas. Seimas nieko daugiau neveikia, tik posė- 
džiauja komitetuose ir svarsto visokiausius apkaltos niuansus. 

Šiandien Artūro Paulausko kvietimu atvažiavau pas jį į Seimą pietų. Kalbėjo- 
mės apie naujausią R. Pakso išpuolį: Konstituciniam Teismui pradėjus svarstyti 
Seimo pateiktą apkaltos medžiagą, jis pareikalavo nušalinti KT pirmininką Egi- 
dijų Kūrį. Kai, savaime suprantama, šis reikalavimas buvo atmestas, R. Paksas 

pareiškė nepasitikėjimą visais Konstitucinio Teismo teisėjais ir pareikalavo juos 
nušalinti. Ko siekiama tokiais absurdiškais išpuoliais? Aišku, tik sukelti visuo- 
menės nepasitikėjimą valstybe, jos teisine sistema. 

Kalbėjomės ir kaip klostysis įvykiai, jei R. Paksas bus nušalintas. Iš A. Paulaus- 
ko žodžių supratau, kad jis ketina kelti savo kandidatūrą pirmalaikiuose preziden- 
to rinkimuose, nes esą A. Brazauskas jam sakęs, jog nesieks dar kartą šio posto. 

Aš mėginsiu kalbėtis su opozicijos lyderiais. Jiems seniai laikas galvoti apie 
ateitį, nes gali taip nutikti, kad R. Paksas bus nušalintas, bet dar kartą iškels savo 
kandidatūrą ir - neduok Dieve - vėl laimės. Mūsų įstatymai tai leidžia. 


2004 metų kovo 17 diena, Vilnius. „Stiklių“ restorane susitikau su JAV 
ambasadoriumi Lietuvoje Stephenu Mullu jo prašymu. Kalbėjomės apie apkal- 
tą ir ko galima tikėtis jai įvykus. S. Mullas tiesiai paklausė, ar, mano nuomone, 
R. Paksas bus nušalintas. Atsakiau, kad tuo neabejoju. 

Ambasadorius papasakojo, kad Vašingtone su nerimu stebimi įvykiai Lie- 
tuvoje, ir pasakė, kad iškart po pokalbio su manimi vyksta į Prezidentūrą. Ten 
R. Paksas rengia pietus Vakarų šalių ambasadoriams. Oficiali susitikimo tema — 
pokalbis apie Lietuvos narystę NATO ir Europos Sąjungoje, bet esą Preziden- 
tūra neslepia, kad užsienio diplomatams prezidentas išaiškins apkaltos jam 
strategiją. S. Mullas pakomentavo: „Mums visiškai neįdomu, kokią apkaltos 
strategiją pasirinko Lietuva. Tai jūsų vidaus reikalas.“ 

P. S. R. Pakso advokatai griebiasi desperatiškų apkaltos proceso vilkinimo prie- 
monių. Šiandien jie paprašė Konstitucinio Teismo kreiptis į Lietuvių kalbos ir lite- 
ratūros institutą, kad paaiškintų trijų žodžių reikšmę. Prašymas buvo atmestas. 


2004 metų kovo 19 diena, Vilnius. „Neringoje“ susitikau su Egidijumi Mei- 
lūnu. Jis atnešė Užsienio reikalų ministerijos dosjė, skirtą mano kelionei į Uzbe- 
kistaną. Svarstėme, ką reikėtų pabrėžti kalbantis su prezidentu Islamu Karimovu. 
Lietuvos su Uzbekistanu nesieja nei glaudus politinis, nei ekonominis bendradar- 
biavimas, bet, galvojant apie ateitį, pravartu palaikyti draugišką dialogą su šia pa- 
lyginti didele ir Vidurio Azijos regione įtakinga musulmoniška šalimi. Juolab esu 
asmeniškai kviečiamas I. Karimovo, kuris turi absoliučią valdžią Uzbekistane. 

Užsienio reikalų ministerija patarė kalbantis su juo pabrėžti mūsų norą plė- 
toti dvišalį dialogą, subtiliai užsiminti apie draugystės su Vakarais naudą, nors 
tai nėra paprasta, turint galvoje, kad demokratijos Uzbekistane nėra. Beje, I. Ka- 
rimovas labiau stengiasi palaikyti ryšius su Vakarais nei kaimyninės taip pat dik- 
tatoriškai valdomos šalys. 

Vidurdienį „Stikliuose“ susitikau su keliais įtakingais socialdemokratais. Kal- 
bėjomės apie R. Pakso apkaltą ir keitėmės nuomonėmis, „kas bus, jeigu bus“. 

Pašnekovai nedviprasmiškai teigė: Algirdas Brazauskas pirmalaikiuose pre- 
zidento rinkimuose, jei jie bus surengti, nekels savo kandidatūros. Tokios po- 
zicijos jis esą laikosi todėl, kad nori vesti savo partiją į svarbiausią tikslą - siekti 
pergalės Seimo rinkimuose, be to, A. Brazauskas dar porą metų norįs vadovauti 
Vyriausybei. 

Paklausiau, kas bus, jeigu po apkaltos pašalintas R. Paksas vėl iškels savo 
kandidatūrą pirmalaikiuose prezidento rinkimuose. Socialdemokratai vienu 
balsu atsakė: „Kandidatuokite jūs.“ 

Be jokios diplomatijos jiems atšoviau: „Ačiū, per praėjusius rinkimus jūs 
kartą jau „išdūrėte“ mane, pažadėję remti ir netesėję pažadų, dar kartą nesivel- 
siu į tokį Žaidimą.“ 

Aišku, jie puolė teisintis. Mums tęsiant diskusiją, pasakiau, kad pats susi- 
tiksiu su A. Brazausku ir mėginsiu jį įkalbėti kelti savo kandidatūrą prezidento 
rinkimuose, nes jeigu po apkaltos vėl laimėtų R. Paksas, blogesnio scenarijaus 
Lietuvai neįmanoma sugalvoti. 


Tiesiai iš „Stiklių“ nuvykau į Vilniaus Gedimino technikos universitetą. Čia 
prie manęs prišoko „Lietuvos ryto“ korespondentai ir ėmė klausinėti apie ką 

tik įvykusį susitikimą. Aš, aišku, atsargiai formuluodamas, papasakojau, kad 
pasikeitėme nuomonėmis apie politinę padėtį Lietuvoje su socialdemokratais. 
"Tuomet žurnalistai pasakė, kad jie, prieš užklupdami mane, skambino V. An- 
driukaičiui ir šis esą paneigė, jog buvo toks susitikimas. 

Nesuprantu, kam reikia taip slapukauti? Žinoma, radijas ir televizija jau pra- 
nešinėja apie „slaptus pasitarimus“. 

Šiais susitikimais diena dar nesibaigė. Apie 22 valandą Raimundo Mieže- 
lio bute susitikau su Artūru Zuoku. Iki vidurnakčio kalbėjomės apie liberalų 
poziciją per būsimus rinkimus. Nustebau iš A. Zuoko išgirdęs, kad daug kas jo 
partijoje mane laiko konservatoriumi. Liberalai dar neturi vienos nuomonės, 
kokį kandidatą reikėtų remti per pirmalaikius prezidento rinkimus. 

Beje, krito į akis, kad Artūro Zuoko ir mano buvusio patarėjo Dariaus Kuo- 
lio santykiai labai įtempti. 


2004 metų kovo 24 diena, trečiadienis, Vilnius. Visas tris šios savaitės die- 
nas susitikinėju su užsienio žurnalistais. Pirmadienį daviau interviu didžiau- 
siam Ispanijos dienraščiui „El Pais“. Žurnalistus ypač domino, ar, Lietuvai įsto- 
jus į ES, mūsų šaliai negresia prarasti daugybės žmonių, kurie gali susivilioti 
geresniu gyvenimu Vakaruose. Nieko kito čia neatsakysi — paaiškinau, kad tai 
priklausys nuo mūsų ekonomikos pažangos ir gebėjimo kuo greičiau spręsti so- 
cialines problemas. 

Vakar „Stikliuose“ mano interviu įrašė Danijos televizija „Netwerk“. Danai 
labiausiai domėjosi R. Pakso apkalta. Stengiausi kuo mažiau kalbėti apie Lietu- 
vai daromą žalą ir pabrėžiau mūsų demokratijos tvirtumą. 

Šiandien į „Stiklius“ vykau duoti interviu jau amerikiečių televizijos grupei. 
Tik šį kartą tema netikėta - Lietuvos žydų genocidas 1941 metais. Buvau klau- 
sinėjamas apie žudynes Kauno 7-ajame forte, kuriose neva dalyvavo lietuvių 
sportininkai, krepšinio komandos nariai. Aišku, už tokią Lietuvai ypač nemalo- 
nią temą reikia „padėkoti“ „Respublikai“ ir asmeniškai V. Tomkui. Tai jo rašiniai 
vėl išprovokavo tarptautinės žiniasklaidos susidomėjimą žydų genocidu. 

Pietų buvau pakviestas į Vyriausybės rūmus pas Algirdą Brazauską. Dvi valan- 
das prie stalo sėdėjome tik dviese. A. Brazauskas patvirtino, kad nori dar keletą 
metų dirbti premjeru, todėl nekels savo kandidatūros prezidento rinkimuose ir 
visas jėgas skirs savo partijos pergalei rudenį įvyksiančiuose Seimo rinkimuose. 

Svarstėme, kas Lietuvos laukia artimiausiu metu. A. Brazausko nuomone, 
A. Paulauskas neturi galimybių laimėti prezidento rinkimų. „Tik jūs galite nu- 
rungti R. Paksą. Būtinai turite kandidatuoti“, - pareiškė jis. 

Vėl pakartojau, ką sakiau jo pavaduotojams: „Jūsų partija kartą jau mane ap- 
gavo neparemdama rinkimuose. Antrą kartą į tą pačią upę bristi nenoriu“ 

A. Brazauskas ėmė kalbėti, kad tiesiog nėra kito pasirinkimo: „Jūs privalote 
eiti. Aš viešai jus remsiu, per televiziją paraginsiu balsuoti už jus“ 

Sutarėme, kad palauksime R. Pakso apkaltos finalo. Tuomet aš tarsiu galuti- 
nį žodį. Baigiantis pokalbiui A. Brazauskas pasakė: „Jei R. Paksas pasiliks, pasi- 
trauksiu aš. Su juo dirbti neketinu.“ 

Pietaudami mes dar nežinojome, kokia „bomba“ šiandien sprogs. Jau parva- 
žiavęs namo išgirdau, kad Prezidentūroje apsilankė J. Borisovas ir R. Paksas jį 
pakvietė dirbti savo patarėju! 

Sujudo visa Lietuva. Manau, R. Paksas pasirašė sau mirties nuosprendį. Da- 
bar Seimo sprendimas dėl apkaltos jau aiškus. Net akliausi R. Pakso rėmėjai 
ėmė atsiriboti nuo jo. 

Vakare R. Paksas turi kalbėti per televiziją. Visi laukiame. Manęs Lietuvos TV 
paprašė komentaro, bet pasiūliau palūkėti R. Pakso kalbos. Jis kalbės pusę septy- 
nių vakaro, o dabar, kai rašau šias eilutes, dar tik 16 valanda. 

Svarstome, ar nenukelti sekmadienį numatytos mano kelionės į Uzbekistaną. 
Pasakiau, kad dar yra laiko galutinai apsispręsti. Žiūrėsime, kaip klostysis įvykiai. 

P. S. R. Pakso kalba - beviltiška. Verkšleno, atgailavo, atsiprašinėjo, kad pa- 
darė klaidą. „Atiduodu į jūsų rankas savo likimą“, - mėgino graudinti žmones. 
Manęs nesugraudino. Manau, ir Seimo. 


2004 metų kovo 26 diena, penktadienis, Vilnius. Vis dar komentuojama 
R. Pakso kalba per televiziją. Manau, dabar neliko abejonių, kad jis bus pašalintas. 

Po pietų su Alma nuvykome į Kauną, kur pašarvotas buvęs Lietuvos amba- 
sadorius JAV Stasys Sakalauskas. Pareiškėme užuojautą žmonai Jūratei ir dviem 
sūnums. Pakirto plaučių uždegimas. Mat jau kurį laiką jis kovojo su vėžiu, todėl 
neatlaikė dar vienos ligos ir per dvi dienas mirė. Netekome gabaus diplomato, ku- 
ris — žinau — buvo labai vertinamas Vašingtone. 


2004 metų kovo 28 diena, sekmadienis, Vilnius-Maskva. Šiandien per 
Maskvą skrendu į Taškentą. 

Iš ryto Arkikatedroje dalyvavome mišiose, skirtose Madride per teroro ak- 
tus žuvusioms aukoms. 

Po pamaldų Andrius Kubilius pakvietė mane į „City Park“ viešbutį išgerti 
kavos. Kalbėjomės apie politinę situaciją. Papasakojau jam apie savo pokalbius 
su Č. Juršėnu, V. Andriukaičiu, A. Zuoku ir A. Brazausku. A. Kubilius pasakė, 

kad konservatoriai taip pat svarsto galimus scenarijus. Jo nuomone, aš būčiau 
stipriausias kandidatas, galintis nurungti R. Paksą, bet spėjo, kad ši rinkimų 
kampanija būtų labai nešvari, paksistai visais įmanomais būdais mėgintų šmeiž- 
ti mane, griauti mano moralinį autoritetą. Todėl A. Kubilius retoriškai klausė, ar 
verta veltis į šią purviną kovą? 

A. Brazausko kandidatūra konservatoriams esą visiškai nepriimtina ir jie jį 
paremtų nebent antrame rinkimų ture, kai tektų rinktis jį arba R. Paksą. 

A. Kubilius sakė manąs, kad gal vertėtų pasidairyti kokio jauno kandidato, 
galvojantis, pavyzdžiui, apie Petrą Auštrevičių, Egidijų Aleksandravičių ar Egi- 
dijų Kūrį. 

Atsakiau, kad nevertėtų visai nurašyti ir vyresnių kandidatų, pavyzdžiui, 
E. Kūrio tėvo - Strasbūro teismo teisėjo Prano Kūrio arba, susiklosčius tam 
tikroms aplinkybėms, net Justo Vinco Paleckio. 


2004 metų balandžio 1 diena, Maskva-Taškentas-Paryžius-Varšuva. Kelio- 
nių dienos. Nukeliavome tūkstančius kilometrų. Sekmadienį, kovo 28-ąją, su 
Alma atskridome į Maskvą. Buvo jau vakaras. Važiuojant iš oro uosto, stebino 
reklamos šviesų gausa. Maskva šiuo požiūriu jau niekuo nesiskiria nuo Vakarų 
didmiesčių. Kaip greitai išgaravo miesto proletarinė dvasia! Ar prieš 15 metų 
galėjai įsivaizduoti, kad komunistų citadelėje, kur akį užmesi, visur blyksės mil- 
žiniški neono užrašai: „Coca-Cola“, „McDonald's“, „Vogue“ ir nesuskaičiuojama 
daugybė kitų? 

Į Taškentą turėjome išskristi tik kitą dieną, todėl dar spėjome pavažinėti po 
Maskvą. Vis dėlto milžiniškų pasikeitimų mieste nepastebėjau, tik daug dau- 
giau vakarietiškos gyvenimo dvasios. 

Į Taškentą atskridome jau vakare. Čia jau tikras pavasaris, sužaliavę medžiai, 
žydi gėlės ir šilta lyg vasarą. Mus apgyvendino Uzbekistano svečių namuose. Tai 
sovietmečiu statyti rūmai, kuriuose išskirtine prabanga save lepino „proletaria- 
to“ vadai. Pompastiško sovietinio didingumo pavyzdys. 

Mus visur lydi iš Ankaros atskridusi Lietuvos ambasadorė Turkijoje ir Uz- 
bekistane Halina Kobeckaitė. Uzbekistane, taip pat Taškente jau kelintą dieną 
nesiliauja teroro aktai - ateina informacijos apie naujus sprogdinimus, susišau- 
dymus. Dėl to kone iki paskutinės akimirkos buvo svarstoma, ar mums verta 
skristi į Uzbekistaną. Apsisprendžiau neatšaukti kelionės — Rytai jautriai rea- 
guoja į tokius dalykus, nenorėjau nuvilti Islamo Karimovo. 

Savaip įdomu pasižiūrėti, kas čia vyksta. Pirmąjį vakarą iš oro uosto į svečių 
namus važiavome tarsi išmirusio miesto gatvėmis - nebuvo matyti jokio civi- 

lio, šmėkštelėdavo tik ginkluoti patruliai. Ryte išgirdome, kad naktį žuvo dar 20 
žmonių. Vizitas prasidėjo susitikimu su Uzbekistano užsienio reikalų ministru 
(Almai buvo sudaryta atskira programa). Važiuojant į ministeriją, krito į akis 
gatvėse patruliuojanti policija ir automatais ginkluoti specialiųjų dalinių kariai, 
kurie stabdė ir tikrino automobilius. 

Jau per susitikimą su Uzbekistano užsienio reikalų ministru pajutau, kad šei- 
mininkai mano vizitu naudojasi parodyti, jog jų šalyje padėtis kontroliuojama 
ir nieko baisaus nevyksta, jei lankosi Lietuvos prezidentas Valdas Adamkus. Mi- 
nisterijoje mane pasitiko ir visur lydėjo gausus žurnalistų būrys. 

Malonų įspūdį paliko viešnagė Taškento universitete. Skaičiau paskaitą 
apie Lietuvos integravimąsi į Vakarų politines struktūras, o vėliau gerą valandą 
atsakinėjau į kimšte prikimštos profesorių ir studentų auditorijos klausimus. 
Akademinė bendruomenė pasirodė esanti brandžiai mąstanti, šiuolaikiškai iš- 
silavinusi. 

Oficiali kelionės kulminacija buvo susitikimas su prezidentu I. Karimovu. 
Nustebino jo prieš septynerius metus pastatytų rūmų dydis ir prabanga. Turbūt 
nebūtų padarę gėdos net Romos imperatoriams. Tik autoritarinėse valstybėse 
įmanomos tokios brangios, valdžios išskirtinį statusą pabrėžiančios statybos. 

Su I. Karimovu kalbėjausi valandą - mane lydėjo H. Kobeckaitė, o jis buvo 
pasikvietęs užsienio reikalų ministrą. Neapsiribojome tik bendrais tarptauti- 
nės politikos klausimais. I. Karimovas nesivaržydamas išdėstė savo nuomonę 
apie prezidento skandalą Lietuvoje. Jis stebėjosi R. Pakso laikysena ir palinkėjo 
mūsų šaliai greičiau baigti jo apkaltą. 

Dar įsiminė mano garbei Uzbekistano užsienio reikalų ministro surengta 
vakarienė vieno Rusijos caro sūnaus medžioklės „namelyje“. Tai graži pilaitė, 
dabar uzbekų valdžios naudojama reprezentaciniams priėmimams. 

Į svečių namus grįžome pailsėti vos trims valandoms, nes antrą nakties jau 
turėjome išskristi į Maskvą. Ten persėdom į lėktuvą, skrendantį į Paryžių. Per 
skrydį neišvengiau „nuotykio“. Praalkęs suvalgiau aiškiai per seną viščiuko krū- 
tinėlę ir apsinuodijau. Jau lėktuve ėmė pykinti. Vis blogiau jaučiausi ir vos iš- 
tvėriau, kol privažiavome viešbutį. Čia prarijau visą saują visokiausių tablečių, 
išgėriau porą litrų ramunėlių arbatos ir per naktį atsigavau. Šiandien 11 valandą 
jau reikėjo sakyti kalbą daugiau nei šimtui UNESCO atstovų. 

Į Vilnių šiandien grįžtame per Varšuvą. Prieš persėdant į namo mus gabe- 
nantį lėktuvą, priėjo Lenkijos prezidentūros atstovas ir sujungė mane telefonu 
su prezidentu Aleksanderiu Kwašniewskiu. Pasikeitėme nuomonėmis apie po- 
litines naujienas mūsų šalyse. 


VŽ 


2004 metų balandžio 5 diena, pirmadienis, Vilnius. Seime 15 valandą 
prasidėjo prezidento apkalta. Skaudu regėti, kokia krizė ištiko Prezidento insti- 
tuciją. Tačiau ir kitos išeities, kaip tik apkalta, jau nėra - toliau gyventi esant to- 
kiai sumaiščiai neįmanoma. Seime vyrauja nuotaikos baigti procesą jau rytoj. 


2004 metų balandžio 6 diena, antradienis, Vilnius. Seimas nuo 10 va- 
landos sprendžia, kokia bus valstybės ateitis. Jaučiasi smarki įtampa, nerimas. 
Apie 13 valandą sakyti kalbos atvyko R. Paksas. Nuščiuvusi klausėsi turbūt visa 
Lietuva. Deja, nieko naujo neišgirdome. 

Po visų kalbų - balsavimas. Nerimastingo laukimo valandos. Posėdžių sa- 
lėje pasirodo pirmininkaujantis apkaltai Aukščiausiojo Teismo pirmininkas 
V. Greičius ir 16 valandą 22 minutės skelbia: Seimas pripažino, kad prezidentas 
R. Paksas pažeidė Konstituciją ir pašalinamas iš pareigų. 

Taip baigėsi vos 13 mėnesių ir 11 dienų trukęs jo prezidentavimas. Pirmoji 
prezidento apkalta Lietuvos ir Europos politinėje istorijoje. 

Nejaučiu jokio pasitenkinimo. Gaila jauno vyro, kuris pasidavęs savo ambi- 
cijoms per rinkimų kampaniją nesibodėjo remtis neaiškios kilmės rusiškais pi- 
nigais, įsipareigojo šiems savo rėmėjams ir vis giliau klimpo. Galiausiai smarkiai 
pakenkė valstybei, sužlugdė Prezidento institucijos autoritetą, suskaldė visuo- 
menę ir sukėlė nepasitikėjimą Lietuvos politika užsienyje. 


PASTABOS PARAŠTĖSE 


Žvelgdamas į R. Pakso apkaltą jau iš istorinės perspektyvos, kai baigėsi ir ant- 
roji mano kadencija, esu dar labiau įsitikinęs, kad jo pašalinimas iš prezidento 
posto buvo vienintelis teisingas sprendimas. Žinoma, Seimas galėjo nubalsuo- 
ti ir kitaip — vos kelių parlamentarų balsų tereikėjo, kad apkaltos svarstyklės 
būtų nusvertos į priešingą pusę. Sveiko proto pakako, tai neįvyko, ir Lietuva 
išvengė blogiausio scenarijaus: tolesnio R. Pakso vegetavimo Prezidentūroje, 
stumiančio valstybės politinį gyvenimą į agoniją. Tai buvo ir Lietuvos politinės 
sistemos išbandymas, jai teko laikyti skaudų egzaminą. Svarbiausia, kad poli- 
tikai gavo pamoką - joks Konstitucijos pažeidimas nebus toleruojamas, net jei 
nusižengia patys aukščiausi pareigūnai. 

Deja, prabėgę metai parodė, kad Lietuva nedaug pasimokė iš apkaltos. 
Politinio gyvenimo kokybė nepakilo. Tai rodo ir iš prezidento posto pašalin- 
to Rolando Pakso išrinkimas į Europos Parlamentą. Pirmiausia pats politikas, 

paskui kurį velkasi apkaltos šleifas, neturėtų veržtis į europarlamentarus. Jei 
jam būtų nesvetimas savigarbos jausmas, jis iš viso pasitrauktų iš politikos, 
juo labiau nelįstų į tarptautinę areną atstovauti savo valstybei, nes apkalta 
politikui įrėžia neišdildomą žymę. Kita vertus, ir rinkėjai privalėtų suprasti, 
kad, deleguodami į Briuselį vienintelį Europoje iš posto pašalintą prezidentą, 
savo šaliai garbės nedarome. Mano akimis žvelgiant, R. Paksas, dar ir apskųs- 
damas Lietuvą Strasbūro teismui, tik patvirtino, kad nėra vertas mūsų krašto 
europarlamentaro vardo. Asmuo, kuriam buvo patikėtos prezidento pareigos, 
vien iš pagarbos jį rinkusiai tautai neturėtų bylinėtis su savo valstybe, net jei ir 
manytų, kad jam skirta bausmė nėra teisinga. 


Rinkimų aistros ir intrigos 


2004 metų balandžio 6 diena, Vilnius. Vakare kartu su būreliu politikų 
dalyvavau dviejose televizijos laidose - LRT „Spaudos klube“ ir LNK „Žodžio 
laisvėje“. Buvau smarkiai spaudžiamas pasakyti, ar dalyvausiu pirmalaikiuose 
prezidento rinkimuose, raginamas pasakyti „taip“. Atsakiau kitaip: „Pirmiausia 
atvėskime nuo aistrų, palaukime Velykų, tuomet bus galima apsispręsti“ 


2004 metų balandžio 7 diena, Vilnius. Lyg ir pajutau po penkių mėnesių 
įtampos dvasinį atsipalaidavimą. Tačiau jau slegia naujas galvosūkis: kas bus da- 
bar? Politikos kuluarai kaista iki virimo temperatūros. Esu informuojamas apie 
įvairius susitikimus, partijų derybas, strategijas, kandidatų paieškas. Laikausi 
nuošaly nuo šio turgaus, nors, kaip girdžiu, mano pavardė nuolat minima. 
Vakare susitikau su liberalcentristų valdybos nariais. Jie ragina mane kandi- 
datuoti į prezidento postą ir veržiasi pirmieji kreiptis į visuomenę, skelbdami, 
kad remia mano kandidatūrą. Prašiau neskubėti ir palaukti bent Velykų švenčių 


pabaigos. 
2004 metų balandžio 8 diena, Vilnius. Savivaldybių seniūnų asociacijos 


atstovai perdavė man kreipimąsi kelti savo kandidatūrą prezidento rinkimuose. 
Padėkojau, bet nežadėjau atsakyti teigiamai. 

2004 metų balandžio 9 diena, Didysis penktadienis, Vilnius. Nė ne- 
dvelkia pavasariu: apsiniaukę, nesiliauja lynoti. Nuvažiavau į Prezidentūrą - ir 
čia niūru, tarsi pakasynose. Grįžus namo, į svečius atvažiavo Audrius Siauru- 
sevičius. Jis buvo susitikęs su Algirdu Brazausku. Patvirtino tai, ką jau žinojau: 
AMB nekandidatuoja. 


2004 metų balandžio 10 diena, Didysis šeštadienis, Vilnius. Pas mane į 
Turniškes 11 valandą ryto atvažiavo Artūras Zuokas ir Andrius Kubilius. Porą 
valandų kalbėjomės apie politinę padėtį ir pirmalaikių prezidento rinkimų stra- 
tegiją. Liberalcentristai jau ateinantį antradienį nori paskelbti, kad aš sutinku 
kandidatuoti ir jie remia mano kandidatūrą. Su A. Kubiliumi įtikinome A. Zuo- 
ką to nedaryti. Nėra jokio reikalo taip skubėti. Pirmiausia reikia išsiaiškinti, 
kaip apsispręs A. Paulauskas. 


2004 metų balandžio 12 diena, Velykos, Vilnius. Tikras Velykų stebuklas: 
šiandien išaušo saulėtas rytas, staiga visur pražydo žibutės, tarsi atspindėdamos 
melsvą, visiškai be debesų dangų. 

Grįžę iš mišių Arkikatedroje visą dieną su Alma mėgaujamės gamta namie. 
Skamba telefonas, ateina laiškai elektroniniu paštu, bet pasakėme sau: šiandien 
jokios politikos. Tebūnie šventė! 


2004 metų balandžio 14 diena, Vilnius. Vakar vakare pas mane atvažiavo 
Antanas Valionis, Raimundas Mieželis, Artūras Zuokas, Rūta Vanagaitė ir And- 
rius Kubilius. Laukėme atvykstant dar ir Artūro Paulausko, bet jis nepasirodė. 

Svarstėme naujieną, kuri nebuvo labai netikėta: socialdemokratai paskelbė, 
kad kelia Česlovo Juršėno kandidatūrą. Vadinasi, bendro politinio fronto prieš 
Rolandą Paksą idėja sužlugdyta. 

Sutarėme, kad lauksime, kol R. Paksas pasiskelbs kandidatu, tada skubiai 
susirinksime aptarti rinkimų strategijos. Konservatoriai ir liberalcentristai pa- 
sirengę drauge kelti mano kandidatūrą. 

Tiesa, A. Valionis per televiziją pareiškė, kad socialliberalų kandidatas - jų 
lyderis A. Paulauskas. Tačiau, pasirodo, tokio plano būtų laikomasi tik tuo 
atveju, jei R. Paksas nekandidatuotų, o tai beveik neįmanoma. 

Šiandien po pietų nuvykau į Seimą susitikti su A. Paulausku. Bet pirmiau- 
sia prie durų mane pasitiko neįsivaizduojamo dydžio žurnalistų minia. Su 
A. Paulausku aptarėme situaciją socialdemokratams iškėlus Č. Juršėno kandi- 
datūrą. Pasiūliau užsakyti visuomenės nuomonės tyrimus, ir jei jie parodytų, 

kad A. Paulauskas įveiktų Č. Juršėną, tegul jis ir kandidatuoja, o aš atsisaky- 
čiau kelti savo kandidatūrą. „Ne, ne, eikite į rinkimus jūs, aš jus remsiu“, - ėmė 
prieštarauti man A. Paulauskas. Sutarėme palaukti sociologinės apklausos 
duomenų, tada ir apsispręsime. 

Kai išėjau iš jo kabineto, mane apspito žurnalistai ir neleido ištrūkti mažiau- 
siai 20 minučių. Konkrečiai nepasakojau, ką sutarėme, bet neslėpiau, kad kal- 
bėjomės apie rinkimus. 


2004 metų balandžio 15 diena, Vilnius. „Lietuvos ryto“ redakcijoje susiti- 
kau su Rimvydu Valatka. Po valandos pokalbio mintys lengvesnės nepasidarė. 
R. Valatka įtikinėjo, kad, jei norime sustabdyti R. Paksą ar net ir Č. Juršėną, 
turiu kandidatuoti. Nedžiugina tokia perspektyva. 


2004 metų balandžio 16 diena, Vilnius. Atėjo žinių, kad liberaldemokratai 
rengiasi registruoti R. Paksą kandidatu prezidento rinkimuose. Sunku sveiku pro- 
tu suvokti, kaip galima ką tik už Konstitucijos pažeidimus pašalintą, susikompro- 
mitavusį asmenį vėl piršti rinkėjams, bet čia - Lietuva, čia — viskas galima. 

Tai dar ne viskas. Šiandien ryte socialdemokratai visuose laikraščiuose pa- 
skelbė partijos apmokėtą skelbimą, kuriame kone didžiausiu Lietuvos priešu 
vadinamas... Ne, ne R. Paksas, o aš, Valdas Adamkus. Pasirodo, esu kaltas ir kad 
į Lietuvą atėjo „Williams“ bendrovė, ir kad R. Paksas prasimušė į didžiąją po- 
litiką. Dar nė neprasidėjo rinkimų kampanija, o jau pasipylė šmeižtas. Negaliu 
patikėti, kad tokį pareiškimą pasirašė ir Gediminas Kirkilas, su kuriuo, atrodė, 
taip nuoširdžiai drauge dirbome spręsdami užsienio politikos problemas. 

Nesu politikos naujokas, bet Lietuvos partijos vis dar stebina. Kaip ir sugeba 
taip neturėti nė krislo paprasčiausio padorumo? 


2004 metų balandžio 18 diena, Vilnius. Šiandien kandidatų į Lietuvos pre- 
zidento postą prisistatymo diena. Pasiskelbė, kad kandidatuos Česlovas Juršėnas, 
Kazimiera Prunskienė, Rolandas Paksas ir net Australijos lietuvis Juozas Petraitis. 

Kanarų salose atostogaujantis Algirdas Brazauskas nusiuntė savo partijos 
suvažiavimo delegatams laišką, kuriame ragina partiečius kelti Č. Juršėno kan- 
didatūrą. O ką jis man kalbėjo vos prieš kelias savaites? Atrodė, taip nuoširdžiai 
ragino kandidatuoti ir žadėjo socialdemokratų paramą, kad net patikėjau. O gal 
tokia ir yra tikroji partinė politika - viena sako, kita daro? 

Šiandien pas mane atvažiavo konservatorė Rasa Juknevičienė, liberalcentristai 
Artūras Zuokas ir Darius Gudelis, žiniasklaidos atstovai Audrius Siaurusevičius, 

Valdas Bartasevičius ir Marius Lukošiūnas, viešųjų ryšių specialistė Rūta Vanagai- 
tė bei Raimundas Mieželis. Vyko karšti ginčai. Optimistiškai nenuteikia. 


2004 metų balandžio 20 diena, Vilnius. Visą dieną namuose susitikinėjau 
su politikais. Pirmiausia porą valandų kalbėjausi sa Dariumi Kuoliu. Pritariu 
jo nuomonei, kad man neverta skubėti skelbti, ar dalyvausiu prezidento rinki- 
muose. Dieną kitą dar reikia palaukti. 

Vėliau atvyko Eugenijus Gentvilas ir Aidas Palubinskas. Vėl kalbėjomės ta 
pačia tema. Ir jie man panašiai pataria. 

Vakare apie 20 valandą apsilankė Artūras Zuokas. Jis laikosi kitokios nuo- 
monės. Ragina mane ryžtingai, nieko nelaukiant paskelbti, kad sutinku kelti 
savo kandidatūrą. 


2004 metų balandžio 22 diena, Vilnius. Telefonas vis dūzgia it bičių avilys. 
Skambina žiniasklaida, politikai, draugai. Paskelbti „Baltijos tyrimų“ apklausos 
duomenys. Už mane per rinkimus balsuotų 37,3 proc. žmonių, antras R. Pak- 
sas — 16,3 proc. rinkėjų, trečias Č. Juršėnas - jį remia 9,8 proc., o A. Paulauską — 
7,6 proc. apklaustųjų. 

Apie pietus paskambino Artūras Paulauskas ir pranešė, kad Vyriausioji rin- 
kimų komisija 6 balsais prieš 2 nutarė leisti iš prezidento posto už Konstitucijos 
pažeidimus pašalintam R. Paksui vėl į jį kandidatuoti. Stebuklų šalis Lietuva! 

Tuo tarpu R. Paksas kviečiamas į prokuratūrą dėl keliamų baudžiamųjų bylų. 
"Tačiau sąlygas mėgina diktuoti jis - pareikalavo prokurorų raštu įsipareigoti, kad 
jo parodymai nebus perduoti žiniasklaidai! Net neaišku, kas kam kelia bylą. 

Vakare susitikau su Algirdu Brazausku jo namuose. Kalbėjomės iki pusės dvy- 
liktos nakties. Įkalbinėjau jį patį kandidatuoti prezidento rinkimuose. Kategoriš- 
kai nesutinka. Jis nori toliau vadovauti Vyriausybei. Svarstėme įvairius variantus, 
aptarėme visus galimus kandidatus. A. Brazauskas ragino mane dalyvauti rinki- 
muose ir prisiekinėjo, kad antrame ture jo partija rems mane, o esą Č. Juršėnas vis 
viena neturi jokių galimybių laimėti. 

Visą vakarą žiniasklaida nuolat pranešinėjo: „V. Adamkaus ir A. Brazausko 
pokalbis Turniškėse vis dar tęsiasi“ 


2004 metų balandžio 23 diena, Vilnius. Seime minimas Lietuvos ir Lenkijos 
bendradarbiavimo sutarties dešimtmetis. Prieš prasidedant R. Pakso skandalui 
buvo žadėjęs atvykti prezidentas Aleksanderis Kwašniewskis, bet dabar Lietuva 
kryžkelėje. Lenkų delegacijai vadovauja tik parlamento vicepirmininkas. 

Man su Alma atvykus į Seimą, prie durų pasitiko būrys žurnalistų ir, aišku, 
puolė klausinėti, ką aptarinėjome su Algirdu Brazausku. Pasakiau apgailestau- 
jąs, kad nepavyko pašnekovo įtikinti kelti savo kandidatūrą prezidento rinki- 
muose, bet abu laikomės nuomonės, kad reikia toliau ieškoti geriausio politinio 
sprendimo Lietuvai. 

Rytoj rengiamas liberalcentristų tarybos posėdis, kuriame jie oficialiai iškels 
mano kandidatūrą prezidento rinkimuose. Ketinau pats nuvykti ir padėkoti už 
pasitikėjimą. Tačiau pas mane atvažiavę Albinas Januška, Audrius Siaurusevi- 
čius ir Raimundas Mieželis atkalbėjo. Jų nuomone, tai mane pernelyg susietų 
su viena partija. Nutarėme apsiriboti padėkos laišku. Taip pat sumanėme, kad 
prieš liberalcentristų tarybos posėdį aš nuvyksiu į Lietuvos radiją ir pats pa- 
skelbsiu, kad esu kandidatas prezidento rinkimuose. 

Baigėme kalbas pirmą nakties. Tad reikia pamiršti ramų gyvenimą. Alma la- 
bai nelaiminga. Jos nuomone, rinkimų kampanija bus labai nešvari. 


2004 metų balandžio 24 diena, šeštadienis, Vilnius. Šiandien ryte per 
Lietuvos radiją pranešiau, kad apsisprendžiau kandidatuoti į Lietuvos prezi- 
dento postą. Esu penktas kandidatas, tai paskelbęs viešai. 


2004 metų balandžio 26 diena, Vilnius. Lietuvos radijas primygtinai prašė 
atsakyti tiesioginiame eteryje į kelis klausimus telefonu apie savo apsisprendimo 
kandidatuoti motyvus. Pasakiau, kad plaukioju baseine. Tai nepadėjo. Turėjau 
nusileisti prašymams, ir, ko gero, pirmą kartą Lietuvos radijo istorijoje buvo kal- 
bamasi tokiu būdu - su klausytojais bendravau iki juosmens paniręs į vandenį. 


PASTABOS PARAŠTĖSE 


Kai ėmė aiškėti, kad Rolando Pakso apkalta turbūt įvyks ir bus rengiami pirma- 
laikiai prezidento rinkimai, neketinau kelti savo kandidatūros. Persigalvojau ne 
iš karto, tam prireikė laiko. Buvo daug pokalbių, susitikimų su visuomeninių 
organizacijų atstovais, prašymų ir net spaudimo, kad kandidatuočiau. Aš savo 
ruožtu bendravau su kai kuriais man pasitikėjimą kėlusiais galimais kandida- 
tais ir tariausi, kad galėčiau, pats nedalyvaudamas rinkimuose, juos remti, bet 
ir iš jų išgirdau raginimų kelti savo kandidatūrą. Laikas bėgo ir reikėjo aiškiai 
atsakyti mane agitavusiems asmenims: „taip“ arba „ne“. 

Apsisprendžiau ne vadovaudamasis emocijomis, o gerai apsvarstęs visus 

argumentus. Priėjau išvadą, kad negaliu atsisakyti kelti savo kandidatūros, nes 
susidariusi politinė padėtis reikalauja, jog imčiausi atsakomybės vėl vadovauti 
šaliai. Suvokiau, kad man būtų daug patogiau ir ramiau nekeisti savo statuso 
ir likti kadenciją baigusiu prezidentu, bet pareigos jausmas vertė daryti ne tai, 
ko norėtųsi man, o kas naudinga šaliai. Visą gyvenimą tikėjau tuo, ką dariau, 
nuoširdžiai dirbau, kiek jėgos leido, Lietuvai. Po R. Pakso apkaltos, kai susvyra- 
vo visuomenės pasitikėjimas Prezidento institucija ir smarkiai nukentėjo mūsų 
valstybės tarptautinis prestižas, pasakiau sau, kad privalau prisiimti atsakomy- 
be ir pasistengti sugrąžinti tai, kas buvo prarasta. 

Šiuo požiūriu padėtis esmingai nepasikeitė ir kai Konstitucinio Teismo 
sprendimu priesaiką sulaužiusiam ir Konstituciją pažeidusiam R. Paksui buvo 
uždrausta dar kartą kelti savo kandidatūrą prezidento rinkimuose ir apskritai 
užimti bet kurį postą, kur reikia prisiekti tautai, nors sprendimą kandidatuoti 
priėmiau, kai tai dar nebuvo žinoma, o Vyriausioji rinkimų komisija netgi buvo 
įregistravusi jį kandidatu. Tuo metu maniau, kad privalau dalyvauti rinkimuo- 
se, nes tvirtai tikėjau, kad turiu didžiausias galimybes laimėti ir užkirsti kelią 
R. Paksui vėl įžengti į Prezidentūrą. 

Baigėsi ir antroji mano kadencija, bet šiandien, mintimis grįždamas į anuos lai- 
kus, esu dar tvirčiau įsitikinęs, kad sprendimas kandidatuoti buvo visiškai teisingas. 


2004 metų balandžio 28 diena, Vilnius. Turniškėse apsilankė Darius Kuo- 
lys ir Audrius Penkauskas, o Raimundas Mieželis, nors ir buvo kviestas, neatvy- 
ko. Kalbėjomės labai atvirai. Paaiškėjo nemalonus dalykas: mano bendražygiai 
mirtinai įsižeidę, kad aš, žiniasklaidos klausiamas, ar mano rinkimų štabe bus 
naujų veidų, atsakiau teigiamai. Išgirdau net kaltinimų, kad juos išdaviau, nes 
tariausi ne su jais, o su liberalcentristų vadovais. 

Buvo pareikšta, kad ir savo kandidatūrą iškėliau ne laiku. Bet iš kai kurių 
D. Kuolio žodžių susidariau įspūdį, jog, jo nuomone, man iš viso nevertėjo da- 
lyvauti rinkimuose. Ir tuoj pat pasigirdo apmaudo gaidų, kad ne tuos asmenis 
pasirinkau vadovauti savo rinkimų kampanijai, kad darau didžiulę klaidą, rem- 
damasis naujais žmonėmis. 

Kantriai išklausiau. Supratau, kad nepasitenkinimo priežastis ne aš, o jų ne- 
kenčiamas Artūras Zuokas. 

Pajutau didžiulę dvasinę tuštumą. Jei buvo siekiama mane įskaudinti, pavy- 
ko. Lieku dėkingas šiems žmonėms, nuoširdžiai dirbusiems su manimi, atidavu- 
siems daug jėgų, bet jokiu būdu nesijaučiu juos išdavęs. Dabar kita situacija, na- 

tūralu, kad reikia komandai naujų veidų. Bet negi negalime dirbti visi drauge? 
Nerandu atsakymo, kodėl mano senieji bendražygiai to nenori suprasti. 


2004 metų balandžio 29 diena, Vilnius-Šalčininkai. Toliau renkame rin- 
kėjų parašus. Lankiausi Šalčininkų rajone, kur dauguma gyventojų - lenkai. Užsu- 
kome į turgų. Žmonės skundėsi, kad trūksta darbo, bet bendravo su manimi labai 
nuoširdžiai. Patys klausė, kur galėtų pasirašyti remdami mano kandidatūrą. 

Sugrįžus laukė susitikimas namuose, Turniškėse. Apie devintą vakaro atva- 
žiavo Petras Auštrevičius, Andrius Kubilius, Artūras Zuokas, Marius Lukošiū- 
nas ir Darius Gudelis. Kalbėjomės iki vidurnakčio. Gerai, kad galų gale atvirai 
atidengtos kortos — Tėvynės sąjungos vadovybė baigė žaisti savo dvilypį žai- 
dimą. Nors jie paskelbė, kad remia ir mane, ir P. Auštrevičių, jau įkūrė jo, o ne 
mano štabą. Vadinasi, viskas aišku, apsimetinėjimas baigėsi. Vis dėlto bendra- 
vome labai kultūringai ir sutarėme, kad, jei situacija reikalaus, sutelksime jėgas. 

Atėjo žinia, kad ir Vilija Blinkevičiūtė registruoja savo kandidatūrą. Kalbė- 
jausi su man paramą žadėjusiu Artūru Paulausku. Jis skundėsi, kad nekontro- 
liuoja savo partijos. Tad jaučiuosi išduotas abiejų man paramą žadėjusių sąjun- 
gų —ir Tėvynės, ir Naujosios. 


2004 metų gegužės 1 diena, Vilnius. Lietuva šiandien oficialiai tapo Euro- 
pos Sąjungos nare. 

Ryte su Alma dalyvavome iškilmingame Seimo posėdyje, vėliau - Europos 
aikštės ir verslo centro atidaryme. Čia pat daviau interviu Ukrainos televizijai 
apie naujas Lietuvos galimybes įstojus į ES. 

Vėlai vakare iš „Reval“ viešbučio terasos stebėjome fejerverką. Grįžome 
namo naktį. Euforinė nuotaika. 


2004 metų gegužės 2 diena, Vilnius. Šventė tęsiasi. Net dangus mums šyp- 
sosi - saulėta, 20 laipsnių šilumos. 

Į Turniškes pas mus 14 valandą atvyko „Japan Broadcasting Corporation“ 
televizijos grupė ir įrašė net 45 minutes trukusį interviu. Kalbėjomės apie Lie- 
tuvos narystę ES, bet didesnę laiko dalį skyrėme mūsų vidaus ir užsienio poli- 
tikos problemoms. 


2004 metų gegužės 3 diena, Vilnius. Šiandien baigėsi kandidatų preziden- 


to rinkimuose kėlimo „maratonas“. Paskutinė įregistruota - jau dešimta preten- 
dentė - Jūratė Zabielaitė. Nežinau nei kas ji, nei kam atstovauja. Turbūt labai 

nedaug kas Lietuvoje tai žino. Galvoju, ko siekia tokie kandidatai? Gal pigiai 
save pareklamuoti? 


2004 metų gegužės 5 diena, Vilnius. Šiandien apsilankiau Kauno „Aušros“ 
gimnazijoje, kur buvo minimos spaudos draudimo panaikinimo 100-osios me- 
tinės. Jaudinantis susitikimas po šešių dešimtmečių su mokykla, kurioje bėgo 
mano jaunystės metai. Buvau sutiktas su tulpių žiedais prie gimnazijos durų. Į 
minėjimą atvyko ir Aloyzas Sakalas, taip pat šios gimnazijos auklėtinis. 

Grįžęs į Vilnių, nuvykau tiesiai į „Vartų“ galeriją, kur surengtas Laimono Tapino 
knygos „Prarasto laiko nebūna“ pristatymas. Džiaugiuosi galėjęs pasveikinti bei pa- 
gerbti šį puikų žmogų ir rašytoją. Linkėjau jam sėkmės su gausiu jo gerbėjų būriu. 


2004 metų gegužės 7 diena, Vilnius-Kėdainiai. Kėdainių savivaldybė su- 
rengė seminarą apie Europos Sąjungos regionų politiką. Nusprendžiau priimti 
kvietimą ir išsakyti savo nuomonę, kaip turėtume pasinaudoti ES fondų parama. 
Per pietus seminare apsilankė ir Viktoras Uspaskichas. Kėdainiuose jis - dievu- 
kas, o dabar, kai sėkmingai stiprina savo politines pozicijas su steigiama Darbo 
partija, jaučiasi esąs tikras viešpats. Drauge pietavome. Vengėme kalbėti apie kokį 
nors bendradarbiavimą per prezidento rinkimus ar juolab apie įsipareigojimus. 


2004 metų gegužės 8 diena, Vilnius. „Reval“ viešbutyje atidarėme mano 
rinkimų štabo būstinę. Iš visos Lietuvos suvažiavo apie 200 mūsų skyrių atsto- 
vų. Pakili nuotaika. Tai pradžia. O kas mūsų laukia ateityje? 


2004 metų gegužės 14 diena, Vilnius. Lekia dienos. Nuolat keliaujame. 
Šiandien su Alma iš pradžių leidomės į Žagarę, kur dalyvavome Paskutinio 
skambučio šventėje vidurinėje mokykloje ir susitikome su vietos bendruome- 
ne. Po trijų valandų riedėjome jau į Šiaulius — susitikome su žurnalistais, pasi- 
vaikščiojome po miestą, pabendravome su šiauliečiais. Netrukus 160 kilometrų 
per valandą greičiu skriejome į Kauną pasveikinti Lietuvos studentų sąjungos 
suvažiavimo. Ir taip - diena po dienos... 


2004 metų gegužės 19 diena, Vilnius-Kupiškis. Su Alma apsilankėme Ku- 
piškyje. Šiame mieste daugiausia savižudybių tūkstančiui gyventojų Lietuvoje. 
Susitikau su gydytojais. Kalbėjomės, kad labai trūksta psichologų. Mėginsiu įti- 
kinti sveikatos apsaugos ministrą, jog tai neatidėliotinai skubi ir svarbi problema. 

Vėliau susitikau su savižudybės tragediją išgyvenusios 65 metų močiutės 


86 


Genovaitės Antanavičienės šeima. Nusižudžius dukrai, ji globoja tris mažame- 
čius vaikus. Butas švarus, tvarkingas, vaikai gerai prižiūrimi. Padovanojome 
žaislų, skalbiamąją mašiną. 

Grįždami į Vilnių, stabtelėjome Šešetos kaimo pagrindinėje mokykloje, ku- 
rią globoja Almos fondas. 


2004 metų gegužės 26 diena, Vilnius. Dalyvavau pirmuose Lietuvos radi- 
jo surengtuose debatuose, laidos vedėjas - Tomas Dapkus. Kandidatai pristatė 
savo programas, bet debatais mūsų kalbų nepavadinsi. Įdomiausia buvo atsaki- 
nėti į klausytojų klausimus. 

Dar laukia debatai su Česlovu Juršėnu Lietuvos televizijoje. Siūlysiu rengti iš 
anksto nesurežisuotą laisvą pasikalbėjimą. Vėliau diskutuosiu tiesioginėje radi- 
jo laidoje su Vilija Blinkevičiūte. 

Po pietų su Alma išskrendame į Austriją. 


2004 metų gegužės 28 diena, Viena. Dvi malonios dienos Austrijoje. 
Spauda domėjosi Lietuvos politiniu ir ekonominiu gyvenimu. Nemenko dė- 
mesio sulaukė ir abi mano paskaitos. Pirmąją, pavadintą „Lietuva po NATO ir 
ES plėtros: nauji užsienio politikos prioritetai“, skaičiau Vienos diplomatijos 
akademijoje profesorių ir magistrantų auditorijai. 

Antrą kartą kalbėjau Vienos ekonomikos forume. Mano pranešimas - apie 
Lietuvos politinę ir ekonominę padėtį. 

Nusisekė ir orai - Austrijoje jau vasara, bet dar netvanki, kupina šviežumo. 


2004 metų gegužės 30 diena, sekmadienis, Vilnius. Rinkimų kampanijos 
maratonas tęsiasi. Nuo penktadienio iki sekmadienio vidurnakčio be perstojo 
keliavome — lankėmės Šilalėje, Šilutėje, Palangoje, Nidoje, Telšiuose, Klaipė- 
doje. Teko išklausyti gausybę nusiskundimų. Stengiuosi kalbėti realistiškai ir 
nedalinu tuščių pažadų. 


2004 metų gegužės 31 diena, Vilnius. Dalyvavau televizijos debatų laidoje, 
skirtoje prezidento rinkimams. Pusvalandį atsakinėjau į žurnalisto Ryčio Juo- 
zapavičiaus klausimus. Jis kartais mėgindavo remti mane prie sienos, bet ma- 
čiusiųjų laidą atsiliepimai neblogi. Kiti televiziniai debatai - jau su konkurentu 
Česlovu Juršėnu. 

Apklausos rodo, kad kol kas aš pirmauju. Tačiau tai vertinu atsargiai - jau 
turiu patirties, kad žmonių nuotaikos gali staigiai pasikeisti. 

2004 metų birželio 27 diena, sekmadienis, rinkimų diena. Šiandien Lie- 
tuva renka prezidentą. Rinkimų kampanijos maratonas taip įsuko, kad visiškai 
nelikdavo laiko net dienoraščiui. Nuo ankstesnių įrašų prabėgo beveik mėnuo. 
O įvykių buvo begalė. 

Pasitaikė ne itin šilta diena - vos 16 laipsnių šilumos. Gerai, kad bent nelyja. 
Kai su Alma 10 ryto atvykome į rinkimų apylinkę, mūsų jau laukė gausus būrys 
žurnalistų, ne tik Lietuvos, bet ir atvykusių iš užsienio. 

Nutarėme iki 20 valandos būti namie ir tik vakare vykti į „Forum Palace“ 
laukti rinkimų rezultatų. Netrukus reikės judėti iš namų... 


PASTABOS PARAŠTĖSE 


Dienoraštį stengiuosi rašyti sistemingai. Net ir grįžęs namo vėlai paprastai dar 
prisėdu užfiksuoti, kas buvo svarbesnio. Jei pasitaiko, kad tai būna neįmanoma, 
užrašau kitą dieną. Tačiau, kai peržiūrinėjau dienoraščius, net pats nustebau, kad 
prieš rinkimus beveik visą mėnesį nieko nerašiau. Vyko rinkimų kampanija, nuo 
ryto iki vėlaus vakaro važinėjau po Lietuvą, bendravau su žmonėmis, susitikimas 
vijo susitikimą ir kuriam laikui dienoraštį tiesiog užmečiau. 

Per šį laiką įvyko ir vienas labai svarbus įvykis: Konstitucinis Teismas nuspren- 
dė, kad priesaiką tautai sulaužęs, Konstituciją pažeidęs ir apkaltos būdu iš pre- 
zidento posto pašalintas asmuo ne tik negali vėl kelti savo kandidatūros per 
artimiausius šalies vadovo rinkimus, bet jam iš viso neterminuotai neleidžiama 
eiti pareigų, kur reikia prisiekti. Rolandas Paksas buvo pašalintas iš rinkimų ko- 
vos. Aš buvau pasirengęs rungtis su juo prezidento rinkimuose, tai net buvo 
vienas svarbiausių stimulų man apsisprendžiant kelti savo kandidatūrą. R. Pakso 
pašalinimas netgi keitė rinkimų kampanijos debatų kryptį, jau nebuvo galima 
telkti rinkėjų, nenorinčių, kad pašalintas prezidentas vėl sugrįžtų į šį postą. Todėl 
rinkimų kova net savaip pasunkėjo, susijaukė. Tačiau nė kiek neabejojau Konsti- 
tucinio Teismo sprendimu, jį priėmė aukščiausios kvalifikacijos teisės specialistai. 
Man teisėjų logika buvo suprantama - jei kartą aukščiausias šalies pareigūnas 
savo duotą priesaiką tautai sulaužo, kaip jis gali vėl prisiekti? 

Nors eidamas į rinkimus ir ketinau oponuoti R. Paksui, jam pasitraukus, 
nekilo minčių, kad gal reikėtų persigalvoti ir atšaukti savo kandidatūrą. Savo 
svarbiausia užduotimi laikiau visuomenės sutaikymą, pasitikėjimo Prezidento 
institucija atgaivinimą ir Lietuvos tarptautinio prestižo atkūrimą. R. Pakso pa- 
šalinimas iš rinkimų kovos šiuo požiūriu nieko nekeitė. 

2004 metų birželio 28 diena, pirmadienio rytas, Vilnius. Mes laimėjo- 
me! Rezultatas skaičiuojant procentais: 51,89 prieš 46,69, 1,45 proc. biuletenių 
sugadinta. Ši sausa buhalterija nenusako visos vakar vakare iki nakties tvyroju- 
sios įtampos. 

Į „Forum Palace“ vakar su Alma atvažiavome devintą vakaro. Žiūrime: prie 
įėjimo mūsų laukia didžiausia minia žurnalistų, fotografų, operatorių, draugų, 
rėmėjų, gerbėjų, net spūstis prie durų susidarė. Jau sveikina, nors rinkimų re- 
zultatų nė nepradėta skelbti. Žinojau, kad per anksti švęsti. Apie 22 valandą 
atėjo pirmieji duomenys iš rinkimų apylinkių, ir mano rėmėjų minia pritilo — 
pirmauja Kazimiera Prunskienė. Bet kaip neskubėjau per anksti džiaugtis, taip 
nepuoliau iš karto ir liūdėti. Supratau, kad kol kas ateina žinios tik iš nedidelių, 
daugiausia kaimiškųjų rinkimų apylinkių. Netrukus mūsų rezultatai daugmaž 
išsilygino ir 1—2 proc. pirmavau tai aš, tai mano oponentė. 

Apie 23 valandą išvykau į televizijų studijas dar nežinodamas, kokie bus ga- 
lutiniai rinkimų rezultatai. Kai grįžau, netrukus po vidurnakčio, jau tapo aišku: 
aš — vėl prezidentas! Sveikinimai, šampano fontanai, aplinkui - spinduliuojan- 
tys džiaugsmingi veidai. 

Nežinios įtampa atlėgo, bet sulig palengvėjimu pajutau ir atsakomybės 
naštą. Tauta man antrą kartą suteikė mandatą vadovauti valstybei. O sąlygos, 
ko gero, sudėtingesnės nei pirmą sykį tapus prezidentu. Pirmiausia reikės 
atkurti žmonių pasitikėjimą Prezidento institucija, visa valdžia. Ne mažiau 
svarbus uždavinys — garantuoti, kad Europos Sąjungos struktūrinių fondų 
parama būtų ne iššvaistyta, pravalgyta, o efektyviai panaudota Lietuvai mo- 
dernizuoti. 

Mudu su Alma namo grįžome apie antrą valandą nakties, bet girdėjome, kad 
linksmybės „Forum Palace“ tęsėsi iki šešių ryto. 


2004 metų liepos 7 diena, Vilnius. Niekaip nespėju sistemingai rašyti die- 
noraščio. Dirbu nesustodamas: nuolat susitikinėju su politikais, specialistais, 
žurnalistais, kalbuosi su žmonėmis, kuriuos kviečiu dirbti savo patarėjais. No- 
riu suburti stiprią komandą, galinčią atkurti užsienio šalių ir Lietuvos visuome- 
nės pasitikėjimą Prezidentūra. 

Sulaukiau daugybės užsienio šalių vadovų sveikinimo laiškų ir telegramų. 
Iš Vašingtono paskambino prezidentas George'as W. Bushas. Stambule šiomis 
dienomis vyko NATO viršūnių susitikimas. Pasirodo, man laimėjus rinkimus, 
tai buvo viešai paskelbta per posėdį. Nedelsdami paskambino Aleksanderis 
Kwašniewskis, Vaira Vykė-Freiberga ir dar kelių šalių vadovai. Prancūzijos pre- 

zidento Jacgues'o Chiraco laišką asmeniškai perdavė Lietuvoje viešinti Prancū- 
zijos gynybos ministrė Michėle Alliot. 


2004 metų liepos 9 diena, Vilnius. Diena veja dieną: susitikimai, pasitari- 
mai, posėdžiai. 

Vakar prezidento pareigas einančio Artūro Paulausko kvietimu dalyvavau Prezi- 
dentūroje surengtame pasitarime apie Lietuvos įvaizdžio formavimą. Po pusantrų 
metų pertraukos vėl sėdėjau prie to paties stalo, toje pačioje kėdėje. Keistas jaus- 
mas. Lyg ir nebūtų pusantrų metų pertrūkio darbe, bet padėtis šalyje jau kitokia. 

Vakar Prezidentūroje susitikau dar ir su premjeru Algirdu Brazausku. Jis in- 
formavo mane, kad Rusijos valdžia, matyt, sužlugdys „Jukos“ bendrovę. Svars- 
tėme, kaip tai gali atsiliepti jos valdomai „Mažeikių naftai“. 


2004 metų liepos 10 diena, šeštadienis, Vilnius. Rengiuosi pirmadienį 
įvyksiančiai inauguracijai. Esu visiškai ramus, pasitikiu savimi — nejaučiu jo- 
kios įtampos, jaudulio. Seime ir Prezidentūroje girdime įvairių atsiliepimų apie 
mūsų sprendimą po inauguracijos nerengti pokylio. Dauguma žmonių visiškai 
pritaria. Po R. Pakso apkaltos netinka švęsti. 

Vis dar tęsiu savo štabo komplektavimą. Noriu sukviesti profesionaliausius 
žmones, bet ne visiems galiu pasiūlyti juos tenkinantį atlyginimą. Daug kas Lietu- 
voje dar tik kuria savo gerovę, pasiėmę kreditus ir negali pereiti dirbti į Prezidentū- 
rą, nes sumažėtų alga. Gal po kokių dešimties metų žmonėms nebus didelė prob- 
lema keletą metų padirbėti „vardan tos... tenkinantis ir mažesniu atlyginimu. 


PASTABOS PARAŠTĖSE 


Esu skaitęs prezidentų atsiminimų, kaip nelengva jiems būdavo suburti savo 
komandą. Pradėdamas antrąją kadenciją, pats tuo įsitikinau. Norėjau pasi- 
telkti šviesiausius protus, profesionaliausius įvairių sričių specialistus, turinčius 
nemažą praktinio darbo patirtį ir įgijusius visuomenės pasitikėjimą. Bet tai 
tik siektinas idealas. Realiai pasirenkant patarėjus neišvengiami kompromisai. 
Viena vertus, Lietuva - nedidelė šalis ir žmonių pasirinkimas čia ribotas, kita 
vertus, ne visi numatyti kandidatai būna pasirengę keisti darbą. Vis dėlto bu- 
riant mano štabą, jokių didelių klaidų nebuvo padaryta - antrosios kadencijos 
patarėjai dirbo profesionaliai, ramiai, gal tik mažiau rodydamiesi viešai nei kai 
kurie pirmosios kadencijos pagalbininkai. 

Žinoma, neišvengėme žiniasklaidos kritikos, nekorektiškų vertinimų, kad 
mano antrosios kadencijos komanda silpnesnė už ankstesniąją. Taip lyginti 
nėra teisinga. Tiesiog po Rolando Pakso apkaltos Prezidentūrai teko dirbti jau 
kitokiomis sąlygomis, antrojoje kadencijoje patarėjams buvo keliami kitokie 
uždaviniai. Natūralu, kad dirbti pakviečiau jau kitus žmones. Ne visi tai su- 
prato, gal buvo ir įsižeidusių. Tačiau esu be galo dėkingas pirmosios kadenci- 
jos bendradarbiams. Jiems teko kurti naujas Prezidento institucijos tradicijas, 
daug ką daryti pirmą kartą, net ieškoti naujo politinio mąstymo krypčių. Mano 
patarėjai šį darbą garbingai ir kvalifikuotai atliko. 

Vis dėlto vėl išrinktas prezidentu daugelio šių žmonių nepakviečiau dirbti 
drauge, nes jau buvo susidariusios kitos politinės aplinkybės, per rinkimus rė- 
miausi kitais asmenimis. Reikėjo suburti tokį štabą, kuris galėtų darniai dirbti, 
nebūtų asmeninės priešpriešos, o pasikvietus dalį ankstesnių bendradarbių 
būtų buvę sunku išvengti nesutarimų ir vidaus kovos. Esu įsitikinęs, kad tai 
buvo teisingas sprendimas. 


2004 metų liepos 11 diena, sekmadienis, Vilnius. Inauguracijos išvaka- 
rės. Džiaugiuosi saulėtu rytu. Nedaug šiemet tokių dienų. Sakau, gal pagaliau 
ateina tikra vasara, ir meldžiu, kad rytoj būtų panašus oras. 

Telefonu dar padiktavau paskutines savo kalbos pataisas, o 11 valandą jau 
atvyko Vaiva Vėbraitė. Man labai praverstų jos didžiulė švietimo darbuotojos 
patirtis, bet žinodamas, kad ji su šeima gyvena Jungtinėse Valstijose, o vaikai 
dar mokyklinio amžiaus, nesitikėjau, kad galėtų dirbti visu patarėjos etatu. Ke- 
tinau prašyti padėti bent tuomet, kai lankysis Lietuvoje. Bet pasisekė! Pasirodo, 
ji nuo rudens gali atvažiuoti ilgesniam laikui. 

Pavakare, 16 valandą, nuvykome į inauguracijos repeticiją Seime. Pamatė- 
me, kad dirba daug žmonių: gėlininkės, apšvietėjai, fotografai, televizijos opera- 
toriai, tikrinantys vietas, iš kurių geriausia filmuoti, net Seimo ir Konstitucinio 
Teismo pirmininkai. 

Ritualas nepakitęs - toks pat, kaip ir pirmąjį kartą man prisiekiant, todėl ra- 
miai parepetavau rytdienos ceremonialą ir išvažiavome pas Žemkalnius. Noriu 
šį paskutinį vakarą prieš inauguraciją pabendrauti su jaunystės draugais. Rytoj 
penkeriems metams nustoju buvęs privatus asmuo. Prasideda naujas mūsų gy- 
venimo etapas. 

PIRMIEJI 
KADENCIJOS 
METAI 


Iš inauguracijos kalbos Seime 


Išgyvenome ilgus mėnesius, kai buvo dirbtinai priešinamos ne tik valdžios 
institucijos, bet ir skaldoma visuomenė. Tai jau užverstas nemalonus praei- 
ties puslapis. Bet valstybės prestižui, valdžios institucijų autoritetui suduotas 
skaudus smūgis. Mūsų pareiga kuo skubiau užgydyti šias žaizdas. 

Pirmiausia turime parodyti Lietuvos žmonėms, kad Seimas, Vyriausybė, 
Prezidentas ranka rankon dirba tarnaudami visuomenei, kad nėra ir negali 
būti jokių šiai tarnystei priešingų partinių ar asmeninių politinių interesų. 

(..) Griežtai laikysiuos Konstitucijos. Tačiau tai nereiškia, kad būsiu tik 
valstybės simbolis - būsiu aktyviai veikiantis Prezidentas, valdžios veiksmus 
vertinantis iš moralės pozicijų. 

Žmonės Lietuvoje labiausiai išsiilgę moralios valdžios. Tik krikščioniš- 
kos moralės principais turi būti grindžiami visų Lietuvos politikų bei parti- 
jų žodžiai ir veiksmai. 

(...) Mūsų demokratija nuo įvairių išorės pavojų dabar jau tvirtai saugoma 
NATO skydu. Vidaus saugumą ir klestėjimą mums garantuos europinė gerovė, 
kurios siekti padės tai, kad Lietuva - jau visateisė Europos Sąjungos narė. Ta- 


Prezidento Valdo Adamkaus inauguracijos kalba Seime. Vilnius, 2004 m. liepos 12 d. 

čiau ar išdidžiai sakydami, kad esa- 
me Europos Sąjungoje bei NATO, 
galime teigti, jog Lietuvoje jau įsi- 
tvirtino ir europinės vertybės? Lie- 
tuvoje vis dar trūksta Europos. Jos 
nepakanka visuomenės sąmonėje, 
kasdienėje žmonių veikloje. Jos sty- 
gius skaudžiai juntamas socialinia- 
me ir politiniame gyvenime. Tai ir 
lėmė, kad Lietuva buvo panardinta 
į vidinę nesantaiką, kuri pristabdė 
jos žingsnius tarptautinėje arenoje. 
Dabar atėjo laikas atkurti mūsų 
šalies tarptautinį autoritetą. Todėl 
sieksiu, kad Lietuva vaidintų dides- 
nį vaidmenį regione, Europoje ir pa- 
saulyje. Turime aiškiau suvokti savo 
geopolitinę būtį, savo amžinuosius 
interesus. Dabar savo užsienio poli- 
tiką kuriame j au ne dešimčiai metų. Po prezidento priesaikos — su Seimo pirmininku 
Kuriame dešimtmečiams. Pirmiau- Artūru Paulausku ir ministru pirmininku 
sia Lietuva, kad ir keisdamasi, turi iš- Algirdu Brazausku. 
likti savimi. Todėl reikia pelnyti partne- 
rių pagarbą ir pripažinimą, jie turi gerbti mūsų vertybes, paisyti mūsų interesų. 
(...) Šie Lietuvos interesai - ir Europos Sąjungos bei NATO interesai. Bet 
svarbiausia, kad tai - Lietuvos žmonių interesai. Šiuolaikinis pasaulis, kad ir 
draskomas prieštaravimų bei konfliktų, yra vientisas ir nedalomas. 


Inauguracijos diena: 2004 metų liepos 12-oji, pirmadienis, Vilnius. 
Mūsų maldos išklausytos: rytas išaušo saulėtas, dangus visiškai giedras. Be 10 
minučių vienuoliktą atvykstame į Seimą, praeiname pro garbės sargybą ir pasi- 
neriame į pakilios, šventinės nuotaikos atmosferą. Lygiai vienuoliktą įžengiame 
į Seimo posėdžių salę. Nematyti nė vienos laisvos vietos - retai pasitaiko, kad 
parlamentarai taip gausiai susirinktų. 

Atrodė, viskas vyksta tiksliai pagal protokolą. Tačiau skaitydamas priesaikos 
tekstą, užuot pasakęs, kad saugosiu Lietuvos žemių vientisumą, staiga ištariu: 
„Saugosiu Lietuvos žmonių vientisumą“ Iškart susigriebiau apsirikęs, bet žai- 

biškai apsisprendžiau nepertraukti skaitymo ir nepasitaisyti. Tęsiau toliau, nors 
nerimavau, kad šį apsirikimą gali būti mėginama išpūsti, net kalbėti, kad prie- 
saika negalioja. Konstitucinio Teismo pirmininkas manęs nestabdė, vadinasi, 
neįvertino mano liežuvio susipynimo kaip taisytinos klaidos. Man prisiekus, jis 
pakvietė pasirašyti išspausdintą priesaikos tekstą ir pasirašė pats. Tai dokumen- 
tas. Teisine prasme galioja tai, ką pasirašiau. 

Toliau visa programa vyko sklandžiai kaip iš pypkės. Apie ceremoniją visi 
atsiliepia vienodai: gražu, skoninga, įspūdinga, spalvinga. 

Manau, kuriame prezidento inauguracijos tradicijas. Pirmiausia prie Seimo 
dalyvavome iškeliant vėliavas, apėjome išsirikiavusius karius. Iš ten nuvažiavo- 
me prie karaliaus Mindaugo paminklo, kur buvo išrikiuotos Lietuvos miestų 
ir miestelių vėliavos. Padėję gėlių, nuvykome į pamaldas Arkikatedroje. Joms 
pasibaigus, pėsti pasukome į Daukanto aikštę. Visu keliu mus sveikino labai 
pakiliai nusiteikę žmonės. Vakare prie Arkikatedros buvo surengtas koncertas. 
Džiaugiuosi, kad, užuot surengę pokylį kviestiniams svečiams, nusprendėme 
žmones pakviesti drauge paklausyti muzikos. 

Vakare pakvietėme vakarienės į „Stiklių“ restoraną tik artimiausių bičiulių ir 
rinkimų štabo narių būrelį - viso labo 29 asmenis. 

Šventės baigėsi. Prasideda darbas. 


Po inauguracijai skirtų mišių prie Arkikatedros žmonės sveikina prezidentą Valdą Adamkų. 

PASTABOS PARAŠTĖSE 


adenciją pradėjau 

prendėme nerengti inau- 
guracijos pokylio politikos, visuomenės, kultūros atstovams. Tai buvo neįpras- 


ta. Pirmasis atkurtos nepriklausomos Lietuvos prezidentas Algirdas Brazauskas 


r 


taip pat kvietė svečius į inauguracijos pokylį, ką jau kalbėti apie itin prabangią 


[4 


Rolando Pakso surengtą puotą. Tačiau po apkaltos, žmonių supriešinimo reikė- 


preteksto tapatinti Prezidento 


instituciją su visuomenės elitu. 


Inauguracijos dienos akimirkos Seime. 

2004 metų liepos 16 diena, penktadienis, Vilnius. Šią, pirmąją, darbo sa- 
vaitę užsiėmiau daugiausia Prezidentūros organizaciniais reikalais. Daug bend- 
ravau ir su žiniasklaida. 

Pirmiausia surengėme neformalią spaudos konferenciją. Pažadėjau žurna- 
listams, kad jiems bus prieinama visa informacija apie Prezidentūros veiklą, ir 
įsipareigojau dirbti atvirai ir skaidriai. 

Vakar susitikau su naujus įgaliojimus gavusia Vyriausybe. Pasirašiau dekretą, 
nekeisdamas jos narių. Nematau prasmės kaitalioti ministrų, kai iki naujų Sei- 
mo rinkimų teliko trys mėnesiai. 

Šiandien susitikau iš pradžių su Valstybės saugumo departamento genera- 
liniu direktoriumi Arvydu Pociumi, vėliau — su krašto apsaugos ministru Linu 
Linkevičiumi. 

Svarbiausias buvo trečiasis susitikimas - su Seimo ir jo frakcijų vadovais. 
Norėjau pasikalbėti apie vis labiau įsiplieskiantį skandalą dėl įtarimų, kad „Ru- 
bicon“ bendrovė papirkinėjo kai kuriuos parlamentarus. 

Primygtinai raginau Seimą paskelbti visą turimą medžiagą visuomenei. At- 
kurti pakirstą pasitikėjimą galima tik viešumu. Seimas pats sau pakenkė, kai 
nusprendė nepanaikinti teisinės neliečiamybės trims savo nariams. Tai leido 
prokuratūrai permesti visą atsakomybę parlamentui. Tačiau susitikimas mane 
nuvylė - nepavyko pašnekovų įtikinti, kad reikia skelbti surinktus faktus. To 


A 


Prezidentas Valdas Adamkus susitiko su krašto apsaugos ministru Linu Linkevičiumi. 
Vilnius, 2004 m. liepos 16 d. 

nenori ir Seimo pirmininkas Artūras Paulauskas. Ką gi, Seimas pats sau neria 
kilpą ant kaklo. Netrukus tai parodys rinkimai. Manau, Viktoras Uspaskichas su 
savo įsteigta Darbo partija visus nušluos. 


2004 metų liepos 19 diena, Vilnius. Priėmiau pirmąjį šios kadencijos už- 
sienio svečią — Gruzijos gynybos ministrą Giorgijų Baramidzę. Ministras pa- 
pasakojo, kad Maskva delsia išvesti savo kariuomenę iš Gruzijos teritorijos. Jis 
sakė, kad Lietuva Gruzijai pavyzdys, kiek daug galima nuveikti per trumpą lai- 
ką. Gruzinai esą svajoja pasiekti tokį pat tarptautinį statusą kaip ir mes - įstoti į 
NATO ir Europos Sąjungą. 


2004 metų liepos 20 diena, Vilnius. Daviau pirmąjį interviu užsienio spau- 
dai - su „Financial Times“ žurnalistu kalbėjomės apie Lietuvos politines ir ekono- 
mines problemas, svečias domėjosi įtariamo kyšininkavimo skandalu Seime. 

Be to, susitikau su policijos generaliniu komisaru Vytautu Grigaravičiumi. 
Kalbėjomės, kaip pakelti policijos autoritetą. Atkreipiau komisaro dėmesį, kad 
padėtis nepagerės, kol patys policininkai pažeidinės įstatymus, darys avarijas ir 
bėgs iš įvykių vietos. Žinoma, būtina kelti ir atlyginimus. 


2004 metų liepos 21 diena, Vilnius. Verda diskusijos, ar reikia grąžinti dvie- 
jų turų sistemą per Seimo rinkimus, nors iki jų teliko pora mėnesių. Pats pasisa- 
kiau už tokią tvarką, bet kai prieš penkerius metus vetavau antrą turą naikinantį 
įstatymą, socialdemokratų pastangomis mano veto buvo atmestas. Dabar jie jau 
patys nori grįžti prie ankstesnės sistemos, bet šįkart jiems priešinasi opozici- 
jos partijos. Toks politinis žaidimas vyksta prieš kiekvienus Seimo rinkimus, o 
vienokią ar kitokią politikų poziciją lemia jų įsitikinimas, kuri rinkimų sistema 
jiems naudingesnė. 

Pakviečiau į Prezidentūrą po du atstovus iš abiejų Seimo stovyklų — pri- 
tariančių ir prieštaraujančių antrojo rinkimų turo sugrąžinimui, taip pat porą 
politologų ir Vyriausiosios rinkimų komisijos pirmininką Zenoną Vaigauską. 
Partijų pozicijų suartinti nepavyko — vieni kategoriškai „už“, kiti - „prieš“. Tik 
visi pritarė, kad reikia vieną kartą baigti kaitalioti rinkimų „žaidimo taisykles“ ir 
susitarti dėl stabilios tvarkos. 

Turiu per 10 dienų apsispręsti vetuoti arba pasirašyti antrąjį rinkimų turą 
grąžinančias įstatymo pataisas, kurios įsigaliotų nuo 2005 metų sausio 1 dienos. 
"Taip nuspręsta, atsižvelgus į pastabas, kad likus tik trims mėnesiams iki šių Sei- 
mo rinkimų negalima keisti jų tvarkos. 

Yra ir kitas, gal net didesnis, rūpestis — nesiliauja jau visą šalį purtantis Sei- 
mo narių įtariamo kyšininkavimo skandalas. Išsikviečiau generalinio prokuroro 
pavaduotoją Gintarą Jasaitį. Supratau, kad greičiau išsiaiškinti tiesą ir baigti šią 
bylą prokuratūrai trukdo ir įstatymų spragos, ir teisėsaugos institucijų bendra- 
darbiavimo stoka. Reikės tobulinti teisės normas. Pabrėžiau, kad jokiu būdu 
prokurorams nederėtų nutraukti tyrimo, nes tai tik dar labiau kompromituotų 
ir teisėsaugą, ir Seimą. 


2004 metų liepos 27 diena, Vilnius. Prajuokino vienas kuriozas. Mano 
patarėja teisės klausimais Toma Birmontienė atnešė man pasirašyti pluoštą Sei- 
mo priimtų įstatymų. Juos jau buvo vizavęs ir premjeras Algirdas Brazauskas, ir 
kiti pareigūnai, taip pat savo parašu, kad įstatymai nekelia abejonių, juos buvo 
„palaiminusi“ ir pati T. Birmontienė. Įteikdama dokumentus, ji dar pridūrė, kad 
juos peržiūrėjusi, viskas gerai. 

Niekada nepasirašinėju mechaniškai. Skaitau ir... Apstulbęs grąžinu T. Bir- 
montienei, sakydamas: „Negaliu pasirašyti.“ Jos veidas ištįsta ir ji klausia: „Kas 
negerai?“ Atsakau: „Aš - Valdas Adamkus, o ne Rolandas Paksas“ 

Mat po įstatymo tekstu parašyta „Lietuvos Respublikos Prezidentas Rolan- 
das Paksas“. Šmaikščiu tonu paklausiau T. Birmontienės, ar kas nors skaito man 
atnešamus įstatymus. Tiesa, atrodo, ji tuo metu buvo praradusi ne tik humoro 
jausmą, bet ir amą. 


2004 metų liepos 29 diena, Vilnius. Susitikinėju su valstybės įstaigų vado- 
vais. Žurnalistai labiausiai domisi mano pokalbiu su Specialiųjų tyrimų tarnybos 
vadovu Valentinu Junoku. STT jau kuris laikas itin stebima žiniasklaidos. Jau iš 
anksto buvo spėliojama, ar aš nepasiūlysiu V. Junokui atsistatydinti. Nieko pana- 
šaus neketinau daryti. Norėjau tik pasiaiškinti, kodėl stringa jo įstaigos bendra- 
darbiavimas su prokuratūra, kodėl pareigūnai neišvengia teisės pažeidimų. 

V. Junokas pripažino, kad SIT padarė nemažai klaidų. Manau, negerai, kad 
ši įstaiga iš esmės niekam neatskaitinga ir dėl to jos pareigūnai kartais pasijunta 
nekontroliuojami visagaliai. 

Sudarysime Prezidentūroje darbo grupę, kuri parengs įstatymo pataisas, 
aiškiau reglamentuojančias STT veiklą. Pateiksime naujam Seimui, nes šis vis 
viena jų jau nepriims. 


2004 metų rugpjūčio 2 diena, Vilnius. Pirmą kartą po inauguracijos susi- 
tikau privačiai pasikalbėti su premjeru Algirdu Brazausku ir Seimo pirmininku 

Pirmasis darbo susitikimas po inauguracijos su premjeru Algirdu Brazausku ir 


Seimo pirmininku Artūru Paulausku. Vilnius, 2004 m. rugpjūčio 2 d. 


Artūru Paulausku. Sutarėme, kad korupcijos skandalas labai kenkia Seimo, par- 
tijų ir net visos valdžios autoritetui. Tai gali turėti skaudžių pasekmių valstybei, 
nes auga rizika, kad rudenį vyksiančius parlamento rinkimus laimės populisti- 
nės jėgos. 

Per pokalbį jautėsi, jog A. Brazauskas jau susitaikė su mintimi, kad po naujų 
rinkimų socialdemokratai nedominuos Seime. Neaišku, ar jie sudarys bendrą 
rinkimų sąrašą su A. Paulausko partija. Atrodo, dar nepavyko susitarti. 


2004 metų rugpjūčio 7 diena, Gdanskas-Jurata. Lietuvos karo aviacijos 
lėktuvu 12 valandą pakilome iš Palangos oro uosto skristi į Gdanską. Pirmasis 
mano pirmosios kadencijos vizitas taip pat buvo surengtas į Lenkiją. 

Gdansko oro uoste mus sutiko garbės kuopa ir Lenkijos užsienio reikalų 
ministerijos atstovai, o prie miesto Aukso vartų mūsų laukė prezidentas Alek- 
sanderis Kwašniewskis su ponia Jolanta, didžiulis būrys televizijos operatorių ir 
fotografų. Pėsčiomis patraukėme per karą smarkiai sugriauto, bet įspūdingai at- 
statyto senovinio miesto pagrindine gatve iki Rotušės. Visu keliu mus plojimais 
ir draugiškais šūksniais sveikino minios žmonių. 

Po iškilmių Rotušėje Alma su Jolanta Kwašniewska išvyko į ekskursiją po 
miestą, o delegacijos susėdo posėdžiauti. Sutarėme atgaivinti pusantrų metų 
neveikusį Prezidentų konsultacinį komitetą. 

Po posėdžio padėję gėlių prie paminklo Antrojo pasaulinio karo aukoms, 
laivu išplaukėme į Lenkijos prezidento vasaros rezidenciją Juratoje. 

Reto grožio vietovė, jos gamta labai primena mūsų Nidą. Vakare laukė jauki 
vakarienė su mūsų senais draugais Aleksanderiu ir Jolanta Kwašniewskiais. 


2004 metų rugpjūčio 8 diena, Jurata. Lenkijos prezidento vasaros reziden- 
cija Juratoje įkurta buvusioje sovietinių laikų karinėje bazėje. Tai 150 hektarų 
palei Baltijos jūros pakrantę nusidriekęs pušynas. Dabar čia stovi prezidento 
vila, konferencijų centras ir keturi svečių namai. Visi pastatai moderniai įrengti, 
elegantiški, juose daug šviesos. Nepaprastai gražu. Juratoje lankėsi daug prezi- 
dentų, karališkųjų šeimų narių. 

Aleksanderis Kwašniewskis papasakojo, kokį triukšmą sukėlė jam oponavę 
politikai parlamente ir lenkų spaudoje, kai jis sumanė įrengti šią vasaros rezidenci- 
ją. Dabar kritikai tyli, o Lenkija didžiuojasi, kad turi reprezentacinę vyriausybinę 
poilsiavietę, kur ne gėda pasikviesti ir aukščiausio rango užsienio svečius. 

Šią istoriją prezidentas A. Kwašniewskis prisiminė norėdamas duoti man 

Lenkijos prezidento Aleksanderio Kwašniewskio poilsiavietėje Juratoje. 


patarimą: jei įsitikini, kad esi teisus, nekreipk dėmesio į kritikus, jų puolimą ir 
tvirtai eik savo keliu. 


2004 metų rugpjūčio 9 diena, Vilnius. Šį rytą Prezidentūroje savo dar- 
bo kabinete kone slapta apdovanojau Vyčio kryžiais Afganistane tarnavusius 6 
Lietuvos specialiosios paskirties dalinio karius. Apie juos labai gerai atsiliepia 
JAV karinė vadovybė. Kai kurie kariai buvo sužeisti. Ceremonijoje dalyvavo tik 
aukšto rango kariškiai. Toks slaptumas įprasta specialiosios paskirties dalinių 
praktika - vengiama atskleisti šių kovotojų tapatybę. 


2004 metų rugpjūčio 10 diena, Vilnius. Prezidentūroje 11 valandą prasi- 
dėjo pasitarimas dėl Kazokiškių sąvartyno. Dvi valandas vyko karšti ginčai, virė 
aistros, bet priešiškų stovyklų nuomonės nesuartėjo. Man nekyla abejonių, kad 
techniniu požiūriu projektas parengtas gerai. Blogai, kad visi ginčytini klausimai 
nebuvo iš anksto aptarti su vietos žmonėmis ir neatsižvelgta į jų pageidavimus. 


2004 metų rugpjūčio 12 diena, Vilnius. Prabėgo pirmasis šios kadencijos 


mėnuo. Vis dar komplektuojame štabą. Vasara dar nesibaigė — tai trukdo baigti 
šį darbą, nes kai kurie mūsų numatyti kandidatai atostogauja. 

Mano užkietėję kritikai, pavyzdžiui, toks žurnalistas Račas, niekaip negali 
susitaikyti su tuo, kad laimėjau, ir, nesugalvodamas ką man tiesiogiai prikišti, 
vis bando skleisti „Respublikoje“ gandus, kad mano rinkimų komanda yra ga- 
vusi „nešvarių“ pinigų. Tokių straipsnių tikslas aiškus - jais mėginama sukelti 
žmonių nepasitikėjimą manimi. Atseit žiūrėkite: jis niekuo ne geresnis už kitus, 
jau turėjusius valdžią. 

Nereaguoju į tokius išpuolius. Esu ramus, nes žinau, kad niekada nieko ne- 
skaidraus nesu padaręs. Nė neabejojau, kad bus tokių straipsnių. Nieko nepada- 
rysi, gyvename po R. Pakso apkaltos vis dar smarkiai apnuodytoje visuomeni- 
nėje atmosferoje. Dar bus daug skandalų, dar daugiau jų bus sukuriama. 


2004 metų rugpjūčio 13 diena, Vilnius. Šiandien Atėnuose prasideda va- 
saros olimpinės žaidynės. Nusprendžiau į atidarymo iškilmes neskristi. Nors 
į jas atvyko daugybė mano draugų prezidentų, sąmoningai šią garbę su Alma 
užleidome Algirdui Brazauskui, kad visokie rašeivos neturėtų progos kabinėtis: 
„Matote, kaip visur tas Adamkus lenda pirmas!“ 


2004 metų rugpjūčio 16 diena, Vilnius-Birštonas. Prieš savaitę visuome- 
nę sukrėtė įžūlus apiplėšimas - banditai iš Vokietijos banko filialo pagrobė porą 
milijonų litų. Bet šį kartą policija dirbo kaip reta profesionaliai ir per 30 valandų 
juos sugavo, pinigus sugrąžino. 

Nusprendžiau paskatinti policiją ir kartu atkreipti visuomenės dėmesį į jos 
sėkmingą darbą. Pakviečiau Vilniaus policijos ir kriminalinės policijos vadovus, 
įteikiau jiems prezidento padėkos raštą. 

Po pietų su Alma išvykome į Birštone vykstantį Pasaulio lietuvių bendruo- 
menės suvažiavimą. Iš visų žemynų, 35 valstybių, suvažiavo per šimtą atstovų. 
Pasakiau kalbą, asmeniškai pabendravau su žmonėmis. Labai pakėlė nuotaiką ir 
įkvėpė šis susitikimas. Žavi net ir už tūkstančių kilometrų nuo Lietuvos gyve- 
nančių žmonių meilė mūsų visų bendrai Tėvynei. 


2004 metų rugpjūčio 18 diena, Vilnius. Žiniasklaida staiga nei iš šio, nei 
iš to puolė domėtis mano ankstesnės rinkimų kampanijos finansiniais reika- 
lais. Mat LNK televizija žinių laidoje paskelbė, neva mano paprašytas Viktoras 
Uspaskichas prieš pusantrų metų padengė po kovos su Rolandu Paksu užsili- 
kusias skolas. 

Paskelbiau trumpą pranešimą, kad apie tai nesu kalbėjęs su V. Uspaskichu, 
niekada neprašiau jo paramos ir nesu gavęs nė cento. Duodamas televizijai in- 

terviu, tai patvirtino ir jis. Bet ar tuo viskas ir baigsis? Žiniasklaidai vasarą trūks- 
ta sensacijų, todėl su pasimėgavimu gali būti ir toliau pučiamas šis burbulas. 


2004 metų rugpjūčio 21 diena, šeštadienis, Vilnius-Atėnai. Šiandien 
mes su Alma išvykome į olimpinių žaidynių antrąją dalį ir uždarymą. Mus lydi 
tik Edminas Bagdonas ir apsaugininkas Artūras Bagonaitis. O lėktuve visos vie- 
tos užimtos — skrenda gausus būrys verslininkų, sporto mėgėjų, kurie įstengė 
nusipirkti nepigius bilietus į varžybas ir susimokėti už kelionę bei nakvynę. 

Atėnuose mus pasitiko Lietuvos ambasadorius Graikijoje Dainius Junevi- 
čius, Tarptautinio olimpinio komiteto, kurio kvietimu atvykome į olimpines 
žaidynes, atstovai ir... 34 laipsnių karštis. Apsigyvenome laive „Oueen Mary 2“. 
Čia įkurta oficialių olimpiados svečių rezidencija. Tai moderniausias laivas pa- 
saulyje. Mūsų kajutė yra 11 denyje. Vos spėję susidėti atsivežtus daiktus, turėjo- 
me vykti į sporto areną. Šiandien didysis krepšinis: Lietuva - JAV. 

Arena - sausakimša. Lietuvos vėliavos džiugina akį keliose salės šoninėse 
tribūnose, o kairysis sparnas net primena Stokholmą per Europos krepšinio 
pirmenybes - žaliuoja ištisa šios spalvos marškinėlių ir trispalvių jūra. Turbūt 
atvyko keletas tūkstančių lietuvių. Nuostabus vienybės su savo komanda ir jos 
sirgaliais jausmas! 

Per rungtynes beveik praradau balsą... Laimėjome 94:90! Tai tik ketvirtas 
kartas olimpiadų istorijoje, kai JAV krepšininkai pralaimėjo. Neįmanoma ap- 
rašyti lietuvių džiaugsmo. Šį jausmą dar stiprino, kad mus sveikino šalia sė- 
dintys pažįstami ir nepažįstami kitų šalių sirgaliai, žurnalistai. Žinoma, tai dar 
tik olimpinio kelio pradžia, bet jau laimėta prieš Angolą, Graikiją, o dabar - ir 
prieš JAV. 


2004 metų rugpjūčio 22 diena, sekmadienis, Atėnai. Ryte apžiūrėjome 
laivą. Nepamirštamas įspūdis - milžiniškas, didingas, jame įrengta viskas, ką tik 
įmanoma sugalvoti. Tik dabar dėl saugumo į jį patekti labai sunku. Apsauga — 
milžiniška, svečiai neįleidžiami. Jei norime ką nors pasikviesti į svečius, turime 
prieš 48 valandas kreiptis leidimo. 

Vakare nuvykome į dviračių treko varžybas, kuriose lenktyniavo lietuvaičių 
komanda. Pirmą sykį stebėjau varžybas treke. Įspūdis visai kitas nei žiūrint per 
televiziją - supranti tikrąjį šios sporto šakos žavesį. 


2004 rugpjūčio 23 diena, pirmadienis, Atėnai. Krepšinis suburia visus į 
Atėnus atvykusius lietuvius. Šiandien 11 valandą Lietuva žaidė su Australija. Vėl 

salėje trispalvių jūra, o kai laimėjome 
100:85 (beje, sunkiau, nei rodo rezul- 
tatas), per tribūną buvo išskleista mil- 
žiniška 30 metrų ilgio 15 metrų pločio 
vėliava. Šį kartą matėme ir mus palai- 
kančių sirgalių, mojuojančių Izraelio, 
Ispanijos ir Graikijos vėliavomis. 

Rungtynes stebėjo ir Suomijos 
prezidentė Tarja Halonen, o per per- 
trauką tarp kėlinių man paskambino 
Latvijos prezidentė Vaira Vykė-Frei- 
berga bei Estijos prezidentas Arnoldas 
Rūūtelis ir pasveikino su vakarykštė 
pergale prieš JAV. 

Vakare stebėjome disko metimo 
varžybas. Virgilijus Alekna jau pir- 
muoju metimu pagerino olimpinį 
rekordą. Deja, jo nuolatinis varžovas 
vengras Robertas Fazekasas diską 
nusviedė dar toliau. Sidabras irgi ne- 
blogai, bet nuotaika nepakili, kai, at- 
rodė, auksas jau V. Aleknos kišenėje. 


Olimpietis sunkumų kilnotojas Ramūnas 
Vyšniauskas nusprendė pakilnoti ir = ž 
prezidentą Valdą Adamkų. 2004 metų rugpjūčio 24 diena, 


Atėnai. Almai pasiūlius aplankyti 
tris Egėjo jūros salas — Idrą, Porą ir Eginą, susibūrė nemaža lietuvių grupė ir 
šiandien beveik visai dienai laivu išplaukėme į turistinę kelionę. Apžiūrėjome 
vaizdingus turistinius miestelius, maudėmės labai įšilusioje jūroje (oro tempe- 
ratūra siekia 35 laipsnius). 

Plaukdami laivu, išgirdome pritrenkiančią žinią: disko metimo aukso meda- 
lis atimamas iš R. Fazekaso ir atiduodamas V. Aleknai, nes vengras vartojo narko- 
tikus. Šventėme su brendžiu ir dainomis, atkreipdami į save viso laivo dėmesį. 

Grįžę į Atėnus, vos spėjome su Alma persirengti ir išskubėjome į olimpinį 
stadioną, kur vyko disko metimo apdovanojimų teikimo ceremonija. Svečių 
tribūnoje mus pasveikino prezidentas Aleksanderis Kwašniewskis, Suomijos 
prezidentė Tarja Halonen ir buvęs Tarptautinio olimpinio komiteto preziden- 
tas Antonio Samaranchas. 

Aš čia pat olimpiniame stadione pasveikinau Virgilijų Alekną ir kartu su juo 
atsakinėjau į Lietuvos televizijos žurnalistų klausimus. 


2004 metų rugpjūčio 25 diena, Atėnai. Visą dieną praleidome laive, o vaka- 
re nuvykome į priėmimą Lietuvos olimpiečių rėmėjams ir sporto specialistams. 
Į vakarienę, surengtą kalno papėdėje esančiame restorane, pro kurio langus at- 
siveria žavus jūros vaizdas, atvyko ir apie šimtą graikų. Padėkojau jiems anglų 
kalba už puikiai surengtą olimpiadą, o lietuviškai mūsiškiams taręs „ačiū“ už jau 
suteiktą paramą olimpiečiams, raginau dar labiau remti sportą, nes pergalėms 
negana vien talento — reikia ir rėmėjų finansinės pagalbos. 


2004 metų rugpjūčio 26 diena, Atėnai. Dar viena pergalė - ketvirtfinalyje 
prieš Kiniją 95:75! Laukia pusfinalis su Italija. Ilsimės prie baseino, kuris tapo 
savotiška laive apsistojusių lietuvių susitikimo vieta. 


2004 metų rugpjūčio 27 diena, Atėnai. Skaudi diena lietuviams. Vis dar 
sunku patikėti: pusfinalyje 100:91 pralaimėjome italams. O galėjome laimėti 
net auksą, nes finale mūsų būtų laukusi šiandien JAV parklupdžiusi Argenti- 
na, kurią mes pajėgūs įveikti. Dabar dėl bronzos teks grumtis su amerikiečiais, 
o antrą kartą juos nugalėti bus be galo sunku. Svarbu spėti atsigauti psicholo- 
giškai, nes mačiau, kaip po pralaimėtų rungtynių vyrai net verkė persirengimo 
kambaryje. Bet nieko nepadarysi - matyt, šiandien mums buvo juoda diena. 


2004 metų rugpjūčio 28 diena, Atėnai. Į Atėnų karališkąjį jachtklubą pa- 
kviečiau pietų Lietuvos olimpinio komiteto ir kitų sporto organizacijų vadovus, 
padėkojau jiems už darbą. 

Vakare pralaimėjome JAV 104:96. Šiek tiek guodžia, kad mūsų vyrai kovojo 
atkakliai ir likus keturioms minutėms dar pirmavome 4 taškais. Mano nuomo- 
ne, pagal žaidimo lygį ir kovos grožį tai buvo tikrasis finalas, nes Argentinos ir 
Italijos dvikova, kurią laimėjo argentiniečiai, neprilygo mūsų komandos rung- 
tynėms su amerikiečiais. 


2004 metų rugpjūčio 29 diena, Atėnai. XXIX olimpiada baigėsi - šiandien 
sausakimšame stadione gėrėjomės įspūdinga žaidynių uždarymo ceremonija. 
Pagrindinėje svečių tribūnoje sėdėjo Švedijos, Danijos ir Norvegijos karališ- 
kosios poros, o prezidentus ir premjerus buvo net sunku suskaičiuoti. Turėjau 
progą su keliais jų pasikalbėti. 

Kita olimpiada vyks Pekine, todėl uždarymo ceremonijos paskutinį pasiro- 
dymą surengė kinai - jie nustebino neapsakomu savo spektaklio spalvingumu ir 
didingumu. Labai įdomu buvo matyti, kaip skiriasi kinų ir graikų pasirodymai, 
grindžiami Rytų ir Vakarų kultūrų dvasia. 

Graikai - šaunuoliai. Žaidynės surengtos puikiai, visur viešpatavo tvarka. O 
svarbiausia, kad Lietuvos sportininkai nenuvylė savo sirgalių, — vienas aukso 
ir du sidabro medaliai visai neblogai, nors jei būtų lydėjusi laimė, galėjome jų 
iškovoti ir dar daugiau. 


2004 metų rugpjūčio 30 diena, Atėnai-Vilnius. Šiandien 12 valandą nuvy- 
kau į susitikimą su Graikijos prezidentu Konstantinu Stefanopoulu. Maloniai 
kalbėjomės apie naujas mūsų šalių politinio ir ekonominio bendradarbiavimo 
galimybes Lietuvai įstojus į ES. 

Likusią dienos dalį smagiai praleidome prie jūros, o 18 valandą dviem lėktu- 
vais drauge su sportininkais, oficialiais asmenimis ir sporto rėmėjais išskridome 
namo. Oro uoste mūsų delegaciją pasitiko premjeras A. Brazauskas, ministrai, 
žurnalistų būrys ir orkestras. Važiavome į Katedros aikštę, kur tūkstančiai žmo- 
nių džiaugsmingai sveikino olimpiečius - net ir nelaimėjusius medalių. 


2004 metų rugsėjo 1 diena, Vilnius. Šiandien ne tik mokslo metų pradžia, 
bet ir mūsų sutuoktuvių 53-ioji sukaktis. Iš ryto pasveikinau Almą, įteikiau bal- 
tų rožių puokštę ir abu įsisukome į Rugsėjo 1-osios iškilmių verpetą. 


2004 metų rugsėjo 2 diena, Vilnius. Alma išskrido į Sankt Peterburgą atida- 
ryti Lietuvių kultūros centro, kuris turi tapti ir vietos bendruomenės namais. 

Aš šiandien būsiu istorinio įvykio liudininkas ir dalyvis. Į Prezidentūrą pa- 
kviečiau Lietuvos vietinės rinktinės ir Lenkijos „Armia Krajowa“ veteranų klu- 
bų narius pasirašyti Susitaikymo deklaracijos. Prireikė 14 metų trukusių dery- 
bų, kol galų gale abi pusės sutiko ištarti: „Atsiprašome“ 


2004 metų rugsėjo 3 diena, Vilnius. Nuvykau į prieš tris savaites mirusio 
lenkų literatūros milžino, didžio Lietuvos draugo, Nobelio premijos laureato 
Czeslawo Miloszo minėjimą, kurį „Santaros“ klubas surengė jo tėviškėje Šete- 
niuose, Kėdainių rajone. 

Prieš kelerius metus šioje vietoje atstatėme poeto gimtuosius namus ir dabar 
čia vyksta kultūros renginiai, suvažiuoja pabendrauti literatai, meno ir mokslo 
žmonės. 

Prisimenant Czeslawą Miloszą: buvęs Vytauto Didžiojo universiteto rektorius 
prof. Algirdas Antanas Avižienis, prezidentas Valdas Adamkus, prof. Leonidas Donskis ir 
tuometis VDU rektorius Vytautas Kaminskas. Šeteniai, 2004 m. rugsėjo 3 d. 


Šioje įkvepiančioje aplinkoje Lietuvos televizija įrašė mano prisiminimus 
apie Cz. Miloszą Leonido Donskio laidai „Be pykčio“. Su šiuo iškiliu žmogumi 
susitikau dar 1976 metais, kai jis atvyko į Tabor Farmoje vykusį „Santaros“ su- 
važiavimą. Vėliau kelis sykius bendravome Vilniuje. 


2004 metų rugsėjo 8 diena, Vilnius. Susidūriau su nemaža problema. Mano 
rinkimų štabas liko skolingas 300 tūkstančių litų. Mat net ir laimėjus rinkimus ne 
visi rėmėjai prisimena savo pažadus ir įsipareigojimus. Išgirdome įvairių pasiūly- 
mų, kaip grąžinti šią skolą. Mudu su Alma nenorime būti įsipareigoję nei kokioms 
nors verslo įmonėms, nei privatiems asmenims. Todėl nusprendėme, kad bus 
geriausia, jei skolą padengsime asmeninėmis lėšomis. Tai nelengvas sprendimas, 
nes tenka atiduoti daug savo santaupų, bet svarbiausia, kad dabar esame niekam 
neskolingi, niekam neturime jaustis dėkingi. Vis dėlto nenustebsiu, jei žiniasklai- 
da, tai sužinojusi, sugalvos ką nors bloga pasakyti ir apie tokį mūsų sprendimą. 


2004 metų rugsėjo 9 diena, Lenkija, Krynica. Krynicoje vyksta jau 14-asis 


tarptautinis ekonomikos forumas. Šimet po metų pertraukos ketvirtą kartą 
jame dalyvauju ir aš. 

Į Krokuvą mūsų 20 asmenų delegacija atskrido Lietuvos karinio transporto 
lėktuvu. Čia mūsų jau laukė prezidentas Aleksanderis Kwašniewskis. Persėdome į 
du sraigtasparnius - delegacijai skirtas didesnis, karinis, o mudu su Lenkijos prezi- 
dentu įsitaisėme reprezentaciniame. Tokio elegantiško ir prabangaus sraigtaspar- 
nio dar nebuvau matęs - skirtas aštuoniems asmenims, daug erdvės, visur aplink 
tviska stiklas, atsiveria puikios panoramos. Paklausiau A. Kwašniewskio, kaip jam 
pavyko pateisinti tokio praban- 
gaus orlaivio įsigijimą. Pasiro- 
do, kai Krokuvos kardinolas 
Karolis Wojtyta buvo išrinktas 
popiežiumi ir tapo Jonu Pauliu- 
mi II, Lenkijos vyriausybė užsa- 
kė šį sraigtasparnį, kad jis galėtų 
juo skraidyti atvykęs į tėvynę. 
Aišku, tai nedažni atvejai. Kitu 
laiku sraigtasparniu naudojasi 
Lenkijos prezidentas. 

Dar pavažiavome ir auto- 
mobiliu. Pro langą dairiausi 
į pakeliui esančius kaimus ir 
miestelius. Gražiai sutvarkyti, net pajutau pavydą. Kada ir Lietuvoje, kaip šiame 
Lenkijos krašte, neliks susmegusių, apleistų trobų? 

Pirmiausia nuvykome į Krynicos universitetą. Abu su A. Kwašniewskiu pa- 
sakėme kalbas. Vėliau pabendravome su studentais. Pasirodo, yra atvykusių ir 
iš Lietuvos. 

Iš universiteto nuvažiavome į Krynicos forumą. Jis surengtas didžiulėje sa- 
lėje, dalyvių — apie porą tūkstančių. Mano pranešimas vadinosi „Integracija, 
regionalizacija ir globalizacija: Vidurio Europa tarptautinės politikos iššūkių 
akivaizdoje“, vėliau dalyvavau ir diskusijose. Popietinėje sesijoje kalbėjau tema 
„Ekonominis stabilumas ir konkurencingumas - Vidurio Europos sėkmės rak- 
tas globalaus lenktyniavimo laikotarpiu“. 

Vėliau įvyko Lenkijos ir Lietuvos prezidentų komiteto posėdis. Aptarėme, 
kodėl lėtai juda kai kurie mūsų bendri projektai. 

Pasibaigus posėdžiui, manęs laukė staigmena. Drauge su A. Kwašniewskiu 
nuėjome į salę, kurioje buvo susirinkę apie tūkstantį tarptautinio forumo daly- 
vių. Ten buvo skelbiami Metų žmogaus įvairių kategorijų apdovanojimai. Dau- 
giausia nusipelniusio įgyvendinant Europos Sąjungos tikslus politiko titulas 
suteiktas man. A. Kwašniewskis šia proga pasakė puikią kalbą. 


Krynicos forume. 2004 m. rugsėjo 9 d. 

Lietuvos delegacija pasiliko Krynicoje, o mes su prezidentu A. Kwašniews- 
kiu išvykome į oro uostą. Vidurnaktį atskridau į Krokuvą. 


2004 metų rugsėjo 10 diena, Krokuva. Ryte, lydimas Lenkijos kultūros 
ministro, nuvykau į Šv. Stanislovo baziliką, kur palaidotas prieš mėnesį miręs 
abiem mūsų tautoms brangus poetas Nobelio premijos laureatas Czeslawas 
Miloszas. Po bazilika įrengtas panteonas, jame - garsiausių Lenkijos kultūros 
žmonių palaikų sarkofagai. Prie Cz. Miloszo amžinojo poilsio vietos padėjau 
gėlių. Bendraudamas su paulistų vienuolyno, kuriam priklauso Šv. Stanislovo 
bazilika, vyresnybe sutariau, kad, minint Cz. Miloszo mirties metines, panteo- 
ne surengsime pamaldas ir literatūros vakarą. 

Apsilankiau ir Krokuvos žydų Kazimierovos kvartale. Dabar ten atstatomos 
keturios sinagogos. Dalis šio rajono pastatų dar apleisti, aptrupėję, stūkso tušti 
ir nykūs, tarsi vaiduokliai. 

Paskutinis viešnagės vizitas buvo pas Krokuvos arkivyskupą kardinolą Eran- 
ciszeką Marcharskį. Jis reziduoja istoriniuose Krokuvos arkivyskupų rūmuose, 
kurie yra tarsi Lenkijos Bažnyčios Vavelio pilis. Iš čia kardinolas Karolis Wojtyta 


Lenkijos ir Lietuvos valdovų mieste Krokuvoje. 

persikėlė į šv. Petro sostą Vatikane. Rūmuose justi istorinė karališkosios Lenki- 
jos dvasia, čia buvo antrasis centras, kuriame kurta Žečpospolitos politika. 
Pirmosios susitikimo su kardinolu F. Marcharskiu minutės buvo protoko- 
liškai oficialios, bet po beveik valandos pokalbio buvau išlydėtas labai širdingai 
kaip senas ir mielas bičiulis. Kardinolas net palydėjo mane iki pat automobilio. 
Kalbėjomės apie šių dienų problemas ir tragedijas, moralines vertybes ir šiuo- 
laikinės žmonijos abejingumą joms, apie religijos vietą dabarties gyvenime. 


2004 metų rugsėjo 12 diena, sekmadienis, Vilnius. Šis sekmadienis man 
nebuvo laisvadienis - galima sakyti, visą dieną bendravau su užsienio svečiais. 

Pirmiausia susitikau su Vavelio pilies Krokuvoje muziejaus direktoriumi pro- 
fesoriumi Janu Ostrowskiu, kurį lydėjo Lietuvos dailės muziejaus direktorius 
Romualdas Budrys ir kiti pareigūnai. Kalbėjomės apie mūsų šalies ir Lenkijos 
muziejų bendradarbiavimą, buvo įdomu išgirsti svečio nuomonę apie Valdovų 
rūmų atkūrimo darbus. 

Po pietų priėmiau Europos stabilumo pakto koordinatorių E. Buseką. Jis 
prašė, kad Lietuva perteiktų Balkanų šalims savo integracijos į ES patirtį. 

Vėliau laukė susitikimas su Turkijos vicepremjeru Abdullah Gūlu. Svar- 
biausia pokalbio tema - galima Lietuvos parama Turkijai, siekiančiai narystės 
ES. Didžiosios valstybės gana atsargiai žvelgia į 70 milijonų gyventojų turin- 
čios musulmoniškos šalies integraciją į europines struktūras. Išsakiau Lietuvos 
poziciją: Turkijai turi būti taikomi tie patys priėmimo į ES kriterijai kaip ir 
kitoms kandidatėms į šią bendriją. Vakare su A. Giūlu vakarieniavau „Reval“ 
viešbutyje. 

Šiandien Vilniuje prasideda penktoji Šiaurės ir Pietų Europos ekonomikos 
forumo konferencija. Prieš porą metų kalbėdamas Kroatijoje vykusioje ketvir- 
tojoje forumo konferencijoje jos dalyvius pakviečiau kitą kartą rinktis mūsų ša- 
lyje. Ir štai į Vilnių atskrido 120 politikų, verslininkų, visuomenės veikėjų iš 32 
valstybių. Per forumo atidarymą pakviečiau jo dalyvius susipažinti su Lietuvos 
laimėjimais ir dalykiškai aptarti ES regionų bendradarbiavimo perspektyvas. 

Šią savaitę Vilniuje posėdžiauja NATO karinio komiteto nariai — įskaičius 
lydinčius pareigūnus ir jų žmonas, Lietuva priėmė apie 200 svečių. Tai didelė 
garbė, kad mūsų šalis pasirinkta šio komiteto posėdžių vieta. Prezidentūros Bal- 
tojoje salėje svečiams surengiau priėmimą. 

Tad žvilgtelėjęs į tokią mano dienotvarkę sekmadienį, nepasakytum, kad 
Lietuva nieko nepasiekusi šalis ir joje nieko įdomaus nevyksta. Tik žiniasklai- 
dos tai nedomina - reikia skandalų. 

2004 metų rugsėjo 13 diena, Hamburgas. Vokietijoje rengiamo kasmečio 
ekonomikos forumo viena temų šiais metais - Baltijos šalių perspektyvos ES. 
Plenarinėje sesijoje kalbėjo Danijos premjeras Andersas Foghas Rasmussenas, 
Latvijos premjeras Indulis Emsis ir aš. 

Po posėdžio atskirai pasikalbėti susitikau su A. E. Rasmussenu. Tai buvo 
pirmas mūsų susitikimas man vėl tapus prezidentu. Bendravome labai šiltai — 
lyg nebūtų buvę jokios pertraukos. Mums teko daug kartų kalbėtis per pirmą- 
ją mano kadenciją, drauge spręsti problemas, kaip antai pasirašant susitarimą 
dėl Rusijos tranzito į Kaliningrado kraštą per Lietuvos teritoriją. Šią temą vėl 
prisiminėme, nes ateina žinių, kad, mūsų šaliai tapus ES nare, Maskva norėtų 
pakeisti sutartį, išsireikalauti bevizio režimo savo tranzitui. Kalbėjomės ir apie 
Baltijos valstybių oro erdvės patruliavimo misiją. Danų naikintuvai baigia tar- 
nybą Zokniuose, o juos turintys pakeisti britai dėl įvairių priežasčių neskuba 
perimti šių pareigų. A. E. Rasmussenas garantavo, kad Danijos kariai nesitrauks, 
koljų nepakeis kitos NATO šalies lakūnai. 


Su Danijos premjeru Andersu Foghu Rasmussenu ekonomikos forume Hamburge. 
2004 m. rugsėjo 13 d. 

2004 metų rugsėjo 16 diena, Vilnius. Lietuvoje niekaip nesiliauja teisė- 
saugos įstaigų autoriteto griovimas. Specialiųjų tyrimų tarnyba, vadovaujama 
Valentino Junoko, užuot atlikusi savo pareigą - rinkti ir tirti ikiteisminio proce- 
so medžiagą, sąmoningai ar nesąmoningai veliasi į politiką. Nerimą kelia, kad 
STT nutekina neskelbtiną informaciją žiniasklaidai, vos ne kasdien ateina žinių 
apie kontliktus su Generaline prokuratūra. Įvairios politinės jėgos Seime tuoj 
pat stengiasi išpešti sau naudos iš neatsakingai naudojamos ikiteisminio tyrimo 
medžiagos. Taip didinama visuomenėje įtampa, skatinami politiniai konfliktai. 
Apie objektyvų bylų tyrimą jau sunku kalbėti. 

Įsitikinau, kad reikia neatidėliojant imtis priemonių. Geriausias sprendimas 
būtų, jei STT generalinis direktorius V. Junokas atsistatydintų ir jį pakeitęs nau- 
jas vadovas imtųsi ryžtingai pertvarkyti įstaigos veiklą. Aišku, mane užsipuls 
paksistai ir jų šalininkai, būsiu apkaltintas, neva trukdau STT kovoti su korum- 
puotais politikais ir valdininkais. Tačiau tenka rinktis: saugotis kritikos ar pasi- 
rūpinti teisėtvarkos veiksmingumu. 

Nusprendžiau, kad kaip nors pergyvensiu asmeninius išpuolius, ir šiandien 
išsikviečiau V. Junoką. Nepriekaištavau jam, niekuo nekaltinau, bet tiesiai pa- 
klausiau: ar STT dar gali gerai atlikti jai patikėtas užduotis, jeigu Generalinė 
prokuratūra net liepia perduoti „Rubicon“ bendrovės bylą ir nurodo nesikišti 
į tolesnį jos tyrimą? 

V. Junokas pats pripažino, kad STT padarė didelių klaidų. Po gerą pusvalandį 
trukusio pokalbio pasiūliau jam pagalvoti ir iki rytojaus atsakyti į mano iškeltą 
klausimą. 

Be abejo, žiniasklaidos dėmesys susitikimui su V. Junoku - neapsakomas, 
prielaidų ir spėlionių - marios. 

Paskambinau ministrui pirmininkui Algirdui Brazauskui ir informavau jį apie 
savo pokalbį su V. Junoku. Jis labai palankiai įvertino mano siūlomą problemos 
sprendimo būdą ir garantavo, kad Socialdemokratų frakcija Seime mane rems. 

"Tuo tarpu Seimo pirmininkas Artūras Paulauskas, priešingai nei maniau, ži- 
nią apie mano siūlymą V. Junokui apsispręsti išklausė, atrodytų, net abejingai, 
tiktai pasakė, kad turės pasitarti su savo partija, kokios pozicijos laikytis Seime. 
Paprašiau paskambinti man iki vakaro ar bent iki rytojaus 10 valandos ryto. 
Deja, šiandien skambučio nesulaukiau. 


2004 metų rugsėjo 17 diena, Vilnius. Neprireikė jokio dekreto atleisti STT 


vadovą, išvengėme politinės konfrontacijos. Valentinas Junokas atvyko 10 ryto 
ir be įžangų pranešė, jog esamomis sąlygomis jo vadovaujama STT negali gerai 

atlikti savo funkcijų, todėl jis prašo atleisti jį iš pareigų nuo spalio 8 dienos ir 
įteikė atsistatydinimo pareiškimą, aš jį čia pat patenkinau. 

Į spaudos konferenciją, sutraukusią minią žurnalistų, nuėjau drauge su V. Ju- 
noku ir pranešiau, kad priėmiau jo atsistatydinimo pareiškimą, padėkojau už 
sąžiningą tarnybą. Pirmieji žiniasklaidos ir politikų komentarai visai palankūs. 


2004 metų rugsėjo 19 diena, sekmadienis, Vilnius. Rengiuosi rytojaus 
kelionei į Jungtinių Tautų Generalinę Asamblėją Niujorke. Tuo tarpu Lietu- 
vos politikoje lyg ir užslinko laikina ramybė, nors jau prasidėjo Seimo rinkimų 
kampanija. Šiandien pas mus į Turniškes užsuko Vilniaus meras Artūras Zuo- 
kas. Jis įsitikinęs, kad jo vadovaujami liberalcentristai Seimo rinkimuose spalio 
10 dieną nesunkiai įveiks parlamentarų vietas garantuojantį 5 procentų barjerą. 
Anksčiau šios partijos siekiai buvo aukštesni - gaila, kad pastaruoju metu jos 
populiarumas smukęs. 


2004 metų rugsėjo 20 diena, Niujorkas. Išskrendant iš Vilniaus džiugino 
šiltas, rudeniškomis spalvomis nusidažęs rytas. Po poros valandų mūsų dele- 
gacija nusileido Amsterdame. Dar po devynių valandų skrydžio išlipome Niu- 
jorke. Ir vėl nudžiugino šilta diena, lyg būtume atsukę laiką atgal, tik jau kitoje 
Žemės rutulio pusėje. 

Esu apgyvendintas „Waldorf Astoria“ viešbutyje. Milžiniška apsauga. Mane 
24 valandas per parą saugo 8 asmenys. Toks amerikiečių atsakas į terorizmo 
grėsmę. 


2004 metų rugsėjo 21 diena, Niujorkas. Susitikau su kelių valstybių va- 
dovais. Šiandien JT Asamblėjoje kalbėjo prezidentas G. W. Bushas. Jis buvo 
sutiktas pagarbiai, nors ir nerodant didelio entuziazmo. Irakas vis dar kursto 
aistras, ir tai jaučiama salėje. 

Per pietus valstybių vadovams G. W. Bushas mane pasitiko itin šiltai. Vakare 
per priėmimą visų svečių akivaizdoje sveikindamiesi apsikabinome ir jis, atro- 
do, visiškai nuoširdžiai man pasakė: „Labai džiaugiamės su Laura, kad sugrįžai.“ 
Panašiai kalbėjo ir valstybės sekretorius Colinas Powellas. 


2004 metų rugsėjo 22 diena, Niujorkas. Iš pat ryto - privatus pokalbis 
su JAV politikos veteranu Henry Kissingeriu, vėliau laukė kalba Generalinėje 
Asamblėjoje, galiausiai susitikau su Japonijos ministru pirmininku Junichiro 
Koizumi ir dar dalyvavau priėmime verslo ir filantropijos atstovams. 

2004 metų rugsėjo 29 diena, Klaipėda. Šiandien Klaipėdoje susitikau su 
studentija. Susirinko apie tūkstantį aukštųjų mokyklų dėstytojų ir studentų. 
Kalbėjau apie pilietinę visuomenę ir asmeninę žmogaus atsakomybę už savo 
šalies ateitį. Tai nebuvo mano monologas. Vyko gyvas dialogas. 

Tačiau svarbiausias įvykis grįžus iš JAV - nusprendžiau Specialiųjų tyrimų 
tarnybos direktoriumi skirti Povilą Malakauską, iki šiol dirbusį krašto apsaugos 
viceministru. Tai daug kam buvo staigmena. Jo kandidatūrą netrukus teiksiu 
tvirtinti Seimui. 


2004 metų spalio 4-6 dienos, Vilnius. Daugiausia laiko per šias dienas sky- 
riau Estijos prezidento Arnoldo Rūūtelio vizitui. Susitikome pirmą kartą per šią 
mano kadenciją. Viskas vyko sklandžiai, tiksliai pagal protokolą, net nelabai ką 
daugiau galiu pridurti. 


Lietuvoje svečiuojasi Estijos prezidentas Arnoldas Rūūtelis. 


2004 metų spalio 10 diena, Vilnius. Lietuvos Seimo rinkimų diena. Gerą 
mėnesį virusios rinkimų agitacijos aistros nurimo. Tiek žiniasklaidoje, tiek kal- 
bantis privačiai vyrauja nuomonė, kad Viktoro Uspaskicho Darbo partija nu- 
šluos visus konkurentus ir laimės didele persvara. 

Rašau šias eilutes vidurnaktį. Pirmieji rezultatai rodo, kad Darbo partija nors 
ir pirmauja, bet nesmarkiai. 


2004 metų spalio 11 diena, Vilnius. Išrinkta didesnė dalis Seimo. Darbo par- 
tija gavo mažiau mandatų, nei prognozuota, - tik 6 vietomis daugiau nei social- 
demokratai. Nemažai atstovų Seime turės ir konservatoriai bei liberalcentristai. 
Dabar daug lems antrasis rinkimų turas — partijų pozicijos gali ir pasikeisti. 

Jau vyksta diskusijos, kas sudarys Vyriausybę. Žurnalistų klausiamas atsa- 
kiau, kad patikėsiu šią užduotį tai partijai, kuri sulauks didžiausio rinkėjų pasiti- 
kėjimo ir turės daugiausia vietų Seime. 

Iš tiesų per rinkimus laikiausi neutraliai ir nė su viena partija iš anksto nesi- 
tariau dėl galimos valdančiosios koalicijos. 


2004 metų spalio 13 diena, Vilnius. Iki šiol neturėjome Budapešte rezi- 
duojančio ambasadoriaus. Dabar jau turime - šiandien į šias pareigas paskyriau 
karjeros diplomatą Darių Semašką. 

Svarbiausias dienos renginys — pasitarimas Prezidentūroje Kuršių nerijos 
apsaugos klausimais. Neringos ir Klaipėdos savivaldybės planuoja statyti tiltą 
per marias, plėsti oro uostą Nidoje. Pakviečiau UNESCO Lietuvos nacionali- 
nės komisijos generalinę sekretorę Astą Dirmaitę ir Saugomų teritorijų tarny- 
bos direktorę Rūtą Baškytę. 

Aptarus padėtį, griežtai pareiškiau, kad nepritariu abiem projektams, nes pa- 
didėję transporto srautai kenktų UNESCO saugomai trapiai ir unikaliai Nerin- 
gos gamtai. Vietos gyventojų ir turistų poreikius visiškai tenkina keltai. Tiesiog 
reikia gerinti aptarnavimą. 

Dienai baigiantis, susitikau su Amerikos žydų komiteto atstovu Andrew 
Bakeriu. Vėl amžina tema - žydų turto grąžinimas. Nieko naujo jam negalėjau 
pasakyti. Siūliau palaukti, kol pradės dirbti naujai išrinktas Seimas. Vyriausybės 
jau prisiimti įsipareigojimai galioja ir neketiname jų nevykdyti. 


2004 metų spalio 14 diena, Vilnius. Pirmą kartą į Lietuvą oficialaus vizito 
atvyko Gruzijos prezidentas Michailas Saakašvilis sa žmona. 

Oišryto susitikau su Europos Sąjungos atstovu Pietų Kaukaze Heikki Talvi- 
tie. Jis mane supažindino su politine padėtimi tame regione, aptarėme Gruzijos 
santykius su Armėnija ir Azerbaidžanu, šių šalių požiūrį į separatistines Pietų 
Osetijos ir Abchazijos sritis bei Rusijos kariuomenės buvimą Gruzijos teritori- 
joje. Ši informacija labai pravertė susitikus su M. Saakašviliu. 

Pirmasis oficialus Gruzijos prezidento Michailo Saakašvilio vizitas Lietuvoje. 
Vilnius, 2004 m. spalio 14 d. 


Per pirmąjį susitikimą su M. Saakašviliu aptarėme padėtį Kaukazo regione. 
Žadėjau, kad Lietuva teiks Gruzijai visą įmanomą paramą, - perduos savo patir- 
tį rengiantis stotiį NATO ir ES, plėtos dvišalį bendradarbiavimą. Pasiūliau idėją 
regioninį bendradarbiavimą grįsti pagal formulę 3+3 (3 Baltijos ir 3 Pietų Kau- 
kazo šalys - Gruzija, Azerbaidžanas, Armėnija). M. Saakašvilis tam entuzias- 
tingai pritarė. 

Vakare, 20 valandą, dar laukia vakarienė Baltojoje salėje Gruzijos prezidento 
M. Saakašvilio ir jo žmonos garbei. Pakviesta daugiau kaip šimtas svečių. 


2004 metų spalio 16 diena, šeštadienis, Vilnius. Dieną lankiausi Klaipė- 
doje, kur Tailando bendrovė „Indorama-Thailand“ ketina investuoti apie 100 
milijonų eurų ir pastatyti polimerinės žaliavos (PET), naudojamos maisto pro- 
duktų ir pramonės prekių pakuotėms, gamyklą. Iš pradžių bus įdarbinta 120 
žmonių. Buvau pakviestas įmūryti kertinį naujos įmonės akmenį. Atvyko bend- 
rovės savininkai iš Tailando, nemažai svečių iš užsienio, žurnalistų. 

Iš Klaipėdos su Alma turėjome skubėti į Vilnių - „Svečių namuose“ surengėme 
jau tradicija tapusį cepelinų balių žurnalistams. Šis pobūvis surengtas mano antro- 
sios kadencijos šimtadienio proga. Almai buvo įteikta kerinti 100 rožių - raudonų, 
geltonų, papuoštų žalumynais, kad atitiktų tautinės vėliavos spalvas - puokštė. 

Rengiantis cepelinų baliui. 


Po žavingo vakaro grįžę namo sužinojome, kad dykai laiko neleidžia ir šim- 
tametė Almos mama - tęsia pažintines keliones. Pasirodo, šiandien ji lankėsi 
"Trakuose ir Kernavėje. 


2004 metų spalio 19 diena, sekmadienis, Vilnius. Atėjo tikras ruduo. 
Pageltę lapai vis labiau nukloja žemę, dulkia lengvas lietutis. 

Visą dieną tvarkėmės namuose. Tik vakare važiuosime žiūrėti Donato Ba- 
nionio 80-mečiui skirto spektaklio „Susitikimas“, kuriame jis vaidina drauge su 
Regimantu Adomaičiu. 


2004 metų spalio 19 diena, Vilnius. Šiandien mano antrosios kadencijos 
šimtadienis. Sveikinimų ir kasdienių darbų lavina. 

Galima sakyti, svarbiausią dovaną man šiandien įteikė Seimas, 68 balsais 
pritaręs, niekam nebalsavus „prieš“, mano sprendimui skirti Specialiųjų tyrimų 
tarnybos vadovu Povilą Malakauską. 

Politikos analitikai ir žiniasklaida santūriai, bet nepriešiškai komentuoja šios 
mano kadencijos pirmąsias 100 dienų - nei peikia, nei labai giria. Klausiamas 
žurnalistų, kaip aš pats vertinu savo darbo pradžią, atsakiau, kad stebuklų nepa- 
dariau, bet pamažu pavyksta kraštui grąžinti stabilumą ir pasitikėjimą Preziden- 
to institucija. 

2004 metų spalio 22 diena, Vilnius. Visą šią dieną skyriau kelionėms po 
mažus Lietuvos miestelius. Pirmas susitikimas - Dubingiuose, kur bendruome- 
nės centre, įkurtame senoje karčemoje prie kelio - beveik prieš porą šimtme- 
čių statytame pastate, susitikau su vietos žmonėmis. Valandą kalbėjomės apie 
miestelio problemas, ypač žemėtvarkos. Visi atėję pabendrauti žmonės buvo 
gerai nusiteikę, jų geranoriška nuotaika užsikrėtėme ir mes, svečiai. 

Iš Dubingių nuvykome į Balninkus, kur lankiausi prieš porą metų. Ir čia pa- 
našios problemos, bet nestinga ir noro jas spręsti. 


Susitikimas su Almos Adamkienės fondo globojamais mokiniais. 


Po šio susitikimo pasukome į Kupiškio rajone esančią Šepetą. Čia šiandien — 
šventė: vakar rajono savivaldybės sprendimu vietos mokyklai suteiktas Almos 
Adamkienės vardas. Šią mokyklą Almos fondas globoja jau keletą metų. Šepe- 
tos mokykloje mokosi apie 120 vaikų. Į iškilmes susirinko ne tik visi mokiniai ir 
mokytojai, bet ir tėvai, rėmėjai. Atidengėme lentą su Almos vardu, pasiklausė- 
me labai mielos muzikinės programos, papietavome su vietos žmonėmis. 


2004 metų spalio 24 diena, sekmadienis, Vilnius. Šiandien Seimo rinki- 
mų antrasis turas. Atvažiavome balsuoti su Alma apie 10 valandą ryto. Rinkimų 
rezultatai turėtų aiškėti prieš vidurnaktį. Apie 21 valandą vyksiu į Prezidentūrą 
laukti žinių. Tačiau pirma pats sulaukiau svečių - maždaug 18 valandą pas mus 


120 


į Turniškes atvažiavo patarėjai Edminas Bagdonas, Rytis Muraška ir Valstybės 
saugumo departamento generalinis direktorius Arvydas Pocius. Papasakojo 
apie Ignalinos atominės elektrinės pirmojo bloko uždarymo problemas. Atro- 
do, vėl pakvipo galimu neskaidriu lėšų naudojimu. Palauksiu rytojaus, tuomet 
pasikviesiu premjerą ir aiškinsiuosi, kas ten darosi. 


Prezidentūra, spalio 24-osios vidurnaktis. Balsai skaičiuojami tvarkingai 
ir greitai. Akivaizdu, kad nepasitvirtino Darbo partijai tvirtą pergalę pranaša- 
vusios prognozės — nors darbiečiai ir gavo daugiausia parlamentarų mandatų 
(arti 40), daugumos vietų Seime neiškovojo. Nuo jų ne taip daug - gal tik 8-9 
mandatais — atsiliko A. Brazausko ir A. Paulausko koalicija, rinkimuose dalyva- 
vusi bendru sąrašu, ir, aišku, dabar drauge mėginsianti suburti naują valdančiąją 
daugumą. 

Per antrą turą gerai pasirodė konservatoriai, padidinę savo mandatų skaičių 
nuo 9iki 25. Neblogi ir liberalcentristų rezultatai - jie turės 18-19 vietų Seime. 
Vadinasi, šįsyk Lietuvoje įprastas švytuoklės principas nesuveikė. Niekas netu- 
ri daugumos, todėl aišku, kad valdančioji dauguma turės būti lipdoma iš kelių 
partijų. Laukia sunkios derybos. Tiesiogiai nesikišiu, bet stebėsiu, kad būtų va- 
dovaujamasi valstybės ir visuomenės interesais. 


2004 metų spalio 25 diena, Vilnius. Tikiuosi, pavyks sudaryti plačią, pajė- 
gią dirbti koaliciją. Pirmiausia pakviečiau į Prezidentūrą daugiausia vietų Seime 
iškovojusios Darbo partijos pirmininką Viktorą Uspaskichą, vėliau Algirdą Bra- 
zauską ir Artūrą Paulauską, galiausiai — ir kitų parlamentinių partijų vadovus. 
Niekam neįsipareigojau, kad siūlysiu sudaryti Vyriausybę. 


2004 metų spalio 28 diena, Vilnius. Rinkimų aistros atlėgo, o partinių de- 
rybų karštinė įsiplieskė. Iš pradžių dar kalbėta apie „vaivorykštinę“ koaliciją, 
kuri jungtų kairiuosius ir dešiniuosius, pirmiausia socialdemokratus ir konser- 
vatorius, bet per porą dienų viskas apsivertė. Šių partijų skyrybos įvyko nė ne- 
prasidėjus jungtuvėms. 

Labiausiai stebina Kazimiera Prunskienė. Jos partija tegavo 10 vietų Sei- 
me, bet ambicijos ir arogancija neturi ribų. Jinai reikalauja dviejų svarbiausių 
ministrų portfelių, o sau — neegzistuojančio vicepremjero posto. Jos norams 
patenkinti reikėtų net keisti Konstituciją! 

Tačiau ir su konservatoriais ne ką lengviau. Jie turės antrą pagal dydį frakciją 
Seime, bet žaidžia tik savo partinius žaidimus. Negaliu pateisinti A. Kubiliaus 

laikysenos - taip nesielgtų, jei nuoširdžiai norėtų susitarti su socialdemokratais 
dėl koalicijos. Per vidurį atsidūrusių liberalcentristų pozicija dviprasmiška. Vie- 
na aišku: tie politikai, kurie per rinkimus iškilmingai prisiekinėjo, kad nesiderės 
su Darbo partija, jau flirtuoja su Viktoru Uspaskichu. 


2004 metų spalio 29 diena, Roma. Šiandien 9 valandą ryto specialiuoju 
reisu Lietuvos delegacija atskrido į Romą. Istorinė diena istorinėje vietoje: 25 
valstybių vadovai atvyko pasirašyti Europos Sąjungos Konstitucijos. Renkamės 
į Romos rotušę. Prie rūmų delegacijų vadovus pasitinka Italijos premjeras Silvio 
Berlusconi. Iš pradžių surengiamas iškilmingas posėdis. Pasirašymo ceremonija 
vyksta Romos konservatorijos rūmuose. Lietuvos vardu Konstituciją pasirašau 
aš, ministras pirmininkas Algirdas Brazauskas ir užsienio reikalų ministras An- 
tanas Valionis. 

Vakare dalyvavome Italijos prezidento Carlo Azeglio Ciampi surengtame pri- 
ėmime Kvirinalio rūmuose. Įspūdžių begalės. Man buvo labai malonu vėl susitik- 
ti ir pabendrauti su senais pažįstamais: Silvio Berlusconi, Tony Blairu, Jacgues'u 
Chiracu, Romano Prodi, Javieru Solana, Gerhardu Schrėderiu ir kitais. 

O ir diena, tarsi pranašaudama sėkmę ES Konstitucijai, pasitaikė vasariškai 
saulėta. 


Lietuvos vadovai pasirašo ES konstitucinę sutartį. 
Roma, 2004 m. spalio 29 d. 

2004 metų lapkričio 3 diena, Vilnius. Vakar antrai kadencijai JAV preziden- 
tu išrinktas George'as W. Bushas. Esu tuo labai patenkintas, nes jis gerai žino 
Lietuvą, yra lankęsis mūsų šalyje. Neabejoju, kad pavyks dar labiau sustiprinti 
mūsų bendradarbiavimą. 

Šiandien man sukako jau 78-eri. Jaučiuosi puikiai, esu sveikas ir kupinas 
energijos tęsti savo pareigas. Šiandien nuo ryto iki vakaro - sveikinimai, linkėji- 
mai, gėlės. Vakarieniavome visiškai privačiai. 


2004 metų lapkričio 5 diena, Vilnius. Partijos vis dar derasi dėl koalicijos 
ir valdžios portfelių. Aš nesikišu ir jokia forma nedalyvauju šiame, kaip vadinu, 
„arklių mainyme“. Tik stebina kai kurių derybininkų neprincipingumas — daro 
visai ką kita, nei kalbėjo per rinkimų kampaniją. 


2004 metų lapkričio 8 diena, Vilnius. Ryte prisaikdinau 7 apylinkės teismų 
teisėjus ir naująjį Specialiųjų tyrimų tarnybos vadovą Povilą Malakauską. Ta 
proga pasikalbėjau su juo, kaip, nenusižengiant žmogaus teisių reikalavimams, 
patikrinti į aukštus valstybės postus pretenduojančių asmenų reputaciją. Esami 
įstatymai nesukuria reikiamų prielaidų tokioms procedūroms. Gavau informa- 
cijos apie kai kurių į ministrus siūlomų kandidatų abejotiną praeitį. Gali kilti 
daug triukšmo spaudoje. Apie tai ketinu kalbėtis su A. Brazausku. 


2004 metų lapkričio 10 diena, Vilnius. Šiandien pakviečiau susipažinti ne- 
seniai įšventintą liuteronų vyskupą Mindaugą Sabutį. Jam tik 30 metų. Kalbėjo- 
mės apie Bažnyčios vaidmenį šiuolaikinėje visuomenėje. Abu viltingai žvelgia- 
me į Lietuvos ateitį. 


2004 metų lapkričio 11 diena, Vilnius. Šios kadencijos Seimas šiandien 
baigė darbą ir paskutiniame posėdyje ratifikavo Europos Sąjungos Konstituciją. 
Lietuva tai padarė pirmoji ES. Šiame istoriniame posėdyje dalyvavau ir aš. Savo 
kalboje trumpai apžvelgiau Seimo darbus per šią kadenciją, pabrėžiau būtinybę 
plėtoti Lietuvoje demokratiją. 

Grįžus iš Seimo, 14.35 paskambino JAV prezidentas George'as W. Bushas. 
Pasveikinau jį vėl laimėjus rinkimus ir pajuokavau, kad džiaugiuosi, jog jis seka 
mano pavyzdžiu ir antrą kadenciją eis prezidento pareigas. Patikinau, kad Lie- 
tuva tęs savo įsipareigojimus drauge su visu pasauliu kovoti prieš terorizmą. 
Baigdamas G. W. Bushas pasakė: „Tu - šaunus vyras, myliu jus, lietuviai.“ 

2004 metų lapkričio 12 diena, Vilnius. Lietuvos gydytojų sąjunga suren- 
gė XII suvažiavimą. Sveikinimo kalboje atkreipiau dėmesį į dideles sveikatos 
apsaugos sistemos spragas ir pabrėžiau reformų būtinybę. Ateina žinių, kad 
gydytojai raginami streikuoti, todėl žiniasklaidai pareiškiau, jog nepritariu 
tokiam problemų sprendimo būdui, ir kviečiau medikus energingai tartis su 
Vyriausybe. 


2004 metų lapkričio 15 diena, Vilnius. Į pirmąjį posėdį susirinko naujai 
išrinktas Seimas. Sveikindamas parlamentarus, raginau juos sutelkti dėmesį į 
socialines problemas. 

Šiandien 14 valandą Algirdas Brazauskas man grąžino Vyriausybės vadovo 
įgaliojimus. Pasirašiau dekretą, kuriuo įgaliojau jį laikinai toliau eiti premjero 
pareigas, kol bus sudarytas naujas ministrų kabinetas. 

Gana ilgai su A. Brazausku aptarinėjome jo partijos kol kas neoficialiai siū- 
lomą kandidatą į švietimo ir mokslo ministrus Rimantą Vaitkų. Mane įtikinėjo, 
esą jis geriau tiktų į šias pareigas nei dabar jas einantis socialliberalas Algirdas 
Monkevičius, šį A. Brazauskas kaltino prastu darbu, nesugebėjimu vadovauti 
švietimo reformai. Paprieštaravau, kad ankstesni ministrai iš viso joms nesiryž- 
davo, o A. Monkevičius nemažai nuveikė ir stengėsi gerinti mokymo progra- 
mas. „Jei ne viskas gerai pavyko ir išaiškėjo vidinių prieštaravimų, ar už klaidas 
nėra atsakingas ir švietimo viceministras R. Vaitkus?“ — klausiau premjero ir 
pridūriau, kad nematau jokios logikos, jei ministras už realias ar tariamas nege- 
roves bus pašalintas, o viceministras paaukštintas. 

Neišgirdau aiškaus atsakymo. Bet ne vien todėl abejoju R. Vaitkaus kan- 
didatūra. Jis kaltinamas, kad pripažino nelegaliai Lietuvoje veikusios Rusijos 
aukštosios mokyklos diplomus. Spauda apie tai daug rašė. Vienu žodžiu, daug 
klaustukų dėl šios kandidatūros. 

Tebesitęsia ir partijų derybos dėl valdančiosios daugumos sudarymo, atro- 
dytų, dar nėra palaidota ir „vaivorykštinės“ koalicijos idėja. 

Kalbėjausi ir su daugiausia vietų Seime gavusios Darbo partijos pirmininku 
Viktoru Uspaskichu. Jis sakė suprantąs, kad didelė dalis visuomenės nepatikliai 
žvelgtų į valdžią gavusius darbiečius, bet patikino, jog jie elgsis atsakingai ir tvir- 
tai laikysis valstybinės pozicijos. V. Uspaskichas abejojo dėl galimybių Darbo 
partijai sudaryti koaliciją su konservatoriais ir liberalcentristais. Man tai buvo 
užuomina, kad „vaivorykštės“ nėra ko tikėtis. 

Šiandien įteikiau ambasadoriaus prie Šventojo Sosto Vatikane skiriamuosius 
raštus Algirdui Saudargui. Jis keičia pasitraukusį ambasadorių Kazį Lozoraitį. 

Tai ir Lozoraičių - tėvo ir dviejų sūnų - ištisos epochos Lietuvos diplomatinėje 
tarnyboje pabaiga. 


2004 metų lapkričio 17 diena, Vilnius. Susitikau su studentų organizaci- 
jų atstovais. Jie prašė, kad neskirčiau švietimo ir mokslo ministru R. Vaitkaus, 
kurio reputacija abejoja visa žiniasklaida, ir pasisakė, kad geriau būtų, jei liktų 
toliau dirbti A. Monkevičius. 

Vakare Nacionalinės filharmonijos salėje klausėmės koncerto, skirto Lie- 
tuvos nacionalinės operos ir baleto teatro generalinio direktoriaus Gintauto 
Kėvišo 50-mečiui. Jis pažįsta turbūt visus geriausius pasaulio muzikantus, su 
daugeliu jų bendradarbiauja, todėl jo pagerbti ir groti koncerte į Vilnių suvažia- 
vo ištisas muzikos žvaigždynas iš Europos bei JAV ir padovanojo trijų valandų 
įspūdingą šventę. 


2004 metų lapkričio 18 diena, ketvirtadienis, Vilnius. Pakviečiau į Prezi- 
dentūrą valdančiąją koaliciją šios kadencijos Seime sudariusių Socialdemokra- 
tų, socialliberalų, Darbo ir Valstiečių partijų vadus A. Brazauską, A. Paulauską, 
V. Uspaskichą ir K. Prunskienę. 

A. Paulauskas įteikė oficialų raštą, kuriuo koalicijos kandidatu į Vyriausy- 
bės vadovus siūlomas A. Brazauskas. Paklausinėjau apie naujos valdančiosios 
daugumos programą, o baigiantis susitikimui pabrėžiau, kad koalicija turi pri- 
siimti visą atsakomybę už ministrų kabineto sudarymą. Per spaudos konferen- 
ciją pakartojau tą patį ir priminiau, jog visi kandidatai į Vyriausybės narius turi 
būti nepriekaištingos reputacijos. Prašysiu Valstybės saugumo departamento 
pažymų apie juos. Algirdo Brazausko kandidatūrą pristatysiu Seimui ateinantį 
antradienį. 


2004 metų lapkričio 20 diena, šeštadienis, Vilnius. Dar kartą susitikau su 
Viktoru Uspaskichu. Tiesiai pasakiau, kad laikysiuos jau anksčiau išsakytos po- 
zicijos: būtų negerai, jei net dvi ministerijos - Ūkio ir Vidaus reikalų - pakliūtų 
į žmonių, susijusių su bendrove „Vikonda“, rankas. Tai kuria prielaidas intere- 
sų konfliktui. V. Uspaskichas aiškiai nepasakė, ką apie tai mano, bet ir nepuolė 
prieštarauti. Kol kas šiuo klausimu tyli ir socialdemokratai. 


2004 metų lapkričio 22 diena, Vilnius. Pirmojo oficialaus vizito į Lietuvą at- 


vyko naujasis Vokietijos prezidentas Horstas Kohleris su ponia. Daug kalbėjomės 
apie Lietuvai svarbius energetikos projektus. Pabrėžiau, kad mums žalingi Rusijos 

planai tiesti dujotiekį Baltijos jūros dugnu į Vokietiją. Tai ir ekonominiu požiūriu 
neracionalus sprendimas. Baltijos šalių energetinio saugumo interesus geriausiai 
atitiktų vadinamoji gintarinė trasa - per Latviją, panaudojant jau esamus dujų ter- 
minalus, Lietuvą į Kaliningrado sritį ir toliau per Lenkiją į Vakarus. 

Papasakojau Vokietijos prezidentui ir koks Lietuvai svarbus elektros tilto į 
Lenkiją projektas. 

Pokalbis akis į akį su Vokietijos prezidentu Horstu Kėhleriu. Vilnius, 2004 m. lapkričio 22 d. 


Nemažai laiko skyrėme Kaliningrado tranzito problemai aptarti. Paaiškinau, 
kad Lietuvai visiškai nepriimtini Rusijos reikalavimai suteikti jai bevizio tranzi- 
to per mūsų šalies teritoriją į Kaliningradą teisę. Visais šiais klausimais H. Koh- 
leris man visiškai pritarė. 


2004 metų lapkričio 23 diena, Vilnius. Apdovanojau tris iš Afganistano grį- 
žusius karius, kurių profesionalumu ir narsa žavėjosi JAV kariškiai. Tai buvo priva- 
ti apdovanojimo ceremonija, nes jie tarnauja specialiosios paskirties dalinyje. 
Vėliau Baltojoje salėje pagerbiau buvusius partizanus. Daugumai jų apdova- 
nojimai suteikti po mirties, tad ordinus atsiėmė artimieji ar giminės. 
Po šios ceremonijos nuvykau į Seimą pristatyti Algirdo Mykolo Brazausko 
kandidatūros į premjero postą. 

2004 metų lapkričio 24 diena, Vilnius. Šią dieną mudu su Alma ketino- 
me praleisti Šiauliuose — apsilankyti vaikų ligoninėje, dalyvauti Nevyriausybinių 
organizacijų forume, o vėliau važiuoti į Zoknių karo aviacijos bazę ir drauge su 
Latvijos prezidente Vaira Vyke-Freiberga apžiūrėti ten oro patruliavimo misiją 
atliekančią Didžiosios Britanijos naikintuvų eskadrilę, pabendrauti su lakūnais. 

Tačiau šią dienotvarkę 12 valandą sujaukė netikėtas Ukrainos preziden- 
to Leonido Kučmos skambutis. Papasakojęs apie padėtį Ukrainoje, jis staiga 
pakvietė mane drauge su Lenkijos prezidentu Aleksanderiu Kwašniewskiu at- 
skristi į Kijevą ir tarpininkauti sprendžiant politinį konfliktą, kilusį po preziden- 
to rinkimų ir išvedusį į gatves šimtatūkstantines minias. 

Pažadėjau paskambinti A. Kwašniewskiui į Varšuvą ir iki vakaro pranešti 
L. Kučmai, ką sutarėme. Komplikavosi ne tik šios dienos, bet ir rytojaus mano 
dienotvarkė. Vilniuje numatytas Baltijos šalių prezidentų susitikimas. Pirmą 
kartą po ilgos pertraukos - nuo ankstesnės mano kadencijos laikų — turėjome 
susitikti visi trys. 

Sutrumpinę dienotvarkę, kartu su Latvijos prezidente V. Vyke-Freiberga 
16 valandą mūsų sraigtasparniu atskridome į Vilnių. Arnoldas Rūūtelis atskren- 
da vėlai vakare tiesiai iš Talino. 

Per tą laiką mūsų Užsienio reikalų ministerijos pareigūnai intensyviai dirbo 
telefonais - skambino į Varšuvą, Briuselį. Aš dar iš Šiaulių susisiekiau A. Kwas- 
niewskiu. Sutarėme iki vakaro surinkti daugiau informacijos apie padėtį Ukrai- 
noje ir tada spręsti, ką darysime. 

18 valandą į Prezidentūrą atvyko Latvijos prezidentė V. Vykė-Freiberga. 
Valandą aptarinėjome dvišalius santykius. Sutarėme, kad trišalis Baltijos prezi- 
dentų susitikimas įvyks rytoj 10 valandą. 

Pakvietėme į „Stiklius“ pavakarieniauti visą Latvijos delegaciją. Vakarienė 
baigėsi apie 10 vakaro, bet aš su savo štabu likau restorane ir iki vidurnakčio 
sprendėme su A. Kwašniewskio komanda, ar imtis tarpininkavimo misijos 
Ukrainoje, derinome mūsų planus su Briuseliu, nes sužinojome, kad į Kijevą 
skrenda ir ES diplomatijos vadovas Javieras Solana. 

Paskambinome į Briuselį mūsų nuolatiniam atstovui ES Ryčiui Martikoniui 
ir prašėme jį nuraminti J. Solanos štabą, kad V. Adamkaus ir A. Kwašniewskio 
vykimas į Kijevą nekels jokių problemų, nes mes laikysimės ES numatytos po- 
litinės derybų linijos. 

Tik apie pirmą nakties grįžau namo ir dar užrašiau šias eilutes. 

PASTABOS PARAŠTĖSE 


Apsisprendimą skristi į Kijevą siekiant padėti mūsų regionui ir visai Europai 
labai svarbiai šaliai - Ukrainai — taikiai įveikti sunkią politinę krizę laikau net 
savotišku lūžiu Lietuvos užsienio politikoje. Iki tol mūsų diplomatija nesiim- 
davo tokių sudėtingų tarptautinių užduočių. Ukrainos krizė — bene pirmasis 
atvejis, kai Lietuva drauge su Lenkija ėmėsi europinio masto problemos, kal- 
bėjo ES vardu. 

Tai buvo neįprasta ir Briuseliui. Iš pradžių Europos Komisijos vadai nepatik- 
liai žvelgė į mūsų iniciatyvą skubiai padėti ukrainiečių politikams išeiti iš akla- 
vietės, kurioje jie buvo atsidūrę po prezidento rinkimų. Tokių misijų paprastai 
imasi įtakingiausios Europos šalys. Tačiau pasikalbėję telefonu nuraminome ES 
diplomatijos vadovus, kad Lietuva ir Lenkija įsitrauks į tarpininkavimo misiją, 
laikydamosi bendrų vertybių ir derindamos savo veiksmus su Briuseliu, ir Eu- 
ropos Komisijos vadovybė pritarė Aleksanderio Kwašniewskio ir mano kelionei 
į Kijevą. 

Ši tarpininkavimo misija buvo tik ilgo Ukrainos demokratizavimo ir su- 
artinimo su Vakarais proceso pradžia. Taip prasidėjo ir visą mano antrąją 
kadenciją trukęs Lietuvos diplomatinio aktyvumo Rytų Europos regione lai- 
kotarpis. Ėmėme aktyviai plėtoti politinį bendradarbiavimą su Gruzija, remti 
jos siekius įstoti į ES ir NATO, siūlėme regiono energetinio saugumo iniciaty- 
vas. Lietuvos tarptautinis vaidmuo net gerokai pranoko jos dydžio ir ekono- 
minio pajėgumo mastą. 

Mūsų šalis tarsi išsiveržė iš provincinės užsienio politikos lygio. Tačiau pasi- 
baigus mano kadencijai sąmoningai atsisakyta aktyvaus tarptautinio vaidmens. 


2004 metų lapkričio 25 diena, Kijevas. Praėjusią naktį ne visi Užsienio 
reikalų ministerijos darbuotojai galėjo miegoti — ir po vidurnakčio kaito telefo- 
no linijos, siejančios Vilnių su Kijevu ir Varšuva. Ryte atvažiavęs į Prezidentūrą 
sužinojau, kad jau apie 10 valandą prezidentas Aleksanderis Kwašniewskis turi 
būti Kijeve. O man reikia Mėlynojoje salėje pradėti trijų Baltijos šalių preziden- 
tų posėdį. Kai jau ėjau į salę, man pranešė: skambina Leonidas Kučma. Atsilie- 
piu. „Kurią valandą atskrendate į Kijevą?“ - išgirstu klausimą. Tai mane privertė 
galutinai apsispręsti. Pasakiau: skrendu, kai tik po poros valandų baigsis Balti- 


jos šalių prezidentų posėdis ir bendra spaudos konferencija. 

Betgi negaliu pats išskristi, o svečius palikti vienus. Skambinu premjerui Al- 
girdui Brazauskui ir prašau apie 12 valandą atvykti į Prezidentūrą ir perimti savo 
globon Latvijos ir Estijos prezidentus. 

Porą valandų mes, trys prezidentai, tarėmės, kaip geriau koordinuoti Bal- 
tijos šalių politiką energetikos klausimais, kalbėjomės apie mūsų santykius su 
Rusija. Svečiams taip pat papasakojau, kad skrendu į Kijevą. Bet pasibaigus 
posėdžiui manęs laukė staigmena: pasirodo, Aliaksandras Lukašenka neleidžia 
mūsų lėktuvui skristi per Baltarusijos oro erdvę. Teks ją aplenkti - skrisime per 
Lenkiją, nors kelionė truks ilgiau. Prieš išvažiuodamas į oro uostą dar telefonu 
pasikalbėjau su Nyderlandų ministru pirmininku Janu Peteriu Balkenende ir 
informavau jį apie savo kelionės į Kijevą tikslus. 

Oro uoste jau laukė ne tik mano delegacijos nariai, bet ir būrelis greitai kelio- 
nėn susiruošusių žurnalistų. Po pusantros valandos jau leidomės Kijeve. 

Iš oro uosto trumpam nuvažiavome į vieną iš Leonido Kučmos užmiesčio 
rezidencijų. Žinojome, kad svarbiausi pokalbiai vyks Ukrainos prezidentūros 
rūmuose, kurie apsupti dešimčių tūkstančių protestuotojų. 

Prieš 17 valandą gauname pranešimą, kad esame laukiami. Pasitikti manęs 
prie Ukrainos prezidentūros rūmų išėjo pats prezidentas L. Kučma. Širdingai 
pasisveikiname. Mane lydi vienintelis delegacijos narys Edminas Bagdonas, o 
L. Kučmą - tik vertėjas. „Ar reikės vertėjo?“ - klausia L. Kučma. Sakau: „Ne“ Ir 

liekame trise. Kalbėjomės beveik valandą. Jaučiau, kad L. Kučma nuoširdžiai iš- 
gyvena dėlkrizės Ukrainoje, bet susidarė įspūdis, kad jis linkęs remti prorusišku 
laikomą kandidatą į Ukrainos prezidentus Viktorą Janukovyčių. Tą jam atvirai 
ir pasakiau. L. Kučma ėmė gintis, kad taip nėra, ir kaltino Vakarus, ypač ES va- 
dovus, kad šie visuomet žvelgė abejingai į Ukrainą. Pritariau, kad jis teisus, bet 
tik iš dalies, ir pabrėžiau, kad tai jokiu būdu nereiškia, jog jo šaliai užtrenktos 
durys integruotis į Vakarus. Ukrainai visiškai nebūtina orientuotis tik į Rytus. 
Priminiau, jog visuose tarptautiniuose forumuose nuolat pabrėžiu, kad ši šalis 
turi tapti visateise Vakarų valstybių šeimos nare. L. Kučma tai pripažino, bet ir 
toliau aiškino, kad Ukrainai gyvybiškai būtinos Rytų rinkos, ir ėmė kritikuoti 
provakarietiško kandidato Viktoro Juščenkos neva atitrūkusią nuo realybės po- 
litinę programą. Prieštaravau jam, sakiau, kad nereikia taip sutirštinti spalvų. 

Sutarėme vienu klausimu - reikia daryti viską, kas įmanoma, kad būtų iš- 
vengta kraujo praliejimo, todėl pirmiausia būtina sumažinti įtampą gatvėse. 

Turėjome baigti pokalbį, nes už durų jau laukė Rusijos Dūmos pirmininkas 
Borisas Gryzlovas ir ambasadorius Viktoras Černomyrdinas. 


PASTABOS PARAŠTĖSE 


Šioje vietoje mano dienoraštyje atsirado spraga - viešnagė Kijeve buvo tokia 
įtempta, kad nebuvo nė minutės laisvo laiko užrašyti, kas vyko. Parskridus į 
Vilnių, taip pat įvykis vijo įvykį, ir pasakojimas apie šią tarpininkavimo misiją 
Ukrainoje liko nebaigtas. Tačiau kai po beveik septynerių metų rengdamas 
dienoraščius pastebėjau šią spragą, atmintyje aiškiai iškilo anų dienų įvykiai, 
todėl nusprendžiau baigti nutrūkusį pasakojimą. 

Tuomet atsisveikinę su L. Kučma, išėjusiu kalbėtis su Rusijos atstovais, su- 
žinojome, kad į Kijevą atvykę tarpininkai — tiek mudu su A. Kwašniewskiu 
ir iš Briuselio atskridęs J. Solana, atstovaujantys ES, tiek rusai — kviečiami į 
Prezidentūros rūmus susitikti su abiem kandidatais į prezidento postą. Aišku, 
susitikime dalyvavo ir L. Kučma, taip pat Ukrainos Rados pirmininkas Volody- 
myras Lytvynas. Į posėdį kiekvienas mūsų galėjome pasikviesti ir po kelis savo 
delegacijų atstovus. 

Posėdį pradėjo prezidentas L. Kučma. Jis apžvelgė padėtį valstybėje. Tuo 
metu Kijeve dieną naktį mitingavo jau dešimtys tūkstančių protestuotojų. Dėl 
to L. Kučma kone atvirai kaltino V. Juščenką. Po šios kalbos salėje dar stipriau 
pasijuto įtampa. V. Juščenka iškart sureagavo į tokią kritiką. Jis kalbėjo gana 

ilgai, vardijo visokiausius rinkimų pažeidimus, jo stebėtojų užfiksuotus rezul- 
tatų klastojimo faktus, o baigdamas apkaltino priešais sėdintį savo oponentą 
rinkėjų valios falsifikavimu. Tada jau V. Janukovyčius šoko neigti V. Juščenkos 
kaltinimų, pats kaltino jį ir jo štabą manipuliacijomis per rinkimų kampaniją 
ir jai pasibaigus. 

Matėsi, kad jei ir toliau taip vyks pokalbis, joks konstruktyvus susitarimas 
nebus įmanomas. Kreipti diskusijas derybų linkme pirmasis ėmėsi Lenkijos 
prezidentas A. Kwašniewskis. Įsiterpęs į ukrainiečių ginčus, jis diplomatiškai 
pasidžiaugė, kad oponentai pagaliau susėdo prie vieno stalo ir gali išsakyti 
savo nuoskaudas, kartu pasiaiškinti santykius, dalyvaujant ir mums, užsienio 
svečiams. Bet A. Kwašniewskis paragino abi ginčo šalis jau liautis tik kaltinti 
viena kitą ir pradėti dialogą. 

Po Lenkijos prezidento kalbos žodžio paprašiau aš. Pasiūliau pereiti prie 
konkrečių siūlymų, kaip būtų įmanoma įveikti politinę krizę, ir pasakiau, kad 
aš nematau kitos išeities, kaip tik pripažinti rinkimų rezultatus negaliojančiais 
ir, remiantis Ukrainos įstatymais, paskelbti datą, kada būtų pakartotinai su- 
rengtas antrasis rinkimų turas. 

Posėdžio dalyviai paprašė Rados pirmininką V. Lytvyną išdėstyti, kaip Kons- 
titucijos ir įstatymų požiūriu tokie rinkimai galėtų būti surengti. Didelių teisi- 
nių kliūčių nebuvo, bet svarstymai nuolat klimpo ginčuose, nesutarimuose, 
buvo keliami įvairūs reikalavimai. Kartais atmosfera taip įkaisdavo, kad, atro- 
vėsinti aistras, skelbiant pertraukas. Tuomet V. Janukovyčius ir V. Juščenka su 
savo komandomis pasitraukdavo į skirtingus salės kampus ar išeidavo už durų. 
Nustebome sužinoję, kad jie iš viso pirmą kartą susitiko pasikalbėti ir ištiesė 
vienas kitam ranką, nors Ukraina jau kuris laikas kunkuliavo. 

Per vieną pertraukėlių kalbėdamasis su V. Janukovyčiumi, pamačiau šalia 
atsidūrusį V. Juščenką. Čiupau jį už alkūnės ir pasakiau: „Ar negalite susėsti ir 
asmeniškiau persimesti kokiu žodžiu, kaip būtų galima suartinti jūsų pozicijas?“ 
Nelaukdamas aiškaus atsakymo, nuvedžiau juos prie artimiausios sofos, pats 
atsisėdau per vidurį ir ėmėme kalbėtis. Beje, tą akimirką, spragtelėjusi fotoapa- 
ratu, užfiksavo į salę įleista mano fotografė Džoja Barysaitė. Po kelių minučių aš 
pakilau nuo sofos ir palikau V. Janukovyčių su V. Juščenka vienu du. 

Mėginome įtikinti ieškoti kompromiso ir akis į akį kalbėdamiesi su abiem 
pretendentais į prezidentus. Paprašiau A. Kwašniewskio padirbėti su V. Januko- 
vyčiumi, o aš ėmiausi V. Juščenkos. Įtikinėjau jį, kad, dabar nesutarus, konfron- 
tuojančių stovyklų priešprieša Ukrainoje gali baigtis kraujo praliejimu ir gal net 

faktiniu valstybės susiskaldymu, o tai šią šalį nutolintų nuo Europos Sąjungos. 
Kalbėjomės vos ne valandą, aptarėme ir Ukrainos ateitį, jei rinkimai baigtųsi vie- 
nokiais ar kitokiais rezultatais. Pavyko V. Juščenką įtikinti, kad reikia baigti ginčus 
dėl rinkimų rezultatų klastojimo ir kuo greičiau rengti rinkimus pakartotinai. 

A. Kwašniewskis panašių rezultatų pasiekė įtikinėdamas V. Janukovyčių. 
Galiausiai po dar ilgai trukusių diskusijų pavyko jau abiem konfliktuojančioms 
šalims galutinai sutarti, kad reikia rengti pakartotinius rinkimus. Tačiau paaiš- 
kėjo, kad tam nepritaria prezidentas L. Kučma. Taip sunkiai pasiektas susita- 
rimas grėsė žlugti. Teko įtikinėti jau baigiantį kadenciją Ukrainos prezidentą, 
kad jis nesipriešintų pakartotinių rinkimų idėjai. Į šį darbą įsitraukė ir ESBO 
atstovai, ir net Rusijos pasiuntiniai. Šiaip taip pavyko perkalbėti. 

Dar teko parinkti datą, kada bus surengti pakartotiniai rinkimai. Kijevo 
gatves buvo užplūdę ne tik oranžinę spalvą savo vėliavoms pasirinkę V. Juš- 
čenkos rėmėjai. Ne ką mažiau buvo ir mėlynųjų — V. Janukovyčiaus šalininkų, 
todėl reikėjo, kuo greičiau baigti šią priešpriešą. Tuo tarpu Rados pirmininkas 
V. Lytvynas išsiaiškino, kad rinkimams surengti nepakaks vien jo vadovaujamo 
parlamento nutarimo - reikalingas ir Aukščiausiojo Teismo sprendimas. Bet 
pavyko įveikti ir šią kliūtį. Buvo sutarta, kad Teismas per kelias dienas surengs 
posėdį ir paskelbs sprendimą. 

Posėdžiavome ne vieną valandą. Nebuvo kada net žiūrėti į laikrodį. Kai sykį 
žvilgtelėjau, žiūriu - jau po vidurnakčio. Pristigo arbatos ne tik už durų laukian- 
tiems žurnalistams, bet ir posėdžio dalyviams. Išalkome, nes likome nevakarie- 
niavę. Paklausėme ukrainiečių, ar negalima ką nors pasiųsti į naktį dirbančią 
parduotuvę ir nupirkti bent duonos ir dešros. Jie tuoj pat taip ir padarė. Tik šalia 
duonos ir dešros atsirado ir ne vienas butelis ukrainietiškos „horilkos“. Maistas 
kaipmat išgaravo nuo stalų - matyt, smarkiai išalkę buvo visi derybininkai. „Ho- 
rilka“ taip pat neliko be dėmesio. Ypač smarkiai ji paveikė kelis užsieniečius — 
mačiau, kaip jie čia pat salėje prigulė ant sofų ir kietai užmigo. 

Jau buvo rytas, kai posėdis baigėsi ir buvo sutarta pakartotinai surengti 
antrąjį Ukrainos prezidento rinkimų turą 2006 metų gruodžio 26 dieną. Ši ži- 
nia buvo paskelbta už durų kantriai visą naktį laukusiems žurnalistams. Kai iš- 
ėjome iš Prezidentūros rūmų, jau buvo šviesu, o už vartų aikštėje oranžinėmis 
vėliavomis mojavo daugiatūkstantinė minia. Nežinau, kaip visą naktį laukę 
žmonės jau buvo spėję sužinoti, kad pavyko susitarti, — tikriausiai žurnalistai 
iškart iš spaudos konferencijos išbėgo pranešti šios žinios į aikštę, - bet mus 
pasitiko griausmingos ovacijos ir džiaugsmingi šūksniai. 

2004 metų lapkričio 30 diena, Vilnius. Iš pat ryto Prezidentūroje susitikau 
su Konstitucinio Teismo pirmininku Egidijum Kūriu. Aptarėme kelis klausimus. 
Ar Konstitucija įpareigoja prezidentą per 15 dienų tvirtinti ministro pirmininko 
sudarytą Vyriausybę, kad ją būtų galima pristatyti Seimui ir teikti jos programą, 
nors nepritaria kai kurių ministrų kandidatūroms? Kaip reikia elgtis, jeigu mi- 
nistro pirmininko ir prezidento nuomonės dėl ministrų išsiskiria? E. Kūrio atsa- 
kymas: į šiuos klausimus Konstitucijos tekstas tiesiai neatsako, o Konstitucinio 
Teismo išaiškinimo tektų laukti tris mėnesius... Laukti negalima. 


2004 metų gruodžio 3 diena, Vilnius. Iš ryto Užsienio reikalų ministerija 
pranešė, kad politinė priešprieša Kijeve lyg ir atlėgsta. Lauksime Ukrainos Ra- 
dos sprendimų. 

Pradėjau susitikimus su kandidatais į ministrus. Pirmasis buvo Rimantas 
Vaitkus, siekiantis gauti švietimo ir mokslo ministro portfelį, antrasis - Viktoras 
Muntianas, pretenduojantis vadovauti Vidaus reikalų ministerijai. Per pokal- 
bius mano požiūris, kad nei vienas, nei antras netinka šioms pareigoms, tik dar 
labiau sustiprėjo. Tačiau partinė aritmetika valdančiajai koalicijai, atrodo, rūpi 
labiau už valstybės interesus. 


2004 metų gruodžio 4 diena, šeštadienis, Vilnius. Įtampa Ukrainoje vėl 
auga. Skambino Leonidas Kučma ir kvietė dar kartą atskristi į Kijevą ir padėti 
Viktoro Juščenkos ir Viktoro Janukovyčiaus stovykloms kalbėtis. Buvome suta- 
rę su Aleksanderiu Kwašniewskiu, kad stebėsime situaciją ir lauksime pirmadie- 
nio, o tuomet spręsime, ką daryti. Dabar dar pasitarėme. Laikysimės ankstesnio 
plano - lauksime pirmadienio. 

Vėliau, jau vakare, mane informavo, kad vėl skambino L. Kučmaiir kviečia atvyk- 
ti tarptautinius tarpininkus raminti aistrų, nes minios žmonių Kijeve išėjo į gatves. 


2004 metų gruodžio 6 diena, Vilnius-Kijevas. Nuo pat ryto susitikinėjau 
su kandidatais į ministrus. Kiekvienam skiriamas pusvalandis. Bendravau su Vi- 
lija Blinkevičiūte, Algirdu Butkevičiumi, Zigmu Balčyčiu, Arūnu Kundrotu ir 
Gediminu Kirkilu. 

Vieną pokalbį teko pertraukti. Paskambino prezidentas Aleksanderis 
Kwašniewskis. Pasikeitėme naujausia informacija apie padėtį Ukrainoje. 
Mūsų nuomonės sutapo: reikia nedelsiant skristi į Kijevą, nes įtampa ten vis 
auga. Suderinome skrydžių laiką ir sutarėme, kad atskrisime beveik vienu me- 
tu - apie 15.30. Iš pradžių susitiksime tik dviese ir aptarsime, kaip bendrausime 

su Leonidu Kučma ir kokios laikysimės taktikos. Tuomet vyksime į susitikimą 
su juo vienu, o vėliau atskirai pasimatysime su Viktoru Juščenka ir Rados pirmi- 
ninku Volodymyru Lytvynu. Tolesnę taktiką numatysime pagal situaciją. 

Apie 11 valandą paskambino Algirdas Brazauskas ir paprašė konfidencialaus 
susitikimo jau rytoj. Pasakiau, kad paskambinsiu iš Kijevo ir susitarsime dėl 
konkretaus laiko. 

Baigęs pokalbius su kandidatais į ministrus, dar spėjau pasikalbėti su kultūri- 
ninkais Egidijumi Aleksandravičiumi ir Sauliumi Žuku bei patarėja Irena Vaišvi- 
laite. Aptarėme koalicijos siūlomo švietimo ir mokslo ministro kandidatūrą bei 
kas galėtų sėkmingai vadovauti Kultūros ministerijai. Galutinai apsisprendžiau: 
R. Vaitkus netinka. Pasakysiu A. Brazauskui tvirtą „ne“. Mėginsiu jam įsiūly- 
ti švietimo ir mokslo ministru pasirinkti Remigijų Matuzą (jei netiks, tuomet 
Romą Žakaitienę), o Kultūros ministeriją patarsiu patikėti Gintautui Kėvišui. 

14valandąjau buvome oro uoste, o dar po pusantros valandos leidomės Kijeve. 
Kone tuo pačiu metu iš Varšuvos atskrido Aleksanderis Kwašniewskis. Susėdome 
į vieną automobilį ir išvykome tiesiai į Leonido Kučmos užmiesčio rezidenciją. 
Kelias buvo „išvalytas“ — nebuvo jokio kito transporto, tad lydimi kelių apsaugos 
automobilių važiavome greitai, bet vis viena užtrukome apie pusę valandos. 

Mus pasitikęs prezidentas L. Kučma atrodė išvargęs ir nervingai reagavo į 
mūsų raginimus ieškoti kompromisų su opozicija. Jis piktai kaltino V. Juščen- 
kos stovyklą dėl vyriausybės pastatų blokados ir kitokių, jo požiūriu, neteisėtų 
protesto formų. Vis dėlto po valandos įtikinėjimų pavyko jį šiek tiek apraminti. 

Iš L. Kučmos rezidencijos mudu su A. Kwašniewskiu nuvykome į V. Juščen- 
kos štabą. Čia mus pasitiko tokia didelė minia fotokorespondentų ir televizijos 
žurnalistų, kad net sunkiai skynėmės kelią į posėdžių salę. Pokalbyje dalyvavo 
ir keli V. Juščenkos štabo nariai, taip pat jo dešinioji ranka Julija Tymošenko. Iš 
arti ši Ukrainos opozicijos simboliu tapusi politikė pasirodė kiek mažiau radika- 
li nei stebint ją per televiziją. Mėginome raminti ir V. Juščenkos stovyklą, nes čia 
taip pat vyravo ne susitaikymo, o karingumo dvasia, skambėjo kategoriški kal- 
tinimai, kad rinkimų rezultatai suklastoti. Įtikinėjome, kad reikia tartis su opo- 
nentais ir laikytis susitarimo gruodžio 26 dieną surengti pakartotinius Ukrainos 
prezidento rinkimus, kad tik tai gali išvesti jų šalį iš politinės aklavietės. Pamažu 
net ir radikalioji Julija lyg ir aprimo ir įsiklausė į mūsų argumentus. 

Pakalbėję su V. Juščenkos štabu, išvykome Aukščiausiąją Radą. Visu keliu 
iki parlamento mus lydėjo draugiškai nusiteikusių demonstrantų skanduotės, 
o prie Rados jų - jau tūkstančiai. Ir vėl vos prasibrovėme pro akimoju mus iš 
visų pusių apstojusius žurnalistus ir operatorius. 

Prasidėjus pokalbiui, į parlamento pirmininko V. Lytvyno posėdžių salę ne- 
tikėtai įžengė J. Solana, nors mums su A. Kwašniewskiu buvo sakęs, kad į Kijevą 
neskris. Buvo jau apie šešias vakaro, bet dar visą valandą aiškinomės, ką turi da- 
ryti Aukščiausioji Rada, kad būtų galima visiškai teisėtai surengti pakartotinius 
prezidento rinkimus. 

Iš parlamento nuvykome į prezidento rūmus. Derėtis prie apskritojo stalo su- 
sėdome devyniese. Ir vėl iškart pasijuto įtampa. Prezidentas L. Kučma užėmė la- 
bai „kietą“ poziciją. V. Janukovyčius pareiškė, kad jis gali išeiti atostogų. Tuomet 
jam nereikėtų atsistatydinti iš premjero posto, o vis viena būtų įvykdytas opo- 
zicijos reikalavimas, kad jis pasitrauktų iš Vyriausybės vadovo pareigų. Rados 
pirmininkas V. Lytvynas išdėstė, kokius įstatymus reikia priimti, kad būtų gali- 
ma teisėtai rengti pakartotinius rinkimus. Tačiau per posėdį kilo vis naujų aistrų 
bangos. Net keletą kartų turėjome daryti pertrauką, kad ginčų įkarštis atlėgtų. 

Per šias pertraukas man teko padirbėti ir vertėju. Mat J. Solana nė žodžio 
nesupranta rusiškai, o V. Janukovyčius nekalba angliškai. Galų gale apie 23 va- 
landą posėdis nuo apskritojo stalo persikėlė net į tris sales. Aš susėdau su Ru- 
sijos ambasadoriumi V. Černomyrdinu. Netrukus prisidėjo A. Kwašniewskis ir 
L. Kučma. Įtampa tiesiog tvyrojo ore. O kai prie mūsų prisėdo ir J. Solana, po- 
kalbis dar pasunkėjo. Teisybės dėlei reikia pripažinti, kad jis visiškai nesigaudo, 
kas vyksta Ukrainoje. Vienintelė nauda iš jo vizito nebent ta, kad galės pasakyti: 
„Ir aš ten buvau...“ 

Derybos judėjo vėžlio žingsniu. Komunikatas keitėsi turbūt dešimtis kartų. 
Patarėjai ir sekretoriai lakstė pirmyn atgal, iš salės į salę ir vėl, žiūrėk, keičiami 
kokie du žodžiai. Pagaliau apie pirmą nakties galėjome eiti į konferencijų salę ir 
pranešti pasaulio žiniasklaidai: sutarta, įsipareigota... Mudu su A. Kwašniews- 
kiu susižvalgėme ir vienas kitam pasakėme: „O gal mūsų šaudyklinė diplomatija 
nenueis vėjais ir subrandins gerus rezultatus.“ 

Į Vilnių atskridome ketvirtą ryto. 


2004 metų gruodžio 7 diena. Devintą valandą ryto jau buvau darbe. Pir- 
miausia nuvažiavau prie Vilniaus universiteto Gamtos fakulteto rūmų, kur 
Česlovo Kudabos 70-ųjų gimimo metinių proga atidengiau jo atminimo lentą. 
Lynojo, bet susirinko nemažas būrelis profesoriaus gerbėjų. Kalbėdamas susi- 
rinkusiems prisiminiau mūsų draugystę, atkreipiau dėmesį į šios iškilios asme- 
nybės moralinio pavyzdžio svarbą mūsų laikais. 

Nuo trečios po pietų, kai į Prezidentūrą su ministrų kabineto sąrašu atvyko 
Algirdas Brazauskas, ištisas keturias valandas derėjomės dėl kandidatų į Vy- 

riausybės narius. Nors ne kartą premjerui buvau sakęs, kad man nepriimtina R. 
Vaitkaus kandidatūra į švietimo ir mokslo, o V. Muntiano - į vidaus reikalų mi- 
nistro postą, deja, jie abu vis viena buvo įrašyti man pateiktame sąraše. A. Bra- 
zauskas atkakliai tvirtino, kad V. Muntiano kandidatūros jis negali atmesti, nes 
tai griautų koalicijos susitarimą, pagal kurį partijos pasiskirstė ministerijas ir de- 
leguoja joms vadovauti savo atstovus, o Darbo partija esą nesutinka siūlyti kito 
kandidato. R. Vaitkui pakeisti tektų šaukti Socialdemokratų tarybos posėdį, bet 
tam prireiktų ne mažiau kaip trijų dienų. 

Pasiūliau nieko nelaukiant iš mano kabineto paskambinti Viktorui Uspaski- 
chui ir pasakiau, kad aš pats su juo pasikalbėsiu. Paskambinau, išdėsčiau savo 
argumentus ir pasiūliau atvykti į Prezidentūrą. Po 45 minučių V. Uspaskichas 
jau buvo mano kabinete. Ėmėme diskutuoti. Galiausiai V. Uspaskichas pasiūlė 
kitą kandidatą į vidaus reikalų ministro postą - Gintarą Furmanavičių. Jis man 
pasirodė tinkamesnis jau vien todėl, kad niekada nedirbo „Vikondos“ koncer- 
ne, buvo mažiau susijęs su V. Uspaskichu ir jo verslo reikalais. 

Paskambinau Valstybės saugumo departamento generaliniam direktoriui Ar- 
vydui Pociui. Jis mane patikino, kad VSD neturi jokios G. Furmanavičių galinčios 
kompromituoti informacijos. Paprašiau iki rytojaus ryto tai patvirtinti raštu. 

Derybos dėl švietimo ir mokslo ministro klostėsi net sunkiau nei dėl V. Mun- 
tiano. Tiesa, A. Brazauskas sutiko R. Vaitkų keisti kitu kandidatu, bet katego- 
riškai atmetė mano pasiūlyto R. Matuzo kandidatūrą. Nors jis kilęs iš žinomos 
pedagogų šeimos, turi nemenką darbo švietimo sistemoje patirtį, netinka, nes 
neturi socdemų partijos bilieto... A. Brazauskas pasiūlė Lietuvos muzikos ir teat- 
ro akademijos profesoriaus Juozo Antanavičiaus kandidatūrą. Pažįstu. Malonus, 
inteligentiškas žmogus. Tačiau iš švietimo specialistų girdėjau, kad, jei paskirčiau 
jį švietimo ir mokslo ministru, reformų šiose srityse galiu nė nelaukti. 

Niekaip negalėjome su A. Brazausku sutarti. Nesikišęs į mūsų ginčą V. Uspaski- 
chas jau ėmė nekantrauti. Priminiau, kad J. Antanavičius dabar eina dar ir Universi- 
tetų rektorių tarybos pirmininko pareigas, bet jokių rimtų priekaištų jo kandidatū- 
rai neturėjau, todėl, A. Brazauskui kietai laikantis savo nuomonės, teliko nusileisti. 


2004 metų gruodžio 8 diena, Londonas. Po vakarykščios įtemptos dienos 
šiandien jau 4 valandą ryto kėliausi skristi į Londoną, kur vyksta Baltijos šalių 
investicijų skatinimo forumas. Jį rengia JAV Valstybės departamentas. Latvijos 
delegacijai vadovauja prezidentė Vaira Vykė-Freiberga, Estijos - ministras pir- 
mininkas Juhanas Partsas. Į forumą atvyko per 140 stambių JAV ir Didžiosios 
Britanijos bendrovių vadovų. 

Apsistojau „Ihe Washington Mayfair Hotel“. Manęs čia jau laukė BBC televi- 
zijos grupė - „BBC World“ programai įrašėme 20 minučių interviu apie įvykius 
Ukrainoje, jis jau šiandien bus paleistas į eterį. Po trumpos pertraukos buvo įrašy- 
tas antras 15 minučių trukęs interviu apie Lietuvos ekonomikos perspektyvas. 

Forumas prasidėjo 13 valandą prestižiniame „Sofitel ST James“ viešbutyje. 
Aš, įspūdingai pristatytas JAV ambasadoriaus Lietuvoje Stepheno Mullo, kalbė- 
jau pirmasis iš Baltijos šalių delegacijų vadovų. Per 20 minučių papasakojau apie 
verslo aplinką mūsų šalyje, investicijų galimybes ir kviečiau forumo dalyvius at- 
vykti pas mus ir savo akimis įsitikinti, jog Lietuva — patraukli šalis investuoti. 

Tačiau ir forume negalėjau pamiršti Vyriausybės sudarymo rūpesčių. Nusi- 
leidus Londone, mane atsivijo telefono skambutis ir nemaloni žinia: VSD gene- 
ralinis direktorius Arvydas Pocius pranešė, kad siūlomas kandidatas į švietimo 
ir mokslo ministrus turėjęs ryšių sa KGB - tai užfiksuota jo byloje. Paprašiau 
mane lydinčią atstovę spaudai Ritą Grumadaitę nedelsiant paskambinti į Vilnių 
patarėjams Dariui Gudeliui bei Edminui Bagdonui ir paprašyti, kad jie nuvyk- 
tų į Vyriausybės rūmus išsiaiškinti visų smulkmenų. Jei ši informacija pagrįsta, 
geriausia būtų susitarti su kandidatu į ministro postą, kad jis pats atšauktų savo 
kandidatūrą, motyvuodamas asmeninėmis priežastimis. Taip išvengtume ne- 
malonaus šios istorijos tąsymo spaudoje. 

Vėliau iš Briuselio paskambino Javieras Solana ir pasveikino pasiekus diplo- 
matinį laimėjimą Kijeve. Ukrainos Aukščiausiasis Teismas pripažino, kad rinkimų 
rezultatai buvo klastojami, ir įpareigojo pakartotinai surengti antrąjį rinkimų turą. 
Aukščiausioji Rada jau priėmė reikalingas įstatymų pataisas, kad gruodžio 26 die- 
ną būtų galima surengti rinkimus. Vadinasi, mūsų pastangos nenuėjo veltui. 

Tačiau tai dar buvo ne visos šios dienos naujienos. Apie 14 valandą paskam- 
bino Algirdas Brazauskas. Sprendžiant iš balso, jis buvo smarkiai susikrimtęs. 
Pripažino, kad jam parodytoje kandidato į švietimo ir mokslo ministrus byloje 
„yra nemalonių dalykų“, todėl pasiūlęs jam pačiam atšaukti savo kandidatūrą. 
Sutarėme, kad, man grįžus naktį į Vilnių, dar susisieksime. 

Nelaukdamas forumo pabaigos, išskridau į Vilnių, o delegacija liko tęsti darbo. 
Supratau, kad politinė įtampa auga. Grįžus namo, tai patvirtino Almos pasakoji- 
mas. Pasirodo, tą vakarą tiesioginio eterio laidoje „Spaudos klubas“ dalyvavęs Čes- 
lovas Juršėnas pareiškė, kad dėl nesusipratimo su kandidatu į švietimo ir mokslo 
ministro postą kalti ne jie, socialdemokratai, o... aš, prezidentas! Kaltas, nes pa- 
skubėjau, neįsigilinęs į visas aplinkybes, patvirtinti jo kandidatūrą. Negalėjau pa- 
tikėti tuo, ką sakė Alma. Ar tai tas pats Č. Juršėnas, kuris pastarąsias dvi dienas vos 
ne kas valandą įkyriai skambinėjo Boženai ir vis reikalavo perduoti man, kad neva 

sustos visi darbai, jei prezidentas nepasiskubins paskirti ministrų kabineto, įžūliai 
klausinėjo, ko aš delsiu? Dabar „Spaudos klube“ jis pareiškė, kad dar turėjome visą 
savaitę Vyriausybei patvirtinti, tik kažkodėl aš labai skubėjęs. 

Visos šios istorijos atomazga buvo naktinis pokalbis su A. Brazausku. Jis su- 
tiko, kad švietimo ir mokslo ministru būtų paskirtas nuo pat pradžių mano siū- 
lytas Remigijus Matuzas. Paaiškėjo, kad socialdemokratų partijos bilietas nėra 
jau tokia būtina sąlyga, kaip man vis buvo aiškinama. 


2004 metų gruodžio 12 diena, Vilnius. Amerikos prekybos rūmai surengė lab- 
daros vakarą „Villon“ viešbutyje Almos fondui paremti. Susirinko apie 300 rėmėjų. 
Vien Juozas Kazickas paaukojo 60 tūkstančių litų. Ir Lietuvoje tarp pasiturinčių 
žmonių pamažu įsitvirtina graži tradicija Kalėdų proga negailėti pinigų labdarai. 


2004 metų gruodžio 13 diena, Vilnius. Priėmiau švietimo ir mokslo minis- 
tru skiriamą Remigijų Matuzą ir būsimą vidaus reikalų ministrą Gintarą Furma- 
navičių. Pastarojo paklausiau apie spaudos įtarinėjimus, kad jam tenka dalis atsa- 
komybės už žmonių indėlius pradanginusios Kauno holdingo kompanijos veiklą. 
Jis iš tiesų joje ėjo atsakingas pareigas. G. Furmanavičius mane patikino, kad buvo 
tik samdomas darbuotojas ir niekaip nėra prisidėjęs prie pinigų grobstymo aferos. 


Malonūs rūpesčiai prieš Kalėdas. 

Tiesiai pasakiau, kad jei paaiškės buvus kokių nors neskaidrių jo ryšių su šia ben- 
drove, nedvejodamas pareikšiu jam nepasitikėjimą ir pareikalausiu atsistatydinti. 

Šiandien nuo Prezidentūros rūmų kelionei po Lietuvą pajudėjo Kalėdų do- 
vanų karavanas Almos fondo globojamų mokyklų vaikams. Dovanas surinko ir 
veža spalvingi bendrovės „Coca-Cola“ sunkvežimiai. 


2004 metų gruodžio 14 diena, Vilnius. Šiandien po ilgų diskusijų Seimas 
patvirtino 13-ąją Vyriausybę. Ministras pirmininkas Algirdas Brazauskas ir jo 
kabineto nariai prisaikdinti jau po 19 valandos. Pasveikinęs Vyriausybę, dar iš- 
skubėjau į „Litexpo“ rūmus, kur Virgilijui Aleknai buvo įteiktas geriausio metų 
sportininko apdovanojimas. 


2004 metų gruodžio 16 diena, Briuselis. Drauge su premjeru Algirdu Bra- 
zausku ir dar penkiais Lietuvos delegacijos nariais išskridau į Briuselį. Šįsyk 
svarbiausias Europos Vadovų Tarybos posėdžio klausimas - Turkijos narystė. 
Ši šalis jau ne vieną dešimtmetį siekia įstoti į ES. Nebus lengva pasistūmėti pir- 
myn ir šiame posėdyje. 

Briuselyje pirmiausia susitikau su ES komisare Benita Ferrero-Waldner. Man 
su ja jau anksčiau yra tekę bendrauti, kai ji dirbo Austrijos užsienio reikalų mi- 
nistre. Daugiausia kalbėjomės apie politinę krizę Ukrainoje. B. Ferrero-Wald- 
ner domėjosi ir Lietuvos santykių su Rusija raida. 

Vėliau susitikau su Javieru Solana. Tai buvo labiau mandagumo vizitas. J. So- 
lana, be kita ko, padėkojo man už pastangas sprendžiant krizę Ukrainoje. 

Išskirtinio dėmesio sulaukiau iš Belgijos karaliaus Alberto II. Jis mane vie- 
nintelį iš valstybių vadovų, suvažiavusių į Briuselį, šį kartą pasikvietė pokalbio. 
Anksčiau man nėra tekę su juo susitikti. Karalius domėjosi padėtimi Ukrainoje, 
klausinėjo apie mūsų santykius su Rusija, teiravosi apie ekonominę Lietuvos 
pažangą. Pokalbis pagal protokolą turėjo trukti pusvalandį, o nė nepastebėjo- 
me, kaip prakalbėjome valandą. Pakviečiau Albertą II atvykti vizito į Lietuvą ir 
jis maloniai priėmė šį kvietimą. 

Iš Belgijos karaliaus rūmų nuvykome į NATO būstinę, kur susitikome su 
naujuoju Aljanso generaliniu sekretoriumi Jaapu de Hoopu Schefferiu. Pasiū- 
liau per kitais metais Vilniuje vyksiantį NATO šalių užsienio reikalų ministrų 
susitikimą surengti ir NATO-Ukrainos komiteto posėdį, kuris buvo pertrauk- 
tas šiemet gruodžio 9 dieną dėl įvykių Kijeve. 

Vakare nuvykome į Europos Vadovų Tarybos pirmąjį posėdį - vakarienę. Į salę 
buvo įleisti tik 25 šalių vadovai ir po vieną delegacijos narį, bet negalėjome atsi- 

vesti nei padėjėjų, nei vertėjų. Lietuvai atstovavau aš su Algirdu Brazausku. Vaka- 
rienė užsitęsė iki vidurnakčio. Turkijos narystės ES klausimas iškart sukėlė ginčų. 
Austrijos kancleris Wolfgangas Schūsselis griežtai pasipriešino šios šalies priėmi- 
mui ir priminė žmogaus teisių pažeidimus. ES galingiausios valstybės Prancūzija 
ir Vokietija rėmė turkus, o Didžioji Britanija laikėsi neutraliai. Austrijos kanclerį, 
sakyčiau, net šiurkščiai mėgino spausti Prancūzijos prezidentas Jacgues'as Chira- 
cas - sėdėjau šalia W. Schūsselio ir puikiai girdėjau kiekvieną žodį. Apie vidurnak- 
tį buvo nutarta diskusiją nutraukti ir atnaujinti dešimtą ryto. 


2004 metų gruodžio 17 diena, Briuselis. Eurokomisarės Dalios Grybaus- 
kaitės kvietimu atvykome pusryčių pas ją į biurą. 

Dešimtą ryto jau buvome Tarybos būstinėje. Posėdis prasidėjo Jungtinių 
Tautų generalinio sekretoriaus Kofi Annano kalba. Bet visa likusi rytinė darbo- 
tvarkė sugriuvo. Bendras posėdis buvo pertrauktas iki pietų ir vyko uždari pa- 
sitarimai su Turkijos ir Kipro atstovais. Viena turkams iškeltų stojimo į ES sąly- 
gų — jie privalo sureguliuoti savo santykius su Kipru. Čia visas darbas ir įstrigo. 

Per popietinį posėdį sėdėjau greta Jacgues'o Chiraco. Jis nuoširdžiai pasvei- 
kino mane dėl sėkmingos diplomatinės misijos Ukrainoje. Beje, daugelis kitų 
valstybių vadovų tai jau buvo padarę anksčiau. 

Turkijos narystės klausimu nepasistūmėjome. Nutarta pradėti derybas su Tur- 
kija dėl narystės ES tik kitų metų spalio 3 dieną, bet tik tuomet, jei turkai įvykdys 
sąlygą - sureguliuos santykius su Kipru. Turkijos premjeras iškart pareiškė, kad 
tai nesvarstytina. Todėl, manau, niekas nepasikeis ir ateinančių metų spalį. 


2004 metų gruodžio 19 diena, sekmadienis, Vilnius. Surengėme tradi- 
cinę Kalėdų eglutės šventę Almos globojamų mokyklų vaikams. Į Baltąją salę 
sugužėjo apie 300 mergaičių ir berniukų iš visos Lietuvos. Atsivežėme ir šimto 
metų sulaukusią Almos mamą. Buvo labai smagu matyti, kaip ji džiaugiasi ap- 
supta M. K. Čiurlionio meno mokyklos mergaičių. 


2004 metų gruodžio 24 diena, Kūčios, Vilnius. Lyja. Žlunga paskutinės 
viltys, kad šiemet sulauksime baltų Kalėdų. Bet gatvėse vis dėlto jaučiasi ar- 
tėjančios šventės alsavimas. Nematyti nutįsusių ilgų automobilių eilių, mažiau 
skubančių praeivių. Prezidentūroje irgi tykiau — nuo pietų visus tarnautojus iš- 
leidau namo. O ryte apėjau rūmus ir asmeniškai pasveikinau kiekvieną darbuo- 
toją, simboliškai atsilaužę kalėdaičio, linkėjome vieni kitiems laimės, sveikatos. 
Tikiuosi, ateinantys metai bus laimingi ir visai Lietuvai. 

Tradicinė Kalėdų eglutės šventė Prezidentūroje. 


2004 metų gruodžio 25 diena, Kalėdos, Vilnius. Ramu, tyku, visą dieną 
esame namie. Oras visai nežiemiškas, greičiau pavasariškas. Lauke balos. 

Tvarkausi namuose. Peržiūriu laiškus, dokumentus, laikraščius. Tiek susi- 
kaupusių popierių, kad gali paskęsti. Atsakinėju į elektroninius laiškus. Po gero 
pusmečio atsiverčiau komentarus „Delfi“ portale. Ir pasigailėjau — daugiau jų 
niekada neskaitysiu. Kiek piktų, šlykščių, pasibjaurėjimą keliančių replikų! Ne- 
gali patikėti - juk šiandien Kalėdos... Kur šventinė dvasia, „ramybė geros valios 
žmonėms“? Karaliauja pikta valia. O juk, atrodytų, internetinės erdvės „rašyto- 
jai“ turėtų būti bent kiek apsitrynę. Deja, pavadinti juos nepraustaburniais - per 
silpnas žodis. Chamizmas, ir dar pačios atgrasiausios rūšies. Ko galima tikėtis iš 
tokių žmonių? Ir kiek jų Lietuvoje? 


2004 metų gruodžio 26-oji, antroji Kalėdų diena, Vilnius. Vakar visą 
dieną tykiai praleidau namie, o šiandien nuo pat ryto bendrauju su žmonėmis. 
Jau dešimtą ryto išvykau į Kauną, kur konsekruojama dar prieš 70 metų tuo- 
mečio klebono Felikso Kapočiaus pradėta statyti, bet tik dabar galutinai baig- 
ta Prisikėlimo bažnyčia. Šie Nepriklausomybės simboliu turėję tapti maldos 

namai sovietmečiu buvo paversti gamykla. Dabar bažnyčia tokia, kokia buvo 
sumanyta jos kūrėjų, - spindi didingu architektūros formų grožiu ir tarsi iškyla 
virš Kauno. 

Man tai ir asmeninis išgyvenimas. Kai prasidėjo bažnyčios statyba, man 
buvo aštuoneri metai. Patarnaudavau mišioms tuometėje mažytėje medinėje 
Prisikėlimo bažnyčioje, ne kartą - ir Feliksui Kapočiui. Svajodavau, kaip įženg- 
siu į didingą naują Prisikėlimo bažnyčią. Šiandien tai įvyko. Drauge su vysku- 
pais pasirašiau jos konsekravimo aktą. 

Pasibaigus iškilmėms Kaune, jau teko skubėti į Vilnių - Bernardinų bažny- 
čioje vyko Almos globojamas labdaros koncertas. 

Bet didžiausias įvykis laukė jau grįžus namo. Apie 20 valandą suskamba te- 
lefonas. Atsiliepiu ir girdžiu savo seno draugo Raimundo Mieželio balsą. Svei- 
kina Kalėdų proga savo ir Dalios vardu. Kalbamės keletą minučių, tariamės, 
kad reikėtų vėl susitikti. Neįtikėtina! Esu sujaudintas. Ar ne Kalėdų stebuklas? 
Juk nekalbėjome nuo rinkimų kampanijos! Vis galvodavau: negi kvailas nesu- 
sipratimas su politiniu pamušalu galėjo sugriauti dešimtmečiais tikrintą mūsų 
draugystę? 

Kokia graži Kalėdų šventė! 


2004 metų gruodžio 28 diena, Vilnius. Pasaulis sukrėstas. Indoneziją, Šri 
Lanką, Tailandą ištiko smarkus žemės drebėjimas (epicentre - 9 balai pagal 
Richterio skalę), jį lydėjo baisus cunamis. Jau dabar skaičiuojama, kad galėjo 
žūti 65 tūkstančiai žmonių. Tame regione atostogauja ir apie šimtą žmonių iš 
Lietuvos. 

Bet politinio gyvenimo nesustabdo jokios tragedijos. Šiandien telefonu pa- 
sveikinau Ukrainos prezidentu išrinktą Viktorą Juščenką. Pasakiau, kad jo lai- 
mėjimas - ir visos Ukrainos laimėjimas, nes tai demokratijos pergalė. V. Juščen- 
ka širdingai padėkojo už Lietuvos paramą jo šaliai. 

„Kauno diena“ mane paskelbė 2004 metų žmogumi. 


2004 metų gruodžio 30 diena, Vilnius. Pasaulis skaičiuoja cunamio au- 
kas - jau 130 tūkstančių. Ir mirties sąrašas dar nebaigtas. 

Pradėjau susitikinėti su kandidatais į Valstybės kontrolės vadovus, šian- 
dien - su Aurelijumi Racevičiumi ir Rasa Budbergyte. Greta vyksta keisti žaidi- 
mai, net mėginama man daryti spaudimą. 

Vakar vakare paskambinęs mano gydytojas Remigijus Nargėla papasako- 
jo, kad su juo telefonu susisiekė buvęs jo kolega, dabar ambasadorius Estijoje 

Antanas Vinkus ir perdavė kvietimą būtinai ateiti į „Naručio“ viešbutį susitikti 
su ponu Navicku. Esą reikalas labai svarbus. Patariau nueiti. Ir štai ką šiandien 
išgirdau: pasirodo, Gediminas Kirkilas paprašė pono Navicko rekomenduoti 
man skirti valstybės kontrolieriumi Juozą Bernatonį. Pats to padaryti ponas Na- 
vickas negalėjo, todėl paskambino A. Vinkui, kad šis susisiektų su R. Nargėla 
ir pakviestų į susitikimą „Narutyje“. Ten mano gydytojas buvo įkalbinėjamas 
įtikinti mane, kad nėra geresnio kandidato vadovauti Valstybės kontrolei kaip 
J. Bernatonis. Aišku, R. Nargėla nieko nepažadėjo ir viską man papasakojo. Iš 
tiesų „aukštasis politinis pilotažas“! 

Ryte į Prezidentūrą atvyko Lietuvos radijo ir televizijos generalinis direkto- 
rius Kęstutis Petrauskis. Žiūrovai ir klausytojai išrinko mane 2004 metų žmo- 
gumi. 

Dvyliktą valandą susitikau su „Lietuvos ryto“ vyriausiuoju redaktoriumi 
Gedvydu Vainausku. Jis man pranešė, kad ir jo vadovaujamo laikraščio skaity- 
tojai mane išrinko Metų žmogumi. Pasirodo, šio titulo laimėtojui redakcija ski- 
ria ir premiją. Tad G. Vainauskas man įteikė „Lietuvos ryto“ 15 metų sukakties 
medalį ir dar 10 tūkstančių litų. Paprašiau premiją perduoti Almos fondui. 


2004 metų gruodžio 31 diena, Vilnius. Štai ir atėjo paskutinė 2004-ųjų 
diena. Nelengvi, permainingi, bet kartu viltingi metai. Politinė krizė, kelis mė- 
nesius trukusi nežinia, kuo baigsis Rolando Pakso apkalta. Vos atlėgus politinei 
įtampai, jau šventėme istorinius įvykius - Lietuva oficialiai taupo NATO ir Euro- 
pos Sąjungos nare. Vėliau - prezidento rinkimai. 

Nors būta įtampos ir sunkumų, manau, šie metai buvo sėkmingi mūsų vals- 
tybei, o man jie - išskirtiniai ir neišdildomi iš atminties. Lietuva sugrįžo į akty- 
vios europinės politikos erdvę. Esame vėl gerbiami tarptautinės bendruome- 
nės. Pažangą regiu ir vidaus gyvenime - šiais metais žengėme žingsnį pirmyn ir 
ekonomikoje, ir plėtodami demokratiją bei pilietinę visuomenę. 

Jaučiuosi tvirtai ir visiškai pasitikiu savo jėgomis. Ir svarbiausia: 2005 metus 
pasitinku būdamas puikios sveikatos ir kupinas energijos. 

Sutikdami Naujuosius metus mudu su Alma žiūrėjome Piotro Čaikovskio 
baletą „Gulbių ežeras“. Vidurnaktį pasveikinome mamą, iššovėme šampano bu- 
telį ir klausomės muzikos iki antros nakties, o aš dar užrašau šias eilutes. Jau 
2005-ieji. Tik gamta nenori pripažinti, kad seniai turėjo ateiti žiema. Žvilgte- 
lėjau pro langą. Mūsų kiemo žibintų nušviestuose plotuose matyti žaliuojanti 
žolė. Termometras rodo 2 laipsnius šilumos... 


143 


2O0O5-ieji 


2005 metų sausio 4 diena, Vilnius. Su Alma apsilankėme Santariškių vaikų 
ligoninėje. Čia atidarėme naują naujagimių skyrių. Moderniausia aparatūra, pa- 
saulinis lygis. Daug pinigais prisidėjo išeivių organizacija „Vaikų viltis“ iš JAV. 

Šiandien čia pat Santariškėse pradedu kasmetį sveikatos patikrinimą. Truks 
porą dienų. 


2005 metų sausio 5 diena, Vilnius. Šiandien tęsėme vakar pradėtą mano 
sveikatos tikrinimą. Užtrukau net 5 valandas. Ir galiausiai koks puikus jausmas: 
gydytojų konsiliumas pripažino, kad esu visiškai sveikas, nenustatyta jokių 
sveikatos sutrikimų! Šiam sveikatos tikrinimui daug dėmesio rodė žiniasklaida. 
Visi nori sužinoti, ar prezidentas pajėgus tvarkyti valstybės reikalus. 


2005 metų sausio 6 diena, Vilnius. Tęsiu geriausio kandidato į valstybės 
kontrolierius paieškas. Šiandien susitikau su buvusiu teisingumo ministru Vy- 
tautu Markevičiumi ir Juozu Bernatoniu. Abu patyrę, atsakingų pareigų išban- 


Santariškių ligoninės naujagimių skyriuje. 

dyti asmenys. Tačiau per susitikimus nebuvau įtikintas, kad kurį nors vieną iš 
jų reikia būtinai pasirinkti. Tęsiu susitikimus, o tuomet ramiai apsvarstysiu, ką 
geriausia skirti valstybės kontrolieriumi. 


2005 metų sausio 7 diena, Vilnius. Vakar „Atgimime“ išspausdintas straips- 
nis apie tai, kad užsienio reikalų ministras Antanas Valionis ir Valstybės saugu- 
mo departamento generalinis direktorius Arvydas Pocius turėjo ryšių su KGB, 
nes sovietmečiu buvo šios represinės struktūros rezervo karininkai, sukėlė di- 
džiulį skandalą. Ryte man paskambino premjeras Algirdas Brazauskas ir net 
siūlė šį reikalą apsvarstyti Valstybės gynimo taryboje. Nuraminau jį, pasakiau, 
kad pirmiausia reikėtų surinkti daugiau patikimos informacijos. Po šio pokalbio 
paprašiau savo patarėją nacionalinio saugumo klausimais iki pietų man pateikti 
visą turimą medžiagą. 

Kai nuvykau į Verkių rūmus pasveikinti savo veiklos penkmetį mininčių 
administracinių teismų grandies teisėjų, manęs prie durų jau laukė būrys žurna- 
listų ir, žinoma, puolė klausinėti apie A. Valionį ir A. Pocių. Pasakiau, kad nieko 
negaliu komentuoti, nes nesu pakankamai informuotas, kiek pagrįsti skleidžia- 
mi įtarimai. Vis dėlto pridūriau, jog šį skandalą labai stengiamasi išpūsti, o tai 
kiršina visuomenę ir griauna pasitikėjimą valstybės pareigūnais. 

Po pietų grįžęs į Prezidentūrą sužinojau, kad sovietmečiu atsargos karininkų 
laipsnius drauge su aukštojo mokslo diplomais gavę A. Valionis ir A. Pocius 
pagal tuometę tvarką buvo įrašyti į KGB kariškių rezervą, bet realiai šioje struk- 
tūroje nedirbo nė dienos. Šis faktas buvo seniai žinomas ir Liustracijos komisija 
visiškai nieko blogo neįžvelgė. 


2005 metų sausio 10 diena, Vilnius. Vadinamasis rezervistų skandalas 
nesiliauja ir net įgyja pagreitį. Ginčijamasi, ar nereikėtų skelbti kadaise KGB 
rezervui priskirtų asmenų pavardžių. Nesikišu į šį reikalą, tegul tai sprendžia 
teisininkai. 

Dabar man aktualiausia kita problema - ar vykti gegužės 9-ąją į Maskvą, kur 
Rusija kviečia daugybę pasaulio valstybių vadovų minėti jų pergalės prieš fašis- 
tinę Vokietiją 60-ųjų metinių. Šiandien paskambino Latvijos prezidentė Vaira 
Vykė-Freiberga ir teiravosi, kaip aš ketinu elgtis. Ji savo sprendimą nori paskelb- 
tijau šią savaitę ir neslėpė, kad greičiau apsispręsti ją spaudžia Saeima ir Vyriau- 
sybė. V. Vykė-Freiberga sakė, kad Latvija linksta priimti Kremliaus kvietimą. 

Atsakiau, kad neskubu apsispręsti. Turime gerai apsvarstyti visus argumen- 
tus. Ir pridūriau, jog norėtųsi bendros visų trijų Baltijos valstybių pozicijos. 

Baigdamas pokalbį pasakiau, kad tarsiuosi su Estijos prezidentu Arnoldu Rūūte- 
liu. Sutarėme su V. Vyke-Freiberga šią savaitę dar kartą pasikalbėti. 

Po šio pokalbio paskambinau A. Rūūteliui. Jis man pritarė, kad nereikia sku- 
bėti galutinai apsispręsti dėl kelionės į Maskvą. Pasirodo, Estijos prezidentas 
siūlė V. Vykei-Freibergai surengti mūsų trijų susitikimą galbūt Rygoje ir aptarti 
susidariusią padėtį, bet ji tai praleido negirdomis. Manau, Latvijos prezidentė 
jau apsisprendusi vykti į Maskvą. Tuomet mūsų padėtis dar keblesnė. Europos 
Sąjungos šalys mums nepritars, jei atmesime Vladimiro Putino kvietimą. Ne- 
aišku, kaip į tai reaguos JAV. O ir mūsų šalyse kils karštų ginčų, pasipils kalti- 
nimų, kad ir kaip nuspręstume. Labai svarbu išvengti tautos supriešinimo šiuo 
klausimu, neleisti užvirti aistroms, kai atsiranda teisuolių, kurie skelbiasi tikrais 
patriotais, o visus kitaip galvojančius apšaukia išdavikais ar komunistais. 


2005 metų sausio 11 diena, Vilnius. Antanas Valionis ir Arvydas Pocius 
per mano patarėjus prašo, kad viešai pasisakyčiau dėl jiems svaidomų kaltinimų 
bendradarbiavus su KGB. CNN ir BBC televizijos jau paskelbė, kad Lietuvos 
užsienio reikalų ministras - buvęs KGB agentas. Aišku, tai smarkiai kompro- 
mituoja jau ne tik A. Valionį, bet ir Lietuvos valstybę. Parengiau pareiškimą, 
kuriuo raginu visus politikus jausti atsakomybę ir nekenkti šalies interesams. 
Tačiau suprantu, kad šis skandalas taip lengvai nenurims. Dar ilgai stebėsime 
tikrą partijų karnavalą, stengiantis pamurkdyti purve savo konkurentus. 

Priėmiau NATO pajėgų Europoje vyriausiąjį vadą JAV generolą Jamesą 
L. Jonesą. Įteikiau jam Lietuvos didžiojo kunigaikščio Gedimino ordiną, vėliau 
kalbėjomės apie padėtį Afganistane. 

Susitikau ir su Ukrainos užsienio reikalų ministru Konstantinu Griščenka. 
Jis perdavė prezidento Viktoro Juščenkos kvietimą atvykti į jo inauguraciją. 

Vakare pasirašiau dekretą, kuriuo teikiu Seimui Rasos Budbergytės kandida- 
tūrą į valstybės kontrolieriaus pareigas. 


2005 metų sausio 12 diena, Vilnius. Latvija paskelbė, kad jos prezidentė 
vyksta į gegužės 9-osios iškilmes Maskvoje. Tik apmaudu, jog Vaira Vykė-Frei- 
berga nesilaikė mūsų susitarimo suderinti Baltijos šalių sprendimą šiuo klau- 
simu. Pareiškiau, kad Lietuva gerbia Latvijos poziciją, bet mes neskubame ir 
dar svarstysime, kaip geriau pasielgti. Beje, nuomonės skiriasi ir mūsų Užsienio 
reikalų ministerijoje. 

Prezidento Viktoro Juščenkos inauguracija numatyta sausio 18 dieną. Man 
vėl teks trumpinti atostogas. Alma su Biručiais į Čikagą skris, kaip suplanavo- 
me, o aš atskrisiu 20-ą dieną. 

2005 metų sausio 13 diena, Vilnius. Minime tragiškųjų Sausio 13-osios 
įvykių metines. Pasitaikė žiemiškai šviesi diena. Iškilmingame Seimo posėdy- 
je- vėltos pačios kalbos, ne ramus įvykių vertinimas, ne pasididžiavimas laimė- 
jimais, o kaltinimai, kaltinimai... 


2005 metų sausio 14 diena, penktadienis, Vilnius-Čikaga. Paskambino 
prezidentas George'as W. Bushas. Konferencinio sujungimo būdu pokalbyje 
dalyvavo ir Lenkijos prezidentas Aleksanderis Kwašniewskis. Maždaug 15 mi- 
nučių kalbėjomės apie įvykius Ukrainoje. G. W. Bushas dėkojo mums už sėk- 
mingą tarpininkavimą Kijeve. 

Net sunku patikėti, kaip plačiai pasklido žinia apie šią mūsų misiją. Po atos- 
togų Kenijoje grįžęs mano patarėjas Darius Gudelis papasakojo, kad vienoje 
atkampioje vietovėje sugedus džipui lūkuriavo pagalbos kažkokiame nutriušu- 
siame vietos bare, kurio savininkas - seniai Afrikoje gyvenantis baltasis. Išgir- 
dęs, kad jo svečiai iš Lietuvos, jis pasakė: „A, girdėjau, jūsų prezidentas neseniai 
padėjo Ukrainai“ Iš nustebimo mūsiškiai vos nenukrito nuo kėdžių. 

Kone iki paskutinės akimirkos nebuvo aišku, ar galėsiu išskristi atostogų. Esu 
pakviestas į Ukrainos prezidento Viktoro Juščenkos inauguracijos iškilmes, ku- 
rios turėjo įvykti sausio 18 dieną. Tačiau rinkimus pralaimėjęs Viktoras Janu- 
kovyčius apskundė jų rezultatus Aukščiausiajam Teismui. Neaišku, kada įvyks 
inauguracija. Nutariau nelaukti, antraip mano atostogos gali ne tik sutrumpėti, 
betiriš viso žlugti. Paskambinau Seimo pirmininkui Artūrui Paulauskui ir įgalio- 
jau jį pavaduoti mane atstovaujant Lietuvai Kijeve per inauguracijos iškilmes. 


2005 metų sausio 16 diena, sekmadienis, Ikstapa. Čia - niekas nesikei- 
čia. Saulė kaitri kaip visuomet, oro temperatūra — 29 laipsniai šilumos, visur 
žaluma, žydi gėlės. Sunku patikėti, kad Lietuvoje dabar - pats žiemos vidurys. Ir 
vandenynas žydras kaip dangus. Kitas pasaulis. Gali pamanyti, kad čia niekuo- 
met nebūna nei vargo, nei rūpesčių. 


2005 metų sausio 20 diena, Ikstapa. Ilsiuosi, net dienoraštį ne kiekvieną 
dieną rašau. Tačiau ryšį su Lietuva palaikau nuolat - kasdien du kartus kalbuosi 
telefonu. Rytais Rita Grumadaitė ir Edminas Bagdonas informuoja apie Prezi- 
dentūros darbus, suderiname pranešimus žiniasklaidai. Po pietų faksu man iš 
Vilniaus atsiunčiamos spaudos apžvalgos. 

Viena svarbiausių žiniasklaidos temų — ar gegužės 9 dieną vyksiu į Maskvą 
minėti Sovietų Sąjungos pergalės prieš nacistinę Vokietiją. Sulaukiau kokio 

milijono patarimų, ką man daryti. Gal ir gerai, kad dabar esu toli nuo Lietu- 
vos, - galiu išvengti tiesioginio spaudimo. Jau esu viską apgalvojęs ir iš esmės 
apsisprendęs. Dar pasitarsiu su Juliumi Šmulkščiu - jis gali pažvelgti į problemą 
lyg iš šalies — ir tada galutinai nuspręsiu. 

Įdomių žinių atėjo iš Estijos. Prezidentas Arnoldas Rūūtelis lankėsi Mask- 
voje ir ten Vladimiras Putinas net tris kartus jo teiravosi, ar atvyks į gegužės 
9-osios iškilmes. Jis išsisuko nuo tiesaus atsakymo, o Kijeve per Viktoro Juščen- 
kos inauguraciją Artūrui Paulauskui pasakė, kad lauks, kol aš grįšiu iš atostogų, 
ir tada, pasikalbėjęs su manimi, paskelbs savo sprendimą. 

Beje, Vaira Vykė-Freiberga su A. Paulausku Kijeve bendravo pabrėžtinai šal- 
tai ir net atšiauriai, nerodė jokio noro bent trumpai pasikalbėti. Atrodo, pati 
supranta, kad nekaip mūsų su A. Rūūteliu atžvilgiu pasielgė, o dabar dar širsta. 

Nudžiugino Seimas - slaptu balsavimu patvirtino Rasą Budbergytę valsty- 
bės kontroliere, nors būta įvairių kalbų. Prezidentūrą pasiekė visokių gandų, 
kad jos kandidatūra gali būti atmesta, nes socialdemokratai ir Darbo partija jai 
nepritaria. Laikau tai svarbiu savo laimėjimu. 


2005 metų sausio 26 diena, Ikstapa. Lietuvoje nerimsta diskusijos, ar man 
verta vykti į gegužės 9-osios iškilmes. Įsitikinau, kad teisingai pasielgiau iki šiol 
nepaskelbęs, kaip elgsiuosi. Tai leido visuomenei išsakyti įvairias nuomones, 
pasiginčyti. Dabar bus ir man lengviau išdėstyti savo argumentus, kodėl esu įsi- 
tikinęs, kad Lietuvos prezidentas negali dalyvauti tokiame Maskvos renginyje. 


PASTABOS PARAŠTĖSE 


Prisipažinsiu, kad širdimi iš karto, kai tik gavau kvietimą, jutau negalįs vykti į 
Maskvą švęsti stalininės Rusijos pergalės prieš hitlerinę Vokietiją. Tačiau supra- 
tau, kad negaliu vadovautis tik savo asmeniniais jausmais. Reikėjo gerai apsvars- 
tyti, kokia bus tarptautinė reakcija, kaip mano atsisakymas dalyvauti Maskvos 
renginyje atsilieps santykiams su Rusija, kokių Lietuvos visuomenės vertinimų 
sulauks vienoks ar kitoks apsisprendimas. Kita vertus, jaučiau, kad okupantų re- 
presijas išgyvenę žmonės negalėtų suprasti ir atleisti, jei, nekreipdamas dėmesio 
į jų patirtas kančias, vykčiau pagerbti, mūsų akimis žvelgiant, okupacinės Sovie- 
tų Sąjungos kariuomenės ir dalyvaučiau jos teisių perėmėjos Rusijos kariniame 
parade. Vis dėlto skelbti savo sprendimo neskubėjau, kad pati visuomenė turėtų 
daugiau laiko padiskutuoti ir aptarti visus argumentus „už“ ir „prieš“. 

Dabar, praėjus jau keleriems metams, man dar aiškiau, kad širdies iš kar- 
to padiktuotas sprendimas buvo visiškai teisingas, o vykdamas į Maskvą, bū- 
čiau padaręs didelę klaidą. Kaip paaiškėjo, tarptautinė bendruomenė puikiai 
suprato, kodėl mes taip nusprendėme. Deja, dėl Latvijos prezidentės Vairos 
Vykės-Freibergos pozicijos nepavyko suderinti bendros Baltijos šalių pozicijos. 
Gal ji, tai jausdama, po kelerių metų, jau baigusi kadenciją, mėgino teisintis, 
kaltę versdama man ir Estijos prezidentui Arnoldui Rūūteliui. Bet aišku, kad 
būtent jos vienašališkas sprendimas keliauti į sovietų pergalės minėjimą suardė 
mūsų vienybę, o ir Latvijai jokios naudos tai nedavė. 

Beje, į iškilmes Maskvoje nuvykęs Lenkijos prezidentas Aleksanderis Kwaš- 
niewskis vėliau man sakė, kad apgailestauja nesekęs mano pavyzdžiu. 


2005 metų sausio 26 diena. Tęsiasi ginčai dėl KGB rezervistų, kaista atmo- 
sfera Seime. Man sunku iš Meksikos susidaryti aiškų vaizdą, kas vyksta, bet abejo- 
ju, ar šis triukšmas padės visuomenei geriau suvokti skaudžius praeities įvykius. 

Ryte telefonu kalbėdamasis su savo štabu išgirdau, kad Vyriausybė ketina 
vidaus tarnybos pulkus atimti iš Policijos departamento ir padaryti tiesiogiai 
pavaldžius Vidaus reikalų ministerijai, nors Valstybės gynybos taryboje buvo 
nuspręsta to nedaryti. Paskambinau į Vilnių premjerui Algirdui Brazauskui, bet 
jis tik nelabai suprantamai aiškino, kad tai esmingai nieko nekeičia. Kam tuo- 
met kaitalioti nusistovėjusią tvarką? 

O Ikstapa, atrodo, egzistuoja kažkokioje kitoje erdvėje, kur nėra jokių prob- 
lemų. Visas dienas šviečia saulė, spindi žydras dangus ir ošia beribis vandeny- 
nas. Jaučiuosi puikiai pailsėjęs. Neskaitant mūsų, čia poilsiauja dar apie 15 lie- 
tuvių iš Čikagos ir Los Andželo. 


2005 metų sausio 31 diena, Ikstapa. Atostogos Meksikoje eina prie pabai- 
gos. Po poros dienų išskrendu į Čikagą, o iš ten —- namo. Kaip man kasdien pra- 
neša štabas, politinė situacija Lietuvoje nesikeičia - tebekovojama su praeities 
šmėklomis, medžiojami tikri ar tariami KGB agentai. 

Iš Čikagos paskambinsiu Aleksanderiui Kwašniewskiui. Jis skrenda į Vašing- 
toną, todėl reikia pasikalbėti prieš jam susitinkant su George'u W. Bushu. 


2005 metų vasario 2 diena, Ikstapa. Atostogos baigėsi. Šį kartą Lietuvoje 


nieko neįvyko, kas būtų vertę jas nutraukti anksčiau, nei numatyta, kaip vis nu- 
tikdavo per pirmąją mano kadenciją. 

2005 metų vasario 8 diena, Vilnius. Atskridus į Vilnių, Alma nuvažiavo 
namo į Turniškes, o aš - tiesiai į Prezidentūrą. Susitikau su „Jukos“ bendro- 
vės valdybos pirmininku Stevenu Theede'u. Kalbėjomės apie galimą „Mažeikių 
naftos“ akcijų pardavimą. Kai buvo suimtas „Jukos“ vadovas Michailas Chodor- 
kovskis, bendrovės ateitis neatrodo optimistinė. Rusijos valdžia visomis prie- 
monėmis ją žlugdo, stumia į bankrotą, o tai negali neatsiliepti ir „Mažeikių naf- 
tai, kurios 45 proc. akcijų valdo Lietuva. Mums gali brangiai kainuoti Rusijos 
valdžios pasiryžimas sunaikinti „Jukos“ bendrovę. 


PASTABOS PARAŠTĖSE 


Kai sužinojome, kad suimtas „Jukos“ vadovas Michailas Chodorkovskis, ku- 
rio bylą laikėme grynai politine, ėmėme nuogąstauti, kad „Mažeikių naftą“ 
perims kuri nors Kremliaus visiškai kontroliuojama rusų bendrovė. Tai kėlė 
grėsmę, kad mūsų energetinė priklausomybė nuo Rusijos dar labiau išaugs. 
Todėl labai atidžiai stebėjome padėtį ir ketinome užkirsti kelią tokiam rusų 
įsiviešpatavimui mūsų energetikos ūkyje. 


Prezidentas Valdas Adamkus susitiko su „Jukos“ bendrovės valdybos pirmininku Stevenu Theede'u. 
Vilnius, 2005 m. vasario 8 d. 

Kai į Mažeikius atėjo „Jukos“ bendrovė, iš pradžių taip pat buvo nerimo, ar 
Kremlius nedarys jai įtakos ir nemėgins energetikos svertų naudoti politiniais 
sumetimais. Tačiau tai nepasitvirtino. „Jukos“ turbūt buvo vakarietiškiausiais 
metodais valdoma rusų bendrovė. Susitikau Vilniuje ir su pačiu M. Chodor- 
kovskiu, bendravome porą valandų. Jis man pasirodė esąs labai sąžiningas, 
šiuolaikiškai mąstantis vadovas, nepainiojantis ekonomikos ir politikos. Todėl 
kai vėliau „Jukos“ vadovas buvo ilgiems metams įkalintas, asmeniškai dėl to 
išgyvenau, jį nuoširdžiai užjaučiau ir laikiau už savo įsitikinimus kenčiančiu po- 
litiniu kaliniu. Man, kaip ir daugeliui ES politikų, buvo aišku, kad M. Chodor- 
kovskio teismas neturi nieko bendra su teise, bet tarptautinė bendruomenė 
turi labai nedaug galimybių spausti Maskvą, kad jis būtų išlaisvintas. Gal ne 
viskas, kas įmanoma, ir buvo padaryta. 


2005 metų vasario 9 diena, Vilnius. „Mažeikių naftos“ ateitis jau kelia poli- 
tinę įtampą valdančiojoje koalicijoje. Ateina žinių, kad dėl bendrovės valdymo 
ir valstybei priklausančio akcijų paketo premjeras Algirdas Brazauskas susikirto 
su ūkio ministru Viktoru Uspaskichu. Net svarstoma, kad valdančioji koalicija 
ima aižėti. Tad išsikviečiau premjerą A. Brazauską ir pusantros valandos kalbė- 
jomės apie politinę padėtį. Jis man garantavo, kad Vyriausybė normaliai dirba ir 
jokios krizės nėra, nors ministrų kabineto narių nuomonės ne visuomet sutam- 
pa ir ypač dažnai kitokios pozicijos laikosi V. Uspaskichas. 

Jau aišku, kad Latvijos prezidentei Vairai Vykei-Freibergai išsišokus ir pasku- 
bėjus pareikšti, kad ji vyksta į gegužės 9-osios iškilmes Maskvoje, bendros Baltijos 
šalių pozicijos nebus įmanoma suformuoti. Šiandien padėtį aptarėme su Estijos 
prezidentu Arnoldu Rūūteliu. Jis papasakojo apie savo susitikimą Maskvoje su 
Vladimiru Putinu. Rusijos prezidentas ragino atvykti į gegužės 9-osios iškilmes ir 
mainais siūlė pasirašyti sienų sutartį bei kai kurių kitų smulkesnių lengvatų Estijai. 
Tačiau A. Rūūtelis nieko nepažadėjo ir pasirengęs savo poziciją derinti su Lietuva, 
todėl sutarėme susitikti dviese, nekviesdami į kompaniją V. Vykės-Freibergos. 


2005 metų vasario 10 diena, Vilnius. Labiau perkrautą dienotvarkę kaip 
šiandien sunku ir įsivaizduoti. Iš ryto vykau atidaryti VI Vilniaus knygų mugės, 
kasmet ji vis įspūdingesnė, dalyvauja vis daugiau užsienio leidėjų ir rašytojų. 
Per pietus priėmiau Prancūzijos užsienio reikalų ministrą Michelį Barnier. 
Dvi valandas pietaudami aptarinėjome Europos reikalus. Ypač daug kalbėjomės 
apie ES ir JAV santykius ir jų perspektyvas po rinkimų pasikeitus Vašingtono 

Prezidento viešnia - pasaulinio garso Australijos rašytoja Colleen McCullough. 


administracijai. Prancūzai nelabai ir slepia antipatiją JAV politikai ir atvirai 
sako, kad reikia mažinti Vašingtono kišimąsi į Europos reikalus. Papasakojau ir 
apie mums kilusią problemą dėl Maskvos kvietimo atvykti į gegužės 9-osios iš- 
kilmes. M. Barnier sakė suprantąs, kad mus tai stumia į keblią padėtį. Jis taip pat 
perdavė prezidento Jacgues'o Chiraco kvietimą šiemet apsilankyti Paryžiuje. 

Po šio susitikimo priėmiau žinomą diplomatą, buvusį JAV ambasadorių 
Jungtinėse Tautose Richardą Holbrooke'ą. Kalbėjomės apie tarptautinę politi- 
nę situaciją, Lietuvos santykius su Rusija. 

Galiausiai susitikau su pirmą kartą Lietuvoje besilankančia pasaulinio garso 
Australijos rašytoja, mokslininke, politike Colleen McCullough. Labai įdomi, 
originaliai mąstanti asmenybė. 

Po tokios gausybės susitikimų vos spėjau grįžti namo vakarienės. Šiandien — 
Almos gimimo diena. Tai jautėsi vos įėjus pro duris - namai prakvipę gėlėmis. 
Visą vakarą netilo telefono skambučiai — ištisa sveikinimų lavina. Tariau ir aš: 
„Nuoširdžiausi linkėjimai, mano brangiausioji!“ 


2005 metų Vasario 16-oji, Vilnius. Valstybės atkūrimo metinės. Vis susi- 
mąstau apie šios dienos prasmę. Po 50-ties metų sumaišties, milžiniškų netekčių, 


Minint Vasario 16-ąją. 


1.53 


moralinių ir dvasinių vertybių žlugdymo negali stebėtis ir priekaištauti, kad dalis 
visuomenės abejinga savo valstybei, nepuoselėja jokių patriotinių jausmų. 

Pasitaikė šiam metų laikui maloni diena: lengvas šaltukas — tik 6 laipsniai 
žemiau nulio. Pirmiausia kartu su Artūru Paulausku ir Algirdu Brazausku pa- 
dėjome gėlių prie dr. Jono Basanavičiaus kapo. Grįžęs į Prezidentūrą įteikiau 
valstybės apdovanojimus, Daukanto aikštėje dalyvavau vėliavų iškėlimo cere- 
monijoje. Vėliau su Alma nuvykau į mišias Arkikatedroje, joms pasibaigus prie 
Krašto apsaugos ministerijos pagerbiau žuvusiuosius už tėvynės laisvę. 

Vakare Operos ir baleto teatre prasidėjo iškilmingas minėjimas. Pasakiau kal- 
bą, pabrėžiau asmeninės atsakomybės ir moralės principų svarbą visuomenės 
gyvenime. Po puikaus Lietuvos simfoninio orkestro koncerto čia pat Operos ir 
baleto teatro rūmuose surengėme priėmimą, kuriame dalyvavo apie tūkstantį 


Kalba Valstybės atkūrimo metinių proga Operos ir baleto teatre. Vilnius, 2005 m. vasario 16 d. 


svečių. Šį kartą kvietėme nemažai žmonių iš provincijos - merus, kitus miestų 
ir rajonų pareigūnus. 

Per priėmimą pusvalandžiui išvykau į Katedros aikštę pasveikinti tūkstančių 
žmonių, atėjusių pasiklausyti šventinio koncerto. Gaila, kad į vakarą ėmė pras- 
tėti oras. Šalta, žvarbu, bet šildo šventinė žmonių nuotaika. 


2005 metų vasario 18 diena, Zagrebas. Atvykau į Kroatijos prezidento 
Stjepano Mesičiaus inauguraciją. Jis išrinktas antrajai kadencijai. Iškilmėse da- 
lyvauja dar dešimties valstybių prezidentai arba ministrai pirmininkai. Kroati- 
joje Žiema visiškai kitokia nei Lietuvoje - neįprastai šilta ir saulėta diena. 

Buvo įdomu palyginti mūsų ir Kroatijos prezidento inauguracijos ceremo- 
niją. Priesaika priimama atviroje vietoje, Šv. Morkaus aikštėje priešais Zagrebo 
katedrą. Iškilmės palyginti kuklios. Su S. Mesičiumi seniai esame pažįstami. Gal 
todėl man ir Lenkijos prezidentui Aleksanderiui Kwašniewskiui jis parodė iš- 
skirtinį dėmesį. Kartu pabendravome ir su naujuoju Ukrainos prezidentu Vik- 
toru Juščenka. Mane pamatęs, jis apsikabino ir tarė „ačiū“. „Jei ne jūsų pagalba, 
vargu ar šiandien Ukraina būtų tokia šalis, kokia ji tapo“, — pasakė Ukrainos 
prezidentas girdint visiems svečiams. 


Kroatijos prezidentas Stjepanas Mesičius pasitinka į inauguracijos iškilmes atvykusį 


prezidentą Valdą Adamkų. Zagrebas, 2005 m. vasario 18 d. 


Sakyčiau, dėl šio susitikimo iš dalies ir nusprendžiau vykti į inauguraciją 
pats, o ne deleguoti užsienio reikalų ministrą. Pasinaudoję proga, suderinome 
su V. Juščenka tolesnius trišalio Lenkijos, Lietuvos ir Ukrainos bendradarbia- 
vimo planus. 

2005 metų vasario 21 diena, Vilnius. Ryte susitikau su krašto apsaugos mi- 
nistru Gediminu Kirkilu ir kariuomenės vadu generolu Valdu Tutkumi aptarti 
Lietuvos dalyvavimo Afganistano atkūrimo misijoje. Kilo problema. Ispanija 
pareikalavo perduoti jai administruoti Lietuvai jau pažadėtą teritoriją, o mums 
nori įpiršti 2 000 metrų aukštyje esančias kalnuotas vietoves. Suabejojau, ar 
lietuviams gerai seksis aklimatizuotis tokiame aukštyje. Nurodžiau aiškiai iš- 
dėstyti NATO vadovybei mūsų poziciją. 

Jau rengdamasis vykti į oro uostą, užmečiau akį į CNN žinių programą. Vyko 
tiesioginė transliacija iš Briuselio, kur ir skrendu. Perrinktas antrai kadencijai 
prezidentas George'as W. Bushas ten sakė pirmąją po rinkimų kalbą Europo- 
je. Apžvelgdamas įvykius mūsų žemyne, jis itin pabrėžė demokratinių rinkimų 
Ukrainoje svarbą. Ir nelauktai paminėjo dvi pavardes - Lenkijos prezidento 
A. Kwašniewskio ir mano, teigdamas, kad daug nuveikėme įtvirtinant Ukraino- 
je politinį stabilumą ir plėtojant demokratiją. 


2005 metų vasario 22 diena, Briuselis. Nuo ryto iki vakaro bendrauju su 
ES valstybių vadovais. Tik atvykęs į NATO būstinę, susitikau su Latvijos prezi- 
dente Vaira Vyke-Freiberga. Iš anksto svarsčiau, kaip reikės su ja bendrauti, kai 
ji išsišoko paskelbusi pareiškimą, kad vyks į gegužės 9-osios iškilmes Maskvo- 
je, nepasitarusi ir nepranešusi apie šį savo sprendimą nei Lietuvai, nei Estijai. 
Pasisveikinome labai draugiškai, apsikeisdami bučkiais į skruostus. Tačiau tuo 


NATO viršūnių susitikimas. Briuselis, 2005 m. vasario 22 d. 

mūsų draugystė ir baigėsi. Per posėdį sėdėjome greta, bet nė vienu žodžiu ne- 
persimetėme apie jos pareiškimą. Jautėsi įtampa, kol išsiskyrėme. 

NATO viršūnių susitikimo pirmasis posėdis buvo skirtas Ukrainai. Po Šiau- 
rės Aljanso generalinio sekretoriaus įžanginio žodžio pasakyti kalbą pakviestas 
svečias - Ukrainos prezidentas Viktoras Juščenka. Netikėtai Prancūzijos prezi- 
dentas Jacgues'as Chiracas atsistoja ir demonstratyviai išeina iš salės. Nežinau 
priežasčių, kodėl jis taip priešiškai nusiteikęs Ukrainos atžvilgiu, bet tai buvo 
akivaizdus akibrokštas. 

V. Juščenkai baigus kalbėti, girdžiu: kviečiamas pasisakyti aš. O jau po ma- 
nęs kalbėjo G. W. Bushas, T. Blairas. Tai buvo aiškus mūsų su A. Kwašniewskiu 
diplomatinių pastangų įveikiant politinę krizę Ukrainoje įvertinimas. 

Uždarame posėdyje, kuriame dalyvavo ir JAV prezidentas G. W. Bushas, ES 
valstybių vadovai aptarė bendrijos santykius su Rusija. Išsakiau jam mūsų susirū- 
pinimą dėl pastaruoju metu Baltijos šalių atžvilgiu Kremliaus skelbiamų priešiš- 
kų ir net grasinamų pareiškimų. Paprašiau G. W. Busho, kai jis rytoj Bratislavoje 
susitiks su V. Putinu, perduoti mūsų nuoširdų norą palaikyti kuo draugiškesnius 
santykius su Rusija, bet kartu pasakyti, jog priešiški Maskvos pareiškimai tam 
kliudo ir kelia mums nerimą. JAV prezidentas tvirtai pažadėjo įvykdyti šį prašy- 
mą. Gal kada pavyks ir sužinoti, kaip klostėsi jo pokalbis su V. Putinu. 


2005 metų vasario 25 diena, Vilnius. Kalbėjausi telefonu su Estijos pre- 
zidentu Arnoldu Rūūteliu. Pranešiau, kad savo sprendimą dėl gegužės 9-osios 
iškilmių Maskvoje paskelbsiu kovo 7-ąją. Sutarėme, kad ir jis tai padarys tą pa- 
čią dieną. 


2005 metų vasario 28 diena, Vilnius. Pirmą kartą istorijoje į Lietuvą valsty- 
binio vizito atvyko Slovakijos prezidentas Ivanas Gašparovičius su žmona Silvia. 

Saulėta, šviesi, bet labai šalta diena — termometras rodo net minus 18. Dėl 
to nutiko keletas smulkių nesklandumų. Pirmiausia, važiuojant garbės kuopai į 
iškilmes, sugedo autobusas. Eidamas su Alma į sutikimo ceremoniją, iškart pa- 
stebėjau, kad išrikiuotas dalinys atrodo labai skystai - stovėjo tik trečdalis kuo- 
pos. Negana to, pasirodo, esant tokiam šalčiui pučiamųjų orkestras negali groti, 
nes muzikantų lūpos prišąla prie dūdų metalo. Tuomet paleidžiamas įrašas, o 
orkestras tik imituoja, kad groja. Stebėjau, kaip kapelmeisteris išraiškingai, net 
pasišokėdamas diriguoja per garsiakalbius sklindančiam įrašui. Jei nežinosi, kas 
vyksta, nelabai ir suprasi. Bet vėl nesusipratimas - kuopos vadui dar nebaigus 
raporto, paskubėjo paleisti maršą... 

Su valstybiniu vizitu atvykusio Slovakijos prezidento Ivano Gašparovičiaus ir 
jo žmonos Silvios sutikimas Prezidentūroje. Vilnius, 2005 m. vasario 28 d. 


Visa kita vyko be priekaištų. Aptarėme Lietuvos ir Slovakijos santykių plėtrą 
mūsų šalims tapus ES narėmis, susitikome su verslininkais, sutarėme glaudžiau 
bendradarbiauti sprendžiant abiem valstybėms ir visam regionui svarbius tarp- 
tautinius reikalus. 


2005 metų kovo 1 diena, Vilnius. Per pietus susitikau su Mstislavu Rostro- 
povičiumi, kurio fondas globoja talentingus Lietuvos vaikus. Jis pakvietė mus 
su Alma gegužės viduryje atvykti į Maskvą, kur su žmona Galina Višnevskaja 
švęs savo santuokos 50-metį. Padėkojęs pajuokavau, kad greičiausiai Vladimi- 
ras Putinas neišduos man vizos, kai nenuvyksiu į jo rengiamas Sovietų Sąjungos 
pergalės prieš fašistinę Vokietiją 60-ųjų metinių iškilmes. 

Vėliau dar kalbėjausi su Švedijos parlamento pirmininku Bjėrnu von Sy- 
dowu. O dieną baigiau rengdamas pareiškimą, kuriuo paskelbsiu, kodėl nevyk- 
siu į gegužės 9-osios iškilmes Maskvoje. 


2005 metų kovo 3 diena, Vilnius. Diskusijos dėl to, ar Lietuvos prezidentui 
reikia vykti į gegužės 9-osios minėjimą Maskvoje, vis karštesnės. Penkiasdešimt is- 
torikų pasirašė laišką, kuriame pasisakoma prieš mano dalyvavimą tokiose iškilmė- 
se. Tuo tarpu šiandien pas mane apsilankiusi Lietuvos pramonininkų konfedera- 

cijos delegacija, vadovaujama Bronislovo Lubio, priešingai, įtikinėjo, kad būtinai 
vykčiau į Maskvą. Televizijos reporteriams įvairiose vietovėse apklausus žmones 
gatvėse, maždaug keturi iš penkių sakė, kad nereikia dalyvauti minėjime. Iš Estijos 
ateina žinių, kad šios šalies prezidentas į gegužės 9-osios minėjimą nevyks. 


2005 metų kovo 7 diena, Vilnius. Žiniasklaida nuo pat ryto pranešinėja, 
kad šiandien paskelbsiu, ar ketinu vykti į gegužės 9-osios minėjimą Maskvoje. 
Prezidentūroje virė darbas. Iš Talino mums pranešė, kad prezidentas Arnoldas 
Rūūtelis savo sprendimą skelbs tuo pat metu kaip ir aš, o laiką dar paderinsime. 
Paprašiau perduoti mano kvietimą Rusijos Federacijos ambasadoriui atvykti pas 
mane 15 valandą. Prieš tai paskambinau Latvijos prezidentei Vairai Vykei-Frei- 
bergai ir informavau ją, kad apsisprendžiau į Maskvą nevykti. Pasirodo, ji jau 
anksčiau šia tema kalbėjosi su A. Rūūteliu. 

Mūsų pokalbis buvo pabrėžtinai šaltas. Jos tonas buvo net nelabai manda- 
gus. V. Vykė-Freiberga bandė kaltinti mane, neva pernai Vilniuje jai lyg ir da- 
viau suprasti, jog ketinu vykti į gegužės 9-osios iškilmes, ir jinai tuo vadovavosi 


Smagus pokalbis su Vilniuje apsilankiusiu violončelininku ir dirigentu Mstislavu Rostropovičiumi. 
Vilnius, 2005 m. kovo 1 d. 

priimdama savo sprendimą. Tai netiesa. Šiuo klausimu tuomet nebuvo jokios 
kalbos. Ji dar teigė, kad didžiosios valstybės, kaip antai Vokietija ir Prancūzija, 
atsisakymo vykti į Maskvą nesupras. Patikinau ją, kad irgi konsultavausi tose 
šalyse ir susidariau visiškai kitokią nuomonę nei ji. 

Paskutinis V. Vykės-Freibergos argumentas, nuskambėjęs kaip pasiteisini- 
mas, - kad ją vykti į Maskvą spaudžia Saeima, Latvijos vyriausybė ir visuome- 
nė. Atsakiau, kad Lietuvoje padėtis priešinga, ir išreiškiau viltį, jog skirtingas 
mūsų požiūris į Kremliaus rengiamas iškilmes nepakenks glaudžiam Baltijos 
šalių bendradarbiavimui. 

Tuomet nustebino jos klausimas, ar atvyksiu gegužės 4-ąją į Rygą jų tauti- 
nės šventės proga. Atsakiau, kad net nesu gavęs kvietimo. Latvijos prezidentė 
netikėtai pareiškė, kad ji tiesiog negali tuo patikėti ir pasitikrins šią informaciją. 
„Jeigu abejojate mano žodžiais, prašau, tikrinkite“, - teliko atšauti. 

Tuo metu ji jau kalbėjo pakeltu tonu, tiesiog atšiauriai. Jautėsi, kad Latvi- 
jos prezidentė puikiai supranta pati sugriovusi mūsų pasitarimus dėl kelionės į 
Maskvą, o išsišokdama ir pirmoji paskelbdama savo sprendimą vykti švęsti so- 
vietų pergalės jubiliejaus, matyt, tikėjosi, jog ir mes su A. Rūūteliu būsime pri- 
versti sekti jos pavyzdžiu. Bet planas nepavyko, ir V. Vykė-Freiberga net menkai 
slėpė savo susierzinimą. 

Netrukus po šio pokalbio į Prezidentūrą elektroniniu paštu atėjo kvietimas ge- 
gužės 4-ąją atvykti į Rygą minėti Latvijos nepriklausomybės atkūrimo dienos. 


2005 metų kovo 8 diena, Vilnius. Mano sprendimą nevykti į gegužės 
9-osios iškilmes Maskvoje komentuoja viso pasaulio žiniasklaida. Internete jau 
pirmą dieną paskelbta per 3 tūkstančius komentarų - daugiau nei 90 proc. man 
pritaria. Oficialios Maskvos reakcijos dar nėra, o Rusijos televizijos komenta- 
toriai pratrūko tiesiog isteriškais grasinimais, kad dabar mūsų šalių santykiai 
katastrofiškai pablogės. 

Vienu laiku analogišką sprendimą paskelbęs Estijos prezidentas Arnoldas 
Rūūtelis sulaukė ir neigiamų žiniasklaidos vertinimų. Tuo tarpu latvių spauda 
mėgina įtikinti savo šalies visuomenę, kad jų prezidentė, vienintelė iš Baltijos 
valstybių vadovų nuvykusi į Maskvą, neva primins pasauliui 50 metų trukusią 
Latvijos okupaciją. Keista logika! 

Tačiau galvodamas apie Baltijos šalių santykių ateitį, esu įsitikinęs, kad šis 
nuomonių išsiskyrimas ne tik nepakenks mūsų bendradarbiavimui, bet ir bus 
pamoka, jog mums reikia daugiau geros valios bei atvirumo, grindžiamo mūsų 
bendros praeities išgyvenimais. 

2005 metų kovo 9 diena, Vilnius. Oficialaus dviejų dienų vizito į Lietuvą 
atvyko Lenkijos prezidentas Aleksanderis Kwašniewskis su žmona Jolanta, ly- 
dimi gausios delegacijos ir didžiulio būrio žurnalistų. 

Aptarėme dvišalių santykių problemas. Bene svarbiausia - Lietuvos lenkų 
pavardžių rašymas originalia forma lenkiškais rašmenimis. Mūsų valstybinės 
kalbos įstatymas tai draudžia. Ginčas dėl to vyksta jau daugybę metų, kone nuo 
pat nepriklausomybės atkūrimo. Sudarėme lietuvių ir lenkų darbo grupę, kuri 
jau parengė savo siūlymus. 

Dar viena problema —- žemės nuosavybės grąžinimas lenkų gausiai gyvena- 
mose Vilniaus krašto teritorijose. Čia taip pat judame pirmyn. Norime spėti šias 
problemas išspręsti dar iki rudens, kol baigsis antroji prezidento A. Kwašniewskio 
kadencija, nes nežinia, kaip klostysis santykiai su naujuoju Lenkijos vadovu. 

Po pietų nuvykome į Šv. Jonų bažnyčią, kur A. Kwašniewskiui buvo iškilmin- 
gai įteiktos Vilniaus universiteto garbės daktaro regalijos. Tai buvo jaudinanti 
ceremonija. Jausminga prezidento A. Kwašniewskio kalba, kurioje jis prisiminė 
netoli Vilniaus gimusią savo motiną, ne vienam išspaudė ir ašarą. 

Vakare surengėme vakarienę prezidento A. Kwašniewskio ir jo žmonos Jo- 
lantos garbei. Svečiai nesiskirstė kone iki vidurnakčio, ir tai geriausias įrodymas, 
kad išvengėme formalaus oficialumo. 


Lenkijos prezidento Aleksanderio Kwašniewskio ir jo žmonos Jolantos valstybinio 
vizito Lietuvoje akimirkos. 

PASTABOS PARAŠTĖSE 


Jau tada lenkų reikalavimas įteisinti pavardžių rašymą lenkiškais rašmenimis 
buvo įsisenėjusi problema, keliama ir politiniu lygiu per dvišalius susitikimus, 
kurstanti įtampą tarp Lietuvos ir Lenkijos. Vis dėlto mūsų šalių bendradarbia- 
vimui tai stipriau nepakenkė, nes galėjome remtis tvirtais asmeniniais vadovų 
santykiais, tarpusavio supratimu. Nei aš, nei Lenkijos prezidentas Aleksanderis 
Kwašniewskis, o vėliau ir Lechas Kaczynskis nenorėjome, kad dėl lenkiškų pa- 
vardžių rašybos nukentėtų abiejų valstybių strateginiai ryšiai. 

Sykį man A. Kwašniewskis, kalbantis privačiai, pasakė: „Pavardžių proble- 
ma lieka neišspręsta, suprantu, kaip tau nelengva ką pakeisti, bet suprask ir 
mane - padėtis Lenkijoje tokia, kad ir aš negaliu per mūsų susitikimus vis 
nekelti šio klausimo. Nekaitindami emocijų, ieškokim, koks būtų įmanomas 
sprendimas, kuris tenkintų ir nuramintų abi šalis.“ 

Tačiau turime savikritiškai pripažinti, kad Lietuva neparodė politinio lankstu- 
mo spręsdama lenkiškų pavardžių rašybos problemą. Buvo galima rasti komp- 
romisinį sprendimą. Toks pasiūlymas ir buvo pateiktas: abiejose šalyse tautinių 
mažumų pavardes rašyti valstybine kalba ir originalia forma tame pačiame ar 
gretimame paso puslapyje. Aš net patikinau prezidentą A. Kwašniewskį, kad 
bus priimta tai numatanti įstatymo pataisa. Iš tiesų aukščiausiu politiniu lygiu 
jau buvome dėl to sutarę, teliko sulaukti Seimo pritarimo, bet ten procesas ir 
įstrigo. Gal lenkai net galėtų kaltinti mane, kad jiems neatsakingai žarsčiau pa- 
žadus ar net juos apgaudinėjau, o realiai nieko nedariau. Tačiau iš tikrųjų buvau 
nuoširdžiai įsitikinęs, kad sugebėsime išspręsti šią mūsų santykius kartinančią 
pavardžių rašybos problemą, ir jau atrodė, kad net dėl to sutarėme. Deja, mano 
kadencija baigėsi, o padėti tašką šiam pemnelyg užsitęsusiam ginčui nepavyko. 

Prabėgo dar keleri metai, bet Lietuva vis dar neįteisinusi lenkų pavardžių 
rašybos originalia forma. Lenkija nesiliauja kėlusi kategoriškų reikalavimų, ir 
tarpvalstybiniai santykiai per šį laiką tik smarkiai pablogėjo. 


2005 metų kovo 10 diena, Kaunas. Tęsiasi Lenkijos prezidento Aleksande- 
rio Kwašniewskio vizitas. Iš ryto padėjome gėlių prie Jono Basanavičiaus ir Jo- 
zefo Pilsudskio širdies kapų. Netrukus dviem autobusais su Lietuvos ir Lenkijos 
delegacijomis išvykome į Kauną. Pakeliui apžiūrėjome Kruonio hidroakumulia- 


cinę elektrinę, kuri bus labai naudinga, kai nutiesime elektros tiltą į Lenkiją. 

Kauno rotušėje A. Kwašniewskiui, pirmajam užsieniečiui, buvo suteiktas šio 
miesto garbės piliečio vardas. Į Lenkiją svečiai išskrido iš Karmėlavos oro uosto. 


2005 metų kovo 11 diena, Vilnius. 15-osios Nepriklausomybės atkūrimo 
metinės: priėmimai, interviu, mišios, paradai. Tradicinis iškilmingas posėdis 
Seime šiemet surengtas vakare, simboliškai prisimenant istorinį momentą, kai 
prieš 15 metų 22 valandą 44 minutės šioje salėje buvo paskelbtas Lietuvos Ne- 
priklausomybės Atkūrimo Aktas. 


2005 metų kovo 13 diena, Jeruzalė. Pirmą sykį atvykau vizito į Izraelį Ho- 
lokausto muziejaus „Yad Vashem“ atidarymo proga. Atskridome viena diena 
anksčiau, kad turėtume daugiau laiko susitikimams. 

Jau pirmieji žingsniai Izraelio žemėje bylojo, kad tai nėra rami vieta. Vos išli- 
pus iš lėktuvo mane pasitiko 4 uniformuoti, automatais ginkluoti kariai ir dar 4 
civiliškai vilkintys vyrai. Visą laiką jie nuo manęs nesitraukė nė per žingsnį. 

Atsidūrus Jeruzalėje, negali nejaudinti dar iš vaikystės atėjęs suvokimas, kad 


Su Izraelio prezidentu Moshe Katsavu. Jeruzalė, 2005 m. kovo 14 d. 

tai - biblinis miestas. Važiuodamas į viešbutį, dairiausi pro automobilio langus. 
Miestas iš visų pusių supamas aukštumų, baltuoja iš šviesaus akmens sumūryti 
pastatai, kvartalai — lyg savotiškos tvirtovės. Žalumos beveik nematyti. Užtat 
visur krinta į akis ginkluoti kariai. Jų buvo prie kiekvienos sankryžos. O atvykus 
į „King David“ viešbutį susidarė įspūdis, kad tai karinė tvirtovė, tik prabangi. 
Mat čia gyvens į „Yad Vashem“ muziejaus atidarymo iškilmes atvykusios dele- 
gacijos iš 42 valstybių. 

Aš įsikūriau penktame viešbučio aukšte. Prie durų į mano apartamentus 24 
valandas per parą budi ginkluotas sargybinis, nors pastatas labai akylai saugo- 
mas ir iš išorės, ir viduje. Tame pačiame aukšte apsistojo ir Lenkijos, Kroatijos 
bei Makedonijos prezidentai. 

Truputį pailsėję po kelionės, ambasadoriaus Alfonso Eidinto lydimi išvyko- 
me prie Negyvosios jūros. Važiuoti teko per palestiniečių teritoriją. Vaizdai — 
svetimi lietuvio sielai: visur - pliki kalnai be jokios žalumos, sunku net suprasti, 
kuo minta ten besiganančios avys. 

Jeruzalė įsikūrusi maždaug 800 metrų aukštyje, o Negyvoji jūra - 425 met- 
rais žemiau jūros lygio. Turistų dar nedaug. Ne sezono metas. Mielai kada nors 
čia išsimaudyčiau — kalbama, kad vanduo tiek prisotintas druskos, kad gali ra- 
miai jame drybsoti ir nenuskęsi. 


2005 metų kovo 14 diena, Jeruzalė. Abi dienos buvo skirtos šventinėms 
ceremonijoms ir susitikimams su Izraelio vadovais. Pirmiausia savo reziden- 
cijoje mane priėmė prezidentas Moshe Katsavas. Bendravome nuoširdžiai, 
kalbėjomės ne tik tarptautinės politikos klausimais, bet ir apie litvakus, anti- 
semitizmo recidyvus Lietuvoje, turto grąžinimo žydams problemą. Nujaučiau, 
kad šios temos labiausiai domins Izraelio prezidentą ir jis bus gerai pasirengęs 
apie tai diskutuoti. Taip ir buvo. Mano pašnekovas buvo gerai informuotas net 
ir apie Lietuvos žydų bendruomenės tarpusavio nesutarimus. Aš pats ėmiausi 
iniciatyvos aptarti ir keblesnius klausimus. Patikinau Izraelio prezidentą, kad 
visu įstatymo griežtumu kovosime su dar pasitaikančiais antisemitizmo atve- 
jais. Tuomet prezidentas M. Katsavas pareiškė, kad Izraelyje atkreiptas dėmesys 
į „Respublikos“ laikraštyje publikuojamus antisemitinius straipsnius. 

Pasakiau prezidentui ir savo sprendimo nevykti į Maskvą gegužės 9-ąją prie- 
žastis. M. Katsavas atsakė, kad visiškai mane suprantąs. 

„Yad Vashem“ muziejaus atidarymo iškilmės buvo išties įspūdingos. Truko 
aštuonias valandas, dalyvavo keli tūkstančiai svečių. Išklausėme daugybę kalbų, 
koncertų. Kad ir koks šiltas Izraelio klimatas, net kiek sušalome. 

Vakare per Izraelio prezidento surengtą vakarienę galėjau pasikalbėti su ke- 
liolikos valstybių vadovais ir vis paaiškindavau, kodėl nevyksiu į gegužės 9-osios 
iškilmes. Nė vienas pašnekovas neprieštaravo mano argumentams, priešingai, 
Skandinavijos šalių vadovai net sakė, kad būtų buvę nustebinti, jei aš Maskvoje 
stebėčiau rusų karinį paradą. Nelauktai net ir Rusijos užsienio reikalų ministras 
labai mandagiai bendravo ir nė žodžiu neužsiminė apie mano sprendimą ne- 


vykti į Maskvą. 


2005 metų kovo 16 diena, Tel Avivas. Vakar vakare susitikau su Izraelio 
litvakų bendruomenės atstovais. Girdėdamas užuominų, kad Lietuva bus puo- 
lama dėl stringančio žydų turto grąžinimo, laukiau įtempto ir sunkaus pokalbio. 
Nieko panašaus nenutiko. Susitikimas buvo išskirtinai mandagus ir neišgirdau 
jokių priekaištų. Apie žydų turto grąžinimą nė nebuvo užsiminta. Litvakų at- 
stovai tik mandagiai išsakė nuoskaudą, kad jiems neleidžiama turėti dvigubos 
pilietybės — tapti Lietuvos piliečiais neatsisakant Izraelio paso. Vienas susiti- 
kimo dalyvių, kalėjęs sovietų lageryje Sibire, sakė: „Kiek čia mūsų telikę, o ir 
mes - kiek tegyvensime? Kuo mes, žydai, buvę Lietuvos piliečiai, pavojingi, kad 
mums nesuteikiama pilietybė?“ 

Jokių pažadų nedalijau. Tik pasakiau, kad jei Seimas priims įstatymo patai- 
sas, leidžiančias jiems turėti dvigubą pilietybę, aš tam pritarsiu ir pasirašysiu 
tokį teisės aktą. Daugiau nieko nežadėjau. 


Pagerbiant Holokausto aukas. 

Nustebau, kad kai kurie Lietuvos laikraščiai, informuodami apie šį susitiki- 
mą, visiškai nuklysta į lankas. Net pasigirdo politikų priekaištų, paremtų prielai- 
domis ir išsigalvojimais. Šnekamos nesąmonės, tarsi prezidentas jau būtų atida- 
vęs žydams pusę Lietuvos. Visus pralenkė „Respublika“, itin gąsdindama tautą 
ir kurstydama antisemitines nuotaikas. Susidaro įspūdis, kad nei mano pareiš- 
kimų, nei susitikime dalyvavusių asmenų komentarų nenorima nė girdėti. 

Tel Avive, kur įsikūrusi Lietuvos ambasada, šiandien susitikau su spaudos 
ir televizijos žurnalistais, kalbėjomės apie mūsų šalies ir Izraelio santykių pers- 


pektyvas. 


2005 metų kovo 17 diena, Praha-Vilnius. Iš Izraelio namo skridome per 
Prahą. Čia tris valandas turėjome laukti skrydžio į Vilnių. Šį laiką skyrėme susi- 
tikimui Lietuvos ambasadoje su Čekijos prezidento Vaclavo Klauso asmeniniu 
atstovu. Jis, perdavęs prezidento sveikinimus, jo vardu domėjosi mūsų regio- 
no politiniais procesais, santykiais su Rusija. Aš taip pat paprašiau perduoti 
V. Klausui, kad Lietuva labai nori stiprinti politinį, ekonominį ir kultūrinį bend- 
radarbiavimą su Čekija. 

Vilniuje mane pasitiko būrys žurnalistų ir puolė kamantinėti vienintele tema: 
apie žydų pretenzijas Lietuvai. Kad ir ką atsakyčiau, jie, atrodė, iš anksto žino vi- 
sus atsakymus ir savo „tiesą“. Susidaro įspūdis, kad gyvename susikurtų vaizdinių 
pasaulyje ir girdime, matome tik tai, ką norime girdėti ir matyti. Kai susitinki su 
užsienio šalių politikais, ekspertais, išgirsti kuo palankiausių atsiliepimų apie savo 
politinius sprendimus, o namie vietiniai „išminčiai“ vis moko: „Valdas Adamkus 
nežino, kaip oriai europietiškai elgtis“ Tik kai pagalvoji — tiems europietiškumo 
mokytojams geriau jau būtų neprasižioti, nes vyžos net iš burnos kyšo. 


2005 metų kovo 18 diena, Vilnius. Baigiantis dienai priėmiau dviejų naujų 
Konstitucinio Teismo teisėjų priesaiką. Jų turėjo būti trys. Tačiau, man dar bū- 
nant Jeruzalėje, Seimas atmetė mano pasiūlytą profesorės Tomos Birmontienės 
kandidatūrą (54 parlamentarams balsavus „prieš“ 53 „už“ ). Paksistai apkaltino 
ją sovietiniais laikais parašius daktaro disertaciją, kurios įvade, pagal to meto 
privalomą tvarką, giriama komunistų partija. Tarsi Seimo nariai būtų atvykę iš 
kito pasaulio ir neturėtų jokios nuovokos apie sovietmetį. 


2005 metų kovo 21 diena, Vilnius. Gavome pranešimą iš Lietuvos amba- 


sados Vašingtone, kad prezidentas George'as W. Bushas, vykdamas į Maskvą, 
gegužės 7 dieną ketina užsukti į Rygą. Mūsų Užsienio reikalų ministerija tai 


166 


vertina neigiamai, nes atrodys, kad Latvija sulaukė JAV paramos ir pagyrimo 
už prezidentės Vairos Vykės-Freibergos sprendimą, įsiteikiant Maskvai, vykti į 
stalininės Sovietų Sąjungos pergalės prieš hitlerinę Vokietiją minėjimą. Neabe- 
joju, kad žiniasklaidoje kils komentarų banga. Man tai nemaloni žinia. Mėginsi- 
me išsiaiškinti tokio JAV prezidento ketinimo priežastis. 


2005 metų kovo 23 diena, Vilnius. Vakar sužinojau, kad George'as W. Bus- 
has jau tvirtai apsisprendęs gegužės 7 dieną atvykti į Rygą. Vašingtonas laukia 
mano ir Estijos prezidento Arnoldo Rūūtelio atsakymo, ar mes sutinkame atvyk- 
ti į Latviją ir visi trys Baltijos šalių vadovai drauge susitikti su JAV prezidentu. 

Paskambinau į Taliną. Pasitarę su A. Rūūteliu, nutarėme, kad vyksime į Rygą. 
Apie 15 valandą man paskambino V. Vykė-Freiberga. Patikinau ją, kad dalyvau- 
siu gegužės 7 dieną susitikime su prezidentu G. W. Bushu, bet tuomet jau ne- 
manau, jog būtų tikslinga atvykti į Latviją ir gegužės 4-ąją, kai bus minimos šios 
šalies Nepriklausomybės atkūrimo metinės. V. Vykė-Freiberga tam pritarė. 

Ji taip pat užsiminė, kad nepriima kvietimo kovo 29 dieną atvykti į Taliną, 
nes yra labai užsiėmusi. Atsakiau, kad aš skrisiu susitikti su A. Rūūteliu. Turiu 
prisipažinti, kad nesuprantu pastarojo meto Latvijos prezidentės politikos. Su- 
sidaro įspūdis, kad ji kone sąmoningai griauna glaudesnį Baltijos šalių bend- 
radarbiavimą. Juk kovo 29-ąją ir mano dienotvarkė perkrauta, nes švenčiamos 
pirmosios įstojimo į NATO metinės, bet 14.30 išskrisiu į Taliną ir naktį grįšiu 
namo. Kai yra noro ką nors daryti, surandi ir laiko. 

Baigiantis dienai, paskambino prezidentas Viktoras Juščenka. Jis papasakojo 
apie susitikimą su prezidentu Vladimiru Putinu, o aš jį informavau apie tai, kad 
prezidentas G. W. Bushas lankysis Rygoje ir susitiks su Baltijos šalių vadovais. 

V. Juščenka mane nustebino pranešdamas, kad gegužės 9-ąją nedalyvaus iškil- 
mėse Maskvoje, nes atvyks gegužės 8-ąją ir tos pačios dienos vakare grįš į Kijevą. 


2005 metų kovo 24 diena, Vilnius. Nemaloniai nustebino Rusijos ambasa- 
doriaus Lietuvoje Boriso Cepovo interviu „Respublikoje“. Tai tikrai nediploma- 
tiškas, gal net provokuojantis, niekinantį požiūrį į mūsų šalį rodantis pasisaky- 
mas. Diplomatai paprastai taip nekalba, o štai B. Cepovas tiesiai šviesiai mums 
žiebia: „Lietuvoje daugelį sprendimų lydi skandalai ir bloga atmosfera: kas nors 
ko nors pasiklausė, įskundė. Net susidaro įspūdis, kad tai ne šalis, o skandalų 
mėgėjų susibūrimo vieta: laksto, ieško kompromituojančios medžiagos, suran- 
da, sudeda, reikiamu momentu paviešina. Tada visi purvini ir laimingi sėdi, kad 
neliko nė vieno švaraus“ 

Nežinau, ką ir manyti. Greitai paaiškės, kas tai: Kremliaus požiūrio išsaky- 
mas ar asmeninė ambasadoriaus nuomonė. Aišku, užsienio šalies atstovas nega- 
li leisti sau kalbėti tokiu tonu apie šalį, kurioje reziduoja. Manau, kad B. Cepovo 
tarnybos Lietuvoje dienos suskaičiuotos. 


2005 metų kovo 29 diena, Talinas. Prabėgo Velykos, bet pažvelgęs pro lan- 
gą gali pamanyti, kad atėjo Kalėdos - Turniškėse kiek akys mato žemė nuklota 
sniegu. 

Šiandien pirmosios metinės, kai Lietuva - NATO narė. Prezidentūroje su- 
rengėme priėmimą. Dalyvavo apie 300 svečių. Krito į akis, kad nebuvo nei Ru- 
sijos ambasadoriaus, nei kurio kito jų diplomato. 

Palikęs svečius, išskubėjau į oro uostą, nes 15 valandą jau turėjau būti Taline. 

Per tris valandas, praleistas su Estijos prezidentu Arnoldu Rūūteliu, aptarė- 
me dvišalio bendradarbiavimo klausimus, gegužės 9-osios iškilmių Maskvoje 
sukeltas prieštaras ir nemalonią situaciją, kurioje atsidūrėme dėl Latvijos prezi- 
dentės Vairos Vykės-Freibergos atšiaurios laikysenos. Nutarėme į jos dygų elge- 
sį nereaguoti, neatsakyti tuo pačiu. 


2005 metų kovo 31 diena, Vilnius. Seimui pakartotinai pateikiau Tomos 
Birmontienės kandidatūrą į Konstitucinio Teismo teisėjus. Vakar skambinau 
Seimo frakcijų seniūnams ir prašiau pritarti mano sprendimui. Išgirdau pažadų 
remti mano pasirinktą kandidatę. Tai šiandien pasitvirtino - Seimas 68 balsais 
prieš 59 patvirtino T. Birmontienę Konstitucinio Teismo teisėja. 


2005 metų balandžio 1 diena, Vilnius. Pasaulis susirūpinęs seka praneši- 
mus apie popiežiaus Jono Pauliaus II sveikatos būklę. Jis nedalyvavo šių metų 
Velykų apeigose, o šįryt Vatikanas pranešė, kad jo sveikata dar pablogėjo, tapo 
net kritiška. Jau suteiktas Paskutinis patepimas. Atrodo, kad 84 metų Šventasis 
"Tėvas baigia savo gyvenimo kelią, kuriuo nuosekliai ir tvirtai eidamas jis tapo 
labiausiai pasaulyje gerbiama asmenybe. 

Šiandien Alma išskrido į Kopenhagą švęsti viso pasaulio vaikų mylimo ra- 
šytojo Hanso Christiano Anderseno gimimo 200-ųjų metinių. Jai suteiktas šio 
jubiliejaus minėjimo ambasadorės vardas, be to, ji - Danijos karalienės Marg- 
rethe II garbės viešnia. 


2005 metų balandžio 2 diena, šeštadienis, Vilnius. Vakar viso pasaulio 
žiniasklaida per naktį be paliovos skelbė vis naujus pranešimus apie mirštančio 


168 


popiežiaus Jono Pauliaus II sveikatos būklę. Nesitraukiau nuo televizoriaus iki 
vidurnakčio. Jau nebėra vilčių, kad šis didis žmogus dar galėtų pakilti iš ligos 
patalo. Daugiatūkstantinės minios susirinko Vatikane prie Šv. Petro bazilikos. 
Rengdamasis neišvengiamam atsisveikinimui su Šventuoju Tėvu, suredagavau 
pareiškimą spaudai ir užuojautos telegramų tekstus Vatikanui bei lenkų tautai. 

Šiandien, šeštadienį, vėl viso pasaulio dėmesys sutelktas į Vatikaną. Popie- 
žiaus sveikatos būklė kritinė: praranda sąmonę, atsigauna ir vėl jos netenka. 
Viso pasaulio bažnyčiose meldžiamasi už Joną Paulių II. 

O Lietuvoje šiandien pirmoji tikrai pavasariška diena. Šviečia saulė, tirpsta snie- 
gas ir upeliais teka vanduo. Dar viena kita tokia diena, ir sniego visai nebeliks. 

Rašydamas šias eilutes, išgirdau: Vatikanas pranešė, kad popiežius Jonas 
Paulius II mirė 22:37 Lietuvos laiku... 

Pasaulis neteko žmogaus, kuris visu savo gyvenimu liudijo Tiesą, Artimo 
meilę, Taurumą ir skleidė žmonijai Evangelijos šviesą. Jono Pauliaus II asme- 
nybė buvo didžiulė malonė Lietuvai. Mūsų šaliai jis rodė išskirtinį dėmesį, ne 
kartą pasauliui priminė mūsų tautos laisvės siekį. 


2005 metų balandžio 3 diena, sekmadienis, Vilnius. Aštuntą ryto Lietu- 
vos radijo tiesioginiame eteryje iš namų kalbėjau apie netektį mirus popiežiui 
Jonui Pauliui II. Telefonas skambėjo be perstojo. Vienuoliktą ryto jau buvau 
Prezidentūroje. Iš čia pėsčiomis nuėjome iki Arkikatedros, kur 12:30 visi Lie- 
tuvos vyskupai laikė mišias už popiežių Joną Paulių II. 

Šiandien 15 valandą Prezidentūroje planavome surengti tradicinę Atvelykio 
šventę maždaug trims šimtams Almos fondo globojamų mokyklų vaikų. Prog- 
ramoje buvo numatyti ir šokiai, dainos, žaidimai. Nusprendėme neatšaukti 
šventės dėl gedulo, nes vaikai labai jos laukė, bet, aišku, atsisakėme linksmybių. 
Iš pradžių mokiniams buvo aprodytas Vilnius, vėliau juos pavaišinome, tuomet 
pakvietėme į Prezidentūros kiemą ir čia aš, juos pasveikinęs, papasakojau apie 
pasaulio netektį mirus popiežiui Jonui Pauliui II. Išdaliję dovanėles, šventę bai- 
gėme, šįkart be įprastinio koncerto ir linksmybių. 

O dabar iki išnaktų žiūriu televizijų transliacijas iš Vatikano. 


2005 metų balandžio 5 diena, antradienis, Vilnius. Penktadienį šeštą 
valandą ryto išskrisime į Vatikaną atsisveikinti su popiežiumi Jonu Pauliumi II. 
Pakviečiau kartu vykti ir Algirdą Brazauską. Žinoma, atsirado šimtai norinčių 
skristi sa mumis ir dar reiškiančių dideles pretenzijas - tiek iš Seimo „pozicijos“, 
tiek iš „opozicijos“. Deja, į mažą lėktuvėlį dar gali tilpti tik trys asmenys. 

Prieš vidurdienį nuvykau į Vatikano nunciatūrą ir į užuojautos knygą įrašiau 
tokius gedulo žodžius: „Didžiajam Bažnyčios Ganytojui Jonui Pauliui II, XX 
amžiaus Apaštalui, grįžus į Dangiškojo Tėvo globą, visos lietuvių tautos vardu 
reiškiu nuoširdžią užuojautą.“ 


2005 metų balandžio 6 diena, Vilnius. Šv. Jonų bažnyčioje 17 valandą pra- 
sidėjo Jono Pauliaus II atminimo vakaras. Kalbėjau aš, ministras pirmininkas 
A. Brazauskas, profesoriai V. Daujotytė ir E. Gudavičius, H. Kobeckaitė, A. Gai- 
lius, N. Putinaitė, poetas J. Marcinkevičius. Giedojo Kauno valstybinis choras. 
Bažnyčia buvo pilnutėlė. Jaudinantis, orus minėjimas, kurį galėjo stebėti visa 
Lietuva, - transliavo televizija ir radijas. 


2005 metų balandžio 7 diena, ketvirtadienis, Vilnius. Artėjant pirmajam 
šios mano kadencijos metiniam pranešimui Seime, Prezidentūroje tvyro didelė 
įtampa. Taip yra todėl, kad manęs netenkina parengtas pranešimo projektas. 
Laiko liko visiškai nedaug - kitą savaitę, antradienį, jau turiu kalbėti Seime. Pa- 
ėmęs pieštuką, ėmiau taisyti tekstą. Nurodęs, kuriose vietose ir ką reikia keisti, 
pasakiau štabui, kad daugiau dėl pranešimo turinio jau nebus diskutuojama. 
Prisiimu visą atsakomybę už tai, kas bus pasakyta Seime. 

Man pranešė, kad Vilniaus apygardos teismo pirmininkas Artūras Šumskas, 
remdamasis diplomatinį imunitetą garantuojančia Vienos konvencija, atsisakė 
sankcionuoti diplomatine tarnyba prisidengusių užsienio agentų sekimą - ne- 
leido klausytis jų pokalbių... Mano patarėjai, remdamiesi tarptautinės teisės 
specialistų nuomone, tvirtina, kad tokia Vienos konvencijos interpretacija klai- 
dinga. Diplomatinis imunitetas nereiškia, kad, juo prisidengę, užsienio agen- 
tai gali laisvai užsiimti šnipinėjimu. O vakar baigėsi leidimas klausytis įtariamų 
Baltarusijos agentų pokalbių. Pagal Vilniaus apygardos teismo logiką, nuo šiol 
jie gali šnipinėti net nestebimi ir nevaržomi. 

Pasikviečiau Aukščiausiojo Teismo pirmininką Vytautą Greičių ir Vilniaus 
apygardos teismo pirmininką Artūrą Šumską. Pastarojo paprašiau paaiškinti 
sprendimo nesankcionuoti klausymosi motyvus. Tiesiai pasakiau, kad tai kelia 
grėsmę Lietuvos valstybei. Po pusvalandžio aiškinimosi išgirdau, kad teismas 
leis klausytis šnipų pokalbių. 


2005 metų balandžio 8 diena, penktadienis, Vatikanas. Jau 5:15 ryto su 


Alma atvykome į oro uostą. Su mumis skrenda Algirdas Brazauskas, Vytautas 
Landsbergis, Česlavas Okinčicas, Rita Grumadaitė ir mano apsaugos karinin- 

kas Gintaras Januška. Po trijų valandų skrydžio 7:30 Italijos laiku nusileidome 
Romos Čampino oro uoste. 

Romoje jau tikras pavasaris: žaliuoja medžiai, žydi gėlės. Mes su policijos 
motociklininkų eskortu tiesiog skriejame visu keliu iki Vatikano - jo link vedan- 
čios Romos gatvės atitvertos miesto gyventojams, reisiniai lėktuvai nukreipti į 
kitus oro uostus ir sukurtas savotiškas laisvas koridorius viso pasaulio šalių de- 
legacijoms. Laukiama, kad pareikšti paskutinės pagarbos Jonui Pauliui II atvyks 
apie porą šimtų valstybių vadovų. Iš viso į Romą gali suplaukti iki 4 milijonų 
žmonių, norinčių atsisveikinti su Šventuoju Tėvu. 

Į Šv. Petro aikštę patekome per vidinį kiemą. Nors iki apeigų pradžios dar 
buvo likę vos ne pora valandų, visur, kur pažvelgsi, didžiulė aikštė pritvinusi 
žmonių, plaikstosi gausybė Lenkijos vėliavų. Mūsų su Alma vieta prie pat alto- 
riaus, antroje eilėje. Aplinkui — daugiausia man jau seniai pažįstami valstybių 
vadovai. Kiek kairiau už manęs sėdi princas Charlesas, kuris šiandien turėjo su- 
situokti, bet nukėlė vestuves rytdienai. 

Apeigos truko tris valandas ir buvo stebinamai santūrios - ąžuolinis karstas 
pastatytas priešais altorių ir jokių gėlių. Paprasta, dvasinga, oru - taip, koks ir 
buvo visas Jono Pauliaus II gyvenimas. 


Atsisveikinant su Jonu Pauliumi II. Vatikanas, 2005 m. balandžio 8 d. 

Kai akimis lydėjome pro mus į Bazilikos požemius nešamą karstą, skausmin- 
gai suplazdėjo širdis: Jisai išėjo. 

Po apeigų lėtai judėjome automobilių link. Iš Bazilikos išėjome tylomis 
drauge su kardinolu Audriu Bačkiu, Jolanta ir Aleksanderiu Kwašniewskiais, 
Latvijos prezidente Vaira Vyke-Freiberga, Vokietijos prezidentu Horstu Kėhle- 
riu, Danijos ir Švedijos karalienėmis. 


2005 metų balandžio 10 diena, sekmadienis, Vilnius. Krapnoja pava- 
sarinis šiltas ir lengvas lietutis. Visą rytą tvarkiau popierius, peržvelgiau spau- 
dą. Kitą dienos dalį skyriau metiniam pranešimui, užrašinėjau pastabas. Norisi 
tiek daug pasakyti, o reikėtų neviršyti 30 minučių. Be to, ne viską ir gali saky- 
ti, jei nenori sukelti politinės audros, kurių ir taip mūsų gyvenime - per akis. 
Nuo lapkričio mėnesio, kai susirinko šios kadencijos Seimas, daugiausia laiko 
iššvaistyta visokiems skandalams, etikos pažeidimams tirti, tarpusavio santy- 
kiams aiškintis, o konstruktyvus parlamentinis darbas nuolat stringa. Tačiau 
jeigu viską, ką manau, sakyčiau tiesiai šviesiai, turbūt tik paskatinčiau triukšmą 
žiniasklaidoje, politinę sumaištį ir rietenas. Kai kalbėsiu diplomatiškiau, išgirsiu 
priekaištų, kad esu neryžtingas, remiu valdančiąją daugumą. Bet viskam savas 
laikas. Eisiu savo keliu. 


2005 metų balandžio 11 diena, Vilnius. Padariau paskutines pataisas me- 
tiniame pranešime. Tekstas jau atiduotas vertėjams ir išverstas į anglų kalbą bus 
įteiktas Lietuvoje akredituotiems ambasadoriams, kad jie galėtų suprasti, ką sa- 
kau, kai klausysis mano kalbos Seime. Prieš man pradedant skaityti pranešimą, 
300 jo kopijų bus išdalyta parlamentarams ir žurnalistams, bet ne anksčiau. 

Jau vakar man skambino partijų vadovai ir mėgino iš anksto gauti metinio 
pranešimo tekstą. Tvirtai laikomės nustatytos tvarkos - niekam nedarom jokių 
išimčių, nei politikams, nei žurnalistams. 

Po pietų į Prezidentūrą atvyko užsienio reikalų ministras Antanas Valionis. 
Jis mane informavo apie praėjusį savaitgalį Maskvoje įvykusį jo privatų susiti- 
kimą su Rusijos užsienio reikalų ministru Sergejumi Lavrovu. Kalbėjosi jie tik 
dviese. Sutarta neaštrinti padėties ir nekomentuoti Rusijos ambasadoriaus Bo- 
riso Cepovo išsišokimo. Maskva šį reikalą tyliai sutvarkys pati. 

S. Lavrovas neišsakė jokių priekaištų dėl mano sprendimo nevykti gegužės 
9-ąją į Maskvą. Jis esą net pareiškė, kad jiems, rusams, buvo mielesnis mano 
laiškas, paaiškinantis, dėl kokių priežasčių negaliu priimti Kremliaus kvietimo, 
nei Latvijos prezidentės argumentai, kodėl ji nusprendė dalyvauti iškilmėse. 

2005 metų balandžio 12 diena, Vilnius. Perskaičiau pirmąjį šioje kadencijo- 
je metinį pranešimą. Štabui teko intensyviai dirbti jį rengiant, kone iki paskutinės 
minutės. Pataisų dar padariau net kai pranešimo tekstas buvo atiduotas dauginti. 

Vakarop žiniasklaida jau paskelbė atsiliepimų apie pranešimą. Dauguma — 
pozityvūs, dalis net labai palankiai vertina mano mintis. Žinoma, yra ir mėgini- 
mų sumenkinti tai, kas pasakyta. Kitaip Lietuvoje ir būti negali. Pats neabejoju, 
kad atlikau savo pareigą taip, kaip privalėjau: pagal Konstituciją prezidentas ne- 
vykdo politinių programų, bet stebi krašto gyvenimą, analizuoja ir metiniame 
pranešime pateikia išvadas. 


2005 metų balandžio 15 diena, Vilnius. Prieš kelias dienas mano sekretorė 
Božena pranešė, kad skambino premjeras Algirdas Brazauskas ir prašė susitikti, 
bet konfidencialiai. Manydamas, kad geriausia tai būtų padaryti mano namuo- 
se, pakviečiau jį drauge papusryčiauti. Šiandien taip ir padarėme. 

Iš pradžių kalbėjomės apie vakar Seime jo perskaitytą Vyriausybės ataskai- 
tinį metinį pranešimą. Būtent premjeras turi atsiskaityti už ministrų kabineto 
darbą per praėjusius metus, o prezidentas išdėsto savo požiūrį ir padėties vals- 
tybėje vertinimą. Vakarykštis Vyriausybės vadovo pranešimas žiniasklaidoje 
smarkiai pešiojamas, ir jautėsi, kad A. Brazauskas skaudžiai reaguoja į kritiką. 
Tačiau ne tai buvo svarbiausia mūsų pokalbio tema. 

A. Brazauskas skundėsi, kad labai sunku dirbti šioje valdančiojoje koalicijo- 
je, ir galiausiai prabilo, kad... rimtai svarsto, ar nebūtų laikas jam pasitraukti. Esą 
taip pasielgti labai ragina ir Kristina. 

Negana to, jis sakė, kad partijoje ima „triukšmauti“ ir jaunieji, patys norintys 
būti vadais. „Kam man to reikia, pasitrauksiu, tegul sau vadovauja“, - apmau- 
džiai kalbėjo A. Brazauskas. 

Jis jau galvoja ir apie būsimo premjero kandidatūrą. „Tik jokiu būdu ne Vik- 
toras“, - perspėjo mane. 

„Man atrodo, tinkamiausias būtų Zigmas Balčytis. Jau turi politinės patir- 
ties, geras administratorius, moka anglų kalbą...“ — ėmė vardyti savo rekomen- 
duojamo kandidato privalumus. 

Prisipažinsiu, nelabai nustebau išgirdęs A. Brazausko svarstymus. Todėl iš- 
kart pasakiau, kad jo jausmus gerai suprantu, bet Vyriausybės kaita dabar Lie- 
tuvai būtų žalinga. Ypač tai gali pakenkti mums stengiantis jau 2007 metais 
įsivesti eurą. Raginau A. Brazauską neskubėti atsistatydinti ir žadėjau drauge 
ieškoti problemų sprendimo būdų, pirmiausia — rengiant mokesčių reformą. 
Siūlymams didinti pelno apmokestinimą nuo 15 iki 19 proc. nepritariu, bet jei 

dėl to kiltų Vyriausybės krizė ir būtų pakenkta valstybės stabilumui, svarstyčiau 
ir didesnių mokesčių galimybę. 

Sutarėme su A. Brazausku nuolat tiesiogiai palaikyti ryšį ir drauge užkirsti ke- 
lią mėginimams pradėti valstybės stabilumui pavojų keliantį „politinį futbolą“. 

Ryte atvažiavęs į darbą, išsikviečiau ekonomikos patarėją Ramūną Vilpi- 
šauską ir įpareigojau per dvi savaites apsvarstyti mokesčių problemas ir mane 
informuoti apie galimus sprendimų būdus. 

Visą likusią dienos dalį rengiausi būsimai NATO šalių užsienio reikalų mi- 
nistrų konferencijai, kitą savaitę įvyksiančiam JAV valstybės sekretorės Condo- 
leezzos Rice vizitui Lietuvoje ir antradienį numatytai savo kelionei į Briuselį. 


2005 metų balandžio 19 diena, Briuselis. Kai Seimas ir Vyriausybė niekaip 
nesusitaria dėl finansinės politikos, nutariau, nuvykęs vizito į Briuselį, susitikti 
su mūsų eurokomisare Dalia Grybauskaite, atsakinga už visos ES biudžetą, ir 
pasikalbėti apie Lietuvos finansų reikalus. 

Prieš susitikimą su Dalia Grybauskaite gavau žinią iš Lietuvos, kad finansų mi- 
nistras Algirdas Butkevičius įteikė premjerui Algirdui Brazauskui atsistatydinimo 
pareiškimą. Esą sklinda gandai, kad valdančioji koalicija subyrės, kris Vyriausybė 
ir prisidengus tokia krize bus mėginama pašalinti patį A. Brazauską. Mat jaunes- 
niosios kartos socialdemokratai įžvelgė galimybę perimti valdžią partijoje, todėl 
jie net griebiasi visokių veiksmų, galinčių destabilizuoti politinę padėtį šalyje. 


Susitikimas su eurokomisare Dalia Grybauskaite. Briuselis, 2005 m. balandžio 19 d. 

Nutariau nedelsdamas paskambinti A. Butkevičiui. Jis patvirtino žinią, kad 
įteikė premjerui A. Brazauskui atsistatydinimo pareiškimą. Paprašiau nekaitinti 
ir taip įkaitusios politinės atmosferos, susilaikyti nuo naujų pareiškimų spaudai 
bent iki rytojaus, kol aš grįšiu į Vilnių. 

Į pokalbį įsitraukė Dalia Grybauskaitė ir paragino A. Butkevičių atsižvelgti 
į galimą tarptautinę reakciją. Finansų ministro atsistatydinimas gali neigiamai 
atsiliepti Lietuvos planams jau 2007 metais įsivesti eurą. 

Po pokalbio su A. Butkevičiumi paskambinau dar ir A. Brazauskui. Papra- 
šiau ieškoti politinių kompromisų ir įtikinti koalicijos partnerius, kad ir jie elg- 
tųsi konstruktyviai. 

Vakare 50 kilometrų nuo Briuselio esančio Šarlerua krepšinio arenoje žiūrė- 
jau ULEB taurės finalo rungtynes tarp graikų Kozanės „Makedonikos“ ir „Lie- 
tuvos ryto“. Nepamirštami įspūdžiai! Laimėjome 78:74. Kovėsi ne tik krepši- 
ninkai, bet ir mūsų krepšinio sirgaliai. Lietuvių į Šarlerua atvyko turbūt apie 
7 tūkstančius, ir, palaikydami savo komandą, aiškiai perrėkėme graikus. Kai 
kurie net smarkiai prikimo. 

Viešėdami Briuselyje, išgirdome žinią: Vatikane pro Siksto koplyčios kami- 
ną kyla balti dūmai. Per vieną trumpiausių istorijoje konklavų 265-uoju Romos 
katalikų bažnyčios popiežiumi 115 kardinolų išrinko 78 metų Josephą Ratzin- 
gerį. Jis pasivadino Benediktu XVI. 


2005 metų balandžio 20 diena, Vilnius. Šiandien Vilniuje renkasi visų 
NATO valstybių užsienio reikalų ministrai. Tiesiai iš Maskvos po susitikimo su 
prezidentu Vladimiru Putinu atskrenda JAV valstybės sekretorė Condoleezza 
Rice. Atvyks ir ES diplomatijos vadovas Javieras Solana. 

Pirmą kartą NATO šalių užsienio reikalų ministrų posėdis vyksta ne Briuse- 
lyje, ovienos Aljanso narės sostinėje. Pasaulio žiniasklaidos dėmesys nukreiptas 
į Vilnių - atvyko per 500 žurnalistų. Tai neabejotinai didžiausio susidomėjimo 
sulaukęs tarptautinis įvykis Lietuvoje po prezidento George'o W. Busho vizito 
2002-ųjų lapkritį. 

Condoleezzą Rice turėjau sutikti Prezidentūroje tik 17:30, o iki tol, grįžęs iš 
Briuselio trečią nakties, nuo pat ryto užsiėmiau finansų ministro sukeltos krizės ge- 
sinimu. Pirmiausia paskambinau Algirdui Brazauskui. Jis patvirtino turįs A. But- 
kevičiaus atsistatydinimo pareiškimą, bet dar nepasirašęs, ir jau neatrodė taip 
depresyviai nusiteikęs kaip per vakarykštį mūsų pokalbį. A. Brazauskas pasakė, 
kad 13 valandą prasidės Vyriausybės posėdis, kuriame bus svarstomas mokesčių 
reformos projektas. Pasiūliau atskirai svarstyti fizinių asmenų pajamų mokesčio 

sumažinimą ir naujų mokesčių įvedimą. Tai leistų skirtingas koalicijos partijų po- 
zicijas ginantiems ministrams kiek atvėsti nuo ginčų iškart visais klausimais. 

Po šio pokalbio paskambinau ūkio ministrui Viktorui Uspaskichui ir raginau 
jo vadovaujamą partiją laikytis konstruktyviai ir vengti retorikos, kuri kurstytų 
politinę įtampą. Jis pritarė viskam, ką sakiau. 

Vidurdienį mano kviečiamas į Prezidentūrą atvyko finansų ministras A. But- 
kevičius. Pusvalandį kalbėjome apie įvairius mokesčių keitimo variantus, kurie 
leistų vykdyti biudžeto įsipareigojimus, nepažeidžiant Lietuvos fiskalinių įsipa- 
reigojimų bei eurui įvesti 2007 metais privalomų Mastrichto kriterijų. A. Butke- 
vičius laikėsi savo siūlymų, nors, atrodė, buvo nusiteikęs ieškoti kompromisų. Iš 
Prezidentūros jis išvyko į Vyriausybės posėdį. Man nuojauta sakė, kad neverta 
nusiteikti optimistiškai. Ir neapsirikau - po Vyriausybės posėdžio man prane- 
šė, kad mano siūlymų ministrai neparėmė ir Seimui svarstyti bus perduotas jų 
parengtas mokesčių keitimo projektas, kuriam nemažai parlamentarų neprita- 
ria. Vadinasi, kybos Damoklo kardas, kad, Seimui atmetus siūlomą mokesčių 
reformą, Vyriausybė gali ir kristi. O A. Butkevičius toliau eis finansų ministro 
pareigas, bet tik iki gegužės vidurio. 

18 valandą į Prezidentūrą atvyko C. Rice. Ją lydėjo septyni delegacijos na- 
riai. Papasakojau svečiams apie Lietuvos užsienio politiką regione, santykius su 
Rusija ir Baltarusija. JAV valstybės sekretorė savo ruožtu informavo mane apie 


JAV valstybės sekretorės Condoleezzos Rice sutikimas Prezidentūroje. Vilnius, 2005 m. balandžio 20 d. 

— Vilnius 

Ministers of Foreign Affairs 
Ministres des Affaires Etrangėres 


Vilniaus konferencijos dalyviai išsirikiavo bendrai nuotraukai. 


pokalbius Maskvoje su prezidentu V. Putinu. Ji esą griežtai pareiškusi, kad JAV 
aktyviai gins demokratijos principus Rytų Europoje ir visame pasaulyje, o tai 
taikoma ir Baltarusijai. 

C. Rice padėkojo man už vykdomą aktyvią politiką regione ir labai pritarė 
mano ketinimui dalyvauti balandžio 21-22 dienomis Kišiniove rengiamame 
GUAM šalių (Gruzija, Ukraina, Azerbaidžanas, Moldova) vadovų susitikime. 
Privačiai pasikalbėjome su valstybės sekretore ir apie JAV politikos aktualijas, ir 
apie mano sprendimą nevykti į gegužės 9-osios iškilmes Maskvoje. Išgirdau tik 
pritariamus žodžius. 

Be kita ko, apie tai kalbėjausi ir su J. Solana, jis taip pat lankėsi Maskvoje. Esą 
V. Putinas pareiškęs, kad mano sprendimas jį užgavo. 

Spėjau pabendrauti ir su Vilniuje viešinčiais NATO valstybių užsienio reika- 
lų ministrais, taip pat Aljanso generaliniu sekretoriumi Jaapu de Hoopu Schef- 
feriu. Visi labai palankiai atsiliepia apie viešnagę. Mums padėjo ir gamta - švietė 
saulė, dvelkė pavasariška gaiva. 


2005 metų balandžio 22 diena, Kišiniovas. Į Kišiniovą užsakomuoju rei- 
su drauge su mūsų delegacija skrido ir 12 žiniasklaidos atstovų. Dėl prasto oro 
nusileidome pusvalandžiu vėliau, nei planuota. Bet dienotvarkei tai nepakenkė. 
Vėlavo ir Ukrainos, Rumunijos, dar kelių šalių delegacijos. Kone iki paskutinės 
akimirkos nebuvo aišku ir kaip skrisime - tik skrydžio išvakarėse, vakare, Balta- 
rusija davė leidimą kirsti jos oro erdvę. 

Atskridęs tuoj pat susitikau sa Moldovos prezidentu Vladimiru Voroninu. 
Aptarėme dvišalius santykius, mūsų talkininkavimą Kišiniovui siekiant ilgai- 
niui įstoti į ES. 

Vėliau vienas po kito vyko susitikimai su Gruzijos, Rumunijos, Azerbaidža- 
no ir Ukrainos prezidentais. Su Viktoru Juščenka aptarėme ir jo vizito į Lietuvą 
gegužės 15-ąją dienotvarkę. 

Kalbėdamas GUAM konferencijoje pabrėžiau, kad šis valstybių susivienijimas 
gali atlikti labai svarbų vaidmenį regiono politiniame gyvenime, taip pat raginau 
šalis griežtai pasisakyti prieš autoritarinį A. Lukašenkos režimą Baltarusijoje. 

Ši mano kalba buvo palankiai išklausyta konferencijos dalyvių, bet sulaukė 
žaibiškos ir piktos Minsko reakcijos. Mat visas kalbas tiesiogiai transliavo Mol- 
dovos televizija, o jos laidas galima matyti ir kaimyninėse šalyse. 

Nutarėme, kad kelionei namo neprašysime leidimo kirsti Baltarusijos oro 
erdvę. Teko skristi ilgesniu keliu - per Lenkiją, bet nepriklausėme nuo Minsko 
malonės. 


2005 metų balandžio 24 diena, sekmadienis, Vatikanas. Šiandien ryte 
lydimas Almos ir patarėjų Edmino Bagdono, Ritos Grumadaitės bei Irenos Vaiš- 
vilaitės atskridau į Romą dalyvauti popiežiaus Benedikto XVI inauguracijoje. 

Važiuojant iš oro uosto į Vatikaną jautėsi, kad šįsyk nėra tokio svečių antplū- 
džio kaip per Jono Pauliaus II laidotuves. Naujojo popiežiaus inauguracija vyko 
toje pačioje vietoje kaip ir atsisveikinimo su pirmtaku ceremonija. Nepajuto- 
me, kaip prabėgo tris valandas trukusios iškilmės. Matyt, pamiršti laiką vertė 
suvokimas, kad esame istorinio įvykio liudytojai. Be to, ceremoniją stebėjome 
visiškai iš arti, su Alma sėdėjome pirmoje eilėje, gal vos trisdešimt metrų nuo 
popiežiaus sosto. 

Po inauguracijos valstybių vadovai buvo pristatyti Benediktui XVI. Pasvei- 
kinęs popiežių, lietuvių tautos vardu pakviečiau atvykti į Lietuvą. Po iškilmių 
dar apsilankėme Bazilikos požeminėse patalpose esančiame mauzoliejuje ir pa- 
gerbėme Jono Pauliaus II amžinojo poilsio vietą. 


2005 metų balandžio 28 diena, Vilnius. Artėjant Antrojo pasaulinio karo 
pabaigos 60-osioms metinėms, pasaulio žiniasklaida vis daugiau dėmesio skiria 
gegužės 9-osios iškilmėms Maskvoje, ir, aišku, Lietuvos sprendimas jose nedaly- 
vauti sulaukia nemažai komentarų. Labai teigiamai šį mūsų žingsnį įvertino „Was- 
hington Post“. Šiandien šia tema daviau interviu Japonijos „TV Asahi“ televizijai 
ir tarptautinės naujienų agentūros televizijai „Associated Press TV News“. 

2005 metų balandžio 29 diena, Vilnius. Vakare pas mus į Turniškes atva- 
žiavo Viktoras Uspaskichas. Jis pats pageidavo susitikti, kai aš paprašiau, kad jo 
partija paremtų mano siūlymą neįvesti naujų mokesčių. Pažadėjo, bet netesėjo. 
O Seime užvirė tokios diskusijos, kad net gali sukelti Vyriausybės griūtį. Ateina 
žinių, kad ir liberalcentristai įsivėlė į šias intrigas. Blogiausia, kad tai gali neigia- 
mai atsiliepti Lietuvos ūkiui. 

Kalbėjomės su V. Uspaskichu maždaug tris valandas. Atvirai pasakiau, kad 
vis garsesnės kalbos apie artėjančią Vyriausybės griūtį ir naują valdančiąją koa- 
liciją man kelia nerimą, nes pakenktų valstybės stabilumui, ir tiesiai paklausiau 
Viktoro, ar jis nepurena sau dirvos prasimušti į premjero postą. 

Aiškaus atsakymo į šį klausimą neišgirdau, bet V. Uspaskichas ėmė kalbėti, kad 
nėra kojaudintis, nes neva A. Brazauskui pasitraukus valdančioji koalicija neiširs. 
„Kalbamės su liberalcentristais. Mums pakaks balsų Seime. Su AMB pasitrauk- 
tų tik kokie 6-7 žmonės. Jis nori likti premjeru iki euro įvedimo ir mes tam ne- 
prieštaraujame, bet problema - jo paties partija. Tokie veikėjai kaip Olekas seniai 
trokšta Brazausko galvos, tačiau tai jų vidaus reikalas“, - aiškino V. Uspaskichas. 

Ilgokai kalbėjomės apie struktūrinių fondų lėšas. V. Uspaskichas aiškino, kad 
atėjęs vadovauti Ūkio ministerijai, aptiko visišką chaosą naudojant ES pinigus. 
Esą visiškai nesirūpinta, kad ši parama padėtų plėtoti smulkųjį ir vidutinį verslą. 
Jis kategoriškai neigė, kad jo steigiami regionų verslo centrai taps paklusniu jo par- 
tijos įrankiu. Nesivaržydamas pasakiau, kad esu visiškai nusivylęs šiuo Seimu, nes 
dirba jau pusmetį, bet dar nieko doro nenuveikė, skendi skandaluose ir jų svars- 
tymuose. V. Uspaskichas į tai reagavo santūriai, nors pripažino, kad nedaug kuo 
galima pasidžiaugti. Tačiau jis pagyrė Lietuvos užsienio politiką ir pabrėžė, kad 
visiškai remia mano sprendimą nevykti į gegužės 9-osios minėjimą Maskvoje. 


2005 metų gegužės 2 diena, Vilnius. Vidurdienį susitikau su oficialaus vi- 
zito atvykusiu Danijos ministru pirmininku Andersu Foghu Rasmussenu. Mes 
bendraujame jau keletą metų. Šiandien daugiausia kalbėjomės apie mūsų bend- 
radarbiavimą sprendžiant su ES ir NATO susijusius klausimus. Danija nuosek- 
liai remia Lietuvai svarbius projektus, kuriuos finansuoja Briuselis. 


2005 metų gegužės 7 diena, Ryga. Atskridę mažyčiu karo aviacijos transpor- 
to lėktuvu, prieš vidurdienį nusileidome Rygos oro uoste. Išlipome. Pasirodo, at- 
sidūrėme per porą šimtų metrų nuo prezidento George'o W. Busho „Boeing“. Ap- 
sidairiau - šalia tokio milžino mūsų lėktuvėlis atrodo dar mažesnis ir skurdesnis. 
Net nudžiugau, kad šalia nieko nėra. Aplink išvis nepastebėjau jokio judėjimo. 

Baltijos šalių prezidentų susitikimas su JAV prezidentu George'u W. Bushu. Ryga, 2005 m. gegužės 7 d. 


Kuo toliau, tuo įdomiau. Man gerai žinomas kelias nuo Rygos oro uosto iki 
Prezidentūros buvo neatpažįstamai pasikeitęs: tuščia ir nyku, nei mašinų, nei 
žmonių. Priemiesčiai - lyg išmirę, sakytum, būtume nusileidę Mėnulyje. Tik 
privažiavus arčiau centro, krito į akis kas kelis šimtus metrų stoviniuojantys po- 
licijos ir karių patruliai. Ir jau atsidūrę miesto centre žiūrime: iš abiejų gatvės 
pusių — atitvarai iš tinklinių statybos tvorų. Rygos gatvėse nė vieno žmogaus, 
net darosi nejauku. Pagalvojau: persistengta. Nemanau, kad JAV specialiosios 
tarnybos reikalavo tokių drastiškų saugumo priemonių. 

Pirmiausia susitikome mes, trys Baltijos šalių prezidentai. Tai buvo pirmasis 
bendravimas akis į akį nuo to laiko, kai išsiskyrė mūsų nuomonės dėl važiavimo 
į Maskvą. Susėdę pajutome tam tikrą įtampą. Mėgindamas užbėgti galimam ki- 
birkščiavimui už akių, pabrėžiau, kad būtina išsaugoti ir stiprinti kuo glaudesnį 
Baltijos šalių bendradarbiavimą ateityje. Bet nė žodžiu neužsiminiau apie mi- 
nėjimą, po poros dienų rengiamą Maskvoje. Nieko ta tema nekalbėjome ir per 
visą dieną vykusius kitus susitikimus. 

Pietavome labai negausiu būreliu — tik keturi prezidentai ir keli jų delegacijų 
nariai. Lūkuriuodami ką tik atskridusio prezidento George'o W. Busho, kalbė- 
jomės su Arnoldu Rūūteliu. Pirmoji pasirodė JAV valstybės sekretorė Condo- 
leezza Rice ir iškart priėjo prie mūsų. Estijos prezidentui dėl kalbos barjero 
buvo sunkiau bendrauti, todėl pasikalbėjau su ja kone asmeniškai. 

Atvykus G. W. Bushui, labai bičiuliškai pasisveikinome ir per pietus bene 
daugiausia bendravome. Tuo pasinaudojęs, visiems girdint paprašiau jo, kai 
susitiks su prezidentu Vladimiru Putinu, aiškiai pasakyti, kad mes nelaukiame 
jokių Rusijos atsiprašymų. Mums tik reikia, kad Maskva be jokių išlygų viešai 
pripažintų: Sovietų Sąjunga buvo okupavusi Lietuvą, Latviją ir Estiją. Ir tuomet 
galėtume užversti tą šiurpų istorijos puslapį ir žvilgsnius nukreipti į ateitį. Pre- 
zidentas G. W. Bushas pažadėjo būtinai tą pasakyti. 

Per pietus nemažai kalbėjomės apie tarptautinės politikos problemas. JAV 
prezidentas kelis sykius užsiminė apie Lietuvos vaidmenį sprendžiant regioni- 
nius konfliktus, indėlį į kovą su terorizmu. 

Vienintelis viešesnis prezidento G. W. Busho susitikimas Rygoje buvo su- 
rengtas tik su kviestine publika. Skirtingai nei jam viešint Vilniuje, kur prie Ro- 
tušės buvo susirinkę dešimtys tūkstančių žmonių, čia jis pasakė kalbą maždaug 
400-500 politikų, visuomenės atstovų ir diplomatų. 

Į salę, kur JAV prezidentas rengėsi sakyti kalbą, atvyko ir ponia Laura Bush. 
Man priėjus su ja pasisveikinti, pirmasis jos klausimas buvo: „O kur ponia Alma?“ 
Atsakiau, kad, susiklosčius apgailestavimą keliančioms nelauktoms aplinkybėms, 
jai teko likti namie. O iš tikrųjų latviai tiesiog atsisakė ją priimti. Buvo neman- 
dagiai pareikšta, kad Latvija neturi nei darbuotojų, kurie galėtų globoti mano 


Pagerbiant Antrojo pasaulinio karo aukas. 

žmoną, nei automobilių atskirai jos viešnagės programai. Aišku, mūsų Užsienio 
reikalų ministerija šoko gelbėti padėties ir skubiai pranešė, kad Lietuva gali pati 
pasirūpinti savo prezidento žmona. Bet Alma tokiomis aplinkybėmis atsisakė 
vykti į Rygą. Galvojant apie savo šalies orumą, kitaip ir negalima pasielgti. 

Beje, dėl tokio Latvijos poelgio buvo labai nustebinta JAV ambasada Lietuvo- 
je, kuriai neoficialiai mūsų diplomatai paaiškino, kodėl Alma nevyksta į Rygą. 

Estijos prezidento žmona taip pat nelydėjo savo vyro. Kaip supratau, prie- 
žastis buvo ta pati, ir estai dėl to buvo labai įsižeidę. 


2005 metų gegužės 8 diena, Vilnius. Šiandien visos šalys, išskyrus Rusiją, 
mini tikrąją Antrojo pasaulinio karo pabaigos dieną. Su Seimo pirmininku ir 
premjeru pagerbėme karius Antakalnio kapinėse, vėliau vykome į Panerius, kur 
padėjome gėlių prie Holokausto aukų memorialo, Vietinės rinktinės ir „Armia 
Krajowa“ karių kapų. 

Iš ten mes su Alma nuvažiavome į Pirčiupius, pabendravome su vietos žmo- 
nėmis, susitikome su čia 1944 metais įvykusios tragedijos liudininkais. Atsi- 
sveikinę su pirčiupiečiais, išskubėjome į Lazdijų rajone esančias Kalniškes, kur 
pokario metais vyko smarkios kovos su okupantais ir vieno mūšio metu kovose 
su NKVD daliniais žuvo daugiau nei 40 partizanų. 

Vakare buvo surengtas minėjimas Operos ir baleto teatre karo aukoms pa- 
gerbti. Pasakiau kalbą, kuria raginau niekuomet nepamiršti karo aukų, bet kartu 
susitaikyti ir su buvusiais priešais. Gaila, kad mūsų dešinieji nepanoro parodyti 
tokio dvasios kilnumo ir renginį boikotavo. 


2005 metų gegužės 11 diena, Paryžius. UNESCO konferencijoje „Informa- 
cinių technologijų įtaka žinių visuomenei“ skaičiau paskaitą. Ta proga vienas di- 
džiausių Prancūzijos dienraščių „Le Figaro“ išspausdino mano interviu, o svarbiau- 
sia tema buvo mano sprendimas nevykti į gegužės 9-osios iškilmes Maskvoje. 

Galutinai įsitikinau, kad apsisprendžiau teisingai. Žiūrėjau televizijos repor- 
tažus apie iškilmes Maskvoje ir regėti vaizdai paliko nemalonų įspūdį - Raudo- 
noji aikštė, imituojant karo laikus, raudonavo sovietinėmis vėliavomis, stalinine 
dvasia buvo persunktas visas reginys. O mūsų mielos Latvijos prezidentės, ro- 
dant iškilmėse dalyvaujančius užsienio svečius, niekur nesimatė... 


2005 metų gegužės 12 diena, Vilnius. Susitikau su valdančiosios koalicijos 


vadais. Dar kartą pareiškiau, kad nepritariu sumanymams didinti mokesčius, 
ir pakartojau siūlymus, kaip būtų galima subalansuoti biudžetą. Nors anksčiau 

man sakė, kad „politbiuras“, kaip vadinu koalicijos politinę tarybą, neketina 
keisti savo pozicijos, dabar išgirdau, jog ateinančią savaitę iš naujo svarstys, ką 
daryti su mokesčiais. 


2005 metų gegužės 15 diena, Vilnius-Varšuva. Į Vilnių kelioms valandoms 
užsuko Ukrainos prezidentas Viktoras Juščenka. Jis vyksta į Varšuvoje rengiamą 
Europos Vadovų Tarybos susitikimą, kuriame dalyvausiu ir aš. Skrisiu drauge 
su V. Juščenka ukrainiečių lėktuvu. Ukrainos prezidento vizitas Vilniuje buvo 
sutrumpintas, nes jis atvyko jau kamuojamas aukštos temperatūros. Turėjome 
atsisakyti vakarienės, o skrendant į Varšuvą, V. Juščenka lėktuve turėjo prigulti. 
Varšuvoje vakarieniavau su Lenkijos prezidentu Aleksanderiu Kwašniews- 
kiu ir Moldovos prezidentu Vladimiru Voroninu. Atvirai išsikalbėjome apie 
Kremliaus surengtas gegužės 9-osios iškilmes. A. Kwašniewskis prisipažino, 
kad padarė klaidą vykdamas į Maskvą. Jis net pasakė, kad Vladimiras Putinas, 
neparodydamas reikiamos pagarbos per iškilmes Lenkijai, įžeidė lenkų tautą. 


2005 metų gegužės 16 diena, Varšuva. Europos Vadovų Tarybos susitiki- 
me, kuris vyko Karalių pilyje, dalyvavo 45 šalių delegacijos. Savo kalboje daug 
dėmesio skyriau Baltarusijai, valdomai paskutinio Europos diktatoriaus. Su- 
laukiau didžiulio atgarsio, mano kalba tą patį vakarą buvo cituojama Lenkijos 
žiniasklaidos, bet, aišku, užrūstinau Rusijos užsienio reikalų ministrą Sergejų 
Lavrovą - jis akivaizdžiai stengiasi mane ignoruoti. 


2005 metų gegužės 19 diena, Vilnius. Vėl Lietuvą krečia skandalai. Net 
trys Seimo komisijos ėmė tirti galimus Viktoro Uspaskicho ir Artūro Zuoko 
viešųjų ir privačių interesų konfliktus. Pareiškiau, kad tokia parlamentarų „veik- 
la“ jau paralyžiuoja įstatymų leidybą. Tai sukėlė Seimo vadų Artūro Paulausko 
ir Česlovo Juršėno nepasitenkinimą. Neva aš neįvertinu parlamentinio tyrimo 
svarbos ar net įžeidžiu parlamentarus. Nesuprantu, kodėl taip perdėtai reaguo- 
jama. Gal todėl, kad pataikiau, kaip sakoma, į dešimtuką? 

Pusdienį praleidau Kernavėje. Jai įteiktas UNESCO Pasaulio paveldo pa- 
minklo sertifikatas. Jau trečia mūsų vietovė taip įvertinta! 


2005 metų gegužės 23 diena, Vilnius. Susitikau su mūsų ambasadore prie 
UNESCO Ina Marčiulionyte. Ji papasakojo, kad kai kurios statybos gali pažeisti 
Pasaulio paveldo sąraše esančių Neringos ir Vilniaus senamiesčio paminklosau- 
gos reikalavimus. Dėl to metų pabaigoje vyksiančioje UNESCO konferencijoje 

Gaivi pavasario diena Kernavėje. 


šie objektai gali būti įtraukti į sąrašą paminklų, kuriems gresia pavojus. I. Mar- 
čiulionytė mėgino atkreipti į tai Vilniaus mero A. Zuoko ir Klaipėdos mero Ri- 
manto Taraškevičiaus dėmesį, bet jie nepaiso jos perspėjimų. 

Nusprendėme nedelsdami iškviesti aplinkos bei ūkio ministrus ir aptarti padėtį. 


2005 metų gegužės 24 diena, Vilnius. Žiniasklaida nesiliauja skelbusi vis 
naujų pranešimų apie Viktoro Uspaskicho ir Artūro Zuoko konfrontaciją. Ga- 
lima pamanyti, kad Lietuvos politiniame gyvenime nieko daugiau, neskaitant 
skandalų, ir nevyksta. Kaltinimais švaistosi ir vienas, ir kitas. Ieškau būdų, kaip 
sustabdyti tolesnį valdžios autoriteto griovimą. Abu politikai akivaizdžiai nu- 
sižengė viešųjų ir privačių interesų derinimo principui. Svarstau net galimybę 
jiems pasiūlyti trauktis. 


2005 metų gegužės 25 diena, Vilnius. Susitikau su Seimo Liberaldemo- 
kratų frakcijos atstovais. Kalbėjomės apie mokesčių, archyvų, merų rinkimų 
įstatymų pataisas, aptarėme politinę atmosferą šalyje. Susitikimas buvo konst- 
ruktyvesnis, nei tikėjausi. 

Vidurdienį pokalbio prie pietų stalo pakviečiau politologus ir visuomenės 
veikėjus E. Aleksandravičių, L. Bielinį, A. Krupavičių, L. Donskį, A. Kulakaus- 
ką, R. Lopatą. 

Tačiau nusivyliau, kai tuoj pat po mūsų pokalbio R. Lopata žurnalistams pa- 
reiškė, kad politologai ragino prezidentą pareikalauti V. Uspaskicho ir A. Zuoko 
atsistatydinimo. "To nebuvo. Kalbėjomės tik apie tai, jog reikia laikytis princi- 
pingai ir ginti demokratinės visuomenės vertybes. Deja, po R. Lopatos pareiš- 
kimo televizijų vakaro žinių laidose jau pasipylė interpretacijų lavina. 


2005 metų gegužės 30 diena, pirmadienis, Vilnius. Visą savaitgalį žinia- 
sklaida kaitino visuomenę, pasakodama apie tariamus V. Uspaskicho ir A. Zuo- 
ko nusikaltimus - vienas kaltinamas viešųjų ir privačių interesų supainiojimu, 
kitas įtarinėjamas, kad ėmė kyšius iš „Rubicon“ bendrovės. Kalbama apie mili- 
jonines sumas. A. Zuokui jau priklijuota „abonento“ pravardė. 

Man žeriami kaltinimai, kad taikau dvilypius standartus. Neva nereaguoju į 
skandalą, leidžiu vis labiau jaukti politinį gyvenimą. Tad nutariau šiandien per 
televiziją kreiptis į Lietuvos žmones. Parengiau kalbos tekstą, iš ryto su štabu 
dar jį „apšlifavome“, peržvelgėme su teisininkais formuluotes, kad niekur nenu- 
sižengtume teisės normoms. 

Jau 23 valandą sulaukiau A. Zuoko skambučio iš Italijos, kur jis išvykęs. 
Pažėrė man karčių priekaištų. O per „Panoramą“ liberalcentristas A. Čaplikas 
pareiškė, kad savo krikštasūnio tėvą A. Zuoką iškeičiau į Rusijos carą, atseit 
V. Uspaskichą. Politikai papylė ir daugiau keistų savo „teorijų“. 

Jaučiu, kad padariau tai, ką man liepė sąžinė ir diktavo pareigos jausmas. 
Mano pareiškimas surašytas korektiškai, bet kartu laikantis politinių principų 
ir moralinės atsakomybės tautai. 


2005 metų gegužės 31 diena, Vilnius. Dauguma atsiliepimų apie mano 
kalbą — teigiami. Žmonės internete rašo: „Pagaliau pasakyta tai, ko laukėme!“ 
Spauda man taip pat palanki. Nutariau nedelsti. Įpareigojau štabą susisiekti su 
Valstybine etikos komisija ir pareikalauti išvados, ar V. Uspaskichas, būdamas 
ministras, nusižengė Valstybės tarnautojų Etikos kodeksui. 

Reikalausiu, kad prokuratūra kuo greičiau nustatytų, ar yra pagrindas kaltinti 
A. Zuoką. Jei taip, tegul operatyviai tiria bylą ir perduoda teismui. Jei ne, turi būti 
aiškiai tai paskelbta ir padėtas taškas šiam skandalui. Antraip tik dar labiau pakir- 
sime žmonių pasitikėjimą Lietuvos teisine sistema ir valstybės institucijomis. 

Vakare TV3 surengė specialią „TV forumo“ laidą, kurios tema - prezidento 
kalba. Vedėjas - E. Jakilaitis. Buvo malonu klausytis, kaip argumentuotai laidos 
dalyviai pritaria mano kalbai. Nuskambėjo net tokia mintis: „Dabar žinome, 
kad Lietuva turi ne pareigas einantį, bet tikrą prezidentą“ 

PASTABOS PARAŠTĖSE 


Lietuvos politinį gyvenimą iki šiol nesiliauja purtę politikams viešai reiškiami kalti- 
nimai nusižengus etikai, moralei ar net pažeidus įstatymus. Sudaromos komisijos, 
keliamos bylos, bet jos paprastai taip ir nepasiekia teismų, o žmonės to nepamirš- 
ta, susidaro vis prastesnę nuomonę apie šalies valdžią ir - blogiausia — net apie 
Lietuvos valstybę bei jos institucijas. Per visus darbo prezidentu metus laikiau savo 
pareiga reaguoti į tokias istorijas, reikalauti iš politikų moralinės atsakomybės. 

Tai lėmė ir mano veiksmus dėl šiuose dienoraščio puslapiuose aprašomų 
Viktoro Uspaskicho bei Artūro Zuoko politinių skandalų. Juos iki šiol prisimena 
šių politikų priešininkai ir, pasitaikius pirmai progai, atgaivinę senas istorijas, 
panaudoja Lietuvoje vykstančioje nuožmioje politinėje kovoje. Laikiausi nuo- 
monės, kad tokius politinius nuodus galima pašalinti tik vienu būdu - aiškiai 
atsakant į visus viešojoje erdvėje iškeltus klausimus. Atsakymų nebuvo, todėl 
nusprendžiau abiem šiems politikams taikyti vienodus standartus ir paraginau 
juos trauktis, nes tik tuomet būtų galima išvengti politinių aistrų ir ramiai ištirti 
jiems mestus kaltinimus. Deja, šios viltys neišsipildė. Teisėsauga iki šiol taip ir 
neatsakė į klausimą, ar buvo pažeisti įstatymai. 

Man buvo ypač nelengva raginti atsistatydinti tuometį Vilniaus merą A. Zuo- 
ką. Tačiau negalėjau daryti jam jokios išimties, nors labai vertinu jo organiza- 
cinius gebėjimus, laikiau ir tebelaikau jį puikiu administratoriumi. Antraip tai 
būtų dvejopi standartai. Man ir taip vis buvo prikaišiojama, kad asmeniškai 
bendrauju su A. Zuoku ir esu jo sūnaus krikšto tėvas, tarsi dėl to būčiau jį 
kaip nors protegavęs. Niekada to nedariau. Žinoma, man buvo skaudu, kai, 
vadovaudamasis valstybės interesais, turėjau padaryti pareiškimą, dėl kurio 
nukentėjo mano nuoširdūs žmogiškieji ryšiai su Zuokų šeima. Tik neturėjau 
kitos išeities — teko būti visiškai nešališkam ir privalėjau vienodai vertinti visus 
į skandalus įsivėlusius politikus. Beje, manau, kad jei A.Zuokas tuomet būtų 
atsistatydinęs, jo sugrįžimo į politines aukštumas kelias būtų buvęs lengvesnis. 

Tai buvo sunkios dienos. Ištisą mėnesį net neturėjau noro rašyti dienoraštį. 


2005 metų liepos 1 diena, Vilnius. Prasidėjo VII Pasaulio lietuvių sporto 
žaidynės, nuo 1991-ųjų kas ketveri metai rengiamos Lietuvoje. Iš 18 šalių at- 
vyko daugiau nei 600 lietuvių kilmės sportininkų. Tikra lietuvybės ir tautos 


vienybės šventė. 
Tuo tarpu politiniame gyvenime aistros nerimsta. Su didele širdgėla turėjau 

viešai Artūrui Zuokui pasakyti, kad jam vis dėlto reikėtų pagalvoti apie atsista- 
tydinimą iš Vilniaus mero pareigų, jei jis nori likti didžiojoje politikoje. Jo kalba 
Seimo komisijoje jam tik pakenkė. Žiniasklaida, ką jau kalbėti apie politinius 
oponentus, sulig kiekviena diena jį tiesiog naikina. Būtų geriausia, jei jis teisme 
išsiaiškintų, ar pagrįsti jam metami kaltinimai, o įtarimams nepasitvirtinus, ga- 
lėtų vėl grįsti sau kelią į politines aukštumas. Ambicijų ir gabumų jam tikrai ne- 
stinga. Žinau, kad A. Zuokui mano pozicija nepatinka, bet negi Lietuva niekaip 
negali gyventi netemdoma visokių politinių šešėlių? 


2005 metų liepos 7 diena, Vilnius. Lenkijos ir Lietuvos prezidentų nepa- 
kvietimas į Karaliaučiaus, tapusio Kaliningradu, įkūrimo 750-ųjų metinių minė- 
jimą - akivaizdus Rusijos akibrokštas mūsų valstybėms. Dėl to juo labiau akiplė- 
šiška atrodo žemės ūkio ministrės Kazimieros Prunskienės laikysena. Maža to, 
kad ji nepaisė nei mano, nei užsienio reikalų ministro net raštu pateikto raginimo 
nevykti į Kaliningradą, ji grįžusi į Vilnių savo ministerijoje dar surengė spaudos 
konferenciją, per kurią mane mokė užsienio politikos. Negalėjau tylėti. Spaudai 
pareiškiau, kad tai neleistinas ministrės demaršas, - jis turi sulaukti griežto įverti- 
nimo. Žiniasklaida ir politologai labai palankiai komentuoja šį mano pareiškimą. 
Kai iš Japonijos grįš Algirdas Brazauskas, kalbėsimės apie šį ministrės išpuolį. 


2005 metų liepos 11 diena, Vilnius. Rusija taikosi į „Jukos“ bendrovės dar 
tebevaldomą „Mažeikių naftą“. Šiandien VSD generalinio direktoriaus pavaduo- 
tojas mane informavo apie Maskvos manevrus siekiant įsigyti 10 proc. „Jukos“ 
bendrovei priklausančių mūsų įmonės akcijų ir dalį Lietuvos valdomo paketo. 

Turime žinių, kad Kremliaus kontroliuojamo „Lukoil“ vadai davė velnių jų 
padalinio Lietuvoje vadovui Ivanui Paleičikui, kad jis neva miega ir nevaldo si- 
tuacijos - nepakankamai stengiasi daryti įtaką Vyriausybei ir mūsų šalies žinia- 
sklaidai rusų interesų naudai. Buvo net skirta 2 milijonai litų vienam laikraščiui 
ar televizijos kanalui nupirkti, bet rusai išsigando neigiamos reakcijos. Todėl 
nutarta šiais pinigais pamaloninti mūsų žiniasklaidą! 

Be to, dėl įtakos Lietuvos energetikai „Lukoil“ grumiasi su „Gazprom“. 
Kremlius nėra apsisprendęs, kurią bendrovę remti. Bet staiga atsirado dar vie- 
na - TNK-BP. Tai rimtas „Lukoil“ ir „Gazprom“ konkurentas. Mus pasiekė in- 
formacija, kad TNK-BP žmonės neva atvežė į Kremlių „sunkvežimį pinigų“. 

Galima įvairiai vertinti šias neoficialias žinias, bet susirūpinti yra pagrindas. 
Paprašiau VSD vyrus atidžiai stebėti įvykius. Reikės kalbėtis su Vyriausybe ir 
surengti Valstybės gynimo tarybos posėdį. 

ANTRIEJI 
KADENCIJOS 
METAI 


2005 metų liepos 12 diena, Vilnius. Net sunku patikėti, kad jau prabėgo 
metai, kai Seime prisiekiau antrai kadencijai. Ne tik žurnalistai, bet ir pats sa- 
vęs klausiu, kaip vertinu pirmuosius metus. Ir atsakau: esu daugmaž patenkin- 
tas tuo, ką pavyko padaryti. Pirmiausia užsienio politikoje — gerokai pakylėtas 
Lietuvos tarptautinis prestižas. Vidaus politikos reikalai sudėtingesni, bet ir čia 
ne viskas blogai. Šiek tiek „pasistumdžius“, pavyko susitarti su A. Brazausku 
dėl Vyriausybės, ir ji dirba stabiliai. Įsiplieskus skandalui dėl V. Uspaskicho ir 
A. Zuoko neskaidrios veiklos, pareikalavau laikytis Lietuvos politiniame gyve- 
nime aukštesnių moralės standartų. 


Vertinant pirmųjų kadencijos metų rezultatus. 


Prasčiausiai sekasi išjudinti socialinę sritį. Aišku, tai ne prezidento kompe- 
tencija, bet negaliu nusišalinti nuo šių žmonėms labiausiai rūpimų reikalų, juo 
labiau kad nei visuomenė, nei žiniasklaida nelabai ir gilinasi, kas už ką atsako, 
ir tuoj pat priekaištauja man. Nesikėsinsiu į Vyriausybės atsakomybės ribas, vis 
dėlto mėginsiu daryti moralinę įtaką sprendžiant socialines problemas. 

Pirmųjų antros kadencijos metinių proga surengiau spaudos konferenciją ir 
išsakiau savo mintis, ką pavyko nuveikti ir ko sieksiu ateityje. 

Štai jau ir žengiame į antruosius darbo metus! 

2005 metų liepos 14 diena, Vilnius. Žiniasklaida daug dėmesio skyrė mano 
spaudos konferencijai pirmųjų šios kadencijos metinių proga. Daugiausia pri- 
tariama mano mintims. Partijų vadovai ir Seimo nariai, kaip ir maniau, nėra pa- 
tenkinti tuo, ką pasakiau apie jų darbus. Bet, LNK televizijos apklausos duome- 
nimis, 90 proc. žmonių mane remia ir vos 10 proc. atsiliepia nepalankiai. 


2005 metų liepos 15 diena, Vilnius. Pats vasaros grožis. Visą savaitę laikosi 
27-30 laipsnių karštis. Tik reikėtų šiek tiek lietaus, nes medžių lapai po truputį 
ima gelsti. Miestas ištuštėjęs. Šį savaitgalį su Alma praleisime namie. 


2005 metų liepos 16 diena, Vilnius. Pirmą kartą po 1944 metų visi trys 
broliai Biručiai - Algirdas, Jurgis ir Stasys - susitiko Lietuvoje švęsti Jolitos gim- 
tadienio. Labai smagiai praleidome dieną. Jolita nepaprastai myli gyvūnus, tad 
nusprendėme jai padovanoti mūsų bičiulės, talentingos rašytojos ir dailininkės 
Jurgos Ivanauskaitės paveikslą, vaizduojantį Egipto mitologijos meilės deivę, 
kurią simbolizuoja katė. Šis nuostabus darbas - ne tapybos, jis sukurtas naudo- 
jant rožių žiedlapius ir kitokių gėlių žiedus. 


2005 metų liepos 17 diena, Vilnius. Lietuvos atstovas Maskvoje Riman- 
tas Šidlauskas diplomatiniais kanalais sužinojo, kad pas atostogaujantį Vladi- 
mirą Putiną buvo iškviestas buvęs Rusijos ambasadorius mūsų šalyje Jurijus 
Zubakovas, dabar dirbantis vienu rusų saugumo tarybos vicepirmininkų. Esą 
V. Putinas jam pasakęs, kad reikia liautis toliau eskaluoti įtampą tarp Rusijos 
ir Lietuvos ir pamiršti, jog gegužės 9-ąją neatvykau į Maskvą švęsti jų pergalės 
prieš hitlerinę Vokietiją. Negana to, mūsų ambasadoriaus žiniomis, Rusijos pre- 
zidentas pareiškė, kad, pasitaikius tinkamai progai, norėtų sa manimi susitikti. 
Esą galbūt tai bus galima padaryti per Jungtinių Tautų aukščiausio lygio konfe- 
renciją Niujorke. 

Paprašiau R. Šidlausko diplomatiniais kanalais toliau aiškintis situaciją. 

Beje, informaciją, kad V. Putinas nori keisti bendravimo su Lietuva toną, 
prieš porą savaičių buvau gavęs ir iš visai kitų šaltinių, bet abejojau, ar tai tiesa. 

Gavau ir dar vieną įdomią žinią: NATO vadovybė nutarė vieną kurios nors 
naujos Šiaurės Aljanso narės vadovą pakviesti garbės svečio teisėmis į Vidurže- 
mio jūra plaukiojantį JAV lėktuvnešį. Ta garbė suteikta man. 


2005 metų liepos 18 diena, Vilnius. Vilnius atostogauja. Jeigu ne turis- 
tai - ojų visur gausu, - būtų galima pamanyti, kad miestas išmiręs. Atostogauja 

Vyriausybė, Seimas, tik Prezidentūra dirba - atostogų išėjo vos keli mano ko- 
mandos nariai. 


2005 metų liepos 24 diena, sekmadienis, Kaunas. Nuvykau į Kaune 
vykstančių Europos lengvosios atletikos jaunimo pirmenybių uždarymą. Da- 
lyvavo 900 sportininkų iš 45 šalių. Atnaujintas stadionas, pastatytas priestatas, 
įrengta metikų treniruotėms skirta aikštė. Aplink - ąžuolynas. Turbūt Europoje 
nedaug rastume tokioje gražioje aplinkoje įsikūrusių stadionų. 

Tarptautinių sporto organizacijų atstovai labai gerai įvertino Kaune sureng- 
tas varžybas. Tai man sakė ne vienas užsienio svečias. Vis dėlto mūsų sportinin- 
kų rezultatai galėtų būti ir geresni. Reikia tobulinti lengvosios atletikos strate- 
giją, statyti stadionus, sudaryti sąlygas moksleiviams užsiimti šia sporto šaka 
vidurinėse mokyklose. 

Apie vidurdienį paskambinau Gruzijos prezidentui Michailui Saakašviliui. 
Kalbėjomės apie padėtį Pietų Kaukaze, demokratizacijos procesus. Rugsėjo 
mėnesį Tbilisyje rengiama tarptautinė konferencija regioninio bendradarbiavi- 
mo klausimais. Lietuva pakviesta koordinuoti dienotvarkės. 

Vėliau susitikau su prancūzų bendrovės „Areva“ delegacija. Aptarėme bran- 
duolinės energetikos perspektyvas mūsų regione. Patikinau, kad Lietuvai aktu- 
alu pasistatyti atominę elektrinę ir šį projektą siejame su elektros tilto į Vakarus 
tiesimu. Prancūzai, kurie dabar stato atomines elektrines Suomijoje, labai norė- 
tų įgyvendinti panašų projektą ir mūsų šalyje. 

Nutariau sudaryti darbo grupę, kuri įvertins atominės energetikos plėtros 
Lietuvoje galimybes. 


2005 metų liepos 27-28 dienos, Praha. Prahos Karolio ir Džordžtauno 
(JAV) universitetų įsteigtas Amerikos politikos ir ekonomikos studijų univer- 
sitetas pakvietė mane pasakyti kalbą absolventams ir kartu įteikė 2005 metų 
premiją už laisvės ir demokratijos idėjų skleidimą pasaulyje. Paskirta ir 5 tūks- 
tančių dolerių premija (iškart pervedžiau Almos labdaros fondui). 

Prahoje lankausi jau ketvirtą kartą, bet nė karto nebuvau čia pakliuvęs į tokį 
rekordinį karštį, - pavėsyje termometrai rodo 42 laipsnius, tad po miestą beveik 
nevaikščiojome. Tik vakar vakare, atvėsus, stebėjome fontanų spektaklį. 

Šiandien ryte kalbėjausi su didžiausio Prahos dienraščio „Dnes“ žurnalistais. 
Vidurdienį pietavau su Čekijos Senato pirmininku Pžemyslu Sobotka. Daugiau- 
sia kalbėjomės apie ES Konstitucijos perspektyvas, kai ji buvo atmesta per refe- 
rendumus Prancūzijoje ir Nyderlanduose. Čekai taip pat griežtai pasisako prieš 

dalį nacionalinį suverenitetą varžančių jos normų, nors ir pritaria tolesnei ES 
integracijai. 


2005 liepos 29-30 dienos, Praha-Ryga-Kuresarė. Karštis neatslūgsta. O 
lyg tyčia sugedo lėktuvas ir vėlavome išskristi iš Prahos. 

Iš Rygos į Saremos saloje esančią Kuresarę atskridome sraigtasparniu. Mūsų 
laukė Estijos prezidentas Arnoldas Rūūtelis su ponia — susivėlinę išskristi iš 
Prahos, beveik valandą vėliau, nei planuota, nusileidome Kuresarėje. Nusikė- 
lė visa dienotvarkė, o renginių grafikas labai įtemptas. Mat čia vyksta Lietuvos 
meno dienos. 

Kultūros centre atidarėme parodą, iš ten pėsti nuėjome iki Kuresarės pilies 
parko ir ten pasodinau ąžuolą, beje, penkiolikos metų - tiek, kiek mūsų nepri- 
klausomybei. Ten jau pasodinti Estijos, Latvijos ir Lenkijos prezidentų ąžuolai. 
Vėliau vakarieniavome Kuresarės pilyje, žiūrėjome operą „Demonas“. 


Prezidento Valdo Adamkaus viešnagę Saremos saloje primins jo pasodintas ąžuolas. 


2005 metų rugpjūčio 2 diena, Vilnius. Nors atostogų metas, Vilniuje vis 
nerimsta konfliktas tarp Užsienio reikalų ministerijos ir Kazimieros Prunskie- 
nės dėl atidarytos iš Sankt Peterburgo jai atsiųstos banderolės ir per televiziją 

parodytų joje rastų neva Rusijos kunigaikštienės regalijų. Net jei diplomatiniu 
paštu ir nepriklausė siųsti šio keistoko apdovanojimo, akivaizdu, kad, atplėšus 
privačiam asmeniui skirtą siuntą, nusižengta ir etikai, ir įstatymams. Tai ir pa- 
reiškiau: nežinau, kas iš Užsienio reikalų ministerijos rausėsi K. Prunskienės 
siuntinyje, bet pasielgė ir nepadoriai, ir neteisėtai, o Lietuvos televizija neturėjo 
teisės žinių laidoje rodyti tų radinių. 

Dar neaišku, kaip baigsis karas tarp „kunigaikštienės“ ir užsienio reikalų mi- 
nistro Antano Valionio. Premjeras A. Brazauskas pareikalavo, kad šis atsiprašy- 
tų žemės ūkio ministrės K. Prunskienės. 

Šiandien išsikviečiau sveikatos apsaugos viceministrą Rimantą Šadžių ir 
paprašiau paaiškinti ministerijos parengtą įstatymo projektą dėl kompensuo- 
jamųjų vaistų. Nuogąstauju, kad toks teisės aktas gali sudaryti sąlygas juos pa- 
branginti. Viceministras sutiko su mūsų pastabomis ir įsipareigojo pataisyti 
abejonių keliančias įstatymo normas. 


2005 metų rugpjūčio 3 diena, Vilnius. Vakar daugiau nei valandą praleidau su 
pas mane užsukusiu Vytautu Landsbergiu. Jis man padovanojo ką tik išleistą do- 
kumentų rinkinį „Lietuvos kelias į NATO“, kuriame išspausdinti ir jo straipsniai. 

O šiandien susitikau su iš JAV grįžusiu Valstybės saugumo departamento ge- 
neraliniu direktoriumi Arvydu Pociumi. Jam buvo pažadėta techninė pagalba, 
kuri sustiprins mūsų specialiųjų tarnybų operatyvinės veiklos galimybes. JAV 
specialistai labai gerai vertina mūsų pareigūnų profesionalumą. 

Taip pat kalbėjomės apie naujus Viktoro Uspaskicho ir „kunigaikštienės“ 
Kazimieros Prunskienės skandalus, kaip tai atsilieps valdančiosios koalicijos 
partijų santykiams per šią Seimo rudens sesiją. 

Aptarėme ir iki šiol paslaptimi išlaikytą informaciją apie Algirdo Brazausko 
sveikatos būklę. Jam nustatytas vėžys. Prisipažinau A. Pociui, kad man tai jau ne 
naujiena - buvau girdėjęs, bet niekam neprasitariau. Reikia išsaugoti šią paslap- 
tį, nes mūsų politinė kultūra tokia, kad net ligą kai kas gali savanaudiškai panau- 
doti savo politiniams tikslams. Jeigu A. Brazausko sveikata imtų smarkiai blogė- 
ti, neramu, kad tai neatsilieptų jo sprendimams. Neturėtų taip atsitikti. Nežinau 
tikslios jo ligos diagnozės, bet tikiu, kad jo sveikatos būklė netaps kritinė. 


2005 metų rugpjūčio 4 diena, Vilnius. Seniai svarstau, kaip reikėtų per- 
tvarkyti Prezidentūros Ryšių su visuomene skyrių. Dirba be iniciatyvos, ne- 
efektyviai, neregėti veiklos rezultatų. Pasikviečiau Ritą Grumadaitę ir tarėmės, 
ką daryti, kad darbas pagerėtų. 

Netikėtai atsirito R. Pakso apkaltos aidai. Praėjusią savaitę Pilietybės komi- 
sija man rekomendavo išimties tvarka suteikti Lietuvos pilietybę dviem asme- 
nims: Lietuvos kariuomenės vertėju Afganistane dirbančiam afganistaniečiui ir 
JAV lietuvei, kuri jau 11 metų užsiima labdara mūsų šaliai. Ketinau atsižvelgti į 
rekomendaciją ir patenkinti šių žmonių prašymus. Tačiau paaiškėjo, kad apie tai 
sužinoję paksistai (o gal kažkas juos ir sąmoningai informavo) rengiasi Seime 
sukelti politinį skandalą, lyginti šiuos atvejus su R. Pakso suteikta pilietybe savo 
finansiniam rėmėjui J. Borisovui. 

Pasitaręs su savo teisės patarėjais, išsikviečiau vidaus reikalų ministrą G. Fur- 
manavičių. Išklausęs jo samprotavimus, nusprendžiau dekretų dėl pilietybės 
suteikimo nepasirašyti. Mat išimties tvarka ją galima suteikti tik už nuopelnus 
Lietuvai, o kas uždraus priekabių ieškantiems politikams abejoti, ar pakanka- 
mai nusipelnęs pilietybę gavęs asmuo? Žinodamas, kaip griežia dantį paksistai, 
neabejoju, kad būsiu užsipuolamas kiekvienu atveju, kai kam nors ją suteiksiu 
išimties tvarka. Todėl Pilietybės komisijos paprašiau daugiau man neteikti to- 
kių rekomendacijų. 


2005 metų rugpjūčio 6 diena, Ariogala. Stengiuosi visuomet pasveikinti 
kiekvienais metais į sąskrydį nuostabaus grožio Dubysos slėnyje susirenkančius 
politinius kalinius ir tremtinius. Čia suvažiuodavo dešimt tūkstančių patriotiz- 
mu spinduliuojančių žmonių, bet kasmet jų gretos vis retėja. Šiemet susirinko 
apie 4-5 tūkstančius dalyvių. Lyg tyčia lijo, bet nuotaika buvo šventinė. Linkė- 
jaujiems skleisti kitoms kartoms savo idealizmą. 


2005 metų rugpjūčio 7 diena, Vilnius. Dalį dienos praleidau prie televi- 
zoriaus, nes stebėjau Helsinkyje vykstančias pasaulio lengvosios atletikos pirme- 
nybes. Virgilijus Alekna čempionas! Nusviedžia diską 70 metrų 17 centimetrų, 
laimi aukso medalį ir dar pagerina pirmenybių rekordą. Gaila, kad vos kelių taškų 
iki bronzos pristigo ketvirtą vietą iškovojusiai septynkovininkei Austrai Skujytei. 

Mėginau paskambinti į Helsinkį Virgilijui Aleknai, bet nepavyko prasimušti 
pro sveikintojų virtinę. 


2005 metų rugpjūčio 8 diena, Vilnius. Visi dienraščiai pirmuosiuose pusla- 
piuose skelbia apie Virgilijaus Aleknos pergalę. Pasitaręs su štabu, nutariau jį ir 
A. Skujytę tiesiai iš oro uosto pakviesti į Prezidentūrą. 

Paskambinau A. Brazauskui ir pasiūliau Baltojoje salėje drauge pasveikinti 
sportininkus, o jei jie jau suplanavo tokias iškilmes Vyriausybės rūmuose, galiu 

ir aš atvažiuoti pas juos. Premjeras sutiko atvykti į Prezidentūrą su savo koman- 
da. Jis įteiks V. Aleknai piniginę premiją, o aš skulptūrą. 

Sulaukiau ir netikėto Stenlio Balzeko, dabar viešinčio Vilniuje, skambučio. 
Jo muziejus jau ne vieną dešimtmetį renka Metų žmogų. Šiemet šis garbingas 
apdovanojimas suteiktas Almai! 


2005 metų rugpjūčio 10 diena, Kaunas-Marvelė. Sovietiniais laikais 
daugiau nei dešimt metų statytas „Lietuvos“ viešbutis Vilniuje pašaipiai buvo 
vadinamas amžiaus statyba. Šiandien kalbėdami apie Kauno vandens valymo 
įrenginius galime sakyti, kad tai dviejų amžių statyba. 

Prisimenu, kaip dar aštuntojo dešimtmečio pabaigoje atvykęs į Lietuvą apsi- 
lankiau Marvelėje, buvusio žirgyno teritorijoje. Svarstėme, ar tai tinkama vieta 
nutekamųjų vandenų valymo įmonei statyti. Marvelė - tolokai nuo Kauno, ma- 
žai apgyvendinta, todėl buvo nutarta, kad būtent čia ir reikia statyti. 

Prabėgo daug metų. Prieš šešerius metus pagaliau pradėjo veikti mechani- 
nio vandens valymo įrenginiai, pašalinantys apie 70 proc. Neries ir Nemuno 
teršalų. Per šios įmonės atidarymą linkėjau, kad kuo greičiau būčiau pakviestas 
ir į biologinio valymo komplekso atidarymo iškilmes, o tuomet į Kuršių marias 
Nemunas tekėtų jau 95 proc. išvalytas. Tačiau paaiškėjo, kad tai nereali svajonė. 
Per šešerius metus nieko nepadaryta. 

Atvykau nusiteikęs gerokai papurtyti visus už aplinkosaugą atsakingus 
biurokratus. Pakviečiau aplinkos viceministrą, Kauno vicemerą, Finansų 
ministerijos atstovų, „Kauno vandenų“ vadovus ir kitų valdininkų. ES aplin- 
kosaugos projektams per trejus metus skyrė 1 milijardą 340 milijonų litų. 
Panaudota vos 7 proc. visų lėšų. Neįsivaizduoju, kaip pavyks paskirstyti liku- 
sius pinigus, jei biurokratai net mano akivaizdoje tik tuščiai ginčijosi ir vertė 
kaltę vienas kitam. Po pusantros valandos tokių diskusijų pasakiau, kad jeigu 
šis projektas tučtuojau nebus pradėtas įgyvendinti, lėks jų galvos. Pažadėjau 
paskirti savo atstovą, kuris kas antrą savaitę tikrins, kas padaryta, ir infor- 
muos mane. Stabdančius projektą biurokratus reikalausiu atleisti iš darbo. 
Pasaulyje dar neregėta, kad prezidentas turėtų imtis vandens valymo įrengi- 
nių statybos! 


2005 metų rugpjūčio 14 diena, sekmadienis, Vilnius. Savaitgalį praleidau 
namuose. Lyja ir lyja, o žmonėms pats atostogų metas. Patvino upės, lietus se- 
mia Lietuvą, ypač rytinę ir vakarinę šalies dalį. Smarkiai nukentėjo ūkininkai, 
nes javai jau nunokę, o į laukus neįmanoma įvažiuoti. Bulvės irgi apsemtos van- 

dens. Vyriausybei neabejotinai teks finansiškai padėti nukentėjusiesiems, tik 
dar neapskaičiuotas nuostolių mastas. 


2005 metų rugpjūčio 17 diena, Vilnius. Plykstelėjo įtampa tarp Baltaru- 
sijos ir Lenkijos. Šis konfliktas netiesiogiai liečia ir Lietuvą bei Ukrainą. Todėl 
V. Juščenkos iniciatyva rugpjūčio 18-19 dienomis Kryme susitiksime keturi 
prezidentai: jis, A. Kwašniewskis, M. Saakašvilis ir aš. 

Nors atostogų metas, vyksta neoficialūs mano susitikimai su galimais kandi- 
datais į generalinio prokuroro postą. Jau keliems asmenims siūliau šias pareigas, 
bet jie atsisakė. Visuomenė nepasitiki Generaline prokuratūra, todėl solidūs ir 
patyrę teisininkai nenori prisiimti atsakomybės už šią instituciją. Neskubėsiu 
skirti generalinio prokuroro, nes būtina parinkti gabų, stiprios valios vadovą, 
kuris sugebėtų prokuratūrai grąžinti autoritetą. 


2005 metų rugpjūčio 19 diena, Krymas. Vakar atskridau į Sevastopolio oro 
uostą. Persėdę į automobilius, nuvykome į maždaug už šimto kilometrų Jaltoje 
ant Juodosios jūros kranto pastatytą rezidenciją. Čia jau lankiausi 2001 metais, 
tačiau šįkart ypač karšta, pavėsyje temperatūra siekia 38 laipsnius, maža to, dar 
ir klimatas labai drėgnas. Man skirtoje rezidencijoje yra oro kondicionieriai, bet 
menko galingumo, o kambarių aukštis - kokie 4 metrai. Ne ką atvėsina. 

Po valandėlės poilsio Livadijos rūmuose susitikau su prezidentu Viktoru 
Juščenka. Antrą kartą pasidairiau po šį pastatą, kuriame 1945 metais trys karo 
laimėtojai J. Stalinas, W. Churchillis, F. D. Rooseveltas pasirašė ir Lietuvos liki- 
mą lėmusį Jaltos susitarimą. Istorija tarsi atgyja, žiūrint į stalą, ant kurio buvo 
perbraižomas pokario Europos žemėlapis. Su V. Juščenka maždaug valandą kal- 
bėjomės apie Lenkijos ir Baltarusijos diplomatinį konfliktą dėl lenkų tautinės 
mažumos, kurį, matyt, dar pakursto Rusija. Juk Baltarusijoje gyvena apie 400 
tūkstančių lenkų tautybės žmonių, o įtampa dėl šios tautinės mažumos proble- 
mų gali atsiliepti artėjančių Lenkijos prezidento rinkimų rezultatams. 

Pasinaudojęs progą, atkreipiau V. Juščenkos dėmesį į Ukrainos muitinės ku- 
riamas kliūtis mūsų šaldytuvų „Snaigė“ eksportui. Kijevas priėmė nutarimą su- 
mažinti muitus nuo 25 iki 5 proc., bet muitininkai jo nevykdo. Susidariau įspūdį, 
kad V. Juščenka nieko apie tai nežino. Jis pažadėjo nedelsdamas išsiaiškinti, ir iš 
tiesų — šiandien mums susitikus ryte Ukrainos prezidentas pranešė, kad reikalas 
sutvarkytas. Beje, mūsų šaldytuvams tenka apie 30 proc. Ukrainos rinkos. 

Šiandien ryte Ukrainos prezidento vasaros rezidencijoje, pastatytoje prie 
pat jūros ant kranto, susėdome darbo pusryčių, jie truko net keturias valandas. 

Aptarėme regioninės politikos klausimus, diplomatinę įtampą tarp Lenkijos 
ir Baltarusijos bei Rusijos vaidmenį tokiuose konfliktuose. Kalbėjomės ir apie 
spalio mėnesį Kijeve rengiamos regioninės konferencijos dienotvarkę. Pabrėžė- 
me, kad tai jokiu būdu nėra prieš Rusiją nukreipta akcija. 

Tačiau jau šiandien rusų spauda komentavo, kad kuriame kažkokią politinę 
ašį nuo Baltijos iki Kaspijos ir Juodosios jūrų. Net ir Londono „The Daily Tele- 
graph“ laikraščio pranešimo apie mūsų susitikimą antraštė skelbia: „Rengiama 
Maskvos apsuptis:“ Sutarėme, kad spalio 26 dieną Kazanėje vyksiančiame NVS 
šalių vadovų susitikime V. Juščenka paaiškins V. Putinui mūsų siekius, neturin- 
čius nieko bendra su antirusiška politika. 

Su V. Juščenka apsilankiau sovietiniais laikais garsioje „Arteko“ pionierių 
stovykloje, kur Ukrainos jaunimas buvo suvažiavęs į sąskrydį. Net dabar šis 
kompleksas daro įspūdį - Lietuvoje galime tik pasvajoti apie tokią jaunimui 
skirtą stovyklą. Bet keisčiausia, kad mūsų geltonoji spauda sugebėjo įžvelgti 
kažkokį „kriminalą“ — neva, apsilankydamas sovietinės dvasios persmelktame 
„Arteke“, nusidėjau tautai. Išties kai kurie žmonės Lietuvoje susipykę su protu. 


2005 metų rugsėjo 3 diena, Vilnius. Jau prieš keletą metų tuometis vidaus 
reikalų ministras Juozas Bernatonis mėgino atstatydinti policijos generalinį 
komisarą Vytautą Grigaravičių. Kiek vėliau tą patį ketino padaryti ir Rolandas 
Paksas, bet nespėjo. Štai dabar istorija kartojasi. Prieš kelias savaites Algirdas 
Brazauskas man užsiminė, kad kitų metų vasario 1-ąją baigiasi dabartinio po- 
licijos generalinio komisaro kadencija ir esą laikas būtų dairytis naujo vadovo, 
nes, jo nuomone, V. Grigaravičius prastas administratorius. Niekaip nereagavau 
į šias premjero mintis. Bet netrukus yla išlindo iš maišo: dabar A. Brazausko 
patarėju tapęs J. Bernatonis, padedamas vidaus reikalų ministro Gintaro Fur- 
manavičiaus, pradėjo versti iš posto V. Grigaravičių, apkaltinęs jį įstatymų pa- 
žeidinėjimu, be kita ko, ir atleidžiant Vilniaus policijos vadovą Eriką Kaliačių. 

Man ši istorija ėmė labai nepatikti. Pasikviečiau V. Grigaravičių į namus pa- 
sikalbėti akis į akį ir, garantavęs jam, kad neleisiu policijos įpainioti į partinius 
žaidimus, paprašiau principingai vadovauti Policijos departamentui, stiprinti 
šios įstaigos autoritetą. 


2005 metų rugsėjo 5 diena, pirmadienis, Vilnius. Šiandien pakviečiau pa- 
sikalbėti Seimo pirmininką Artūrą Paulauską. Kalbėjomės apie prasidėsiančią 
parlamento rudens sesiją. Išsakiau savo nuomonę, kokių įstatymų leidybą lai- 
kau prioritetine, ir neslėpiau, kad esu nusivylęs Seimo pavasario sesijos darbu — 

parlamentarai užsiėmė tik skandalų gesinimu, komisijų ir komisijėlių kūrimu. 
A. Paulauskas man iš dalies pritarė. Pasikalbėjome ir apie policijos generalinio 
komisaro situaciją, šiuo klausimu mūsų nuomonės jau visiškai sutapo. 


2005 metų rugsėjo 9 diena, Krynica, Lenkija. Trečią kartą dalyvauju Kry- 
nicos ekonomikos forume, kuris šįmet sulaukė 1 300 dalyvių, daugiausia iš 
Vidurio Europos. Pagrindinė diskusijų tema — ES patirtis, prabėgus vieniems 
metams po didžiausios plėtros. 

Aš pabrėžiau, kad nesutarimai dėl Konstitucijos pristabdė ES integracijos 
procesus, bet tai nėra mirtiną pavojų kelianti krizė. Pavojingiau, kad kai kurios 
ES narės elgiasi egoistiškai ir nesolidariai, nori gauti naudos kitų bendrijos ša- 
lių sąskaita. Turėjau galvoje tai, kad vakar Berlyne Gerhardas Schrėderis, su- 
sitikęs su Vladimiru Putinu, pasirašė dujotiekio iš Rusijos į Vokietiją tiesimo 
Baltijos jūra sutartį, apeinant Baltijos šalis ir Lenkiją. Tai vienašališkas politinis 
sprendimas, kuriuo ignoruojamos kitos ES narės. Net ir ekonominiu požiūriu 
šis projektas kainuos brangiau nei mūsų siūloma „gintarinė trasa“ — tiesiant 
dujotiekį sausuma. 

Vakar, sužinojęs apie pasirašytą G. Schroderio ir V. Putino susitarimą, pa- 
skambinau Vokietijos prezidentui Horstui K6hleriui ir išsakiau mūsų nusivyli- 
mą. Jis pritarė mano nuomonei. Beje, ir anksčiau, kalbėdamas Lenkijos „Soli- 
darumo“ 25-mečio minėjime, H. Kėhleris rėmė mūsų poziciją. Per vakarykštį 
mūsų pokalbį užsiminiau, kad gal dar būtų galima iš naujo kelti dujotiekio tie- 
simo klausimą po Vokietijos parlamento rinkimų, jei juos laimėtų dešinieji ir 
kanclere taptų Angela Merkel. H. Kohleris tokios galimybės neatmetė. 

Apie vakarykštį Berlyno susitarimą kalbėjau ir šiandien Krynicoje per spau- 
dos konferenciją. Pabrėžiau, kad šis sandoris pažeidžia ne tik Baltijos šalių, bet 
ir Lenkijos interesus. 

Šiandien man į Krynicą paskambino Ukrainos prezidentas Viktoras Juščen- 
ka. Jis trumpai apibūdino politinę padėtį savo šalyje, kai iš premjero posto buvo 
atleista Julija Tymošenko. Kaip ir buvo galima laukti, kilo krizė. Tačiau V. Juš- 
čenka garantavo, kad politinė įtampa nepalaidos Oranžinės revoliucijos laimė- 
jimų, parlamento rinkimai bus surengti demokratiškai bei skaidriai ir Ukrainos 
orientacija į Vakarus nesusilpnės. Sutarėme, kad apie tai dar pasikalbėsime Niu- 
jorke per Jungtinių Tautų sesiją. 

Šia informacija netrukus pasidalijau su Aleksanderiu Kwašniewskiu. Vis dėl- 
to abu manome, kad politinė padėtis Ukrainoje nėra stabili. Neabejojame, kad 
daug kas Rusijoje tuo labai džiaugiasi. 

PASTABOS PARAŠTĖSE 


Žinoma, man nebuvo netikėta žinia, kad Gerhardas Schrėderis ir Vladimiras 
Putinas pasirašė susitarimą tiesti dujotiekį Baltijos jūros dugnu, nors šis suma- 
nymas pavojingas ir gamtosaugos požiūriu, ir, apeinant Estiją, Latviją, Lietuvą 
bei Lenkiją, didinamas šių šalių energetinis pažeidžiamumas. Vis dėlto pasiju- 
tau šiek tiek apgautas ir asmeniškai, nes Vokietijos kancleris, mums susitikus jo 
kanceliarijoje, išklausęs mano argumentus, kokias grėsmes mums kelia „Nord 
Stream“ projektas, dar mėgino gudrauti, aiškindamas, kad jis nebuvo infor- 
muotas apie Baltijos šalių nerimo priežastis. Tačiau ir tiesiogiai išgirdęs šią in- 
formaciją nė kiek nepakeitė savo pozicijos. Aišku, politikoje naivu būtų tikėtis 
didelio nuoširdumo. Susitarimą tiesti dujotiekį Baltijos jūros dugnu, nepaisant 
Baltijos šalių ir Lenkijos prieštaravimo, lėmė Vokietijos verslo ir, matyt, asme- 
niniai tuomet kanclerio kadenciją baigiančio G. Schrėderio interesai — juk jis 
tapo šį projektą įgyvendinančio konsorciumo akcininkų komiteto pirmininku, 
gaunančiu didžiulę algą. 

Darėme, ką galėjome. Projektui vieningai priešinosi visos trys Baltijos šalys 
ir Lenkija, mus parėmė Švedija, todėl dar turėjome vilties, kad suveiks Europos 
Sąjungos solidarumo principai ir susitarimas su Rusija bus persvarstytas, juolab 
Vokietijoje netrukus pasikeitė politinė valdžia. Deja, kanclerė Angela Merkel, 
nors ir nerodė tokio entuziazmo dėl dujotiekio kaip G. Schrėderis, keisti savo 
pirmtako sutarties su Maskva nesiėmė. Vokietijos verslo interesai ir jai buvo 
svarbesni nei kaimynų prieštaravimai. 


2005 metų rugsėjo 10 diena, Vilnius. Seimas susirinko į rudens sesiją. Šį 
kartą nenorėjau vykti į jos atidarymą ir sakyti sveikinimo kalbos (nėra ir tokios 
tradicijos), nes vargu ar daug kuo galima džiaugtis vertinant šios kadencijos 
parlamento darbą. Vis dėlto mane įtikino, kad verta Seimo nariams priminti, 
kokie svarbūs uždaviniai jų laukia, ko tikisi Lietuvos žmonės. Kalbėjau labai 


trumpai - tik 5 minutes. 


2005 metų rugsėjo 11 diena, Vilnius. Prabėgo ketveri metai nuo teroristi- 
nio išpuolio Niujorke ir Vašingtone, kuris nušlavė abu Pasaulio prekybos centro 
bokštus, sugriovė dalį Pentagono pastato ir pasiglemžė trijų tūkstančių žmonių 


gyvybę. 


200 


Šiandien Vilniuje pusę dešimtos ryto liuteronų evangelikų bažnyčioje šešių 
konfesijų dvasininkai pakvietė žmones susikaupimo valandai prisimenant Rug- 
sėjo 11-osios išpuolio aukas. Bažnyčia buvo kone perpildyta, dalyvavo daug 
Vilniuje reziduojančių ambasadorių. Lietuvos žmonių vardu žuvusiųjų atmini- 
mą pagerbiau gedulo vainiku. 


2005 metų rugsėjo 13 diena, Niujorkas. Niujorke prasideda 60-oji Jungti- 
nių Tautų sesija. Šis viršūnių susitikimas skirtas organizacijos šešiasdešimtme- 
čiui ir bus aptariamas 1 000 tikslų įgyvendinimas. Atvyksta daugiau kaip 150 
valstybių vadovų, todėl mano dienotvarkėje numatyta ir daug dvišalių susiti- 
kimų. 

Kelionė vyko be jokių nuotykių, tik, nusileidus Niujorke, oro uoste dėl gau- 
sybės skrydžių ir tikro delegacijų antplūdžio teko gerokai laukti, kol pavyko išva- 
žiuoti. Dėl to pavėlavome į šiandien vakare surengtą prezidento George'o W. Bu- 
sho priėmimą. Paaiškėjo, kad buvome ne vieninteliai nespėję laiku atvykti. 


2005 metų rugsėjo 14 diena, Niujorkas. Neapsakoma apsauga. Mane sau- 
go 7 asmenys. Niujorko gatvėmis sunku judėti, o prie Jungtinių Tautų būstinės 
iš viso beveik neįmanoma privažiuoti. Išvažiavęs iš viešbučio anksčiau, nei rei- 
kėtų įprastomis sąlygomis, į JT pastatą atvykau laiku. 

Po JT generalinio sekretoriaus Kofi Annano sveikinimo kalbos pasisakė JAV 
prezidentas George'as W. Bushas. Jis buvo sutiktas mandagiai, bet pabrėžtinai 
šaltai. Kažkaip buvo nejauku, kai plenarinių posėdžių salėje, kurioje sėdėjo 
apie tūkstantį delegatų, įėjus G. W. Bushui, nepasigirdo jokių plojimų. Niekas 
neplojo ir jam kalbant. Tik pasibaigus kalbai, salėje pasigirdo santūrūs, sausi 
plojimai. Tokiu būdu didelė dalis delegatų aiškiai demonstravo savo neigiamą 
požiūrį į karą Irake. 

Per pietus asmeniškai šnektelėjau su G. W. Bushu. Sėdėjau kone nugara į nu- 
garą su prie gretimo stalo įsitaisiusiu Rusijos prezidentu Vladimiru Putinu. Jis 
negalėjo manęs nepastebėti, buvau pasirengęs su juo pasisveikinti, bet... V. Pu- 
tinas demonstratyviai vengė pasisukti į mano pusę. Spėju, kad, mane ignoruo- 
damas, jis savotiškai keršijo už tai, kad neatvykau į Maskvą gegužės 9-ąją. Ką gi, 
tai ne taip ir svarbu. 


2005 metų rugsėjo 15 diena, Niujorkas. Šiandien pasakiau kalbą Jungti- 


nių Tautų plenarinėje sesijoje - jau ketvirtą kartą eidamas prezidento pareigas. 
Kalbėjau apie Lietuvos indėlį kovojant su terorizmu ir JT reorganizaciją. Dar 

nespėjęs išeiti iš posėdžių salės gavau žinią, kad Šakių rajone, Plokščių žemės 
ūkio bendrovės laukuose, nukrito Rusijos karinis lėktuvas Su-27, ginkluotas 
raketomis ir kitokiais šaudmenimis. Netrukus kariuomenės vadas generolas 
majoras Valdas Tutkus telefonu mane informavo, kad aukų nėra, įvykio vietą 
kontroliuoja mūsų karinės pajėgos ir pradėtas tyrimas. Būsiu nuolat informuo- 
jamas apie padėtį. 

Po pietų susitikau su JAV žydų organizacijų atstovais. Be kita ko, kalbėjomės 
ir apie žydų turto Lietuvoje reikalus, bet taikiai, be jokios įtampos. 


2005 metų rugsėjo 16 diena, Niujorkas. Dalyvavau buvusio prezidento 
Billo Clintono Globalios iniciatyvos apskritojo stalo diskusijoje. Šiame rengi- 
nyje pasikalbėjau su prezidentu Viktoru Juščenka. Jis informavo apie naujau- 
sius įvykius Ukrainoje. 

Vėliau Lietuvos ambasadoje Vašingtone Amerikos paveldo išsaugojimo už- 
sienyje komisija įteikė man savo žymenį, o po šios ceremonijos nuvykau susi- 
tikti su filantropu George'u Sorosu. Daugiausia kalbėjomės apie Aliaksandro 
Lukašenkos režimą Baltarusijoje ir kaip galėtume padėti opozicijai. G. Sorosas 
labai gerai įvertino Lietuvos nuostatą remti baltarusių demokratinius judėjimus 
ir žadėjo šiai veiklai finansinę paramą. 


2005 metų rugsėjo 21 diena, Vilnius. Ryte krašto apsaugos ministras Gedi- 
minas Kirkilas ir kariuomenės vadas Valdas Tutkus informavo apie rusų lėktuvo 
katastrofą. Katapultavęsis lakūnas - sveikas, laikomas viešbutyje ir apklausiamas. 
Jo parodymai labai prieštaringi: vieną sykį sako, kad lėktuvas buvo ginkluotas ko- 
vinėmis raketomis, kitą - jau kad jų nebuvo. O kasinėjant katastrofos vietą rastos, 
kaip spėjama, net keturių raketų nuolaužos. Aptikta ir juodoji dėžė. 

Maskva piktu tonu reikalauja perduoti jai lakūną, o lėktuvo nuolaužas grąžin- 
ti netgi nedelsiant. Nepasiduosime spaudimui. Lietuva tęsia visapusį tyrimą. 

Šiandien priėmiau Turkijos parlamento pirmininką Būlentą Aringą, o 16 
valandą Prezidentūros kieme pasitikau į Lietuvą atvykusį Izraelio prezidentą 
Moshe Katsavą. Vakare jo garbei surengsiu vakarienę. 


2005 metų rugsėjo 22 diena, Vilnius. Antroji Izraelio prezidento M. Kat- 
savo vizito Lietuvoje diena. Nuvykau drauge su juo į Panerius pagerbti nacių 
aukų. Iš ten vykome tiesiai į oro uostą. Manau, per šį vizitą pavyko pašalinti kai 
kurias Lietuvos ir Izraelio santykių įtampas. Tai padės pagyvinti mūsų ekono- 
minius ryšius. 

2005 rugsėjo 24 diena, Viduržemio jūra, lėktuvnešis „USS Theodore 
Roosevelt“. Prieš mėnesį man, naujos NATO narės vadovui, pasiūlė aplankyti 
JAV lėktuvnešį. Kvietimą priėmiau ir vakar drauge su 15 Vyriausybės, Seimo ir 
Krašto apsaugos ministerijos atstovų Amerikos karo laivyno lėktuvu išskridau į 
Kretos salą. Mus lydėjo ir JAV ambasadorius Stephenas Mullas su keliais amba- 
sados darbuotojais. Kretoje mūsų delegaciją pasitiko JAV laivyno Viduržemio 
jūroje vadas. 


JAV lėktuvnešyje „USS Theodore Roosevelt“. 


Šiandien iš ryto buvo puikus oras, jūra rami. Visi jautėme šiokią tokią įtampą 
išgirdę, kad į lėktuvnešį skrisime specialiu karo laivyno lėktuvu, kuris leisdama- 
sis ant denio, kaip ir naikintuvai, bus gaudomas lynu. 

Skrydis truko 45 minutes. Nusileidimas buvo įspūdingas, visi atsikvėpėme, 
kai jau stovėjome ant lėktuvnešio „USS Theodore Roosevelt“ denio. Tai plau- 
kiojantis miestas - jame tarnauja 5 500 kariškių, dislokuoti 85 lėktuvai. 

Visą dieną praleidome stebėdami, kaip kyla ir leidžiasi lėktuvai. Jie kabliu 
turi „pagauti“ bent vieną iš keturių lynų ir tuomet, nuriedėję dar 20-30 metrų, 
sustabdomi. Jei nepavyksta užsikabinti, lėktuvas turi staigiai šauti į viršų. Mums 
stebint net keturis kartus teko kartoti nusileidimą. 

Iš pradžių stovėjau vos per keletą metrų nuo leidimosi tako. Vėliau skrydžius 
stebėjau nuo kapitono tiltelio, pakelto į kone Eiffelio bokšto aukštį. Vaizdas ne- 
paprastai įspūdingas. 

Labai įsimintinas buvo ir mūsų pakilimas nuo lėktuvnešio. Lėktuvas tiesiog 
iššauna milžinišku greičiu į orą ir per tas kelias akimirkas taip prispaudžia prie 
kėdės, kad, kaip visi vėliau kalbėjome, širdis, atrodo, nulekia į kojas. 


2005 metų rugsėjo 27 diena, Vilnius. Pirmą kartą vizito į Lietuvą atvyko 
Moldovos prezidentas Vladimiras Voroninas. Įvairiose tarptautinėse konferen- 
cijose mes jau buvome susitikę tris kartus. Moldova siekia įstoti į ES. Lietuva 
neturi daug tiesioginių interesų šioje šalyje, bet regioninės politikos, demokra- 
tijos vertybių plėtros į Rytus požiūriu Kišiniovas mums svarbus partneris. Per 
pokalbį su V. Voroninu žadėjome dalytis savo patirtimi ES. 


2005 metų rugsėjo 29 diena, Vilnius. Jau keletą dienų Lietuvoje svarbiau- 
sia bendrovės „Jukos“ parduodamų „Mažeikių naftos“ akcijų tema. Vyriausybė 
iš dalies pati kalta, kad taip įkaito politinės aistros. Mat pasklido kalbos, jog 
slapta jau sutarta, kas perims „Mažeikių naftą“, o „Lukoil“ prezidento atvykimas 
į Lietuvą tik sustiprino tokius įtarimus. Mane net „informavo“, neva A. Brazaus- 
kas gavo už sandėrį 25 milijonus eurų, - pasak šio gando, pinigai pervesti į Kris- 
tinos Brazauskienės viešbučio sąskaitas. 

Partijos labai skirtingai vertina, kaip vyksta derybos, ir tai dar labiau didina 
politinę įtampą. Tenka pripažinti, kad iš tiesų labai mažai žinoma, kas ir kaip 
derasi. Todėl šiandien paskelbiau pareiškimą, reikalaudamas daugiau viešumo 
ir skaidrumo. Neabejoju, kad įsiplieskę ginčai - tik pradžia būsimų smarkių dis- 
kusijų ir kaltinimų, kaip jau nutiko bendrovei „Williams“ ateinant į Mažeikius. 

Šiandien savo patarėjų paprašiau pasiaiškinti, kiek pasistūmėta rengiantis 
Marvelės biologinio vandens valymo įrenginių statybai, kaip sekasi tam pro- 
jektui naudoti ES pinigus. Prieš pusantro mėnesio lankydamasis Kaune parei- 
kalavau, kad sutartis su statybos rangovais būtų pasirašyta iki spalio 1-osios. 
Dar neblogai, jei tai bus padaryta vėluojant maždaug tik savaitę. Įpareigojau 
savo patarėją Sigitą Šiupšinską nuolat prižiūrėti, kaip juda projektas, ir mane 
vis informuoti. 


2005 metų rugsėjo 30 diena, Vilnius. Įrašėme interviu LTV sekmadienio 


laidai „Savaitė“. Su Rita Miliūte kalbėjausi apie „Mažeikių naftos“ akcijų par- 
davimą. Pasisakiau atvirai ir aštriai. Žinau, kad tai sukels kai kurių politikierių 

isteriškus šūksmus, bet... Nekreipiu į tai dėmesio. Atėjo laikas garsiai ir aiškiai 
kelti klausimus, kitaip sulauksime didelio skandalo ir bėdų. 


2005 metų spalio 3 diena, pirmadienis, Vilnius. Vakar pasižiūrėjau savo 
pokalbio su R. Miliūte įrašą. Esu patenkintas. 

Šiandien susitikau su laikinai einančiu generalinio prokuroro pareigas Vytau- 
tu Barkausku. Jis mane informavo apie dviejų mūsų prokurorų komandiruotę 
į Maskvą, kur jie mėgino ištirti, ar Viktoro Uspaskicho aukštojo mokslo diplo- 
mas yra autentiškas. Deja, grįžo tuščiomis rankomis. Rusai buvo žadėję padėti 
tyrimui, - tai numato tarpvalstybinio teisinio bendradarbiavimo sutartis, - bet 
pažado netesėjo - mūsų prokurorai nieko negalėjo išsiaiškinti, nes jiems visur 
buvo užtrenktos durys. Beje, gal tai tik sutapimas, bet tomis pat dienomis Mask- 
voje lankėsi ir V. Uspaskichas. 

Mūsų Užsienio reikalų ministerija kreipsis į Rusiją ir dar kartą prašys leisti 
patikrinti V. Uspaskicho studijų dokumentaciją. 

Apsilankiau Lietuvos banke ir susitikau su jo valdybos pirmininku Reinoldi- 
jumi Šarkinu. Kalbėjomės apie tai, kaip vyksta pasirengimas įvesti eurą. Techni- 
niu požiūriu spėsime atlikti visus darbus laiku. Pasiūliau R. Šarkinui vadovauti 
bankui dar vieną - trečią - kadenciją. Jis pasiūlymą priėmė. Dabar jo kandida- 
tūrą derinsime su parlamento frakcijomis ir, jei sulauksime pritarimo, teiksiu 
tvirtinti Seimui. Laikausi nuomonės, kad, rengiantis įsivesti eurą, labai svarbu 
išsaugoti vadovavimo Lietuvos bankui tęstinumą. 


2005 metų spalio 4 diena, Vilnius. Tęsiu susitikimus su kandidatais į ge- 
neralinio prokuroro postą. Šiandien priėmiau Vilniaus 2-ojo apylinkės teismo 
pirmininką Algimantą Valantiną. Tai 44 metų teisininkas, apie jį palankiai at- 
siliepia kolegos teisėjai. Pasikalbėjome apie jo požiūrį į prokuratūros darbą, 
santykius su kitomis teisėsaugos institucijomis. Susidariau įspūdį, kad tai sąži- 
ningas žmogus, kompetentingas teisininkas. Tik savęs klausiu, ar jis bus pakan- 
kamai ryžtingas ir pajėgs pertvarkyti teisėsaugą, kurioje įsitvirtinę senbuviai, o 
paprasčiau sakant - senasis teisininkų klanas. 

Į pavakarę atvyko krašto apsaugos ministras Gediminas Kirkilas, kariuome- 
nės vadas generolas Valdas Tutkus ir Gynybos štabo viršininkas generolas Vita- 
lijus Vaikšnoras pranešti apie rusų lėktuvo SU-27 katastrofos tyrimo išvadas. 

Avariją lėmė organizacinių, techninių ir žmogiškųjų veiksnių visuma. Skry- 
dis fiksuotas radaro ir piloto ryšio su dispečeriais įrašuose. Lakūnas po dar vie- 
nos apklausos prokuratūroje bus išleistas į Rusiją. 

Atskleista ir mūsų gynybos spragų: techniškai pasenę radarai, nepakanka- 
mas jų tinklas. Būtina susitarti su latviais ir estais dėl bendros radarų sistemos. 
Apie tai kalbėsiu Baltijos šalių prezidentų susitikime Taline. Remdamiesi in- 
cidento su rusų lėktuvu pamokomis, turime spustelėti NATO vadovybę, kad 
būtų imtasi neatidėliotinų priemonių mūsų oro gynybai sustiprinti. 

Vakare Prezidentūroje surengta labdaros vakarienė su aukcionu bei priėmi- 
mas Švedijos karalienės Silvios ir Saudo Arabijos karaliaus pusbrolio, princo 
Turki bin Talalo bin Abdulo Azizo al Saudo garbei. Šis neoficialus karališkųjų 
asmenų vizitas į Lietuvą skirtas labdarai. Karalienė Silvia vadovauja „Mentor“ 
organizacijai, užsiimančiai narkomanijos prevencija tarp jaunimo. Į vakarienę 
buvo sukviesti iškilūs verslo ir kitų veiklos sričių atstovai. Per Baltojoje salėje 
vykusį aukcioną „Mentor“ organizacijos veiklai Lietuvoje surinkta 190 tūkstan- 
čių litų. 


2005 metų spalio 5 diena, Vilnius. Tęsiu pokalbius su kandidatais į ge- 
neralinio prokuroro postą. Susitikau su Aukščiausiojo Teismo teisėju Pranu 
Kuconiu. Neabejotinai aukštos kvalifikacijos teisininkas, teisės teoretikas. Bet 
generalinio prokuroro pareigoms reikėtų parinkti dar ir gerą administratorių. 
Jam reikės priimti griežtų sprendimų, atsikratyti pareigūnų, netinkamų dirbti 
prokuratūroje, vadinasi, teks atlaikyti didžiulį partijų ir politikų spaudimą. Susi- 
tikęs su dviem kandidatais - A. Valantinu ir P. Kuconiu - dar nesu įsitikinęs, ar 
jie pajėgs ryžtingai veikti. 


2005 metų spalio 6 diena, Vilnius. Surengiau pasitarimą dėl nelegalių staty- 
bų Neringos nacionaliniame parke ir žalą gamtai darantį nesaikingą miškų kir- 
timą. Labai kategoriškai pasisakiau prieš neteisėtus statinius pajūryje. Pareika- 
lavau asmeninės visų pareigūnų atsakomybės, kad ir kokias aukštas pareigas jie 
eitų. Pasakiau, kad jeigu padėtis nesikeis, primygtinai raginsiu premjerą atleisti 
Vyriausybės atstovą Klaipėdos apskrityje. Visais atvejais, kai pažeistas įstaty- 
mas, turi būti nedelsiant kreipiamasi į prokuratūrą ar teismą. 

"Taip pat griežtai pareikalavau stabdyti nacionalinių parkų kirtimą. Supran- 
tu, nemažai plotų buvo privatizuota, bet valstybė turi svertų, kaip užkirsti kelią 
savivalei. Galima net ir išpirkti privačiose rankose atsidūrusius miškus naciona- 
linių parkų teritorijoje. 

Pasitarimas nebuvo malonus, suprantu, kad aplinkos ministras Arūnas 
Kundrotas, kurį pažįstu daugel metų ir laikau puikiu gamtosaugininku, jautėsi 
labai nesmagiai. Išeidamas iš kabineto jis pasakė ketinąs atsistatydinti. Čia pat 

pareiškiau, kad nepriimsiu jo atsistatydinimo, nes tai būtų tik įstatymų pažeidė- 
jų laimėjimas. Turime dirbti toliau ir atkurti tvarką. 

Prieš išvykdamas oficialaus vizito į Prancūziją dar priėmiau Seimo pirmi- 
ninką Artūrą Paulauską. Jis neseniai lankėsi Ukrainoje ir papasakojo savo įspū- 
džius. Vaizdas nekoks. Vidaus politinės kovos stabdo reformas, kurių tikėjosi 
Oranžinės revoliucijos dalyviai. 

Aptarėme ir „Mažeikių naftos“ akcijų pardavimą. Apgailestavome, kad 
A. Brazauskas neinformuoja nei Seimo, nei manęs apie šį procesą ir elgiasi taip, 
tarsi įmonė būtų jo nuosavybė. A. Paulauskas sakė, kad net valdančiosios koali- 
cijos partneriai nėra supažindinti su premjero planais. 

Taip pat kalbėjomės apie tinkamo kandidato į generalinio prokuroro postą 
paieškas. A. Paulauskas man pritarė, kad nelabai yra iš ko rinktis, ir siūlė ne- 
skubėti apsispręsti. Taip ir darysiu, nekreipdamas dėmesio į mėginimus kiršinti 
visuomenę, sėti nepasitikėjimą tokiais straipsniais kaip „Respublikoje“. 

Pavakare su Alma išskrendame į Paryžių. 


2005 metų spalio 6 diena, Paryžius. Sunku šiais laikais tai įsivaizduoti, bet 
skrydis iš Vilniaus į Paryžių truko 9 valandas! Lėktuvas vėlavo, todėl teko at- 
šaukti du susitikimus su spaudos atstovais. Nukėlėme kitai dienai. Tik naktį, jau 
apie vidurnaktį, viešbutyje „Park Hyatt Paris-Vendome“, kuriame apsistojau, 
priėmiau „Lietuvos ryto“ žurnalistę Editą Urmonaitę. Dar kartą įsitikinau, kaip 
reikėtų Lietuvai vyriausybinio lėktuvo. 


2005 metų spalio 7 diena, Paryžius. Po pusryčių su verslininkais susitikau 
su Prancūzijos Nacionalinės Asamblėjos Užsienio reikalų komiteto pirmininku 
Micheliu Destot. Daugiausia kalbėjomės apie Lietuvos santykius su Rusija ir 
Baltarusija. 

Likus kelioms minutėms iki 13 valandos, atvykau į Eliziejaus rūmus. Prezi- 
dentas Jacgues'as Chiracas sutiko labai maloniai, lygiai 13 valandą susėdome 
darbo pietų. Dalyvavo keli jo patarėjai ir ministrai. Beveik visą laiką per pusant- 
ros valandos trukusius pietus kalbėjomės apie ES krizę dėl įstrigusios Konstitu- 
cijos ir bendrijos ateitį. Sutarėme, kad integracijos proceso sulėtėjimas ilgalai- 
kiu požiūriu gali būti naudingas, nes turėtų sustiprinti ES darną. 

Kalbėjomės ir apie rusų lėktuvo avariją. J. Chiracas palankiai įvertino tai, 
kaip Lietuva išsiaiškino šį incidentą su Rusija. Atsisveikinant prezidentas 
J. Chiracas pakvietė mane kiek į šalį ir... netikėtai ėmė žerti tokius komplimen- 
tus, kad būtų nekuklu juos pakartoti. Negalėjau patikėti tuo, ką girdžiu. Iki 

Susitikimas su Prancūzijos prezidentu Jacgues'u Chiracu. Paryžius, 2005 m. spalio 7 d. 


šiol įvairiomis progomis ne kartą buvome susitikę, bet jis visuomet būdavo tik 
mandagiai oficialus. 

"Tuo tarpu Alma susitiko su ponia Bernadette Chirac. Kaip ji pasakojo, susi- 
tikimas buvo labai mielas ir truko dvigubai ilgiau, nei numatė protokolas. Ponia 
Chirac užsiima gėlininkyste, bet retai kam rodo savo gėlynus. Almai ji padarė 
išimtį ir pati ją vedžiojo po savo sodą ir viską aprodė. 

Po pietų su prezidentu J. Chiracu tęsėsi pokalbių ir susitikimų maratonas: 
Politikos mokslų institute skaičiau pusvalandžio trukmės paskaitą, vėliau visą 
valandą atsakinėjau į klausytojų klausimus, o grįžęs į viešbutį daviau du atskirus 
interviu įtakingiems Prancūzijos laikraščiams „Le Figaro“ ir „Le Monde“. Dau- 
giausia buvau klausinėjamas apie Rytų Europos politinį gyvenimą. „Le Figaro“ 
žurnalistai domėjosi, kaip aš vertinu V. Putino ir G. Schrėderio susitarimą tiesti 
dujotiekį Baltijos jūros dugnu. Pasisakiau labai kritiškai: pažeisti mūsų interesai 
ir net nesilaikyta paprasčiausio diplomatinio mandagumo taisyklių. Lietuva — 
ES narė, o Vokietija, nė nesiteikusi kalbėtis apie tai su mumis, susitaria su Rusija 
ir mums gyvybiškai svarbi energetikos trasa aplenks mus ir mūsų kaimynus. 

Vakare susitikau su lietuvių bendruomenės Prancūzijoje atstovais. Susitiki- 
mas vyko restauruotoje ir išpuoštoje Lietuvos ambasadoje. Mačiau, kaip atrodė 

Maldos pusryčiai - prezidento Valdo Adamkaus sukurta tradicija. 


pastatas, kai jį tik įsigijome. Puikiai padirbėjo iš Lietuvos atvažiavę mūsų meist- 
rai. Ambasada dabar gerai reprezentuoja mūsų šalį. 


2005 metų spalio 9 diena, Vilnius. Jau penktą kartą Prezidentūroje rengia- 
mi kasmečiai Maldos pusryčiai. Ši mano iniciatyva pradėta tradicija tik kartą 
prie R. Pakso buvo nutrūkusi. Šiemet į svečius atvyko politikų iš Vokietijos, 
Didžiosios Britanijos, JAV, Gruzijos, kitų šalių. 


2005 metų spalio 11 diena, Kabulas. Šiandien kėliausi pusę antros nakties, 
ir po valandos mūsų lėktuvas jau kilo skristi į Afganistaną, kur Lietuvos kariai 
kelerius metus dalyvauja tarptautinėje karinėje misijoje ir dabar mūsų šalis va- 
dovauja Goro provincijos atkūrimui. 

Pavyko išsaugoti mūsų kelionės konfidencialumą. Žiniasklaida nieko nepra- 
nešė. Skrenda 25 asmenų delegacija, lydima 5 žurnalistų. 

Ir vėl neišvengėme nesusipratimų dėl lėktuvo. Jį išsinuomojome iš privačios 
latvių bendrovės, bet, susiruošus skristi, paaiškėjo, kad sugedo. Išgelbėjo ukrai- 
niečiai iš „Antonov Airlines“, atsiuntę savo lėktuvą. Išskridome labai anksti, 
tamsoje skendintis miestas dar giliai miegojo. Apie aštuntą ryto pusvalandžiui 

nusileidome Baku, papildėme degalų ir vėl kilome ilgam skrydžiui. Tik dar po 
beveik septynių valandų kelionės nusileidome Kabule. 

Oro uoste buvau sutiktas pagal diplomatinio protokolo reikalavimus, su gar- 
bės sargyba, bet iš karto pajutome atsidūrę karo lauke. Jau prieš išlipdami iš lėk- 
tuvo turėjome užsivilkti šarvuotas liemenes ir užsidėti šalmus. Aplink - barika- 
dos, apsaugos užtvarai, kur pažvelgsi - kariai su automatiniais ginklais rankose. 

Ore net tiršta dulkių. Važiuodamas į NATO būstinę, dairiausi pro automo- 
bilio langą. Vaizdas dar labiau sukrečiantis, nei atrodo žiūrint CNN reportažus 
iš Kabulo. Pastatai apgriuvę ar visai sugriauti, kiek akys aprėpia — visur baisus 
skurdas, varganai atrodantys žmonės. 

NATO būstinė — tvirtovė tvirtovėje: įtvirtintus pastatus iš visų pusių juosia 
dar viena įtvirtinimų juosta. 

Aš apgyvendintas vyriausiojo NATO civilinio atstovo rezidencijoje. 


2005 metų spalio 12 diena, Kabulas. Ryte atvykęs į Kabulo oro uostą, 
susitikau su ką tik atskridusia JAV valstybės sekretore Condoleeza Rice. Nors ir 
trumpai, čia pat prie lėktuvų pasikalbėjome. Ji skubėjo į susitikimą su Afganis- 
tano prezidentu Hamidu Karzai, o aš su delegacija išskridau į Goro provincijos 
centrą Čagčarano miestą. 


Tarp lietuvių karių Afganistane. 

Skrendant gerai matėsi žemė. Kiek akys aprėpia - vien kalnai. Nematyti jo- 
kios augalijos, gyvybės. Nusileidus - toks pat nykus vaizdas: smėlynai, uolos, 
nei medelių, nei krūmokšnių. Net žolė neauga. 

Leidomės ant žvyru užpilto lauko. Mus pasitiko Goro provincijos guberna- 
torius Ahadas Afzali ir turbūt beveik visi Čagčarano gyventojai — tai nedidelis 
miestelis, jame dar nebuvo lankęsis joks prezidentas. Kaip sužinojome, mūsų 
sutikimui buvo rengiamasi ištisą savaitę, tvarkomas ligoninės kiemas, kur vyko 
sutiktuvių iškilmės, iš visos apylinkės surinkti kilimai ir patiesti mums susėsti, 
išrikiuoti vaikai, mojuojantys NATO ir Lietuvos vėliavėlėmis. Atvežėme dova- 
nų Čagčarano ligoninei, tarp jų — ir elektros generatorių. 

Cagčarane išbuvome penkias valandas. Čia nėra nei elektros, nei vandentie- 
kio, nei kanalizacijos. Srutos teka į upę, o visai netoliese vaikai sėmė vandenį ir 
gėrė. Įsitikinome, kad mūsų karių palapinių stovykloje gyvenimo sąlygos nepa- 
lyginti geresnės nei vietos gyventojų. Lietuviai vadovauja visoms provincijoje 
esančioms NATO pajėgoms, su mūsų kariais čia tarnauja danai, lenkai, ameri- 
kiečiai. Bet civiliniame gyvenime viešpatauja vietos klanų vadai. 

Grįžus į Kabulą, tą patį vakarą laukė oficialus susitikimas su Afganistano pre- 
zidentu H. Karzai. Dabar musulmonams ramadano laikotarpis, kol nenusilei- 
džia saulė, negalima nei valgyti, nei gerti, todėl priėmimas prezidento rūmuose 
vyko jau sutemus. 

H. Karzai - vakarietiškas žmogus, išsimokslinęs Vakaruose. Kalbėjomės ir 
bendromis politinėmis temomis, ir apie Afganistaną. H. Karzai labai dėkojo 
Lietuvai už pagalbą atkuriant jo valstybę. 


2005 metų spalio 13 diena, Kabulas-Baku-Zagrebas. Keltis teko labai 
anksti, nes pusryčiavome 6 ryto ir iki 10 valandos buvo surengti keturi susitiki- 
mai - su NATO karinių pajėgų Afganistane vadais, JAV ambasadoriumi Ronu 
Neumannu bei vyriausiuoju NATO civiliniu atstovu Hikmetu Cetinu. 

Iš Kabulo išskridę vienuoliktą ryto, po trijų valandų nusileidome Baku. Čia 
susitikau su Azerbaidžano prezidentu Ilhamu Alijevu. Tai mano pirmasis vizi- 
tas į šią šalį. Sužavėjo Baku - švarus, modernus Pietų miestas, kuriam romanti- 
kos suteikia atsiveriantys Kaspijos jūros ir pakrančių vaizdai. 

Per susitikimą su I. Alijevu kalbėjomės apie galimybes tiekti Lietuvai Azer- 
baidžano naftą. Aišku, tai ateities planai. Azerbaidžanas ketina prisidėti tiesiant 
naftotiekį į Vakarus. Ir tai realūs tikslai, nes šios šalies plėtra ypač sparti. Šiemet 
Azerbaidžano bendrasis vidaus produktas turėtų išaugti rekordiškai - maždaug 
20 procentų. 

Iš Baku išskridome į Zagrebą, kur esu pakviestas pasakyti baigiamąją kalbą 
čia vykstančioje regiono konferencijoje. 


2005 metų spalio 14 diena, Zagrebas. Zagrebo konferencijoje dalyvauja 
16 valstybių vadovai. Spėjau atskirai susitikti sa Bulgarijos prezidentu Georgi 
Parvanovu, Bosnijos ir Hercegovinos prezidentų tarybos pirmininku Ivo Miro 
Jovičiumi, Lenkijos prezidentu Aleksanderiu Kwašniewskiu, Italijos preziden- 
tu Carlo Ciampi, Slovėnijos prezidentu Janezu Drnovšeku ir Rumunijos prezi- 
dentu Traianu Basescu. 

Baigdamas savo kalbą konferencijoje, padėkojau prezidentui A. Kwašniews- 
kiui už išskirtinį vaidmenį stiprinant Europos vienybę, skatinant demokratijos 
plėtrą mūsų žemyne. Tai jo paskutinė tarptautinė konferencija einant Lenkijos 
vadovo pareigas. Jis baigia kadenciją gruodžio 23 dieną. Tai ir mane jaudinantis 
įvykis. Daug metų darniai dirbome drauge, tapome gerais bičiuliais. 


2005 metų spalio 21 diena, Vilnius. Kitą savaitę vykstu pirmojo per visą at- 
kurtos Nepriklausomybės istoriją valstybinio vizito į Vokietiją. Justi nemenkas 
vokiečių žiniasklaidos susidomėjimas: šiandien daviau interviu radijui „Deu- 
tsche Welle“ ir laikraščiui „Frankfurter Allgemeine Zeitung“. 


2005 metų spalio 25 diena, Berlynas. Iš Vilniaus išskridome saulėtą rude- 
nišką rytmetį. Delegacija - net 25 asmenys, ją lydi 6 žurnalistai. 

Valstybinio vizito protokolas ypač iškilmingas, bet vokiečių dėmesys net 
nustebino. Artėjant prie Berlyno mus pasitiko 4 naikintuvų F-15 palyda. Tik 
man išėjus iš lėktuvo, nuaidėjo 21 pabūklo salvė. Oro uoste plevėsuoja gausybė 
Lietuvos ir Vokietijos vėliavų. Praėję pro garbės sargybą ir pasisveikinę su su- 
tinkančiais asmenimis, lydimi įspūdingo motociklininkų kortežo pajudėjome į 
Šarlotenburgo rūmus, kur laukė Vokietijos prezidentas Horstas Kėhleris. 

Po protokolinės sutiktuvių ceremonijos, pasikeitimo su prezidentu H. K6h- 
leriu ordinais ir dovanomis susėdome pokalbio. Išsamiai aptarėme aktualiausią 
temą — Vokietijos bei Rusijos susitarimą tiesti dujotiekį Baltijos jūros dugnu. 
Neslėpiau nusivylimo, kad esame ignoruojami sprendžiant tokį mums gyvy- 
biškai svarbų energetikos klausimą, nors ir priklausome tai pačiai Europos Są- 
jungos šalių šeimai. Išklausęs prezidentas H. Kėhleris netikėtai pareiškė, kad 
jis nepritaria kanclerio Gerhardo Schroderio pozicijai ir taip pat mano, kad su 
Lietuva bei kitomis Baltijos šalimis buvo pasielgta neteisingai. 

Po šio pokalbio vykome susitikti su naujuoju Bundestago pirmininku 

Valstybinis vizitas Vokietijoje. Prezidentą Valdą Adamkų su ponia Alma pasitinka šios šalies 
prezidentas Horstas Kėohleris su žmona. Berlynas, 2005 m. spalio 25 d. 


Norbertu Lammertu. Tai buvo mandagumo vizitas prieš svarbiausią pokalbį — 
su kancleriu G. Schrėderiu. Žinojome, kad jis labai nepatenkintas Vokietijos 
žiniasklaidos paskelbtais mano komentarais dėl jo susitarimo su V. Putinu tiesti 
dujotiekį Baltijos jūros dugnu. G. Schroderis net ėmėsi diplomatinėje prakti- 
koje reto demaršo - atšaukė planuotus pietus su manimi. Todėl važiuodamas į 
susitikimą su juo buvau pasirengęs įtemptam pokalbiui. 

Prie kanceliarijos pastato, kaip ir numato protokolas, mane pasitiko kancle- 
ris G. Schrėderis, bet pasistengė kuo greičiau su manimi praeiti pro laukiančių 
žurnalistų būrį. Pasirinkau taktiką pats nepradėti kalbos apie dujotiekį ir žiūrėti, 
kaip pakryps pokalbis. 

Mūsų susitikimas vyko ištaigingame kanclerio kabinete. Mane lydėjo vertė- 
jas ir penki pareigūnai, tarp jų užsienio reikalų ministras Antanas Valionis ir Sei- 
mo Užsienio reikalų komiteto pirmininkas Justinas Karosas. Tiek pat žmonių 
buvo ir Vokietijos kanclerio palydoje. 

Pirmąsias 20 minučių kalba sukosi apie ES reikalus. Bet galų gale G. Schr6- 
deriui nervai neišlaikė ir jis staiga prabilo apie savo sutartį su rusais. Kancleris 
kietai susakė, kad sprendimas dėl dujotiekio padarytas ir daugiau jokių diskusi- 
jų būti negali. Dar aiškino, koks svarbus šis projektas Vokietijai. 

Ramiai klausiausi G. Schroderio kalbos. Jam baigus pasakiau: „Pone kancleri, 

gerbiu jūsų sprendimą, bet aš turiu teisę į kitokią nuomonę“ Ir toliau aiškinau, kad 
mums, lietuviams, nesuprantama, kodėl Vokietija visiškai neatsižvelgia į kito ES 
šeimos nario gyvybinius interesus. Mažų mažiausiai galėjome tikėtis, kad būsime 
informuojami apie derybas, bet draugai vokiečiai nesiteikė mums net pranešti, 
kas suderėta mūsų sąskaita. Užsiminiau ir apie dujotiekio projekto ekologinį pa- 
vojų Baltijos jūrai dėl per Antrąjį pasaulinį karą nuskandintų sprogmenų ir chemi- 
nio ginklo. Baigiau mintimi: „Vis dėlto ES turėtų kalbėti vienu balsu.“ 


Po nelengvo pokalbio su Vokietijos kancleriu Gerhardu Schrėderiu. 


Dar pridūriau, kad Vokietijos kancleris, kurį su V. Putinu sieja artimi bičiu- 
liški santykiai, galėtų prisidėti galutinai įtvirtinant ES rytines sienas - paskatin- 
damas Rusiją ratifikuoti sutartis su Latvija ir Estija. Čia G. Schrėderis pareiškė, 
neva latviai ir estai patys nenori tų sutarčių. Atsakiau, kad po savaitės susitikęs 
su šių šalių prezidentais apie tai pasikalbėsiu ir vėliau informuosime Vokietijos 
užsienio reikalų ministeriją. 

Pokalbis staiga ėmė šilti. Į jo pabaigą G. Schroderis mus nustebino, pareikš- 
damas, kad padaryta klaida mūsų neįtraukus į diskusijas dėl dujotiekio. Niekaip 
nereagavau į šį pavėluotą apgailestavimą, tik pasakiau komplimentą, kad jis, 
nors ir greitai pasitrauks iš Vokietijos kanclerio pareigų, liks įtakingu Europos 

politiku ir dar daug pasidarbuos visos ES naudai. Lydėdamas mane durų link 
G. Schrėderis, skirtingai nei sutikdamas, jau maloniai šypsojosi fotografams ir 
operatoriams. 

Po susitikimo su kancleriu G. Schrėderiu daviau interviu „Deutsche Welle“ 
televizijai ir surengėme spaudai apskritojo stalo diskusiją, kurioje dalyvavo „Fi- 
nancial Times“, „Spiegel“, „Berliner Zeitung“, „Frankfurter Algemeine Zeitung“, 
„Die Welt“ ir dar kelių įtakingų Vokietijos laikraščių atstovai. Kalbėjomės apie 
ES santykius su rytiniais kaimynais, Lietuvos vaidmenį plėtojant šią partnerys- 
tę, dujotiekį Baltijos jūros dugnu. 

Dienotvarkė buvo tokia įtempta, kad nė kojos neįkėlę į viešbutį išvykome 
padėti vainiko prie paminklo karo ir teroro aukoms, iš ten — tiesiai į Vokietijos 
užsienio reikalų ministeriją, o jau 16.30 mūsų laukė Berlyno rotušėje. Čia buvo 
surengtas Lietuvos ir Vokietijos jaunųjų talentų koncertas. Berlyno meras Klau- 
sas Wowereitas, beje, lietuvis — Voveraitis, po koncerto surengė priėmimą, bet 
negalėjau pasilikti, nes turėjau išvykti į susitikimą su kandidate į kanclerio postą 
Angela Merkel viešbutyje „Intercontinental Berlin“, kuriame apsistojau. Pagrindi- 
nė mūsų pokalbio tema buvo dujotiekis. A. Merkel vengė šiuo klausimu ką nors 
įsipareigoti, bet pripažino, kad reikia daugiau atvirumo ir dialogo su mumis. 

Teliko pusvalandis persirengti ir nuvykti į prezidento Horsto Kėhlerio ren- 
giamą vakarienę mūsų garbei Šarlotenburgo rūmuose. Jau buvo sutemę. Įspū- 
dingai atrodė nuo gatvės iki rūmų abipus kelio išsirikiavę karo laivyno jūreiviai 
su liepsnojančiais deglais rankose. Vakarienėje dalyvavo 300 svečių. 


2005 metų spalio 26 diena, Berlynas. Mano vakarykštė apskritojo stalo 
diskusija su spaudos atstovais sukėlė tarptautinį „triukšmą“ — reagavo Maskva 
ir Minskas. Užkliuvo mano samprotavimai, kad Baltijos regionui vis dar di- 
džiausia grėsmė gali kilti iš Rytų, nes nežinia ko galima tikėtis, kai vos per šim- 
tą kilometrų nuo mūsų sostinės - pasitikėjimo nekelianti paskutinė Europoje 
diktatūra. Aišku, ši pastaba buvo ištraukta iš konteksto ir aiškinama kone kaip 
„šaltojo karo“ kurstymas. Pasikviečiau kartu keliaujančius Lietuvos žurnalistus 
ir pareiškiau, kad mūsų šalies politika kaimynų atžvilgiu yra nekintanti - nuo- 
sekliai laikomės geros kaimynystės principų, kartu neatsisakydami pagarbos 
demokratinėms vertybėms. 

Diena prasidėjo ankstyvu - pusę aštuonių ryto - susitikimu su Marshallo fon- 
do konferencijos dalyviais, jiems skaičiau pranešimą „Lietuvos indėlis formuojant 
politiką Juodosios jūros regione“, o po valandos buvau oro uoste, kur mūsų laukė 
Vokietijos vyriausybinis lėktuvas, turintis mus nuskraidinti į Dresdeną. 

Tęsiant valstybinį vizitą Vokietijoje. 


Miestas jau visiškai atstatytas po siaubingo subombardavimo 1945 metų 
vasario mėnesį. Tuomet buvo sugriautas ir baroko architektūros šedevras Dres- 
deno Dievo Motinos bažnyčia (Frauenkirche). Malonus sutapimas, kad šiomis 
dienomis baigiama jos rekonstrukcija. Bažnyčiai atstatyti (aukos rinktos visame 
pasaulyje) buvo suaukota apie 40 milijonų dolerių. Dar vyko baigiamieji darbai, 
bet mes buvome pakviesti vidun ir lydimi rekonstrukcijos architekto apžiūrėjo- 
me šią įspūdingą, nepaprastai puošnią bažnyčią. 

Ypač jaudinantis buvo apsilankymas Dresdeno bibliotekoje. Čia saugoma 
vienintelė išlikusi Kvedlinburgo metraščio kopija. Lietuviams tai ypatinga relik- 
vija - šiame dokumente 1009 metais pirmą kartą paminėtas Lietuvos vardas. 
Metraštis specialiai mums buvo išimtas iš saugyklos ir parodytas. 

Dar buvome priimti Saksonijos vyriausybės rūmuose, surengta spaudos kon- 
ferencija, o po iškilmingų pietų išvykome į Gerlicą, esantį už 130 kilometrų. 

Tai buvo vienas pirmųjų miestų Vokietijoje, į kurį patekau 1944 metais pa- 
sitraukęs iš sovietų užimtos Lietuvos. Sugrįžo prisiminimai. Labai gražus seno- 
vinis miestas, Neisės upės padalintas per pusę - į vokiškąjį Gerlicą ir lenkiškąjį, 
vadinamą Zgoželecu. Po iškilmių rotušėje pėsčiomis viduramžiškomis gatvė- 
mis nuėjome iki tilto, kurio viduryje mūsų laukė Zgoželeco meras su delegacija. 
Apžiūrėję ir lenkiškąjį miestą (taip pat gražus, bet atrodantis gerokai skurdžiau), 
po valandos grįžome į vokiečių pusę. 

Gerlico miesto teatre man buvo įteikta Tarptautinė tilto premija, skiriama 
už pastangas tiesiant bendradarbiavimo tiltus tarp tautų, dar laukė koncertas, 
vakarienė. Automobiliais grįžome į Dresdeną jau apie vidurnaktį. Nustebino 
man skirti apartamentai puikiai restauruotame „Ihe Westin Bellevue“ viešbu- 
tyje - bene patys gražiausi iš visų, kuriuose man yra tekę apsistoti Europoje. Bet 
nedaug laiko likę poilsiui - jau 7 ryto turiu būti oro uoste ir skristi į Londoną, 
o Alma grįžta į Vilnių. 


2005 metų spalio 27 diena, Londonas. Atvykau į Europos Vadovų Tarybos 
neoficialų susitikimą. Didžiosios Britanijos premjeras Tony Blairas jį surengė 
norėdamas sumažinti politinę įtampą įstrigus ES Konstitucijos ratifikavimo 
procesui. O dar kilo nesutarimų dėl 2007-2013 metų ES biudžeto. Prancūzija 
neina į jokius kompromisus dėl žemės ūkio politikos. 

Posėdžiaujame XVI amžiuje statytuose karaliaus Henriko VIII „Hampton 
Court“ rūmuose. Pirmą kartą dalyvavau tokiame uždarame susitikime - prie 
derybų stalo sėdintys vadovai galėjo pasikviesti į salę tik po vieną patarėją per- 
duoti kokiai žiniai ar paprašyti informacijos. Nebuvo matyti nė vertėjų - kam 
reikėjo vertimo, klausėsi per ausines. 


Europos Tarybos Vadovų posėdžiui pasibaigus. Londonas, 2005 m. spalio 27 d. 

Savo kalboje pabrėžiau, kaip stinga ES bendros politikos ekonomikos klau- 
simais. Atkreipiau dėmesį, kad daug ES šalių plėtoja branduolinę energetiką, o 
Lietuva verčiama uždaryti Ignalinos atominę elektrinę. 


2005 metų lapkričio 3 diena, Talinas. Po ilgesnės pertraukos mes, Baltijos 
šalių prezidentai, vėl susitikome vienos dienos posėdžių. Labai reikėjo tokių 
pokalbių, nes prabėgo beveik pusmetis, kai, Maskvai švenčiant pergalę Antra- 
jame pasauliniame kare, tarp mūsų kilo įtampa išsiskyrus nuomonėms, ar verta 
vykti į šias iškilmes. Dabar turėjome progą užglaistyti nesutarimus. 

Susitikimas vyko senoviniame dvare už Talino. Aptarėme santykius su Rusi- 
ja, derinome mūsų nuostatas Europos Sąjungos politikos klausimais. Sutarėme, 
kad laikysimės vienos pozicijos svarstant energetikos problemas, bendromis jė- 
gomis stengsimės įtikinti ES, jog būtina kuo greičiau tiesti elektros tiltus į Skan- 
dinaviją ir Lenkiją. 

Estijos ir Latvijos vadovai visiškai pritarė mano požiūriui į V. Putino ir 
G. Schrėderio susitarimą tiesti dujotiekį Baltijos jūros dugnu. Dabar tai bus 
mūsų visų trijų nuomonė ir ją išsakysime tarptautiniuose forumuose. 

Grįžau į Vilnių devintą vakaro. Namie laukė Alma su tortu ir šampano bute- 
liu ant stalo. Mano gimtadienis. 


2005 metų lapkričio 4 diena, Seinai-Druskininkai. Man Seinai visada 
buvo savas lietuviškas kraštas, tik dėl istorinių aplinkybių atitekęs Lenkijai. 
Šiandien čia atidarėme Lietuvos pinigais pastatytą 250 vietų modernią mokyk- 
lą, pavadintą „Žiburio“ vardu. Iš Varšuvos atskrido Aleksanderis Kwašniewskis, 
abu perkirpome kaspiną ir pasakėme kalbas, ragindami auklėti jaunąją kartą to- 
lerancijos ir pagarbos žmogui dvasia. 

Iš Seinų sraigtasparniais nuskridome į Druskininkus ir čia vakare su negau- 
siu svečių būriu surengėme vakarienę baigiančio kadenciją Lenkijos prezidento 
A. Kwašniewskio garbei. Tai tarsi atsisveikinimas su šiuo mielu, maloniu žmo- 
gumi, tikru Lietuvos draugu, kaip oficialiu asmeniu, nors neabejoju, kad priva- 
čiai mes dar ne kartą susitiksime. Jis labai daug nuveikė, kad mūsų šalių santy- 
kiai gerėtų, mums pavyko išspręsti ne vieną įsisenėjusią problemą, trukdžiusią 
dvišaliam bendradarbiavimui. 

Iš Vilniaus atvažiavo premjeras A. Brazauskas ir Seimo pirmininkas Č. Juršė- 
nas. Įteikiau A. Kwašniewskiui Vytauto Didžiojo ordiną su aukso grandine. Po 
vakarienės jo garbei surengėme dar ir fejerverką. 

PASTABOS PARAŠTĖSE 


Druskininkuose su Aleksanderiu Kwašniewskiu atsisveikinome tik oficialiai, o 
asmeninis bendravimas nenutrūko ir jam neinant prezidento pareigų, susitin- 
kame ir man jau baigus kadenciją. Itin įsimintinus žodžius jis pasakė per mano 
knygos lenkų kalba pristatymą Varšuvoje. A. Kwašniewskis tuomet pabrėžė, 
kad mūsų bendras politinis darbas virto nuoširdžia asmenine draugyste. 

Mūsų su A. Kwašniewskiu draugystė labai padėjo gludinti aštresnius Lietuvos 
ir Lenkijos bendradarbiavimo kampus, neleisti, kad lenkų tautinės mažumos po- 
litinių veikėjų reikalavimai kenktų valstybių dvišaliams santykiams. Net jei jam 
tekdavo per mūsų susitikimus kelti lenkiškų pavardžių rašymo ar kurį kitą tautinę 
įtampą kurstantį klausimą, jis tai darydavo labai taktiškai, tarsi atsiprašydamas, 
kad turime apie tai kalbėti. Sykį A. Kwašniewskis pasakė, kad jei mums pavyktų, 
kol baigsis mūsų kadencijos, išspręsti bent lenkiškų pavardžių rašymo problemą, 
jau vien tai pateisintų rinkėjų mums parodytą pasitikėjimą. 

Bendraujant su A. Kwašniewskiu jausdavosi, kad tai itin plataus akiračio, 
orus politikas, visuomet sugebantis pakilti aukščiau asmeninių ar partinių in- 
teresų, simpatijų ar antipatijų. Prisimenu kad ir tokį atvejį: nors jo santykiai su 


Atsisveikinant su kadenciją baigiančiu Lenkijos prezidentu Aleksanderiu Kwašniewskiu. 

baigusiu kadenciją Lenkijos prezidentu Lechu Watęsa buvo įtempti, tai nesu- 
trukdė jam, pasitaikius progai, pakviesti savo pirmtaką ir mus supažindinti. 

Mūsų bendromis pastangomis pakloti tvirti dvišalių Lietuvos ir Lenkijos 
santykių pamatai padėjo tęsti bendradarbiavimą ir su A. Kwašniewskį pakeitu- 
siu prezidentu Lechu Kaczynskiu, su kuriuo ilgainiui taip pat užmezgiau puikius 
asmeninius ryšius. 


2005 metų lapkričio 7 diena, Vilnius. Prieš tris savaites Geteborge bai- 
gėsi tarptautinė knygų mugė. Apie mūsų šalies ekspoziciją daug rašė Švedijos 
laikraščiai, rodė televizija. Susidaro įspūdis, kad švedai „atrado“ Lietuvą ir jos 
literatūrą. Tai kartu ir signalas, kad pasaulis dar labai mažai apie mus žino, net 
ir mūsų kaimynai. Vadinasi, turime dalyvauti visur, kur tik galime pareklamuoti 
Lietuvą. 

Šiandien į Prezidentūrą pakviečiau mūsų ekspozicijos Geteborgo mugėje 
rengėjus, leidėjus, kultūros ministrą ir padėkojau už puikų darbą pristatant Lie- 
tuvos literatūrą. 

Vakare su Alma nuvykome į Majos Pliseckajos 80-mečiui skirtą koncertą 
Nacionalinėje filharmonijoje. Pasveikinome ją drauge su audringais plojimais 
pratrūkusia pilnutėle jos gerbėjų sale. Puikus koncertas, o įspūdingiausia, kad 
pati M. Pliseckaja gracingai pašoko scenoje, sukeldama ovacijų audrą. 


2005 metų lapkričio 9 diena, Tbilisis. Pirmą kartą po Rožių revoliucijos 
lankausi Gruzijoje. Nors dažnai bendrauju su prezidentu Michailu Saakašviliu, 
vis nepavykdavo suderinti mano vizito laiko. Ir štai pagaliau su gausia delegaci- 
ja, verslo ir spaudos atstovų grupe atskridome į Tbilisį. Miestas supamas kalvų, 
daug žalumos, medžių, bet senosios gruzinų architektūros grožį kiek gadina ti- 
pinės sovietinės statybos pastatų gausa. Modernios architektūros beveik nema- 
tyti. Mieste nejusti ir prabangos. 

Sutikimo ceremonija vyko Parlamento rūmų kieme. Tai sovietinių laikų pas- 
tatas, buvusi Aukščiausioji taryba. Čia dabar įsikūrusi ir Prezidentūra, nes nauji 
prezidento rūmai dar nebaigti statyti. 

Iš pradžių apie porą valandų kalbėjomės su prezidentu M. Saakašviliu, vė- 
liau susitikome su jo vyriausybės nariais. Traukia dėmesį, kad visi ministrai jau- 
ni, gerai kalba angliškai. Kalbėjomės apie Gruzijos rengimąsi stoti į NATO ir 
ES, apie galimą Lietuvos paramą jų reformoms. Dar pasakiau kalbą parlamente 
ir buvau nepaprastai šiltai sutiktas. 

M. Saakašvilis pakvietė vakarieniauti į autentiško gruziniško stiliaus restora- 
ną, kur buvo surengtas ir koncertas. 


2005 metų lapkričio 10 diena, Tbilisis. Pusryčiavau su pas mane į viešbutį 
atvykusiu buvusiu JAV ambasadoriumi Lietuvoje Johnu Tefftu, jau porą mėne- 
sių dirbančiu ambasadoriumi Gruzijoje. Laukė interviu žiniasklaidai, susitiki- 
mas su Gruzijoje gyvenančiais lietuviais, apsilankymas bažnyčiose - pirmosios 
statytos dar VI amžiuje. 


2005 metų lapkričio 15 diena, Vilnius. Nė nesinori rašyti dienoraščio: 
skandalai, skandalai... 

Spauda narsto Kristinos Brazauskienės viešbučio „Crowne Plaza“ (buvusi 
„Draugystė“ ) privatizavimo istoriją, kažkokius sandėrius su jos verslo partneriu 
„Lukoil“ filialo Lietuvoje vadovu Ivanu Paleičiku. 

A. Kubiliaus vadovaujami konservatoriai reikalauja Seime sudaryti komisiją, 
apklausti Algirdą Brazauską. Jis pareiškė, kad neis aiškintis jokioms komisijoms. 
Susidaro įspūdis, kad jau antrą savaitę Vyriausybė ir Seimas daugiau nieko ne- 
veikia, tik aiškinasi šią istoriją ir savo santykius. 

Aš laikausi pozicijos: jei yra faktų, jie turi būti viešinami ir tuomet spren- 
džiama, ar valdančioji koalicija gali tęsti darbą. 


2005 metų lapkričio 16 diena, Vilnius. Pasikviečiau Artūrą Paulauską pasi- 
kalbėti apie augančią politinę įtampą, kurią kelia įtarinėjimai, metami Algirdui 
Brazauskui. Seimo pirmininkas pripažino, kad situacija darosi nekontroliuoja- 
ma ir premjerui reikėtų paaiškinti jo šeimai priklausančio viešbučio privatiza- 
vimo istoriją. 

Prabėgus valandai po šio susitikimo, atvyko A. Brazauskas. Premjeras tvirtai 
laikėsi savo pozicijos, kad jokioms Seimo komisijoms nesiaiškins — esą visą gy- 
venimą sąžiningai dirbęs Lietuvai, jis dabar nesileis šmeižiamas politinių opo- 
nentų. Jo požiūriu, tegul teisėsaugos institucijos įvertina jo veiksmų teisėtumą, 
o ne politikai. 

Po šio pokalbio nutariau, kad rytoj per televiziją padarysiu pareiškimą ir pa- 
reikalausiu, kad teisėsaugos institucijos ištirtų premjerui reiškiamus kaltinimus, 
o patį A. Brazauską paraginsiu Lietuvos žmonėms viešai paaiškinti, kaip buvo 
privatizuotas viešbutis. 

"Taip pat šiandien priėmiau Seimo Užsienio reikalų komiteto narius. Buvo 
pasigirdę nusiskundimų, kad aš vykdau užsienio politiką nesitardamas su jais. 

Nenorėdamas dar vieno įtampos šaltinio, pasikviečiau juos pasikalbėti. Ramiu, 
draugiškų tonu aptarėme užsienio politikos reikalus. Pasiūliau Seimo nariams 
dažniau rodyti iniciatyvą susitikti su manimi ir žadėjau, kad aš būsiu pasirengęs 
tokiam bendravimui. 


2005 metų lapkričio 17 diena, Vilnius. Nebuvo kada pasirengti pareiški- 
mui per televiziją: iš pat ryto interviu „Verslo žinioms“, tuoj po to išskubėjau 
į viešbutyje „Reval Lietuva“ surengtą Amerikos prekybos rūmų konferenciją, 
iš ten — pas Juozą Kazicką į jo rezidenciją, kur jis pasirašė sutartį su Švietimo 
ministerija, įsipareigodamas 1 milijoną litų skirti Lietuvos mokyklų kompiute- 
rinio mokymo programai ir dar 125 tūkstančius litų Kauno technologijos uni- 
versitetui. Aš prieš penkerius metus inicijavau šią programą, todėl J. Kazickas 
labai manęs prašė dalyvauti sutarties pasirašymo ceremonijoje. 

Grįžęs į Prezidentūrą, 16 valandą gausiai susirinkusiems žurnalistams per- 
skaičiau trumpą pareiškimą apie politinę įtampą dėl premjero šeimai priklau- 
sančio „Draugystės“ viešbučio privatizavimo istorijos. 


2005 metų lapkričio 21 diena, Sofija. Pirmasis valstybinis Lietuvos prezi- 
dento vizitas į Bulgariją. Mane lydi didelė verslininkų grupė ir nemažas būrys 
žurnalistų — šįsyk pakvietėme drauge skristi rajonų spaudos atstovų. 


Svečiuose pas filantropą, išeivijos verslininką Juozą Kazicką. Vilnius, 2005 m. lapkričio 17 d. 

Pirmasis valstybinis vizitas Bulgarijoje. Prezidentą Valdą Adamkų sutinka šios šalies 
prezidentas Georgi Parvanovas. Sofija, 2005 m. lapkričio 22 d. 


Oro uoste pasitiko tautiniais bulgarų rūbais pasipuošusios mergaitės su duo- 
na ir druska. Prie paminklo žuvusiesiems už Bulgarijos laisvę mus pasitiko pre- 
zidentas Georgi Parvanovas. Po sutiktuvių ceremonijos nuvykome pokalbio į 
jo rūmus, o prieš iškilmingą vakarienę „Kempinski“ viešbutyje dar susitikau su 
Bulgarijos ministru pirmininku Sergejumi Staniševu. 

Susidariau įspūdį, kad Bulgarija, nors stengdamasi atitikti narystės Europos 
Sąjungoje reikalavimus ir nemažai pasistūmėjo, dar smarkiai atsilieka nuo Lie- 
tuvos - mūsų pažanga gerokai didesnė. 


2005 metų lapkričio 22 diena, Sofija. Lankiausi parlamente, susitikau su 
Nacionalinės Asamblėjos pirmininku Georgi Pirinski, kuris, pasirodo, gimęs ir 
augęs JAV. 

Almai sudaryta atskira programa. Ji aplankė „SOS vaikų kaimą“, Nacionalinį 
istorijos muziejų, Šv. Aleksandro Neviškio katedrą. Čia prie jos draugijos prisi- 
dėjau ir aš. Įspūdinga prieš šimtmetį statyta cerkvė. 

Tačiau didžiausią įspūdį paliko Plovdivas, kur baigėme savo vizitą. Vienas se- 
niausių pasaulio miestų. Senamiestis tiesiog alsuoja istorija. Norėtųsi kada nors 
čia grįžti privačiai ir neskubant viską apžiūrėti. 

2005 metų lapkričio 22 diena, vakaras, Vilnius. Iš Bulgarijos parskridome 
aštuntą vakaro ir dar spėjome pažiūrėti, kaip A. Brazauskas per LTV atsakinėja 
į žiūrovų klausimus apie savo žmonos viešbutį ir kitą šeimos turtą. Įspūdis ne- 
koks. Užuot tiesiai atsakęs į konkrečius klausimus apie viešbučio privatizavimą, 
jis daugiausia kalbėjo apie savo nuopelnus Lietuvai. O viešbučio privatizavimas 
esą jo žmonos privatus reikalas ir jis tuo nesidomintis. Akivaizdu, kad A. Bra- 
zauskas jokių abejonių neišsklaidė. Tokie atsakymai tik paskatins dar labiau jį 
įtarinėti. Vyriausybei bus sunku dirbti, kai pastarosiomis savaitėmis, atrodo, 
kalbama vien apie premjero šeimos turtą ir kaip jis įgytas. 


2005 metų lapkričio 24 diena, Vilnius. Lietuvoje lankosi Moldovos par- 
lamento pirmininkas Marianas Lupu - su juo susipažinau per vizitą Kišiniove. 
Stengsimės padėti moldavams įgyvendinti reformas. Moldova ne tik labai netur- 
tinga šalis, bet dar ir kamuojama didžiulės korupcijos, kurią skatina per Rusijos 
remiamą separatistinę Padniestrę beveik nevaržomai keliaujanti kontrabanda. 

Prisaikdinau naują Lietuvos generalinį prokurorą Algimantą Valantiną. Po 
priesaikos nuvykome į Generalinę prokuratūrą, pristačiau naują vadovą iš visos 
šalies suvažiavusiems prokurorams. Išsakiau viltį, kad jis sugebės pagerinti įs- 
taigos darbą ir pamažu pertvarkysime visą teisėtvarkos sistemą, kad ji pagaliau 
atitiktų žmonių lūkesčius. Pabrėžiau, jog tiksliai vadovausiuosi Konstitucija ir 
niekam neleisiu pažeisti prokuratūros nepriklausomumo principo. 


2005 metų lapkričio 26 diena, šeštadienis, Vilnius. Vis labiau verda aist- 
ros dėl A. Brazausko ir jo tolesnio vadovavimo Vyriausybei. Akivaizdu, kad dar- 
biečiai ir konservatoriai įžvelgė galimybę jį nuversti, kartu atstatydinti jo minis- 
trų kabinetą, todėl dabar iš visų jėgų mėgina įaudrinti visuomenę. O AMB lyg 
tyčia daro klaidų, atmušinėdamas šiuos puolimus. 

Šiandien į namus pakviečiau Egidijų Aleksandravičių, Antaną Kulakauską ir 
Saulių Žuką pasikalbėti apie susidariusią padėtį ir gresiančius pavojus. Iš JAV Ju- 
lius Šmulkštys savo pastabas atsiuntė elektroniniu paštu. Svarstėme, kas būtų, jei 
A. Brazauskas atsistatydintų, ar netektų skelbti pirmalaikių Seimo rinkimų? 


2005 metų lapkričio 28 diena, Vilnius. Politikos apžvalgininkai kritikuoja 
Vyriausybę, ypač smarkiai kliūva premjerui A. Brazauskui. Neabejotinai jis yra 
atsidūręs darbiečių taikiklyje. V. Uspaskichas važinėja po Lietuvą ir esą skleidžia 
nepasitikėjimą A. Brazausku. Negana to, dar kalbama, kad ir vaišina susirinku- 
siuosius. Kai kas atvirai prasitaria žurnalistams, kad tik dėl vaišių ir atėjo. 

V. Uspaskicho kalbose vis daugiau arogancijos ir elementaraus nesiskaitymo 
su etika. Visiškas melas, neva aš esu pritaręs sumanymui steigti Informatikos 
ministeriją, kuriai vadovautų jis. 

Bet politinė įtampa tik stiprėja. Visuomenėje vis garsiau skamba klausimai, 
ar Lietuvos politiniame gyvenime dar likę moralinių vertybių. Svarsčiau su pa- 
tarėjais, kokios pozicijos laikysimės. Mano principinės nuostatos nesikeičia: 
V. Uspaskichui negalima patikėti valdžios svertų, bet ir A. Brazauskas nepade- 
da ginti moralinių principų politikoje. Spėju, kad dar ir rusai, remdamiesi savo 
žmonėmis, skatina politinę sumaištį krašte. 

Pasiunčiau Edminą Bagdoną pasikalbėti su socialdemokratų ministrais 
Gediminu Kirkilu ir Remigijumi Matuzu bei Seimo pirmininko pavaduotoju 
Česlovu Juršėnu. Jie papasakojo, kad rytoj, A. Brazauskui grįžus iš Barselonos, 
šaukiamas socialdemokratų prezidiumo posėdis susidariusiai padėčiai aptarti. 
E. Bagdonas perdavė mano pageidavimą, kad valdančioji koalicija išsiaiškintų, 
ar gali dirbti toliau, nes žvelgiant iš šalies atrodo, jog ją sudarančios partijos vie- 
na kitą jau išdavusios ir tik laukia tinkamos progos smogti. 


2005 metų lapkričio 29 diena, Vilnius. Iš pat ryto sušaukiau štabo pasitari- 
mą. Žiniasklaida nesiliauja pulti A. Brazausko ir valdančiosios koalicijos, o valsty- 
bės interesų požiūriu tai jau destruktyvu. Nors aš taip pat manau, kad premjeras 
aiškiai neatsakė į klausimus, ar nebuvo nusižengta teisei privatizuojant „Draugys- 
tės“ viešbutį, toliau šis skandalas pučiamas vadovaujantis siaurais partiniais inte- 
resais, nekreipiant dėmesio, kad tai destabilizuoja politinę padėtį šalyje. 

Svarstėme įvairius įvykių scenarijus. Politinių jėgų išsidėstymas dabartinia- 
me Seime man nesuteikia manevro laisvės. Jeigu A. Brazauskas būtų priverstas 
atsistatydinti, socialdemokratai greičiausiai pasitrauktų iš valdančiosios koali- 
cijos. Lietuvai būtų tik blogiau, nes valdžią tuomet perimtų V. Uspaskichas ir jo 
darbiečiai. Todėl neketinu reikšti nepasitikėjimo premjeru. 

Socialdemokratų vadai pranešė mano štabui, kad šį vakarą šaukiamas jų par- 
tijos prezidiumo posėdis ir esą jie pasiryžę neleisti toliau šmeižti A. Brazausko. 
Apie septintą vakaro paskambino E. Bagdonas ir pranešė, kad socialdemokratai 
vienbalsiai apsisprendė trauktis iš valdančiosios koalicijos, jei jų lyderiui tektų 
atsistatydinti iš premjero posto. 


2005 metų lapkričio 30 diena, Vilnius. Pakviečiau Algirdą Brazauską pus- 


ryčių pas save į namus. Kalbėjomės apie susidariusią padėtį. Premjeras aiški- 
no, kad opozicija drauge su valdančiajai koalicijai formaliai dar priklausančiu 

Viktoru Uspaskichu surengė prieš jį šmeižto kampaniją. Esą jis viską viešai pa- 
sakė ir neturi ko daugiau pridurti. Susidariau įspūdį, kad A. Brazauskas neketina 
dar ką nors aiškinti visuomenei. Pasiteiravau, kaip galės dirbti jo vadovaujama 
Vyriausybė, jei galutinai praras pasitikėjimą, kurio ir taip nedaug telikę. Išgirdau 
atsakymą, kad jei jam nebus trukdoma, jis toliau dirbs premjeru. 


2005 metų gruodžio 2 diena, Kijevas. Atskridau į Baltijos, Juodosios jūros 
ir Pietų Kaukazo regionų šalių forumą. Mūsų triukšmingas karinio transporto 
lėktuvėlis sustojo šalia ištaigingo „Boeing“. Išlipdamas pasižiūrėjau, kas juo at- 
skrido. Didžiulis užrašas skelbė: „Respublic of Moldova“. Teliko nusišypsoti. 

Į Kijevą susirinko devynių valstybių vadovai, atvyko ir JAV pareigūnų, keli 
Kongreso nariai, taip pat Europos Sąjungos atstovų, europarlamentarų, pa- 
kviestos ir nevyriausybinių organizacijų delegacijos. Todėl į posėdį susirinko 
daugiau nei tūkstantis dalyvių. 

Forumo atidarymo kalbas pasakė Ukrainos prezidentas Viktoras Juščenka 
ir Gruzijos prezidentas Michailas Saakašvilis. Aš kalbėjau trečias. Po posėdžio 
buvo surengti pietūs. Sveikinimo kalbą pasakė V. Juščenka, o man svečių vardu 
teko tarti atsakomąjį žodį. 

Dar spėjau atskirai susitikti su Ukrainos ir Moldovos prezidentais. 


2005 metų gruodžio 6 diena, Vilnius. Atvykau į Prezidentūrą prieš 8 ryto. 
Su manimi norėjo konfidencialiai susitikti „Vilniaus prekybos“ savininkas Nerijus 
Numavičius. Pakviečiau pokalbyje dalyvauti patarėjus Edminą Bagdoną ir Rytį 
Murašką. N. Numavičius labai jaudinosi, iš pradžių vis atsiprašinėjo, kad trukdo. 
Galiausiai pasiteiravo, kodėl atsakingi mano štabo darbuotojai tiesiogiai nesikrei- 
pia į „Vilniaus prekybą“ dėl paramos, o tai daro per tarpininką Artūrą Zuoką. 

Apstulbęs kurį laiką nesupratau, apie ką kalbama. Paprašiau be užuolankų 
paaiškinti, ką jis turi galvoje. Pasirodo, A. Zuokas prašo iš „Vilniaus prekybos“ 
pinigų neva man paremti. N. Numavičius sakė suprantąs, kad per rinkimų kam- 
paniją galėjau turėti išlaidų, kurias reikia padengti, ir jie galėtų padėti. 

Patikinau jį, kad man tikrai nereikia jokių pinigų, nieko neįgaliojau prašyti 
pagalbos iš „Vilniaus prekybos“ ir apgailestavau, kad jis nesikreipė į mane anks- 
čiau, kai tik išgirdo tokį prašymą. Pastebėjau, kaip N. Numavičiui iškart atlėgo. 
Jis tepasakė, kad taip ir manęs. 

Jam išėjus, jaučiausi priblokštas. Sunku patikėti, kad gali dėtis tokie dalykai. 
Bet negi aiškinsiesi per prokuratūrą? Būtų dar vienas skandalas, jų ir taip per 
akis, o jokių įrodymų nėra, tik kalbos. 

Netrukus pasiprašė skubiai priimamas Valstybės saugumo departamento 
generalinis direktorius Arvydas Pocius. Jis pranešė, kad surinkta operatyvinės 
informacijos apie dideles pinigų sumas, atkeliaujančias iš Rusijos, kuriomis 
per du Lietuvoje veikiančius bankus finansuojamos kai kurios partijos (ne- 
sunku nuspėti kurios). Taip jau buvo remiama R. Pakso rinkimų kampanija. 
Be to, A. Pocius mane informavo, kad Maskva pažadėjo per savaitę atsakyti, ar 
V. Uspaskicho aukštojo mokslo diplomas tikras. Paprašiau viešai paskelbti, jei 
šis pažadas nebus ištesėtas. 


2005 metų gruodžio 7 diena, Vilnius. Susitikau su valdančiųjų partijų va- 
dovais Algirdu Brazausku, Kazimiera Prunskiene, Artūru Paulausku ir Viktoru 
Uspaskichu. Pastaruoju metu darbiečių veikėjai važinėja po Lietuvą ir kiršina 
visuomenę kalbomis, nukreiptomis prieš koalicijos partnerius. Į susitikimus su 
jais ateina daug žmonių, bet turbūt ne tiek pasiklausyti kalbų, kiek dėl nemoka- 
mų vaišių, - kalbama, kad nuo maisto gausos kone lūžta stalai. 

Spaudos atstovams paaiškinau, kodėl susitikome, o V. Uspaskichui, visiems 
girdint, pasakiau, kad, nors jis viešai šneka, koks aš neva susenęs, praradęs at- 
mintį, tai neatgrasins manęs nuo aktyvios veiklos ir toliau ginsiu moralės prin- 
cipus politiniame gyvenime. 


Susitikimas su valdančiosios koalicijos partijų vadovais. 

PASTABOS PARAŠTĖSE 


Tuo metu premjero A. Brazausko ir Darbo partijos lyderio konfliktas, kėlęs 
grėsmę, kad žlugs Vyriausybė, buvo svarbiausia politinė tema. Apie tai rašė 
spauda, kalbėjo žmonės. Aš taip pat daug dėmesio skyriau šiai istorijai savo 
dienoraščiuose, nes nerimavau, kad Lietuvą ištiks sunki politinė krizė, galinti 
pakirsti šalies stabilumą. 

Tiesa, nepaisant V. Uspaskicho keliamos politinės įtampos, mūsų santykiai 
visą laiką išliko dalykiški bei korektiški, nors ir bendraudavome grynai tarnybi- 
niais reikalais - nieko asmeniško neaptarinėdavome. 


2005 metų gruodžio 9 diena, Bukareštas-Vilnius. Vakar atvykau pirmojo 
vizito į Rumuniją. Drauge skrido apie 50 žmonių - verslininkų ir žurnalistų. 
Pusantros dienos praleidau kalbėdamasis su prezidentu Traianu Basescu, par- 
lamento ir vyriausybės vadovais. Aptarėme dvišalio bendradarbiavimo plėtros 
galimybes. Susipažinus su Rumunijos problemomis, akivaizdu, kad Lietuvos 
ekonomika modernesnė ir pajėgesnė nei šios šalies. 

Didžiausią įspūdį padarė Rumunijos parlamento rūmai. Tai turbūt įspūdin- 
giausias pastatas, kokį kada nors teko matyti. Šie buvę Rumunijos diktatoriaus 
Nicolae Ceausescu rūmai dydžiu nusileidžia tik Pentagonui. 


Lietuvos ir Rumunijos prezidentų spaudos konferencija. Bukareštas, 2005 m. gruodžio 9 d. 

Į Vilnių parskridome apie 14 valandą ir tiesiai iš oro uosto nuskubėjau į Pre- 
zidentūrą, kur netrukus atvyko Ukrainos ministro pirmininko Jurijaus Jechanu- 
rovo vadovaujama delegacija. 


2005 metų gruodžio 12 diena, Vilnius. Iš Afganistano sugrįžo 6 mėnesius 
atitarnavęs mūsų karių dalinys. Džiaugiamės, kad nebuvo aukų. Šiuos vyrus ap- 
lankiau Goro provincijoje. Šiandien keletą jų apdovanojau medaliais, o dalinio 
vadą Gintautą Zenkevičių pakėliau į pulkininkus. 

Sukviečiau Aplinkos ministerijos pareigūnus aptarti, kaip laikomasi įstaty- 
mų Kuršių nerijos nacionaliniame parke. Nustatyta daugiau nei šimtas nelega- 
lių statybų. Pabrėžiau, kad privalome griežtomis priemonėmis neleisti savava- 
liauti vietos pareigūnams. 

Vakare Operos ir baleto teatre pagerbti geriausi 2005 metų sportininkai. 
Buvo malonu šių metų Šaulio statulėlę įteikti Virgilijui Aleknai. Jis apdovanotas 
ir ypatingu Metų sportininko prizu - gavo 1 kilogramo aukso plytą! 


2005 metų gruodžio 14 diena, Vilnius. Šiandien iš Briuselio, kur posėdžia- 
vo ES šalių vyriausybių vadovai, sugrįžęs Algirdas Brazauskas atvyko papasakoti, 
kaip vyko debatai. Svarstytas 2007-2013 metų ES biudžetas. Didžiosios Britani- 
jos premjeras Tony Blairas pateikė siūlymus, kurie diskriminuotų naująsias bend- 
rijos nares. Parama Lietuvai būtų sumažėjusi maždaug 600 milijonų eurų. Buvo- 
me su A. Brazausku sutarę, kad jis laikysis kietos linijos ir kategoriškai priešinsis 


Pagerbiant geriausius 2005 metų sportininkus. Vilnius, 2005 m. gruodžio 12 d. 

T. Blairo siūlymui. Debatai užtruko net iki 3 valandos ryto, bet galiausiai laimėjo- 
me, sutikę tik sa mažu kompromisu. Tai ir visų naujų ES narių laimėjimas. 

Drauge su Lietuva tvirtai ginčuose laikėsi tik Lenkija. Nusivyliau dėl Latvi- 
jos ir Estijos pozicijos. Kai kalbėjausi telefonu su šių šalių vadovais, jie žadėjo, 
kad drauge su Lietuva vieningai gins mūsų bendrus interesus. Deja, pasirodo, 
laikėsi pasyviai. 


Susitikimas su žymiu Rusijos žmogaus teisių gynėju Sergejumi Kovaliovu. 
Vilnius, 2005 m. gruodžio 14 d. 


Padėkojau A. Brazauskui už ryžtą ir pasveikinau apgynus Lietuvos interesus. 

Susitikau su žymiu sovietinių laikų disidentu ir politiniu kaliniu, aktyviai rė- 
musiu Lietuvos nepriklausomybės kovą, dabar žmogaus teisių gynėju Rusijoje 
Sergejumi Kovaliovu. Retos drąsos, be galo inteligentiškas žmogus. 


2005 metų gruodžio 15 diena, Vilnius. Vilniuje septynerius metus dirbęs 
Baltarusijos ambasadorius Vladimiras Gorkunas atvyko atsisveikinti. Nors dėl 
demokratinio pasaulio požiūrio į A. Lukašenkos režimą valstybių santykiai kiek 
įtempti, mūsų asmeniniai ryšiai buvo puikūs. Tai ambasadorius atvirai pasakė 
per mūsų pokalbį. 

2005 metų gruodžio 19 diena, pirmadienis, Vilnius. Prasideda prieškalė- 
dinė savaitė. Tradiciškai pirmiausia susitikau su Bažnyčių hierarchais: pakviečiau 
12 katalikų vyskupų su kardinolu Audriu Bačkiu, taip pat liuteronų, reformatų 
evangelikų, stačiatikių ir sentikių bažnytinius vadovus. Kalbėjomės apie morali- 
nes problemas, slegiančias šeimą, mokyklą ir galiausiai valdžią. Buvau patikintas, 
kad krikščionių Bažnyčios visaip skatins visuomenės moralinį brendimą. 

Baigiantis metams, susitikau ir su A. Brazausku. Pokalbis buvo ypač įdomus. 
Premjerui prisiminus derybas Briuselyje dėl 2007-2013 metų ES biudžeto, 
kalbėjomės, kaip panaudosime struktūrinių fondų pinigus. Pabrėžiau, kad par- 
tijos jokiu būdu neturi kištis į šių lėšų skirstymą, todėl kategoriškai nepritariu 
darbiečių norui leisti kiekvienai ministerijai savo nuožiūra kontroliuoti ES pa- 
ramos dalybas. Esu įsitikinęs, kad visam procesui turi centralizuotai vadovauti 
Finansų ministerija. 

A. Brazauskas man visiškai pritarė ir pridūrė, kad V. Uspaskicho iš viso 
negalima prileisti prie ES pinigų. Net esą reikėtų jį politiškai izoliuoti, nes jo 
neskaidrūs ryšiai su Maskva nekelia abejonių. 

Užsiminiau, kad šią savaitę kalbėsiuosi su VSD generaliniu direktoriumi 
A. Pociumi ir prašysiu jį informuoti Rusijos prokuratūrą, jog jei per savaitę ne- 
gausime iš Maskvos oficialių dokumentų, patvirtinančių V. Uspaskicho aukšto- 
jo mokslo diplomo tikrumą, viešai pranešime apie rusų nenorą su mumis ben- 
dradarbiauti šiuo klausimu. 

A. Brazauskas kalbėjo ir apie savo vadovaujamos koalicinės Vyriausybės lai- 
mėjimus, bet, mano nuomone, koalicija yra dirbtinė, ją vienija ne programa, o 
tik siauri partijų interesai. 

Apie A. Brazausko šeimos viešbučio privatizavimo reikalus nekalbėjome. 


2005 metų gruodžio 22 diena, Vilnius. Surengėme kalėdinį susitikimą su Pre- 
zidentūroje akredituotais žurnalistais neseniai restauruotoje Kolonų salėje. Norė- 
jau pabendrauti laisvai, o išėjo vos ne oficiali spaudos konferencija - mieli svečiai 
sugužėjo su televizijos kameromis, fotoaparatais, diktofonais. Įsitraukiau į pokalbį 
ir nuoširdžiai išsakiau, ką manau apie prabėgusius metus. Stipriausias posakis — 
kad tai buvo skandalų skandaliukų metai, kuriuos norėčiau išbraukti iš gyvenimo. 

"Tai nuskambėjo per visas vakaro žinių laidas. Tučtuojau atsiliepė neva „įsi- 
žeidę“ Seimo politikai. 


2005 metų gruodžio 23 diena, penktadienis, Vilnius. Įrašėme mano svei- 
kinimą Lietuvos žmonėms. Šį kartą atskiru sveikinimu kreipiuosi į užsienio lie- 

tuvius. Be to, TV3 laidos „Savaitės panorama“ vedėja Jolanta Butkevičienė įrašė 
išsamų pokalbį su manimi. 

Taip pat šiandien priėmiau Ukrainos užsienio reikalų ministrą Borysą Tara- 
siuką, kuris perdavė man savo šalies prezidento Viktoro Juščenkos sveikinimus 
Kalėdų proga. 


2005 metų gruodžio 27 diena, Vilnius. Visas Kalėdas laikosi šaltis, gausu 
sniego. Beveik nekėlėme kojos iš namų. Alma prieš šventes prastai pasijuto, Kū- 
čių vakarą net nevažiavo į Arkikatedrą. Ją užklupo kažkokia virusinė infekcija. 


2005 metų gruodžio 31 diena, Vilnius. Diena, kai mąstai apie praėjusius 
metus. Jie man buvo neblogi. Galiu pasidžiaugti sveikata. Padaryta ir darbų, ku- 
riais galima didžiuotis. Vis dėlto užsienyje esame vertinami geriau, nei patys apie 
save manome. Ekonomika kyla, bet vidaus politikoje murkdomės smulkmenose, 
rietenose, dažnai matydami vien savo smulkius egoistinius interesus. Noriu sau 
palinkėti kitais metais daugiau kantrybės... Neabejoju, jos labai prireiks. 

Šiandien tarsi ir atsitiktinai man į rankas pakliuvo neseniai išleista Viktorijos 
Daujotytės knyga „Žmogus ir jo kalnas“ apie monsinjorą Kazimierą Vasiliaus- 
ką. Gerai pažinojau šį iškilų žmogų, draugavome, be galo gerbiu šviesų jo atmi- 
nimą. Skaitydamas apie monsinjoro gyvenimą, ieškojau dvasinės atspirties. Tai 
vienas tauriausių, dvasingiausių žmonių, kuriuos sutikau per gyvenimą. Kaip 
stinga tokių asmenybių! Jei jų būtų greta manęs, drauge daug lengviau rastume 
teisingiausius sprendimus. 

Nėra paprasta mūsų žmogui išlaikyti pusiausvyrą tarp dvasinių, moralinių 
vertybių ir modernaus gyvenimo naujovių, materialinių pagundų. Nesame iš- 
imtis. Visas pasaulis susiduria su panašiomis problemomis. Bet tai — ne pasitei- 
sinimas. Vis kalbame, kaip mūsų visuomenei stinga pilietiškumo. Bet ką realiai 
nuveikėme jį ugdydami? 

Vis dėlto Lietuva nestovi vietoje, nors kartais ir nusvyra rankos matant, kaip 
neišnaudojame galimybių, kiek daug darome klaidų. Žinau, kad panašiai mąsto 
daug žmonių, ir tai teikia vilties. 

Žvelgiu į ateinančius metus optimistiškai, bet kartu esu realistas. Bus neleng- 
va. Svarbiausia, kad mano darbą visuomet įkvėptų meilė žmogui ir tautai. 

2006 metų sausio 1 diena, sekmadienis, Vilnius. Saulė žiemiškai šykšti 
spindulių, bet visur balta, nes temperatūra keliais laipsniais žemiau nulio. Po 
„Traviatos“ ir Naujųjų metų sutiktuvių „Stiklių“ restorane grįžome apie 3 va- 
landą ryto. Diena prabėgo ramiai, šeimyniškai, metai ir pasaulyje prasidėjo be 
sukrėtimų. 


2006 metų sausio 3 diena, Vilnius. Pirmoji šių metų darbo diena. Aptarėme 
Rusijos sukeltą krizę dėl sumažinto gamtinių dujų tiekimo Ukrainai. Nukentėjo 
ir kaimyninės šalys. Neabejojame, kad tai politinis spaudimas Ukrainai, sukėlęs 
ir pasaulio reakciją. Paskelbiau pareiškimą, kad šie įvykiai dar kartą rodo, kaip 
svarbu Europos Sąjungai vieningai spręsti energetinio saugumo problemas. Tai 
tuoj pat komentavo Vakarų žiniasklaida. 

Man neramu, ar Rusija nemėgins ir Lietuvai taikyti energetinio spaudimo 
priemonių. Jau aišku, kad rusai kels dujų kainas, tiesa, ne tik mums, bet ir ki- 
toms šalims. Galbūt tai paskatins greičiau ieškoti alternatyvių apsirūpinimo 
energetiniais šaltiniais būdų. 


2006 metų sausio 4 diena, Vilnius. Rusija atnaujino dujų tiekimą Ukrainai, 
bet įtampa išlieka. „Reuters“ naujienų agentūros žurnalistai šia tema šiandien 
įrašė pokalbį sa manimi. Kalbėjomės apie pavojus, kurie kiltų ES, jei Rusija po- 
litiniais tikslais imtų naudoti energetinio šantažo ginklą. Raginau ES laikytis 
vieningos energetinės politikos, kad rusai negalėtų pasirinkti vienos aukos, ku- 
riai mėgintų diktuoti savo valią. 


2006 metų sausio 6 diena, Vilnius. Jau kuris laikas domiuosi istorijos dės- 
tymu vidurinėse mokyklose. Jaunimo patriotizmo stoka seniai bado akis. Šian- 
dien Prezidentūros Kolonų salėje surengėme konferenciją, į kurią pakvietėme 
apie 80 pedagogų, istorikų, visuomeninių organizacijų atstovų, universitetų 
dėstytojų. Įžanginėje kalboje raginau apsvarstyti, kaip tautą suvienijusio Balti- 
jos kelio ir kitų nesenos istorijos įvykių dvasią perteikti jaunimui. 

Alma išskrido į Čikagą. Jei niekas nesutrukdys, tikiuosi ir aš išvykti sausio 
14-ąją, o kitą dieną - dviem savaitėms į Ikstapą. Visus metus neturėjau nė kelių 
dienų atostogų. 

2006 metų sausio 13 diena, Vilnius. Penkioliktosios Sausio 13-osios meti- 
nės. Nuo ryto iki vakaro dalyvavau šiai datai skirtuose minėjimuose. Nudžiugau 
išvydęs autobusais į Antakalnio kapines atvežtų moksleivių grupes. Tai ir yra 
geriausias patriotinis auklėjimas. 


Menant Sausio 13-osios aukas. 


2006 metų sausio 22 diena, Ikstapa. Jau savaitę esu Meksikoje, bet tik 
dabar prisėdau prie dienoraščio. Ne todėl, kad norėčiau pamiršti Lietuvos kas- 
dienybę. Kiekvieną rytą telefonu kalbuosi su štabu, gaunu spaudos santraukas. 
Nenoriu veltis į tebesitęsiančias politines intrigas, bet kartą jau teko reaguoti. 
Sausio 17-ąją surengtas valdančiosios koalicijos politinės tarybos posėdis — 
priiminėja įsakmius sprendimus tarsi koks kompartijos centro komiteto poli- 
tinis biuras. Paskambinę mano patarėjai rekomendavo man tuoj pat padaryti 
pareiškimą LTV „Panoramos“ laidai. Atsiuntė teksto projektą. Perskaičiau ir 
paskambinęs Edminui Bagdonui pasakiau, kad tokio turinio pareiškimą drau- 
džiu skelbti. Pajutau, kad mano patarėjai jaučiasi labai nelaimingi. O iki „Pano- 
ramos“ tebuvo likusi valanda. Prisėdęs per keliolika minučių perrašiau tekstą 
daug diplomatiškesniu tonu. Tiesiog konstatavau faktą. 

Tačiau net ir tokia mano reakcija sukėlė koalicijos vadų pyktį. Įsivaizduoju, 


ką jie sakytų, jei būtų paskelbtas mano patarėjų parengtas pareiškimo tekstas, 
nepalyginti kritiškesnis. 

Atostogas vėl teks patrumpinti. Meksiko oro uoste mane pasitiko iš Vašing- 
tono atskridęs ambasadorius Vygaudas Ušackas ir pranešė, kad Vilniuje lanky- 
sis Hillary Clinton ir senatoriai Johnas McCainas bei Josephas Liebermanas. 
Jie būtinai nori susitikti sa manimi ir pasikalbėti apie padėtį Ukrainoje. Todėl 
vasario 1-ąją — savaite anksčiau, nei planavau, - iš Čikagos išskrendu namo. 

Vis dėlto jau spėjau pailsėti. Ikstapoje poilsiauja ir mūsų nuolatinių draugų 
būrelis. Pranyko vidinė įtampa. Ypač džiaugiuosi, kad šiltas oras padėjo atsigau- 
ti Almai. Čia - 30 laipsnių šilumos, o Vilniuje, girdėjau, užėjo didžiuliai šalčiai — 
naktimis temperatūra krinta 30 laipsnių žemiau nulio. 


2006 metų kovo 5 diena, Vilnius. Žiniasklaida jau kelias dienas aptarinėja 
dviejų mano patarėjų - Edmino Bagdono ir Ryčio Muraškos - būsto Turniškė- 
se įsigijimo aplinkybes. Nežinau, kas paskatino spaudą būtent dabar susidomėti 
šiuo reikalu, nes aptarinėjamo gyvenamojo komplekso statyba vyksta daugiau 
nei metus. Man ne kartą kilo klausimas, kam priklauso šis statinys, bet išgirs- 
davau atsakymą, kad tai Vyriausybės uždarosios akcinės bendrovės projektas. 
Spėjau, kad dėl šių statybų man, baigus pirmąją kadenciją, nebuvo skirtas skly- 
pas rezidencijai pasistatyti už savo pinigus. 

Dabar keliamas triukšmas, kad mano patarėjai galėjo pasinaudoti tarnybine 
padėtimi ir gavo nuolaidas įsigydami būstus. Nežinau, gal ir yra koks pagrin- 
das įtarinėti. Niekada nesiteiravau, kas ir kaip ten įsigyja būstus. Tik praėjusią 
vasarą Edminas Bagdonas sykį užsiminė, kad būsime kaimynai. Ir viskas. Net 
nežinojau, ar jis jau įsikėlė. 

Bet ne čia šuo pakastas. Politiniai oponentai pamėtėjo žurnalistams pasi- 
gardžiuoti „sensaciją; o tikslūs faktai niekam nė neįdomūs. Prasidėjo aiškiai 
koordinuojama kampanija, į kurią entuziastingai įsitraukė tokie veikėjai kaip 
V. Uspaskichas, A. Paulauskas, A. Skardžius. Siekiama parodyti: žiūrėkite, Prezi- 
dentūra tokia pat, kaip ir skandaluose besimurkdantys Seimo nariai, o V. Adam- 
kus ne ką geresnis nei R. Paksas. 

Šiandien pasikviečiau abu patarėjus ir paprašiau pasiaiškinti. Jie tvirtino, kad 
nenusižengė įstatymams ir pasirengę tai įrodyti dokumentais, juos gali pateikti 
bet kuriai valstybės institucijai. Pasiūliau nedelsiant kreiptis į Vyriausiąją tar- 
nybinės etikos komisiją ir paprašyti imtis tyrimo. Tai jie ir padarė. Tačiau to 
nepakako - komentatoriai toliau dirba išsijuosę ir varo savo. Partijėlės trina ran- 
kas — atseit kuo jie skiriasi nuo mūsų? 

2006 metų kovo 6 diena, Vilnius. Man jau nuo pirmųjų pranešimų apie 
Turniškių būstus buvo aišku, kad mano patarėjai įsivėlė į interesų konfliktą, tik 
neaišku, ar tyčia, ir kas dėl to kaltas. Vis dėlto gavęs papildomos informacijos 
supratau, kad jiems reikia pasitraukti, todėl iki darbo dienos pabaigos jie turi 
įteikti atsistatydinimo pareiškimus. 

Visą dieną man skambino bičiuliai ir apgailestavo, kad gerai dirbantys jauni 
vyrai, įsigydami kotedžus, gal nelabai suvokė savo veiksmų dviprasmiškumą, 
nors kriminalo niekas čia ir neįžvelgė. Bet man visiškai aišku, kad privalome 
parodyti vakarietiškos etikos pavyzdį, - 17 valandą buvo įteikti jų atsistatydi- 
nimo prašymai ir jau nuo rytojaus juos atleidau iš pareigų. Padariau tai skauda- 
ma širdimi. Tačiau kitos išeities nėra, jei norime diegti Lietuvoje vakarietiškus 
standartus. 

Nelengvas buvo pokalbis su Seimo pirmininku A. Paulausku. Pastaruoju 
metu mums iš viso sunkiai sekasi bendrauti. Prieš kelias savaites, norėdamas 
pakviesti Seimo valdybos narius į Prezidentūrą pasitarti, susidūriau su sunkiai 
paaiškinamo politinio chamizmo atveju. Atsiliepusi Seimo pirmininko sekre- 
toriato vadovė Rima Pumputienė Boženai pareiškė, kad, jei prezidentas nori 
pasikalbėti su valdybos nariais, tegul pats atvažiuoja į Seimą! Liepiau Boženai 
daugiau neskambinti. Vis dėlto Seimo valdybos nariai ir be papildomų kvieti- 
mų atvyko į Prezidentūrą. 

Šiandien vėl kartojosi panaši istorija. Aš pats paskambinau A. Paulauskui. 
Atsiliepusi sekretorė pranešė: „Pirmininkas užsiėmęs“ "Tuomet pasakiau, kad 
skambina prezidentas. Sekretorė sujungė su ponia Pumputiene, o ši man pa- 
reiškė, kad „pirmininkas dabar susitinka su grupe žmonių“. Kur dar pasaulyje 
prezidentui taip išdrįstų atsakyti? Juk, atrodytų, savaime suprantama, kad, kai 
skambina valstybės vadovas, reikia nutraukti kitus pokalbius ir atsiliepti. Net 
nesuprantu, ką reiškia tokia arogancija? Ko siekiama rodant nepagarbą Prezi- 
dento institucijai? 

Griežtu tonu atsakiau, kad lauksiu Seimo pirmininko skambučio. Paskambi- 
no po pusvalandžio. A. Paulauskui pasakiau, kad reikalauju tučtuojau sudaryti 
darbo grupę, kuri ištirtų, kas vyksta Turniškėse. Jis ėmė aiškinti, kad tarsis, ką 
daryti. Teko pasakyti, kad čia nėra ką svarstyti, - tai prezidento reikalavimas. 

Grįžęs į namus, dar spėjau pažiūrėti vakaro žinių laidas. Svarbiausia naujie- 
na - mano patarėjų pasitraukimas. Bet vėl nustebino kai kurie komentarai. Neva 
turėjo atsistatydinti dar greičiau. Bet ar įmanoma? Mano nurodymu tai pada- 
ryta žaibiškai. O kiek laiko trukdavo, kol atsistatydindavo daug labiau įkliuvę 
politikai? Matyt, sutrikdžiau įprastą kai kuriems politologams ir žurnalistams 

žaidimą — jie tikėjosi, kad turės progą mane mokyti, kaip principingai turi elgtis 
prezidentas, o nespėjo. Patarėjai jau atstatydinti, bet kai kas vis viena dar mėgi- 
na bambėti. 


2006 metų kovo 7 diena, Vilnius. Pasinaudojus Turniškių skandalu, tęsia- 
mas Prezidento institucijos puolimas. Tarsi būtų susikompromitavusi ir Prezi- 
dentūra, nes globojo „korumpuotus“ savo tarnautojus. Turėjau paaukoti du ge- 
riausius savo specialistus tik todėl, kad jie, įsigydami kotedžus, priėmė įtarimų 
sukėlusį klaidingą sprendimą. Žinoma, nemanau, kad jie visiškai teisūs, - turėjo 
iš anksto pagalvoti, jog jiems keliami didesni reikalavimai, ir vengti bet kokių 
veiksmų, kurie gali būti vertinami kaip naudojimasis privilegijomis. Todėl jų 
atsistatydinimas buvo būtinas laikantis vakarietiškos etikos standartų. Šiandien 
Edminas Bagdonas ir Rytis Muraška jau nedirba Prezidentūroje. Skaudu, bet 
neišvengiama. 


PASTABOS PARAŠTĖSE 


Šiandien, prabėgus keleriems metams, esu dar tvirčiau įsitikinęs, kad abu 
mano buvę patarėjai ne tik nepadarė nieko neteisėto, bet ir sąmoningai ne- 
žengė jokio su etika prasilenkiančio žingsnio. Būtų galima išsakyti vienintelį 
priekaištą — jiems nepakako apdairumo išvengti savotiškų politinių pinklių, į 
kurias įkliuvo sutikdami įsigyti kotedžus. Jie nenumatė, kad bus ieškoma prie- 
kabių, stengiamasi įžvelgti naudojimąsi tarnybine padėtimi ir išpūsti visą šį 
reikalą pasitelkus žiniasklaidą. Tai buvo ataka prieš Prezidento instituciją, tikin- 
tis, kad šie patarėjai dirbs toliau, bet turės vis teisintis, kaip įsigijo kotedžus, ir 
bus galima ilgai man priekaištauti, kad dangstau susikompromitavusius bend- 
radarbius. Jiems pristigo įžvalgumo numatyti tokias pasekmes ir nesusivilioti 
pasiūlytu pirkiniu - būstu Turniškėse. 


2006 metų kovo 9 diena, Vilnius. Išsikviečiau generalinį prokurorą, STT ir 
VSD generalinius direktorius bei Valstybės kontrolės vadovę ir įpareigojau ištir- 
ti Turniškes valdančios uždarosios akcinės bendrovės veiklą. Pasirodo, Vyriau- 
sybė valdo 99 proc. jos akcijų. Tačiau šios UAB valdyboje - 4 administracijos 
darbuotojai ir tik vienas Vyriausybės atstovas. Akivaizdu, kad valstybės turtu 
buvo piktnaudžiaujama. 

Pabrėžiau, kad jokios politinės grupės neturi daryti įtakos šiam tyrimui, o 
visus surinktus duomenis ir išvadas būtina viešai paskelbti. 

Šiomis dienomis tariuosi ir dėl kandidatų į laisvas dviejų patarėjų vietas. Aiš- 
ku, jau susidūriau su kai kurių partijų mėginimais prastumti savus žmones. 


2006 metų kovo 10 diena, Vilnius. Slegianti dvasinė būsena. Gaila abiejų 
patarėjų, gerai neapgalvojusių savo žingsnių ir nukentėjusių. Turniškių skanda- 
lo aidai jau pasiekė ir tarptautinę žiniasklaidą, o nei Seimo pirmininkas A. Pau- 
lauskas, nei premjeras A. Brazauskas neparodė jokio noro aptarti šią problemą. 
Lyg nieko nebūtų įvykę. 

Bet darbas sustoti negali. Išsikviečiau finansų ministrą Zigmantą Balčytį. Kal- 
bėjomės apie Lietuvos galimybes įsivesti eurą nuo kitų metų pradžios. Vos prieš 
pusmetį atrodė, kad tam nėra jokių kliūčių, o šiandien padėtis jau kitokia. Pasi- 
kalbėjęs su finansų ministru, euro įvedimo galimybes kitąmet vertinu maždaug 
50 procentų. Koją gali pakišti auganti infliacija. Tuomet planus įsivesti eurą tektų 
nukelti į 2008-2010 metus. Metų viduryje paaiškės, ar mūsų planai buvo realūs. 

Poryt skrendu į Kijevą. JAV Valstybės departamentas paprašė manęs susitik- 
ti su prezidentu Viktoru Juščenka ir pasikalbėti apie Rusijos ir Ukrainos dujų 
sandorį. Vakarams tai kvepia korupcija. 


2006 metų kovo 11 diena, Vilnius-Kijevas. Penkioliktosios atkurtos Nepri- 
klausomybės metinės. Seimo iškilmingame posėdyje pasakiau sveikinimo kalbą, 
dalyvavau mišiose Arkikatedroje ir iš karto po jų išvykau į oro uostą. Kylant lėk- 
tuvu matėsi, kad laukai dar nukloti sniego, o Kijeve mus pasitiko šlapdriba. 
Nuvykau tiesiai į susitikimą su prezidentu Viktoru Juščenka, jis manęs laukė 
su užsienio reikalų ministru Borysu Tarasiuku, o mane lydėjo Valteris Baliuko- 
nis. Apsiėjome be vertėjų. Mano rusų kalbos žinių pakako bendrauti tiesiogiai. 
Buvo suplanuota, kad kalbėsimės pusvalandį, o užtrukome dvi valandas. Svars- 
tėme, kaip susiklostys kovo 26 dieną įvyksiantys Ukrainos parlamento rinkimai. 
V. Juščenka neslėpė, kad Maskvos remiamo jo oponento Viktoro Janukovyčiaus 
partija gali iškovoti daugiausia mandatų, bet nesudaręs koalicijos jis vis viena ne- 
turės daugumos. Ukrainos prezidentas sakė tikįs, kad pavyks susitarti su Julija Ty- 
mošenko ir neprileisti V. Janukovyčiaus prie valdžios, bet jis jai esą iškart pranešė, 
kad nesitikėtų vyriausybės vadovo posto. Mat, V. Juščenkos nuomone, Julija yra 
didžiausia Oranžinės revoliucijos problema, nes įsivėlusi į korupcinius ryšius. 
Kalbėjomės ir apie Ukrainos siekį tapti NATO nare. Papasakojau V. Juščen- 
kai apie JAV susirūpinimą dėl augančio politinio nestabilumo jo šalyje Jis savo 

ruožtu paprašė perduoti prezidentui George'ui W. Bushui, kad neleis Maskvai 
intrigomis stabdyti Ukrainos integracijos į Vakarus. 

Ilgokai diskutavome apie padėtį Padniestrėje. Užsienio reikalų ministras 
B. Tarasiukas papasakojo, kad Ukraina, bendradarbiaudama su Moldova, mėgi- 
na užkirsti Maskvos skatinamos kontrabandos kelius per Padniestrę. Esą gabe- 
nama ir ginklų, kurie patenka į teroristų rankas. 

Dėl užsitęsusio pokalbio mūsų spaudos konferencija vėlavo pusantros va- 
landos. Teko atsisakyti vakarienės, nes jau reikėjo skubėti į Ukrainos 2005 metų 
žmogaus apdovanojimo teikimo man ceremoniją. 

Esu penktasis asmuo, kuriam suteiktas šis apdovanojimas. Pirmuoju Ukrai- 
nos Metų žmogumi 2000-aisiais buvo paskelbtas popiežius Jonas Paulius II. 

Ceremonija nustebino prašmatnumu. Salės ir scenos puošyba priminė JAV 
„Oskarų“ teikimo dekoracijas. Dalyvavo apie tūkstantį svečių, ponios vilkėjo 
puošniomis vakarinėmis sukniomis. Iškilmes tiesiogiai transliavo Ukrainos te- 
levizija. 

Galima sakyti, tiesiai nuo scenos išskubėjau į Lietuvos ambasadą, kur amba- 
sadorius Algirdas Kumža surengė priėmimą mano vizito ir Kovo 11-osios pro- 
ga. Atvyko daug ministrų, iškilių politikų, diplomatų. 


Lietuvos prezidentui suteikiamas Ukrainos Metų žmogaus titulas. Kijevas, 2006 m. kovo 11 d. 

2006 metų kovo 15 diena, Vilnius. Vienos dienos vizito atvyko ką tik iš- 
rinktas naujasis Lenkijos prezidentas Lechas Kaczynskis su ponia. Pirmosio- 
mis susitikimo minutėmis jautėsi įtampa. Lenkijos prezidentą lydinčių žmonių 
veidai — rūstūs, jokios šypsenėlės. Tačiau pamažu ledai atitirpo. Ėmėme atvirai 
kalbėtis apie mūsų amžinas problemas - lenkiškų pavardžių rašymą pasuose, 
elektros tilto tiesimą. Sutarėme: mūsų bendriems siekiams Europoje neturi 
kliudyti nesusikalbėjimas šiais klausimais. 

L. Kaczynskis visiškai man pritarė, kad mūsų regionui būtina atsikratyti 
energetinės priklausomybės nuo vieno kaimyno, nes tai būtinas politinės ne- 
priklausomybės garantas. Įsipareigojome spartinti „Rail Baltica“, „Via Baltica“ 
ir elektros tilto tiesimo projektus. Nutarėme atgaivinti Lietuvos ir Lenkijos 
prezidentų konsultacinio komiteto veiklą. L. Kaczynskis pažadėjo remti naujos 
atominės elektrinės statybą Lietuvoje ir pritarti mūsų pastangoms pratęsti Igna- 
linos reaktoriaus darbą, kol bus pastatytas naujasis. 

Pavakare nuvykome į Maišiagalą pasveikinti lenkų kunigo prelato Juzefo 
Obrembskio, po kelių dienų švęsiančio savo 100-metį. Prieš keletą metų buvau 
jį aplankęs ir dabar stebėjausi išvydęs, kad jis vis dar kupinas energijos, išlaikęs 
stiprų balsą. Mus labai širdingai sutiko vietos lenkų bendruomenė, susirinko 
daug jaunimo. 

Alma daug bendravo su laisvai angliškai kalbančia Maria Kaczynska (L. Ka- 
czytskis kalba tik lenkiškai) ir sakė, kad Lenkijos pirmoji ponia jai paliko labai 
inteligentiškos moters įspūdį. 

Poiškilmingos vakarienės Prezidentūroje svečiai vėlai vakare išskrido į Varšuvą. 

Per vakarienę Prezidentūroje man pranešė, kad Taline mirė baigęs kadenci- 
ją Estijos prezidentas Lennartas Meri. Daug teko su juo bendrauti, dirbti įvai- 
riuose tarptautiniuose forumuose. Tai buvo spalvinga, įdomi asmenybė. Ne vi- 
siems būdavo paprasta priprasti prie jo kalbėjimo stiliaus, lėto minčių dėstymo. 
L. Meri suvokė savo intelektinį pajėgumą ir, reikalui esant, mokėjo tai parodyti. 
Ne visiems tai patikdavo. Tačiau mūsų santykiai buvo labai pagarbūs, mudu vie- 
nas kitą gerai suprasdavome. Susitikdavome ir kai L. Meri baigė abi iš viso de- 
vynerius metus trukusias prezidento kadencijas. Estija neteko iškilaus valstybės 
vyro, mokslininko, tvirtų demokratinių pažiūrų politiko. Pareiškiau nuoširdžią 
užuojautą velionio artimiesiems ir estų tautai. Tai išsakiau Estijos televizijai. 

Lennartą Meri laidos kovo 26 dieną. Ketinu vykti į laidotuves. 


2006 metų kovo 16 diena, Vilnius. Neseniai įsukto vadinamojo Turniškių 
kotedžų skandalo aukomis tapo du mano patarėjai, nors esu įsitikinęs, kad jie 

padarė vienintelę klaidą - nepagalvojo, kaip šių būstų įsigijimas, nors ir nepažei- 
džiant įstatymų, bus vertinamas politiniu požiūriu. 

Dabar mano štabe vėl jaučiama įtampa. Net aš turiu apdairiai kalbėti per pasi- 
tarimus, nes auga nepasitikėjimas vienu mano patarėju — jaunu, energingu, nea- 
bejotinai talentingu žmogumi, bet... Darių Gudelį pernai siunčiau į specialius kur- 
sus Harvardo universitete, tikėjausi, kad tai duos naudos Lietuvai, išaugs puikus 
politikos profesionalas. Deja, jaunas vyras, gal galvodamas apie karjerą, atrodo, 
neatsispiria abejotinam politikavimui. Juo ima nepasitikėti bendradarbiai. 

Šiandien pas mane atėjo būrelis patarėjų ir pasisiūlė pasitraukti iš pareigų, 
kad galėčiau pertvarkyti savo štabą, nes esą susidariusiomis sąlygomis jau ne- 
įmanoma normaliai dirbti. Mat D. Gudelis žaidžia politinius žaidimus, mums 
už nugarų susitikinėja Seime su kai kuriais politiniais veikėjais. Prisipažinsiu, aš 
tai taip pat jaučiau. Nuraminau juos, paprašiau ramiai toliau dirbti ir pasakiau, 
kad ir pats svarstau apie štabo pakeitimus. Kalbuosi su artimais žmonėmis apie 
galimas naujas svarbiausių patarėjų kandidatūras. 

Seime ir toliau skleidžiami gandai, kad aš galiu atsistatydinti. Tiems ponams 
atsakyčiau: „Nesulauksite, nepašalinsite manęs net jėga!“ 


2006 metų kovo 19 diena, sekmadienis, Vilnius. Šiandien devintą ryto 
į svečius atvyko Vytautas Landsbergis. Maždaug valandą šnekučiavomės apie 
politinę padėtį šalyje. Bet supratau, kad svarbiausias svečio tikslas — įtikinti 
mane, kad neturėčiau dalyvauti kitą savaitę Vilniaus universiteto Tarptautinių 
santykių ir politikos mokslų instituto rengiamoje konferencijoje „ES ir Rusija“. 
Vytautas Landsbergis įsitikinęs, kad tai pataikavimas rusams ir net Lietuvos in- 
teresų išdavystė. Esą užuot diskutavę su rusais, kaip plėtoti ES ir Rusijos bend- 
radarbiavimą, turėtume iš jų reikalauti atlyginti sovietinės okupacijos žalą. 

Atsakiau, kad dabar dar visiškai nerealu tikėtis, jog Rusija bent leistųsi į 
diskusijas šiuo klausimu. Tik įtemptume santykius, o ir taip problemų su jais 
per akis — ir dėl pertraukto naftos tiekimo naftotiekiu „Družba“, ir dėl gamtinių 
dujų. Aiškiai nepasakiau V. Landsbergiui, ar vyksiu į konferenciją, nors žinau, 
kaip pasielgsiu. 

Pavakare apsilankė Romas Sakadolskis. Esame pažįstami jau ne vieną de- 
šimtmetį, vertinu jo ilgametę labai profesionalaus „Amerikos balso“ žurnalisto 
patirtį. Jis jau antri metai gyvena Lietuvoje. 

Man Prezidentūroje praverstų jo patirtis. Pasiūliau pasvarstyti, ar nenorėtų 
padirbėti mano patarėjų štabe. Pakalbėjus kelias valandas, supratau, kad mūsų 
požiūriai ne vienu klausimu skiriasi. Atrodo, jam įtaką daro kai kurie asmenys. 

Tačiau aš nebijau išklausyti ir skirtingų nuomonių. Galėtume bendradarbiauti, 
jei jis sutiktų tapti mano patarėju visuomeniniais pagrindais. Galutinai tai ap- 
tarsime vasarai baigiantis. 

Nerimsta prieš kelias dienas spaudos sukeltas ažiotažas, kad Artūras Pau- 
lauskas ir Viktoras Uspaskichas tariasi dėl sąmokslo prieš Algirdą Brazauską ir 
mane. 


2006 metų kovo 22 diena, Vilnius. Lietuvoje tris dienas viešėjo Belgijos 
karalius Albertas II ir karalienė Paola. Tai pirmasis istorijoje belgų monarcho 
vizitas į mūsų šalį. Kultūra ir mokslu besidominčią karališkąją porą lydėjo 6 
universitetų rektoriai, būrelis profesorių, meno atstovų ir verslininkų. Paviešėję 
Vilniuje, svečiai dar lankėsi Trakuose, Kaune, Pažaislyje. Mudu su Alma juos vi- 
sur lydėjome - iki skrydžio iš Kauno oro uosto. Svečiai mums prisipažino, kad 
yra maloniai nustebinti Lietuvos grožio, architektūros, nes mūsų šalį įsivaizda- 
vo kitokią. Manau, duos naudos ir užsimezgę ryšiai tarp verslo atstovų. 

Karalius Albertas II nuoširdžiai džiaugėsi vizitu, o atsisveikindamos Karmė- 
lavos oro uoste karalienė Paola su Alma net išsibučiavo. Beje, Belgijos karališko- 
ji pora į kitas Baltijos šalis šįkart nevyko. 


Su Belgijos karališkąja pora Trakuose. 

Prieš pokalbį su Rusijos prezidento specialiuoju atstovu Sergejumi Jastržembskiu. 


2006 metų kovo 23 diena, Vilnius. Priėmiau Rusijos prezidento Vladimiro Pu- 
tino specialųjį atstovą santykiams su Europos Sąjunga Sergejų Jastržembskį, atvy- 
kusį į Vilniuje, „Reval Lietuva“ viešbutyje, surengtą konferenciją „ES ir Rusija“. 

Konferencijoje pasakiau atidarymo kalbą gausiai tarptautinei auditorijai. Pa- 
brėžiau, kad Lietuva siekia palaikyti draugiškus santykius su Rusija, bet mums 
sunku suprasti, kodėl Maskva atkakliai atsisako pripažinti Sovietų Sąjungos oku- 
pacijos padarytą žalą Baltijos šalims, tuo tarpu lankydamasis Prahoje ir Budapešte 
prezidentas V. Putinas pasmerkė sovietinio režimo nusikaltimus. Pasakiau, kad 
mums okupacijos žalos atlyginimas turi ne tik finansinę, bet ir moralinę prasmę. 

Grįžus į Prezidentūrą, skambino konferencijos dalyviai ir dėkojo, kad savo 
kalba suteikiau aiškią kryptį tolesnėms diskusijoms. Net V. Landsbergis faksu 
atsiuntė trumpą žinutę: „Prezidente, Ačiū. Vytautas“ O vakar iš Briuselio atėjo 
jo laiškas, kuriame esu kone keikiamas, kad drįsau vykti į konferencijos atidary- 
mo sesiją, ir tai vadinama tautos išdavimu! 


2006 metų kovo 26 diena, sekmadienis, Talinas. Atvykau į Estijos prezi- 
dento Lennarto Meri laidotuves. Estai su buvusiu savo šalies vadovu atsisvei- 
kino penktadienį ir šeštadienį, o šiandien, sekmadienį, šį iškilų valstybės vyrą 
pagerbė 44 šalių delegacijos, vadovaujamos prezidentų, ministrų pirmininkų. 

Lietuvai atstovauju aš, Algirdas Brazauskas ir Vytautas Landsbergis. Pakvie- 
čiau juos vykti drauge, nes jie daug bendravo, drauge dirbo su velioniu prezi- 
dentu, gindami Baltijos šalių interesus. 

Atsisveikinimo su Lennartu Meri ceremonija labai priminė prieš porą mė- 
nesių vykusias Vokietijos prezidento Johanneso Rau laidotuves Berlyne. Tarti 
atsisveikinimo žodžio Prezidentūroje buvome pakviesti trys prezidentai - Vaira 
Vykė-Freiberga, aš ir Islandijos prezidentas Olafuras Ragnaras Grimssonas. 

Prisiminti įdomiausius bendravimo su Lennartu Meri epizodus manęs pa- 
prašė dvi Estijos televizijos. 

Po laidotuvių ceremonijos mūsų delegaciją priėmė prezidentas Arnoldas 
Rūūtelis. Aptarėme naujausius politinius įvykius regione — rinkimus Baltaru- 
sijoje ir Ukrainoje. 


2006 metų kovo 28 diena, Vilnius. Šiandien - metinis pranešimas Seime. 
Iš pat ryto perskaičiau dar kartą. Esu patenkintas. Ramiai, be pykčio, kaltini- 
mų aptarsiu padėtį šalyje ir mėginsiu žvilgtelėti į ateitį - kokie iššūkiai laukia. 
Aišku, ne visiems patiksiu. Vieni kritikuos vadovaudamiesi partiniais intere- 
sais, kitiems net nesvarbu, ką sakysiu, - jiems esu nepriimtinas iš principo, o 
yra ir tokių, kurie manęs tiesiog nekenčia. Bet tai natūralu - visuomenė marga 
it genys. 

Beje, atrodo, nepavyks nukelti vėlesniam laikui vizito pas karalienę Eliza- 
beth II. Vadinasi, negalėsiu dalyvauti Lietuvių tautinių šokių šventėje Čikagoje. 
O gaila... 

14 valanda. Per televiziją ir radiją transliuotą mano metinį pranešimą kol 
kas labai palankiai komentuoja politikai ir politikos apžvalgininkai. Esu nuste- 
bęs. Net kai kurie paprastai linkę mane kritikuoti asmenys atsiliepia teigiamai. 


2006 metų kovo 29 diena, Vilnius. Absoliuti dauguma atsiliepimų apie 
metinį pranešimą - palankūs. O tie, kuriems aš iš principo nepatinku, nieko bai- 
sesnio nesugalvojo ir didžiausiu trūkumu skelbia tai, kad, pasirodo, kai kuriuos 
žodžius blogai sukirčiavau! 


2006 metų kovo 31 diena, Kišiniovas. Dviejų dienų valstybinis vizitas 
Moldovoje. Dėmesys mūsų delegacijos vizitui čia didžiulis - rašo spauda, 
rodo televizija. 

Pasakiau kalbą Moldovos parlamente, dalyvavau naujo Lietuvos ambasados 
pastato atidarymo iškilmėse. 

Pokalbiuose su Moldovos lyderiais dominavo jų šalies bendradarbiavimo su 
ES ir separatistinės Padniestrės reikalai. 

Įsitikinome, kad Moldova ekonominiu požiūriu gerokai atsilikusi nuo Lie- 
tuvos. Prireiks nemažai laiko, kol bus pasiektas bent dabartinis mūsų šalies ge- 
rovės lygis. 

"Tačiau yra Moldovoje ir į ką pasižiūrėti. Įspūdinga į Guinnesso rekordų knygą 
įtraukta vyno darykla „Milestii mici“. Tai 50-70 metrų gylyje esanti daugiau kaip 
100 kilometrų ilgio požemių ir tunelių sistema - didžiausia pasaulyje. Ištisas uolose 
iškaltas požeminis miestas, kurio gatvėse išrikiuotos ąžuolinės 6-8 metrų skersmens 
vyno statinės. Ir begalė vyno butelių - apie 2 milijonus. Taip pat pasaulio rekordas. 


2006 metų balandžio 5 diena, Vilnius. Jau kelias dienas Vilniuje kunku- 
liuoja naujas skandalas. Kai kurie tendencingai mano atžvilgiu nusiteikę asme- 
nys, kaip antai apžvalgininkas Tomas Dapkus, iš dalies ir Darius Kuolys bando 
„suvalgyti“ mano patarėją teisės klausimais Haroldą Šinkūną. 

Skandalo pretekstas - praeities dėmių turinčio Biržų rajono apylinkės teis- 
mo pirmininko Valento Margevičiaus kadencijos pratęsimas. Paaiškėjo, kad pa- 
daryta klaidų, kai kurios - gal net iš blogos valios. Aukščiausiojo Teismo pirmi- 
ninkas Vytautas Greičius nuslėpė nuo manęs Valstybės saugumo departamento 
informaciją apie V. Margevičių. Blogiausia, kad dėl to dar labiau nukentės ir taip 
menkas teismų autoritetas visuomenėje. 


Pokalbis su Moldovos prezidentu Vladimiru Voroninu. Kišiniovas, 2006 m. kovo 31 d. 

Aišku, netiesioginis puolimo taikinys esu aš. Ieškoma bet kokio preteksto 
parodyti, kad esu kuo nors susitepęs. Mano laikysenos tai nepakeis. Seimui pa- 
teikiau naujos redakcijos Teismų įstatymo projektą, o V. Margevičių atleidau iš 
pareigų — jis pats įteikė atsistatydinimo pareiškimą. 


2006 metų balandžio 10 diena, Vilnius. Bręsta ir naujas skandalas Seime — 
dėl kanceliarijos darbuotojų neteisėtų privilegijų, piktnaudžiavimo tarnyba. 
"Tai virto partijų karu, politikams ne tiek rūpi išsiaiškinti tiesą, kiek pasinaudoti 
skandalu savo partiniams interesams. 

Net ir mudu su Alma savaitgalį praleidę šaltoje Palangoje užkliuvome „Lie- 
tuvos ryto“ žurnalistams. Esą pabėgome nuo įvykių Vilniuje — konflikto su 
Aukščiausiojo Teismo pirmininku Vytautu Greičiumi. Jau nekreipiu dėmesio 
į tokį dirbtinį kabinėjimąsi. 


2006 metų balandžio 11 diena, Vilnius. Seime įvykdytas perversmas: dar- 
biečiai ir konservatoriai inicijavo nepasitikėjimą parlamento pirmininku Artū- 
ru Paulausku ir jį pavyko atstatydinti. Tai pirmas kartas Seimo istorijoje, kai 
jo vadovui pareiškiamas nepasitikėjimas. Nėra abejonių, kad tai sukels šalyje 
politinę krizę. 

Viktoras Uspaskichas jau įsismagino: reikalauja savo partijai ministro 
pirmininko posto (vadinasi, sau) ir kelių ministerijų, o dar - sudaryti Seimo 
komisiją prezidento veiklai tirti, kuri, jo įsivaizdavimu, matyt, turėtų inicijuo- 
ti man apkaltą! Vakare kalbėjausi su Algirdu Brazausku. Premjeras patvirtino, 
kad V. Uspaskichas kelia reikalavimus Vyriausybei, o jei nebus priimtas jo ul- 
timatumas, grasina trauktis iš koalicijos. Pasitvirtino ir žinia, kad šį vakarą su 
V. Uspaskichu susitiks Juozas Bernatonis ir Gediminas Kirkilas. A. Brazauskas 
sakė, kad nesirengia taikstytis su destruktyvia Darbo partijos veikla. Sutarėme, 
kad palaikysime nuolatinį ryšį telefonu. 


2006 metų balandžio 12 diena, Vilnius. Ryte telefonu kalbėjausi su A. Bra- 
zausku. Jis papasakojo, kad G. Kirkilas ir J. Bernatonis su V. Uspaskichu kal- 
bėjosi iki ketvirtos ryto. Iškeltas ultimatyvus reikalavimas: jeigu A. Brazausko 
Vyriausybė nori toliau dirbti, turi būti atleistas finansų ministras Zigmas Bal- 
čytis, socialinių reikalų ministrė Vilija Blinkevičiūtė, užsienio reikalų ministras 
Antanas Valionis ir dar žemės ūkio ministrė Kazimiera Prunskienė (Finansų ir 
Žemės ūkio ministerijos skirsto daugiausia ES paramos!). Du atleistų ministrų 
portfeliai turi būti papildomai perduoti Darbo partijai. 

A. Brazauskas man garantavo, kad nesileis šantažuojamas ir tokių reikalavi- 
mų netenkins. Šiandien 16 valandą šaukiamas valdančiosios koalicijos posėdis. 

V. Uspaskichas ir prieš mane pradėjo viešųjų ryšių akciją. Reikalauja sudaryti 
Seimo komisiją prezidento veiklai tirti! Bet nė neketinu aiškintis jokioms komi- 
sijoms — pagal Konstituciją prezidentas negali būti apklausiamas. Svarbiausia, 
kad net nėra ką aiškintis. 


PASTABOS PARAŠTĖSE 


Nežinau, ką, V. Uspaskicho įsivaizdavimu, būtų galėjusi tirti Seimo komisija, jei 
ji būtų sudaryta. Man buvo priekaištaujama, neva neteisėtai pratęsiau Biržų 
teisėjo V. Margevičiaus kadenciją, neatsižvelgdamas į neigiamą VSD informa- 
ciją apie jį, kurią neva nuslėpė mano patarėjas teisės klausimais H. Šinkūnas, 
susimokęs su kažkokiais teisėjų klanais. 

Tiesą sakant, leisdamas V. Margevičiui toliau teisėjauti, nežinojau jo anks- 
tesnių nusižengimų, bet kai tik apie tai buvau informuotas, tuoj pat patenki- 
nau man įteiktą šio teisėjo atsistatydinimo pareiškimą. Tačiau faktą, kad man 
nebuvo pranešta apie VSD pažymą, visaip ėmė pūsti kai kurie apžvalgininkai, 
kaltinti patarėją H. Šinkūną sąmoningu informacijos slėpimu, pasipylė įtari- 

nėjimai, kad tai kažkoks teisėjų klano sąmokslas, siekiant sukompromituoti 
Aukščiausiojo Teismo pirmininką V. Greičių, ir į tą sąmokalą neva buvau įpai- 
niotas ir aš. Tuomet į šį chorą įsitraukė ir V. Uspaskichas, ėmęs reikalauti su- 
daryti Seimo tyrimo komisiją. Jis, matyt, tikėjosi taip dar labiau destabilizuoti 
politinę padėtį šalyje ir tuose drumstuose vandenyse gal net „sužvejoti“ savo 
svajonę — ministro pirmininko postą. 

Niekuomet nemėginau kištis į teismų darbą, sąmoningai vengiau bet ko- 
kių veiksmų, kurie galėtų atrodyti kaip kėsinimasis į jų nepriklausomumą. Šio 
principo nuosekliai laikiausi ir kilus konfliktui dėl teisėjo V. Margevičiaus. Ligi 
tol mano bendravimas su Teisėjų tarybai vadovavusiu Aukščiausiojo Teismo 
pirmininku V. Greičiumi buvo dalykiškas ir pagarbus, bet turiu pripažinti, kad 
po šios istorijos mūsų santykiai tapo įtempti ir tokie liko tol, kol ėjau preziden- 
to pareigas. Tuo mėgino pasinaudoti kai kurie politikai, trukdydami vykdyti 
seniai rengtą teismų pertvarką. 

Pats V. Greičius, pasibaigus jo, kaip Aukščiausiojo Teismo pirmininko, ka- 
dencijai, matyt, nusprendė iš politikų intrigų, nukreiptų prieš mane, išpešti 
sau naudos ir nesitraukė iš posto, nors tai ir neatitiko įstatymo reikalavimų. 
Susidarė keista situacija — aš pasirašiau dekretą jį atleisti, bet Seimas balsų 
dauguma tam nepritarė, ir V. Greičius jau neturėdamas teisinių įgaliojimų 
dirbo toliau. 

Dėl kilusio skandalo mano patarėjas teisės klausimais H. Šinkūnas turėjo 
atsistatydinti, nors ir šiandien nesu įsitikinęs, ar būta jo kaltės, kad man nebu- 
vo laiku pateikta VSD pažyma. 


2006 metų balandžio 13 diena, Vilnius. Atstatydintą Seimo pirmininką 
Artūrą Paulauską keičia Darbo partijos veikėjas Viktoras Muntianas, tiesa, iš- 
rinktas nedidele persvara, nors alternatyvus kandidatas nė nebuvo iškeltas. Vi- 
siškas opozicijos bejėgiškumas! 

Šiandien visa darbotvarkė buvo suskirstyta minučių tikslumu. 

10:30. Priėmiau opozicijos lyderį Andrių Kubilių. Nieko naujo neišgirdau. 
Opozicija neturi ką pasiūlyti. 

11:00. Kalbėjausi su A. Paulausko Naujajai sąjungai atstovaujančia sociali- 
nės apsaugos ir darbo ministre Vilija Blinkevičiūte. Ji pasakė, kad norėtų tęsti 
darbą Vyriausybėje, nors jos partija ir atšaukė savo deleguotus ministrus. Pata- 
riau sustabdyti narystę Naujojoje sąjungoje, jeigu partijos „politbiuras“ sutiks. 
Pritariu jos norui likti dirbti Vyriausybėje, nes nežinia kas ją pakeistų - gal koks 

darbietis, paisantis tik savo siaurų partinių interesų, o tai pakenktų stabiliam 
socialinės apsaugos sistemos darbui. 

A. Paulauskas atšaukia ir užsienio reikalų ministrą Antaną Valionį. Paskam- 
binau premjerui Algirdui Brazauskui ir pasakiau, kad neleisiu keisti užsienio 
reikalų ministro bent iki gegužės 6 dienos, kai baigsis didžiausias kada nors 
Vilniuje surengtas tarptautinis forumas, kuriame ketina dalyvauti 10 valstybių 
prezidentai, JAV viceprezidentas Dickas Cheney ir ES užsienio politikos vado- 
vas Javieras Solana. 

A. Valionis šiuo metu yra išvykęs su vizitu į Kiniją. Paskambinau jam ir pa- 
sakiau: „Nenutraukite vizito, tęskite kelionę, vykite, kaip suplanuota, į Pietų 
Korėją, pasirašykite visas numatytas sutartis. Neleisiu, kad vidaus problemos 
užsienyje sukeltų abejonių dėl mūsų įsipareigojimų, pakenktų Lietuvos įvaiz- 
džiui. Tai mano įsakymas“ 

A. Valionio atsakymas buvo išraiškingas: „Nesu girdėjęs malonesnio įsaky- 
mo per visą gyvenimą.“ 

15:35. Paskambinau Suomijos prezidentei Tarjai Halonen ir pakviečiau at- 
vykti į Vilniaus konferenciją. Pasikalbėjome ir apie ES reikalus. 

16:00 Kalbėjausi su Artūru Paulausku dėl A. Valionio galimybių tęsti užsie- 
nio reikalų ministro darbą. Prašiau atsižvelgti į tai, kad Vilniuje netrukus vyks 
svarbi tarptautinė konferencija ir neskubinti atsistatydinimo. Aiškaus atsakymo 
neišgirdau. 

Po šio pokalbio dar kartą paskambinau Algirdui Brazauskui ir papasakojau, ką 
manau apie užsienio reikalų ministro situaciją. Premjeras man visiškai pritarė. 

17:35. Telefonu kalbėjausi su Azerbaidžano prezidentu Ilhamu Alijevu. Ap- 
gailestaudamas pranešiau, kad dėl politinės krizės Lietuvoje esu priverstas ati- 
dėti vizitą į jo šalį. Jis pareiškė visiškai suprantąs mano padėtį. Sutarėme nukelti 
vizitą į Azerbaidžaną vėlesniam laikui. 


2006 metų balandžio 17-18 dienos, Velykos, Vilnius. Šimet Velykos pa- 
dėjo šiek tiek atvėsinti politinių aistrų įkarštį. Mudu su Alma niekur nevykome, 
visas švenčių dienas praleidome namuose. Maloni ir reta proga peržiūrėti užsi- 
gulėjusius raštus, neperskaitytą spaudą. 


2006 metų balandžio 19 diena, Vilnius. Didžiausia dienos sensacija - porą 
mėnesių pasišildęs Floridoje, į Vilnių grįžo Kazys Bobelis ir pareiškė, kad palieka 
Kazimieros Prunskienės Valstiečių liaudininkų frakciją ir pereina pas paksistus. 
"Taipjis pakeitė balansą Seime - valdančioji koalicija sumažėjo iki 70 parlamentarų 

ir neteko daugumos. Priežastis labai „bobeliška“: supyko, kad K. Prunskienė ir jos 
frakcija nekovoja už tai, kad jis būtų paskirtas užsienio reikalų ministru! 

Manęs tai nestebina. K. Bobelis visą gyvenimą - ir išeivijoje, ir Lietuvoje — 
keitė organizacijas kaip pirštines kaskart, kai negaudavo pirmininko ar kokio kito 
vado posto. Net sunku suskaičiuoti, kiek kartų jis kaitaliojo savo politines pozici- 
jas. Greitai nebebus organizacijos, kurioje K. Bobelis nebūtų pabuvęs ir išėjęs. 


2006 metų balandžio 22 diena, šeštadienis, Vilnius. Tęsiame tradici- 
ją - surengėme Atvelykį Prezidentūroje Almos fondo globojamiems vaikams. 
Pasisekė - saulėta, šilta, tikru pavasariu alsuojanti diena. Linksminomės drauge 
su mūsų svečiais - daugiau kaip 200 kaimo vaikų. 


2006 metų balandžio 24 diena, Vilnius. Iš Kinijos ir Pietų Korėjos grį- 
žęs užsienio reikalų ministras Antanas Valionis informavo, kaip vyko šie vizitai. 
Vėliau kalbėjomės apie mūsų politinę kasdienybę. Po susitikimo su manimi jis 
įteiks atsistatydinimo pareiškimą premjerui Algirdui Brazauskui, bet visiškai 
man pritaria, kad turėtų eiti užsienio reikalų ministro pareigas, kol baigsis gegu- 
žės 4—5 dienomis Vilniuje rengiama tarptautinė konferencija. 

Rytoj lydimas A. Valionio išskrendu į Armėniją. 


Prezidento Valdo Adamkaus sutikimo ceremonija Jerevane. 2006 m. balandžio 25 d. 

2006 metų balandžio 26 diena, Jerevanas. Jerevanas mus sutiko lietumi ir 
tik 14 laipsnių šiluma, o čia šiuo metų laiku tai neįprastai vėsus oras. Pavasaris 
vėluoja. 

Apsigyvenome „Marriott“ viešbutyje, pačiame miesto centre. Mūsų delega- 
cija - 28 asmenys, ir dar kartu atskrido 14 žurnalistų. 

Su Armėnijos prezidentu Robertu Kočarianu esame seni pažįstami, ne kartą 
susitikome tarptautinėse konferencijose. Po oficialių sutiktuvių Prezidentūroje 
apie valandą kalbėjomės akis į akį, dalyvaujant tik užsienio reikalų ministrams 
Antanui Valioniui ir Vartanui Oskanianui. Vėliau prisidėjo ir valstybių delegacijos. 

Armėnai skelbia, kad siekia ateityje įstoti į Europos Sąjungą (kiek santūriau 
užsimena apie narystę NATO). Tačiau dabar realiai yra smarkiai priklausomi 
nuo Rusijos. Tai lemia ne tik ekonomika, bet ir politinė situacija - neišspręstas 
kontliktas su Azerbaidžanu dėl Kalnų Karabacho, nesutarimai su kita kaimy- 
ne - Turkija - dėl 1915 metų armėnų genocido. 

Abi viešnagės dienas susitikinėjau su svarbiausiais Armėnijos politikais. Ap- 
silankėme ir armėnams brangiose vietose. 

Jerevano universitetas man suteikė garbės daktaro vardą. Ta proga pasakęs 
kalbą, atsakiau į klausimus. Daugiausia buvau klausinėjamas apie 1915 metų 
armėnų genocidą. Žinodamas, kad tai ne tik Armėnijai labai skaudi, bet ir itin 


Viešnagės Armėnijoje akimirkos. 

akylai Turkijos stebima tema, stengiausi būti atsargus. Vis dėlto aiškiai pasa- 
kiau, kad tai niekuo nepateisinamas nusikaltimas žmoniškumui. 

"Tą pačią dieną apsilankėme Armėnijos genocido memoriale, padėjau gėlių 
vainiką. Įspūdingas paminklas, pagerbiantis išžudytus armėnus. Žiūrėdamas į 
čia pat esančiame muziejuje eksponuojamas baisias žudynių nuotraukas, pri- 
siminiau mūsų tautos kančias Stalino lageriuose, Hitlerio „mirties fabrikus“ ir 
200 tūkstančių nužudytų Lietuvos piliečių. Visi tokio pobūdžio nusikaltimai 
panašūs savo nežmoniškumu ir vienodai verti amžino pasmerkimo. 

Didelį įspūdį padarė ir kino režisieriaus Sergejaus Paradžanovo muziejus. 
Stebina Armėnijos rašytinės kultūros turtai - išsaugoti net IV amžiaus pradžios 
dokumentų originalai. 

Baigėme vizitą apsilankymu 301 metais pastatytoje Ečmiadzino katedroje 
ir nepamirštamu susitikimu su Armėnų apaštališkosios bažnyčios vadovu, visų 
armėnų katoliku Kareginu II jo rezidencijoje. Kalbėjomės tiek religinėmis, tiek 
bendražmogiškomis temomis, neaplenkėme ir politikos. Lankantis ankstyvosios 
krikščionybės laikus menančioje katedroje buvo surengtos trumpos pamaldos. 


2006 metų balandžio 27 diena, Klaipėda. Vakar vakare grįžęs iš Armėni- 
jos, spėjau namie tik pernakvoti, o šiandien vėl - į kelionę. Sraigtasparniu išskri- 
dau į Klaipėdą, kur vyksta tarptautinės specialiųjų operacijų pajėgų pratybos 
„Shamrock Key 2006“. Dalyvauja JAV, Norvegijos, Lenkijos, Latvijos, Estijos 
ir Lietuvos daliniai. Po pratybų operacijų štabas labai puikiai įvertino Lietuvos 
karių pasirengimą. 


2006 metų balandžio 28 diena, Vilnius. Netikėtai paprašė susitikti naujasis 
Seimo pirmininkas Viktoras Muntianas. Per pietus visą valandą aptarinėjome 
politinę padėtį, būsimus pasikeitimus Vyriausybėje. Nustebino atvirai kritiškas 
V. Muntiano požiūris į Darbo partiją ir ypač jos pirmininką Viktorą Uspaski- 
chą - nemažai išgirdau apie šio veikėjo diktatorišką veiklą, intrigas. Kritiškai 
V. Muntianas atsiliepė ir apie Darbo partiją kompromituojantį skandalingą as- 
meninį V. Uspaskicho gyvenimą. 

Rytoj rengiamas Darbo partijos suvažiavimas. Supratau, kad šie nesutarimai 
gali iškilti ir į viešumą. 

Per pietus susitikau su Darbo partijos frakcijos Seime atstovais. Išsakiau savo 
požiūrį, kokius įstatymus ar jų pataisas būtų ypač svarbu kuo greičiau priimti. 
Frakcijos vadovė Loreta Graužinienė bei kiti parlamentarai kalbėjo dalykiškai 
ir buvo geranoriškai nusiteikę, nors prieš susitikimą ir jautėsi įtampa. Baigiantis 

pokalbiui, buvau nustebintas. L. Graužinienė paprašė manęs trumpai šnektelėti 
suja asmeniškai. Perėjome į mano darbo kabinetą. Tada ji pareiškė apgailestau- 
janti dėl įtampos tarp jos partijos ir manęs, dėl kai kurių viešų Darbo partijos 
vardu daromų pareiškimų mano atžvilgiu. Negana to, L. Graužinienė asmeniš- 
kai atsiprašė, kad darbiečiai siūlė sudaryti Seimo specialiąją komisiją dėl pre- 
zidento nesutarimų su Aukščiausiojo Teismo pirmininku ir net buvo sumanę 
mane kviesti pasiaiškinti į savo frakciją. Ji paliko Darbo partijai atstovaujančių 
parlamentarų klausimus raštu. 

Draugiškai atsisveikinant, L. Graužinienė nelauktai dar pridūrė, kad jų par- 
tijos pirmininkas - kitatautis, ir gal todėl ne viską suprasdamas, kas vyksta Lie- 
tuvoje, kartais sukuria nereikalingą konfrontaciją. 

Vakare su Alma pakvietėme Jolantą ir Artūrą Paulauskus pavakarieniauti į 
„Stiklius“. Išgirdau įdomių dalykų, kas dėjosi Seime prieš pašalinant A. Paulaus- 
ką iš pirmininko posto. Pasirodo, pas jį į kabinetą buvo užėjęs Viktoras Uspas- 
kichas ir tiesiai pasakęs: „Tu turi atsistatydinti“ Kai išgirdo neigiamą atsakymą, 
pagrasino: „Vis viena viskas baigta. Tau bus tik blogiau.“ Matyt, buvo pasakyta 
ir kai kas daugiau. 


2006 metų balandžio 30 diena, Kaunas. Vakar įvyko dviejų partijų - Darbo 
ir Naujosios sąjungos — suvažiavimai. Visas žiniasklaidos dėmesys teko Viktoro 
Uspaskicho darbiečiams. Partijos lyderio samdytais autobusais buvo suvežti jam 
ištikimi partiečiai, net apie 1 500 žmonių. Viktoras Muntianas suvažiavimą pa- 
vadino politiniu cirku. Dar tiktų pridurti, kad tas cirkas labai priminė sovietinius 
laikus. Iš pradžių V. Uspaskichas paskelbė, kad atsistatydina iš partijos vadovo pa- 
reigų, bet tuoj pat vėl buvo beveik vienbalsiai išrinktas į šį postą. O V. Muntianas 
buvo pašalintas iš partijos pirmininko pavaduotojų ir net iš prezidiumo. 

"Tačiau man daugiau nerimo kelia tai, kas laukia valdančiosios koalicijos. At- 
sistatydino du A. Paulausko Naujosios sąjungos ministrai, o nauji dar nepaskir- 
ti. Pasakiau A. Brazauskui, kad į užsienio reikalų ministro postą man nė nemė- 
gintų siūlyti kokio nors partinio statytinio. Tai turi būti profesionalus karjeros 
diplomatas. 

Tačiau šiandien ne vien politika gyvenau - lankiausi Kaune, klausiausi iš 
Karo muziejaus bokšto skambančios varpų muzikos. Po restauravimo Olan- 
dijoje į savo senąją vietą pargabentas karilionas, jis dabar išplėstas ir, sakoma, 
yra vienas geriausių Europoje. Mudu su Alma padovanojome didžiausią naują 
varpą. Koncertavo ne tik Giedrius Kuprevičius, bet ir Vokietijos, Lenkijos vir- 
tuozai bei Petro Bingelio vadovaujamas choras. 


233 


Klausydamasis vėl prabilusių varpų, mintimis grįžau į 1940-ųjų rugpjūtį, kai 
būdamas gimnazistas paskutinį kartą Karo muziejaus sodelyje girdėjau juos 
skambant. Vėliau okupantai nutildė karilioną ilgiems dešimtmečiams. Ir štai vėl 
girdžiu Kauno Karo muziejaus varpus... 


2006 metų gegužės 1 diena, Vilnius. Šiandien prasideda Vilniaus konfe- 
rencija „Bendra vizija bendrai kaimynystei“. Dalyvauja 30 valstybių delegacijos, 
kurioms vadovauja 9 prezidentai, JAV viceprezidentas, ministrai pirmininkai, 
užsienio reikalų ministrai. 


2006 metų gegužės 2 diena, Vilnius. Vilnius atrodo pagyvėjęs — gatvėse 
matyti daug daugiau svečių. Viešbučiai pilnutėliai. Į miestą sutraukta papildo- 
mų policijos ir specialiųjų tarnybų pajėgų. Valstybių vadovai atvyko dar ir su 
sava apsauga. JAV viceprezidentą Dicką Cheney lydi apie 100 apsaugininkų. 
Pridėjus dar apie 200-300 užsienio žurnalistų, susidaro gausi svečių armija. 

Daug laiko skyriau interviu užsienio žurnalistams. Tačiau kelia nerimą ne 
užsienio, o vidaus politikos peripetijos. Vyksta skyrybos Darbo partijoje — išsi- 
skyrė dviejų Viktorų, Muntiano ir Uspaskicho, keliai. Tai turės įtakos politinių 
jėgų persigrupavimui Seime. Jau kuriasi nauja frakcija. 

Pokalbis su JAV viceprezidentu Dicku Cheney. Vilnius, 2006 m. gegužės 2 d. 

2006 metų gegužės 3 diena, Vilnius. Iš ryto pasakiau sveikinimo kalbą 
„Reval“ viešbutyje prasidėjusioje Nevyriausybinių organizacijų konferencijo- 
je, o grįžęs į Prezidentūrą, pasveikinau Kolonų salėje susirinkusius Intelektu- 
alų forumo dalyvius. Vėliau susitikimas vijo susitikimą: kalbėjausi su Gruzijos 
prezidentu Michailu Saakašviliu, Ukrainos prezidentu Viktoru Juščenka, o po 
jų atvyko JAV viceprezidentas Dickas Cheney su delegacija. Išlydėjęs amerikie- 
čius, sutikau ES užsienio politikos koordinatorių Javierą Solaną ir įteikiau jam 
Vasario 16-osios proga suteiktą ordiną. Po šių iškilmių laukė pokalbis su viso- 
mis į Vilnių atvykusiomis delegacijomis ir individualus susitikimas su Lenkijos 
prezidentu Lechu Kaczynskiu. 
Diena baigėsi iškilmingu priėmimu Vilniaus konferencijos dalyviams. 


PASTABOS PARAŠTĖSE 


Vilniaus konferencija tapo svarbiu tarptautinės politikos įvykiu ne tik dėl joje 
dalyvavusio nemažo būrio regiono šalių vadovų, bet ir dėl JAV viceprezidento 
Dicko Cheney griežtai kritiško pareiškimo apie Rusijos užsienio politiką, kuris nu- 
skambėjo per visą pasaulį ir buvo cituojamas, komentuojamas ir analizuojamas 


Javiero Solanos apdovanojimo ceremonija. Vilnius, 2006 m. gegužės 3 d. 

pasaulio žiniasklaidos. Be abejo, tai dar labiau sustiprino Rusijos priešiškumą 
Vilniaus konferencijai, ji buvo viešai neigiamai vertinama aukščiausiu lygiu, bet, 
kita vertus, tokia Maskvos pozicija tik padidino tarptautinę šio forumo reikšmę. 


2006 metų gegužės 4 diena, Vilnius. Tęsėsi susitikimų maratonas. „Reval“ 
viešbutyje dalyvavau dar ir konferencijos debatuose. Galime didžiuotis, kad su- 
gebėjome puikiai surengti pasaulinio lygio forumą. Tokio masto renginio Lie- 
tuvoje iki šiol dar nėra buvę. Pasaulio žiniasklaida atkreipė dėmesį į mūsų kon- 
ferenciją ir vertina ją palankiai. Tik Maskva reagavo piktai, net grasinamu tonu. 

Per pietus Vilniaus forumo delegacijoms pristačiau Baltarusijos opozicijos 
atstovus. Prieš konferencijos uždarymą susitikau asmeninio pokalbio su Lat- 
vijos prezidente Vaira Vyke-Freiberga. Vakarop lydimas Almos su Lenkijos 
prezidentu Lechu Kaczynskiu apsilankiau Lenkų kultūros namuose. Vilniaus 
forumą baigėme priėmimu žavioje vietoje prie Vilnelės — pramogų ir poilsio 
centre „Belmonto kriokliai“. 

Nors šiomis dienomis esu labai užsiėmęs Vilniaus forumo reikalais, atidžiai 
stebiu, kas vyksta vidaus politikos fronte. Valdančioji koalicija akivaizdžiai 
silpsta. Socialdemokratai ieško naujų partnerių. Opozicija apgailėtinai silpna ir 
susiskaldžiusi, nesugebanti pasiūlyti jokios realios alternatyvos ir iš viso netu- 
rinti jėgų ko nors imtis. 


2006 metų gegužės 5 diena, Vilnius. Susitikau su Vilniaus konferencijos 
dalyviais Estijos prezidentu Arnoldu Rūūteliu bei Azerbaidžano ministru pir- 
mininku Arturu Rasizadeh, po pietų daviau interviu BBC ir priėmiau Japonijos 
užsienio reikalų ministrą Taro Aso. 

Likusi dienos dalis buvo skirta į Lietuvą atvykusiam Tarptautinio olimpinio 
komiteto pirmininkui Jacgues'ui Rogge. Už nuopelnus pasauliniam sportui ir 
pagalbą Lietuvai sugrįžtant į olimpinę šeimą apdovanojau jį Lietuvos didžiojo 
kunigaikščio Gedimino ordino Didžiuoju kryžiumi. Vakare Taikomosios dailės 
muziejuje surengta vakarienė Jacgues'o Rogge garbei, kurioje dalyvavo ir gar- 
siausi mūsų sportininkai. 


2006 metų gegužės 9 diena, Vilnius. Konstitucinis Teismas paskelbė 
sprendimą dėl Teismų įstatymo atitikties Konstitucijai, kuris visiškai sutampa 
su mano pozicija, kad kai kurių teisminių procedūrų konstitucingumas kelia 
abejonių. Todėl ir neskubėjau skirti naujų teisėjų, o spauda ir suinteresuotų as- 

Lietuvos didžiojo kunigaikščio Gedimino ordino Didžiuoju kryžiumi prezidentas 
Valdas Adamkus apdovanojo Tarptautinio olimpinio komiteto pirmininką Jacgues'ą Rogge. 
Vilnius, 2006 m. gegužės 5 d. 


menų grupės mane užsipuolė, neva nesilaikau įstatymo, darau žalą teismų dar- 
bui. Tačiau vadovavausi logika, kad geriau palaukti KT sprendimo ir išvengti 
painiavos, jei tektų atšaukti jau paskirtus teisėjus. 

Žinoma, nusikėlė ir mano pateiktų Teismų įstatymo pataisų priėmimas Sei- 
me. Dabar siūlysiu parlamentarams skubiai jas svarstyti ir pataisyti įstatymą 
taip, kad jis atitiktų KT išaiškinimą. 

Premjeras Algirdas Brazauskas pranešė, kad valdančiosios koalicijos tarybos 
posėdyje nutarta siūlyti man Petro Vaitiekūno ir Loretos Graužinienės kandi- 
datūras į atsistatydinančių ministrų postus. 


2006 metų gegužės 10 diena, Vilnius. Vakar vėlai vakare man paskambino 
patarėjas Ramūnas Vilpišauskas ir informavo, kad sulaukė Viktoro Muntiano 
skambučio. Naujasis Seimo pirmininkas sakė esąs labai nusivylęs staiga pasikei- 
tusia AMB pozicija dėl Vyriausybės atnaujinimo - buvo žadėta, kad ir V. Mun- 
tiano politinė grupė bus pakviesta dalyvauti jos darbe, bet jau pateiktos naujų 
ministrų kandidatūros rodo, kad pažadų nesilaikoma. 

Pasitaręs su R. Vilpišausku, nutariau užeiti į svečius pas Algirdą Brazauską, 

nors jau buvo po dešimtos vakaro, ir pasiaiškinti padėtį, nes V. Muntianas pa- 
reiškė mano patarėjui, kad jo politinė grupė kels savo reikalavimus valdančiajai 
koalicijai dėl ministrų postų. Naujų politinių ginčų dabar tikrai nereikia. Deja, 
perėjęs gatvę pamačiau, kad premjero name visos šviesos išjungtos. Iš savo ap- 
saugos vyrų sužinojau, kad A. Brazauskas 6 ryto išvažiuoja į oro uostą skristi į 
Berlyną. Apsisprendžiau keltis 5 ryto ir, prieš premjerui išvykstant, spėti pasi- 
kalbėti su juo lauke. Tačiau ryte paaiškėjo, kad A. Brazauskas išvyksta vėliau, 
pusę septynių. Nutariau nelaukti ir važiuoti į baseiną, bet apsaugos paprašiau, 
premjerui išėjus važiuoti į oro uostą, sujungti mane su juo telefonu. 

Taip ir buvo padaryta. Man plaukiojant baseine, atnešė mobilųjį telefoną 
ir įvyko pokalbis, kurį pavadinčiau „plūduriavimo diplomatija“. Papasakojau 
A. Brazauskui, kokios V. Muntiano nuotaikos, ir paprašiau nesiųsti man minis- 
trų kandidatūrų teikimo dokumentų per kurjerį, o palaukti, kol grįšiu iš Vienos, 
ir tada atvykti pačiam į Prezidentūrą. Iš balso tono supratau, kad premjeras ne- 
labai patenkintas tuo, ką išgirdo. 

Šiandien Prezidentūroje susitikau su Seimo konservatorių frakcija. Atvirai 
išsakiau savo nerimą dėl politinės padėties šalyje ir paklausiau, ar jie pasirengę 
prisiimti atsakomybę sudaryti naują valdančiąją koaliciją, jei Vyriausybę ištiktų 
krizė. Aiškaus atsakymo nesulaukiau. 


2006 metų gegužės 11 diena, Viena. Prieš išskrisdamas į Vieną sužinojau, 
kad Kazys Bobelis traukiasi iš Seimo. Neabejoju šio žmogaus patriotizmu, bet, 
prisimindamas jo politinį kelią, pirmiausia pagalvoji apie karjerizmą. Nuo studijų 
laikų Vokietijoje, Tiubingene, iki sugrįžimo į Lietuvą jis nuolat keitė organizacijas, 
partijas ir visais atvejais taip elgėsi siekdamas būti vadas. Grįžo į tėvynę, svajo- 
damas tapti prezidentu, mažiausiai - užsienio reikalų ministru. Taip, Kaziui Bo- 
beliui visuomet pakako energijos, visuomeniško veržlumo, tik trūko intelektinės 
gilumos ir galbūt atvirumo, nuoširdžios pagarbos kitiems žmonėms. 

Nuo Darbo partijos atskilę Viktoro Muntiano šalininkai kuria naują partiją. 
Sunku pasakyti, kokią tai turės įtaką šalies politiniam gyvenimui ateityje, bet 
dabartinis jėgų balansas Seime gali pasikeisti. 


2006 metų gegužės 12 diena, Viena. Į Vieną suvažiavo 60 valstybių dele- 
gacijos. Skelbiama, kad tai didžiausia konferencija šiame mieste nuo 1814 metų 
Vienos kongreso laikų. Tikslas — telkti pasaulio bendruomenes XXI amžiaus 
iššūkiams. 

Mums svarbiausia susitikus su ES šalių vadovais galutinai išsiaiškinti Lietu- 
vos galimybes įsivesti eurą nuo kitų metų sausio 1-osios. Asmeniškai kalbėjausi 

Konferencija Vienoje, 2006 m. gegužės 12 d. 


su Angela Merkel, Jacgues'u Chiracu, Josė Manueliu Barroso, Javieru Solana, 
Liuksemburgo premjeru Jeanu-Claude'u Junckeriu, Austrijos kancleriu Wolf- 
gangu Schūsseliu. Gerų naujienų neišgirdau - Lietuva nuo 2007 metų pradžios 
euro neįsives. Išsakoma daug komplimentų mūsų šaliai, vertinimų, kad geriau- 
siai iš naujųjų ES narių tvarkome finansus ir atitinkame visus Mastrichto krite- 
rijus, išskyrus vieną — infliaciją. Ir trūksta vos vienos dešimtosios procento! 

Liuksemburgo premjeras Jeanas-Claude'as Junckeris net pasakė: „Esate atsi- 
tiktinių aplinkybių auka. Europos Komisija grynai aritmetiškai apskaičiavo inf- 
liaciją ir vadovaujasi šiais skaičiais. Tai neteisinga, bet mes negalime nepaisyti 
mūsų pačių priimtų taisyklių ir ignoruoti Komisijos rekomendaciją atidėti jūsų 
prisijungimą prie euro zonos.“ 

Jau aišku, kad kitą savaitę Bulgarijoje, Varnos mieste, vyksiančiame Europos 
Vadovų Tarybos posėdyje prisijungti prie euro zonos bus pakviesta tik Slovėni- 
ja, o mes liekame už borto. 

Įdomų patarimą man davė Jacgues'as Chiracas: „Daug šiuo klausimu nekal- 
bėk, nes tai tau gali būti politiškai žalinga.“ 

Deja, parvežu namo blogą žinią... 


2006 metų gegužės 13 diena, šeštadienis, Vilnius. Tiesiai iš oro uosto 
nuvažiavau į Prezidentūrą ir iškviečiau ministrą pirmininką Algirdą Brazauską. 

Informavau jį, kad ES nepakvies mūsų prisijungti prie euro zonos. Premjero ši 
žinia nenustebino. Jis pasakė, kad tai supratęs neseniai kalbėdamasis Berlyne su 
Vokietijos kanclere Angela Merkel. 

A. Brazauskas man įteikė dviejų ministrų atsistatydinimo pareiškimus. Kal- 
bėjomės ir apie pasikeitusią politinę padėtį Viktorui Muntianui ir jo šalinin- 
kams atsiskyrus nuo Viktoro Uspaskicho Darbo partijos. 


2006 metų gegužės 15 diena, Neringa-Švėkšna-Vilnius. Prieš išskrisda- 
mas į Neringą apžiūrėti gaisro padarinių, turėjau pasirūpinti Seimui pateikto 
Teismų įstatymo projekto likimu. Mat sužinojome, kad parlamentarai neskuba 
vykdyti Konstitucinio Teismo sprendimo - ketina mums grąžinti taisyti įsta- 
tymo projektą ir tik sulaukę naujos jo redakcijos įregistruoti Seime. Tad pa- 
skambinau Teisės ir teisėtvarkos komiteto nariams Raimondui Šukiui ir Juliui 
Sabatauskui bei Seimo pirmininkui Viktorui Muntianui ir pasakiau, kad mes 
pasirengę per dieną įtraukti į įstatymo projektą pageidaujamas pataisas. Jų pra- 
šiau pasirūpinti, kad šis dokumentas būtų nedelsiant įregistruotas, o tuomet jį 
būtų galima toliau tobulinti. Man net nesvarbu, kas prisiimtų mūsų parengto 
įstatymo autorystę. Rūpi tik tai, kad galėtume kuo greičiau pradėti teismų per- 
tvarką, remdamiesi nauju įstatymu. Visi pašnekovai žadėjo man paramą. 


Neringos gaisravietėje. 

Dar paskambinau į Briuselį Daliai Grybauskaitei, nes sužinojau, kad rytoj 
Europos Komisija oficialiai rekomenduos ES nepritarti Lietuvos siekiui nuo 
2007 metų sausio 1 dienos įsivesti eurą. Nutarėme vis viena padaryti pareiški- 
mą, kad mums toks sprendimas sunkiai suprantamas, - Lietuva atitinka visus 
Mastrichto sutarties kriterijus, išskyrus infliacijos lygį, bet ir tai dar svarstytina, 
nes leistina riba viršyta vos 0,1 procento ir galima ginčytis, ar tai nėra tik skai- 
čiavimo metodikos paklaida. 

Vis dėlto reikės Vyriausybei priminti, kad būtina laikytis griežtos fiskalinės 
politikos ir vadovautis aiškiu infliacijos valdymo planu. Neleistina, kad ilgalaikė 
finansinė politika būtų aukojama trumpalaikiams politiniams siekiams. Labai 
tikėtina, kad, artėjant savivaldos rinkimams, politikai neatsispirs pagundoms 
tai daryti. Jeigu dabar neįrodysime, kad kontroliuojame infliaciją, mūsų prisi- 
jungimas prie euro zonos gali nusitęsti iki 2011 metų. 

Vidurdienį sraigtasparniu atskridome į Neringą. Du kartus apskridome 
ugnies nusiaubtą teritoriją. Sunku buvo žiūrėti į išdegusį mišką. Nusileidę gais- 
ravietę apžiūrėjome važiuodami automobiliais. Žiaurus vaizdas. Sudegė 230 
hektarų pušaičių miško. 

Nidoje porą valandų kalbėjausi su Neringos nacionalinio parko darbuoto- 
jais, miškų urėdais, priešgaisrinės tarnybos specialistais. Svarstėme miško atso- 
dinimo planus. Aišku, kad žala gamtai — milžiniška, prireiks dešimtmečių, kol 
augalija visiškai ataugs. 

Iš Nidos nuskridome į Švėkšną, ją taip pat ištiko gaisras, sudegė dešimt 
gyvenamųjų namų. Dar, sakyčiau, pasisekė, kad žuvo tik vienas žmogus, o ne 
gerokai daugiau, kaip nutinka per tokius didelius gaisrus. Mane pasitiko kone 
visi miestelio gyventojai. Apžiūrėjau gaisravietes. Žmonės energingai tvarko- 
si, nukentėjusiuosius priglaudė kaimynai, visuomenė sukruto rinkti aukas. Su- 
degusiems pastatams atstatyti prireiks 800 tūkstančių litų. Švėkšnos seniūnui 
įteikiau mudviejų su Alma auką - S tūkstančius litų. Svarbiausia, kad žmonės 
nepalikti vieni su savo bėda. 


2006 metų gegužės 20 diena, Varna. Varnos miesto pavadinimą įsidėmėjau 
dar vaikystėje, pradžios mokykloje. Čia gyveno Lietuvos nepriklausomybės pa- 
triarchas, Vasario 16-osios akto signataras, Lietuvos Tarybos pirmininkas Jonas 
Basanavičius. Dabar Varnoje viena gatvė pavadinta jo vardu. Ir štai, prabėgus 
nuo tų laikų vos ne šimtmečiui, skrendu į mūsų patriarcho miestą. Jame vyksta 
tradicinė Vidurio Europos valstybių vadovų konferencija, į kurią esu antrą kartą 
kviečiamas atstovauti Baltijos šalims. 

Jono Basanavičiaus nuotraukų parodoje Varnoje. 


Per konferencijos pertraukas individualiai susitikau su Kroatijos, Albanijos, 
Austrijos prezidentais. Nemažai kalbėjomės apie Europos Komisijos sprendimą 
nerekomenduoti Lietuvos priimti į euro zoną. Austrijos prezidentas Heinzas 
Fischeris pažadėjo mus remti svarstant šį klausimą Europos Vadovų Taryboje. 

Atlikau ir vieną itin malonią pareigą - atidariau Lietuvos ambasados pareng- 
tą J. Basanavičiaus nuotraukų parodą apie jo gyvenimą Varnoje, kai jis čia dirbo 
gydytoju ir buvo miesto tarybos narys. Daugelis šių fotografijų, rastų mūsų ša- 
lies archyvuose, niekuomet nerodytos. 

Skrisdamas į Vilnių sužinojau, kad prokuratūra, gavusi informacijos apie fi- 
nansinius pažeidimus, atliko kratą Darbo partijos būstinėje. 

Ateina žinių, kad Seime rimtai rengiamasi Vyriausybės interpeliacijai, be 
kita ko, ji kaltinama ir dėl nesėkmės įsivedant eurą. Kalbama, kad šį kartą Vy- 
riausybės griūtis labai tikėtina. 


2006 metų gegužės 21 diena, sekmadienis, Vilnius. Į Prezidentūrą at- 
važiavau kone kaip įprastą darbo dieną — vos keliolika minučių po aštuntos. 
Netrukus atvyko generalinis prokuroras Algimantas Valantinas, Valstybės sau- 
gumo departamento vadovas Arvydas Pocius ir mano patarėjas nacionalinio 

saugumo klausimais Mindaugas Ladiga. Jie supažindino mane su vakar dar ir 
po vidurnakčio vykdytos kratos Darbo partijos būstinėje rezultatais. Paimti 
kompiuteriai, bus mėginama išsiaiškinti neskaidrias finansines operacijas, nes 
yra pagrindas įtarti esant dvigubą buhalteriją. Darbo partija skelbė, kad turėjusi 
apie 2 milijonus litų pajamų. Jau dabar nustatyta, kad buvo operuojama dau- 
giau nei 10 milijonų litų. Bus mėginama nustatyti, iš kur atkeliavo tie pinigai. 

Darbiečiai, aišku, šaukia, kad tai politinis susidorojimas. Pats Viktoras Uspas- 
kichas dabar yra Maskvoje. 

Prašiau generalinio prokuroro tik vieno dalyko: nevilkinti tyrimo ir, jei pa- 
žeisti įstatymai, kuo skubiau bylą perduoti teismui. Antraip neišvengsime viso 
teisinio proceso supolitinimo. 

Po šio susitikimo į Prezidentūrą atvyko Vytautas Gruodis, paprašęs jį priimti, 
nes esą norįs man pranešti svarbią konfidencialią informaciją. Pasirodo, jis išgir- 
dęs, kad socialdemokratai ketina išpešti naudos iš Krašto apsaugos ministerijos 
skelbto 3 lėktuvų pirkimo konkurso, kurį laimėjo Italijos bendrovė. Tačiau neva 
Algirdas Brazauskas neleidžia krašto apsaugos ministrui Gediminui Kirkilui pasi- 
rašyti pirkimo sutarties, nes — gal tai tik gandas - dabar kairiųjų valdoma Ispanija 
pasiūlė socialdemokratams nemažai pinigų, jei kontraktas atiteks jiems. 

Po kelių valandų per partizanų pagerbimo iškilmes susitikau su G. Kirkilu. 
Papasakojau jam, kokios gavau informacijos, ir perspėjau, kad, jei nors kiek čia 
yra tiesos, gresia didžiulis skandalas. Aš nesirengiu tylėti. G. Kirkilas kategoriš- 
kai viską paneigė. 


2006 metų gegužės 22 diena, Vilnius. Dėl vakarykštės kratos Darbo parti- 
jos būstinėje atšaukiau šiandien numatytą susitikimą su Loreta Graužiniene ir 
kol kas neskirsiu naujų ministrų. Gavau premjero Algirdo Brazausko teikimą, 
kad laikinai eiti socialinės apsaugos ir darbo ministro pareigas skirčiau Zigmą 
Balčytį. Bet koalicija pirmiausia pati turi apsispręsti, kaip ji toliau dirbs, susitarti 
dėl ministrų kandidatūrų. 


2006 metų gegužės 23 diena, Kijevas. Išvykau vienos dienos vizito į Kije- 
vą, kur vyksta GUAM (Gruzija, Ukraina, Azerbaidžanas, Moldova) regioninio 
bendradarbiavimo steigiamoji konferencija. Svečių teisėmis esu pakviestas aš ir 
Rumunijos prezidentas Traianas Basescu. Maskva iškart reagavo piktai - neva 
kuriama kažkokia prieš ją nukreipta sąjunga. 

Tačiau ir Kijeve teko nuolat palaikyti ryšį su Vilniumi. Dėl Darbo partiją kre- 
čiančio skandalo gali iširti valdančioji koalicija ir griūti Vyriausybė. 

2006 metų gegužės 24 diena, Vilnius. Vakar vakare, parskridus į Vilnių, 
man pranešė, kad Valstybės saugumo departamento direktorius Arvydas Po- 
cius ir mano patarėjas Mindaugas Ladiga prašo iš ryto su jais skubiai susitikti. 
Jie mane informavo apie kratos Darbo partijos būstinėje rezultatus. Kompiu- 
terių laikmenose ir dokumentuose aptikti duomenys patvirtina, kad būta dvi- 
gubos buhalterijos. Esą pinigai kone maišais buvo vežiojami į partijos būstinę 
ir išmokami ne tik partiečiams, bet ir visokiems rėmėjams. Vien „Respublikai“ 
šiemet sumokėta 400 tūkstančių litų! Ko gero, tai geriausiai paaiškina, kodėl šis 
laikraštis laikosi tokios vienašalės pozicijos. Daug įdomių pavardžių iš Viktoro 
Uspaskicho pinigų gavusių asmenų sąraše. Pasirodo, viena buhalterė partijos 
būstinėje tvarkė oficialią apskaitą, o antra kitame pastate - neoficialią. 

Krata buvo padaryta ir V. Uspaskicho namuose. Rasta teisėsaugą rimtai su- 
dominusių dokumentų. Ir pora milijonų litų grynaisiais. 

Mano pašnekovai nerimavo, kad prokuratūra, lėtai sukdamasi, gali įklampin- 
ti bylą, nes ją tiria tik du prokurorai. Nutariau generalinio prokuroro prašyti, 
kad skirtų dar kelis pareigūnus. 

Apie dešimtą ryto paskambino Algirdas Brazauskas ir informavo, kad pas jį 
lankėsi Darbo partijos delegacija. Jis darbiečiams pareiškė, kad tolesnis koalici- 
jos darbas įmanomas tik tuomet, jei V. Uspaskichas per 10 dienų atsisakytų jų 
partijos pirmininko pareigų ir būtų iš naujo perskirstyti valdžios postai. Loreta 
Graužinienė žada rytoj skristi į Maskvą ir tartis su ten esančiu jų Viktoru. Kitas 
Viktoras - Muntianas — taip pat sako, kad galėtų dirbti koalicijoje tik Darbo 
partijai persitvarkius, kitaip sakant, vadui pasitraukus. 

Tačiau mane stebina A. Brazausko požiūris, kad pakaktų pasitraukti V. Uspas- 
kichui ir koalicija galėtų toliau dirbti. Padėtis daug rimtesnė. 

Beje, iš A. Brazausko aplinkos neoficialiai sužinojau, kad jis pasitrauks iš 
premjero posto, kai tik bus parduota „Mažeikių nafta“. Vis rimčiau atrodo lenkų 
ketinimai ir galimybės ją pirkti. 


2006 metų gegužės 25 diena, Vilnius. Pirmą kartą į Lietuvą oficialaus 
dviejų dienų vizito atvyko Čekijos prezidentas Vžclavas Klausas. Visiems ge- 
rai žinoma, kad jis skeptiškai vertina tolesnę Europos Sąjungos integraciją, bet 
šios temos neaptarinėjome. Beje, prezidento euroskeptiškos pažiūros nė kiek 
netrukdo Čekijai remti Lietuvos siekį prisijungti prie euro zonos. 


2006 metų gegužės 26 diena, Vilnius. Politinė įtampa auga. Sklinda kalbos, 
kad Viktoras Uspaskichas skyrė net 12 milijonų litų savo partijos ir asmeninei 

Privatus pokalbis su Čekijos prezidentu Vaclavu Klausu. 


teisinei gynybai. Išsikviečiau generalinį prokurorą ir prašiau asmeniškai prižiū- 
rėti šią bylą. 

Žiniasklaidai pareiškiau, kad Darbo partijos dvigubos buhalterijos byla turi 
būti nuodugniai ir kuo operatyviau ištirta. Tik visiškas atvirumas gali atkurti 
visuomenės pasitikėjimą valdžia. 


2006 metų gegužės 30 diena, Vilnius. Per rytinį pasitarimą nusprendėme, 
kad man reikia per televiziją padaryti pareiškimą apie politinę padėtį šalyje, kai 
Darbo partija įtariama dviguba buhalterija. Iš Generalinės prokuratūros gavo- 
me apibendrintos informacijos apie tyrimą (išsamios ir nepageidavome, kad 
nepakenktume teisminiam procesui). Pokalbis telefonu su premjeru Algirdu 
Brazausku tik sustiprino įsitikinimą, kad reikia kreiptis į tautą per televiziją ir 
išsakyti savo požiūrį į politinę padėtį, pasiūlyti iš esmės pertvarkyti Vyriausybę. 
"Tokį pareiškimą ir padariau. 

Vakare susitikau ir vakarieniavau su darbo vizito atvykusiu Islandijos prezi- 
dentu Olafuru Ragnaru Grimssonu. 


2006 metų gegužės 31 diena, Vilnius. Žiniasklaida, politologai, politikai 
aptarinėja mano vakarykštį pareiškimą. Aišku, nuomones lemia partiniai inte- 

Su Lietuvos svečiu Islandijos prezidentu Olafuru Ragnaru Grimssonu Vilniuje, prie „Stiklių“ viešbučio. 


resai, bet vyrauja teigiami vertinimai. Tik iš Darbo partijos padangės griaudėja 
perkūnas. Nieko kito ir negalėjau tikėtis. 

Vidurdienį pakviečiau papietauti Algirdą Brazauską. Kalbėjomės daugiau nei 
valandą, ramiai įvertinome susidariusią politinę padėtį. Pasakiau, kad vakarykš- 
tėje kalboje sąmoningai nereikalavau Vyriausybės atsistatydinimo. Pirmiausia 
būtina baigti „Mažeikių naftos“ pardavimą, spręsti euro įvedimo klausimus, o 
dar laukia ES struktūrinių fondų paramos skirstymo problemos. 

Tačiau Algirdas Brazauskas nemato galimybės toliau dirbti su darbiečiais net 
ir pakeitus, kaip numatyta, du ministrus. Be to, jis man tiesiai šviesiai pasakė: 
„Pavargau gintis nuo visokių kaltinimų, priekaištų. Pažiūrėkit, kaip su manimi 
elgiasi Kubilius ir visa jo chebra? O dar yra ir sveikatos problemų. Kam man 
viso šito reikia?“ 

A. Brazauskas jau tvirtai apsisprendęs. Rytoj devintą ryto jis man oficialiai 
įteiks atsistatydinimo pareiškimą. 

Prisipažinsiu, man tai buvo sunkios akimirkos. Padėkojau už ilgametį darbą. 
Sutarėme, kad šiandien spaudai nedarysime jokio pareiškimo. 

PASTABOS PARAŠTĖSE 


Algirdui Mykolui Brazauskui atsistatydinus iš Vyriausybės vadovo posto ir 
baigus ilgametę politinę karjerą, mūsų asmeniniai ryšiai nenutrūko. Susitik- 
davome, pasikalbėdavome apie valstybės padėtį, politinį gyvenimą, kol ėjau 
prezidento pareigas, kartais paklausdavau ir jo patarimo. Mūsų ideologinės 
pažiūros buvo skirtingos, ne visuomet sutapdavo nuomonės vienu ar kitu klau- 
simu, bet nuoširdžiai gerbiau šį politiką ir vertinau bendravimą su juo, nes nie- 
kuomet neabejojau, kad jis visą gyvenimą, kiek jėgos leido, rūpinosi Lietuvos 
valstybe, skaudžiai išgyveno dėl kiekvienos jos nesėkmės. 

Deja, A. Brazausko liga progresavo. Jis silpo, bet ir tokiomis liūdnomis 
aplinkybėmis mes retsykiais pasikalbėdavome, mūsų ryšys nenutrūko iki pat 
jo gyvenimo pabaigos. 


2006 metų birželio 1 diena, Vilnius. Kaip buvo sutarta, devintą ryto pri- 
ėmiau ministrą pirmininką Algirdą Brazauską. Prie mano kabineto laukiantys 
televizijos operatoriai ir fotografai tiesiog duso nuo grūsties. Padėkojau A. Bra- 
zauskui už darbą Lietuvai, pabrėžiau jo didžiulius nuopelnus kuriant mūsų vals- 
tybę, o visą jo politinę veiklą objektyviai ir nešališkai įvertins istorija. 

Išlydėjęs A. Brazauską, iškviečiau finansų ministrą Zigmą Balčytį ir įpareigo- 
jaujį laikinai eiti ministro pirmininko pareigas. 

Po to pakviečiau opozicijos lyderį Andrių Kubilių. Jį oficialiai informavau 
apie Vyriausybės situaciją atsistatydinus premjerui. (Vakare jau skaičiau kai ku- 
rių nieko apie prezidento konsultacijų su Seimu tvarką nenutuokiančių žurna- 
listų samprotavimų, kad neva tai rodo mano naują politinį pasirinkimą.) Beje, 
su A. Kubiliumi susitikau pirmiau nei su Seimo pirmininku Viktoru Muntianu 
tik todėl, kad šis negalėjo atvykti anksčiau nei 15 valandą. 

Atvyko į Prezidentūrą ir V. Muntianas. Jis pareiškė, kad naujoji koalicija, į 
kurią sutiktų eiti ir jo politinė grupė, galima tik su sąlyga, jei joje nebus Darbo 
partijos ir paksistų. 

Po dienos rūpesčių laukė malonus vakaras - dalyvavau „Vaikų balso 2006“ 
apdovanojimų ceremonijoje. Rinkdami įvairių kategorijų laureatus, balsavo 
apie 100 tūkstančių vaikų. Man teko Metų žmogaus apdovanojimas. 

Tačiau vakare grįžęs namo, sugrįžau ir į dabartinę Lietuvos tikrovę. Darbo 
partija, trankydamasi žaibais, atšaukė savo ministrus iš Vyriausybės ir pasitrau- 

kė iš koalicijos. Pasirodo, dėl visko kaltas prezidentas, jis sužlugdė Vyriausybę. 
Darbo partijos pareiškime nusikalbama net iki tokio lygio: „Tai autokratinio 
valdymo įvedimas“ Bet argi galėjau tikėtis ko nors kitko? 


2006 metų birželio 3 diena, šeštadienis, Vilnius. Kalnų parke vyko moks- 
leivių olimpinio festivalio uždarymas. Pernai kilusi iniciatyva plečiasi - šventėje 
dalyvavo apie 200 tūkstančių moksleivių. Reikės prašyti Vyriausybės didesnės 
paramos, kad šis festivalis dar daugiau jaunimo paskatintų sportuoti. 


2006 metų birželio 5 diena, Vilnius. Visa diena skirta Vyriausybės krizei 
spręsti. Inicijuoju dviejų didžiausias frakcijas Seime turinčių partijų — social- 
demokratų ir konservatorių - pokalbius apie galimybę burtis į „vaivorykštinę“ 
koaliciją. 

Pirmiausią į Prezidentūrą pakviečiau socialdemokratus Gediminą Kirkilą ir 
Juozą Oleką, o po valandos - konservatorius Ireną Degutienę ir Andrių Kubilių. 

Socialdemokratams sakiau, kad, norint išlaikyti valstybės stabilumą, nesu- 
lėtinti ekonomikos augimo ir išsaugoti tarptautinį pasitikėjimą, jiems reikia jau 
rytoj pradėti kalbėtis su konservatoriais apie bendrą darbą Vyriausybėje. Mūsų 
pokalbis nuteikė viltingai. 

Kiek sunkiau sekėsi tartis su konservatoriais. Jie kėlė išankstines sąlygas net 


Prezidentūroje - socialdemokratų lyderiai Gediminas Kirkilas ir Juozas Olekas. 

Susitikimas su konservatorių lyderiais Irena Degutiene ir Andriumi Kubiliumi. 


ir susitikimui - kas ką kviečia ir panašiai. Man tai atrodė nerimtai. Todėl pasiū- 
liau laikytis pozicijos, kad abi partijos susitinka kalbėtis prezidento raginamos. 

Darbo partija pareiškė, kad stebės derybų procesą iš šalies. Tačiau Viktoras 
Uspaskichas iš Maskvos atsiuntė grasinamą laišką, kad grįš į Lietuvą ir atskleis 
„visą tiesą“ apie Paulauską, Muntianą ir... Adamkų. 

Po pietų priėmiau laikinai einantį ministro pirmininko pareigas Zigmą Balčytį, 
aptarėme jo kalbą Briuselyje vyksiančiame ES finansų ministrų susitikime. Lietu- 
va sieks konstruktyvaus bendradarbiavimo su Europos Komisija, kad kuo grei- 
čiau įsivestų eurą, bet prašys dar šiemet persvarstyti kol kas neigiamą sprendimą. 


2006 metų birželio 6 diena, Vilnius. Šiandien prie socialdemokratų buria- 
mos koalicijos prisidėjo Viktoro Muntiano vadovaujama 12 Seimo narių grupė. 
Kairiųjų blokas turi 45 vietas Seime, o konservatoriai skelbia, kad dešiniųjų sto- 
vykloje jau 47 parlamentarai. 

Man atvykus į Mažajame teatre surengtą Švedijos verslo seminarą, prie durų 
laukė būrys žurnalistų ir puolė klausinėti, kokia bus naujoji valdančioji koalici- 
ja. Pasakiau, kad sveikinu prasidėjusius pasitarimus tarp kairiųjų ir dešiniųjų, 
nes šių jėgų susitarimas būtų naudingas Lietuvai. Tuomet išgirdau klausimą, ar 
tiesa, kad mano kandidatas į Vyriausybės vadovus - eurokomisarė Dalia Gry- 
bauskaitė. Atsakiau vienu žodžiu: nekomentuoju. 

Vakaras, 21 valanda. Žiniasklaida praneša, kad ir konservatoriai, ir social- 
demokratai ieško pretekstų nepradėti tiesioginių derybų. 

Sužinojau nemalonių žinių apie galimą socialdemokratų kandidatą į prem- 
jero postą finansų ministrą Z. Balčytį. Darbo dienai baigiantis, generalinis pro- 
kuroras Algimantas Valantinas informavo apie įtarimus ministro sūnui Donatui 
Balčyčiui, kuris dirba Ūkio ministerijoje ir vertina paraiškas ES paramai gauti. 

Esą vienas verslo projektas jau buvo atmestas, bet, kaip prokuratūrai paliu- 
dijo Darbo partijos narys Lietuvos verslo paramos agentūros direktoriaus pa- 
vaduotojas Mindaugas Vilčinskas, neva ministro sūnus neteisėtai išėmė iš seifo 
dokumentus ir, pakeitęs pirminį vertinimą, pakėlė balus, o tai leido pareiškė- 
jams gauti ES paramą. Įtariama, kad projekto vertintojai gavo ir pasidalijo net 
200 tūkstančių litų, kitais duomenimis, D. Balčytis paėmė 25 tūkstančius litų ir 
į šį reikalą gal įpainiotas net pats ministras. Man nė nesinori žinoti visų smulk- 
menų, tai jau prokurorų reikalas. Generalinės prokuratūros vadovas A. Valan- 
tinas sakė, kad jie svarsto, ar sulaikyti ministro sūnų ir apklausti. Jei bent dalis 
įtarimų pagrįsti, aišku, kad negalėsiu net svarstyti Z. Balčyčio kandidatūros į 
ministro pirmininko postą. 


2006 metų birželio 7 diena, Vilnius. Vidurdienį vėl pakviečiau į Preziden- 
tūrą socialdemokratus Gediminą Kirkilą bei Juozą Oleką ir konservatorius Ireną 
Degutienę bei Andrių Kubilių ir dar kartą paraginau rimtai svarstyti galimos „vai- 
vorykštinės“ koalicijos sudarymą. Patvirtinau savo anksčiau išsakytą nuomonę, 
kad Darbo partijos dėl vykstančio teisminio tyrimo negalima kviesti. Be to, papra- 
šiau iki birželio 13 dienos pateikti man ministro pirmininko kandidatūrą. 

Nuomonės iš pradžių smarkiai susikryžiavo, jautėsi partijų priešiškumas, 
bet galiausiai pavyko aplaužyti pašnekovams ragus. Konservatoriai atsinešė ant 
popieriaus lapo surašytas savo sąlygas ir išdalijo visiems pokalbio dalyviams. 
Man dar nė nespėjus žvilgtelėti, kas ten parašyta, G. Kirkilas pareiškė, kad, jei 
keliami tokie reikalavimai, tuomet net nėra apie ką kalbėtis. Nujausdamas, kuo 
baigsis taip prasidėjęs susitikimas, apverčiau popierių su savąja konservatorių 
sąlygų kopija ir pasakiau: „Ponai, štai baltas popieriaus lapas, tegul tokia ir būna 
pradžia - jokių išankstinių sąlygų“ 

Tolesnis valandą trukęs pokalbis davė rezultatų. Mano siūlymu abi šalys su- 
tarė, kad neplės derybininkų rato, o kai jau susiderės dėl koalicijos pagrindų, 
galės kviestis savo sąjungininkus. 

Pasakiau, kad lauksiu susitarimo iki pirmadienio - spalio 12 dienos, o rytoj 
dviem dienoms išvykstu į Azerbaidžaną. 

2006 metų birželio 9 diena, Baku. Jau du kartus buvo atidėtas mano vizitas 
į Azerbaidžaną. Tad šį kartą, nors vėl susiklostė nepalankios aplinkybės, norė- 
damas išvengti galimos diplomatinės įtampos, nusprendžiau vykti. Ir nė kiek 
nesigailiu. Įspūdžių - begalė. Gausybė susitikimų su įtakingiausiais Azerbaidža- 
no politikais, vyriausybe, visuomenės veikėjais. Niekur neregėjau tiek iškabintų 
Lietuvos trispalvių kaip čia — visu 30 kilometrų keliu nuo oro uosto ir visur 
kitur, kur tik važiavau. Net pajuokavau, kad jei mums jas padovanotų, ilgam 
pakaktų kiekvienam mūsų miesteliui ir kaimeliui. 

Vienintelis nesklandumas - mano štabo parengta kalba, kurią turėjau per- 
skaityti man garbės daktaro vardą suteikusiame Baku universitete. Gerai, kad 
gerokai iš anksto nusprendžiau paskaityti. Perskaičiau ir apėmė siaubas. Nė ne- 
kalbu apie vertimo į anglų kalbą lygį, net nesupratau, ką norima pasakyti - nei 
minties, nei logikos, nei stiliaus. Laiko ką nors parašyti iš naujo jau nebebuvo. 
Tad nutariau eiti kalbėti be jokio teksto. Ir baigęs kalbą iš auditorijos reakcijos 
supratau, kad pavyko. 


2006 metų birželio 10 diena, šeštadienis, Vilnius. Šiemet minimos trė- 
mimų į Sibirą pradžios 65-osios metinės. Lapteviečiai Rumšiškėse yra įsirengę 


Su Azerbaidžano prezidentu Ilhamu Alijevu. Baku, 2006 m. birželio 9 d. 

žeminę, kur jie kasmet renkasi prisiminti šio tragiško įvykio. Praleidau su jais 
porą valandų. Vakare Filharmonijoje dalyvavau kitame minėjime - prieš 80 
metų iš Kauno radiofono nuskambėjo pirmasis žodis, buvo įkurtas Lietuvos 
radijas. 


2006 metų birželio 12 diena, pirmadienis, Vilnius. Derybų dėl Vyriau- 
sybės maratonas tęsiasi. Dvi didžiausios partijos tariasi ir nesusitaria, bet kartu 
spekuliacijomis. Į Prezidentūrą atvykęs derybininkų ketvertukas - J. Olekas bei 
G. Kirkilas ir I. Degutienė bei A. Kubilius - jokio susitarimo projekto neatsinešė. 
Vėl įsiplieskė ginčai dėl partijų programų, vieni kitus kaltino neprincipingumu. 
Teko man įsikišti. Tiesiai rėžiau: „Niekas jūsų programų neskaito. Neapgaudi- 
nėkite patys savęs - per pustrečių metų iki kitų Seimo rinkimų vis viena savo 
tikslų neįgyvendinsite, o rinkėjai žiūrės ne į jūsų programas, o į realius darbus. 
Todėl gal geriau nuoširdžiai pasvarstykite, kaip galėtumėte drauge dirbti“ 

Tai nepadėjo. A. Kubilius su G. Kirkilu tęsė badymąsi dėl programų. Net pa- 
siūliau jiems bent laikinai išbraukti iš savo žodyno žodį „programa“. Tačiau atrodė, 
kad derybininkai tiesiog ieško pretekstų nesusitarti. Galų gale pavyko juos įtikin- 
ti, kad sudarytų Vyriausybės darbų sąrašą ir trečiadienį man pateiktų susitarimą 
dėl plačios koalicijos, taip pat pasiūlytų ministro pirmininko kandidatūrą. 

Užsiėmiau ir tarptautinės politikos reikalais. Paskambinau į Vieną Austrijos 
kancleriui Wolfgangui Schūsseliui ir aptarėme ES vadovų konferencijos dienotvar- 
kę. Prašiau įtraukti euro zonos plėtros klausimą. Nesitikime, kad bus persvarstytas 
neigiamas sprendimas dėl Lietuvos, bet svarbu susitarti dėl ateities perspektyvų. 


2006 metų birželio 13 diena, Vilnius. Žinojau, kad laukia įtempta diena, 
bet nesitikėjau, kad įvykiai rutuliosis taip greitai. Jau per rytinį pasitarimą bu- 
vau informuotas, kad vakarykščiai partijų pasitarimai nieko nedavė. Svarstėme, 
kad rytoj man reikėtų susitikti su abiejų partijų atstovais atskirai ir aptarti jų 
pozicijas. Tačiau 11 valandą paaiškėjo, kad prireiks naujos strategijos: social- 
demokratai paskelbė, kad derybos nutrūko, ir apkaltino konservatorius, kad šie 
sąmoningai žlugdo visas galimybes susitarti. Po kelių minučių analogišką pa- 
reiškimą padarė konservatoriai, tik visomis nuodėmėmis apkaltino socdemus. 

Božena sujungė mane su A. Kubiliumi ir J. Oleku. Pareiškiau, kad lauksiu jų 
rytoj atvykstant atskirai su savo partijos nuostatomis ir siūloma ministro pir- 
mininko kandidatūra. Tuomet apsispręsiu, kokį politiką poryt teiksiu Seimui 
vadovauti Vyriausybei. 

Jaučiau apmaudą. Mūsų politikai niekaip neįstengia peržengti savo siaurų 
partinių ar net asmeninių interesų. Susitikę su manimi jie patys kalba, kad atsi- 
dūrėme gilioje politinėje krizėje, o išėję pro mano kabineto duris vėl vadovau- 
jasi tik savo ambicijomis. 

Rengdamasis ES vadovų konferencijai, skambinau Estijos, Latvijos, Lenki- 
jos, Vengrijos premjerams ir Čekijos prezidentui. Informavau juos apie savo bū- 
simą pranešimą euro zonos plėtros tema ir prašiau jų paramos. Visi sutiko. 


2006 metų birželio 14 diena, Vilnius. Vakar namuose telefonas skambėjo 
iki vidurnakčio. Mane „maitino“ patarimais, gandais, neva slapta informacija iš 
partijų vadų pasitarimų. 

Šiandien prieš aštuntą ryto susitikau su politologų Raimundu Lopata, kuris 
pasiprašė skubiai ir konfidencialiai priimamas. Tačiau nieko naujo neišgirdau — 
panašių svarstymų apie politinę situaciją teko klausytis ir anksčiau, analogiškus 
variantus esu pergalvojęs ir aš pats. 

10 valandą atvyko konservatoriai I. Degutienė ir A. Kubilius. Jie atvežė trijų 
partijų - konservatorių, Naujosios sąjungos ir Liberalų sąjūdžio - raštą, kuriuo 
į ministrus pirmininkus siūlomas A. Kubilius. Išsakiau savo požiūrį į politinę 
situaciją ir pareiškiau, kad, jeigu būtų galimybė sulaukti Seimo pritarimo, kvies- 
čiau vadovauti Vyriausybei dešiniųjų atstovą, bet padėtis kitokia. 

Po valandos turėjo atvykti G. Kirkilas ir J. Olekas, bet likus pusvalandžiui iki 
šio susitikimo atėjo žinia, kad socialdemokratai atvyks trise — prisidės ir Algir- 
das Brazauskas. Tai buvo netikėta. Pasiteiravau, kokiu pagrindu atvyksta atsi- 
statydinęs premjeras. Buvo atsakyta, kad jis partijos vadovas. Nenudžiugau, bet 
jis - buvęs valstybės vadovas, negalėjau prieštarauti. 

Susitikus iš karto pradėjo kalbėti A. Brazauskas. Jis aiškino jau ne kartą gir- 
dėtus socialdemokratų programinius tikslus ir pristatė jų kandidatą į premjero 
postą. Tai Zigmantas Balčytis. Negana to, buvau patikintas, kad socialdemokra- 
taijau užsitikrino maždaug 80 Seimo narių paramą. Pasakiau, kad savo sprendi- 
mą pranešiu 17 valandą. 

Susitikimas truko 45 minutes. Visą laiką kalbėjo vien tik AMB! G. Kirkilo ir 
J. Oleko tarsi nė nebūtų. 

Skubiai sukviečiau savo štabą pasitarti. Bet po 20 minučių Božena papra- 
šė trumpam išeiti iš Mėlynosios salės, kur vyko pasitarimas, ir pranešė, kad 
skambina A. Brazauskas. Atsiliepiau. Jis mane dar kartą patikino, kad social- 
demokratų kandidatas į premjero postą - Z. Balčytis, ir pasakė, kad 18 valandą 
šaukiamas jų partijos prezidiumo posėdis, kuriame bus oficialiai tai patvirtinta. 

"Tuomet A. Brazauskas pasiteiravo, ar aš neturiu kitokių pasiūlymų. Atsakiau, 
kad jei socialdemokratai prisiima atsakomybę sudaryti Vyriausybę, nesikišiu į 
jų partijos reikalus ir jiems premjero nepiršiu. 

Grįžęs į pasitarimą, papasakojau patarėjams apie pokalbį su A. Brazausku. 
Priėjome išvadą, kad, ko gero, tarp socialdemokratų nėra vienybės, ką siūlyti 
kandidatu į premjero postą. Nutarėme, kad reikia paskambinti J. Karosui ir in- 
formuoti apie pokalbius su A. Brazausku, kartu pabrėžti, kad prezidentas neke- 
tina kištis į jų partijos diskusijas dėl Vyriausybės vadovo. 

Nusprendėme, kad jeigu socialdemokratai iš tiesų jau užsitikrino Seime 80 
parlamentarų paramą, man reikia rytoj ryte susitikti su Z. Balčyčiu ir pranešti, 
kad neprieštarauju jo kandidatūrai. Antraip prasidės dar gilesnė politinė krizė. 
Dekretą dėl Vyriausybės vadovo turiu pateikti Seimui rytoj 10 ryto. 


PASTABOS PARAŠTĖSE 


Tuo metu jau buvo žinoma, kad Zigmantas Balčytis taptų politiškai pažeidžia- 
mas, jei pasitvirtintų įtarimai, jog jo sūnus įsivėlęs į paraiškų ES paramai gauti 
aferą. Todėl nerimavau, kad jam nebus lemta ilgai vadovauti Vyriausybei, nors 
Algirdas Brazauskas ir tvirtai rėmė Z. Balčyčio kandidatūrą į premjero postą, 
matyt, pasirinkęs jį savo įpėdiniu partijoje. Perspėjau socialdemokratus, kad, 
nebūdamas nepalankios nuomonės apie jų kandidatą, vis dėlto nuogąstauju, 
ar jo vadovaujama Vyriausybė galės dirbti stabiliai ir neprireiks neilgai trukus 
vėl ieškoti naujo jos vadovo. 

Abejoti vertė ir dar viena aplinkybė: jau buvo viešai kalbama apie teisė- 
saugos pareigūnų pradėtą Z. Balčyčio sūnaus veiklos tyrimą, o kai visuomenė 
ir taip labai nepatikliai žvelgia į politikus, norėjosi parinkti tokį premjerą, kuris 
ne tik pats, bet ir jo šeimos nariai nebūtų slegiami jokių šešėlių. Be to, spė- 
jau, kad Z. Balčyčio pažeidžiamumu pasinaudos opozicija ir balsuojant Seime 
atmes jo kandidatūrą. Deja, mano perspėjimų socialdemokratai neišgirdo ir 
netrukus jiems teko ieškoti jau kito kandidato į premjero postą. 


2006 metų birželio 15 diena, Briuselis. Į Prezidentūrą atvykau pusę aštun- 
tos ryto. Pirmiausia pasirašiau dekretą skirti Zigmantą Balčytį ministru pirmi- 
ninku. Vėliau pakviečiau jį pokalbio ir oficialiai pranešiau apie savo sprendimą. 
Išsakiau savo požiūrį į Vyriausybės darbų tęstinumą, užsienio reikalų ministro 

kandidatūrą, sveikatos ir mokslo reformas. Užsiminiau ir apie tai, kad, kilus ko- 
kių nors abejonių dėljo veiklos skaidrumo, reikalausiu atsistatydinti. 

Sunkia širdimi į Seimą atvykau be penkių minučių dešimtą. Ne tokio pasirin- 
kimo norėjau. Tikėjausi, kad pavyks sudaryti darbingą, visuomenės pasitikėjimą 
turinčią Vyriausybę. Deja. Tad prie Seimo tribūnos užtrukau vos pusantros minu- 
tės — kaip įpareigoja Konstitucija, tik perskaičiau dekretu skiriamo ministro pir- 
mininko pavardę ir išėjau iš salės. Manau, visi suprato, ką norėjau tuo pareikšti. 

15 valandą išskridau į Briuselį, kur, baigiantis Austrijos pirmininkavimui ES, 
renkasi Vadovų Taryba. Mums svarbiausias klausimas — euro zonos plėtra. Eu- 
ropos Komisija rekomenduoja kviesti tik Slovėniją. Vadovų Taryba patvirtins šią 
rekomendaciją. Mūsų dar neįleidžia į euro zoną. Prieš išskrisdamas, buvau infor- 
muotas, kad austrai net svarsto, kaip sukliudyti man pasisakyti šiuo klausimu. 

Atskridęs daviau keturis interviu - CNN, „Reuters“, „Financial Times“ ir ES 
spaudos agentūrai „Agence Europe“. 

Pirmasis posėdis ir vakarienė užsitęsė net po vidurnakčio. Bet mums svar- 
biausi klausimai - rytoj. 


2006 metų birželio 16 diena, Briuselis. Prieš Europos Vadovų Tarybos posė- 
dį priėjau prie Europos Komisijos pirmininko Josė Manuelio Barroso ir pasakiau, 
kad kalbėsiu tik apie euro zonos plėtros principų taikymą ateityje. Jis iš karto puo- 
lė aiškinti, kad dėl Lietuvos priimtas teisingas sprendimas ir neverta šio klausimo 
iš naujo svarstyti. Jau žinodamas užkulisius ir tai, kad Austrijos užsienio reikalų 
ministerija ieško būdų, kaip „numarinti“ mano kalbą, pabrėžiau, kad nieko nekal- 
tinam, nesipriešinam priimtam sprendimui, tik galvodami apie ateitį norime išdės- 
tyti Lietuvos poziciją. Jaučiau, kad Josė Manueliui Barroso tai vis viena nepatinka. 

Prasidėjus posėdžiui, paprašiau žodžio ir padariau planuotą pareiškimą. Pra- 
sidėjo diskusija. Mus ypač stipriai parėmė Čekijos prezidentas Viclavas Klau- 
sas, taip pat Lenkijos ministras pirmininkas Donaldas Tuskas. Tačiau nustebino 
estai - jų paramos Lietuva nesulaukė. 

Užsiregistravau kalbėti antrą kartą, bet, nenorėdamas dar labiau kaitinti 
atmosferos, pranešiau, kad prašymą atsiimu. Tačiau po mus palaikančios Lat- 
vijos premjero kalbos posėdžiui pirmininkavęs Austrijos kancleris Wolfgangas 
Schūsselis staiga pareiškė, kad, man atsiėmus savo pareiškimą, jis nutraukia 
tolesnes diskusijas apie euro zonos plėtrą, nors atsisakiau tik pasisakyti antrą 
sykį. Reagavau nedelsdamas: pasakiau, kad tai netiesa, aš neatšaukiau pareiški- 
mo, kuriuo protestuojame prieš sprendimą nekviesti Lietuvos, ir pareikalavau jį 
įtraukti į oficialią konferencijos stenogramą. W. Schūsselis replikavo, kad jis ne- 
pradės dar vienos diskusijos. Tuomet gal ir ne visai diplomatiškai atšoviau, kad 

ne diskutuoju, o reikalauju, jog mano kalba būtų įtraukta į stenogramą. Buvau 
patikintas, kad tai bus padaryta. 

Kietai reagavo mūsų užsienio reikalų ministras Antanas Valionis. Jis apėjo 
didžiulį stalą ir kone tėškė mano pareiškimo tekstą W. Schūsseliui po nosimi. 

Buvo malonu išgirsti ir Prancūzijos bei Ispanijos vadovų paramą Lietuvai, 
tiesa, jau po posėdžio. Atsirado ir daugiau palaikančiųjų. Tik kur jie buvo per 
diskusiją, kodėl viešai nepasisakė? 

Bet negražiai pasielgė Josė Manuelis Barroso. Per spaudos konferenciją jis 
pakartojo netiesą - kad Lietuva atsiėmė savo pareiškimą! Tačiau tai neturėjo 
įtakos — visi jau žinojo, kad nieko aš neatsiėmiau. 


2006 metų birželio 20-21 dienos, Ankara-Stambulas. Lietuva ir Turki- 
ja darniai bendradarbiavo nuo pat nepriklausomybės atkūrimo. Bet mūsų san- 
tykiai pašlijo praėjusių metų gruodį, kai Seimo nario Algio Kašėtos iniciatyva 
parlamentarai priėmė rezoliuciją dėl armėnų genocido. Lietuvoje niekas į tai 
nė neatkreipė dėmesio, žinoma, išskyrus Užsienio reikalų ministeriją. Žmonės 
ir šiandien nieko apie tai nežino, aš pats išgirdau apie rezoliuciją tik perskaitęs 
menką žinutę laikraštyje. Tačiau turkai stipriai reagavo: atšaukė ministro pirmi- 
ninko vizitą į Lietuvą, jų lakūnai atsisakė dalyvauti NATO oro misijos perdavi- 
mo ceremonijoje Zokniuose, neįvyks ir Turkijos kariuomenės vado oficialus 
vizitas. Kyla ir daugiau visokių įtampų. 


Sutikimo ceremonija Turkijoje. 


276 


Mano sutikimo ceremonija Turkijos prezidento rezidencijoje įvyko be jokių 
incidentų. Tačiau kai tik su prezidentu Ahmetu Sezeru susėdome pokalbio akis 
į akį, iškart išgirdau griausmingą klausimą apie mūsų Seimo priimtą rezoliuciją. 
Siūliau neteikti jai daug reikšmės ir pabrėžiau, kad Lietuvos politika Turkijos 
atžvilgiu nepasikeitė. Atrodo, pamažu pavyko sumažinti įtampą. 

Panašiai klostėsi pokalbis ir su Turkijos parlamento pirmininku. Vėl teko iš 
visų jėgų gesinti gaisrą, kurį sukėlė A. Kašėtos rezoliucija. Atrodo, dar kartą pa- 
vyko atvėsinti aistras. 

Rezoliucijos žala jautėsi ir vėliau. Stambule ministras pirmininkas Recepas 
Erdoganas tik paskutinę akimirką sutiko mane priimti penkiolikai minučių. Ir 
čia lydėjo sėkmė. Užuot kalbėjęsi 15 minučių, atsisveikinome po 1 valandos 20 
minučių! Netrukus turkų protokolo tarnyba pasiteiravo, kada premjeras Recepas 
Erdoganas galėtų atvykti vizito į Lietuvą. Tai svarbus diplomatinis laimėjimas, tik 
vargu ar mūsų visuomenė tai pastebės, kaip neatkreipė dėmesio ir į santykius su 
turkais sugadinusią rezoliuciją. Tačiau mūsų ambasadorius Turkijoje Vytautas 
Naudužas pasidžiaugė, kad pagaliau vėl galės dirbti normaliomis sąlygomis. 


2006 metų birželio 22 diena, Vilnius. Šiandien Vyriausioji tarnybinės etikos 
komisija, išnagrinėjusi įtarimus mano buvusiems patarėjams Edminui Bagdonui ir 
Ryčiui Muraškai dėl kotedžų Turniškėse įsigijimo, padarė išvadą, kad jie nepažeidė 
Viešųjų ir privačių interesų derinimo įstatymo. Esu be galo laimingas, nuoširdžiai 
tikėjau, kad skandalas dirbtinai išpūstas ir jie nekalti. Dabar tai pasitvirtino. 

Atskirai susitikau su socialdemokratų ir konservatorių lyderiais dėl Vyriau- 
sybės sudarymo. Andrius Kubilius leido aiškiai suprasti, kad jo partija nepri- 
siims atsakomybės suburti naują valdančiąją daugumą ir sutiks, kad Seimas 
patvirtintų socialdemokratų vadovaujamą mažumos Vyriausybę. Kaip sakoma, 
pagyvensim - pamatysim. 


2006 metų birželio 23 diena, penktadienis, Vilnius. Nuvykau į Anykš- 
čiuose vykstantį 10-ąjį „Santaros“ suvažiavimą. Kai po poros valandų bendra- 
vimo su senais draugais santariečiais grįžau namo, pamačiau, kad Almos mama 
gyvena paskutines valandas. Tikriausiai mūsų jau neatpažįsta, nekalba. Jau labai 
garbaus amžiaus - po savaites jai sukaktų 102 metai... 


2006 metų birželio 25 diena, sekmadienis, Vilnius. Šiandien 18 valandą, 


mums budint šalia, namuose mirė Almos mama Ona Nutautienė. Nuostabi as- 
menybė. Išsiskyrė itin švelniu, maloniu charakteriu. Per visą ilgą savo gyvenimą 

ji, manau, nėra nieko nuskriaudusi ar įžeidusi. Mano atmintyje ji visuomet liks 
kilnaus žmogaus, doros lietuvės pavyzdys. 


2006 metų birželio 27 diena, antradienis, Vilnius. Laidotuvių diena. Aštun- 
tą ryto Arkikatedros šv. Kazimiero koplyčioje vyskupas Juozas Tunaitis laikė 
mišias. Atvažiavome su Alma tik dviese. Po mišių vykome tiesiai į Bernardi- 
nų bažnyčią, kur atvežė karstą. Žiniasklaida pranešė apie mano uošvės mirtį, 
bet mes paskelbėme, kad atsisveikinimas su ja bus labai privatus. Bernardinų 
bažnyčioje susirinko vien mūsų giminės ir artimiausi draugai. Ant uždengto 
karsto — tik mudviejų su Alma atneštų baltų gėlių puokštė. Keli vainikai ir kitų 
žmonių gėlės padėtos prie bažnyčios altorių. Čia ir paliksime. Griežė styginių 
instrumentų kvartetas. Jokios pompastikos. Paprasta, graudu, oru. Toks ir buvo 
Onos Nutautienės gyvenimas. 

Po mišių palaikai bus nuvežti į krematoriumą. Urną su Onos Nutautienės 
pelenais rudenį nuskraidinsime į Čikagą ir palaidosime lietuvių tautinėse kapi- 
nėse šalia vyro Stasio ir dukters Danutės. 

Jau pusę antros po pietų turėjau grįžti į darbą ir kas pusvalandį priiminėjau 
Seimo frakcijų vadovus. Visų politinių jėgų atstovams pabrėžiau, kad jų pareiga 
artimiausius pustrečių metų, kol dirbs šis Seimas, garantuoti valstybės politi- 
nį stabilumą, sudaryti sąlygas efektyviai dirbti Vyriausybei ir visomis jėgomis 
stengtis atkurti visuomenės pasitikėjimą valdžia. Kiekviena frakcija pateikinėjo 
savus receptus, kaip siekti šių tikslų, bet nė viena negalėjo patvirtinti, kad suge- 
bės suburti parlamentinę daugumą. 

Baigiantis darbo dienai, generalinis prokuroras Algimantas Valantinas pra- 
nešė, kad surinkta pakankamai duomenų kelti bylą Darbo partijai kaip juridi- 
niam asmeniui. Tai leidžia man viešai pareikšti, kad Darbo partija negali būti 
kviečiama prisidėti prie buriamos naujos valdančiosios koalicijos. 


2006 metų birželio 29 diena, Vilnius. Įstrigus Zigmanto Balčyčio kandida- 
tūrai, šiandien Seimui svarstyti pateikiau jau naują kandidatą į premjero postą — 
Gediminą Kirkilą. 


2006 metų liepos 3 diena, Edinburgas. Persėdęs Londone, į Edinburgą 
atskridau po pietų. Apsigyvenau senovinės architektūros viešbutyje „The Cale- 
donian Hilton“, pro langus matyti ant kalvos pastatyti ir visame horizonte do- 
minuojantys Britanijos monarchams priklausantys Holirudo rūmai ir pilis. 
Vos spėjęs pasikeisti marškinius, keiksnodamas savo protokolo tarnybą, 

kad sudarė tokią programą, nuskubėjau į Škotijos nacionalinį muziejų. Čia 
manęs laukė muziejaus vadovai ir Lietuvos ambasadorius Didžiojoje Brita- 
nijoje Aurimas Taurantas bei Didžiosios Britanijos ambasadorius Lietuvoje 
Colinas Robertsas. 


2006 metų liepos 4 diena, Edinburgas. Artėjant spalio mėnesį numaty- 
tam vizitui į Lietuvą, Didžiosios Britanijos karalienė Elizabeth II mane ir Almą 
pakvietė privačios audiencijos į savo rezidenciją Edinburge. Įspūdinga XIV am- 
žiaus pilis, kiekviena kertė dvelkia viduramžių istorija. 

Audiencija truko dvigubai ilgiau, nei numatyta, - 40 minučių. Bendravome 
labai šiltai ir maloniai. Neaptarinėjome pasaulinės politikos temų, kalbėjomės 
apie paprastus žmogiškus dalykus. Elizabeth II, pasirodo, žinojo, kad prieš pus- 
antros savaitės mirė Almos mama. Jos nuoširdžiai pasikalbėjo apie savo mamas. 
Abi mirė to paties amžiaus - 102 metų. 


2006 metų liepos 6 diena, Vilnius. Pasirašiau dekretą, kuriuo Gediminą 
Kirkilą skiriu Vyriausybės vadovu. Iškart politikos „ekspertai“ puolė naikinti šį 
kandidatą ir kartu mane kalti prie kryžiaus. Pasirodo, esu kaltas, kad socialde- 
mokratai nesusitarė su konservatoriais, nerado geresnio kandidato. Net valsty- 
bės šventė nenumaldo politinių aistrų. 


Privati audiencija pas Didžiosios Britanijos karalienę Elizabeth II. Edinburgas, 2006 m. liepos 4 d. 

TRETIEJI 
KADENCIJOS 
METAI 


2006 metų liepos 12 diena, Vilnius. Čikagoje mirė iškilus išeivijos visuo- 
menininkas Stasys Baras. Puikus žmogus, bankininkas ir dainininkas, lietuviš- 
kosios kultūros bei lietuvybės puoselėtojas. Skaudus smūgis ir man asmeniškai. 
Iki paskutinių jo dienų kalbėdavomės telefonu - Stasys ir sunkiai sirgdamas ne- 
siliovė domėtis Lietuvos gyvenimu. Sudie, mielas bičiuli... 

Šiandien prasidėjo tretieji kadencijos metai. 


2006 metų liepos 16 diena, Vilnius. Kartais negaliu suprasti kai kurių mūsų 
žurnalistų, politikos apžvalgininkų. Patys sugalvoja juos intriguojančią situaciją 
ir puola kritikuoti tai, ko nėra ir nebuvo. Net svarstau, kas suinteresuotas griauti 
mano autoritetą visuomenės akyse. 

Šį kartą pasinaudota mitu apie Turniškių kotedžų skandalą ir sukurta nauja 
legenda, neva aš stumiu į ambasadoriaus JAV postą savo buvusį patarėją Edmi- 
ną Bagdoną. Niekam apie tai nesu net užsiminęs. Priešingai, kai baigiantis eiti 
užsienio reikalų ministro pareigas Antanas Valionis atnešė savo paties pasirašy- 
tą raštą, kuriame siūloma svarstyti naujų ambasadorių kandidatūras, tarp jų jis 
ir save rekomenduoja skirti į Portugaliją, o E. Bagdoną - į Vašingtoną, suabejo- 
jau, artai vykęs sprendimas. Pasakiau A. Valioniui, kad, jei jau jis dėl partijos po- 
zicijos nekviečiamas dirbti į Gedimino Kirkilo Vyriausybę, norėčiau būtent jam 
patikėti ambasadą Vašingtone. Tuo tarpu E. Bagdonas galėtų vykti į kurią nors 
kitą šalį. Tačiau A. Valionis primygtinai pageidavo būti skiriamas į Portugaliją. 
Negana to, paaiškėjo, kad net ir mano jau paskirtas premjeras G. Kirkilas reko- 
menduoja Seimo Užsienio reikalų komitetui svarstyti E. Bagdono kandidatūrą 
į ambasadoriaus Vašingtone postą. 

A. Valionis manęs tiesiai paklausė: „Ar jūs tam pritariate?“ Atsakiau, kad 
neprieštarauju, ir ant rašto, kur jau buvo A. Valionio ir G. Kirkilo parašai, užra- 
šiau: „Sutinku.“ Daugiau jokia forma į diskusijas šiuo klausimu nesivėliau. Tai 
netrukdė žiniasklaidai išsijuosus mane kaltinti E. Bagdono protegavimu, net 
šūkauti, kaip aš drįstąs kalbėti apie moralią politiką. 

Beje, sutikęs E. Bagdoną, pasakiau manąs, kad jam būtų sunku dirbti JAV. 
Pasitikiu jo diplomatiniais gebėjimais, todėl neabejoju, kad jis galėtų sėkmingai 
vadovauti Lietuvos ambasadai Aliaksandro Lukašenkos valdomoje Baltarusi- 
joje. Ten jo lauktų taip pat labai sudėtingas ir atsakingas darbas. E. Bagdonas 
mano nuomonei visiškai pritarė. 


2006 metų liepos 17 diena, Vilnius. Iš ryto paskambino Edminas Bagdo- 
nas ir pranešė, kad Seimo Užsienio reikalų komiteto pirmininko Justino Karo- 


282 


so paprašė, jog parlamentarai nesvarstytų jo kandidatūros į ambasadoriaus JAV 
postą. Manau, jis pasielgė visiškai teisingai. 

Vakare ilgai kalbėjausi su buvusiu švietimo ir mokslo ministru Seimo nariu 
Algirdu Monkevičiumi. Svarstėme, kodėl žiniasklaida, netikrindama faktų, svai- 
dosi kaltinimais ir leidžia sau net labai nemandagiai užsipulti valstybės vadovus. 
Kas tuo suinteresuotas, o gal yra ir užsakovų? 


2006 metų liepos 18 diena, Vilnius. Pagaliau naujoji Vyriausybė pradeda 
dirbti - šiandien po ilgų ginčų Seime, tuščios parlamentarų retorikos patvirtin- 
ta jos programa. 

Vyriausybė sulaukė palaiminimo Seime, socialdemokratams sutarus su kon- 
servatoriais dėl jos veiklos prioritetų, tų pačių, kuriuos siūliau pakvietęs abiejų 
partijų atstovus į Prezidentūrą kalbėtis dėl koalicijos. Tačiau nesusikalbėjo. Da- 
bar konservatoriai žada remti G. Kirkilo Vyriausybę, jai siekiant sutartų tikslų, o 
deleguoti į ją savo atstovų ir prisiimti politinės atsakomybės nesutiko. 

Jaučiuosi nusivylęs. Regiu kai kurių politikų asmeninį egoizmą, siaurą par- 
tiškumą. 


2006 metų liepos 19 diena, Vilnius. Gedimino Kirkilo Vyriausybė jau pra- 
dėjo dirbti, bet spauda vis dar kuria visokiausių sąmokslų istorijas, o aš vaizduo- 
jamas kaip didžiausias sąmokslininkas. Antai netikėtai sužinau, neva spaudžiau 
premjerą G. Kirkilą nesiūlyti Algirdo Brazausko Vyriausybėje susisiekimo mi- 
nistru dirbusio Petro Čėsnos toliau vadovauti šiai ministerijai, nors nieko pana- 
šaus nedariau. 

Dar absurdiškesnis gandas, neva nesutikau Antano Valionio skirti ambasa- 
doriumi JAV. Priešingai, aš net norėjau, kad jis toliau dirbtų užsienio reikalų 
ministru. Kalbėjau apie tai su A. Valioniu ir jis sutiko. Tačiau nepavyko įkalbėti 
G. Kirkilo pritarti mano siūlymui. Jo partija nesutinka atiduoti šį postą diploma- 
tijos profesionalui. Partiniai interesai pas mus visada svarbiau už valstybinius. 

Kai paaiškėjo, kad A. Valionis negalės likti užsienio reikalų ministru, pats 
jam pasiūliau važiuoti dirbti į Vašingtoną. Tačiau jis atsisakė ir prašė skirti jį 
ambasadoriumi Portugalijoje. 

Apmaudu, kad spauda viską apvertė aukštyn kojom ir pateikia tik iš piršto 
laužtas savo versijas. Gali aiškinti, kiek nori, kaip yra iš tikrųjų, - niekam tai 
neįdomu. Vis viena pila savo melą ir dar drįsta samprotauti apie moralę, nors 
turėtų patys susimąstyti apie savąją. 

2006 metų liepos 20 diena, Vilnius. Savo antrosios kadencijos antrųjų 
metinių proga surengiau spaudos konferenciją. Pirmą kartą — Prezidentūros 
kieme. Svarbiausia aktualija - Gedimino Kirkilo Vyriausybės sudarymas. Bet 
žurnalistai ypač domėjosi, kada ir kaip bus pertvarkytas mano štabas. 


2006 metų liepos 25 diena, Čikaga. Vakar po mišių Lemonto lietuvių kop- 
lyčioje urną su Almos mamos pelenais palaidojome lietuvių tautinėse kapinėse 
šalia jos vyro ir dukters. Dalyvavo tik anūkai ir kviestiniai šeimos draugai, apie 
50 žmonių. 


2006 metų rugpjūčio 1 diena, Vilnius. Karšta vasara. Ir darbe karšta nuo 
pirmųjų akimirkų. Teko apsispręsti dėl patarėjo Dariaus Gudelio tolesnio dar- 
bo. Vyras pats prisikalbėjo, bendraudamas su spauda. Jo santykiai su kitais mano 
štabo nariais seniai buvo įtempti. Visi supratome, kad tik laiko klausimas, kada 
jis turės ieškotis kito darbo. Mėginau sudaryti jam sąlygas garbingai pasitraukti. 
Deja, jis pats viską sugadino, pirma laiko išsireklamavęs ir sukėlęs nereikalingus 
svarstymus spaudoje. Įvertinęs susidariusią padėtį, šiandien D. Gudelį atleidau 
iš patarėjo pareigų. Labai nemalonu, bet neturėjau kitos išeities. Viliuosi, kad ši 
pamoka padės jam tolesnėje profesinėje veikloje išvengti panašių klaidų. 

Yra ir svarbių tarptautinės politikos naujienų. Ukrainoje dėl nesantaikos tarp 
Oranžinės revoliucijos lyderių nesiseka sudaryti vyriausybės ir į valdžią gali su- 
grįžti senosios jėgos. Lietuva suinteresuota, kad promaskvietiška stovykla nesu- 
sigrąžintų prarastos įtakos. Tai neigiamai atsilieptų visam regionui. Vakar dėl to 
ir Didžioji Britanija per savo ambasadorių Vilniuje išsakė susirūpinimą. Mūsų 
Užsienio reikalų ministerija ir mano štabas bandė surengti mano pokalbį su 
prezidentu Viktoru Juščenka, bet nepavyko. Mums telieka stebėti padėtį. 


2006 metų rugpjūčio 3 diena, Vilnius. Spauda vis dar aptarinėja mano pata- 
rėjo Dariaus Gudelio atleidimą. Prezidentūra daugiau šios temos nekomentuoja. 

Vidurdienį kalbėjausi telefonu su Ukrainos prezidentu Viktoru Juščenka. Jis 
informavo, kad vakar susitiko su Maskvos remiamu Viktoru Janukovyčiumi ir 
pavedė jam sudaryti naują vyriausybę. Esą jam neliko kitos išeities, nes antraip 
būtų tekę paleisti Aukščiausiąją Radą ir skelbti naujus parlamento rinkimus. 
Garantavau, kad Lietuva ir toliau jį rems derantis su ES vadovais. 


2006 metų rugpjūčio 4 diena, Vilnius. Išsikviečiau neseniai pareigas eiti 
pradėjusį naująjį užsienio reikalų ministrą Petrą Vaitiekūną pasikalbėti apie pir- 

mąjį jo vizitą į Briuselį. Ten dabar atostogų metas, tad iš šios kelionės - nedaug 
naudos. Atrodo, įdomesnis buvo jo stabtelėjimas grįžtant namo Varšuvoje. Čia 
jis su lenkų pareigūnais kalbėjosi energetikos klausimais. Susidaro įspūdis, kad 
brolių Kaczynskių valdoma Lenkija labiau nusiteikusi tiesti elektros tiltą į Lie- 
tuvą. Galbūt po daugiau nei penkerių metų tūpčiojimo vietoje šis projektas pa- 
galiau pajudės. 


2006 metų rugpjūčio 7 diena, Vilnius. Seimo rūmuose prasidėjo Pasaulio 
lietuvių bendruomenės XII Seimas. Dalyvauja 150 delegatų iš 36 šalių. Kalbė- 
damas jiems, pabrėžiau, kad turime tik vieną Lietuvą, o jai svarbus ir reikalingas 
kiekvienas lietuvis, kad ir kur jis gyventų. 

Šiandien susitikau su savo pirmosios kadencijos patarėju Albinu Januška, 
dabar dirbančiu Užsienio reikalų ministerijos sekretoriumi, ir Valstybės saugu- 
mo departamento direktoriaus pavaduotoju Dainiumi Dabašinsku. Nerimą ke- 
lia kalbos, esą prokurorai garantavo Viktorui Uspaskichui, jei jis grįš į Lietuvą, 
jo nesuimti, o kaltinimus pateikti tik administracinėje, bet ne baudžiamojoje 
byloje. Jei tai tiesa, galima pamanyti, kad prokuratūra jau atstovauja ne valsty- 
bės, o nežinia kieno interesams. 

Neramu ir dėl Rusijos veiksmų. Akivaizdžiai mums daromas spaudimas — 
jau mėnuo, kai lenkų perimamai „Mažeikių naftai“ netiekiama naftos „Druž- 
bos“ vamzdynu, prisidengus remontu. Gamykla žaliavos gauna per Būtingę, bet 
tai daug brangesnis tiekimo būdas. 


2006 metų rugpjūčio 8 diena, Vilnius. Mano patarėjas Nerijus Udrėnas 
patikino, kad padėtis „Mažeikių naftoje“ akylai stebima. Manoma, kad Maskva 
„tremontuos“ naftotiekį bent metus, o iš tikrųjų mėgins sužlugdyti mūsų naftos 
bendrovę. Tačiau naftos, beje, rusiškos, įsivežame tanklaiviais ir geležinkeliu. 
Kalbamės ir su kitais tiekėjais, net su Venesuela. Aišku, kad nafta kainuos bran- 
giau, bet „Mažeikių nafta“ nestabdys gamybos. 

Įdomios informacijos gavau iš JAV ambasadoriaus patarėjo Steve'o Hellma- 
no. Jis teigia, kad Vašingtonas jau kelis mėnesius žinojo apie Maskvos ketini- 
mus nutraukti naftos tiekimą vamzdynu „Mažeikių naftai“, nes šią įmonę rusai 
laiko savo turtu, kuris turi atitekti jų bendrovei „Rosneft“. Viena vertus, jie nori, 
kad lenkai kuo daugiau sumokėtų už savo pirkinį „Jukos“, kita vertus, vis viena 
sieks perimti „Mažeikių naftos“ kontrolę. S. Hellmanas išdėstė keletą galimų 
scenarijų. Visi jie siejami su „Jukos“ bankrotu ir Kremliaus ketinimais nusavinti 
šios bendrovės turtą. O nafta vamzdynu, jo nuomone, gali būti netiekiama iki 

pusantrų metų. Tačiau jis pataria vengti viešos konfrontacijos su Rusija, nesi- 
griebti aštrios politinės retorikos. Svarbiausia mano išvada iš šio pokalbio - ES 
nieko realiai nedarys, kad nafta vėl tekėtų į Mažeikius, o Vašingtonas taip pat 
nežino jokių veiksmingų receptų. 


2006 metų rugpjūčio 9 diena, Vilnius. Lietuva kenčia nuo sausros. Vy- 
riausybės nutarimu paskelbta ekstremali padėtis. Tai, ką pats išvydau nuvykęs 
į sausros alinamus Panevėžio, Pasvalio, Biržų rajonus, gerokai pranoko televizi- 
jos reportažų vaizdus. Ištisi hektarai nudžiūvusios, derlių jau spėjusios užmegz- 
ti augalijos, suskeldėjusi žemė. Kur turėjo augti rapsai, javai ar uogų krūmynai, 
stirkso tik stagarai. 

Kalbėjausi su ūkininkais, ką reikėtų daryti, kad netektų išnaikinti galvijų 
bandų ir būtų pasiruošta kitų metų derliui. Aišku, kad negalima delsti, pagalbą 
būtina teikti jau šiandien. Laukti iki kitų metų vidurio, kol ateis ES fondų para- 
ma, būtų pražūtinga mūsų ūkiams. Raginsiu premjerą Gediminą Kirkilą jau kitą 
savaitę panaudoti valstybės fondų lėšas, o vėliau, sulaukus ES paramos, sugrą- 
žinti paimtus pinigus. 


2006 metų rugpjūčio 10 diena, Vilnius. Išsikviečiau generalinį prokurorą 
Algimantą Valantiną. Kalbėjomės apie Darbo partijos bylą. A. Valantinas panei- 
gė mane pasiekusią informaciją, kad prokurorai susitarė su Viktoro Uspaskicho 
advokatais šiam grįžus į Lietuvą netaikyti jokių laisvės apribojimų ir leisti daly- 
vauti Darbo partijos suvažiavime už dviejų milijonų litų užstatą. 


2006 metų rugpjūčio 17 diena, Vilnius. Apytuštės gatvės. Net Prezidentū- 
roje jaučiasi, kad atėjęs atostogų metas, - beveik neskamba telefonai. Bet šian- 
dien buvo svarbių įvykių. Skiriamuosius raštus man įteikė naujasis JAV amba- 
sadorius Johnas A. Cloudas. Tai karjeros diplomatas, pastaruoju metu dirbęs 
JAV ambasadoriaus Vokietijoje pavaduotoju, anksčiau Vašingtone ėjęs patarėjo 
nacionalinio saugumo klausimais pareigas. Tokio patyrusio aukšto rango diplo- 
mato skyrimas į mūsų šalį rodo JAV dėmesį Lietuvai. 

Per pokalbį jautėsi Johno A. Cloudo nuoširdumas, jis gerai išmano Lietuvos 
realijas, politinius reikalus. Tai bene šeštasis JAV ambasadorius per mano pre- 
zidentavimo metus. 

Tačiau svarbiausias šios dienos rūpestis — galutinai apsispręsti dėl Lietuvos 
pilietybės suteikimo išimties tvarka amerikietei krepšininkei Katie Douglas. 
Atsižvelgiant į neseniai priimtas įstatymo pataisas lyg ir nėra jokių kliūčių. Bet 

prieš man pasirašant dekretą savo parašu jį turi patvirtinti vidaus reikalų minist- 
ras, o vakar vakare telefonu vienas jo draugas įspėjo, kad ministras nepasirašys, 
nes įžvelgia rimtų neatitikčių teisei ir net prieštaravimą Konstitucijai. 

Laukiau, kad triukšmą pakels paksistai, nepraleidžiantys menkiausios pro- 
gos kerštauti už R. Paksą, iš esmės pardavusį Lietuvos pasą Jurijui Borisovui už 
paramą per rinkimus. Bet čia prieštarauja mano paskirtas ministras Raimondas 
Šukys! Juk Pilietybės komisijai rekomendavus suteikti K. Douglas pilietybę, aš 
dar paprašiau Seimo pataisyti įstatymą taip, kad neliktų jokių dviprasmybių, ir 
tai buvo padaryta. Kas negerai? Vis dėlto šiandien išsikviečiau vidaus reikalų 
ministrą Raimondą Šukį ir jis atsinešė kone visą teisinį traktatą, pagrindžiantį, 
kodėl negalima K. Douglas suteikti Lietuvos pilietybės išimties tvarka. Išgirdau, 
kadjis net pasirengęs atsistatydinti, bet nepasirašys dekreto. Pasiėmiau visą man 
pateiktą medžiagą ir pasakiau, kad vakare po darbo ją išstudijavęs apsispręsiu. 

Taip ir padariau. Viską atidžiai perskaitęs ir apmąstęs, nusprendžiau nesu- 
teikti K. Douglas pilietybės. Žinau, kad tai sukels sprogusios bombos įspūdį. 
Ypač nusivils sportininkų bendruomenė. Aš ir pats norėčiau matyti K. Douglas 
žaidžiančią Lietuvos rinktinėje. Bet, užgniaužęs savo jausmus, privalau griežtai 
laikytis įstatymo raidės. 


2006 metų rugpjūčio 21 diena, Vilnius. Savaitgalį turbūt visa Lietuva ste- 
bėjo pasaulio vyrų krepšinio pirmenybes. Mūsų rinktinė buvo išlydėta entuzias- 
tingai, spauda aptarinėjo būsimųjų medalių spalvas. Deja, pirmosios dvejos 
rungtynės ir du pralaimėjimai — turkams ir graikams! Abejas rungtynes žiūrė- 
jau per televiziją. Kainavo nemažai nervų. 

O šiandien, tarsi dar labiau apniaukdamas ir taip apsiniaukusią Lietuvos krep- 
šinio padangę, paskelbiau savo sprendimą nesuteikti pilietybės išimties tvarka 
amerikietei krepšininkei Katie Douglas. Tai svarbiausia šios dienos žinia visai 
žiniasklaidai. Įsivaizduoju, kiek pasipils kaltinimų ir keiksmų mano adresu. Bet 
ką darysi - negaliu atvirai atskleisti visų savo sprendimo aplinkybių. Paaiškė- 
jo, kadir pakeistas Pilietybės įstatymas neleidžia suteikti K. Douglas pilietybės 
nerizikuojant pažeisti Konstitucijos. Todėl teliko atmesti jos prašymą ir sugerti 
visą pasipiktinusių krepšinio gerbėjų pyktį. 


2006 metų rugpjūčio 22 diena, Vilnius. Premjeras Gediminas Kirkilas at- 
vyko papasakoti apie viešnagę Kijeve ir susitikimą su svarbiausiu Ukrainos pre- 
zidento Viktoro Juščenkos oponentu, neseniai šios šalies vyriausybei ėmusiu 
vadovauti Viktoru Janukovyčiumi. Oranžinės revoliucijos dvasios esą šiek tiek 

dar ten likę, bet Rusijos įtaka auga. G. Kirkilo nuomone, svarbiausia politinio 
nestabilumo Ukrainoje priežastis - Julijos Tymošenko ambicijos. Vis dėlto at- 
rodo, kad ir premjeru tapus V. Janukovyčiui Kijevas tebesistengs suartėti, o ga- 
liausiai ir įstoti į ES, bet dabar nėra jokių poslinkių šia kryptimi. 

Beje, Lietuvai Ukraina vis dar rodo daug dėmesio. Tai jautėsi ir per G. Kir- 
kilo viešnagę. 


2006 metų rugpjūčio 23 diena, Vilnius. Susitikau su švietimo ir mokslo mi- 
nistre Roma Žakaitiene. Išsakiau, kokias problemas regiu švietimo sistemoje, 
ką manau apie įstrigusią aukštojo mokslo reformą ir vidurinių mokyklų vadovė- 
lių kokybę. Neretai juose nė su žiburiu nerasi moralinio ir patriotinio ugdymo 
pagrindų. Mano požiūriu, vadovėlis - tai įrankis mokytojo rankose, leidžiantis 
moksleiviui perteikti ne tik žinias, bet ir mūsų šalies kultūrines, moralines, tė- 
vynės meilės vertybes. Švietimo ir mokslo ministerija, aprobuodama mokymo 
priemones, prisiima ir atsakomybę už jų lygį. Bet susipažinus su dešimtų klasių 
mokiniams skirtais istorijos ir pilietinio ugdymo vadovėliais, daug kas man pa- 
sirodė nepriimtina. Stinga rimto valstybinio požiūrio. Ir pati vadovėlių leidybos 
sistema kelia daug abejonių dėl skaidrumo. 

Kalbėjomės beveik porą valandų. Ministrė pati nurodė dar ir daugiau švie- 
timo sistemos spragų. Požiūriai sutapo. Sutarėme, kokių darbų reikėtų imtis 
pirmiausia. 


2006 metų rugpjūčio 24 diena, Vilnius. Iš pat ryto - sukrečianti žinia: Bal- 
tarusijoje, Breste, šiąnakt žuvo Lietuvos diplomatas, saugumo karininkas Vy- 
tautas Pociūnas. Labai gerai vertinamas mūsų pareigūnas iškrito pro „Inturisto“ 
viešbučio, kuriame buvo apsistojęs, devinto aukšto langą. Tirti įvykio išvyko ir 
mūsų specialistai. Mums kyla įtarimų, kad tai gali būti politinė žmogžudystė. 
Žuvusiojo palaikai bus atvežti į tėvynę ir atliksime visas būtinas ekspertizes. 
Išsikviečiau aplinkos ministrą Arūną Kundrotą aptarti Neringos ir kitų Lie- 
tuvos saugomų teritorijų problemų. Man kelia nerimą, kad įstatymų nesilaiko- 
ma arba jie pasirodo nepakankamai efektyvūs. Pažeidinėjimai nesiliauja. Pasa- 
kiau, kad jei ministerijai nepakanka Vyriausybės paramos teikiant griežtesnes 
įstatymų pataisas Seimui, jas nedelsdamas parengs mano štabas ir pateiksiu aš. 


2006 metų rugpjūčio 25 diena, Vilnius. Politinis gyvenimas po vasaros 


atostogų štilio vėl pagyvėjo. Net graudu matyti, kaip blaškosi Artūras Pau- 
lauskas. Nei jis, nei jo partija šiuo metu neturi jokios politinės įtakos, gal todėl 

mėgina griebtis ir už šiaudo. Kalba apie kažkokį vidurio „valstybininkų“ bloką, 
mėgina gerintis Darbo partijai. Rytoj vyks darbiečių suvažiavimas, o viskam iš 
Maskvos telefonu diriguoja Viktoras Uspaskichas. Prokuratūra man pranešė, 
kad netrukus jam pateiks kaltinimus ir oficialiai paskelbs tarptautinę paiešką. 

O mūsų krepšininkai pasaulio pirmenybėse Japonijoje, nors ir sunkiai, iriasi 
pirmyn - patekome į ketvirtfinalį. 


2006 metų rugpjūčio 27 diena, Vilnius. Vakar Darbo partijos suvažiavi- 
me naujuoju jos pirmininku išrinktas Kęstutis Daukšys. Telefonu į delegatus iš 
Maskvos kreipėsi Viktoras Uspaskichas, bet ir tai nepadėjo - jo proteguojama 
Loreta Graužinienė partijos vadovo rinkimus vis viena pralaimėjo. Žiūrėsim, 
ką tai pakeis. 


2006 metų rugpjūčio 29 diena, Vilnius. Susitikau su teisingumo minis- 
tru Petru Baguška. Visuomenė skundžiasi uždarais notarų ir antstolių klanais, 
kad jie mažai pasikeitę nuo sovietinių laikų ir tiesiog išnaudoja žmones. Minis- 
tras atėjo gerai pasirengęs pokalbiui ir pateikė faktų, rodančių, kad padėtis net 
baisesnė, nei maniau. Notarų valstybėje kažkodėl tik 298, jie susitelkę į uždarą 


Prezidentūroje lankosi Suomijos parlamento pirmininkas Paavo Lipponenas ir jo vadovaujama 
delegacija. 2006 m. rugpjūčio 29 d. 

ratą ir taip sukėlę kainas, kad kai kurie per metus įsigudrina uždirbti net po 250 
tūkstančių litų. O požiūris į klientus - pasibaisėtinas. Sutarėme su ministru, kad 
pasistengsime tuos klanus išardyti. 

Per pietus priėmiau Suomijos parlamento delegaciją, vadovaujamą pirmininko 
Paavo Lipponeno. Su suomiais puikiai sutariame, tik vienu klausimu nerandame 
bendros kalbos - dėl požiūrio į santykius su rusais. Manęs tai nepaliauja stebinti. 
P. Lipponenas - ne išimtis. Kai tik kalba pasisuko apie rusus, jis, kaip ir prezidentė 
Tarja Halonen, ėmė įtikinėti, kad mes turėtume stengtis jų neerzinti. 

Grįždamas namo, aplankiau Liudviką Pociūnienę. Susipažinau su ja 1994 
ar 1995 metais, kai lankydavausi Lietuvos televizijoje. Pareiškiau užuojautą dėl 
jos vyro, diplomato ir saugumo karininko Vytauto Pociūno, žūties Baltarusijo- 
je, Breste. Vyksta tyrimas. Daug kas neaišku, yra pagrindas įtarti, kad jis buvo 
nužudytas. 

L. Pociūnienė su vaikais gyvena žavioje sodyboje Žvėryne. Rami aplinka, 
aplink namą - didžiulis vaismedžių sodas. Atrodytų, žmonės galėjo tik džiaugtis 
gyvenimu, bet staiga tarsi perkūnas iš giedro dangaus - viską griaunanti tragedija. 


2006 metų rugpjūčio 30 diena, Vilnius. Žiniasklaida daug dėmesio skiria 
prokuratūros ketinimams skelbti į Rusiją pabėgusio Viktoro Uspaskicho tarp- 
tautinę paiešką. Rusija kol kas niekaip nereagavo. Labai abejoju, ar bėglį išduos. 
Kad ir kuo tai baigtųsi, kaltinimui pareikšti duomenų pakanka. Jaučiu, kad lau- 
kia ilgas ir sunkus teisminis procesas. 


PASTABOS PARAŠTĖSE 


Mano įtarimai, kad Viktoro Uspaskicho ir Darbo partijos juodosios buhalterijos 
byla bus labai ilgai tiriama ir niekaip nebaigiama, pasitvirtino. Tai anaiptol ne 
vienintelis atvejis, kai šalies teisinė sistema pasirodė esanti nepajėgi efekty- 
viai ir greitai baigti neskaidrios partijų ar politikų veiklos tyrimo. Net galima 
sakyti, kad nė viena tokio pobūdžio byla nėra išnagrinėta teisme. Matyt, tei- 
sėsaugos pareigūnams pernelyg sunku atlaikyti viešą ar neviešą suinteresuotų 
politinių grupių spaudimą, jie vengia imtis ryžtingų veiksmų, prisibijo, kad tai 
gali neigiamai atsiliepti jų karjerai. Tačiau dėl to nukenčia ir pačios teisėsaugos 
autoritetas, nes visuomenė mato jos bejėgiškumą, kai reikia pričiupti įtakingus 
politikus ar partijas, ir politinis šalies gyvenimas neskaidrėja. 


290 


2006 metų rugsėjo 1 diena, Vilnius. Naujųjų mokslo metų proga lankiausi 
keliose mokyklose, sveikinau mokytojus, mokinius ir jų tėvus. Pagėgiuose pui- 
kų įspūdį paliko nauja vidurinė mokykla, pavadinta šiame miestelyje mokslus 
krimtusio Algimanto Mackaus, puikaus poeto, beje, gero mano draugo, žuvusio 
Čikagoje, vardu. Kad visos mūsų mokyklos taip atrodytų! 

Labai gražiai atrodo ir mokykla restauruojamoje Raudonės pilyje. Įkvepian- 
ti, istorija dvelkianti aplinka. 

Vakare Daukanto aikštėje surengėme tradicinį Rugsėjo 1-osios koncertą. 
Grįžę namo į Turniškes paminėjome ir mūsų su Alma asmeninę šventę - prieš 
55 metus susituokėme. 


2006 metų rugsėjo 4 diena, Vilnius. Į Lietuvą atvyko Lenkijos prezidentas 
Lechas Kaczynskis su žmona Maria. Svečiams surengėme vakarienę Preziden- 
tūros Žaliojoje salėje. 


2006 metų rugsėjo 5 diena, Vilnius. Minime Lietuvos ir Lenkijos diploma- 
tinių santykių atkūrimo 15-ąsias metines. Tam skyrėme visą dieną: dalyvavome 


Lietuvos prezidentas Valdas Adamkus ir Lenkijos prezidentas Lechas Kaczynskis stebi 
kariuomenės paradą. Vilnius, 2006 m. rugsėjo 5 d. 

mišiose Arkikatedroje, žiūrėjome abiejų šalių reprezentacinių kariuomenės 
dalinių pasirodymus ir paradą, Belmonto poilsio ir pramogų centre lenkų de- 
legacija susitiko sa mūsų Vyriausybės nariais ir visuomenės atstovais, o vakare 
minėjimą baigėme simfoninio orkestro koncertu ir vaišėmis Kongresų rūmuo- 
se. Jei pavyktų įgyvendinti bent dalį to, ką su Lenkijos prezidentu sutarėme per 
renginių pertraukas, padarytume didžiulę pažangą elektros tilto tiesimo ir kitais 
energetikos klausimais. 


2006 metų rugsėjo 6 diena, Vilnius. Pakviečiau parlamentinės opozicijos 
lyderį Andrių Kubilių. Aptarėme Seimo rudens sesijos darbus, politinę įtam- 
pą, kurią sukėlė Vytauto Pociūno žūtis. Kalbėjomės ir apie Viktoro Uspaskicho 
provokacijas. 


2006 metų rugsėjo 7 diena, Vilnius. Į Lietuvą vizito atvyko Vengrijos pre- 
zidentas Laszlo Solyomas. Su juo susipažinau, kai jis dar dirbo Vengrijos Kons- 
titucinio Teismo pirmininku. Vizitas sutapo su Lietuvos ir Vengrijos diplomati- 
nių santykių atkūrimo 15-osiomis metinėmis. Ta proga atidengėme prie Aušros 


CT 


Lietuvos prezidentas Valdas Adamkus su Vengrijos prezidentu Laszlo Sėlyomu apsikeičia 


valstybiniais apdovanojimais. Vilnius, 2006 m. rugsėjo 7 d. 

vartų sienos pritvirtintą memorialinę lentą, skirtą pagerbti 1956 metų Vengri- 
jos revoliuciją rėmusius lietuvius. 

Į daugiausia svečiui skirtą dienotvarkę įterpiau susitikimą su finansų minist- 
ru Zigmantu Balčyčiu ir Lietuvos banko valdybos pirmininku Reinoldijumi 
Šarkinu. Kalbėjomės apie euro įvedimo perspektyvas. Šiuo klausimu dabar 
vyksta politiniai debatai, virstantys net rietenomis. Nesutariama dėl datos, kada 
būtų galima įvesti eurą. Specialistai taip pat neturi bendros nuomonės. Finansų 
ministras mano, kad 2010-aisiais Lietuva jau bus pasirengusi įsivesti eurą. Ban- 
ko vadovas laikosi atsargesnės pozicijos. Po pokalbio nepasidarė aiškiau, kada 
realiai prisijungsime prie euro zonos. 


2006 metų rugsėjo 13 diena, Vilnius. Susitikau su ūkio ministru Vytu Na- 
vicku ir aptarėme „Mažeikių naftos“ padėtį. Įmonė oficialiai gali būti perduota 
valdyti lenkams tik kitų metų balandžio mėnesį. Rusai tuo naudojasi ir mėgina 
mus šantažuoti. Nutrauktas naftos tiekimas „Družbos“ naftotiekiu neva dėl re- 
monto, kartu skleidžiami gandai, kad lenkai „Mažeikių naftą“ netrukus perleis 
Kremliaus kontroliuojamai „Lukoil“ bendrovei. 

V. Navickas garantavo, kad „Mažeikių nafta“ nenutrauks gamybos, nors rusai 
ir sukūrė sunkumų. Yra alternatyvių naftos tiekimo būdų, tariamasi su tarptauti- 
nėmis bendrovėmis, kaip apsirūpinti žaliava. 


2006 metų rugsėjo 14 diena, Vilnius. Su naujuoju krašto apsaugos minist- 
ru Juozu Oleku kalbėjomės apie prezidento ir Vyriausybės vizitams skirto lėk- 
tuvo reikalus. Dar Gediminui Kirkilui vadovaujant Krašto apsaugos ministerijai 
buvo suderėta pirkti Italijoje tris lėktuvus ir viename jų įmontuoti specialią re- 
prezentacinių kelionių reikalavimus atitinkančią keleivių kapsulę. Bet šiandien 
išgirdau, kad yra sunkumų, bus įrengtos tik patogesnės kėdės. 

Pasakiau, kad daugiau šia tema iš viso nekalbėsiu. Man nereikia jokios praban- 
gos, neprašau jokių patogumų — ir dėžėje pasirengęs skristi ar važiuoti oficialaus 
vizito dviračiu, jei Vyriausybei atrodo, kad tai atitinka mūsų valstybės įvaizdį. 


2006 metų rugsėjo 20 diena, Niujorkas. Dalyvavau Jungtinių Tautų 
61-ojoje sesijoje. Panašios kalbos kaip ir pernai: vyraujanti tema - tarptautinis 
terorizmas. Mano žodžiai taip pat ne itin skyrėsi nuo bendros dvasios. Tik užsi- 
miniau apie artėjančius JT generalinio sekretoriaus rinkimus ir galimą bendrą 
Baltijos šalių kandidatą — baigiančią kadenciją Latvijos prezidentę Vairą Vykę- 
Freibergą, kuri jau paskelbė, kad kelia savo kandidatūrą. Nors tyliai kalbama, 

kad naujuoju JT generaliniu sekretoriumi taps Azijos atstovas - tikriausiai Pie- 
tų Korėjos užsienio reikalų ministras Ban Ki-moonas, Baltijos šalių solidaru- 
mas įpareigoja remti V. Vykę-Freibergą. 

Per kelias dienas Niujorke susitikau su Slovakijos ministru pirmininku Rober- 
tu Fico, Mauritanijos vyriausybės vadovu (prie šios šalies pakrančių Lietuvos žve- 
jai sugauna 90 proc. savo laimikio), Afganistano prezidentu Hamidu Karzai. 


2006 metų rugsėjo 22 diena, Čikaga-San Fransiskas. Vakar vakare at- 
skridome į Čikagą. Iš pradžių ketinome skristi šiandien ryte, bet persėsti į Šan- 
chajaus reisą būtų likusi tik valanda su trupučiu, o buvo pranašaujamas prastas 
oras. Bijodami, kad, jeigu mūsų skrydis iš Niujorko vėluotų, galime nespėti į 
kitą lėktuvą, nusprendėme atvykti į Čikagą iš vakaro. 

Pailsėję Čikagos oro uoste, išsirengėm ilgon kelionėn į Šanchajų. Lėktuvo 
kapitonas pranešė, kad skrisime per Aliaską ir atsidursime vos 60 kilometrų nuo 
Šiaurės ašigalio. Skrydis vyko normaliai. Kai jau artėjome prie Aliaskos, prie 
manęs prisėdo lėktuvo vadas ir tyliai pasakė: „Prezidente, kompiuteriai rodo, 
kad sugedo variklis. Su vienu veikiančiu iki Šanchajaus neištempsime. Nutariau 
grįžti į San Fransiską“ 

Padėkojau ir taip pat tyliai tai pranešiau Almai. Po kelių minučių jau buvo 
viešai paskelbta, kad lėktuvas skrenda į San Fransiską. 

Sėkmingai nusileidę, apie įvykį tučtuojau informavome JAV Valstybės de- 
partamentą, o šis - Kinijos užsienio reikalų ministeriją. Vėluojame, reikia ati- 
tinkamai pertvarkyti dienotvarkę. 


2006 metų rugsėjo 24 diena, Šanchajus. Į Šanchajų iš San Fransisko skri- 
dome 12 valandų. Mus apgyvendino „Honggiao“ valstybiniuose svečių namuo- 
se. Prie mūsų jau Šanchajuje prisidėjo delegacijos nariai ir verslininkų grupė - iš 
viso 37 asmenys. 

Esu nemažai keliavęs, gyvenęs daugelyje puošnių rezidencijų. „Honggiao“, ko 
gero, pralenkė visas ligi šiol regėtas - didinga senovė dera su jaukiu modernizmu. 

Tą patį vakarą po vakarienės laivu plaukėme upe ir gėrėjomės naktiniu Šan- 
chajumi. Šiame gigantiškame mieste gyvena 18 milijonų žmonių. Neapsakomai 
įspūdinga architektūra - modernūs, originalūs pastatai, o naktį jų žavesį dar su- 
stiprina subtilus apšvietimas. 


2006 metų rugsėjo 25 diena, Šanchajus-Pekinas. Diena prasidėjo verslo 
forumo „Atrask Lietuvą - vartus į Europą“ atidarymu. Susidomėjimas pranoko 

lūkesčius — atvyko daugiau nei 120 verslo atstovų, kaip sakė mūsų ambasado- 
rius Artūras Žurauskas, tokio gausaus svečių būrio jis nesitikėjęs. 

Vėliau lankiausi ZTE korporacijoje, kuri yra didžiausia Azijoje telekomuni- 
kacijos įrangos ir mobiliųjų telefonų gamintoja. 

Po pietų išskridome į Pekiną. Mums su Alma buvo labai įdomu vėl pamatyti 
vyriausybinius svečių namus „Diaoyutai“. Čia buvome apsistoję lankydamiesi 
Kinijoje prieš dvidešimt metų. 

Daug kas pasikeitė. Kaip ir pats Pekinas. Neradome kai kurių senovinių vilų, 
bet dieviško grožio buvęs imperatorių sodas išsaugotas. 

Vakare nuvykome į M. K. Čiurlionio kvarteto koncertą, kuriame dalyvavo 
Kinijos kultūros ministras Sun Jiazheng, daug užsienio valstybių ambasadorių, 
kultūros žmonių. Girdėjome gausybę puikių atsiliepimų apie mūsų muzikantų 
pasirodymą. 


2006 metų rugsėjo 26 diena, Pekinas. Iš ryto - dar vienas verslo forumas, 
vėl didelis susidomėjimas. Vėliau nuvykome į Uždraustąjį miestą. Esame čia buvę 
prieš 20 metų. Skirtumas tas, kad anuomet čia viskas buvo smarkiai apleista, o 
dabar restauruojama. Dar laukia daug darbo, bet buvusi imperatorių buveinės di- 
dybė atkuriama kruopščiai. Ir anksčiau nebuvo tokių minių turistų... 


Su vizitu į Pekiną atvykusį Lietuvos prezidentą Valdą Adamkų pasitinka Kinijos 


prezidentas Hu Jintao. Pekinas, 2006 m. rugsėjo 26 d. 

17 valandą Didžiuosiuose liaudies rūmuose prasidėjo oficiali sutikimo cere- 
monija. Vyksta pastato viduje, o patalpa tokio dydžio, kad turbūt lengvai galėtų 
išsirikiuoti visas kariuomenės pulkas. 

Pasitiko Kinijos prezidentas Hu Jintao. Sugrojus himnus, raportavus garbės 
kuopai, susėdome pokalbio. Kalbėjomės tarptautinės politikos ir dvišalės pre- 
kybos klausimais. 

Prezidentas Hu Jintao pasidomėjo ir Lietuvos požiūriu į Taivaną. Atsakiau, 
kad mūsų šalis nuosekliai remia Kinijos teritorinio vientisumo principą, šios 
pozicijos laikysimės ir ateityje. 

Po valandą ir 15 minučių trukusio pokalbio buvo pasirašyta Kinijos ir Lietu- 
vos tarpvalstybinė jūrų transporto sutartis. 


2006 metų rugsėjo 27 diena, Pekinas. Lankėmės prie Didžiosios kinų sie- 
nos. Mačiau ją antrą kartą. Įspūdis ne menkesnis. Stebina ne tik statinio didybė. 
Čia tarsi sustingo laikas — niekas nesikeičia: šiandien viskas taip pat kaip prieš 
daugelį šimtmečių. 

Turizmui skyrėme tik dalį dienos. Didžiuosiuose liaudies rūmuose susiti- 
kau su Kinijos parlamento pirmininku Wu Bangguo, o Vyriausybės rūmuose — 
su ministru pirmininku Wen Jiabao. Kalbėjomės ne tik tarptautinės politikos 
ir dvišalio bendradarbiavimo klausimais, bet ir kultūros, net lingvistinėmis 

Prie Didžiosios kinų sienos. 

Susitikimas su Kinijos premjeru Wen Jiabao. Pekinas, 2006 m. rugsėjo 27 d. 


temomis. Beje, ne pirmą kartą teko aiškinti, kad lietuvių kalba nepriklauso sla- 
vų kalbų grupei. 

Rytoj grįžtame į Vilnių. Įspūdžiams susigulėti prireiks laiko, bet viena išvada 
visiškai akivaizdi visiems, kas apsilanko Šanchajuje ir Pekine: Kinijai pažangos 
tempais neprilygsta jokia valstybė, ši šalis, remdamasi neribota ir kartu pigia 
darbo jėga, įgijo milžinišką konkurencinį pranašumą ir sparčiai vejasi Vakarų 
šalis. Aišku ir tai, kad Lietuvos verslas gali rasti Kinijoje sau labai naudingą veik- 
los nišą. 

Šanchajus ir Pekinas šiuolaikinės civilizacijos požymiais jau niekuo nenu- 
sileidžia Vakarų didmiesčiams. Kita vertus, didžiuosius Kinijos miestus slegia 
ir tos pačios problemos: neharmoninga urbanistinė plėtra, gatvėse milžiniškos 
automobilių spūstys, baisi oro tarša. 


2006 metų rugsėjo 29 diena, Varšuva. Vakar tik 17 valandą po vienuo- 
lika dienų trukusių vizitų nusileidome Vilniuje, o šiandien ryte su delegacija 
išskridau į Varšuvą. Alma šį kartą liko namuose, nes jai būtų per daug varginanti 
dar viena kelionė. Tai pirmas mano vizitas į Lenkiją prezidentu tapus Lechui 
Kaczynskiui. 

Buvau iškilmingai sutiktas prie prezidento rūmų ir tuoj pradėjome pokalbius 
apie mūsų strateginės partnerystės stiprinimą. Patvirtinome, kad lenkai perka 
„Mažeikių naftą“ ir šis sandoris bus sėkmingai baigtas, kaip sutarta. 


2006 metų rugsėjo 30 diena, Lvovas. Iš ryto Belvederio rūmuose, kur esu 
apgyvendintas, susitikau pusryčių su Lenkijos premjeru, prezidento Lecho Ka- 
czynskio broliu dvyniu Jarostawu. Pamatęs jį iš pradžių nustebau. Pamaniau: ką čia 
veikia Lenkijos prezidentas, kas atsitiko, kad jis neplanuotai atvyko. Pasirodo, regiu 
ne prezidentą, o premjerą. Panašumas stulbinantis. Aš jų kol kas neskiriu. Per pus- 
ryčius su premjeru kalbėjomės, kaip paspartinti mūsų praktinį bendradarbiavimą. 

Vėliau mane aplankė bendrovės „Orlen“ vadovai ir įteikė „Mažeikių naftos“ 
pirkimo sutarties kopiją. Šis dokumentas šiandien bus perduotas Briuseliui. 
Sandorį turi patvirtinti Europos Komisija, įvertinusi, ar jis nepažeidžia antimo- 
nopolinių sutarčių. 

Prieš vidurdienį su Lenkijos prezidentu L. Kaczynskiu jo lėktuvu, lydimi 
gausaus būrio abiejų šalių žurnalistų, išskridome į Lvovą. Šis miestas, atlikęs 
svarbų vaidmenį trijų šalių - Ukrainos, Lietuvos ir Lenkijos - istorijoje, švenčia 
750 metų jubiliejų. 


Prezidentas Valdas Adamkus ir Lenkijos vadovas Lechas Kaczynskis — svečiuose pas Ukrainos 


prezidentą Viktorą Juščenką. Lvovas, 2006 m. rugsėjo 30 d. 

Lėktuve kalbėdamasis su L. Kaczynskiu pasiūliau mums, trims preziden- 
tams, susitikus iš Lvovo paskambinti Gruzijos prezidentui Michailui Saakašvi- 
liui ir pareikšti jam solidarumą bei pasiūlyti savo paramą. Mat Rusijai nuolat 
kurstant įtampą, Gruzijos konfrontacija su Maskva vis aštrėja ir kyla net karinio 
konflikto grėsmė. 

Jautėsi, kad L. Kaczynskis šiuo klausimu neturi aiškios nuomonės. Tad suta- 
rėme tai apsvarstyti susitikę su Ukrainos prezidentu Viktoru Juščenka. 

Lvove buvome nepaprastai iškilmingai sutikti. O ir diena pasitaikė nuosta- 
bi - šilta, saulėta, nė kiek nesijaučia rudens. Atrodo, visa Ukraina sugužėjo į 
Lvovą - tyvuliuojanti žmonių jūra, nei praeiti, nei pravažiuoti. Pirmą kartą lan- 
kausi šiame barokiniame mieste. 

Mums, trims prezidentams, susėdus pokalbio, pirmasis pasisakė šeiminin- 
kas V. Juščenka. Paskui kalbėjo L. Kaczynskis ir... nė vienu žodžiu neužsiminė 
apie mano siūlymą skambinti M. Saakašviliui. Atėjus mano eilei kalbėti, atkrei- 
piau dėmesį į Pietų Kaukazo regione stiprėjančią įtampą ir pasiūliau pareikšti 
paramą Gruzijai. Pastebėjau, kad lenkų delegacija nerimastingai sujudo. Bet 
ukrainiečiai iškart pritarė. Sutarėme skambinti į Tbilisį. 

Įžanginį žodį taręs V. Juščenka, telefono ragelį perdavė man. Išsakiau solida- 
rumą Gruzijai, pareiškiau, kad esame pasirengę padėti, jei kiltų reikalas. M. Saa- 
kašvilis papasakojo, kokia susiklostė padėtis dėl Rusijos provokacijų, padėkojo 
už paramą ir net pasiūlė mums atskristi iš Lvovo į Tbilisį. 

Iš manęs telefono ragelį perėmė paskutinis su M. Saakašviliu bendravęs Len- 
kijos prezidentas. Jis nekalba angliškai, o ir rusiškai nekaip. Reikėjo versti. Klau- 
santis buvo galima pamanyti, kad Lenkijos vardu pasisako ne prezidentas, o jo 
vertėjas. 

"Teko pasakyti oficialią kalbą ir per iškilmes Lvovo operos ir baleto teatre. 
Ukrainiečiai reagavo labai šiltai. O po minėjimo, grįžtant vakarienės į Potockių 
rūmus, smagią išdaigą iškrėtė Ukrainos prezidentas V. Juščenka. Priėjus prie 
kortežo, staiga jis man sako: „Sėskime į mašinos priekį.“ Pats įsitaiso prie vairo, 
man pasiūlo sėsti šalia, o vairuotojui ir apsaugos karininkui telieka lįsti į galą. 
Ir taip, vežamas Ukrainos prezidento, atvažiavau į rūmus. Žmonėms ištįsdavo 
veidai pamačius, kas sėdi prie vairo. 


2006 metų spalio 18 diena, Vilnius. Prabėgo didesnė pusė spalio, o dieno- 
raštyje šį mėnesį - jokių įrašų, nors įvykių buvo labai daug. Gal tiek daug, kad 
nebuvo kada rašyti... 

Šiandien išvyko Didžiosios Britanijos karalienė Elizabeth II. Pirmasis Lietuvos 

Istorinis Didžiosios Britanijos karalienės Elizabeth II ir jos vyro princo Philipo vizitas Lietuvoje. 
Vilnius, 2006 m. spalio 17 d. 


istorijoje britų monarchės vizitas, manau, vyko itin sklandžiai, Jos Didenybė 
labai nuoširdžiai sakė, kad ją sužavėjo mūsų svetingumas. Kiekvieną karalienės 
Elizabeth II žingsnį stebėjo žiniasklaida. Spauda, radijas, televizija parengė dau- 


gybę reportažų. Viskas užfiksuota istorijai, nedaug ką galėčiau ir pridurti. 


PASTABOS PARAŠTĖSE 


Sistemingai stengęsis rašyti dienoraštį, vis dėlto praleidau išskirtinį savo ant- 
rosios kadencijos ir Lietuvos politinio gyvenimo įvykį — Didžiosios Britanijos 
karalienės Elizabeth II ir jos vyro princo Philipo vizitą į mūsų šalį. Mat tomis 
dienomis buvau užsiėmęs nuo ankstaus ryto iki vėlaus vakaro, grįždavau į 
rezidenciją tik vėlai vakare. 

Tai buvo pirmasis Didžiosios Britanijos karalienės vizitas Lietuvoje per visą 
valstybių santykių istoriją ir. aišku, dabartinė monarchė Elizabeth II daugiau 
į mūsų šalį neatvyks. Jungtinės Karalystės valdovai iš viso retai lankosi net ir 
didelėse valstybėse, dažniau jie keliauja tik po buvusias savo valdas — Britų 
sandraugos šalis, todėl jų vizitas turi išskirtinę simbolinę reikšmę ir pabrėžia 
Didžiosios Britanijos pagarbą ir draugiškumą lankomam kraštui. 

Beje, karalienė Elizabeth II iš buvusios sovietinės imperijos teritorijoje 

esančių valstybių lankėsi tik Baltijos šalyse. Nors Antrojo pasaulinio karo me- 
tais Didžioji Britanija ir Sovietų Sąjunga buvo sąjungininkės, Londonas niekuo- 
met nepripažino Lietuvos, Latvijos ir Estijos okupacijos. Karalienės Elizabeth II 
vizitas simboliškai tarsi dar kartą pabrėžė, kad Baltijos šalys turi kitokį tarptau- 
tinį statusą nei buvusios sovietinės respublikos. 

Dar prieš atvykstant Didžiosios Britanijos monarchei, aš su Alma buvau pa- 
kviestas apsilankyti Bakingamo rūmuose Londone ir jos pilyje Škotijoje, kur tu- 
rėjome progą pabendrauti asmeniškai, nekaustomi oficialių iškilmių. Lietuvoje 
2001 metais lankėsi karalienės Elizabeth II sūnus, sosto įpėdinis Velso princas 
Charlesas, o trejais metais anksčiau - ir jaunesnysis jos sūnus princas Andrew. Tai 
buvo žingsniai, padėję rengtis Didžiosios Britanijos valdovės vizitui. Dar prieš at- 
vykdama į Lietuvą ji jau buvo girdėjusi labai palankių atsiliepimų apie mūsų šalį. 
Kai po princo Charleso vizito karalienė Elizabeth II priėmė mane su Alma Bakin- 
gamo rūmuose, pirmiausia ji padėkojo už itin širdingą jos sūnų priėmimą. 

Jūsų Ekscelencija, princas Philipas ir aš norėtume padėkoti Jums ir poniai Adamkienei už 
tokį sėkmingą pirmąjį vizitą į jūsų šalį. Visi sutiktieji mus šilčiausiai sveikino ir buvo didžiai 
malonu per šį neišvengiamai trumpą vizitą turėti galimybę tiek daug pamatyti ir pabendrauti 
su daugybe žmonių. Mūsų šalys labai sėkmingai bendradarbiauja daugelyje sričių ir mes 
susidomėję stebėsime tolesnę šio bendradarbiavimo pažangą. Mes linkime Jums kuo 
geriausios ateities ir dėkojame visiems, prisidėjusiems rengiant mūsų valstybinį vizitą. 
Jūsų gera draugė Elizabeth II 

Elizabeth II viešnagės Lietuvoje akimirkos. 


Lietuvių nuoširdumu per vizitą į mūsų šalį įsitikino pati Didžiosios Britanijos 
valdovė ir jos vyras princas Philipas. Karalienė Elizabeth II galėjo pasikalbėti ne 
vien su Lietuvos politikais — jai labai patiko ir susitikimas su jaunimu Vilniaus 
universtitete, ir bendravimas su žmonėmis Vilniaus Rotušės aikštėje. Atsisvei- 
kindama su manimi ir Alma oro uoste ji tikrai ne iš mandagumo keletą kartų 
pakartojo, kad ją sužavėjo vizitas Lietuvoje. Viešnagę mūsų šalyje, bendravimą 
su žmonėmis ji labai šiltai prisiminė ir vėliau mums susitikus Londone. 


2006 metų spalio 20 diena, Lahti, Suomija. Pasaulio dėmesys nukreiptas į 
Europos Vadovų Tarybos konferenciją Suomijoje, Lahti mieste. Specialaus sve- 
čio teisėmis čia į vakarienę atvyko ir Rusijos prezidentas Vladimiras Putinas. 
Dėmesio vertas buvo mūsų susitikimas. Susidūrėme beveik kaktomuša, taip, 
kad neįmanoma nepastebimai prasilenkti. Rusijos prezidentas iškošė „labas va- 
karas“ ir, sakytum, šaute šovė šalin nuo manęs. Aišku, tai pastebėjo šalimais sto- 
vintys ES valstybių vadovai. „O! Jis tikrai jūsų nemėgsta“, - išgirdau komentarą. 
Lietuvai ši konferencija labai svarbi, nes svarbiausia pokalbių tema - ener- 
getika. Suomiai bijojo, kad, atvykus V. Putinui, mes galime sukelti įtampą pa- 
reiškimais apie „Mažeikių naftai“ nutrauktą rusų naftos tiekimą vamzdynu. Bet 

džiugino tai, kad turbūt pirmą kartą Europos Vadovų Taryba laikėsi bendros 
pozicijos energetikos klausimais. Tiesa, didžiųjų valstybių, kaip antai Vokieti- 
jos, Prancūzijos, iš dalies Didžiosios Britanijos, vadovai kalbėjo labai atsargiai. 
Ypač nuvylė Italijos premjeras Romano Prodi, su kuriuo visuomet labai malo- 
niai bendraudavome. Jis vienintelis viešai visus ragino kuo mažiau kelti V. Pu- 
tinui nemalonių klausimų. Tuo tarpu Danijos premjeras Andersas Foghas Ras- 
mussenas, priešingai, atrodė kietas it titnagas. 

Vadovų Taryba pasisakė už dialogą su Rusija, bet laikantis lygybės, solidaru- 
mo ir atvirumo dvasios. Europos Komisijos pirmininkas Josė Manuelis Barroso 
pabrėžė, kad ES turi kalbėti vienu balsu ir siekti, jog energetika nebūtų naudo- 
jama kaip politinio spaudimo priemonė. Dėl to buvo sutarta ir „G-8“ valstybių 
susitikime. J. M. Barroso pareiškė: „Deja, tai, kad nutrauktas naftos tiekimas 
vamzdynu Lietuvai, prieštarauja šiam principui“ 

Buvo sutarta priminti V. Putinui ir neištirtas žurnalistų nužudymo bylas, iš- 
sakyti susirūpinimą dėl augančios įtampos tarp Rusijos ir Gruzijos. 

Pradėdamas savo kalbą pasidžiaugiau, kad ES laikosi bendros pozicijos ir, be 
kita ko, supranta Lietuvos situaciją. Sakiau žinąs, kad nemažai sėdinčių prie šio 
stalo vadovų žvelgia į mane nerimaudami, ar per vakarienę su V. Putinu nesu- 
kelsiu rūpesčių ir negadinsiu reikalų. „Patikinu jus, kad nieko panašaus neįvyks, 
nes jūsų pozicija visiškai atitinka Lietuvos interesus“, — nuraminau posėdžio 
dalyvius. Baigdamas pasakiau turįs tik vieną pageidavimą — kad J. M. Barroso 
per vakarienę su prezidentu V. Putinu pasiteirautų, kodėl rusai nutraukė žalia- 
vos tiekimą „Mažeikių naftai“ vamzdynu, oficialiai aiškindami, kad tai neva dėl 
techninių problemų, o iš tikrųjų mėgindami Lietuvą politiškai spausti ir ker- 
šyti už tai, kad savo įmonę pardavėme ne jiems, o lenkams. Dar pridūriau, kad 
jei Rusija nesugeba, kaip aiškina, sutaisyti vamzdžio, tegul leidžia tai padaryti 
mums - sugebėtume greitai atlikti šį darbą. Mačiau, kaip ši replika daugelio va- 
dovų buvo palydėta šypsenomis. 

Per vakarienę naftos tiekimo Lietuvai problema nebuvo nutylėta. Taip pat 
V. Putinas išgirdo klausimų apie Kremliaus kritikės žinomos žurnalistės Anos 
Politkovskajos nužudymo bylą. Tačiau bene labiausiai jį suerzino ES vadovų 
pastabos apie Rusijos grasinimus Gruzijai. Beje, iš Helsinkio telefonu kalbė- 
jausi su prezidentu Michailu Saakašviliu ir pažadėjau, kad visaip skatinsiu ES 
lyderius kelti šį klausimą. 

V. Putinas tiesiog pratrūko pykčiu. Jis pareiškė, kad Gruzija vykdo prieš Ru- 
siją provokacijas, ir ėmė grasinti, kad jo šalis niekam neleis savęs stumdyti ir 
duos tokį ryžtingą atkirtį, jog maža nepasirodys. Itin pavojingai nuskambėjo 

V. Putino žodžiai, kad Maskva puikiai žino, kada ir kokie Gruzijos provokaci- 
niai veiksmai gali baigtis kraujo praliejimu. 

ES vadovams tai buvo tarsi šaltas dušas. Visi nuščiuvo. Netrukus po V. Puti- 
no kalbos vakarienė baigėsi, kartu - ir Europos Vadovų Tarybos posėdis. 

Beje, politika dvelkė net tai, kaip buvome susodinti prie didžiulio keturkam- 
pio stalo per posėdžius ir ypač per vakarienę. Dieną aš sėdėjau pačiame cen- 
tre, šalia J. M. Barroso, priešais pirmininkaujantį Suomijos ministrą pirmininką 
Matti Vanhaneną, o per vakarienę organizatoriai mane pasodino toje pat stalo 
pusėje, kur ir V. Putiną, bet pačiame jo gale, matyt, kad būčiau kuo toliau nuo 
Rusijos prezidento... 


2006 metų spalio 23 diena, Budapeštas. Esu pakviestas į Vengrijos suki- 
limo prieš sovietus 50-ąsias metines. Prie Vengrijos parlamento rūmų buvo su- 
rengtos įspūdingos iškilmės, kurių nesutrikdė net tuo metu netoliese vykusios 
prieš vyriausybės socialinę politiką nukreiptos riaušės. 

Tuo tarpu Lietuvoje visą šį mėnesį nerimsta aistros dėl Valstybės saugumo 
departamento. Konservatoriai šį skandalą mėgina paversti politiniu spektakliu. 
Visas dėmesys nukreiptas į VSD, o svarbūs įstatymai Seime nejuda iš vietos. 
Labai stengiamasi ir mane įpainioti į šias intrigas. Atsiribojau. Pareiškiau, kad 
Seimo Nacionalinio saugumo ir gynybos komitetas tiria padėtį, sulauksime iš- 
vadų, tuomet ir spręsime. 


2006 metų spalio 28 diena, Vilnius. Artėjančio mano 80-ojo gimtadienio 
proga Alma „Stiklių“ restorane surengė vakarienę, į kurią kvietėme tik bičiulius. 
Ojų netiek mažai - susirinko per 90 žmonių. Malonus, jaukus vakaras, gausybė 
jaudinančių prisiminimų... 


2006 metų spalio 30 diena, Vilnius. Atnaujinome keliones į Lietuvos ra- 
jonus. Šį kartą dėmesys buvo nukreiptas į skurdo problemas. Aplankėme dvi 
skurstančias šeimas. Vaizdas — slegiantis. Bet liūdniausia, kad žmonės, bent jau 
aplankyti, patys nededa jokių pastangų ką nors keisti savo gyvenime. Ne paslap- 
tis - didžiausia problema alkoholizmas. 


2006 metų lapkričio 1 diena, Vilnius. Oras atšalo. Prapliupo monotoniš- 
kas lietus. Jau šiandien, Visų Šventųjų dieną, daug kas lanko artimųjų kapus. 
Mes vyksime į kapines rytoj, per Vėlines. Pirmiausia padėsime gėlių prie J. Ba- 
sanavičiaus ir M. K. Čiurlionio kapų Rasų kapinėse, iš ten vyksime į Antakalnį, 

aplankysime mūsų draugo V. Kavolio bei monsinjoro K. Vasiliausko kapus ir 
galiausiai — į Karveliškes prie mielojo C. Kudabos kapo. Vis daugiau mums ar- 
timų žmonių - jau anapus... 


2006 metų lapkričio 3 diena, Vilnius. Šiandien man sukako 80 metų. Ne- 
sijaučiu susenęs, kitoks nei prieš dešimtmetį. Turiu būti dėkingas Dievui, davu- 
siam sveikatos. Tai leidžia man būti aktyviam, skirti visas jėgas darbui. 

Iš ryto Baltojoje salėje susirinkusiems manęs pasveikinti Prezidentūros dar- 
buotojams pasakiau: „Joks nuopelnas pragyventi 80 metų, visa esmė — kaip 
juos nugyvenai. Jubiliejus — puiki proga stabtelėti ir pažvelgti į nueitą kelią. 
Mano gyvenime buvo visko - laimės, džiaugsmo akimirkų, neaplenkė ir liū- 
desys, skausmas, netektys. Tačiau svarbiausia, kad mąstydamas, ką nuveikiau 
per gyvenimą, regiu pasiekimų, kuriais galiu drąsiai didžiuotis. Nevardysiu savo 
darbų. Ką nuveikiau būdamas prezidentas, įvertins istorija. Tik pasakysiu, kad 
gyvenau ir dirbau laikydamasis moralinių vertybių, gerbdamas kiekvieną žmo- 
gų, jo teisę turėti savo įsitikinimus. Todėl šiandien galiu ramia sąžine žvelgti 
jums ir visiems Lietuvos žmonėms į akis“ 


= ' į = M k > Ž - 4 m 
Prezidento Valdo Adamkaus 80-mečio šventė Prezidentūros Baltojoje salėje. 
Vilnius, 2006 m. lapkričio 3 d. 


305 


Šiandien visą dieną plaukė sveikinimai - artimųjų, draugų, oficialių asmenų, 
užsienio politikų ir valstybių vadovų. 


2006 metų lapkričio 5 diena, sekmadienis, Vilnius. Vakare, 20 valandą, į 
Vilnių atskrido Lenkijos prezidentas Lechas Kaczynskis. Rytoj prie mūsų pri- 
sidės Estijos ir Latvijos prezidentai. Tai bus pirmasis Baltijos šalių ir Lenkijos 
aukščiausio lygio susitikimas, kurio tikslas - parengti regiono interesus atitin- 
kančią politiką ir bendromis jėgomis jai atstovauti Europos Sąjungoje. 

Su Lenkijos prezidentu susitikau „Stiklių“ restorane. Vakarieniaudami apta- 
rėme visų susitikimo partnerių pozicijas regioninės politikos klausimais, daug 
kalbėjomės apie energetiką ir santykius su Rusija. Dabar, kai lenkai perka „Ma- 
žeikių naftą; mums ypač svarbu laikytis vieningai. 


2006 metų lapkričio 6 diena, Vilnius. Visą dieną pirmininkavau Baltijos 
šalių ir Lenkijos prezidentų konferencijai. Daugiausia kalbėjomės energetikos 
klausimais. Lenkijos prezidentas Lechas Kaczynskis tvirtai pareiškė, kad lenkų 
bendrovės įsipareigojimas pirkti „Mažeikių naftą“ jokiomis aplinkybėmis nebus 
atšauktas. 


Lenkijos ir Baltijos šalių prezidentų konferencija. Vilnius, 2006 m. lapkričio 6 d. 

Pirmą kartą susitikau su naujuoju Estijos prezidentu Toomu Hendriku Ilve- 
su. Teko girdėti, esą jis pareiškęs, kad jo šalis orientuosis į Suomiją, o lietuviai ir 
latviai tegul draugauja su lenkais. Todėl pirmininkaudamas sąmoningai vis pa- 
brėždavau Baltijos šalių vienybės svarbą ir raginau Lenkiją prisidėti prie mūsų 
stiprinant regioninę politiką. Pasitaikius progai, pasiteiravau T. H. Ilveso, ką jis 
mano apie Estijos, Latvijos ir Lietuvos bendros politikos ateitį. Jis man garanta- 
vo, kad visiškai pritaria mano požiūriui į Baltijos šalių regioninę politiką. 

Konferencijos dalyviai neprisiėmė konkrečių įsipareigojimų dėl naujos ato- 
minės elektrinės Ignalinoje statybos. Tai Lietuvos projektas, bet visi preziden- 
tai pritarė statybos idėjai. 


2006 metų lapkričio 7 diena, Bernas. Išvykau valstybinio vizito į Šveicari- 
ją. Tai pirmasis toks vizitas į šią šalį nepriklausomybę atkūrusios Lietuvos isto- 
rijoje. Kelionė sutampa su dviem sukaktimis — prieš 85 metus buvo užmegzti 
mūsų diplomatiniai santykiai, o prieš 15 metų (1991-ųjų lapkričio 5-ąją) jie 
buvo atkurti. 

Su dabartiniu Šveicarijos prezidentu Moritzu Leuenbergeriu susipažinau dar 
2001 metais Vilniuje, kai jis buvo atvykęs vizito. Dabar atnaujinome pažintį. Visą 


Besigrožint Šveicarijos gamta su šios šalies prezidentu Moritzu Leuenbergeriu. 

dieną susitikinėjau su Šveicarijos vyriausybės nariais, kalbėjomės, kaip pritraukti 
kapitalo į Lietuvą, pagyvinti finansinių institucijų bendradarbiavimą su mūsų šali- 
mi. Turint galvoje šveicarų bankų pajėgumą, jų veikla Lietuvoje dar labai menka. 

Susitikau ir su Šveicarijos lietuvių bendruomene. Jų čia gyvena apie 500, o 
susirinko apie 150. Atėjo daug studijuojančio jaunimo. Visi labai domisi Lietu- 
vos gyvenimu, neatitrūkę nuo tėvynės, per porą bendravimo valandų sulaukiau 
daug klausimų. 


2006 metų lapkričio 8 diena, Luganas. Išvykome į Luganą. Tai miestas 
Alpių kalnuose. Šveicarai nutarė, kad dėl nepalankių oro sąlygų bus saugiau nu- 
sileisti Milane, o iš ten automobiliais vykti į Luganą. 

Mano viešnagės proga Lugane duris atvėrė Lietuvos garbės konsulatas. Gar- 
bės konsulu tapo Gintas Bertašius, energingas ir sėkmingai dirbantis vietos vers- 
lininkas. Į iškilmes susirinko daug šiame mieste reziduojančių diplomatų. Dar 
laukė priėmimas Lugano rotušėje, susitikimas su Tičino kantono vadovais. 


2006 metų lapkričio 9 diena, Vilnius. Prieš Didžiosios Britanijos karalienės 
Elizabeth II vizitą buvo paremontuotos kai kurios Prezidentūros patalpos. Tuo 
užsiėmė kanceliarija, aš niekuomet į tokius reikalus nesikišu, nes tai kanclerio 
darbas. 

Dar prieš vizitą, o ypač jam pasibaigus imta viešai diskutuoti apie šių remon- 
to darbų išlaidas. Paprašiau Boženos pasidomėti, nes ir man pasirodė, kad iš- 
leista neįtikėtinai daug, matant, kas padaryta, o tai jau kvepia nesąžiningumu. 
Prezidentūros kanceliarijos veiklą ėmė tikrinti Valstybės kontrolė, o mes dar 
pasamdėme privačią audito bendrovę. 

Vakar lankydamasis Šveicarijoje išgirdau žinią: Prezidentūros kancleris iš- 
platino spaudai pareiškimą, kad jis tapo Boženos ir mano žmonos Almos auka, 
nes neva jos nurodinėjo, ką pirkti, kaip viską tvarkyti! Net ir su įtarimų ke- 
liančiomis „Ida Basar“ restorano sąskaitomis už karalienės vakarienę jis nieko 
bendro neturįs! 

Bulvarinei žiniasklaidai, kaip antai „Respublikos“ laikraščiui, tik to ir terei- 
kėjo. Puslapiai sumirgėjo visokiomis fantastinėmis istorijomis. Oficialiai teko 
pareikšti, kad po kanclerio pareiškimo nėra galimybių toliau su juo dirbti. 


2006 metų lapkričio 10 diena, Vilnius. Ryte susitikau su NATO generaliniu 


sekretoriumi Jaapu de Hoopu Schefferiu. Tai jau ketvirtasis mūsų susitikimas. 
Svarbiausios pokalbio temos - Baltijos šalių oro erdvės patruliavimo užtikrini- 

mas po 2015 metų, kitą mėnesį įvyksiančio NATO viršūnių susitikimo dieno- 
tvarkė, aiškios bendradarbiavimo su Rusija strategijos parengimas, tolesnė Al- 
janso plėtra. Pabrėžiau, kad ypač svarbu pasiųsti aiškius narystės perspektyvos 
signalus Ukrainai ir Gruzijai. Aptarėme ir Lietuvos įnašą tarptautinėse misijose 
Afganistane bei Kosove. 

Kolonų salėje susitikau su savivaldybių merais. Kalbėjomės apie tiesioginius 
merų rinkimus. Seniai svarstoma, kad reikėtų juos įvesti, bet nieko realiai neda- 
roma. Merai prašė, kad Prezidentūra parengtų atitinkamas įstatymo pataisas ir 
pateiktų Seimui, esą kitaip sumanymas nepajudės iš mirties taško. 


PASTABOS PARAŠTĖSE 


Niekas nepasikeitė ir po kelerių metų, nors raginau Seimą pritarti tiesiogi- 
niams merų rinkimams ir net teikėme siūlymų, kokias įstatymų pataisas reikėtų 
priimti. Tačiau mūsų pastangos buvo bergždžios. Prezidento galių nepakako 
partijų pasipriešinimui įveikti - jos sabotavo šią idėją, sąmoningai delsdamos 
priimti tiesioginius merų rinkimus įteisinančias normas, nors merai taip renka- 
mi daugybėje demokratinių šalių. 


Pavakare išvažiavau į Kauną, kur prof. Egidijaus Aleksandravičiaus vado- 
vaujamas Išeivijos institutas surengė Stasio Barzduko 100-ųjų gimimo metinių 
minėjimą. Sutikau atvykti ir pagerbti savo gimnazijos mokytojo atminimą. Pri- 
siminiau šį taurų žmogų ne tik jo buvusio auklėtinio akimis, bet ir iš laikų, kai 
jis buvo vienas JAV lietuvių bendruomenės organizatorių. Į minėjimą atvyko 
S. Barzduko sūnus Arvydas su žmona, dar mačiau sėdint salėje daugiau svečių iš 
JAV, deja, negalėjau asmeniškai pabendrauti, nes reikėjo skubėti atgal į Vilnių. 

Prezidentūroje manęs laukė diplomatinis korpusas, pasirodo, parengęs man 
malonią staigmeną. Pasveikinti manęs jubiliejaus proga susirinko pilnutėlė Bal- 
toji salė diplomatų. Jie ne tik įteikė man specialų diplomatinio korpuso medalį, 
bet dar ir originalią dovaną - surengė Donato Katkaus vadovaujamo Šv. Kristo- 
foro orkestro koncertą. Skambėjo nuotaikinga įvairių šalių kompozitorių muzi- 
ka. Renginys buvo labai privatus, apie jį nieko nežinojo žiniasklaida. 


2006 metų lapkričio 14 diena, Kijevas. Lydimas 78 žmonių delegacijos 
trims dienoms išvykau į Ukrainą. Jau ne kartą lankiausi šioje šalyje, bet tai 

pirmas valstybinis mano vizitas ir vyksta jis, kai Ukraina išgyvena Rusijos kurs- 
tomą politinę krizę. 

Ilgai akis į akį kalbėjausi su prezidentu Viktoru Juščenka. Jis buvo atviras: 
įtampa jo šalyje auga ir ją visaip skatina Maskva. 

Vėliau, darydamas pareiškimą spaudai, pabrėžiau, kad Lietuva rėmė ir rems 
Ukrainos pastangas įstoti į NATO. 

Darbo pietų susitikau su ministru pirmininku Viktoru Janukovyčiumi. Prieš 
keletą savaičių Briuselyje jis pareiškė, kad Ukraina nepasirengusi stoti į NATO. 
Tai plačiai nuskambėjo Vakarų pasaulyje. Tačiau per mūsų pokalbį V. Janukovy- 
čius kalbėjo, kad Ukrainai labai svarbu integruotis į Vakarų aljansus. Tiesiai pa- 
klausiau, kaip tokias mintis suderinti su pareiškimu Briuselyje. Išgirdau atsaky- 
mą, kad jis buvo neteisingai suprastas. Tuomet pasakiau, kad net ir aš, Ukrainos 
kaimynas, jo nesupratau, ir patariau aiškiau išdėstyti savo vyriausybės poziciją 
dėl narystės Šiaurės Aljanse. V. Janukovyčius ėmė teisintis, kad ukrainiečiai ne- 
supranta NATO tikslų ir todėl nepritaria stojimui į šią organizaciją, bet jis pats 
nėra narystės priešininkas. Paraginau aiškinti žmonėms Šiaurės Aljanso naudą 
ir atvirai išsakyti savo poziciją. 


Nustebau, kai V. Janukovyčius pareiškė remiąs prezidentą V. Juščenką ir no- 
ris, jog jis vadovautų Ukrainai iki savo kadencijos pabaigos. Mat visiems gerai 
žinoma, kad jie — politiniai priešininkai ir V. Janukovyčius visaip stengiasi pa- 
kirsti V. Juščenkos politines pozicijas. 

Kalbėjomės kietai, be užuolankų, bet kartu atvirai, o atsisveikinome net 
nuoširdžiai ir draugiškai, nors per Oranžinę revoliuciją aš rėmiau V. Juščenką. 
Vėliau darbo pietų susitikime dalyvavę ukrainiečiai prasitarė, kad tokio pokal- 
bio su V. Janukovyčiumi jiems dar nebuvo tekę girdėti. 

Poapsilankymo Ukrainos parlamente ir pokalbio sujo pirmininku Oleksand- 
ru Morozu susitikau su buvusia artimiausia V. Juščenkos bendražyge, o dabar 
mirtina jo priešininke, po Oranžinės revoliucijos premjero pareigas ėjusia Julija 
Tymošenko. Kaip vėliau išgirdau, Ukrainos prezidento protokolo tarnyba vi- 
saip mėgino sužlugdyti šį susitikimą, bet J. Tymošenko sugebėjo prasiveržti pro 
visas kliūtis ir atvykti į man skirtą rezidenciją. Kalbėjomės 20 minučių. Žinia- 
sklaidai tai buvo gardus kąsnis. 

Pirmiausia prisiminėme mūsų susitikimą Oranžinės revoliucijos dienomis. 
Netrukus J. Tymošenko mane apstulbino pareikšdama, kad remia prezidentą 
V. Juščenką ir norinti dirbti drauge su juo. Net nežinai, ką manyti. 

Ilgiau kalbėtis su J. Tymošenko negalėjau, nes reikėjo skubėti į Ukrainos 
prekybos ir pramonės rūmų surengtą verslo forumą, kurio dalyviams turėjau 
sakyti kalbą. Atvyko ir prezidentas V. Juščenka. 

Vakare - oficiali vakarienė Ukrainos prezidento rezidencijoje Marijos rū- 
muose ir koncertas. 


PASTABOS PARAŠTĖSE 


Padėtis Ukrainoje dabar gerokai pasikeitusi. Valdžią šioje šalyje į savo ran- 
kas tvirtai perėmė prezidento rinkimus laimėjęs Viktoras Janukovyčius, o jo 
oponentė Julija Tymošenko tampoma po teismus. Ukraina liovėsi tvirtai siekti 
narystės NATO ir lyg mėgina laviruoti tarp Rusijos ir Vakarų. Susidaro įspū- 
dis, kad Kijevas blaškosi, nerasdamas aiškios užsienio politikos krypties. Sunku 
nuspėti, kaip susiklostys šios su Lietuva senais istoriniais saitais susietos šalies 
likimas. Gal Kijevas dar grįš į vakarietiškos politikos kelią, bet, aišku, Ukrainos 
narystė NATO ir Europos Sąjungoje įmanoma jau tik tolimoje ateityje. 
Akivaizdu, kad V. Janukovyčius galėjo švęsti pergalę ir nustumti nuo val- 
džios V. Juščenką ir J. Tymošenko todėl, kad šie lyderiai, užuot laikęsi bendro 

fronto, ėmė aršiausiai kovoti vienas su kitu. Ne kartą bendravau su svarbiausiais 
Oranžinės revoliucijos politikais, bet iki šiol negaliu suprasti, kokios tikrosios 
jų nesantaikos ir politinių kelių išsiskyrimo priežastys. Aišku, dirbti kartu jiems 
labai kliudė asmeninės ambicijos. Mano požiūriu, gal lankstumo ir noro ieškoti 
kompromisų ypač stokojo J. Tymošenko. Man, nuoširdžiai mėginusiam talkinti 
Ukrainai, tokia įvykių raida — vienas didžiausių politinių nusivylimų. Ne tik aš 
taip manau. Jaučiasi apvilti ir Europos Komisijos bei daugelio ES šalių vadovai, 
nes Ukrainos politinis klaidžiojimas žalingas ir visai Vakarų bendrijai. 

J. Tymošenko politinės pozicijos labai susilpnėjusios, o V. Juščenka iš viso 
mažai pastebimas dabartinės Ukrainos politiniame gyvenime. Vis dėlto dar 
būtų anksti nurašyti šiuos politikus į Oranžinės revoliucijos nuostolius. Jie turi 
savo partijas, nemažai rėmėjų, stiprius politinius štabus ir, palankiai susiklos- 
čius aplinkybėms, dar gali sugrįžti į valdžią. Tačiau pirmiausia jiems reikėtų 
liautis kariavus tarpusavyje. 

Jau ir neidamas prezidento pareigų buvau nuvykęs į Ukrainą skaityti pa- 
skaitos Kijevo universitete. Ta proga susitikau ir su baigusiu kadenciją prezi- 
dentu V. Juščenka, ir su J. Tymošenko. Abu Oranžinės revoliucijos lyderiai vie- 
nu balsu tvirtino, kad politinė padėtis Ukrainoje pasikeis ir jie dar įgyvendins 
savo siekius atvesti šalį į NATO ir ES. Tik nepajutau jų ryžto suvienyti jėgas. 


2006 metų lapkričio 15 diena, Kijevas. Iš ryto - darbo pusryčiai su verslo 
atstovais, 10 valandą — susitikimas Kijevo Taraso Ševčenkos universitete, kal- 
ba studentams. Į klausimus atsakinėjau beveik valandą. Labiausiai studentus ir 
dėstytojus domino, kokią naudą Lietuva gavo įstojusi į Europos Sąjungą. 

Vidurdienį išskridome į Volynės sritį, iš Rovno oro uosto automobiliu nu- 
vykome į Lucką. Tai Lietuvos Didžiosios Kunigaikštystės miestas, čia yra Gedi- 
mino sūnaus Liubarto pastatyta pilis, primenanti Trakų pilį. Kaip teigė istorikas 
Alfredas Bumblauskas, aš buvau antrasis Lietuvos vadovas po Vytauto Didžiojo 
apsilankęs Lucke. 


2006 metų lapkričio 16 diena, Doneckas. Šiandien lankomės Donecke. 
Miestas švarus, bet architektūra - nyki, daugiausia sovietinė. Mus apgyvendino 
neseniai statytame moderniame, Vakarų standartus atitinkančiame viešbuty- 
je. Susitikau su miesto vadovais, Donecko M. Tugan-Baranovskio universitete 
man buvo suteiktas garbės daktaro vardas. Atidariau Lietuvos garbės konsulatą, 
dalyvavau verslo forume. 

Valstybinis vizitas Ukrainoje. 


2006 metų lapkričio 20 diena, Vilnius. Dienai baigiantis priėmiau Lietuvos 
ambasadorių Ispanijoje Mečį Laurinkų. Bet kalbėjomės ne apie tarptautinius 
santykius, o apie padėtį Valstybės saugumo departamente. Jis ilgai vadovavo 
VSD, puikiai pažįsta šios įstaigos „virtuvę“. 


2006 metų lapkričio 21 diena, Vilnius. Seniai domiuosi istorijos dėstymu 
ir patriotiniu auklėjimu vidurinėse mokyklose. Kazlų Rūdoje vyksta istorijos 
mokytojų forumas, tad nutarėme ten nuvykti. 

Pirmiausia apsilankiau Garliavos Juozo Lukšos gimnazijoje. Čia įsikūręs pui- 
kiai dirbantis Rezistencijos studijų centras. Norėtųsi, kad ir kitose mokyklose 
būtų skiriama tiek dėmesio istorijai, pasipriešinimo laikotarpiui. Mokiniams 
kalbėjau apie patriotizmą, pareigas tėvynei ir jutau, kad mano žodžiai jiems 
skamba prasmingai. 

Kazlų Rūdoje susitikau su trijų apskričių mokytojais. Iš vakaro peržvelgiau 
net šešis skirtingoms klasėms skirtus istorijos vadovėlius ir buvau priblokštas. 
Paviršutiniškai pažerti faktai. Kai kurie vadovėliai - padrikų žinių kratinys. Ša- 
lia Jono Basanavičiaus gali aptikti Leonido Brežnevo pavardę, užsimenant apie 
Steponą Kairį kažkodėl prisimintas ir Michailas Gorbačiovas. Pagalvojau, kad 
jei man būtų tekę mokytis iš tokių vadovėlių, vargu ar gimnazija būtų įkvėpusi 
mane atsidėti lietuvybei. Tai ir pasakiau pedagogams. Jie pritarė, kad reikia rim- 
tai reformuoti istorijos dėstymą mokyklose. 

Dalyvavau ir vienoje istorijos pamokoje. Maloniai nustebino ir mokytojos 
pedagoginiai sugebėjimai, ir mokinių žinių lygis. Matyt, patyrę, talentingi peda- 
gogai gali puikiai perteikti istorijas žinias ir stokodami gerų istorijos vadovėlių. 


2006 metų lapkričio 23 diena, Stambulas-Praha-Vilnius. Dalyvauju Pa- 
saulio ekonomikos forume Stambule, kuris šįkart rengiamas dviejose vietose — 
antroji dalis vyks Šveicarijoje, Davose. Svarbiausia diskusijų tema — energetika. 
Lietuva jau kelerius metus nuo Rolando Pakso laikų nebuvo kviečiama į šį ren- 
ginį. Dabar tenka susigrąžinti prarastas pozicijas. Savo kalboje pristačiau Lietu- 
vos energetikos problemas ir galimybes, kalbėjau apie ES bendros energetinės 
politikos svarbą. 

Susitikęs su tvirta ranka savo šalį valdančiu Turkijos ministru pirmininku 
Recepu Tayyipu Erdoganu, aptariau energetinio saugumo problemas. Pašne- 
kovo prašiau atkreipti dėmesį į sudėtingą Gruzijos padėtį - iškilusi grėsmė, kad 
Rusija žiemą gali nutraukti dujų ir naftos tiekimą ir pakirsti viso regiono politinį 
stabilumą. 

Grįžtant nutiko nemalonus nesusipratimas Prahos oro uoste. Čekai suma- 
nė mūsų visiškai nedidelei delegacijai surengti patikrą. Suprasčiau, jeigu įprasti 
saugumo reikalavimai mums būtų taikomi einant bendru keleivių srautu. Ta- 
čiau tikrinti vidurnaktį iš VIP salės išėjusią vyriausybinę delegaciją, lydimą ap- 
saugos pareigūnų... Teko įteikti čekams notą. 


2006 metų gruodžio 13 diena, Vilnius. Iš ryto išsikviečiau ministrą pir- 
mininką Gediminą Kirkilą dar kartą aptarti 2007 metų biudžeto, kurį Seimas 
patvirtino gruodžio 7 dieną. Pirmiausia pasveikinau premjerą su šiuo politiniu 
Vyriausybės laimėjimu. Esant dabartiniam jėgų pasiskirstymui Seime, tai buvo 
labai nelengva. Tačiau vien priimti biudžetą maža. Pakartojau, ką buvau sakęs ir 
anksčiau: nėra kokybinių pokyčių asignavimų struktūroje, biudžeto lėšos nenu- 
kreipiamos siekti konkrečių rezultatų. 

Kalbėjomės ir apie mokesčių mažinimą. Aš siūlau gyventojų pajamų mokes- 
tį mažinti iki 20 procentų ir nustatyti vadinamąsias „Sodros“ mokesčio lubas. 

Priminiau premjerui ir amžinas biurokratijos bei korupcijos problemas. 
Įtampos tai nesukėlė. G. Kirkilas pritarė, kad kol šiuo požiūriu neįvyks persilau- 
žimas, niekas esmingai Lietuvos gyvenime nepasikeis. 

Vėliau susitikau su JAV lietuvių bendruomenės atstovais. Jie su Seimo specia- 
liąja komisija svarsto, kokią išeitį, Konstituciniam Teismui iš esmės uždraudus 
dvigubą pilietybę, dar galima rasti. Žinau, kaip skaudžiai tai išgyvena JAV lietuviai. 
Prisimenu, kaip ir pats piktinausi 1990 metais Aukščiausiajai Tarybai sumanius 
nepripažinti per visus okupacijos dešimtmečius mūsų išsaugotos Lietuvos pilie- 
tybės. Tuomet sakiau: „Ne jie mums suteikė pilietybę, ne jie iš mūsų ją ir atims.“ 

Patikinau JAV lietuvių bendruomenės atstovus, kad gerai suprantu jų jaus- 
mus, ir pažadėjau padaryti viską, kas įmanoma. Neturime teisės lengvabūdiškai 
švaistytis ir taip negausios savo tautos žmonėmis. Tarsiuosi su konstitucinės tei- 
sės specialistais ir atitinkamai pataisysime įstatymus, gal net teks parengti Kons- 
titucijos pataisas, bet, manau, dvigubos pilietybės problemą įmanoma išspręsti. 


PASTABOS PARAŠTĖSE 


Dvigubos pilietybės užsienio lietuviams problema neišspręsta iki šių dienų, 
nors ir buvo pateikta įvairių siūlymų, kaip tai būtų galima padaryti. Per Sei- 
mo ir prezidento rinkimų kampanijas politikai dalijo pažadus išeivijai, kad 
sutvarkys šį reikalą, bet realiai nieko nedarė. Suprantama, dėl to būta daug 

nusivylimo, net ir man teko išgirsti priekaištų, kad nepakankamai stengiuosi 
padėti užsienio lietuviams, siekiantiems įgyti teisę į dvigubą pilietybę. Tačiau 
Konstitucinis Teismas aiškiai pasakė, kad tai įteisinantis įstatymas prieštarautų 
Konstitucijai. Ko gero, nėra kitos išeities, kaip referendumu keisti atitinkamą 
jos straipsnį, bet turbūt nedaug vilties, kad balsuoti ateitų, kaip reikalaujama, 
daugiau nei pusė balsavimo teisę turinčių žmonių. Gerbdami Konstituciją, tu- 
rime susitaikyti, kad mūsų šalyje turėti dvigubą pilietybę gali būti leidžiama tik 
retos išimties atveju, nors mažėjant Lietuvos gyventojų skaičiui tokia nuostata 
tautai ir nėra naudinga. 


2006 metų gruodžio 15 diena, Briuselis. Dalyvavau Europos Vadovų Tary- 
bos posėdyje. Svarstyta tolesnė bendrijos plėtra. Deja, visiškai ignoruotos Rytų 
Europos šalys. Kritikavau ES pasirinkimą visą dėmesį skirti tik Balkanų regiono 
reikalams. Priminiau, kad 60 milijonų žmonių, gyvenančių teritorijoje nuo Bal- 
tarusijos iki Gruzijos, trokšta priklausyti laisvų, demokratinių šalių bendrijai. 
ES turi aiškiai pasakyti, kad jie laukiami ir jų lūkesčiai ateityje išsipildys. 


2006 metų gruodžio 17 diena, Vilnius. Kauno Prezidentūroje paminėtos 
prezidento Kazio Griniaus gimimo 140-osios metinės. Kalbėtojai buvo trys — 
profesoriai Egidijus Aleksandravičius ir Antanas Kulakauskas bei aš. Preziden- 
tūroje beveik netilpo visi norintieji prisiminti Kazį Grinių. 

Man teko laimė daugelį metų asmeniškai bendrauti su prezidentu, mat su jo sū- 
numi buvome gimnazijos laikų draugai. Šis iškilus žmogus man buvo tolerancijos, 
demokratiškumo, pagarbos artimui, idealizmo ir meilės savo kraštui pavyzdys. 


2006 metų gruodžio 20 diena, Vilnius. Sukviečiau teisėsaugos ir kitų insti- 
tucijų atstovus aptarti korupcijos pavojų vykdant žemės reformą. Griežtai nuro- 
džiau nedelsiant atsižvelgti į žmonių pasipiktinimą ir taisyti padėtį. Pasakiau, kad 
asmeniškai kontroliuosiu, kas yra daroma. Įpareigojau pareigūnus baigti žemės 
reformą, kaip ir buvo planuota, iki kitų metų gruodžio 31 dienos. 


2006 metų gruodžio 21 diena, Vilnius. Iš ryto priėmiau Valstybės saugumo 
departamento generalinį direktorių Arvydą Pocių ir po pokalbio priėmiau jo 
atsistatydinimo pareiškimą. Netrukus surengėme spaudos konferenciją ir išdės- 
čiau, kaip vertinu padėtį VSD ir politikierių sukeltą mėnesių mėnesius kursto- 
mą skandalą. 

PASTABOS PARAŠTĖSE 


Esu įsitikinęs, kad dirbtinai išpūstas vadinamasis VSD skandalas, o iš tikrų- 
jų — Seimo politikų priekabiavimas ilgam sutrikdė šios valstybei labai svar- 
bios institucijos darbą, gerokai pakenkė jos autoritetui, net turėjo neigiamą 
tarptautinį atgarsį. Galima sakyti, kad ir prabėgus keleriems metams, kai ra- 
šau šias pastabas, padaryta žala šalies saugumui tebejaučiama, visuomenės 
pasitikėjimas VSD neatkurtas, nors spėjo pasikeisti ir Seimas, ir Vyriausybė, 
ir prezidentas. Tokią kainą Lietuvai tenka mokėti už kai kurių politinių jėgų 
nešvarius žaidimus ir grupelės politikierių asmenines ambicijas. Vieni, matyt, 
siekė įgyti didesnę įtaką VSD, turėti galimybę panaudoti partiniams intere- 
sams operatyvinę informaciją, kiti gal norėjo tiesiog atkeršyti šios institucijos 
vadovams. Ypač stengėsi Seimo Nacionalinio saugumo ir gynybos komite- 
tas - sistemingai puolė VSD, reikalaudamas pateikti 12 operatyvinių pažymų, 
nors tai daryti draudžia įstatymas. 

Man, prezidentui, turėjusiam teisę susipažinti su įslaptinta informacija, 
buvo parodytos tos sveiku protu sunkiai suvokiamas politines aistras kėlusios 
pažymos. Nieko sensacingo ten neaptikau - prirašyta visokių prielaidų, gandų, 
spėlionių, bet absoliučiai nepagrindžiant faktais, įrodymais, todėl joks teismi- 
nis tyrimas nebūtų įmanomas. Net nesiėmiau visko, kas ten surašyta, skaityti 
iki pabaigos — buvo gaila laiko. Grąžinau pažymas VSD vadovams ir pasiūliau 
kreiptis į teismą, kad leistų jas viešinti. Nežinau, kodėl iki šiol tai nepadaryta, 
jei partijos mano, kad tautai reikia žinoti, kas ten rašoma. 


2006 metų gruodžio 24 diena, Kūčių vakaras, Vilnius. Pirmą kartą Kūčias 
sutinkame vieni du su Alma. Nėra net mūsų šeimininkės. Būtų visiškai jauku 
švęsti ir mums dviem, bet lyg tyčia Alma sirguliuoja - bronchitas, balso stygų 
uždegimas. Gydytojai draudžia jai išeiti iš namų. Į Bernelių mišias Arkikatedro- 
je vyksiu vienas. Gerai, kad dar spėjome Lietuvos žmonių sveikinimą Kalėdų 


proga įrašyti pirmiau, nei Alma sunegalavo. 
Už lango Kalėdų nejusti. Sniego nėra, kur ne kur net matyti žaliuojančios 


žolės lopinėliai. Viename televizijos reportaže mačiau, kad Dzūkijos miškuo- 
se grybaujama, randama voveraičių. Esą Kūčių stalui žmonės pasirinks šviežių 


grybų. Atrodo, susipainiojo metų laikai... 
Painiava ne tik gamtoje, bet ir galvose. Prisėdęs šį vakarą prie dienoraščio 

pamačiau, kiek mažai įrašų po vizito į Stambulą, nors prabėgo mėnuo. Ir nesa- 
kytum, kad buvo mažai įvykių. Greičiau priešingai, bet dažnai ranka nekildavo 
rašyti apie tai, kas vyksta šalyje, nes kažkaip nesinorėjo išlieti ant popieriaus 
savo jausmų. 

Šį mėnesį Lietuvoje kunkuliavo partinės aistros dėl VSD, Seimas skendo skan- 
dalo „tyrime“ ir, atrodo, nieko daugiau neveikė. Slegia nesiliaujantis senų politinių 
sąskaitų suvedinėjimas, galbūt kai kam tai būdas paslėpti savas nuodėmes. 

Žinoma, VSD reikia reformuoti, ankstesnis vadovas Arvydas Pocius jau 
buvo nepajėgus to padaryti. Tačiau reformuoti nereiškia griauti, o tai vyksta. 
Net mūsų sąjungininkai, labai gerai vertinę Lietuvos saugumo tarnybos pro- 
fesionalumą, dabar yra sunerimę. Savo rankomis griauname tai, ką sukūrėme, 
Maskvai ir jos vietiniams talkininkams iš džiaugsmo trinant rankas. 

Seimo Nacionalinio saugumo ir gynybos komitetas savo darbo neatliko ir tik 
suskaldė visuomenę. Visokie rašeivos ir tariami „analitikai“ per radiją ir spau- 
dą begėdiškai manipuliavo žmonių jausmais. Susidarė neįtikėtinos sąjungos: 
griaudami VSD, konservatoriai susidėjo su paksistais ir Viktoro Uspaskicho 
darbiečiais!!! Man sunkiausia suprasti Andrių Kubilių - nejau valdžios troški- 
mas užtemdė sveiką protą? O apie ponią Rasą Juknevičienę nė nekalbu - ši, 
atrodo, visiškai prarado ir garbę, ir sąžinę. 

Negana to, šiomis dienomis Seimas priėmė dar ir niekam tikusias, net pavo- 
jingas Policijos įstatymo pataisas. Viešai pareiškiau, kad vetuosiu, nes galime 
netekti daugybės profesionaliai ir sąžiningai dirbančių pareigūnų. 

O ko vertas Seimo Užsienio reikalų komiteto sprendimas nepritarti Anta- 
no Valionio skyrimui ambasadoriumi į Argentiną? Vėl sukliudė jam klijuojama 
„rezervisto“ etiketė. Neseniai visa Lietuva ir net patys konservatoriai vadino jį 
vienu geriausių, jei ne pačiu geriausiu, užsienio reikalų ministrų per atkurtos 
nepriklausomybės metus. Taip ir norisi paklausti: „Ponai seimūnai, ar tik jūsų 
neištiko proto užtemimas?“ Apie sąžinę net nėra ko kalbėti. Vien dėl partinių 
ambicijų ir savanaudiškų interesų kai kurie „superpatriotai“ drabsto žmogų 
purvu. Geriau pasižiūrėtų į veidrodį. Norisi atsiprašyti A. Valionio už tokį gė- 
dos jausmą praradusių žmonių elgesį. 

Šiandien Kūčių vakaras, norisi visiems linkėti ramybės, bet tenka melsti: „Vieš- 
patie, apšviesk politikams protus, neleisk egoizmui įsiviešpatauti jų sielose.“ 

Matau, kad tautoje daug gėrio, bet kažkodėl niekas apie tai nekalba, nerašo. 
Ieškoma tik blogio, kapstomasi purve. Ir tuomet dar klausiama: kodėl tiek daug 
žmonių emigruoja iš Lietuvos? Ko stebėtis, kai viešojoje erdvėje įsivyrauja pa- 
nieka žmogui, nepakantumas, nepagarba kitokioms mintims, pažiūroms? 

Slogios mintys Kūčių vakarą verčia dar skaudžiau išgyventi netektis. Staiga 
vienas po kito savo žemišką kelionę baigė man artimi žmonės: dr. Jonas Valaitis, 
dr. Jonas Adomavičius ir brangus mūsų šeimos bičiulis Anatolijus Milūnas. Visi 
trys bus laidojami Čikagoje gruodžio 27-ąją... 

Jų įnašas į lietuvišką veiklą niekuomet nebus pamirštas. Su jais dirbau ne 
vieną dieną. Sunku šiandien rašyti jiems nekrologą. Tik tariu: „Sudie..“ 


2006 metų gruodžio 25 diena, Vilnius. Tylios ramios šventės. Almos svei- 
kata gerėja. Skaitome, klausomės muzikos... 


2006 metų gruodžio 31 diena, Vilnius. Baigėsi metai. Vis niekaip neateina 
žiema. Kur turi baltuoti sniegas, žaliuoja žolė. Politinis gyvenimas pagaliau irgi 
aprimo. 

Paskelbti Metų žmogaus rinkimų rezultatai. „Lietuvos rytas“ 2006-ųjų žmo- 
gumi paskelbė mane, „Kauno diena“ tai daro jau penktą kartą iš eilės. 

Tačiau tai mažai džiugina. Paskutinėje šįmet spaudos konferencijoje klau- 
siamas žurnalistų, kaip vertinu praėjusius metus, atsakiau, kad jie patys juos jau 
įvertino savo rašiniais, o aš, pritardamas jų žodžiams, galiu tik pridurti: tegul 
geriau kitąmet 2006-ųjų aistros ir pykčiai nutyla. 


200 7.ieji 


2007 metų sausio 1 diena, Vilnius. Naujųjų metų sutiktuvių vakarą pradė- 
jome Operos ir baleto teatre. Žiūrėjome Piotro Čaikovskio baletą „Gulbių eže- 
ras“. Labai tinka naujametei nuotaikai, buvome sužavėti. Džiugino ir žiūrovų 
gausa. Salė - pilnutėlė, dalis žmonių baletą žiūrėjo net stovėdami. 

Po spektaklio nuvykome į „Stiklius“. Prie stalo sa mumis 2007-uosius sutiko 
premjeras Gediminas Kirkilas sa žmona Liudmila ir Operos ir baleto teatro va- 
dovas Gintautas Kėvišas su žmona. 


2007 metų sausio 3 diena, Vilnius. Susipažinau su Specialiųjų tyrimų 
tarnybos ir Valstybės saugumo departamento vadovų Povilo Malakausko ir 
Arvydo Pociaus man pateiktu Ūkio ministerijos sekretoriaus Aniceto Ignoto 
veiklos tyrimo protokolu. Stvėriausi už galvos. Akis bado jo neskaidrūs, net 
aiškiai korupciniai ryšiai su „Rubicon“ bendrove nuo 2003 metų. A. Ignotui 
esą buvo mokamas nuolatinis atlygis. STT turi duomenų, kad nuo 2003-iųjų 
birželio „Rubicon“ vadovas Andrius Janukonis A. Ignotui kas mėnesį mokėjo 
po 10 tūkstančių litų, o tų pačių metų sausio 23-iąją neva išmokėjo net 100 
tūkstančių litų. Ko gero, buvo įveltas ir ūkio ministras Vytas Navickas. Daryta 
įtaka „Lietuvos energijos“ sprendimams. Matyt, atsidėkojant A. Ignoto dukrai 
Aušrai perduota bendrovės „Vėjų spektras“ 300 tūkstančių litų vertės akcijų. 
Nustatyta, kad A. Ignotas savo ir žmonos vardu atidarė sąskaitą Latvijos banke 
„Unibank“, į kurią pervesta pusė milijono litų. 

Perskaitęs šį protokolą, nedelsdamas paskambinau ministrui pirmininkui 
Gediminui Kirkilui ir pasakiau, kad siunčiu kurjerį perduoti jam šios medžiagos. 
Pareiškiau, jog norėsiu su juo susitikti, nes turime tučtuojau reaguoti į specialių- 
jų tarnybų atskleistus faktus. Be to, pranešiau premjerui girdėjęs, kad A. Ignotas 
mėgina kenkti mūsų susitarimams su lenkais tiesti elektros tiltą į Lenkiją. 

Štai tau ir naujųjų metų pradžia! 


2007 metų sausio 4 diena, Vilnius. Didžiąją dienos dalį praleidau Kaune. Ro- 
tušėje man buvo įteiktos miesto garbės piliečio regalijos, nors kai sužinojau, kad 
rengiamasi skirti man tokį apdovanojimą, prašiau mero Arvydo Garbaravičiaus 
perduoti savivaldybės tarybai mano prašymą nesvarstyti šio klausimo. Nepaklau- 
sė, o atsisakydamas suteiktos garbės būčiau parodęs nepagarbą kauniečiams. 

Nudžiugau, kad ceremonija buvo skoninga, be pompastikos, trumpa, su mu- 
zikine dalimi. 

Prieš šias iškilmes padėjau gėlių prie Nežinomo kareivio kapo ir apžiūrėjau 
Vytauto Didžiojo karo muziejų. Buvau priblokštas. Seniai miesto valdžiai prie- 
kaištauju, kad muziejaus rūmai apleisti. Bet nemaniau, jog iš vidaus pastatas at- 
rodo dar liūdniau nei iš išorės. Didžiosios salės vaizdas tiesiog tragiškas, sienos 
sutrūkinėjusios, stogas leidžia vandenį. 

Mane lydėjusiems miesto valdžios atstovams ir krašto apsaugos ministrui 
Juozui Olekui (jo vadovaujama ministerija nuo šių metų administruoja muzie- 
jų) pasakiau, kad gėda taip apleisti šį tautos ir valstybingumo simbolį. J. Olekas 
garantavo, kad pinigai remontui jau skirti, darbai netrukus prasidės ir iki 2009-ųjų 
Karo muziejus vėl švytės. Duok Dieve! Netikusi ir administravimo sistema. Už 
Karo muziejų atsakingos Krašto apsaugos bei Kultūros ministerijos ir dar Kau- 
no savivaldybė, o kai trys auklės, vaikas — be galvos. 


2007 metų sausio 6 diena, Vilnius. Alma išskrido į Čikagą. Pagal mūsų pla- 
ną aš turėčiau prisidėti po 7 dienų ir drauge tris savaites atostogautume mūsų 
tradicinėje vietoje - Meksikoje, Ikstapoje. Gal pavyks. Bet nerimsta politinės 
aistros dėl VSD generalinio direktoriaus skyrimo. Jas dar pakaitino Vytautas 
Landsbergis, per televiziją pareiškęs, kad šiemet bus bandoma menkinti Prezi- 
dento institucijos autoritetą. Tik nepasakė, kas menkins. Galima pamanyti, kad 
aš pats to imsiuos ir tai siejama su naujo VSD vadovo skyrimu. Nerimauju, kad 
mano atostogomis gali būti pasinaudota kaip pretekstu kaltinti mane nesirūpi- 
nant valstybės reikalais, nors visus metus neatostogavau nė vienos dienos. Mat 
įsiplieskė vasario 25-ąją įvyksiančių savivaldos rinkimų kampanija, o kiek čia 
truks, kai užvirs ir kova dėl svarbiausio prizo - Seimo! 


2007 metų sausio 9 diena, Vilnius. Konservatoriai ir pirmiausia Andrius 
Kubilius viešai mane spaudžia, kad skirčiau naują Valstybės saugumo departa- 
mento vadovą. Esu kaltinamas, jog prisidedu prie kai kurių politikų mėginimų 
nuslėpti tiesą apie VSD nuo Seimo ir visuomenės ir todėl delsiu skirti šios insti- 
tucijos vairą ryžtingai į savo rankas galintį perimti generalinį direktorių. 
Nutariau, kad metas padaryti galą tokiam bjauriam politikavimui. Susitiksiu 
su VSD padalinių vadovais, pareigūnais, pareikšiu jiems tvirtą paramą atliekant 
savo pareigas ir pareikalausiu, kad Seimas panaikintų slaptumo žymą doku- 
mentams, kuriais remdamasis padarė kritines išvadas apie saugumo darbą. Te- 
gul visuomenė įsitikina savo akimis, ką tokio „baisaus“ sužinojo parlamentinio 

tyrimo komisija. Tik taip galima sustabdyti tolesnį VSD griovimą, kurį tęsia 
konservatoriai. 

Sutariau, kad šiandien vakare pas mane į namus atvažiuos Specialiųjų tyri- 
mų tarnybos vadovas Povilas Malakauskas ir aptarsime padėtį VSD. 

Šiandien susitikau ir su keturiais kandidatais į Aukščiausiojo Teismo Civi- 
linių bylų skyriaus pirmininko postą. Tai taip pat labai jautri, politinę įtampą 
kelianti tema, nes įvairios grupuotės mėgina prastumti savus kandidatus, o ypač 
nedžentelmeniškai elgiasi AT pirmininkas Vytautas Greičius. 

Pastarosiomis dienomis nutrūko Rusijos naftos tiekimas Lenkijai ir Vokie- 
tijai per Baltarusiją. Pavakare paskambinau prezidentui Lechui Kaczynskiui. 
Sutarėme, kad poryt atskrisiu į jo vasaros rezidenciją Juratoje aptarti padėties ir 
vakare grįšiu namo. 

P. S. Septintą vakaro pas mane atvažiavo P. Malakauskas. Kalbėjomės ketu- 
rias valandas. Jis papasakojo, kad kai kurie Seimo nariai mėgina daryti įtaką STT 
darbuotojams, tiriantiems korupcijos bylas. 

Nemažai kalbėjomės ir apie VSD. P. Malakauskas man visiškai pritarė, kad 
jau išsisėmusį skandalą politikieriai toliau kursto tikėdamiesi taip pelnyti dau- 
giau rinkėjų dėmesio savo partijai per artėjančius savivaldos rinkimus. Jis sakė, 
kad juodu su A. Kubiliumi nuo senų laikų yra geri draugai, bet dabar jis nesu- 
pranta, koks velnias apsėdo šį žmogų. Jie susitarę susitikti po poros dienų. 

Paklausiau P. Malakausko, ar jis nesutiktų vadovauti VSD. Atsakė, kad neturi 
jokio noro. Vis dėlto tęsiant pokalbį pažadėjo, kad, jei nerasiu kito mane tenki- 
nančio kandidato, jis imtųsi šių pareigų, bet tik iš pareigos jausmo, norėdamas 
man pagelbėti. 


2007 metų sausio 10 diena, Vilnius. Prastai išsimiegojau, nes ilgai skaičiau 
namo parsivežtas Seimo Nacionalinio saugumo ir gynybos komiteto VSD tyri- 
mo stenogramas. Net buvo gėda skaityti - akis badė mūsų seimūnų siaurakak- 
tiškas partiškumas, žemas intelektas, kai kurių - ir visiškas bukumas. Perskaitęs 
šiuos tekstus nusprendžiau, kad reikia iš ryto būtinai nuvažiuoti į VSD būstinę 
susitikti su institucijos vadovybe. 

Kalbėjomės porą valandų. Seime liudiję pareigūnai sakė, kad jaučiasi įžeis- 
ti. Jie stengėsi dalykiškai atsakinėti į parlamentarų klausimus, bet niekam to 
nereikėjo. Jei VSD pareigūnų atsakymai skambėjo ne taip, kaip norėjo NSGK 
nariai, jų tiesiog nebuvo klausomasi, negana to, dar ir tyčiojamasi laidant vi- 
sokias replikas. 

Kalbėdamas vengiau kritikuoti ir VSD, ir Seimą, tik padėkojau pareigūnams 

už jų darbą valstybei ir raginau ramiai dirbti toliau. Dar pridūriau, kad neverta 
labai imti į širdį politikų viešų, pernelyg politizuotų pareiškimų. 

Išvykdamas iš VSD, manęs laukusiam gausiam žurnalistų būriui pasakiau, 
kad siūlysiu Seimui visą NSGK tyrimo medžiagą viešai paskelbti Lietuvos žmo- 
nėms. Tačiau kiek vėliau sužinojau, kad tie patys seimūnai, kurie kaltino mane 
susikompromitavusių pareigūnų dangstymu, šiandien Seime garsiausiai šaukė, 
jog negalima nieko viešinti, nes neva tai prieštarauja įstatymui. 

Įvertinęs politinę situaciją, nusprendžiau neskristi į Čikagą, kaip buvau nu- 
matęs, sausio 14 dieną. Jeigu Seimas baigs rudens sesiją sausio 18-ąją, tuomet 
ir prisidėsiu prie Almos jau Ikstapoje. Jei išvykčiau atostogauti anksčiau, turbūt 
būčiau apkaltintas kone valstybės išdavimu. 


2007 metų sausio 11 diena, ketvirtadienis, Vilnius. Numatytą susitikimą 
Lenkijoje su prezidentu Lechu Kaczynskiu teko atidėti, nes prieš keletą dienų 
persišaldęs Palangoje pasigavau balso stygų uždegimą. Vakar visą vakarą ir 
per naktį mėginau gydytis, bet bergždžiai - balso neatgavau. Nutarėme keisti 
planus. Į Varšuvą kelioms valandoms nuskrisiu ateinantį trečiadienį, sausio 
17-ąją. Pabendravęs su prezidentu L. Kaczynskiu, per Frankfurtą iškeliausiu į 
Čikagą, o kitą rytą - į Ikstapą. Dabar svarbiausia iki Sausio 13-osios minėjimo 
atgauti balsą... 


2007 metų sausio 12 diena, Vilnius. Vakar parlamentarai prieštaravo mano 
siūlymui viešinti NSGK tyrimo medžiagą, bet šiandien Seimo valdyba staiga 
pakeitė nuomonę ir man pritarė. Pakviečiau valdybos narius atvykti pasitarti 
dėl saugumo institucijų darbo parlamentinės kontrolės, kad nepasikartotų pa- 
našios istorijos, kaip dabar su VSD. Noriu pasikalbėti ir apie Seimo bendradar- 
biavimą su manimi ir mano įstaiga. 


2007 metų sausio 13 diena, Vilnius. Lietuva prisimena Sausio 13-ąją. Man 
ši data — dvasinės stiprybės šaltinis. Tačiau šiandien jau girdėti ir abejonių šio 
minėjimo prasmingumu. Gal todėl, kad nesugebame deramai paminėti Sausio 
13-osios? 

Man labiausiai rūpi jaunoji karta. Tokiomis datomis reikėtų pasinaudoti ug- 
dant jaunuomenės patriotizmą, istorijos suvokimą. Ar gerai moksleiviams per 
pamokas paaiškinama Sausio 13-osios prasmė? Nepakanka surengti mokyklose 
formalų šios datos minėjimą. Juk dar tiek daug šių įvykių liudininkų. Reikia juos 
kviesti į mokyklas, išradingiau minėti Sausio 13-ąją. 

Visą dieną dalyvavau įvairiuose renginiuose, o į vakarą dar susitikau su Šve- 
dijos užsienio reikalų ministru Carlu Bildtu. Daugiausia kalbėjomės apie ener- 
getikos problemas. 


2007 metų sausio 15 diena, Vilnius. Dešimtą ryto į Prezidentūrą atvyko 
Seimo valdybos nariai. Svarbiausia pokalbio tema buvo parlamentinė saugumo 
struktūrų kontrolė. Išsakiau savo požiūrį ir apgailestavau, kad Seimo Nacionali- 
nio saugumo ir gynybos komiteto VSD veiklos tyrimo išvados ne tik nepadėjo 
išspręsti realių problemų, bet vien daro didelę žalą šios įstaigos veiklai ir dar 
labiau supriešina visuomenę. Pareiškiau manąs, kad šis politinis žaidimas, susi- 
jęs su VSD, pradėtas tikintis padaryti įspūdį rinkėjams artėjant savivaldos, o po 
pusantrų metų - ir Seimo rinkimams. 

Aiškiai pasakiau, kad pasigendu ir normalaus, dalykinio Prezidentūros ir 
Seimo bendradarbiavimo. Pasižadėjome stiprinti mūsų ryšius. Sutarėme ir ką 
reikėtų daryti su VSD veiklos tyrimo medžiaga - ji bus perduota prokuratūrai 
ir ši spręs, ką galima skelbti viešai. Svarbiausia, kad pagaliau baigtųsi partiniai 
žaidimai VSD tema. 

Baigiantis susitikimui kreipiausi į pašnekovus ragindamas negriauti Prezi- 
dento institucijos autoriteto, nes prabėgus porai metų galbūt kuris nors jų sėsis 
į mano kėdę, o bus pats savo rankomis pakenkęs šio posto prestižui. Andrius 
Kubilius puikiai suprato, kad būtent jam skiriu šiuos žodžius, ir visą laiką, kol 
kalbėjau, vengė pažvelgti man į akis. Būtent jo vadovaujama partija kelia visuo- 
menėje sumaištį, tikėdamasi, kad tai padės sutelkti savo rinkėjus. 

O bjauriausiai elgiasi Rasa Juknevičienė. Šiandien per spaudos konferenciją 
ji kaltino kone visą pasaulį. 

Šiandien nuvykau vakarienės į JAV ambasadoriaus Johno Cloudo rezidenci- 
ją. Per pokalbį jis išsakė susirūpinimą, kad Seime sukeltas triukšmas nepakenk- 
tų VSD veiklos efektyvumui. Pabrėžęs, kad tai mūsų šalies vidaus reikalas, jis 
sakė tikįs, jog nebus padaryta žalos Lietuvos ir JAV saugumo įstaigų bendra- 
darbiavimui. 


2007 metų sausio 17 diena, Varšuva. Belvederio rūmuose susitikau su 
Lenkijos prezidentu Lechu Kaczynskiu. Kalbėjomės apie santykius su Rusija, 
jos energetinę politiką. 

Pasikeitėme nuomonėmis ir apie ES problemas. L. Kaczynskio nuomone, 
pirmininkaujančiai Vokietijai bus nelengva tęsti bendrijos plėtrą, kai nepatvir- 
tinta ES Konstitucija, o artėjant Prancūzijos prezidento rinkimams šios valstybės 

politika darosi sunkiai nuspėjama. Tačiau mano pašnekovas teigiamai vertino 
kanclerės Angelos Merkel politiką Lenkijos atžvilgiu. 

Sutarėme laikytis bendros pozicijos dėl dujotiekio tiesimo Baltijos jūros 
dugnu. Išgirdau tvirtą L. Kaczynskio žodį, kad Lenkija prisidės prie naujos ato- 
minės elektrinės Ignalinoje statybos. 

Prisijungus ir delegacijoms, nutarėme dar iki vasaros Varšuvoje surengti 
tarptautinę konferenciją energetikos klausimais, į kurią bus kviečiami visų ša- 
lių - nuo Skandinavijos iki Pietų Kaukazo - vadovai. 

Susitikimas su L. Kaczynskiu buvo labai sėkmingas, o atostogų planus tu- 
rėjau nukelti. Planavau tiesiai iš Varšuvos skristi į Čikagą, bet teko grįžti į Vil- 
nių. Mat prieš išskrendant į Lenkiją paskambino Seimo pirmininkas Viktoras 
Muntianas ir prašė atidėti atostogas, nes rytoj parlamentarai greičiausiai priims 
Savivaldybių įstatymo pataisas. Reikia, kad aš jas pasirašyčiau, antraip jos neįsi- 
galios ir sugrius savivaldos rinkimai. 

Turėjau spėti informuoti Almą, kad nelauktų manęs sutartu laiku. Pavyko 
perspėti jau beveik jai sėdant į lėktuvą Čikagos oro uoste. 


2007 metų sausio 19 diena, Čikaga. Vakar jau kone artėjant vidurnakčiui 
Seimas priėmė planuotus įstatymų pakeitimus ir baigė rudens sesiją. Paskelbta 
pertrauka iki kovo 10 dienos. Pasirašiau jau naktį į Prezidentūrą atvežtus įsta- 
tymus ir planavau šiandien iš ryto per Frankfurtą skristi į Čikagą, o iš ten - į 
Ikstapą. Tačiau vėl teko keisti planus. Naktį Vakarų Europoje siautėjo audra, 
Berlyne net yra aukų. Likus vos kelioms valandoms iki kelionės sužinojome, 
kad Frankfurto oro uoste atidėta šimtai skrydžių. Nėra jokių garantijų, kad ir 
mano reisas į Čikagą įvyks laiku. Vis dėlto man pasisekė: sužinojome, kad lėk- 
tuve, skrendančiame iš Amsterdamo į Čikagą, dar yra pora laisvų vietų. Skubiai 
pakeitėme bilietus ir vakare jau nusileidome O'Hare'o oro uoste. 


2007 metų vasario 6 diena, Ikstapa. Nepastebimai pralėkė dvi savaitės ir 
trys dienos Ikstapoje. Gal todėl, kad čia tarsi niekas nesikeičia, viskas kaip per- 
nai, užpernai... Toks pats puikus oras, tie patys žmonės, kaip ir per kiekvienas 
mūsų atostogas Meksikoje. Ir ta pati dienotvarkė. 

Pirmiausia pusryčiai terasoje stebint, kaip už golfo laukų putoja į pakrantę 
atsimušusios Ramiojo vandenyno bangos, kaip pirmieji saulės spinduliai per- 
kopia mūsų buveinę supančius kalnus. Papusryčiavus — pokalbiai telefonu su 
Vilniumi, elektroninio pašto ir faksu atsiųstų dokumentų skaitymas. Ateina ne 
tik Lietuvos spaudos apžvalgos, bet ir raštai, kuriuos turiu pasirašyti. O po šių 

darbų - jau tik saulė, vanduo, knyga ir malonus bendravimas su senais bičiuliais 
iš Čikagos, Mičigano, Detroito, Los Andželo. Ir taip diena po dienos. Laikas lyg 
ir sustojęs, bet tirpsta nejučia. 

Tik šį kartą namo grįšime kitaip nei ankstesniais metais. Šiandien su Alma 
skrendame į San Fransiską, kur sa mūsų laukiančia delegacija iš Lietuvos ir gru- 
pe verslininkų pradėsime kelių dienų vizitą JAV. 


2007 metų vasario 7 diena, San Fransiskas. Esu pirmasis Lietuvos preziden- 
tas, apsilankęs San Fransiske. Mieste praleidome tik vieną dieną, todėl susitikimas 
vijo susitikimą - bendravau ir pietavau su verslo atstovais, vėliau skaičiau paskaitą 
Užsienio reikalų taryboje, iš ten vykau susitikti su San Fransisko meru Gavinu 
Newsomu, o vakare artėjančios Vasario 16-osios proga surengėme priėmimą. 

JAV verslininkai labai domėjosi aukštųjų technologijų plėtra Lietuvoje, mez- 
gė pažintis su mūsų verslo atstovais. Lietuvos garbės konsulas San Eransiske 
Dennis Garisonas sakė, kad norinčiųjų dalyvauti darbo pietuose su manimi 
buvo daugiau nei vietų, nors svečiams patiems reikėjo apmokėti sąskaitas. 

Nors ir smulkmena, bet maloni: viena mane saugojusi Slaptosios tarnybos 
agentė, pasirodo, buvo George'o W. Busho apsaugos komandos narė jam lan- 
kantis Lietuvoje. Prabėgo jau keleri metai, bet ji vis dar labai šiltai prisiminė 
viešnagę mūsų šalyje. 

Vakare į priėmimą „Fairmont“ viešbutyje atėjo ir daugiau nei 300 San Fran- 
siske gyvenančių lietuvių. Nemaža jų dalis — šiais laikais atvykę jauni žmonės, 
bet jau spėję JAV sėkmingai įsikurti. Vis dėlto daugelis sakė norį kada nors atei- 
tyje sugrįžti į Lietuvą... 


2007 metų vasario 8 diena, Vašingtonas. Apžiūrėti San Fransisko neliko 
laiko. Tiesa, ankstesniais laikais aš čia esu buvęs ne kartą. Laukė kelionė per visą 
žemyną į Vašingtoną. Atvykome tik vienuoliktą vakaro, apsistojome istorinia- 
me „Renaissance Mayflower“ viešbutyje. Mus pasitiko ir sklandžia lietuvių kal- 
ba pasveikino jo vadybininkas Robertas Nagys, puikiai pasirengęs mūsų atvyki- 
mui - prie įėjimo plevėsavo Lietuvos vėliavos, mūsų kambarius puošė geltonų, 
žalių ir raudonų gėlių puokštės. 


2007 metų vasario 9 diena, Vašingtonas. Iš ryto skaičiau paskaitą Wood- 
row Wilsono centre apie saugumo problemas ir Europos kaimynystės politiką 
politologams ir žurnalistams, o prieš vidurdienį atvykome į Arlingtono kapi- 
nes padėti vainiko prie Nežinomo kareivio kapo. Ne pirmą kartą tai dariau, bet 

šįsyk buvau nustebintas ceremonijos iškilmingumo. Nuo įvažiavimo į kapines 
visu keliu kas 10 metrų stovėjo ginkluotas karys, prie paminklo išrikiuotos ka- 
riuomenės vėliavos, o dedant vainiką nugriaudėjo 21 pabūklo salvė. 

Grįžus į viešbutį, manęs aplankyti atvažiavo kadenciją baigęs Lenkijos pre- 
zidentas Aleksanderis Kwašniewskis, šiuo metu dirbantis vizituojančiu profe- 
soriumi Džordžtauno universitete. Pusantros valandos maloniai bendravome, 
aptarinėjome dabartinę politinę padėtį Rytų Europoje, kalbėjomės apie Lietu- 
vos ir Lenkijos santykius. 

Vakare JAV Baltijos fondas drauge su Suomijos ambasada mūsų garbei su- 
rengė priėmimą. 


2007 metų vasario 10 diena - Almos gimtadienis, Vašingtonas. JAV 
pirmoji ponia Laura Bush atsiuntė Almai baltų rožių puokštę, o iš ryto ją pasvei- 
kino ir įteikė gėlių visa mūsų delegacija. Tuomet aš atskleidžiau ilgai saugotą 
paslaptį - padovanojau savo brangiausiajai knygą apie ją - „Alma“. Ji kurį laiką 
nė nesusigaudė, ką laiko rankose... 

Tuomet prasidėjo darbas. Jungtinio Baltijos ir Amerikos nacionalinio ko- 
miteto konferencijoje skaičiau pranešimą apie energetinio saugumo problemas 
diplomatams, JAV Valstybės departamento pareigūnams, žurnalistams ir Balti- 
jos tautų bendruomenių atstovams. Vėliau nuvykau į Lietuvos ambasadą. 

Lankiausi čia daugybę kartų, šiame pastate praleidau nemažai laiko, bet šį- 
syk buvau sujaudintas. Ambasada dabar remontuojama. Sakyčiau, tai net ne 
remontas, o kapitalinis perstatymas. Nepakeistos lieka tik pastato sienos. Ap- 
žiūrinėjant ambasadą užplūdo prisiminimai. 

Negaliu pamiršti pirmojo apsilankymo šiame pastate 1956 metais, kai mano 
suburta lietuvių jaunimo iniciatyvinė grupė parengė JAV prezidentui Dwightui 
Eisenhoweriui adresuotą peticiją, kuria reikalavome nutraukti Lietuvos okupa- 
ciją. Iš pradžių su surinktais 40 tūkstančių žmonių parašais atvykome pas tuo- 
metį ambasadorių Povilą Žadeikį. Žvelgiau į tas pačias sienas, kurios netrukus 
pasikeis, ir buvo sunku patikėti, kad jau prabėgo penki dešimtmečiai nuo pir- 
mojo apsilankymo šiame pastate. Ir anuomet net mintis negalėjo šmėkštelėti, 
kad po pusės amžiaus aš čia stovėsiu jau atstovaudamas laisvai Lietuvai ir įmū- 
rysiu į sieną kapsulę, įamžinančią ambasados pastato rekonstrukcijos pradžią. 

Vakare, 18 valandą, „Mandarin Oriental“ viešbutyje dalyvavome mūsų gar- 
bei surengtoje vakarienėje. Buvęs JAV prezidento Jimmy Carterio padėjėjas 
nacionalinio saugumo klausimais Zbigniewas Brzezinskis man įteikė Baltijos 
regiono 2007 metų valstybininko apdovanojimą. 

Tačiau man, ko gero, didžiausią įspūdį paliko Almai gimtadienio proga skirti 
sveikinimai. Ji buvo tiesiog apipilta gėlėmis ir pilna žmonių salė galingai už- 
traukė „Happy birthday“. Vakare dalyvavo daug mūsų bičiulių, specialiai iš kitų 
miestų atskridusių į Vašingtoną. 


2007 metų vasario 11 diena, sekmadienis, Vašingtonas. Rytoj laukia 
priėmimas Baltuosiuose rūmuose, o šiandien daugiausia bendravau su JAV lie- 
tuviais. Lankiausi lietuviškose mišiose Vašingtono bazilikoje, kurioje mūsų tau- 
tiečių pastangomis įrengta Šiluvos Marijos koplyčia. Po mišių nuvykome į Jono 
Pauliaus II centrą minėti Vasario 16-osios. Maloniai šnekučiavomės maždaug 
su 300-400 minėjime dalyvavusių lietuvių. 


2007 metų vasario 12 diena, Vašingtonas. Iš viešbučio Lietuvos ir JAV 
vėliavėlėmis papuoštu limuzinu pajudėjome be dešimties minučių dešimtą 
ryto. Net sunku suskaičiuoti, kiek kartų, įskaitant mano tarnybos JAV aplinkos 
apsaugos agentūroje dešimtmečius, esu buvęs Baltuosiuose rūmuose. Šį kartą 
važiuoju drauge su Alma. 


JAV prezidentas George'as W. Bushas su žmona Laura aprodo Baltuosius rūmus 


prezidentui Valdui Adamkui ir poniai Almai. 

Prieš įeidami į Ovalųjį kabinetą pasirašėme Baltųjų rūmų svečių knygoje. Su 
prezidentu George'u W. Bushu ir pirmąja ponia Laura Bush susitikome kaip su 
senais draugais. Vėl maloniai prisiminėme jų viešnagę Vilniuje, bet daugiausia 
kalbėjomės tarptautinėmis temomis. JAV prezidentas dėkojo už Lietuvos indė- 
lį kovojant su terorizmu Afganistane, aptarėme regiono energetinio saugumo, 
demokratijos plėtros į Rytus ir, žinoma, dvišalio bendradarbiavimo temas. 

Pokalbis truko gerokai ilgiau, nei buvo numatyta. Jau ir anksčiau esame taip 
šiltai bendravę. Alma su Laura Bush atsisveikindamos net išsibučiavo. Kiek 
graudu, kad George'o W. Busho kadencija eina į pabaigą. Turbūt tai mūsų pas- 
kutinis susitikimas Baltuosiuose rūmuose, nors tikriausiai dar turėsime progų 
pasimatyti tarptautiniuose forumuose. 


2007 metų vasario 14 diena, Vilnius. Vos spėjome išlipti iš lėktuvo Vilniuje 
ir tarsi įkritome į tamsią niūrią duobę. Jau oro uoste mūsų laukiantys žurnalistai 
apipylė tokiais klausimais, kad teliko tik žagtelėti. 

Niekas nesidomėjo, kaip vyko susitikimas su JAV prezidentu George'u 
W. Bushu, apie ką kalbėjome, kaip vertinu pokalbius su kitais galingiausios pa- 
saulyje šalies politikais ir verslo atstovais. Apie tai - nė vieno klausimo! Buvo 
domimasi tik kodėl į JAV skrido vienas ar kitas asmuo, kas apmokėjo knygos 
„Alma“ leidybą. Net sunku patikėti, kad mūsų žurnalistika tokia provinciali ir 
bulvarinė. Kas vyksta pasaulyje - visiškai neįdomu, reikia tik skandalų, kad ir iš 
piršto laužtų! 


2007 metų vasario 26 diena, Vilnius. Vakar įvyko savivaldybių tarybų rin- 
kimai. Vis menksta rinkėjų aktyvumas - balsavo mažiau nei 40 proc. piliečių. 
Smarkiausia kova vyko Vilniuje. Kiek čia išpilta purvo! Dar labiau sukrečia tai, 
kas vyksta po rinkimų. Aiškaus laimėtojo nėra. Socdemai, konservatoriai, pak- 
sistai, darbiečiai dabar derasi, nekreipdami jokio dėmesio nei į politinius ir mo- 
ralės principus, nei į rinkėjus, mėgindami sulipdyti koaliciją bet kokia kaina, 
kad tik galėtų perimti valdžią sostinėje. 

Žiūrėjau kelias televizijos diskusijų laidas, kuriose dalyvavo partijų vadai. 
Visi gyrėsi, kad būtent jų partija laimėjo rinkimus. Pralaimėjusiųjų nėra. Gal 
tikrai, jei, nekreipiant dėmesio į rinkėjų valią, sudarinėjami sandėriai, lipdomos 
keisčiausios koalicijos, kad tik pavyktų gauti mero kėdę. O kiek visokių kalbė- 
tojų per radiją ir televiziją žodžiais vis kūrė pilietinę visuomenę. Tik dabar jų 
negirdėti, nes iš tikrųjų jie visą laiką „kūrė“ vien tik sumaištį visuomenėje ir 
dabar gavo, ko norėjo. 

2007 metų vasario 28 diena, Vilnius. Vakar susitikau su Kaliningrado sri- 
ties gubernatoriumi Georgijumi Bosu. Opių temų neaptarinėjome, laikėmės 
diplomatinio mandagumo. Vis dėlto susitikimas nebuvo vien formalus. Rado- 
me bendrą kalbą, svarstydami Kuršių marių ir nerijos gamtos apsaugos proble- 
mas. Kaliningrado gubernatoriui priminiau, kad reikia kuo skubiau mažinti į 
Nemuną nutekamuosius vandenis leidžiančio Tilžės celiuliozės kombinato 
taršą. Kalbėjomės ir apie kultūrinį bendradarbiavimą, prašiau remti lietuviškas 
mokyklas Kaliningrado srityje. Visais klausimais, atrodo, buvau suprastas, tik 
ne viskas gubernatoriaus valioje. 


2007 metų kovo 1 diena, Vilnius. Susitikau su premjeru Gediminu Kirki- 
lu aptarti naujo VSD direktoriaus kandidatūros. Pasinaudojęs proga pareiškiau 
nepasitenkinimą, kad kai kurie ministrai leidžia sau viešai diskutuoti Lietuvos 
užsienio politikos klausimais, nors tai ne jų kompetencija, ir net drįsta išsakyti 
mūsų šalies pozicijos neatitinkančias mintis dėl padėties Irake ar santykių su 
Baltarusija. 

Pasisakiau ir dėl dvigubos pilietybės. Vyriausybė nusprendė sudaryti atskirą 
darbo grupę, kuri „ypatingo ryšio su Lietuva“ pagrindu siūlytų tik išeiviams su- 
teikti privilegiją turėti dvigubą pilietybę. Pasakiau, kad tai visiškai nepriimtina 
ir net įžeidžia išeiviją. Patariau sudaryti konstitucinės teisės specialistų komi- 
siją, kuri rastų būdą, kaip visiems lietuviams leisti išsaugoti Lietuvos pilietybę 
būnant ir kitos šalies piliečiu. 

Vyksta viešos ir slaptos derybos dėl Vilniaus mero posto. Paksistai, atro- 
do, net suskaldė socialdemokratus, nes jų partijos Vilniaus skyriaus vadovas 
Algirdas Paleckis slapta derasi su Rolandu Paksu. Niekas nenori kalbėtis su 
Artūru Zuoku, kurio frakcijos balsų pakaktų valdančiajai koalicijai sudaryti 
ir be paksistų. 


2007 metų kovo 3 diena, Vilnius. Politiniai žaidimai dėl Vilniaus valdymo 
tęsiasi. A. Paleckis praėjusią naktį pasirašė susitarimą su R. Paksu, kuriuo šiam 
numatomas sostinės mero postas. Konservatoriai grasina, kad prie tokios koa- 
licijos nesijungs ir net nerems Vyriausybės, o tuomet jai grėstų griūtis. Neaiški 
A. Brazausko pozicija. G. Kirkilas šiandien ryte paskambino man telefonu ir ga- 
rantavo, kad socialdemokratai A. Paleckio susitarimo su R. Paksu nepripažins. 


2007 metų kovo 6 diena, Vilnius. Prieš išvykdamas į Vienoje rengiamą ESBO 
konferenciją susitikau su premjeru G. Kirkilu ir aptarėme Lietuvos poziciją tuo 

pat metu vykstančiame Europos Vadovų Tarybos posėdyje, kuriame jis atsto- 
vaus mūsų šaliai. Briuselyje bus diskutuojama apie klimato atšilimą skatinan- 
čios atmosferos taršos mažinimą. Lietuvai tai nekelia didelių problemų, bet kai 
kurios kitos valstybės priešinasi siūlymams imtis skubių priemonių. 

Aš Vienoje kreipsiuosi į ESBO tarybą ir prašysiu remti Lietuvos kandidatūrą 
vadovauti šiai organizacijai 2010 metais. 


2007 metų kovo 8 diena, Viena. Po susitikimo Hofburgo rūmuose su Euro- 
pos saugumo ir bendradarbiavimo organizacijos nuolatinės tarybos pirminin- 
ku Carlosu Sinchezu de Boado buvau pakviestas pasakyti kalbą 56 valstybių 
atstovams ir išdėstyti Lietuvos užsienio politikos gaires bei pirmininkavimo 
ESBO programą, jei mūsų šalis būtų išrinkta atlikti šią misiją 2010 metais. 
Man baigus kalbėti, valstybių ambasadoriai išsakė Lietuvos kandidatūros 
vertinimus. Visi ligi vieno atsiliepimai buvo teigiami, remiantys mūsų šalį. 
Nekantraudamas laukiau, ką pasakys Rusijos ambasadorius. Jis kalbėjo diplo- 
matiškai palankiai, nors aiškiai nepasisakė nei už, nei prieš tai, kad Lietuva pir- 
mininkautų ESBO 2010 metais. 

Labai stipriai Lietuvos kandidatūrą rėmė Vokietijos, Ispanijos, Prancūzijos, 
Kanados, JAV atstovai. Bet ypač karštai mus palaikė GUAM (Gruzija, Ukraina, 
Azerbaidžanas, Moldova) susivienijimo šalys. 

Iš Hofburgo rūmų nuvykau susitikti su Austrijos prezidentu Heinzu Fi- 
scheriu. Mes dažnai susitinkame tarptautiniuose renginiuose, visuomet šiltai 
bendraujame. Pasikalbėjome akis į akį apie padėtį ES, energetikos problemas. 
Austrijos prezidentas itin domėjosi mūsų santykiais su Rusija ir Baltarusija. Pa- 
kviečiau jį apsilankyti Lietuvoje. 

Jungtinių Tautų būstinėje susitikau su tarptautinės branduolinio saugumo 
organizacijos TATENA generaliniu sekretoriumi Mohamedu ElBaradei. Pa- 
pasakojau jam apie Lietuvos planus drauge su Latvija, Estija ir Lenkija statyti 
atominę elektrinę Ignalinoje. Sulaukiau pažado remti mus visais branduolinės 
energetikos klausimais. 

Susitikau ir su Jungtinių Tautų narkotikų kontrolės biuro direktoriumi An- 
tonio Maria Costa. Diskutavome apie padėtį Afganistane. Prisipažinsiu, susiti- 
kimas paliko nekokį įspūdį. Neatrodo, kad energingai kovojama su narkotikų 
gamyba Afganistane, neregėti šiuo požiūriu jokios pažangos. 


2007 metų kovo 11 diena, Vilnius. Lietuvos nepriklausomybės atkūrimo 
17-osios metinės. Visko būta per šiuos metus: įkvepiančio pasiaukojimo ir 

atgrasaus savanaudiškumo, augimo ir smukimo, kūrybinio entuziazmo ir pikty- 
biško griovimo, net apgaulės ir vagysčių. Kai ką pavyko pasiekti, bet skaudina, 
kad nepadarėme daugiau, svarbiausia - buvo galima sumažinti skurdą. Gal tuo- 
met ir žmonių noras išvykti svetur nebūtų toks stiprus. 

Vis dėlto, sakydamas sveikinimo kalbą Seime, vengiau kalbėti negatyviai, 
nors padėtis Vilniuje po savivaldybių rinkimų kelia daug liūdnų minčių. Manau, 
pamintos demokratijos taisyklės. Kam reikia rinkimų, jei partijos, nepaisyda- 
mos rinkėjų valios, užkulisiuose tarsi turguje derasi, kam atiteks mero, viceme- 
rų postai? Tiesa, nė viena politinė jėga negavo daugumos, bet negi būtina susi- 
dėti su susikompromitavusiu R. Paksu ir jo partija, net su kalėjime sėdėjusiais 
asmenimis? Taip ir norisi klausti: „Ouo vadis, Lietuva?“ - „Kur eini, Lietuva?“ 

Ne pirmą kartą peržvelgiau metinį pranešimą. Nesu patenkintas. Reikės dar 
sykį perrašyti. 


2007 metų kovo 13 diena, Vilnius. Kalbėjausi su JAV ambasadoriumi Joh- 
nu Cloudu. Vienintelis puikius Lietuvos ir JAV santykius kiek temdantis klau- 
simas - gyvenamųjų namų statyba neva buvusių žydų kapinių teritorijoje. Dėl 
tos statybos protestuoja Amerikos žydai, gaunantys informacijos iš savo tautie- 
čių mūsų šalyje. Pasakiau, kad nuodugniai ištirsime, ar ten tikrai buvo kapinės, 
ir tuomet spręsime, ką daryti. 


2007 metų kovo 14 diena, Vilnius. Nerimstant aistroms dėl Valstybės sau- 
gumo departamento generalinio direktoriaus skyrimo, pakviečiau Seimo frak- 
cijų vadovus aptarti naujos parlamento sesijos darbų ir kartu pasikalbėti apie 
mano pasirinktą kandidatą vadovauti VSD. Rytoj Povilo Malakausko kandida- 
tūrą Seimui pristatysime oficialiai. Esu įsitikinęs, kad jis bus patvirtintas, nors 
nelengvai. 

Vėliau paskambinau Lenkijos prezidentui Lechui Kaczynskiui pasitarti 
energetikos klausimais prieš jo kelionę į Kazachstaną ir Vokietiją. Laikėmės 
bendros nuomonės, kad reikėtų susitikti ir su Ukrainos prezidentu Viktoru Juš- 
čenka. Ketiname į Varšuvoje vyksiančią tarptautinę konferenciją energetikos 
klausimais sukviesti regiono valstybių vadovus ir parengti energetinio saugumo 
strategiją. 


2007 metų kovo 15 diena, Vilnius. Laikinai einantis VSD vadovo pareigas 


Arvydas Pocius, kalbėdamas Seime, paaiškino, kodėl nepateikė parlamentinės 
komisijos reikalaujamų pažymų, ir pareiškė, kad kai kurie parlamentarai jam 

darė spaudimą, net grasino. Po tokio pareiškimo Seimas atsisakė pritarti mano 
teikimui jį atleisti ir pareikalavo aiškintis jo išsakytus kaltinimus. Tai sukėlė vi- 
sišką sumaištį. Tiek valdančioji koalicija, tiek opozicija blaškosi. Aišku, mano 
pasiūlyta naujo VSD generalinio direktoriaus Povilo Malakausko kandidatūra 
kol kas negali būti svarstoma. Seimo narių veiksmus lemia vien partinė priklau- 
somybė ir jų partijų žaidžiami politiniai žaidimai. Atrodė, kad pagaliau VSD 
gaus naują vadovą ir galės normaliai dirbti. Bet buvau per didelis optimistas... 


2007 metų kovo 16 diena, Vilnius. Intrigų mėgėjams dabar tikra šienapjū- 
tė. Susiskambinau su A. Pociumi. Jis garantavo, kad, kalbėdamas Seime, rėmėsi 
operatyviniais duomenimis ir gali, laikydamasis įstatymų, juos pateikti. 

Pasikalbėjęs su premjeru, nutariau pirmadienį, kovo 19-ąją, šaukti Valstybės 
gynybos tarybos posėdį. A. Pocius turi pateikti visą turimą medžiagą. Gal tai 
padarys galą nesiliaujančioms intrigoms, nors gali lėkti ne viena galva. O šiuo 
metu svaidomasi kaltinimais, užgauliojimais ir grasinimais. Visuomenė toliau 
skaldoma ir klaidinama. 

Vakar kone naktį man paskambinęs LTV komentatorius Audrius Siauruse- 
vičius ramino: „Prezidente, nesijaudinkite, pagaliau jie visi apsinuogino, viskas 
bus gerai.“ Tačiau negaliu nesinervinti. Juk politikieriai (svarbiausia — kai ku- 
rie patys buvę kagėbistai) begėdiškai griauna valstybę. Paskambinau premjerui 
G. Kirkilui. Jis man visiškai pritaria: negalima leisti ir toliau taip ardyti šalies 
saugumo pamatų. 


2007 metų kovo 18 diena, Vilnius. Susitikę su premjeru sutarėme, kad 
rytoj per Valstybės gynybos tarybos posėdį mėginsime atskleisti nešvarius 
partijų žaidimus, kenkiančius šalies saugumui. Puoselėju viltį, kad A. Pocius 
išdrįs pateikti visą surinktą medžiagą, nekreipdamas dėmesio, kuriai partijai ji 
bus žalinga. 


2007 metų kovo 19 diena, Vilnius. Įvyko Valstybės gynybos tarybos posė- 
dis. Buvo numatyta posėdžiauti valandą, užtrukome tris. Svečių teisėmis buvo 
pakviesti Andrius Kubilius (kad konservatoriai nešūkautų, neva jiems už nuga- 
ros rezgamas sąmokslas) ir generalinis prokuroras Algimantas Valantinas (kad 
girdėtų, kas kalbama, nors vis viena visą medžiagą reikalausiu perduoti Gene- 
ralinei prokuratūrai). 

Pradėjau posėdį pareikšdamas, kad partijos savanaudiškais politiniais išskai- 
čiavimais griauna VSD, pakerta pasitikėjimą pareigūnais, skleidžia žiniasklai- 

doje ne tik tikrus, bet ir išgalvotus faktus ir jau neįmanoma atskirti, kur tiesa, 
o kur klastotė. Pabrėžęs, kad negalima leisti ir toliau taip elgtis, paprašiau VSD 
vadovo pateikti surinktą informaciją. 

Nors buvo pateikta vaizdinės ir rašytinės medžiagos bei pokalbių telefonu 
įrašų, jaučiuosi nusivylęs. Nebuvo ant stalo padėta įrodymų, patvirtinančių 
Arvydo Pociaus Seime pasakytus žodžius. Juk jis kalbėjo, kad kažkas kažkam 
sumokėjo 100 tūkstančių eurų už užsienį dominančią informaciją apie „Ma- 
žeikių naftą“, kad Seimo Nacionalinio saugumo ir gynybos komiteto pirmi- 
ninkas Algimantas Matulevičius nuslėpė savo bendradarbiavimo su KGB fak- 
tą. Bet kur įrodymai? 

Po ilgų aiškinimųsi pareikalavau, kad VSD visą medžiagą perduotų Gene- 
ralinei prokuratūrai, o ši įvertintų jos svarbą ir patikimumą. Pakartojau, kad tik 
įvertintų ir skubiai informuotų mane, o ne pradėtų ilgalaikį ikiteisminį tyrimą, 
kurio rezultatų nesulauktume metų metus. Tuomet aš apsispręsiu dėl tolesnio 
VSD vadovo darbo. 

Posėdis politinių aistrų nenumaldė. Bjauriai elgiasi A. Kubilius. Valstybės 
interesai jam paskutinėje vietoje, svarbiausia — partinė demagogija. Nors pra- 
šiau visų posėdyje dalyvavusių asmenų nekomentuoti mūsų diskusijų ir dar 
labiau nekaitinti visuomenės, jis visą dieną laksto iš radijo laidos į laidą ir daro 
pareiškimus, viską tempdamas ant savo kurpalio. Vis labiau aiškėja, kad konser- 
vatoriai nori sugriauti Vyriausybę ir tuomet ateiti „gelbėti Lietuvos“. 


2007 metų kovo 20 diena, Vilnius. VSD vakare man į namus atvežė Algi- 
manto Matulevičiaus archyvinę KGB bylą. Nedelsdamas sėdau skaityti. Yra ir 
jo pildytos anketos, kur į klausimus, ar turėjęs ryšių su KGB, visur atsako nei- 
giamai. Susidariau nuomonę, bet viešai jos nereikšiu. Tegul sprendžia atsakingi 
pareigūnai. Manau, jie turės, ką pasakyti. 

Prieš vidurnaktį paskambino Gediminas Kirkilas. Jo stovykloje daug įtam- 
pos. Konservatoriai kelia ultimatyvius reikalavimus, o neįvykdžius grasina 
neberemti mažumos Vyriausybės. G. Kirkilas pasiryžęs kietai laikytis ir nesi- 
leisti šantažuojamas. 


2007 metų kovo 21 diena, Vilnius. Spauda rašo, kad iš A. Matulevičiaus 
turi būti atimta teisė susipažinti su slapta informacija. Bet Seimo valdyba 
atidėjo sprendimą, nes Viktoras Muntianas, Andrius Kubilius ir dar keli jos 
nariai skrenda į Romą minėti Europos Sąjungos sutarties pasirašymo 50-ųjų 
metinių. 

Vilniuje ši sukaktis buvo minima prie Rotušės. Manęs ten laukiantys žur- 
nalistai puolė klausinėti apie VSD reikalus. Pasakiau, kad visi privalo laikytis 
įstatymų, o Seimo nariai turi elgtis ypač atsakingai ir nekelti sumaišties. 


2007 metų kovo 23 diena, Vilnius. Palyginti ramią savaitę pagyvino Rutos 
Lee (Rūtos Kilmonytės) atvykimas į Vilnių. Ji paskutinį kartą Lietuvoje lankėsi 
prieš dešimtmetį. Pernai apdovanojau ją ordinu ir šiandien buvo proga iškil- 
mingai įteikti. Sveikindamas Rutą Lee, pabrėžiau jos nuopelnus tėvynei, nes ji 
nuolat Holivude primindavo, kad Lietuva siekia laisvės. Tai buvo ypač svarbu 
tais laikais, kai ten vyravo kairiosios pažiūros ir kino žvaigždžių pasaulyje buvo 
kone blogas tonas kalbėti apie kažkokias okupacijas. 


2007 metų kovo 24 diena, Briuselis-Berlynas. Europos Sąjunga mini įkū- 
rimo S0-ties metų sukaktį. Beveik tuo pat metu šis jubiliejus švenčiamas Romo- 
je, Briuselyje ir Berlyne. 

Šiandien po pietų atskridau į Briuselį ir tiesiai iš oro uosto nuvykau į Karališ- 
kąjį teatrą, kur Liuksemburgo simfoninis orkestras atliko Beethoveno Devintą- 
ją simfoniją. Po koncerto delegacijos vyko į Belgijos karaliaus Alberto II rūmus. 
Ten susitikau su ES minėjime dalyvavusiais valstybių vadovais. 


Europos Sąjungos įkūrimo 50-mečio minėjimas. Berlynas, 2007 m. kovo 24 d. 

Berlyne Vokietijos prezidentas Horstas K6hleris šį vakarą surengė šventinę 
vakarienę, į kurią buvau pakviestas ir aš. Belgijos ministras pirmininkas Guy 
Verhofstadtas pasiūlė skristi drauge jo lėktuvu. 

Prie vakarienės stalo sėdėjau su ministru pirmininku Tony Blairu, Vokieti- 
jos kanclere Angela Merkel, Liuksemburgo premjeru Jeanu-Claude'u Juncke- 
riu, Čekijos prezidentu Vžclavu Klausu, Portugalijos premjeru Josė Sėcratesu. 
Daug kalbėjomės apie ES ir Rusijos santykius. Nustebau, kad Angelos Merkel 
požiūris į Vladimiro Putino politiką jau gerokai kritiškesnis. Be to, Vokietijos 
kanclerė ėmė rodyti daugiau šilumos Lietuvai. Nesakyčiau, kad ir per ankstes- 
nius susitikimus ji būtų nusiteikusi priešiškai, bet tenkindavosi labiau formaliu 
diplomatiniu mandagumu. Dabar per dvi valandas trukusią vakarienę ji kalbė- 
josi labai draugiškai ir dėmesingai. 


2007 metų kovo 27 diena, Vilnius. Žinodamas, kad Lenkijos prezidentas 
Lechas Kaczynskis vyksta į Kazachstaną, paskambinau prezidentui Nursulta- 
nui Nazarbajevui ir pabrėžiau, kad Lietuva labai remia regiono energetinį bend- 
radarbiavimą ir yra suinteresuota naftos tiekimu iš jo šalies. Kalbėjomės kaip 
seni bičiuliai. 

Ryte netikėtai atėjo žinia, kad atsistatydina finansų ministras Zigmas Bal- 
čytis. Tuoj pat pakviečiau atvykti premjerą Gediminą Kirkilą. Nutarėme ne- 
skubėti skirti naujo finansų ministro, nes reikia parinkti pajėgų kandidatą, 
sugebėsiantį gerai valdyti biudžetą ir prižiūrėti, kad būtų skaidriai skirstomi 
ES paramos pinigai. 


2007 metų balandžio 6 diena, Vilnius. Seime nemažėja įtampa dėl Nacio- 
nalinio saugumo ir gynybos komiteto pirmininko A. Matulevičiaus išplatintos 
slaptos informacijos. Pakviečiau Seimo pirmininką V. Muntianą ir pareiškiau, 
kad tai dar labiau pakerta visuomenės pasitikėjimą parlamentu ir kitomis vals- 
tybės institucijomis, o dėl to atsakomybę turi prisiimti ir jis. Pagal statutą Sei- 
mo pirmininkas turėjo įgaliojimus spręsti dėl A. Matulevičiaus, bet, užuot tai 
padaręs, perleido iniciatyvą valdybai. O ši - visiškai šališka ir politizuota, nieko 
nuspręsti nepajėgi. V. Muntianas prisiėmė kaltę, bet kokia iš to nauda? 

Pavakary man skambino Gruzijos prezidentas Michailas Saakašvilis. Apta- 
rėme padėtį Ukrainoje. 


2007 metų balandžio 10 diena, Vilnius. Į Vilnių keletui valandų atskri- 
do Lenkijos prezidentas Lechas Kaczynskis. Susitikome aptarti mūsų bendrų 

energetikos projektų, „Via Baltica“ greitkelio tiesimo problemų ir suderinti po- 
zicijų dėl ES ir Rusijos sutarties. Lenkija ketino ją vetuoti todėl, kad rusai neį- 
sileidžia iš Lenkijos importuojamas mėsos. Lietuva prisidėtų prie šio veto, nes 
Maskva jau nuo praėjusių metų liepos nutraukė naftos tiekimą vamzdynu neva 
dėl naftotiekio „Družba“ gedimų. 

Keletą kartų pakartojau L. Kaczynskiui klausimą: „Kaip elgsis Lenkija?“ Ir 
vis viena aiškaus atsakymo neišgirdau. Susidaro įspūdis, kad lenkai atsisako 
savo ankstesnės griežtos pozicijos. Sutarėme, kad L. Kaczynskis man dar pa- 
skambins telefonu. 


2007 metų balandžio 12 diena, Vilnius. Ketverius metus Seimas negalėjo 
susitarti dėl dujų įstatymo. Pagaliau priėmė, atsiuntė man pasirašyti, bet kone 
visi — įskaitant ir daugumą Seimo narių - kalba, kad įstatymas blogas. Su- 
interesuoti dujininkai, žinoma, ragina pasirašyti, tačiau net Vyriausybė siūlo 
vetuoti. 

Sukviečiau pasitarimą. Po poros valandų diskusijų vienbalsiai sutarėme, kad 
įstatymas taisytinas. Tačiau jei vetuosiu, Seime vėl jis ilgam įstrigs vien dėl pro- 
cedūrinių reikalavimų. Reikalai greičiau pajudėtų, jei įstatymo pataisas pateiktų 
Vyriausybė. Tad geriausia bus įstatymą pasirašyti, o Vyriausybė iš karto teiks ir 
jo pataisas. Taip sutaupysime laiko ir kartu bus pasirūpinta visuomenės interesu 
vadovaujantis ES teisės reikalavimais. 

Beje, žurnalistai jau buvo parengę pranešimus, kad prezidentas vetuoja įsta- 
tymą. Jiems tereikėjo paspausti kompiuterio klavišą, ir iš anksto parašyti tekstai 
būtų nuskrieję į redakcijas. Mačiau jų ištįsusius veidus, kai per spaudos konfe- 
renciją buvo paskelbtas mano sprendimas. Tačiau žurnalistams tereikės tik pa- 
dirbėti perrašant tekstus. O tikru pykčiu liepsnos politikieriai, ne vienus metus 
talkinę visokioms „dujotekanoms“. 


2007 metų balandžio 14 diena, Vilnius. Algirdo Brazausko socialdemokra- 
tų sparnas viešai kalba, kad nutraukia susitarimą su konservatoriais ir pradeda 
derybas su darbiečiais. Tuo tarpu premjeras Gediminas Kirkilas pareiškė, kad 
toliau bendradarbiaus su Andriumi Kubiliumi ir partijų susitarimas tebegalioja. 
Jis vieši Ukrainoje, pasikalbėjome telefonu. G. Kirkilas mane patikino, kad jo- 
kių pasikeitimų nėra, A. Brazausko pareiškimas - tik jo asmeninė nuomonė. 
Tęsiasi politiniai manevrai dėl Vilniaus. Rolandas Paksas pareiškė, kad jau 
nepretenduoja į mero postą ir vietoj savęs siūlo savo partietį Juozą Imbrasą. Aiš- 
ku, kad tai jis daro ne iš geros valios. Tiesiog Algirdas Paleckis, už vicemero pos- 

tą žadėjęs R. Paksui socialdemokratų paramą, neteko trijų savo frakcijos narių 
balsų ir jau negali jam garantuoti pergalės renkant merą Vilniaus taryboje. Bent 
viena gėda Lietuvoje bus mažiau... 


2007 metų balandžio 16 diena, Vilnius. Jau gerą mėnesį svarstoma, kas 
parduos paksistams savo balsą Vilniaus taryboje renkant merą. Man didžiausią 
staigmeną pateikė kandidatavęs į prezidento postą liberalas Petras Auštrevičius. 
Jis netikėtai paragino liberalus sudaryti koaliciją su paksistais, o tai leistų J. Imb- 
rasui tapti sostinės meru. Negaliu suprasti šio jauno žmogaus. Kas tai - banalus 
karjerizmas? Jei P. Auštrevičius dar puoselėjo viltį ateityje vėl kandidatuoti pre- 
zidento rinkimuose, manau, pats laidoja savo politinę karjerą. Kas galės patikėti 
žmogumi, kuris vieną dieną skelbia esąs liberalas, o kitą jau sudaro sandėrį su 
paksistais? 

Man itin skaudu, kad tai liberalių pažiūrų, išsilavinęs žmogus, kurį laikiau 
perspektyviu politiku. Bet panašu, jog jis bus antroji jaunosios kartos politikų 
„auka“, Lietuvos politinių girnų sutrinta į miltus: iš pradžių A. Zuokas, dabar — 
P. Auštrevičius. 


2007 metų balandžio 19 diena, Vilnius. Šiandien perskaičiau metinį pra- 
nešimą. Atvykau į Seimą gerai nusiteikęs, nes žinojau, kad pasakysiu tai, ką 
privalau: ramiai, konstruktyviai, be kaltinimų, bet realiai vertindamas padėtį. 
Raginau parlamentarus, užuot tuščiai politikavus, imtis rimto įstatymų leidy- 
bos darbo, nes daugybė sumanymų nejuda iš vietos, o visuomenė vis labiau 
praranda pasitikėjimą valdžia. 

Tačiau apstulbino mūsų Seimo politinė kultūra, tiksliau, nekultūringumas. 
"Tai šiandien pabrėžia ir žiniasklaida. Tautos rinkti parlamentarai, pretenduo- 
jantys būti mūsų visuomenės pažiba, per prezidento metinį pranešimą skaitė 
laikraščius, kalbėjosi mobiliaisiais telefonais, šnekėjosi tarp savęs ir dar taip gar- 
siai, kad, stovėdamas tribūnoje, puikiai viską girdėjau. Sykį, netekęs kantrybės, 
lioviausi skaitęs ir paklausiau, ar man dar tęsti pranešimą. 

Vakarų šalyse neįmanoma įsivaizduoti tokios situacijos. Pusę šimtmečio 
turėjau galimybę stebėti, kaip JAV prezidentai skaito Kongrese metinius pra- 
nešimus. Net smarkiausi Baltųjų rūmų politikos oponentai atidžiai klausosi ir 
niekuomet sau neleidžia demonstratyviai užsiiminėti pašaliniais dalykais ir taip 
rodyti nepagarbą Prezidento institucijai. Jei amerikiečiams parodytum mūsų 
Seimo vaizdus prezidentui skaitant metinį pranešimą, jie būtų šokiruoti. 

2007 metų balandžio 20 diena, Vilnius. Žiniasklaida mirga mano metinio 
pranešimo komentarais. Nemažai noro sublizgėti išminties „deimančiukais“, 
bet, atrodo, ne visi net išgirdo, ką sakiau. Na, bent jau įsiūbavau diskusijas. Jau 
vien tai mūsų politinei pelkei gali išeiti į naudą. 


2007 metų balandžio 23 diena, Vilnius. Atėjo žinia: Maskvoje mirė Bo- 
risas Jelcinas. Spalvinga, prieštaringa asmenybė. Šio išskirtinio politiko veikla 
atspindi, kokiu vingiuotu ir duobėtu keliu XX amžiui baigiantis rusai mėgino 
išsiveržti iš komunistinės diktatūros. Tai ištisa epocha Rusijos ir net pasaulio 
istorijoje, bet ji baigėsi ne šiandien, o 2000-ųjų išvakarėse, kai B. Jelcinas pasi- 
traukė ir valdžios vairą perėmė Vladimiras Putinas. 

Vis dėlto B. Jelcino mirtis ir rusus, ir pasaulį verčia susimąstyti, kur link eina 
V. Putino Rusija. 


2007 metų balandžio 25 diena, Maskva-Vilnius. Sunki diena. Apie B. Jel- 
cino laidotuves nesinori rašyti. Gal kada vėliau... 

Skrisdami po laidotuvių iš Maskvos į Vilnių išsikalbėjome su Algirdu Bra- 
zausku. Pasikeitėme nuomonėmis apie vadinamąjį KGB rezervistų skandalą. 
Abu galvojame panašiai: visą šį triukšmą dirbtinai sukėlė viena politinė grupuo- 
tė, kuri tikisi taip mobilizuoti savo rinkėjus. Stulbinantys dvilypiai standartai: 
jei saviškis - užsimerkiama net prieš akivaizdžiausią, visiems žinomą bendra- 
darbiavimo su KGB faktą, o jei svetimas — iškart skelbiamas baisiausiu kagė- 
bistu, nors žmogus galėjo būti tik formaliai ir ne savo valia įrašytas į kažkokį 
rezervo sąrašą. 

A. Brazauskas prisiminė įdomių istorijų iš sovietinių laikų, kai jis jau dirbo 
Lietuvos SSR kompartijos pirmuoju sekretoriumi. Viena jų - apie R. Paksą šlo- 
vinusį žurnalistą Vytautą Matulevičių, Seimo Nacionalinio saugumo ir gynybos 
komiteto pirmininko Algimanto Matulevičiaus brolį. Esą grįžęs po mokslų Mask- 
voje į Vilnių, jis atėjo pas A. Brazauską į kabinetą ir pareiškė: „Mane į Lietuvą 
dirbti atsiuntė „Pravda“. Prašau sudaryti palankias darbo ir gyvenimo sąlygas“ 
Pasak A. Brazausko, visiems buvo aišku, kokį veikėją „Pravda“ galėjo atsiųsti 
dirbti į Vilnių, ypač kai jau buvo prasidėjusi mūsų dainuojanti revoliucija. 

Jis papasakojo ir daugiau panašių istorijų apie kai kuriuos dabartinius patriotus. 
O kiek dar galėtų papasakoti... Turbūt ne vieno tomo prireiktų viskam surašyti. 


2007 metų balandžio 26 diena, Vilnius. Prezidentūroje surengiau pasi- 
tarimą apie lietuviškų mokyklų padėtį Vilnijos krašte. Susidaro įspūdis, kad 

savivaldybės, kuriose dominuoja lenkai, savo tautiečių mokykloms parūpina 
geresnes patalpas, skiria daugiau valstybės lėšų nei lietuviškoms. Lietuviai mo- 
kytojai vengia atvirai apie tai kalbėti, bijodami dar labiau pabloginti padėtį. 

Tai patvirtino Rytų Lietuvos mokyklų tyrimas, kurį atliko Kauno technikos 
universiteto profesorius Gediminas Merkys. Reikia taisyti padėtį. Kalbėsimės ir 
su Rytų Lietuvos savivaldybių vadovais. 

Rytoj turiu pasirašyti arba vetuoti Seimo priimtas įstatymo „Dėl SSSR 
Valstybės saugumo komiteto (NKVD, NKGB, MGB, KGB) vertinimo ir šios 
organizacijos kadrinių darbuotojų dabartinės veiklos“ pataisas, kitaip sakant, 
naujas teisės normas dėl KGB rezervo karininkų liustracijos. Jau geras mėnuo, 
kai žiniasklaida, politikai, visuomenė ginčijasi šiuo klausimu. Neretai aistros 
kaitinamos ir piktavališkai, peržengiant kultūringų svarstymų ribas, stengiantis 
žūtbūt įrodyti savo teisybę. Todėl šis įstatymas labai supolitintas, juo aiškiai bus 
mėginama pasinaudoti susidorojant su politiniais oponentais. 

Puikiai suprantu: kad ir kaip pasielgsiu, - vetuosiu įstatymą ar pasirašy- 
siu, — vis viena kuri nors politinė jėga liks nepatenkinta ir kaltins mane arba 
pataikavimu dešiniesiems, arba simpatijomis KGB rezervistams. Vienintelė 
išeitis — kuo geriau savo sprendimą pagrįsti teisiniais argumentais. Todėl pa- 
kviečiau į Prezidentūrą žinomus teisės specialistus ir paprašiau jų pateikti įsta- 
tymo vertinimus. 

Diskusijos truko porą valandų. Aptartos galimos įstatymo įgyvendinimo pa- 
sekmės, nurodyta nemažai teisinių trūkumų, atkreiptas dėmesys į kai kurių for- 
muluočių neapibrėžtumą. Nekyla abejonių, kad įstatymas sukels visuomenėje 
tik dar didesnę sumaištį. Visi posėdžio dalyviai siūlė jį taisyti. Pataisas turėtų 
pateikti Vyriausybė. 

Pasakiau, kad, apsispręsdamas, ar vetuoti įstatymą, vadovausiuosi tik teisės 
reikalavimais ir savo sąžine. Bet neabejoju, kad sukelsiu kai kurių veikėjų pykčio 
bangą. 

Šiaip jau su KGB susijusios problemos turėjo būti išspręstos jau prieš dešimt 
metų, bet tuomet pristigo ir išminties, ir politinės valios, o dabar tuo naudojasi 
visokie politikieriai ir save politikos analitikais vadinantys rėksniai. Šie „patrio- 
tai“, įsitraukę į politinius žaidimus ar tenkindami savo ambicijas, tik demorali- 
zuoja visuomenę. 

PASTABOS PARAŠTĖSE 


Prabėgo dar keleri metai, o po Lietuvą tebeklaidžioja KGB šmėkla. Tai niekaip 
nesibaigia tik todėl, kad yra partijų, kurios šią kortą naudoja savo politiniuose 
žaidimuose, ir dar prisideda kai kurių asmenų noras numaldyti gal ne visai ra- 
mią savo sąžinę vaidinant pačius didžiausius patriotus. Šių intrigų kulminacija 
buvo vadinamasis KGB rezervistų skandalas. 

Kai buvo įnirtingai puolami tuomečiai aukšti valstybės pareigūnai — už- 
sienio reikalų ministras Antanas Valionis ir Valstybės saugumo departamento 
vadovas Arvydas Pocius, su specialistais pasiaiškinau, kas buvo tie KGB rezer- 
vistai. Mane patikino, kad universitetų karines katedras baigę ir sovietinės ka- 
riuomenės atsargos karininkų laipsnius gavę kai kurių specialybių absolventai 
būdavo automatiškai įtraukiami į KGB kariuomenės rezervą nė neklausiant jų 
sutikimo. Jokios šių asmenų kaltės neįmanoma rasti nė su žiburiu. Tačiau jų 
pavardės buvo nuolat linksniuojamos, keliama sumaištis, kad jie kažin ką ne- 
gero galėjo daryti sovietmečiu, nė nesistengiant aiškintis tiesos. 


2007 metų balandžio 27 diena, Vilnius. Šiandien daug laiko skyriau tarp- 
tautiniams reikalams. Iš ryto priėmiau Ukrainos parlamento pirmininką Olek- 
sandrą Morozą. Vėliau telefonu susisiekiau sa Moldovos prezidentu Vladimiru 
Voroninu. Mat mus pasiekė žinios, kad jis, nesulaukdamas aiškesnių paramos 
signalų iš ES, smarkiai spaudžiamas Maskvos, ima krypti jos pusėn. Man tiesiai 
pasiteiravus, prezidentas V. Voroninas tai neigė, nors pripažino, kad Kremlius 
neatsisako siekių dominuoti regione. Aš jam garantavau, kad Lietuva ir toliau 
visaip rems Moldovą plėtojant santykius su ES. Pakviečiau prezidentą artimiau- 
siu metu atvykti neoficialaus vizito į Vilnių. 

Po pietų grąžinau Seimui įstatymą dėl KGB rezervistų, nurodęs jo trūku- 
mus. Galiu įsivaizduoti, kokia kils isterija, kaip bus šaukiama: „Prezidentas — 
kagėbistų globėjas!“ 

Gerai, kad visų tų nesąmonių nereikės klausytis, nes po 15 valandos iš- 
skrendame į Romą. Prieš išvykdamas į oro uostą dar spėjau susipažinti su in- 
formacija apie padėtį Estijoje. Taline prasidėjo riaušės dėl miesto centre sto- 
vinčio paminklo rusų kariams ir jų palaikų perkėlimo į kapines. Rusija oficialiai 
kaltina Estiją surengus provokaciją prieš jos tautiečius ir paniekinus Antrojo 
pasaulinio karo aukų atminimą. Situacija labai įtempta. Lietuvos pozicija turi 

būti vienareikšmė: paminklo perkėlimas — grynai Estijos vidaus reikalas. Mes 
juos remsime. Šiandien mūsų Užsienio reikalų ministerijos atstovas susisieks su 
Estijos ambasada ir tai aiškiai patvirtins. Informacija apie padėtį Taline man bus 
perduodama ir nuvykus į Vatikaną. Ten padarysiu viešą pareiškimą. 

Dar viena skaudi netektis: Maskvoje mirė Mstislavas Rostropovičius. Rusija 
ir visas pasaulis neteko genialaus muziko, didžio žmogaus teisių gynėjo, o Lie- 
tuva — ir nuoširdaus draugo, jaunųjų mūsų talentų globėjo. Man tai ir asmeninė 
netektis — praradau brangų bičiulį, su kuriuo, nors ir ne dažnai, susitikdavau ir 
tuomet visada itin širdingai bendraudavome. 

Niekuomet nepamiršiu jo dovanos, kai jis Vilniuje, Filharmonijoje, baigęs 
koncertą sugriežė mano 75-ojo gimtadienio proga „Ilgiausių metų“ ir kaip jau- 
nuolis stryktelėjęs nuo scenos atbėgo manęs pasveikinti ir apkabinti. Nusiun- 
čiau užuojautą M. Rostropovičiaus šeimai Lietuvos ir savo vardu. 


2007 metų balandžio 28 diena, Roma-Briuselis. Atvykome vizito į Vatikaną. 
Suprantama, buvo labai daug norinčiųjų pakliūti į audienciją pas popiežių Bene- 
diktą XVI, bet Vatikanas nurodė, kad delegacijoje negali būti daugiau nei dešimt 
žmonių. Atrinkti buvo labai sunku. Apsisprendėme politikų neįtraukti į delegaciją. 


Audiencija pas popiežių Benediktą XVI. Vatikanas, 2007 m. balandžio 28 d. 

Audiencija paskirta 11 ryto. Vykstančių į Vatikaną delegacijos narių veidai 
išdavė įtampą ir susijaudinimą. Aš jaučiausi kaip savotiškas popiežiaus audien- 
cijų veteranas - tai jau šeštasis susitikimas su Katalikų bažnyčios vadovu. 

Šimtmečius nesikeičia Šventojo Tėvo audiencijų ceremonija. Mes su Alma 
pirmieji laukėme susitikimo prie asmeninės popiežiaus bibliotekos. Bene- 
diktas XVI pasitiko mane prie durų ir mudu dviese bendravome 25 minutes. 
Šventasis Tėvas gerai kalba angliškai. Pirmiausia pasveikinęs Jo Šventenybę 
80-mečio ir antrųjų pontifikacijos metinių proga, išsakiau savo nuomonę apie 
Katalikų bažnyčios padėtį Lietuvoje, atkreipiau jo dėmesį į jaunimo moralinio 
ir religinio auklėjimo problemas mūsų šalyje. Pasakiau, kad jaučiamas kunigų 
stygius ne tik parapijose. Labai trūksta jų žodžio ir mokyklose. 

Iškėliau ir itin skaudžią išeivijai problemą - lietuviškų parapijų naikinimą ir 
mūsų bažnyčių uždarymą JAV. Kai apie tai užsiminiau, Benediktas XVI iškart 
paklausė, ar kalbu apie Niujorko Aušros Vartų parapiją. Pasirodo, jis jau buvo 
informuotas apie šį atvejį ir pasakė ketinąs padėtį aiškintis su JAV vyskupais. 

Taip pat užsiminiau apie Taline kilusius neramumus. Pajutau, kad popiežius 
atidžiai stebi pasaulio įvykius, gerai informuotas ir apie padėtį Estijoje. 

Pakako ir pusvalandžio, kad pajusčiau - kalbuosi su nuoširdžiu, didžiulės 
erudicijos ir intelekto, mokančiu įtaigiai bendrauti Bažnyčios ganytoju. Vėliau 
žurnalistai puolė prašyti, kad palyginčiau Benediktą XVI su ankstesniuoju po- 
piežiumi Jonu Pauliumi II. Atsisakiau tai daryti ir paaiškinau, kad neįmanoma 
lyginti, nes šie pontifikai — skirtingos, bet abu labai iškilios asmenybės. 

Pasikalbėję su Benediktu XVI dviese, perėjome į erdvią bibliotekos salę, ten 
pirmiausia apsikeitėme dovanomis. Tuomet pristačiau Šventajam Tėvui Almą 
ir kitus delegacijos narius. 

Vėliau susitikau su naujuoju Šventojo Sosto valstybės sekretoriumi kardino- 
lu Tarcisio Bertone. Kalbėjomės daugiausia tarptautinės politikos temomis. 

Aikštėje prie Šv. Petro bazilikos padariau pareiškimą televizijai dėl įvykių 
Taline. Pabrėžiau suverenios Estijos valstybės teisę pačiai, nesikišant išorės jė- 
goms, spręsti savo vidaus reikalus, taip pat ir nutarti, kur turi stovėti Antrajame 
pasauliniame kare žuvusiems sovietų kariams pagerbti skirtas paminklas. 

Pavakare išskridau į Briuselį dalyvauti diskusijoje „Pasaulinė galybė Rusija — 
vėl tarptautinėje scenoje?“ 

Diskusija, sutraukusi apie porą šimtų dalyvių, prasidėjo devintą vakaro. Kad 
jie galėtų kalbėti kuo atviriau, televizijos filmavimo grupės nebuvo įleistos. 
Spauda turėjo pasižadėti, kad, apžvelgdama diskusijoje išsakytas mintis, nenu- 
rodys, koks asmuo tai pareiškė. 

Diskusija apie Rusijos vaidmenį tarptautinėje arenoje. Briuselis, 2007 m. balandžio 28 d. 


Pranešimus darė Rusijos Dūmos Užsienio reikalų komiteto pirmininkas 
Konstantinas Kosačiovas, Rusijos opozicijos partijos „Jabloko“ pirmininkas 
Grigorijus Javlinskis, JAV prezidento George'o W. Busho atstovas Valstybės de- 
partamento pareigūnas Danas Friedas ir Vokietijos Bundestago Užsienio reika- 
lų komiteto pirmininkas Ruprechtas Polenzas, o diskusijos vedėjas buvau aš ir 
Prancūzijos televizijos komentatorius Ulysse'as Gosset. 

Diskusija aprėpė labai platų temų spektrą: Rusijos ir JAV požiūris į Koso- 
vo problemą, Irako konflikto įtaka šalių santykiams, įvykiai Estijoje, dujotiekio 
tiesimas Baltijos jūros dugnu, Rusijos demokratizacijos procesas, net tariami 
rusų tautinės mažumos teisių pažeidimai Baltijos valstybėse. Daugeliu atvejų 
negalėjau tylėti - buvau aktyvus. 

Jau pradėdamas diskusiją pasakiau, kad Rusija, būdama milžiniška ir labai daug 
gamtinių išteklių turinti šalis, neišvengiamai daro didelę įtaką pasauliui. Amžina 
problema - kokiems tikslams bus naudojama ši įtaka. Atvira, demokratinė Rusi- 
ja skleidžia pažangią įtaką. Tai buvo akivaizdu griūvant sovietinei imperijai. Tačiau 
autoritarinės Rusijos įtaka gali būti labai pavojinga, griaunanti. Neslėpiau manąs, 
kad dabartinė Kremliaus politika krypsta būtent šia linkme. Demokratijos laikotar- 
pių Rusijos istorijoje iš viso buvo labai mažai, todėl dažniausiai susiduriame ne su 
teigiama, o su neigiama Maskvos įtaka. Šiandieninė Kremliaus politika verčia neri- 
mauti, nes nėra jokių požymių, kad būtų skatinamas demokratizacijos procesas. 

Smarkiai susirėmiau su V. Putino politikos ruporu K. Kosačiovu dėl įvykių 
Estijoje. Pareiškiau, kad Rusija neturi jokios teisės kištis į suverenios valstybės 
reikalus, o ypač tai amoralu, kai kalbama apie sovietinės okupacijos palikimą. 

Antrą kartą teko replikuoti išgirdus priekaištus, kad pažeidžiamos rusų tei- 
sės Latvijoje, nes jiems nesuteikiama pilietybė. Pasakiau, kad niekas manęs 
neįgaliojo kalbėti latvių vardu, bet ir tylėti negaliu, kai mėginama paneigti 
suverenios Latvijos teisę pačiai nustatyti pilietybės teikimo tvarką. Pridūriau, 
kad rusams tiesiog derėtų išmokti valstybinę latvių kalbą. JAV taip pat kelia 
pilietybės prašantiems asmenims tokį reikalavimą, bet Maskva tuo nesipikti- 
na. Rusijos atstovas dar bandė prieštarauti, bet aš daugiau nesileidau su juo į 
kalbas. 

Plykstelėjo ginčai ir dėl dujotiekio tiesimo Baltijos jūros dugnu. Pareiškiau, 
kad dar kancleriui Gerhardui Schroderiui esu sakęs, jog elementarus diploma- 
tinis mandagumas reikalavo bent kalbėtis su Baltijos valstybėmis ir Lenkija, iš 
anksto informuoti apie planus tiesti dujotiekį, galintį turėti neigiamą įtaką mūsų 
šalių ekonomikoms. Ir nė paprasčiausio dėmesingumo nesulaukiame, nors esa- 
me bendros ES šeimos nariai! Net Vokietijos atstovas tylėjo tai girdėdamas. 

Diskusijos baigėsi tik apie 1 valandą nakties, o mane dar apspito būrelis da- 
lyvių ir dėkojo už atvirumą ir principingumą. Labai malonu buvo išgirsti G. Jav- 
linskio žodžius: „Šiandien dar geriau supratau, kodėl esate gerbiamas Europoje. 
Gerbiu jus ir aš“ 

Paaiškėjo, kad salėje buvo ir latvių. Jie dėkojo, kad gyniau užsipuolamą jų šalį. 


2007 metų gegužės 1 diena, Vilnius. Romoje džiaugėmės saule, termomet- 
rai rodė 25-28 laipsnius šilumos. Vilniuje pasitiko žiema. Praėjusią naktį net bal- 
tavo sniegas. Bet šiandien po pietų oras įšilo iki 10 laipsnių ir vėl išlindo pavasa- 
riška žaluma. 

Politikoje nesitraukia įšalas. Kaip ir numaniau, konservatoriai ir paksistai 
bendru choru užsipuolė mane, kad vetavau įstatymą dėl KGB rezervistų. Neva 
esu jų užtarėjas! O R. Paksas net pareiškė, kad išdaviau Lietuvos žmones ir vals- 
tybę. Kam kalbėti, o kam jau geriau patylėti. Būtų blogas ženklas, jei jis man 
pritartų. Tik gaila konservatorių. Susidėjo du politiniai draugeliai: A. Kubilius 
ir R. Paksas! Iš tiesų — „gražus vaizdelis“. Bet visais laikais Lietuvoje netrūko 
tokio plauko „veikėjų“. 


2007 metų gegužės 3 diena, Vilnius. Premjero Gedimino Kirkilo prašymu 
susitikau su juo aptarti finansų ministro kandidatūros. Jis siūlo Rimantą Šadžių. 

Pasikalbėjome ir apie padėtį Estijoje. Prašiau patarėjų, kad perduotų Vidaus 
reikalų ministerijai mano prašymą sustiprinti Estijos ambasados Vilniuje ap- 
saugą. Talino ir Maskvos konfrontacija nesiliauja ir net stiprėja. Pagaliau ES 
vadovybė pareiškė susirūpinimą dėl Rusijos veiksmų, tam pritarė ir Vokietijos 
kanclerė Angela Merkel. 

Man patarėjai siūlo, atsiliepiant į rusų naftotiekio „remontą“, paskelbti Mask- 
vai, kad pradedame „remontuoti“ geležinkelio liniją į Karaliaučių. Labai abejoju 
tokios akcijos tikslingumu. Tai būtų įvertinta kaip mūsų noras kurstyti įtampą, 
didinti konfrontaciją. Jokios naudos nebūtų, tik žala. 


2007 metų gegužės 4 diena, Vilnius. Iš ryto į Prezidentūrą atvykęs VSD 
pareigūnas Darius Jurgelevičius supažindino mane su surinkta informacija 
apie savivaldybių rinkimus, mūsų politikų ryšius, jų finansavimą. Neįtikėtinas 
tinklas! Schema net su nuotraukomis. Gavau pažymas ir apie bendrovės „Neo 
Group“ veiklą bei Lietuvos pasų su biometriniais duomenimis užsakymus. Kve- 
pia korupcija. 


2007 metų gegužės 5 diena, Vilnius. Vakar po darbo su Alma nuvykau į 
Šv. Kotrynos bažnyčią paminėti Mstislavo Rostropovičiaus. Koncertą surengė 
fondas „Pagalba Lietuvos vaikams“, kurį globojo Maestro. Kalbėjo tik tie, kuriems 
teko laimė su juo bendrauti ir dabar galėjo dalytis prisiminimais apie šį didį žmogų 
su sausakimšos Šv. Kotrynos bažnyčios auditorija. Tai Rodionas Ščedrinas, Maja 
Pliseckaja, Eglė Špokaitė, Leonidas Donskis ir Gintautas Kėvišas. Mano mintys ir 
jausmai šį vakarą buvo skirti tik Slavai (taip jį vadinom). Dėkoju likimui, dovano- 
jusiam man laimę jį pažinti ir bendrauti. Šv. Kotrynos bažnyčioje susirinkę žmo- 
nės atrodė tarsi pakylėti. Jautėme: tai Slava tebeskleidžia šilumą ir džiaugsmą. 


2007 metų gegužės 10 diena, Vilnius-Varšuva. Seimas pritarė mano dek- 
retui, kuriuo iš VSD generalinio direktoriaus pareigų atleidžiamas Arvydas Po- 
cius. Tačiau svarstant šį klausimą nekultūringos demagogijos buvo per akis. Ir 
tai — dar tik pusė darbo. Ne mažiau iečių bus sulaužyta ir dėl naujo VSD vadovo 
skyrimo. Aistros jau verda, vieniems vienas kandidatas nepriimtinas, kitiems 
kitas, nors oficialiai dar niekas net nėra siūlomas. 

Keletą kandidatų esu numatęs. Telefonu kalbėjausi su Egidijumi Meilūnu, 
Prezidentūroje susitikau su Alvydu Šakočiumi, Algiu Vaičeliūnu ir Povilu Ma- 
lakausku. Kitų peršamų kandidatų nė nesvarstysiu, nes vienintelis jų kvalifika- 
cijos požymis - partiškumas. 

Nepavykus rytdienai išsinuomoti lėktuvo skristi į Krokuvą, šiandien skubiai 
išskridome į Varšuvą, o jau rytoj toliau keliausime drauge su Lenkijos preziden- 
tujo lėktuvu. Vėl lenkai mus gelbėja... 

Varšuvoje vakarienės nuvykome į Prezidentūrą. Prezidentas Lechas Kaczyns- 
kis pasitiko labai širdingai, aprodė savo darbo kabinetą. Daug kalbėjomės apie ES 
Konstitucijos priėmimą (L. Kaczynskis vis dar nusiteikęs skeptiškai), santykius 
su Rusija ir, žinoma, rytojaus pasitarimus. Vakarieniavome iki pirmos nakties. 


2007 metų gegužės 11 diena, Krokuva. Į Krokuvą, be mudviejų su Lechu 
Kaczynskiu, atskrido Azerbaidžano, Gruzijos ir Ukrainos prezidentai. Kazachsta- 
no prezidentas Nursultanas Nazarbajevas neatvyko, nors L. Kaczynskiui ir buvo 
žadėjęs. Sutrukdė V. Putinas, staiga šiandien pasisiūlęs atskristi į Astaną. Kalbėtis 
su N. Nazarbajevu jis rengiasi ta pačia tema kaip ir mes - apie dujų ir naftos tie- 
kimą. Tad į Krokuvą atvyko Kazachstano energetikos ministras. Šią žaibiškai pa- 
sikeitusią situaciją komentuoja pasaulio spauda. Net rusų laikraštis „Komersant“ 
parašė: „V. Putinas supanikavo dėl V. Adamkaus ir L. Kaczynskio planų.“ 

Konferencija vyko Vavelio pilyje. Sutarėme rengti naftotiekio iš Odesos į 
Gdanską tiesimo planus, panaudodami jau esamas trasas Odesa-Brodai (Ukrai- 
noje) ir Plockas-Gdanskas (Lenkija). V. Putino tikslas - sužlugdyti Rusijos te- 
ritoriją aplenkiančio naftotiekio tiesimą. Todėl jis su N. Nazarbajevu skrenda 
į Turkmėniją, turtingą ne tik naftos, bet ir dujų. Aiškiai prasidėjo grumtynės 
dėl energetikos šaltinių. Duodamas interviu „Bloomberg“ agentūrai ir Lenkijos 
televizijai, atvirai kalbėjau apie Rusijos kėslus, pareiškiau, kad tariamai „remon- 
tuodami“ „Družbos“ naftotiekį rusai šantažuoja Lietuvą. 

Krokuvos konferencijos tąsa rudenį įvyks Vilniuje. Stengsimės pakviesti 
daugiau valstybių atstovų, įtraukti į mūsų pasitarimus ir JAV. O Lenkijos prezi- 
dento L. Kaczynskio lauksime atvykstant į Lietuvą pasitarti energetikos klausi- 
mais jau šią vasarą. Ukrainos ir Gruzijos prezidentams priminiau, kad jų vizitų 
taip pat tikiuosi dar šiemet. 


2007 metų gegužės 12 diena, Vilnius. Prieš man išskrendant namo su 
prezidentu Lechu Kaczynskiu apsilankėme Krokuvos kapinėse prie poeto, 
publicisto ir gana prieštaringai vertinamo politiko Albino Herbačiausko kapo. 
Lietuvos ambasadorius Egidijus Meilūnas pasistengė, kad pamirštas ir apleistas 
kapas būtų greitai sutvarkytas, pastatytas antkapis. Dalyvaujant gausybei žur- 
nalistų, esant išrikiuotai garbės sargybai, prie Lietuvos poeto amžinojo poilsio 
vietos mudu su Lenkijos prezidentu padėjome gėlių. 

Patarėjai Valteris Baliukonis ir Simonas Šatūnas papasakojo apie savo keis- 
toką pokalbį su Lenkijos prezidentūros atstovais. Esą lenkai sakė svarstantys 
galimybę padovanoti mums prezidentinį lėktuvą! Nieko neatsakiau. Nerealios, 
bet nesmagios kalbos. 

Grįžęs į Vilnių, telefonu kalbėjausi su Alma. Ji jau Čikagoje, o jos lagaminas, 
pasirodo, liko... Vilniuje. Nebuvo nė pakrautas į lėktuvą. Vėluoja antrą dieną. 


2007 metų gegužės 14 diena, Vilnius. Mano pareiškimas Krokuvoje „Bloom- 
berg“ agentūrai dėl tariamo „Družbos“ naftotiekio remonto sulaukė tarptautinio 
atgarsio. Pasakiau, kad stumiami į kampą ir neturėdami kito pasirinkimo, mes ga- 
lime pasinaudoti net savo veto teise ir blokuoti ES bei Rusijos bendradarbiavimo 
sutartį. Sureagavo ir Vakarų Europa, ir Rusija. Sakyčiau - ir gerai. 

Namuose vėlai vakare susitikau su Gediminu Kirkilu. Kalbėjomės apie švie- 
timo reformą ir VSD reikalus. Nors G. Kirkilas ir neprisipažįsta, aiškiai jaučiu 
jo norą, kad VSD vadovu taptų Algis Vaičeliūnas. Socialdemokratai tikisi, jog 
jam jie galėtų lengviau daryti įtaką. Man tai netinka. Idealaus kandidato nėra, 
bet, manau, Povilas Malakauskas - pats profesionaliausias. G. Kirkilas pripaži- 
no, kad tai labai kvalifikuotas pareigūnas, ir pažadėjo socialdemokratų paramą 
šiai VSD vadovo kandidatūrai Seime. Tik prašė, kad kol kas neskelbčiau savo 
pasirinkimo, nes savaitgalį vyks Socialdemokratų partijos pirmininko rinkimai, 
ojis kandidatuoja į šį postą. 


2007 metų gegužės 15 diena, Vilnius. Svarstant mano vetuotą KGB rezer- 
vistų įstatymą, Seime kunkuliavo turbūt dar neregėtos aistros. Siaurakaktišką 
partiškumą demonstravo Andrius Kubilius, ką jau kalbėti apie klumbius, pe- 
čeliūnus. Žinoma, įžūlumo viršūnė — Petras Gražulis. Jis drįso mane, Lietuvos 
žmonių išrinktą Respublikos Prezidentą, viešai pavadinti KGB bendradarbiu! 
Tokio įžeidimo prezidentui dar nėra buvę mūsų istorijoje. Mano atstovai pro- 
testuodami paliko posėdžių salę. Bent Seimas sureagavo tinkamai: pareikalavo, 
kad P. Gražulis pasišalintų iš salės, o kai jis nepakluso, jam penkiems posėdžiams 
atimta pasisakymo ir balsavimo teisė. Jo poelgis taip pat bus svarstomas Seimo 
Etikos ir procedūrų komisijoje. 

Priėmiau Estijos užsienio reikalų ministrą Urmą Paetą. Jis padėkojo už Lie- 
tuvos paramą per riaušes Taline. 

Aplankiau į namus iš ligoninės sugrįžusį Vytautą Landsbergį. Valandą kal- 
bėjomės apie politines aktualijas. Nuomonės nesutapo, bet, atsižvelgdamas į jo 
sveikatos būklę, sąmoningai vengiau aštresnės diskusijos. 

2007 metų gegužės 24 diena, Vilnius. Pats nuvykau į Seimą pristatyti pasi- 
rinkto naujojo Valstybės saugumo departamento generalinio direktoriaus Povi- 
lo Malakausko. Tai pirmas kartas, kai prezidentas parlamentarams asmeniškai 
teikia institucijos vadovo kandidatūrą, - iki šiol taip būdavo daroma tik skiriant 
ministrą pirmininką. Taip norėjau atkreipti Seimo ir visuomenės dėmesį, kokiu 
svarbiu laikau šį skyrimą, ir paraginti politikus baigti žaisti savo bjaurius politi- 
nius žaidimus. 

Deja, jų neišvengta ir šiandien svarstant P. Malakausko kandidatūrą. Po po- 
sėdžio paskambinau premjerui Gediminui Kirkilui ir išsakiau savo nuostabą, 
kad, nors mudu ir sutarėme dėl naujo VSD vadovo skyrimo, jo partietė Irena 
Šiaulienė vis viena kėlė Seime didžiulę sumaištį, mėgino įtikinti parlamentarus 
nepritarti mano pasirinkimui. Nuvylė ir mano gerbiamas Justinas Karosas. Gai- 
la ir sunkiai suprantama. 

P. Malakauskas puikiai atsakinėjo į klausimus ir dar kartą įrodė esąs ne tik 
labai aukštos kvalifikacijos profesionalas, bet ir kultūringas, ramus, sugebantis 
nepasiduoti emocijoms žmogus. 


PASTABOS PARAŠTĖSE 


Paradoksas, kad ir naujasis VSD vadovas Povilas Malakauskas, nepaisant jo 
dešiniųjų politinių įsitikinimų, netrukus ėmė kliūti konservatoriams. Matyt, 
kai kurių politikierių netenkino, kad šis profesionalus pareigūnas nepataikavo 
jokiai partijai, vadovavosi tik įstatymais bei valstybės interesais ir gynė savo 
instituciją nuo politinio kišimosi. 

Konservatoriams tapus valdančiąja partija, P Malakauskui teko atlaikyti itin 
stiprų spaudimą, bet kol ėjau prezidento pareigas, gesinau visus mėginimus jį 
nušalinti. Tačiau kai baigėsi mano kadencija, netrukus jis turėjo pasitraukti iš 
VSD vadovo posto, nespėjęs padirbėti nė pusės numatyto termino. 


Prezidentūros kieme 13 valandą pasitikau oficialaus vizito į Lietuvą atvyku- 
sią Airijos prezidentę Mary McAleese ir jos vyrą Martiną. Daugiausia kalbėjo- 
mės apie lietuvių emigrantus. Aptarėme savo šalių kultūrinį bendradarbiavimą, 
galimybes mokyti lietuvių kalbos mokyklose, kuriose susidarys pakankamas 
mokinių skaičius. 

2007 metų gegužės 26 diena, Vilnius. Pirmasis Lietuvos istorijoje Japo- 
nijos imperatoriaus vizitas į mūsų šalį. Vilnius pasipuošė Japonijos ir Lietuvos 
vėliavomis. Imperatoriaus Akihito lėktuvas nusileido lygiai 11.30. Jų Didenybes 
oro uoste pasitiko delegacija, vadovaujama premjero Gedimino Kirkilo. Tiks- 
liai pagal protokolą, 12 valandą, kortežas pasirodė Prezidentūros kieme, kur 
imperatoriškąją porą sutikome mudu su Alma. Svečių pageidavimu pirmiausia 
pėsčiomis nuėjome į Daukanto aikštę pasisveikinti su ten laukiančia gausybe 
jaunimo, turistų, žurnalistų ir tik tuomet įėjome į Prezidentūros rūmus. Su im- 
peratoriumi Akihito ir imperatoriene Michiko kalbėjomės kultūros ir sociali- 
nėmis temomis, o politinių problemų neaptarinėjome. Per pietus pasikeitėme 
tostais. Vėl - jokios politikos ir jokių oficialių kalbų. 

Imperatoriškosios poros programa nebuvo perkrauta: padėjome gėlių Anta- 
kalnio kapinėse, apsilankėme prie žydus gelbėjusio japonų diplomato Ch. Sugi- 
haros paminklo, vakare Katedros aikštėje klausėmės koncerto „Skamba skamba 
kankliai“. Žmonės visur labai šiltai sutiko ir sveikino svečius. Imperatoriškoji 
pora visiems paliko mielų, maloniai bendraujančių žmonių įspūdį. 


2007 metų gegužės 27 diena, sekmadienis, Vilnius. Labai šilta diena, jau 
iš pat ryto — 22 laipsniai šilumos. Svečiai išskrenda 11 valandą. Pasitikome juos 


Pirmasis Lietuvos istorijoje Japonijos imperatoriaus Akihito vizitas. Vilnius, 2007 m. gegužės 26 d. 

prie VIP salės ir dar 15 minučių pasikalbėjome. Lietuvos žmonių vardu padė- 
kojau Japonijos imperatoriui ir jo žmonai už vizitą ir palinkėjau gero skrydžio į 
Londoną. Susidariau įspūdį, kad jie iš tiesų labai patenkinti apsilankymu mūsų 
šalyje. Atsisveikinant prie lėktuvo trapo, imperatorienė Michiko staiga paklausė 
Almos, ar gali ją pabučiuoti. Stebinantis japonų mandagumas... 


2007 metų gegužės 29 diena, Vilnius. Vasariška kaitra, atrodo, atvėsino 
lietuviškos politinės virtuvės atmosferą. Seimas savaitę atostogauja, nors komi- 
tetai dirba. Pristatome Povilo Malakausko kandidatūrą parlamentinėms frakci- 
joms. Pasipriešinimas, atrodo, mažėja. Balsavimas birželio 5-ąją. 

Šiandien man įteiktas Tarptautinio olimpinio komiteto apdovanojimas už 
sporto ir olimpinio judėjimo plėtojimą. Tai buvo nuspręsta Ženevoje pirminin- 
kaujant pačiam komiteto pirmininkui Jacgues'ui Rogge. 


2007 metų gegužės 30 diena, Vilnius. Priėmiau Lietuvos ekspozicijos Tu- 
rino knygų mugėje organizatorius. Joje mūsų šalis dalyvavo specialiosios vieš- 
nios teisėmis. Pavyko sėkmingai pristatyti Italijoje dar mažai žinomą lietuvių 
literatūrą. 

Po pietų susitikau su VSD atstovu. Jis supažindino mane su operatyvine infor- 
macija apie Rusijos agentų veiklą Lietuvoje. Surinkti duomenys aiškiai rodo, kad 
rusai įvairiais būdais mėgina destabilizuoti padėtį mūsų šalyje — pasitelkiama ir ži- 
niasklaida, ir ekonominis spaudimas, ir dezinformacija. Papirkinėjami mūsų žmo- 
nės. Šia veikla užsiima kai kurie Rusijos ambasados darbuotojai. Bet skaudžiausia, 
kad pinigus iš rusų, atrodo, ima ne vienas mūsų politikas ir visuomenininkas... 


2007 metų gegužės 31 diena, Lisabona. Pirmasis Lietuvos vadovo valstybi- 
nis vizitas į Portugaliją. Vėl susidūrėme su lėktuvo problema. Prasidėjo vasaros 
sezonas, todėl tik paskutinę minutę pavyko pasisamdyti bendrovės „Canarian 
Turism“ lėktuvą, ir tai tik į vieną pusę. Dienotvarkė tokia intensyvi, kad atskri- 
dus nebuvo laiko net užsukti į viešbutį — tiesiai iš oro uosto vykau į vainiko 
dėjimo ceremoniją. Iš ten lydimas nacionalinės gvardijos raitosios palydos nu- 
vykau į Prezidentūrą - „Palacio de Belem', kur pasitiko Portugalijos prezidentas 
Anibalas Cavaco Silva su ponia. 

Man prezidentas paliko puikų įspūdį - žmogiškas, paprastas ir kartu gerai 
išmanantis pasaulio politiką. Tuo įsitikinau jau per privačius priešpiečius, kur 
bendravome tik keturiese - mudu su žmonomis. Kalbėjomės ne tik apie dvi- 
šalį bendradarbiavimą, bet ir tarptautinėmis temomis — daugiausia apie JAV 

Portugalijos prezidentas Anibalas Cavaco Silva su žmona sveikina valstybinio vizito atvykusį 
prezidentą Valdą Adamkų ir ponią Almą. Lisabona, 2007 m. gegužės 31 d. 


ir Rusijos santykius, priešraketinės gynybos sistemos elementų dislokavimą 
Lenkijoje ir Čekijoje. Pareiškiau, kad čia neįžvelgiu jokio prieš Maskvą nu- 
kreipto veiksmo. Tai visą Europą nuo galimų teroristinių išpuolių saugantis 
gynybos skydas. 

Lietuvos užsienio politikos kryptis ir tikslus turėjau progą paaiškinti paskai- 
toje Lisabonos universitete ir per oficialią vakarienę „Palacio de Ajuda“. 


2007 metų birželio 1 diena, Lisabona. Šiandien apsilankiau Portugalijos 
parlamento rūmuose. Senovinis pastatas, labai puošnus, iškilmingas. Parlamen- 
to pirmininko Jaime Gamos kabinete susirinko frakcijų vadovai. Daugiausia 
kalbėjomės apie Sovietų Sąjungos imperinį palikimą ir dabartinę Rusijos po- 
litiką. Paaiškėjo, kad parlamento pirmininkas gerai išmano sovietinę epochą ir 
įžvelgia nemažai paralelių su dabartine Rusijos užsienio politika. Man net ne- 
reikėjo daug aiškinti. 

Tačiau įdomiausias ir svarbiausias buvo susitikimas su Portugalijos ministru 
pirmininku Josė S6cratesu, jaunu (49 metų) Socialistų partijos lyderiu. Dėkui 
Dievui, kad susitikome! Nuo liepos 1-osios Portugalija pirmininkaus Europos 
Sąjungai, todėl labai džiaugiuosi, kad turėjau progą išdėstyti savo požiūrį į Rytų 

Prezidentas Valdas Adamkus keičiasi nuomonėmis su Portugalijos ministru pirmininku 
Jose Socratesu. 


ir Vidurio Europos problemas. J. Sėcratesas tik prieš kelias dienas buvo grįžęs 
iš Maskvos, kur, kaip mes vėliau juokavome, Vladimiras Putinas jam gerokai 
„praplovė smegenis“. 

Klausiausi ir negalėjau patikėti savo ausimis: pasirodo, Rusijoje kone visiškai 
triumfuoja demokratija. Bandžiau įsiterpti... Neiš karto, bet šiaip taip pavyko. Tuo- 
met prasidėjo įdomus dialogas. Pajutau, kad svarstyklės pamažu krypsta į mano 
pusę. Baigiantis pietums, J. Socratesas net susiėmė už galvos ir ištarė: „Nė nežinau, 
ką ir galvoti... Mums visiems reikia gerai apmąstyti savo santykius su rusais.“ 

Grįždamas į viešbutį svarsčiau, kad gal priverčiau Portugalijos premjerą bent 
susimąstyti, jog Rusija — ne tokia jau taikinga demokratijos citadelė, kokią jam 
pavaizdavo V. Putinas (nors mes visi norėtume, kad ši šalis būtent tokia ir būtų). 


2007 metų birželio 2 diena, Portas. Iš Lisabonos nuskridome į Portą. Per 
sutikimą miesto rotušėje laukė staigmena. Mat Portas yra porto vyno sostinė, šiose 
apylinkėse auginamos vynuogės ir brandinamas šios rūšies vynas. Nuo labai senų 
laikų mieste gyvuoja Porto vyno brolija, kuri ypatingomis progomis su specialiomis 
ceremonijomis svečiui suteikia brolijos garbės kanclerio vardą. Aš tapau 35-uoju 
garbės kancleriu drauge su Ispanijos ir Belgijos karaliais, kitų šalių prezidentais. 

Portas - kerinčio grožio miestas. Apsilankėme „Ferreira“ vyno rūsyje, ku- 
riame laikomas portas. Viešnagę baigėme restorane, iš kurio terasos atsiveria 
žavinga miesto panorama. 


2007 metų birželio 5 diena, Vilnius. Po kelių mėnesių politinės erzelynės 
Seimas pagaliau pritarė mano pasirinktam kandidatui į VSD vadovo postą. Po- 
vilas Malakauskas patvirtintas 67 parlamentarams balsavus „už“ ir nė vienam 
„prieš“ (susilaikė 40). Išvengta susipriešinimo su Seimu, jo nariai galės savo 
energiją nukreipti kūrybingesne linkme. 


2007 metų birželio 9 diena, Vilnius. Sankt Peterburge vyksta buvusių So- 
vietų Sąjungos respublikų, sudarančių vadinamąją Nepriklausomų valstybių 
sandraugą, kurioje Rusija dominuoja, vadovų susitikimas. Maskva jau kuris lai- 
kas mėgina susigrąžinti į savo stovyklą Vakarų kryptimi ėmusią dairytis Moldo- 
vą. Rusai deda vis daugiau pastangų, ypač kai ir Rumunija nesnaudžia, - nori 
prisijungti šią šalį. Padėtis sudėtinga. Trečdalis Moldovos gyventojų — rusai, 
Padniestrę kontroliuoja Maskvai ištikimas marionetinis režimas, ten dislokuota 
pora tūkstančių Rusijos kareivių. 

Nors Moldovos prezidentas Vladimiras Voroninas - komunistų partijos ly- 
deris, jis ne kartą yra pareiškęs norą suartėti su ES. Kartu flirtuoja ir su Mask- 
va. Pakviečiau jį pakeliui į Sankt Peterburgą stabtelėti Vilniuje. Susitikome Bel- 
monto pramogų centro restorane. Kalbėjomės apie tris valandas. Pažadėjau 
tvirtą Lietuvos paramą Moldovai siekiant narystės ES. Iš V. Voronino išgirdau, 
kadjo šalis apsisprendusi orientuotis į Vakarus. 


2007 metų birželio 11 diena, Berlynas. Vokietija baigia pirmininkauti ES 
liepos 1-ąją. Kanclerė Angela Merkel būtinai nori vainikuoti savo darbą valsty- 
bių vadovų susitarimu dėl ES Konstitucijos. Mat antraip kyla abejonių dėl taip 
ilgai rengtos Konstitucijos ateities. Po Jacgues'o Chiraco eros nėra aiški net ir 
Prancūzijos pozicija. Kokia bus naujojo prezidento Nicolas Sarkozy politika, 
paaiškės tik ateityje. Nežinia ir dėl Olandijos sprendimo. Lyg to būtų maža, iš- 
kilo nauja svarbi problema - Lenkija. 

Angela Merkel pakvietė Italijos ministrą pirmininką Romano Prodi, Vengri- 
jos ministrą pirmininką Ferencą Gyurcsany ir mane atskristi šiandien į Berlyną 
darbo vakarienės. Apie valandą tik keturiese šnekučiavomės Vokietijos kance- 
liarijos devinto aukšto terasoje (žavus vaizdas į Tyrgarteną). Labai atvirai dis- 
kutavome, kaip įtikinti Lenkiją pritarti ES Konstitucijai. Lenkai, atrodo, tvirtai 
pasiryžę pasinaudoti veto teise ir torpeduoti visą jos priėmimo procesą. 

Pasakiau manąs, kad buvo užgautos lenkų ambicijos, jie jaučiasi išstumti iš 
didžiųjų ES valstybių draugijos, kai svarstomi svarbiausi bendrijos klausimai. 
Todėl jie taip atkakliai siekia gauti daugiau vietų būsimajame Europos Parla- 
mente - Lenkija nori, kad jos balsas būtų labiau girdimas ES. Tačiau šiam reika- 
lavimui priešinasi Vokietija. 

Apsvarstėme įvairiausias galimybes. Mano santykiai su Lenkijos prezidentu 
ir kitais politikais draugiški, paremti pasitikėjimu, todėl buvau paprašytas pa- 
mėginti perkalbėti lenkus, kad jie nevetuotų Europos Vadovų Tarybos susita- 
rimo dėl Konstitucijos. Tam turėsiu labai mažai laiko, o užduotis nelengva, nes 
Vokietijos ir Lenkijos nuomonės smarkiai išsiskyrė ir abi šalys nepajudinamai 
laikosi savo pozicijos. 

Pabendravus keturiese, prisidėjo ir mūsų delegacijų nariai. Šiame posėdyje 
išdėstėme savo valstybių požiūrį į ES Konstituciją. Beje, per spaudos konferen- 
ciją net sąvokos „konstitucija“ buvo vengiama ir sakoma „ES sutartis“. 

Be kita ko, šis susitikimas parodė, kad Lietuva ES politikos procesuose da- 
bar vaidina svarbesnį vaidmenį nei kitos panašaus dydžio ar net kiek didesnės 
šalys. 


2007 metų birželio 12 diena, Vilnius. Į Vilnių parskridome tik antrą va- 
landą nakties, todėl ir darbą šiandien pradėjau kiek vėliau. Paskambinau Len- 
kijos prezidentui Lechui Kaczynskiui, iš pradžių papasakojau jam apie pokalbį 
su Moldovos prezidentu Vladimiru Voroninu, tuomet perėjau prie keturšalio 
susitikimo Berlyne temos. Informavau, apie ką kalbėjomės, ko tikisi iš Lenkijos 
Vokietija ir kitos ES šalys. 


PASTABOS PARAŠTĖSE 


Itin perkrautos darbotvarkės dienomis dienoraštyje kartais atsirasdavo spragų. 
Būtent taip ir nutiko 2007 metų birželį, kai vyko labai smarkios politinės ba- 
talijos dėl ES konstitucinės sutarties. Tai buvo išskirtinis politinis įvykis, kurio 
detales atmintis gerai išsaugojo ir prabėgus keleriems metams. 

Iš pradžių neatrodė, kad 2007 metų birželio mėnesio Europos Vadovų Tary- 
bos posėdis Briuselyje bus itin įtemptas ir sunkus. Didžiausia intriga laikyta, kaip 
pasirodys pirmą kartą Prancūzijai atstovaujantis naujasis šios šalies prezidentas 
Nicolas Sarkozy. Aišku, buvo žinoma, kad Lenkija nepatenkinta ES konstituci- 
nės sutarties projektu, tuo dokumentu jai numatytų vietų Europos Parlamente 

skaičiumi ir balsavimo galiomis priimant sprendimus. Vis dėlto iš anksto nelauk- 
ta, kad per Vadovų Tarybos posėdį lenkai blokuos susitarimus ir grasins įstumti 
bendriją į sunkią politinę krizę. Kai visos kitos šalys jau buvo nusiteikusios baigti 
labai ilgai trunkantį naują ES sandarą įtvirtinančios konstitucinės sutarties rengi- 
mo procesą, tikėtasi, kad ir Lenkija nesiryš tapti didele kliūtimi. Todėl Europos 
žiniasklaida labiau domėjosi N. Sarkozy debiutu Vadovų Taryboje nei galimu 
Lenkijos pasipriešinimu parengtiems ES dokumentams. 

Šalių vadovams (aš nebuvau išimtis) taip pat buvo smalsu iš arčiau susipa- 
žinti su naujuoju didžiulę įtaką ES darančios Prancūzijos prezidentu. N. Sar- 
kozy pirmtakas Jacgues'as Chiracas lankėsi Lietuvoje, tarp mūsų užsimezgė 
nuoširdūs, pagarbūs santykiai. Jis ėmė neblogai mus suprasti ir, rodydamas 
geranoriškumą, išsprendė įsisenėjusią problemą — sutiko sumokėti Lietuvai 
12 milijonų litų už Sovietų Sąjungai atiduotą mūsų prieškario laikų ambasa- 
dos pastatą Paryžiuje. 

Į Europos Vadovų Tarybos posėdį atvykus jau naujajam Prancūzijos prezi- 
dentui, galvojau, kaip čia nutaikyti progą ir asmeniškai su juo pabendrauti, nes 
labai rūpėjo patikrinti, ar pavyks su N. Sarkozy užmegzti tokius pat draugiškus 
ryšius kaip ir su J. Chiracu. Tačiau tąkart visus kitus rūpesčius nustelbė Lenki- 
jos pasipriešinimas ES konstitucinės sutarties projektui, ir tai savotiškai padėjo 
man rasti bendrą kalbą su N. Sarkozy. Kaip įprasta šiems aukščiausio lygio su- 
sitikimams, Vadovų Tarybos posėdis prasidėjo darbo vakariene, kurioje daly- 
vavo tik valstybių vadovai ir juos lydintys užsienio reikalų ministrai. Pirminin- 
kavo Vokietijos kanclerė Angela Merkel. Paprašęs žodžio, Lenkijos prezidentas 
Lechas Kaczynskis iš karto pareiškė, kad jo šaliai visiškai nepriimtinos kai kurios 
ES konstitucinės sutarties projekto nuostatos ir jie vetuos šį dokumentą. Sulig 
šiais žodžiais salėje įsivyravo įtampa. Pakilo gausybė pageidaujančių pasisakyti 
vadovų rankų. Turbūt trys iš keturių kalbėtojų kritikavo Lenkijos sprendimą. 
Austrijos kancleris net pareiškė, kad ES durys atviros — jei lenkams nepatinka 
sutarta bendrijos sankloda, jie gali eiti lauk. Po tokio įgėlimo Lenkijos dele- 
gacija atsistojo ir išėjo iš salės. Atrodė, tarsi posėdžio dalyvius būtų aptraukęs 
ledas. Kelių valstybių atstovai puolė švelninti atmosferos, ragino apsiraminti ir 
blaiviai svarstyti, kaip būtų galima rasti išeitį. 

Aš vis nukreipdavau žvilgsnį į N. Sarkozy, stebėjau jo elgseną. Krito į akis 
didžiulis skirtumas, palyginti su J. Chiracu, kuris visuomet laikėsi labai santū- 
riai, elegantiškai ir oriai. N. Sarkozy buvo visiškai kitoks — į tai, kas vyko, rea- 
gavo karštai ir emocingai, kalbėdamas staiga net nusimetė švarką. Jis pareiškė, 
kad Lenkijos veto nepriimtinas, bet ir izoliuoti šios šalies nevalia. Tiesiog reikia 

susitarti dėl tokių ES konstitucinės sutarties nuostatų, kurios būtų visos Euro- 
pos, o ne atskirų jos valstybių laimėjimas. 

Lenkijos atstovams išėjus iš salės, posėdis nutrūko. Pirmininkė A. Merkel 
pakilo iš savo vietos ir nė nespėjau pastebėti, kaip atsidūrė prie manęs. Tapš- 
telėjusi man per petį, sako: „Pastebėjau, kad palaikote puikius asmeninius san- 
tykius su Lenkijos prezidentu. Dabar jūs turbūt vienintelis galite imtis gelbėti 
padėtį - pamėginkite jį įkalbėti drauge su mumis ieškoti kompromiso.“ 

Lenkų delegacija buvo įsikūrusi vienuoliktame Europos Komisijos pastato 
aukšte, vakarienė vyko ketvirtame aukšte, o A. Merkel turėjo kabinetą pirma- 
me aukšte. Prasidėjo ir visą naktį truko mano kursavimas iš vieno didžiulio 
pastato aukšto į kitą. 

Pirmiausia A. Merkel pakvietė N. Sarkozy, L. Kaczynskį ir mane pasikalbėti 
į savo kabinetą. Lenkijos prezidentą lydėjo trys patarėjai. Kalbėjomės apie va- 
landą, vis ieškodami kompromisinio sprendimo, bet L. Kaczynskis kietai laikėsi 
savo pozicijos. Jis pareiškė, kad, jei nusileistų ir sutiktų su jo šaliai siūlomomis 
nepalankiomis sąlygomis, tai būtų Lenkijos pažeminimas. Mėginau raminti jį, 
sakydamas, kad ir kitos valstybės gali pagrįstai jaustis ne visai patenkintos joms 
tenkančiomis balsavimo galiomis, bet laikydamiesi tokios pozicijos niekuomet 
nesusitarsime, todėl visi turime ko nors atsisakyti dėl bendrų Europos interesų. 
Labai jausmingai L. Kaczynskį įtikinėjo ir N. Sarkozy. Deja, visos pastangos 
buvo bergždžios. Tuomet sutarėme daryti pertrauką. 

Lenkai grįžo į savo vienuoliktą aukštą, o kiti posėdžio dalyviai pasiliko A. Mer- 
kel kabinete. Ėmėme tartis, kokių dar nuolaidų būtų įmanoma padaryti Lenkijai. 
Nuspręsta siūlyti dar kiek išplėsti lenkų galias priimant ES sprendimus. Tuomet 
A. Merkel ir N. Sarkozy paprašė manęs vykti pas L. Kaczynskį į vienuoliktą aukš- 
tą ir įtikinti jį, kad šiuo siūlymu jiems jau daroma didelė nuolaida. 

Pakilome liftu į Lenkijos būstinę su Užsienio reikalų ministerijos sekre- 
toriumi Žygimantu Pavilioniu. Ne tik perdaviau, kokios nuolaidos siūlomos 
lenkams, bet ir pamėginau kuo jautriau perteikti kitų posėdžio dalyvių nuo- 
taikas. Sakiau, kad juos suprantu, bet jei jie užsispyrę laikysis savo pozicijos, 
bus izoliuoti Europoje, todėl būtina sutikti su kompromisu, juolab kad visa ES 
laukia, kada pagaliau baigsis bendrijos reorganizavimas ir prasidės normalus 
darbas. Jau ir taip, taikantis prie skirtingų šalių reikalavimų, buvo atsisakyta 
paties ES Konstitucijos termino ir vartojama konstitucinės sutarties sąvoka, o 
derybų dalyvių kantrybė ėmė galutinai sekti. Lenkų tonas lyg ir sušvelnėjo. 
Prezidentas L. Kaczynskis pasakė: „Leiskite man dešimčiai minučių išeiti į kitą 
kabinetą.“ 

Likę sėdėti dviese su Ž. Pavilioniu svarstėme, kad gal jau lenkai liausis spy- 
riotis ir krizė baigsis. L. Kaczynskis grįžo po dvidešimt minučių ir griežtai pa- 
reiškė: „Ne, mums nepriimtina tai, kas siūloma.“ Pasirodo, per tą laiką L. Ka- 
czynskis paskambino į Varšuvą savo broliui Jarostawui ir tas instruktavo, kad 
lenkai jokiu būdu nenusileistų. Nieko kito neliko, kaip leistis su šia nemalonia 
žinia į pirmą aukštą pas A. Merkel. Informuoju, ką pasakė Lenkijos preziden- 
tas, per kabinetą nusirita nusivylimo banga. Toliau svarstome, ką daryti, kokių 
dar nuolaidų galima pasiūlyti lenkams. Galiausiai buvo rasta keletas kabliukų, 
leidžiančių suteikti jiems kiek daugiau įtakos blokuojant ES sprendimus, bet 
kategoriškai atsisakyta tenkinti svarbiausią jų reikalavimą - padidinti Lenkijai 
numatytų vietų Europos Parlamente skaičių. 

Vėl esu siunčiamas į vienuoliktą aukštą pranešti lenkams galutinio spren- 
dimo. Atidarau duris ir esu kone apakinamas fotoaparatų blyksnių — mat prie 
A. Merkel biuro jau susirinko geras pusšimtis fotografų ir televizijos operatorių. 
Beveik apgraibomis, mažai ką matydamas nusiiriu iki lifto, pakylu pas lenkus. Po 
ištisą pusvalandį trukusių diskusijų prezidentas L. Kaczynskis pakyla ir nė neslėp- 
damas praneša, kad išeina pasitarti su broliu. Grįžęs vėl kietai pareiškia: „Ne, 
nieko neišeis.“ Neiškentęs klausiu: „Prezidente, juk tai aklavietė. Kuo ši krizė 
baigsis visai Europos Sąjungai?“ Ir tuomet jis atšauna: „O kuo tai baigsis man? Ar 
manot, kad aš galiu grįžti į Varšuvą nieko nelaimėjęs?“ Pamėginau pajuokauti — 
negi ES konstitucinė sutartis tokia prasta, kad lenkai jo net į Varšuvą neįsileis? 

Teko vėl grįžti nieko nepešus į A. Merkel kabinetą. Taip tą naktį dar kelis 
sykius suvažinėjau aukštyn žemyn tarp pirmo ir vienuolikto aukšto. Kiekvie- 
ną kartą susitikus L. Kaczynskis pasišalindavo ir skambindavo broliui ministrui 
pirmininkui į Varšuvą. Supratau, kad, kol J. Kaczynskis nepritars siūlomoms 
sąlygoms, susitarimo nebus. Valandų valandas trunkantis derėjimasis išvargino 
visus — ir mus, ieškojusius kompromiso su lenkais, ir mūsų kolegas, laukian- 
čius, kuo viskas baigsis. Pastarieji bent galėjo pavakarieniauti, o mums nebuvo 
kada nė užkąsti. Galiausiai apie pusę penkių ryto A. Merkel kabinete likome 
tik dviese — ji ir aš. Vokietijos kanclerė, skėstelėjusi rankomis, sako: „Padarė- 
me viską, ką galėjome, pasiūlėme visas įmanomas nuolaidas, visos sąlygos 
išdėstytos. Daugiau nėra prasmės tęsti debatus - kviečiu Vadovų Tarybą baigti 
posėdžio.“ 

Taip ir buvo padaryta. Susirinkus besimarkstantiems delegacijų vadovams, 
A. Merkel pranešė, kad galiausiai pasiektas susitarimas su lenkais, ir kaukš- 
telėjusi plaktuku paskelbė, kad posėdis baigtas. Nors Lenkijos prezidentas 
L. Kaczynskis dar nebuvo taręs galutinio „taip“, A. Merkel viešai pranešus, kad 

susitarimas jau pasiektas, jis nedrįso šokti iš vietos ir protestuoti. Lenkai tyliai 
susitaikė su jiems pasiūlytomis kompromisinėmis sąlygomis. Kone leisgyviai 
nuo nemigos keli vadovai dar priėjo man padėkoti už darbą kiaurą naktį ta- 
riantis su lenkais, o kanclerė A. Merkel net pakštelėjo į skruostą. 

Beje, savaime užsimezgė bičiuliški ryšiai ir su naujuoju Prancūzijos prezi- 
dentu N. Sarkozy. Jis atsisveikindamas apkabino ir visiems girdint pareiškė: 
„Štai kaip šauniai padirbėjome! Džiaugiuosi, kad ateityje galėsime dar daug ką 
bendrai nuveikti.“ Ir iš tiesų po metų vėl darniai bendradarbiavome spręsdami 
politinę krizę, kilusią Rusijai įsiveržus į Gruzijos teritoriją. 

Tiesa, vėliau mūsų bičiulystė atvėso. Tai nutiko jau baigiantis mano kaden- 
cijai, kai aš atkakliai reikalavau, kad ES spaustų Rusiją dėl tariamo „Družbos“ 
naftotiekio remonto, o N. Sarkozy laikėsi nuostatos, kad dėl nutraukto naftos 
tiekimo Lietuvai neverta gadinti santykių su Rusija. 


KETVIRTIEJI 
KADENCIJOS 
METAI 


2007 metų liepos 12 diena, Vilnius. Baigėsi mano antrosios kadencijos 
tretieji metai. Tai šios dienos žiniasklaidos aktualija. Prisipažinsiu, malonu, kad 
dauguma vertinimų — teigiami. 

Pakviečiau žurnalistus į spaudos konferenciją, išdėsčiau savo požiūrį į prabė- 
gusius metus. Pabrėžiau, kad ir likusį laiką netarnausiu niekam kitam, tik mane 
išrinkusiems Lietuvos žmonėms. Kad ir kaip būčiau kritikuojamas, vertinamas, 
pripažinsiu tik tokią tarnystę ir jai būsiu ištikimas. Sprendimus priimsiu, kaip 
liepia sąžinė ir protas, vadovaudamasis tik viešuoju interesu. 

Žurnalistų klausimai buvo labai korektiški, o aš atsakinėjau atvirai ir, manau, 
visi juto, kad nuoširdžiai. Susitikimą baigėme pakeldami vyno taurę. 


2007 metų liepos 13 diena, Vilnius. Šiandien vertindami mano trečiuo- 
sius kadencijos metus prabilo jau visokie „specialistai“. Nenustebau išgirdęs 
kaltinimų, kad nerodau iniciatyvos vidaus politikos klausimais, geriau tvarkausi 
užsienio politikos srityje, bet ir čia esą kalnų nenuverčiau. Ironiška, kad kartu 
paskelbta visuomenės nuomonės apklausa rodo ką kita - 72 proc. gyventojų 
vertina prezidento veiklą palankiai. Tačiau ko norėti - vieni komentatoriai gal 


Pirmasis ką tik išrinkto Latvijos prezidento Valdžio Zatlero vizitas į Lietuvą. 
Vilnius, 2007 m. liepos 13 d. 

net didesnes nei prezidento algas gauna iš „MG Baltic“, antri - iš „Achemos“, 
treti priklauso nuo laikraščių leidėjų valios, ketvirti - nuo politikų malonės... 

Kitokių vertinimų nei namie sulaukiau iš užsienio. Atėjo asmeninis Lenkijos 
prezidento laiškas, kuriame rašoma: „Nuoširdžiai dėkoju Jums už milžinišką 
asmeninį indėlį siekiant susitarimo Europos Sąjungos aukščiausio lygio susiti- 
kime Briuselyje“ Tą patį šiandien sakė Vilniuje lankęsis Vokietijos užsienio rei- 
kalų ministras Frankas Walteris Steinmeieris viešai savo šalies vardu padėkojęs 
už Lietuvos vaidmenį Europos Vadovų Tarybos konferencijoje. Beje, jis papra- 
šė manęs pasikalbėti su Prancūzijos prezidentu Nicolas Sarkozy apie Ukrainos 
bendradarbiavimo su ES stiprinimo perspektyvas. 

Šiandien pirmojo vizito į Lietuvą atvyko ir naujasis Latvijos prezidentas 
Valdis Zatleras. Per darbo pietus iškart bičiuliškai aptarėme mūsų šalių bendra- 
darbiavimą. Bendravome tarsi seni pažįstami. Tačiau mūsų komentatoriams 
visai nė motais, ką darome užsienio politikos srityje. Deja, tai pademonstravo 
ir „Lietuvos rytas“. Redakcijos straipsnyje trečiųjų metinių proga, be kita ko, 
esu kritikuojamas, kad pasirašiau Seimo priimtą Alkoholio kontrolės įstaty- 
mą, esu vadinamas Bažnyčios pastumdėliu. O visas šis pyktis tik todėl, kad, 
uždraudus alkoholio reklamą per sporto varžybas, „Lietuvos ryto“ krepšinio 
komanda gali netekti alaus gamintojų paramos. Todėl ir esu kažkoks niekšelis! 
Vadinasi, man reikėjo numoti ranka į daugybę piliečių laiškų, telefono skam- 
bučių, viešų kreipimųsi, kad reikia apriboti alkoholio reklamą, ir klausyti tik 
„Lietuvos ryto“ vadų. 

Pripažįstu ir aš, kad įstatymas netobulas. Bet jis įsigalios tik nuo kitų metų 
sausio 1-osios. Dar yra laiko pataisyti. 


2007 metų liepos 15 diena, Vilnius. Miestas ištuštėjęs. Ir Prezidentūroje 
trečdalis darbuotojų atostogauja. Per visą dieną sulaukiame vos 3-4 telefono 
skambučių. Galėjau ramiai įsigilinti į tarnautojų algų bazinio dydžio didinimo 
įstatymą. Man siūloma jį vetuoti. Kalbėjausi su finansų specialistais, Lietuvos 
banko valdybos pirmininku. Nuomonės skiriasi. Aišku, kad tai pareikalaus iš 
biudžeto 300 milijonų litų (bet ne milijardo, kaip man buvo sakoma). Esu įsi- 
tikinęs, kad artėjant Seimo rinkimams, šis įstatymas vis viena bus prastumtas. 
Todėl nutariau nesivelti į partinius ginčus ir įstatymą pasirašysiu. 

Esu prašomas įkalbėti NBA lygoje rungtyniaujantį Žydrūną Ilgauską, kuris 
dabar ilsisi Nicoje, sutikti žaisti Lietuvos rinktinėje Europos krepšinio pirme- 
nybėse Prancūzijoje. Nutariau pirmiausia pasikalbėti su treneriu Ramūnu Bu- 
tautu, Ž. Ilgausko tėvais, tuomet jam paskambinsiu. Man siūloma net skristi į 

Nicą jo įtikinėti! Nemanau, kad šalies prezidentas turėtų imtis tokios misijos. 
Nors ir kaip mėgstame krepšinį, viskam yra ribos... 


2007 metų liepos 22 diena, sekmadienis, Vilnius. Vakar vakare mane stip- 
riai išgąsdino įvykis namuose. Visą dieną ramiai praleidome namie skaitydami, 
džiaugdamiesi šiltu oru. Buvo penkios minutės po devynių vakaro. Kalbėjomės, 
apkabinau Almą per pečius. Ir staiga pajutau, kaip jinai slysta man iš glėbio ant 
grindų. Čiupau ją ir, ant rankų nunešęs į darbo kambarį, paguldžiau ant sofos. 
Matau, kad ji netekusi sąmonės! Tikrinu pulsą. Atrodo, normalus. Po kokių de- 
šimties sekundžių Alma atsigavo, bet iš žvilgsnio supratau, kad ji nesusigaudo, 
kas atsitiko. Nepaisydamas jos prieštaravimų, paskambinau gydytojui. Atvyko 
profesorius Aleksandras Laucevičius. Nutarėme, kad reikia Almą nuvežti į ligo- 
ninę ir atlikti tyrimus. Tai pirmas atvejis, kai ji staiga prarado sąmonę. 


2007 metų liepos 23 diena, Vilnius. Iš pat ryto paskambinau į ligoninę. 
Padėtis nėra bloga - jokių Almos sveikatos sutrikimo požymių neregėti. Tačiau 
norint nustatyti sąmonės praradimo priežastį, nutarta ją nuodugniau ištirti. Kai 
po pietų aplankiau Almą ligoninėje, ji atrodė visai gerai ir svarstėme, kad gal 
savaitgalį reikėtų nuvykti į pajūrį. 

Šiandien nuvažiavau į Trakus apžiūrėti Švč. Mergelės Marijos Apsilankymo 
bažnyčios, statytos dar Vytauto laikais. Per šimtmečius kiek sunykusi, pakitusi, 
bet dabar ten aptiktos unikalios net XV amžių siekiančios freskos. Bažnyčią rei- 
kia restauruoti. Apie tai kalbėjomės su kardinolu Audriu Bačkiu, Trakų rajono 
valdžia, restauratoriais. Prireiks apie 10 milijonų litų, bet, atrodo, pavyks tiek 
surinkti. Tikiuosi dar sulaukti laikų, kai ši bažnyčia spindės visu atgimusiu isto- 
riniu grožiu. 


2007 metų liepos 24 diena, Vilnius. Lietuvos keliuose autoavarijų ir aukų 
skaičius verčia imtis skubių priemonių. Per šį pusmetį jau žuvo per 300 žmonių. 
Eismo taisyklių pažeidinėjimas peržengė bet kokias ribas. 

Pasikviečiau Seimo pirmininką Viktorą Muntianą, susisiekimo ministrą Al- 
girdą Butkevičių ir vidaus reikalų ministrą Raimondą Šukį. Tarėmės, kaip su- 
stabdyti šį savo tautos genocidą. Pareikalavau ne tik sugriežtinti atsakomybę už 
eismo taisyklių pažeidimus, bet ir skrupulingai bausti pažeidėjus. Turi būti be 
jokio nuolaidžiavimo atimama teisė vairuoti. Be to, reikia uždrausti pardavinėti 
alkoholį degalinėse, griežčiau prižiūrėti, kad jo neįsigytų nepilnamečiai. Iš pa- 
žeidusiųjų prekybos taisykles turi būti atimami leidimai parduoti svaigalus. 

2007 metų liepos 25 diena, Vilnius. Susitikau su Vyriausybės teikiamais 
kandidatais į Valstybinę kainų ir energetikos kontrolės komisiją. Žiniasklaida 
anksčiau už mane jau „paskyrė“ komisijos narius ir aptarė jų gerąsias, o dažniau 
blogąsias savybes. „Lietuvos žinios“ net pirmame puslapyje pranešė, kad šalies 
energetiką valdys „teniso klubas“ (mat premjeras Gediminas Kirkilas ir siūlo- 
mas kandidatas į komisijos pirmininkus Darius Čeledinas žaidžia tenisą). 

Per pokalbį ilgai svarstėme, kaip reikėtų derinti dujų vartotojų ir tiekėjų in- 
teresus. Nusprendžiau neskubėti skirti komisijos vadovo ir narių. Dar reikės 
nuodugniau pasiaiškinti kandidatų ryšius, kad išvengtume viešųjų ir privačių 
interesų kontlikto. 

Vakare nuvykau į Kauną stebėti Europos lengvosios atletikos asociacijos var- 
žybų. Dangus vis grasė tuoj prakiurti, bet lietaus išvengėme. Ir rezultatai puikūs. 
Svarbu, kad Kaunas parodė gebantis gerai suorganizuoti tokio lygio varžybas — 
nė vienos šalies sporto žvaigždės, treneriai nesiskundė, kad kas nors jiems būtų 
nepatikę. O nuotaiką dar pakėlė Virgilijaus Aleknos pergalė - jis nuskraidino 
diską už 71 metro ribos! 


2007 metų liepos 26 diena, Kaunas-Vilnius. Ir vėl lankiausi Kaune. Seno- 
joje laikinosios sostinės Prezidentūroje paminėtos Lietuvos ir JAV diplomati- 
nių santykių 85-osios metinės. Grįžtant į Vilnių paprašiau stabtelėti prie mano 
buvusių namų Gėlių Rato gatvės ir Kudirkos alėjos sankryžoje. Keistas jausmas. 
Iš pradžių atrodo, kad pasikeitė tik namų numeravimas. Vis dėlto vieta — ir to- 
kia pat, ir jau kitokia. Medžiai suaugę, suvešėję, vieno beržo iš Kudirkos alėjos 
pusės jau nebėra, o kitas, iš Gėlių Rato pusės, - tvirtas ir išlakus. Bet namas, ku- 
riame gyvenome, atrodo liūdnai - visiškai apleistas, nugyventas... Mūsų sklype 
pastatytas baltų plytų dviaukštis pastatas jį užgožia, užstoja nuo gatvės. 

Mane pastebėję į kiemą išėjo ten gyvenantys žmonės. Nė vieno pažįstamo. 
Kiti laikai, kiti žmonės. Kiek pabendravau nostalgijai spaudžiant širdį ir netru- 
kus pajudėjome Vilniaus link. 


2007 metų liepos 31 diena, Vilnius. 16-osios Medininkų tragedijos meti- 
nės. Kasmet šią dieną nuvykstu į kruvinųjų įvykių vietą. Šiemet į Medininkus 
atvažiavome priešaušrį - 4.30 ryto - tuo pačiu laiku, kai sovietiniai okupantai, 
OMON dalinių smogikai, šaltakraujiškai žudė neginkluotus mūsų pasienio pa- 
reigūnus. Padėjęs gėlių prie paminklo, be užuolankų pareiškiau, kad mes žino- 
me, kas žudikai, tik Rusija iki šiol juos slapsto. 

Prezidentas Valdas Adamkus dairosi, kas vyksta gražiausiose Aukštaitijos vietovėse. 


2007 metų rugpjūčio 2 diena, Vilnius-Labanoras. Norėdamas savo akimis 
pamatyti, kokie nelegalūs statiniai dygsta gražiausiuose Lietuvos kampeliuose, 
šiandien nuvykau į vaizdingą Aukštaitijos vietovę - Palūšę, Dubingius. Susirin- 
kę gyventojai piktinosi savo valdžia, kurios atstovai mane lydėjo ir patys girdėjo 
žmonių išsakomas nuoskaudas. Akivaizdžiai piktnaudžiaujama įstatymų spra- 
gomis. Saugomose teritorijose leidžiama statyti tik ant buvusių pastatų pamatų. 
Štai ir dygsta lyg grybų po lietaus vis daugiau „pamatų“. Ir, aišku, „atrandami“ 
jie būtinai paežerėse. Mums rodė vietas, kur atvežta ir išmėtyta kelios dešimtys 
akmenų, imituojant, kad tame sklype buvęs pastatas. O vietos valdžia tokiems 
sukčiams išduoda statybos leidimus! Nereikia lakios vaizduotės, kad suvoktum, 
kas čia dedasi. Klausimas tik — už kiek? 

Panaši „tvarka“ ir su nameliais ant ratų. Jie taip pat statomi paežerėse, vaiz- 
dingiausiose vietose, įjungiama elektra, įrengiami kiti patogumai, ir taip jie stūk- 
so bjaurodami kraštovaizdį metų metus. Nuvykome prie vieno tokio „spuogo“ 
reto grožio apylinkėse. Pasakiau, kad tam galima užkirsti kelią. Tik būtina nu- 
matyti kitokias bausmes - dabar geriausiu atveju gresia tūkstančio litų bauda, o 
reikia skirti 100 tūkstančių ir noras tyčiotis iš įstatymo dings. 


2007 metų rugpjūčio 3 diena, Vilnius. Grįždamas namo stebiuosi, kaip 
ištuštėjo Vilniaus gatvės. Prezidentūroje taip pat likę tik keli būtinai reikalingi 

darbuotojai. Tyli telefonai... Skaitau susikaupusius raštus, turiu daugiau laiko 
neoficialiems susitikimams. 

Naudodamasis laisvesne diena, pakviečiau pietų žinių agentūros BNS ge- 
neralinį direktorių, žurnalistą Audrių Matonį. Kalbėjomės apie politinę padė- 
tį, artėjančius Seimo rinkimus. Priėjome bendrą nelinksmą išvadą: nieko gero 
Lietuvos politiniame gyvenime artimiausiais metais tikėtis neverta, neregėti 
ryškių asmenybių. 


2007 metų rugpjūčio 5 diena, sekmadienis, Vilnius. Ko gero, gražiau- 
sia šios vasaros diena. Nuostabiai ramu, mūsų kieme visur žydi gėlės, gaiviai 
kvepia, čiurlena fontanėlio vanduo. Kad tokia darna bei ramybė viešpatautų ir 
mūsų gyvenime! Tokiomis akimirkomis susimąstai apie prabėgusį laiką, iš nau- 
jo įvertini savo veiksmus. Stengiuosi būti savikritiškas... 

Perskaičiau man labai patikusią mintį: „Geriau būti nemėgstamam kuo esi, 
nei mylimam kuo nesi...“ Įsidėmėsiu. 


2007 metų rugpjūčio 6 diena, Vilnius-Kernavė. Lietuvos moksleiviai kas- 
met iš pasaulinių mokslo olimpiadų parsiveža apdovanojimų. Šiemet — ypač 
didelė sėkmė: Kęstutis Česnavičius, Kauno technikos universiteto gimnazijos 
mokinys, iš pasaulinės matematikų olimpiados parsivežė aukso medalį! Pasi- 
kviečiau jį į Prezidentūrą, pasakiau, kad Lietuva juo didžiuojasi, ir įteikiau inau- 
guracijos proga išleistą medalį. Seniai turėjau tokį malonų susitikimą. 

Po pietų išvykau į Kernavę, kur vyksta Pasaulio lietuvių bendruomenės ir 
Pasaulio lietuvių jaunimo sąjungos kraštų valdybų pirmininkų suvažiavimas. 
Itin daug diskutuojama apie dvigubą pilietybę. Sveikindamas suvažiavimą pa- 
reiškiau, kad visiems lietuviams reikia leisti išsaugoti Lietuvos pilietybę. Jeigu 
bus būtinos Konstitucijos pataisos, esu pasirengęs pasitelkti teisės specialistus 
ir imtis šio darbo. Apie tai kalbėjausi su premjeru Gediminu Kirkilu. Jis man 
pritaria, bet esą gali net prireikti referendumo. 

Iš Kernavės nuvažiavau į Vilniuje pradedamas Vito Gerulaičio teniso akade- 
mijos statybas. Šiame komplekse įsikurs 19 uždarų ir 4 atviros teniso aikštės. 
Gal čia bus išugdytas ir pirmasis lietuvis Vimbldono turnyro nugalėtojas. 

Pavakare man į namus paskambino Gruzijos prezidentas Michailas Saa- 
kašvilis ir informavo, kad Rusijos karo lėktuvas pažeidė jo šalies oro erdvę. Že- 
mai skrisdamas orlaivis įsibrovė net 80 kilometrų gilyn į Gruzijos teritoriją ir 
tuomet grįžo atgal. Tačiau buvo paleista viena raketa ir nukrito netoli gyvenvie- 
tės! Tik dėl nežinomų priežasčių nesprogo. Pakviesti Tbilisyje reziduojantys 

užsienio šalių diplomatai ir žurnalistai savo akimis galėjo įsitikinti, kad raketa — 
rusų gamybos. Aišku, Maskva paskelbė, kad tai gruzinų provokacija. 

M. Saakašvilis paprašė manęs apie įvykį pranešti tarptautinei politikų bend- 
ruomenei. Pažadėjau tuoj pat imtis šio reikalo. Šiuo metu JAV viešintys užsienio 
reikalų ministras Petras Vaitiekūnas ir krašto apsaugos ministras Juozas Olekas 
informavo apie Gruzijos oro erdvės pažeidimą aukštus Valstybės departamen- 
to ir Pentagono pareigūnus. Mūsų ambasadorius perdavė šią informaciją ES 
pirmininkaujančios Portugalijos premjerui, o ambasadorius Berlyne kreipėsi 
į Vokietijos vyriausybę. Lietuva siūlo ES paskelbti pareiškimą ir šiam įvykiui 
tirti sudaryti tarptautinę komisiją, į kurią galėtų įeiti Švedijos, JAV ir Lietuvos 
specialistai, ESBO atstovai. 

Tebegalvodamas apie tai, kas įvyko Gruzijoje, sėdau žiūrėti „Panoramos“. 
Dar viena savotiška informacinė „bomba“ — Rolandas Paksas pareiškė, kad 
pasisamdė amerikiečių viešųjų ryšių bendrovę ir ji rengia jo kelionę į JAV. Jis 
lankysis išeivijos bendruomenėse, supažindins lietuvius, JAV spaudą ir aukš- 
tus pareigūnus su neva skandalingais Lietuvos politikos faktais! Negana to, jei 
viskas vyks sklandžiai, ta pati bendrovė organizuos jo partijos Seimo rinkimų 
kampaniją! R. Paksą esą pakvietė JAV lietuvių bendruomenė. Neįtikėtina. Man 
žinomi JAV viešųjų ryšių bendrovių įkainiai. Kas jam skyrė naujų milijonų? Aiš- 
ku, kad tai sąmoningas tautos kiršinimas artėjant Seimo rinkimams. 


2007 metų rugpjūčio 7 diena, Vilnius. Tenka spręsti Valstybinės kainų ir 
energetikos komisijos galvosūkį. Pagal įstatymą man reikia skirti jos narius. Gau- 
nu labai prieštaringą informaciją iš įvairių suinteresuotų grupių. Sunku pasakyti, 
kiek renkant kandidatus realiai būta protekcionizmo, verslo įtakos. Susitikau su 
jais, bet pokalbiu nebuvau labai patenkintas. Žinoma, suprantu žmonių padėtį, jie 
neišvengiamai jautė įtampą. Žiniasklaida apiberia kandidatus visokiais įtarimais, 
priekaištais, rašo apie galimus viešųjų ir privačių interesų konfliktus. 

Nors premjerui tai aiškiai nepatiko, paraginau jį patikrinti, ar pagrįsti žinia- 
sklaidos įtarinėjimai. Be to, paprašiau jo siūlyti į komisiją bent vieną kandidatą, 
kuris atstovautų vartotojams. 


2007 metų rugpjūčio 8 diena, Vilnius. Rolando Pakso mėginimas supai- 
nioti savo kalbomis užsienio lietuvius ir sėti sumaištį, atrodo, žlugs. JAV lietuvių 
bendruomenė nedelsdama atsiribojo nuo šios provokacijos. Lietuvos ambasa- 
da Vašingtone žinią apie R. Pakso planus taip pat sutiko nepalankiai ir infor- 
muos JAV administraciją, kaip vertina jo veiksmus. 

Man vėl paskambino Michailas Saakašvilis ir papasakojo, kaip vyksta iš Ru- 
sijos lėktuvo Gruzijos teritorijoje iššautos, bet nesprogusios raketos tyrimas. Jis 
paprašė atsiųsti į tarptautinę komisiją Lietuvos karinių specialistų. Pažadėjau 
nedelsdamas tai padaryti. 

Šis incidentas jau sulaukė didelio atgarsio pasaulyje. Rusai, kaip visuomet, 
viską neigia. 


2007 metų rugpjūčio 13 diena, Vilnius-Krymas. Iš pat ryto atėjo liūdna 
žinia iš Romos: mirė Kazys Lozoraitis. Vos prieš porą dienų skambinau jam 
telefonu į ligoninę. Atrodė, jis jautėsi tvirtai, buvo optimistiškai nusiteikęs. Kal- 
bėjomės apie Vilniuje rugsėjo 10-ąją vyksiantį ambasadorių kasmetį suvažia- 
vimą. Dar vylėmės, kad gal ir jis sustiprėjęs galės atvykti. Deja... Vėžys pakirto 
mūsų 79 metų diplomatijos patriarchą. 

K. Lozoraitis buvo įgijęs didžiulę diplomatinę patirtį, užmezgęs galybę įta- 
kingų pažinčių Vatikane. Nepaprastai malonus, inteligentiškas, didžiulio inte- 
lekto žmogus, tvirtų įsitikinimų Lietuvos patriotas. Jis buvo paskutinis diplo- 
matas Lozoraičių šeimoje. Liko dukra ir žmona. 

K. Lozoraičio palaikus ketinama pervežti į Lietuvą rugsėjo mėnesį ir palai- 
doti Pažaislyje šalia tėvų ir brolio Stasio. 

Netekau brangaus bičiulio... 

Nors ir liūdnai nusiteikęs, išskridau į Krymą - vienos dienos vizito pakvietė 
prezidentas Viktoras Juščenka. Beje, mane apgyvendino toje pačioje viloje ir net 
tuose pačiuose apartamentuose, kuriuose per 1991 metų rugpjūčio pučą Mask- 
voje buvo įkalintas Michailas Gorbačiovas. Vaizdai - pritrenkiamo grožio. 

Visą vakarą su V. Juščenka aptarinėjome politinę situaciją Ukrainoje artėjant 
parlamento rinkimams, santykius su Rusija. Padėtis įtempta, bet mano pašne- 
kovas buvo nusiteikęs optimistiškai. Aukščiausiosios Rados rinkimai vyks rug- 
sėjo mėnesį. Agitacijai skiriamos milžiniškos lėšos. Nesistebiu, nes Ukrainoje 
klesti ypač didelio masto korupcija. Pinigai politikams — ne problema, propa- 
gandai negailima ir milijonų. 


2007 metų rugpjūčio 16 diena, Vilnius. Dalyvavome su Alma Arkikatedros 
Šv. Kazimiero koplyčioje vykusiose mišiose Kaziui Lozoraičiui atminti. Netilpo 
visi susirinkusieji. 

Šiandien pietų į Prezidentūrą buvau pakvietęs autoritetingą žurnalistą Rim- 
vydą Valatką. Daug kalbėjomės apie Lietuvos žiniasklaidą. Nuomonės sutapo: 
mums dar labai toli iki vakarietiškų standartų. 

Vėliau pakviečiau pokalbio premjerą Gediminą Kirkilą. Aiškinomės Vals- 
tybinės kainų ir energetikos komisijos sudarymo problemas, kalbėjomės apie 
tolesnius žemės reformos darbus. Tačiau aštriausias klausimas - specialiosios 
komisijos Vytauto Pociūno žūčiai tirti sudarymas. 

Čia mūsų požiūriai išsiskyrė. Sutarėme apie tai dar kalbėtis. Vakar vakare tele- 
fonu kalbėjausi su Kazachstano prezidentu Nursultanu Nazarbajevu. Informavau 
jį, kadį Astaną siunčiu užsienio reikalų ministrą Petrą Vaitiekūną suderinti pozici- 
jų dėl Kazachstano dalyvavimo Vilniaus konferencijoje energetikos klausimais. 


2007 metų rugpjūčio 17 diena, Vilnius. Alaus reklamos draudimas per 
televiziją vis dar kelia audrą Lietuvoje. Rudenį Seimas svarstys visiškai neseniai 
priimto įstatymo pataisas, nes vien uždraudus reklamuoti alų jokio efekto nesu- 
laukta, o aludariai skundžiasi, kad jiems daroma didelė žala. Jau pasirašydamas 
įstatymą žinojau, kad jame nemažai trūkumų, bet ir vetuoti, kai piktnaudžiavi- 
mas alkoholiu tapo didžiule mūsų visuomenės bėda, negalėjau. Kalbėjausi su 
„Švyturio“ alaus daryklos vadovybe, ieškosime būdų, kaip tobulinti įstatymą. 

Susitikau su Konstitucinio Teismo pirmininku Egidijumi Kūriu, svarstėme 
dvigubos pilietybės klausimą. Aš pasisakau, kad nebūtų draudžiama svetur gy- 
venantiems lietuviams būti ir Lietuvos, ir kitos šalies piliečiais, bet konstituci- 
niu požiūriu padėtis komplikuota. Pasiūliau E. Kūriui susitikti su Pasaulio lietu- 
vių bendruomenės valdybos pirmininke Regina Narušiene ir ieškoti geriausio 
sprendimo. Jis sutiko. 

Išimties tvarka rengiuosi suteikti Lietuvos pilietybę Jonui Mekui. E. Kūrio 
tvirtinimu, Konstitucijai tai neprieštaraus. 

Po pietų netikėtai sužinojau (į Prezidentūrą paskambino premjero G. Kir- 
kilo patarėjas), kad sudaryta specialioji komisija, kuri aiškinsis, ar Generalinė 
prokuratūra gerai atliko savo darbą tirdama Vytauto Pociūno žūtį Baltarusijoje. 
Visiškai nesuprantu nei kam reikalinga tokia komisija, nei jos sudarymo princi- 
pų - prokurorų darbą vertins politikai, Vyriausybės atstovai, visuomenininkai. 
Man siūloma deleguoti patarėją Mindaugą Ladigą. Pasakiau kategorišką „ne“. 
Prezidento atstovo ten nebus, nes nesuvokiu, kaip gali kažkokia visuomeninė 
komisija vertinti prokuratūros darbą, - institucijos, kuri pagal Konstituciją tei- 
sės sistemoje atstovauja valstybei. 

Žinoma, visame pasaulyje įprasta, kad išskirtiniais atvejais, kilus didelių 
abejonių kokiose nors bylose, gali būti skiriamas specialus nepriklausomas pro- 
kuroras. Bet tai profesionalas, o ne politikuojanti partinių žaidimų principais 
sudaryta komisija. Jei deleguočiau į ją savo atstovą, tik pripažinčiau, kad proku- 
ratūra nepajėgi atlikti Konstitucijoje numatytų funkcijų. 

Nepaisydama neigiamos mūsų pozicijos, Vyriausybė vis viena paskelbė, kad 
sudaroma komisija. Iškviečiau į Prezidentūrą generalinį prokurorą Algimantą 
Valantiną. Jis laikėsi tokios pat nuomonės kaip ir aš: specialiosios komisijos su- 
kūrimas prokuratūros darbui tiriant V. Pociūno bylą vertinti reiškia, kad griau- 
nami teisinės sistemos pamatai, ir jam esą telieka viena išeitis — atsistatydinti. 
Atsakiau, kad jo atsistatydinimo nepriimu, ir paprašiau V. Pociūno bylą tuoj pat 
perduoti teismui. Generalinis prokuroras pažadėjo tai padaryti dar šiandien. 

Tuomet paskambinau premjerui G. Kirkilui ir pasakiau, kad esu nusistatęs 
prieš jo sudarytą komisiją, nes tai daro didelę žalą mūsų teisinei sistemai. Pasi- 
rodo, jis tuo metu važiavo į konservatorių sueigą Giruliuose - gal komisija būtų 
buvusi jo dovanėlė? G. Kirkilas tik paklausė, ką jam dabar daryti. Pasakiau, kad 
jis turi atšaukti nutarimą sudaryti komisiją ir paaiškinti, jog V. Pociūno byla jau 
perduota teismui, o anksčiau jis apie tai dar nebuvo informuotas. G. Kirkilo 
atsakymas nuskambėjo netvirtai. 

Aišku, kad tokia komisija ne kas kita, kaip primityvus politikavimas artėjant 
Seimo rinkimams. Bet ar ne per anksti startuoja partiniai žaidimai? Iki finišo 


gali ir kvapo pritrūkti. 


PASTABOS PARAŠTĖSE 


Tvirtai laikiausi ir laikausi nuostatos, kas Vytautas Pociūnas žuvo tarnaudamas 
Lietuvai, todėl ir apdovanojau jį po mirties valstybės ordinu, nors dėl to sulau- 
kiau ne tik pritarimo, bet ir kritikos. Tiesa, iki šiol nėra aiškiai įrodyta nei kad 
tai buvo nelaimingas atsitikimas, nei kad su mūsų pareigūnu susidorota. Vis 
dėlto į užsienį jis buvo išsiųstas valstybės ir žuvo eidamas savo pareigas. Todėl 
V. Pociūnas nusipelno mūsų pagarbos ir dėkingumo net ir tvirtai nežinant, kas 
lėmė jo žūtį Baltarusijoje. 

Juo labiau apgailėtina, kad ši nelaimė buvo politizuojama ir mūsų politi- 
kieriai mėgino nepakankamai aiškias V. Pociūno mirties aplinkybes panaudoti 
savo siauriems partiniams interesams. 


2007 metų rugpjūčio 20 diena, Vilnius. Kaip ir buvo galima tikėtis, spauda 
jau taršo Gedimino Kirkilo sudarytą komisiją. Premjero referentai skambinėja 
į Prezidentūrą, bet mes atsakome, kad tai Vyriausybės problema - tegul patys 
kapstosi iš dviprasmiškos padėties. 

Vakare skambino Birutė Garbaravičienė ir papasakojo apie konservatorių 
stovyklą Giruliuose. Jai sunkiai suprantamas 2K - G. Kirkilo ir A. Kubiliaus — 
spektaklis dėl Vytauto Pociūno žūties ir išpuolis prieš Generalinę prokuratūrą. 
Aptarėme ir Daukanto aikštėje šalia Prezidentūros rengiamo koncerto orga- 
nizatorių tikslus. Čia jau aiškiai norima įgelti man. Birutė pasakojo, kad labai 
sutrikęs Leonidas Donskis, įsipareigojęs pagroti gitara. Jis jaučiasi apgautas — 
Darius Kuolys jam sakęs, kad koncertas vyks Rotušės aikštėje, o iš tikrųjų - prie 
Prezidentūros. Tai jau suteikia šiam renginiui politinį atspalvį. L. Donskis esą 
nerimauja, kad aš pamanysiu, jog jis įsitraukė į kažkokią demonstraciją prieš 
mane. Paprašiau perduoti, kad neimtų į galvą, aš tikrai nieko blogo negalvoju. 

Beveik naktį (22 valandą) paskambino Raimundas Mieželis ir primygtinai 
kvietė keturiese (Gediminas Kirkilas, Albinas Januška, jis ir aš) susitikti jo sody- 
boje ir pasikalbėti apie politinę padėtį. Pasakiau, kad pagalvosiu ir pranešiu rytoj 
ryte. Manau, kad tai Albino iniciatyva. Vyriausybės veiksmai jau jiems patiems 
kelia rūpesčių ir dabar ieško išeities iš keblios padėties, mėgina įtraukti ir mane. 


2007 metų rugpjūčio 21 diena, Vilnius. Mąsčiau apie vakarykštį Raimun- 
do Mieželio skambutį ir pasiūlymą susitikti. Nusprendžiau pas jį į sodybą ne- 
važiuoti. Paskambinau jam ir pasakiau, kad jeigu jie nori su manimi pasikalbėti, 
gali atvažiuoti pas mane į Turniškes. Mano pasiūlymas priimtas. 


2007 metų rugpjūčio 24 diena, Vilnius. Prisimenant 1939 metų rugpjūčio 
23-iąją pasirašytą Molotovo-Ribbentropo paktą, vakar Lietuvoje vyko Juodo- 
jo kaspino dienos renginiai. Ankstesniais laikais tai buvo lietuvių solidarumo, 
susitelkimo prieš išorės grėsmes diena. Šiemet ši data tapo politinio susiskal- 
dymo, susipriešinimo ir kitaminčių niekinimo diena. Kas galėjo pagalvoti, kad 
net tie žmonės, kurie prieš 20 metų - 1987-aisiais — rizikuodami savo laisve 
surengė protesto mitingą ir kėlė Lietuvos tautines vėliavas Vilniuje prie Adomo 
Mickevičiaus paminklo, šiandien negalės stovėti vienas šalia kito? 

Vienas 1987 metų protesto mitingo organizatorių Antanas Terleckas atskirai 
padėjo gėlių prie A. Mickevičiaus paminklo, o vakare ten susirinkusiai maždaug 
300-400 žmonių grupei kita anos akcijos dalyvė Nijolė Sadūnaitė savo kalboje 
į šuns dienas dėjo savo buvusį bendražygį Vytautą Bogušį. O jį juk galima lai- 
kyti 1987 metų akcijos siela! Negana to, į minėjimą Filharmonijoje neatėjo nei 
A. Terleckas, nei N. Sadūnaitė, nes ten dalyvavo V. Bogušis! 

Ta pati skaldytojiška dvasia, matyt, įkvėpė ir koncerto prie Prezidentūros 
organizatorius, kurie, kaip skundėsi Leonidas Donskis, jį apgavo, nurodę kitą 
akcijos vietą — aikštę priešais Rotušę. 

Keliems gitaristams skambinant prie Prezidentūros, ten nepasirodžiau, nes 
manau, kad tai buvo ne koncertas, o politinė provokacija. Tačiau ir į renginį prie 
A. Mickevičiaus paminklo, ir į minėjimą Filharmonijoje nuvykau. Klausantis 
kalbų prie A. Mickevičiaus paminklo norėjosi tik melsti: „Dieve, atleisk jiems, 
nes jie nežino, ką daro“ 

Tarsi kurstydamas susipriešinimą, vienas konservatorių Vilniaus skyriaus 
vadovų Kęstutis Masiulis šiandien interviu „Kauno dienoje“ mane kaltino kone 
prisidėjus prie Vytauto Pociūno nužudymo! Ar išvis įmanoma dar žemesnio 
lygio politinė kultūra? 


2007 metų rugpjūčio 28 diena, Jurata (Lenkija). Artėjant Vilniaus kon- 
ferencijai energetikos klausimais, vakar vienos dienos vizito nuvykau į Lenkiją. 
Su prezidentu Lechu Kaczynskiu aptarėme ir dvišalio bendradarbiavimo pro- 
jektus: atominės elektrinės statybą Ignalinoje, „Via Baltica“ tiesimą. 

Susitikome Baltijos jūros pusiasalyje esančiame Juratos kurorte, kur yra 
Lenkijos prezidento rezidencija. Atvykome vakare. L. Kaczynskio pageidavi- 
mu vakarienės susitikome tik dviese. Daugiausia kalbėjomės apie politinę kri- 
zę Lenkijoje. Prezidentas ir jo brolis premjeras įsitikinę, kad, paleidus Seimą ir 
paskelbus pirmalaikius rinkimus, jų partija vėl laimės. Iš kitų šaltinių girdėjau 
priešingų vertinimų. 

L. Kaczynskis patikino, kad Lenkija nesitrauks iš Ignalinos atominės elektri- 
nės projekto. Aš papasakojau apie savo pokalbius su Ukrainos politikais. 

Ryte jau su patarėjais susitikome oficialių derybų. Sutarėme, kad derinsime 
savo pozicijas Europos Sąjungoje. L. Kaczynskis patvirtino, kad būsimojoje ES 
vadovų konferencijoje Lenkija vetuos ES ir Rusijos bendradarbiavimo sutartį, 
jei Maskva neatšauks lenkiškos mėsos importo draudimo. 


2007 metų rugsėjo 1 diena, Vilnius. Prabėgo šalta ir lietinga šių metų vasa- 
ra. Naujųjų mokslo metų proga tradiciškai lankiausi mokyklose, šįmet - Vilniaus 
krašte. Čia daug įtampos tarp lietuviškų ir lenkiškų mokyklų. Pirmiausia Eišiškėse 
aplankiau lenkų gimnaziją, vėliau - lietuvių. Tokia pat tvarka viešėjau ir Trakų 
rajono mokyklose. Visur pabrėžiau ne tik mokslo reikšmę, bet ir kalbėjau, kaip 
svarbu puoselėti tautų santarvę, ugdyti tolerancijos dvasią. Džiugino, kad lenkiš- 
kose mokyklose su Alma buvome sutikti taip pat nuoširdžiai, kaip ir lietuviškose. 


2007 metų rugsėjo 4 diena, Vilnius. Labiausiai nustebino žinia, kad Vyriau- 
sioji rinkimų komisija leido įregistruoti Viktorą Uspaskichą kandidatu į laisvą 

Seimo nario vietą rinkimuose Dzūkijos vienmandatėje apygardoje. Negaliu su- 
prasti tokios logikos: žmogus slapstosi Maskvoje, prašo politinio pabėgėlio sta- 
tuso, visaip dergia Lietuvą, yra Rusijos pilietis. Negi tai nieko nereiškia? Mūsų 
prokuratūra kelia jam byla, o VRK suteikia kandidato neliečiamybę! 

Susitikau su premjero Gedimino Kirkilo sudarytos visuomeninės komisijos 
Vytauto Pociūno žūties bylai tirti vadovu filosofu Vytautu Ališausku. Jis pripa- 
žino, kad šis sumanymas buvo klaida, bet priėjome prie bendros nuomonės, 
kad dabar nereikėtų tolesnėmis diskusijomis aštrinti padėties. 

Vėliau susitikau su VSD generaliniu direktoriumi Povilu Malakausku ir tarė- 
mės, kaip padėti tašką partijų kišimuisi į šios institucijos darbą. 


2007 metų rugsėjo 5 diena, Vilnius. Priėmiau pirmą kartą į Lietuvą atvyku- 
sius vieno didžiausių Europoje „Danske bank“ vadovus. Svečiai sakė, kad juos 
maloniai stebina Lietuvos ekonomikos augimas. Man jie taip pat įkvėpė opti- 
mizmo, tvirtindami, kad nemato mūsų ūkio perkaitimo požymių. Jų nuomo- 
ne, Lietuvos ekonomikos perspektyvos labai palankios, o tai padės pritraukti ir 
daugiau užsienio investicijų. 


2007 metų rugsėjo 6 diena, Vilnius. Vienos dienos vizito į Lietuvą atskrido 
Prancūzijos užsienio reikalų ministerijos valstybės sekretorius santykiams su 
Europa Jeanas-Pierre'as Jouyet. Kalbėjomės apie artėjančią Vilniaus konferen- 
ciją energetikos klausimais. Jau iš kitų šaltinių buvau girdėjęs, kad prezidentas 
Nicolas Sarkozy neatvyksta, nors svečias to man ir nepatvirtino, tik pasakė, kad 
Prancūzijai bus deramai atstovaujama. Vis dėlto neslėpiau savo nusivylimo ir 
pareiškiau, kad dar mėginsiu kalbėtis telefonu su N. Sarkozy. 

Priimti ambasadorių skiriamuosius raštus - mano darbo kasdienybė. Tačiau 
šiandien tai išskirtinis atvejis - Azerbaidžanas pirmą sykį atidaro Vilniuje savo 
ambasadą. Pirmoji ambasadorė — moteris, Naira Šachtachtinskaja. 


2007 metų rugsėjo 12 diena, Vilnius. Šiandien po pietų atvykau į Pasva- 
lio rajoną kelioms valandoms susitikti su Latvijos prezidentu Valdžiu Zatleru. 
Šio pokalbio mums prireikė, nes norime sutvirtinti šalių vadovų asmeninius 
santykius. Jie kažkaip atvėso einant į pabaigą ankstesnės Latvijos prezidentės 
Vairos Vykės-Freibergos kadencijai. Bendraujant ėmė jaustis šiokia tokia įtam- 
pa. Girdėjau nuomonių, kad taip nutiko gal dėl mūsų asmeninės konkurencijos 
tarptautinėje arenoje, abiem stengiantis įgyti didesnį politinį svorį, ypač disku- 
tuojant apie Baltijos regiono reikalus. 

Su V. Zatleru iškart užsimezgė draugiškas ryšys. Ketiname dažniau susitikti, 
kviesime prisidėti ir naująjį Estijos prezidentą Toomą Hendriką Ilvesą. Sutarė- 
me, kad mėginsime atnaujinti ir mūsų jūros sienos sutarties įteisinimo procesą, 
kurią Lietuvos Seimas seniai ratifikavo, o Latvijos Saeima nenori patvirtinti. 


2007 metų rugsėjo 13 diena, Vilnius. Priėmiau Švedijos užsienio reikalų 
ministrą Carlą Bildtą. Kalbėjomės apie augantį Rusijos politikos agresyvumą. Gal 
provokacijas prieš Gruziją skatina ir artėjantys šios šalies prezidento rinkimai. 

Susitikau ir su regiono užsienio reikalų ministrų pasitarime dalyvaujančiu 
Gruzijos užsienio reikalų ministru Gela Bežuašviliu. Jis padėkojo už Lietuvos 
pagalbą tiriant jo šalies oro erdvę pažeidusio ir raketą paleidusio Rusijos karinio 
lėktuvo sukeltą incidentą. 


2007 metų rugsėjo 14 diena, Vilnius. Įvyko pirmasis dvi dienas trukęs vals- 
tybinis Azerbaidžano prezidento Ilhamo Alijevo vizitas į Lietuvą. Tikiuosi, kad 
tai sustiprins mūsų šalių verslo ryšius. Azerbaidžanas, nepaisydamas Rusijos 
priešinimosi, planuoja tiesti naftotiekį iki Plocko Lenkijoje. Mūsų interesas — 
skatinti šį projektą ir prie jo prisidėti. 

Prezidentas I. Alijevas apžiūrėjo Klaipėdos uostą ir susidarė apie jį palankią 
nuomonę. Galime tikėtis azerbaidžaniečių tranzitinių krovinių. 

Šiandien Lenkijoje politinė krizė pasiekė apogėjų. Broliai Lechas ir Jaroslawas 
Kaczynskiai paleido Seimą ir paskelbė pirmalaikius rinkimus. Susitikau su į Vilnių 
atskridusia Lenkijos užsienio reikalų ministre Anna Fotyga. Ji kalbėjo optimistiš- 
kai, sakė, kad politinė krizė jos šalyje niekaip neatsilieps santykiams su Lietuva. 
"Tačiau, kaip sako anglai, jos kūno kalba nebuvo tokia optimistinė kaip žodžiai. 


2007 metų rugsėjo 19 diena, Vilnius. Vidurnaktį į Vilnių iš Romos par- 
skraidintas karstas su Kazio Lozoraičio palaikais. Paskutinėn kelionėn velionį 
lydi žmona Giovanna ir dukra Daina. Oro uoste palaikus pasitiko garbės kuopa 
ir nedidelis būrelis draugų. Padėjau ant bičiulio karsto baltų gėlių puokštę. 


2007 metų rugsėjo 20 diena, Vilnius. Atsisveikinome su Kaziu Lozorai- 
čiu. Kauno Vytauto Didžiojo bažnyčioje mišias laikė kardinolas Audrys Bačkis, 
Kauno arkivyskupas Sigitas Tamkevičius, vyskupas Eugenijus Bartulis. Buvo 
sausakimša žmonių, o ir diena pasitaikė šilta, šviesi. Petrašiūnų kapinėse susi- 
rinko dar gausesnė minia. Tvyrojo rimtis ir orumas. Toks buvo ir K. Lozoraičio 
gyvenimas. 

2007 metų rugsėjo 24 diena, Ist Hamptonas-Niujorkas. Prieš Jungtinių 
Tautų Generalinės Asamblėjos sesiją porą dienų su Alma ilsėjomės svečiuose 
pas Juozą Kazicką jo vasaros rezidencijoje Ist Hamptone netoli Niujorko. Jis 
daug kartų kvietė mus atvykti paviešėti, bet tik šįsyk tai pavyko padaryti. Kazic- 
kai šioje žavingoje vietoje įsikūrę jau 46 metus. Šalia jūra, jų senovinį, bet šiuo- 
laikiškai rekonstruotą namą su parku supa golfo laukai. Visa sodybos teritorija 
apsodinta gėlynais, stilingai apkarpytais želdiniais ir medžiais. Vakarais šią au- 
galų karaliją, fontaną ir skulptūras jaukiai apšviečia šviestuvai. Ypač įspūdingos 
šviesos nutvieskia didžiulį baseiną priešais namą. Abi viešnagės dienas paplau- 
kiojau. Labai nuoširdžiai išsikalbėjome su Kazickais apie gyvenimą. Kasdieniai 
rūpesčiai čia tarsi nutolo. Tikras rojaus kampelis. Puikiai pailsėjome. 


2007 metų rugsėjo 28 diena, Niujorkas. Atvykęs į Niujorką per JT Ge- 
neralinės Asamblėjos sesiją pasikalbėjau su keliolikos valstybių vadovais. Ypač 
svarbus buvo susitikimas su JAV prezidentu George'u W. Bushu ir valstybės 
sekretore Condoleezza Rice apskritojo stalo diskusijoje „Demokratijos partne- 
rystė“. Kalbėjau apie kaimynystės santykius su Rusija ir Baltarusija, apie tai, kad 
jie neturėtų būti kuriami pamirštant demokratijos vertybes. Tuos pačius daly- 
kus pabrėžiau ir savo kalboje JT Generalinėje Asamblėjoje. 

Susitikau ir su naujuoju JT generaliniu sekretoriumi Ban Ki-moonu. Jis pa- 
liko atsargaus, diplomatiško žmogaus įspūdį, bet nieko kito ir nebuvo galima 
laukti, nes tai pirmieji jo žingsniai einant šias pareigas. Išdėsčiau jam Lietuvos 
užsienio politikos gaires, tarptautinius įsipareigojimus ir pakviečiau apsilankyti 
mūsų šalyje. 

Galėjome šiek tiek laiko skirti ir kultūrai. Su Alma lankėmės „Metropolitan 
Opera“ sezono atidaryme, žiūrėjome „Liučijos di Lamermur“ premjerą. Spek- 
taklis — fantastiškas. Įspūdį darė ir publika, ypač moterys ir jas puošiančios 
brangenybės. 

Tačiau užsimiršti neleidžia iš Lietuvos ateinančios žinios. Darbo partijos Žai- 
dimai vis labiau primena „penktosios kolonos“ veiksmus. Jos frakcijos Seime 
nariai nuvyko į Maskvą pas Viktorą Uspaskichą ir išsijuosę dergė Lietuvą. Tuo 
ypač pasižymėjo europarlamentarė Ona Juknevičienė. Nedaug atsiliko ir Lore- 
ta Graužinienė su Dangute Mikutiene. 


2007 metų spalio 1 diena, Torūnė, Lenkija. Torūnės Mikalojaus Koperni- 


ko universitetas man suteikė garbės daktaro vardą. Esu pirmasis užsienio vals- 
tybės vadovas, kuriam ši aukštoji mokykla skyrė tokį titulą. Nuvykau į šia pro- 

ga rengiamas iškilmes turėdamas ir politinių tikslų. Europos Vadovų Tarybai 
dabar pirmininkaujantis Portugalijos premjeras Josė Sėcratesas Niujorke prašė 
manęs imtis diplomatinės misijos — kiek įmanoma sumažinti įtampą tarp ES 
ir Lenkijos. Taip pat norėjau pasikalbėti su prezidentu Lechu Kaczynskiu apie 
atominės elektrinės Ignalinoje statybos planus, elektros tilto tarp mūsų šalių 
tiesimą, naftotiekio iš Turkmėnijos ir Kazachstano iki Lenkijos perspektyvas. 

Torūnė - senovinis universitetinis miestas. Į oro uostą pasitikti mūsų dele- 
gacijos atvyko prezidentas L. Kaczynskis ir vietos valdžios atstovai. Nustebino, 
kaip Torūnė pasirengė mūsų vizitui - pagrindinėse gatvėse plevėsavo daugybė 
Lietuvos ir Lenkijos vėliavų. 

Universiteto salė, kurioje telpa keli tūkstančiai klausytojų, buvo pilnutėlė. 
Rektorius ir du dekanai, pristatydami mane, minėjo ne tik prezidentinės veik- 
los faktus, bet ir kalbėjo apie darbą JAV, tarptautinę aplinkosaugos veiklą. 

Aš savo padėkos kalbą pradėjau lenkiškai. Boženos padedamas pasimokiau 
tarties, todėl, atrodo, perskaičiau visai neblogai. Tačiau lenkiškai buvo surašytas 
tik vienas puslapis, toliau kalbėjau lietuviškai. 

Iš universiteto vykome į rotušę, kur man buvo įteiktas miesto raktas, pasi- 
vaikščiojome po XIV amžiuje statytą Torūnės senamiestį, aplankėme Mikalo- 
jaus Koperniko namą, įmūrijome kapsulę į statomo Lietuvių ir lenkų kultūros 
centro pamatus, atidarėme Lietuvos garbės konsulatą Torūnėje. Visą laiką tvy- 
rojo puiki nuotaika, tarsi būtume kitame pasaulyje: jokios įtampos, susierzini- 
mo, pykčio. Buvo gera ištrūkti bent kelioms valandoms. 


2007 metų spalio 2 diena, Vilnius. Premjero Gedimino Kirkilo prašymu 
pusę aštuonių ryto susitikome darbo pusryčių. Jis sukėlė audrą pareikšdamas, 
kad nėra pinigų kompensacijoms po 1995 metų dirbusiems pensininkams. Sei- 
me opozicija nedelsdama tuo pasinaudojo. Tuomet G. Kirkilas pagrasino, kad 
atsistatydins. Aš pareiškiau, kad žmonių nuosavybė — ir neišmokėta pensijos 
dalis, todėl tiesiog reikėtų išdėlioti mokėjimus per trejus metus, tuomet biudže- 
tui ši našta būtų pakeliama. Per pusryčius premjeras jau nekalbėjo apie atsista- 
tydinimą. Neabejoju, kad jau rytoj politinis triukšmas bus nurimęs. Tik bėda, 
kad tokios „audros“ kartosis visą laiką iki Seimo rinkimų. 


2007 metų spalio 3 diena, Vilnius. Nors ir dvejodamas, sutikau duoti in- 
terviu žurnalui „Veidas“. Išgyvenu, kad kai kurie žurnalistai - juos vadinu rašei- 
vomis — audrina visuomenę. Daug manipuliavimo faktais, tikrovę iškreipiančių 
komentarų. Jaučiasi, kad suinteresuotos grupės sąmoningai kursto nihilistines 

nuotaikas, netikėjimą valstybe. Gali pamanyti, kad Lietuvoje nieko daugiau ne- 
vyksta, tik žudomi žmonės ir valdžios klika apiplėšinėja visuomenę. 

Su į Lietuvą atvykusia BBC televizijos grupe kalbėjausi apie energetiką. Pa- 
sakiau, kad Rusija, nuo 2006 metų liepos neva dėl remonto nutraukusi naftos 
tiekimą „Družbos“ vamzdynu, keršija Lietuvai už tai, kad „Mažeikių nafta“ buvo 
parduota lenkams. 


2007 metų spalio 5 diena, Vilnius. Po pietų man paskambino Ukrainos 
prezidentas Viktoras Juščenka. Pasveikinau jį sėkmingų parlamento rikimų pro- 
ga -jo ir Julijos Tymošenko blokas aplenkė prorusišką Viktoro Janukovyčiaus 
partiją. Maskva į tai reagavo jai būdingu stiliumi: „Gazprom“ pareikalavo, kad 
Ukraina skubiai sumokėtų pusantro milijardo dolerių skolą už dujas, antraip 
grasina sumažinti jų tiekimą perpus. 

Sutarėme, kad susitiksime Vilniuje per konferenciją energetikos klausimais. 
Be kita ko, V. Juščenka padėkojo man už kalbą Jungtinių Tautų Generalinėje 
Asamblėjoje, kur užsiminiau apie ukrainiečių genocidą 1932-1933 metais, kai 
sovietų sukeltas badas nusinešė ne vieną milijoną gyvybių. 

Jau po septintos vakaro paskambino ir Prancūzijos prezidentas Nicolas Sar- 
kozy. Jis apgailestavo, kad negalės dalyvauti Vilniaus konferencijoje, nes tuo pat 
metu Vladimiras Putinas jį pakvietė atvykti į Maskvą. Atrodo, Rusija labai ati- 
džiai stebi, ką darome energetikos srityje. Ar sutapimas, kad į Krokuvą neatvy- 
ko Kazachstano prezidentas Nursultanas Nazarbajevas, nes pas jį staiga panoro 
svečiuotis V. Putinas, o dabar į Vilnių neatskrenda N. Sarkozy, nes pakviestas į 
Maskvą? 

Prancūzijos prezidentas pasakė, kad jam konferencijoje atstovaus ministras. 
Kalbėjomės ir apie Lenkijos poziciją artėjant Europos Vadovų Tarybos konfe- 
rencijai Portugalijoje. Sutarėme, kad jis kitais metais apsilankys Vilniuje, o aš 
buvau pakviestas į Paryžių. 

Šiandien sulaukėme ir blogos žinios. Lenkijos ūkio ministras Piotras Wož- 
niakas Vilniaus konferencijoje staiga pareiškė, kad jo šalis neįsipareigos tiesti 
elektros tilto į Lietuvą, jei nebus garantuota, jog naujoji atominė elektrinė Igna- 
linoje tieks lenkams ne mažiau kaip 1 200 megavatų elektros energijos. Visiškai 
kitaip man prieš kelias dienas Torūnėje sakė prezidentas Lechas Kaczynskis. 
Sužinojęs apie Lenkijos ministro pareiškimą, atšaukiau numatytą susitikimą su 
juo, nes nėra apie ką kalbėtis. 

Šis įvykis jau atsidūrė ir Lietuvos, ir Lenkijos žiniasklaidos dėmesio centre. 
O Rusijos spauda paskubėjo paskelbti, kad tarp mūsų šalių kilo įtampa. 

2007 metų spalio 8 diena, Vilnius. Nustebino rinkimai į laisvą Seimo nario 
vietą Dzūkijos vienmandatėje apygardoje. Atėjo balsuoti vos 26 procentai rin- 
kėjų, o iš dešimties kandidatų pirmąsias dvi vietas laimėjo Kęstutis Čilinskas ir 
Viktoras Uspaskichas. Kas darosi Lietuvoje? V. Uspaskichui prokurorai paskyrė 
namų areštą, bet jis vis viena kandidatuoja ir net gali laimėti rinkimus. Ką gal- 
voja žmonės už jį balsuodami? Kas tai - priešiškumas savo valstybei ar tiesiog 
sąmoningumo stoka? 


2007 metų spalio 9 diena, Vilnius. Paskambino Vatikano valstybės sekre- 
torius arkivyskupas Dominigue'as Mamberti ir papasakojo, kad, lankydama- 
sis Niujorke, išsiaiškino, kodėl buvo uždaryta lietuvių Aušros Vartų bažnyčia. 
"Trumpai drūtai - Niujorko kardinolas priėmė tokį sprendimą todėl, kad mažai 
lietuvių ateidavo į šią bažnyčią. Dabar jau nieko negalima pakeisti. Panašiai nu- 
tiko ir prancūzų bažnyčiai Manhatane. 

"Ta pačia proga arkivyskupas D. Mamberti paprašė per Europos Vadovų Ta- 
rybos susitikimą Lisabonoje paremti Vatikano siūlymus, jie netrukus po mūsų 
pokalbio man buvo atsiųsti elektroniniu paštu. 


2007 metų spalio 10 diena, Vilnius. Šiandien Vilnius pasitiko į tarptautinę 
energetikos konferenciją atvykusius 24 valstybių ir ES atstovus: prezidentus, 
ministrus, komisarus. 

Apskritojo stalo diskusija prasidėjo Prezidentūros Kolonų salėje. Pirmieji 
kalbėjo prezidentai. Po jų pareiškimų buvo pasirašytas susitarimas tiesti nafto- 
tiekį Odesa-Brodai-Plockas-Gdanskas. Iš šio uosto nafta pasiektų ir Lietuvą. 
Žinoma, tai tik pirmasis žingsnis, siekiant sumažinti energetinę priklausomybę 
nuo Rusijos. Tad nestebina, kad rusai mėgina kaišioti pagalius mums į ratus. 
Geriausias pavyzdys: Prancūzijos prezidentas Nicolas Sarkozy, nors jau paža- 
dėjęs atvykti į Vilnių, buvo pakviestas Vladimiro Putino ir pakeitė planus - pa- 
sirinko Maskvą. 

Deja, dar ir su Lenkija kilo nesutarimų dėl elektros tilto tiesimo. Šios prob- 
lemos negalime išspręsti jau dešimtmetį. Per pirmą kadenciją ne kartą apie tai 
kalbėjausi su prezidentu Aleksanderiu Kwašniewskiu. Sykį privačiai šnekantis jis 
man prisipažino, kad nieko gero nebus - nesitikįs išjudinti šio projekto iš mir- 
ties taško, nes Lenkijos finansų ir energetikos magnatai neleis jam nieko daryti. Jų 
rankose - dideli pinigai, vadinasi, ir didelė politinė įtaka, o elektros tiltas į Lietuvą 
jiems nenaudingas. Vis dėlto Lenkijoje atėjus naujai valdžiai atrodė, kad judame 
pirmyn. Juk ateityje lenkams taip pat pradės stigti elektros energijos. Todėl jie pa- 

rodė norą prisidėti statant Ignalinoje atominę elektrinę ir pageidauja gauti 1 200 
megavatų elektros energijos. Pasakiau: gerai, statom elekrinę, tiesiam tiltą ir gau- 
sit. Ir štai vėl kažkas stringa. Lechas Kaczynskis delsia pasirašyti susitarimą dėl 
elektros tilto. Ilgai su juo aiškinausi, įtikinėjau, bet reikalas — nė iš vietos. Tuomet 
pasakiau, kad mes tiesime Baltijos jūra elektros kabelį į Švediją ir statysime atomi- 
nę elektrinę. Tuo ir baigėme šiandienos pokalbį. 


2007 metų spalio 11 diena, Vilnius. „Reval“ viešbutyje vyksta energetikos 
konferencijos posėdžiai. Didžiulis žiniasklaidos dėmesys - salėje daugiau kaip 
20 įvairių šalių televizijos kamerų. JAV atstovauja energetikos sekretoriaus pa- 
vaduotojas Clay Sellas, Prancūzijai - ministras Jeanas-Louis Borloo. 

Tačiau turbūt svarbiausias įvykis - pasikeitusi Lenkijos pozicija dėl elektros 
tilto. Vos įžengęs į konferencijos salę, prezidentas L. Kaczynskis iškart priėjo 
prie manęs ir pasakė: „Viskas gerai, toliau tęsime elektros tilto projekto darbus, 
tik dabar reikia luktelėti rinkimų į Seimą rezultatų. Ligi tol galutinai parengsime 
sutartį: Tai jis patvirtino ir per spaudos konferenciją. 


PASTABOS PARAŠTĖSE 


Per Vilniaus konferenciją įvyko savotiškas lūžis tariantis su Lenkija dėl elektros 
tilto tiesimo. Lietuva laikėsi aiškios ir tvirtos pozicijos. Galiausiai tai davė vaisių — 
su Lenkija susitarėme, kad tiesime elektros tiltą į Vakarus sausuma, o po išsamių 
pokalbių su Švedijos ministru pirmininku Fredriku Reinfeldtu švedai pritarė Bal- 
tijos ir Skandinavijos šalis jungiančio kabelio Baltijos jūros dugnu projektui. 

Dar man einant prezidento pareigas su Lenkija buvo pasirašyta sutartis ir 
dėl šios šalies dalyvavimo atominės elektrinės statybos Ignalinoje projekte. Ne- 
galėjome tenkinti lenkų reikalavimo garantuoti jiems 1 200 megavatų elektros 
energijos tiekimą, bet jie sutiko tenkintis ir mažesniu kiekiu - 1 000 megavatų, 
o tiek, energetikos specialistų tvirtinimu, mes jiems galėjome pažadėti. Todėl 
man ypač skaudu, kad, atrodytų, jau tvirtais bėgiais riedėti paleistas projektas 
ilgam įstrigo. Stebino, kai prabėgus porai metų Lietuvos valdžia ėmė girtis 
pažanga tariantis dėl elektros tiltų ir atominės elektrinės statybos, tarsi lig tol 
nieko nebuvo padaryta ir staiga išrastas dviratis. Realiai dėl šių projektų viskas 
jau buvo sutarta dar per mano antrąją kadenciją, tik pasikeitus vyriausybėms 
ir išardžius LEO LT bendrovę, daug ką teko vėl pradėti iš pradžių. 

2007 metų spalio 12 diena, Vilnius. Susitikau su Vilniuje besilankančia 
Dalia Grybauskaite. Aptarėme kitų metų biudžetą. Jinai įspėjo, kad yra požy- 
mių, rodančių, jog, jei nesugriežtinsime valdžios išlaidų kontrolės ir priimsime 
išpūstą biudžetą, infliacija gali tapti nekontroliuojama. Tą jai pareiškė ES komi- 
sarai, stebintys šalių narių finansinę padėtį. Pasakiau, kad atidžiai stebėsiu, kaip 
sudaromas biudžetas, ir, esant būtinybei, pasinaudosiu veto teise. 

Kalbėjomės ir apie būsimuosius prezidento rinkimus. Užsiminiau, kad ji mi- 
nima kaip galima kandidatė. D. Grybauskaitė mane patikino, kad dabar apie tai 
negalvoja, o jeigu prireiks, apsispręs tik po Seimo rinkimų. 


2007 metų spalio 16 diena, Vilnius. Šiandien pasikalbėti apie aukštojo 
mokslo reformos problemas privačiai susitikau su Vytauto Didžiojo universi- 
teto rektoriumi Zigmu Lydeka ir profesoriumi Egidijumi Aleksandravičiumi. 
Pasirodo, jie parengė studiją apie aukštojo mokslo strategiją iki 2012 metų. 
Darbas baigtas, bet niekam nereikalingas, švietimo valdininkai juo nesidomi. 
Blogiausia, kad, pasak pašnekovų, ES pinigai mokslui skirstomi vadovaujan- 
tis neaiškiais kriterijais, esą neoficialiai didelė jų dalis jau net paskirta pagal 
pažintis. 

Rytoj susitiksiu su premjeru Gediminu Kirkilu bei švietimo ir mokslo mi- 
nistre Roma Žakaitiene aptarti aukštojo mokslo reformos. Šiandien girdėtos 
pastabos man labai pravers per rytdienos pokalbį. 


2007 metų spalio 17 diena, Vilnius. Ankstyvą rytą susitikau su Konstituci- 
nio Teismo pirmininku Egidijumi Kūriu ir teisėju Kęstučiu Lapinsku. Netrukus 
baigsis trijų KT narių kadencijos, ir man, Seimo pirmininkui bei Aukščiausiojo 
Teismo pirmininkui reikės parinkti naujų KT teisėjų kandidatūras. Bus skiria- 
mas ir naujas KT pirmininkas. Manau, kad šias pareigas reikėtų patikėti K. La- 
pinskui - patyrusiam, autoritetingam teisėjui. 

Vėliau susitikau su naujuoju NATO pajėgų Europoje vadu generolu Johnu 
Craddocku. Kalbėjomės apie Lietuvos karių dalyvavimą tarptautinėse misijose. 
Jis labai geros nuomonės apie juos. Taip pat išgirdau, kad NATO garantuoja 
tolesnį naikintuvų patruliavimą Baltijos šalių oro erdvėje. 

Galiausiai pakviečiau premjerą bei švietimo ir mokslo ministrę aptarti aukš- 
tojo mokslo problemų. Prisipažinsiu, kad Gediminas Kirkilas neatrodė paten- 
kintas girdėdamas mano pastabas, mėgino aiškinti, kad viskas daroma taip, kaip 
suplanuota. O Roma Žakaitienė pripažino, kad daug kas vyksta nesklandžiai. 

2007 metų spalio 19 diena, penktadienis, Lisabona. „Mūsų laukia ne 
tik dideli uždaviniai, bet ir atsakomybė. Jau beveik šešerius metus svarstome 
ir keičiame Europos Sąjungos valdymo struktūrą. Manėme, kad priimsime 
Konstituciją, dabar baigiame sutarti, kad tai bus ES sutartis. Negali debatai tęs- 
tis iki begalybės. Mūsų pareiga susitarti. Išėję iš šios salės turime pranešti savo 
piliečiams, kad darbas baigtas. Šiandien ir čia privalome pareikšti pasauliui, kad 
ES turi konstitucinę sanklodą ir nuo šiol visą dėmesį galėsime sutelkti į ateities 
vizijų įgyvendinimą“, - taip kalbėjau Europos Vadovų Tarybos posėdyje, o bai- 
giau savo kalbą pareikšdamas, kad Lietuva pritaria reformos projektui. 

Po mano kalbos prabėgo dar devynios valandos ir pagaliau jau šiandien, 
penktadienio naktį (2 valandos 47 minutės), buvo paskelbta, kad ES sutarties 
tekstas priimtas. Pakėlėme šampano taures. Tai užrašius atrodo kaip dainoj — 
„rodos, ir vargo nebuvo“. O buvo, ir labai nemažai... 

Tik atvykus į posėdžių salę, priėjo Portugalijos ministras pirmininkas Josė 
Sdcratesas ir paprašė pasikalbėti su Lenkijos prezidentu Lechu Kaczynskiu, nes 
esą lenkai vėl kelia savo reikalavimus. Netrukus to paties paprašė ir Prancūzijos 
prezidentas Nicolas Sarkozy. Abiem pažadėjau tai padaryti. 

L. Kaczynskis, mane pamatęs, spėjo pirmas prieiti. Kalbėtis su juo nebuvo 
sudėtinga. Supratau, kad lenkų spyriojimasis - savotiška derybų pozicija, bet 
pagalvojau, kad nelabai išmintinga. Taip jie kuria nekokį savo įvaizdį. Daug pa- 
sako kad ir N. Sarkozy atsaini frazė apie L. Kaczynskį: „Tai ką, mūsų Lenkijos 
draugas vėl mums kelia problemų?“ Nors nepatenkinti ne vien lenkai. Italijos 
ministras pirmininkas Romano Prodi taip pat reikalavo, kad jo šaliai būtų skirta 
daugiau vietų Europos Parlamente. Čekai, kroatai, bulgarai irgi reiškė nepasi- 
tenkinimą. Tik mes nieko nereikalavome ir dėl to gavome nė per nago juodymą 
ne mažiau, nei buvo įmanoma. 

Su L. Kaczynskiu kalbėjomės ne vien apie ES sutartį. Mums susitikus, pir- 
miausia jis pasakė: „Šeštadienį atskrendu į Vilniųir pasirašome sutartį dėlatomi- 
nės elektrinės statybos ir elektros tilto tiesimo“ Sekmadienį Lenkijoje rengiami 
pirmalaikiai rinkimai. Supratau, kad jo partijai būtų naudinga, jei jis pasirašytų 
su mumis sutartį. Pajuokavau, kad galime nė nespėti atšaldyti ta proga iššauti 
parengto šampano, kai jis taip greitai viską daro. 

Tačiau netrukus paaiškėjo, kad reikalai juda ne taip sėkmingai. Lenkai į Li- 
saboną atsivežė savo derybininkus, ir jie čia ėmė derėtis su mūsiškiais. Ilgai po- 
sėdžiavo, ginčijosi ir, atrodo, ėmė pyktis. Lenkai atkakliai reikalavo, kad į susita- 
rimą dėl atominės elektrinės statybos būtų įrašytas įsipareigojimas tiekti 1 200 
megavatų jos gaminamos elektros energijos. Mūsiškiai sutiko, kad būtų įrašytas 

pažadas tenkinti lenkų energetinius poreikius, bet nenurodant konkrečių skaičių. 
Mėginome paaiškinti, kad negalime įrašyti jų norimo įsipareigojimo nepasitarę 
su kitais projekto partneriais latviais ir estais. Ginčai tęsėsi visą naktį, kaito tele- 
fonai nuo dažnų skambučių iš Lisabonos į Varšuvą, bet susitarti taip ir nepavyko. 
Iš ryto susitikęs su L. Kaczynskiu supratau, kad susitarimas nebus pasirašytas, 
nes jis bendravo mandagiai, tik jau nesijautė entuziazmo, o apie kelionę į Vilnių 
nė nebeužsiminė. Tikiuosi, kad tai neatsilieps mūsų santykiams ateityje. 

Verta paminėti ir pokalbį prieš oficialią vakarienę terasoje su Vokietijos kanc- 
lere Angela Merkel. Pasidomėjau, kaip jai neseniai sekėsi bendrauti su Vladimi- 
ru Putinu. Žinoma, neišsidaviau, bet buvau nustebintas jos komentarų. A. Mer- 
kel tiesiai šviesiai išdrožė, kad V. Putinas — arogantiškas žmogus, jaučiantis savo 
galią ir mėgstantis tai demonstruoti, o tiek daug jis sau leidžia todėl, kad dabar į 
Rusiją už naftą ir dujas plaukia milijardai dolerių. Esą ji jam davusi suprasti, kad 
tokia laikysena nepriimtina. 

Tai išgirdęs pasiteiravau, ar greitai vyksiančiame ES ir Rusijos vadovų susiti- 
kime bus pasirašyta kai kurių šalių labai pageidaujama bendradarbiavimo sutar- 
tis. A. Merkel atsakė tvirtai: „Ne“ 


2007 metų spalio 23 diena, Vilnius. Šįkart smagiai vyko Pilietybės komi- 
sijos posėdis. Vienbalsiai buvo priimtas nutarimas išimties tvarka suteikti pilie- 
tybę JAV gyvenančiam poetui ir kino režisieriui Jonui Mekui. Niekam nekilo 
jokių abejonių, kad jis tikrai daug nusipelnęs Lietuvai. 

Prieštaringesnį įspūdį paliko Valstybės gynimo tarybos posėdis. Vienas 
klausimų - lietuvių karių dalyvavimas tarptautinėse NATO pajėgose Irake, kur 
kitos šalys mažina savo kontingentą - nekėlė didesnių diskusijų. Nutarėme, kad 
vykdysime savo įsipareigojimus iki metų pabaigos. 

Tačiau daug sunkiau sekėsi kalbėtis smarkiai politizuotu VSD parlamentinės 
kontrolės klausimu. Povilas Malakauskas atskleidė kai kurių neviešinamų faktų, 
o Seimo Nacionalinio saugumo ir gynybos komitetas aiškiai partiniais tikslais ir 
toliau reikalauja pažymų, nekreipdamas dėmesio, kad tai gali pakenkti valstybės 
saugumui. Galima įsivaizduoti, kaip neskelbtina informacija būtų naudojama 
Seimo rinkimų kampanijoje, o kad daroma žala Lietuvai — ir kairei, ir dešinei 
visai nė motais. 


2007 metų spalio 24 diena, Vilnius. Siekdamas užkirsti kelią nepagrįstam 


valstybės išlaidų didėjimui, pakviečiau Seimo frakcijų vadovus pasitarti dėl kitų 
metų biudžeto. Išsakiau savo būgštavimus, kad nesilaikant fiskalinės drausmės 


383 


gali augti biudžeto deficitas. Siūliau spartinti švietimo, mokslo, sveikatos apsau- 
gos reformas, kurios ir padėtų šalinti įsisenėjusias sistemines šių sričių ydas, ir 
leistų efektyviau naudoti pinigus. 

Atkreipiau Seimo frakcijų dėmesį, kad Vyriausybė jau nė nekalba apie gy- 
ventojų pajamų mokesčio mažinimą iki 24 procentų, nors tai skatintų vartoji- 
mą, ūkio augimą ir galėtų net padidinti biudžeto pajamas. 


2007 metų spalio 27 diena, Vilnius. Pirmą kartą lankiausi statomuose 
Valdovų rūmuose. Statybos vyksta sparčiai, tuoj bus pradėta vidaus apdaila. 
Mane lydėjo visas rūmų atstatymo komitetas, vadovaujamas Algirdo Brazaus- 
ko. Anksčiau esu ne kartą skeptiškai atsiliepęs apie šį sumanymą, abejojau, ar 
vertėjo skubėti jį įgyvendinti, kai yra ir svarbesnių objektų, kur buvo galima pa- 
naudoti rūmams atstatyti leidžiamus pinigus. Tačiau dabar jau nebėra prasmės 
apie tai kalbėti. Rūmus reikia baigti statyti, įrengti kuo įdomesnes ekspozicijas 
ir atverti visuomenei. Tai, kas jau padaryta, palieka labai gerą įspūdį. Manau, 
atsiras dar vienas turistų traukos centras Vilniuje. 


2007 metų spalio 30 diena, Ryga. Atvykau į vienos dienos Baltijos šalių 
prezidentų susitikimą. Tiek Latvijos prezidentui Valdžiui Zatlerui, tiek Estijos 


Valdas Adamkus - Baltijos šalių prezidentų susitikimų senbuvis. 


Nuotraukoje — su buvusia Latvijos vadove Vaira Vyke-Freiberga. 

prezidentui Toomui Hendrikui Ilvesui tai pirmas kartas, kai jie dalyvauja šio 
formato renginyje. Aš likau vienintelis senbuvis - bendrauju jau su trečiaisiais 
Latvijos ir Estijos vadovais (daug kartų teko susitikti sa Gunčiu Ulmaniu ir 
ypač Vaira Vyke-Freiberga bei Lennartu Meri ir Arnoldu Rūūteliu). 

Daugiausia kalbėjomės apie energetiką: Ignalinos atominės elektrinės staty- 
bą, elektros tilto tiesimą, taip pat santykius su Rusija, derinome savo pozicijas 
tiek bendradarbiaujant su šia šalimi, tiek ES forumuose. 

Su Latvijos prezidentu V. Zatleru iškart ėmėme šiltai bendrauti, tačiau to pat 
negaliu pasakyti apie Estijos vadovą. T. H. Ilvesas laikėsi jei ne arogantiškai, tai 
bent šaltai, stigo nuoširdumo. Bet, tikėkimės, aš klystu. Gal jis tiesiog santūrus, 
šaltoko charakterio asmenybė. 


2007 metų lapkričio 2 diena, Vilnius. Vėlinės, bet oras vis dar nuostabus, 
tarsi būtų bobų vasara. Atrodo, visa Lietuva lanko artimųjų kapus. Alma dar 
neatsigavusi po gripo, todėl aš vienas šiandien nuvykau į Antakalnio kapines 
padėti gėlių prie memorialo kovotojams už laisvę ir monsinjoro Kazimiero Va- 
siliausko bei Vytauto Kavolio kapų. Rasų kapinėse apsilankiau anksčiau ir pa- 
dėjau gėlių prie Jono Basanavičiaus ir Mikalojaus Konstantino Čiurlionio kapų, 
dalyvavau atidengiant paminklą nužudytiems Vasario 16-osios signatarams Ka- 
ziui Bizauskui, Pranui Dovydaičiui ir Vladui Mironui. 

Šiandien „Respublika“ paskelbė, kad laikraštis „European Voice“ pasiūlė Lietu- 
vos prezidentą už indėlį derybose dėl ES konstitucinės sutarties išrinkti Metų eu- 
ropiečiu. Tai jau antroji nominacija - anksčiau tai padarė anglų „The Economist“. 

"Tačiau tame pačiame „Respublikos“ numeryje šliūkštelėta ir deguto. Mat grą- 
žinau Seimui Liustracijos įstatymą. Tai padariau dėl procedūrinių pažeidimų, nes 
teisininkai įspėjo, kad jei jį pasirašyčiau, nusižengčiau Konstitucijai. Supratau, kad 
konservatoriai ir paksistai (įdomi kompanija!) sukels triukšmo. Taip ir atsitiko. 
„Respublikos“ antraštė skelbia: „Šalies vadovas užstojo kagėbistus“ 


2007 metų lapkričio 3 diena, Vilnius. Prabėgo 81 gyvenimo metai! Galiu 
dėkoti likimui: esu sveikas, kupinas energijos, mane supa puikūs žmonės ir šalia — 
mylimiausias asmuo — mano Alma. Tikiuosi, dar man bus lemta prasmingai prisi- 
dėti prie tautos darbų. Sulaukiau daug sveikinimų iš visos Lietuvos ir užsienio. 


2007 metų lapkričio 5 diena, Vilnius. Visos mano pastangos išvengti oficia- 


lių sveikinimų nuėjo perniek. Telefonas skambėjo beveik nesustodamas. Į Pre- 
zidentūrą atkeliavo gausybė puokščių. Vis dėlto pavyko atsikratyti sovietinių 

laikų tradicijos, kai tokiomis progomis išsirikiuodavo didžiulė eilė delegacijų ir 
pareigūnų. 

Susitikau su užsienio reikalų ministru Petru Vaitiekūnu. Rusijos ir Gruzijos 
santykiai vis labiau kaista. Prisimenant gruzinų temperamentą, galima laukti 
net ir ginkluoto susirėmimo. 

Aptarėme ir mano vizitą į Lenkiją lapkričio 11 dieną. Nors po Seimo rinki- 
mų prabėgo kelios savaitės, naujos vyriausybės sudarymas ten užsitęsė. Varšu- 
voje mūsų ambasados patalpose planuojamas mano susitikimas su būsimuoju 
Lenkijos ministru pirmininku Donaldu Tusku, naujuoju Seimo maršalka ir už- 
sienio reikalų ministru. 


2007 metų lapkričio 7 diena, Vilnius. Pakviečiau į Prezidentūrą pietų pro- 
fesorę Vandą Zaborskaitę. Ji jau išėjusi į pensiją, bet aktyviai bendradarbiau- 
ja su spauda ir rašiniuose atvirai išsako mane ne visada įtikinantį, bet drąsų ir 
skatinantį diskusijas požiūrį į mūsų šiandienos gyvenimą. Kalbėjomės daugeliu 
temų — ir apie mus abu nuviliantį Seimo darbą, ir apie Liustracijos įstatymą. 
Šiais klausimais galvojame panašiai — turime baigti liustraciją ir pagaliau padėti 
tašką sąskaitų su praeitimi suvedinėjimui. 

Apie tai kalbėsiuosi su opozicijos lyderiu Andriumi Kubiliumi. Ketinu jam 
atvirai pasakyti, kad nesu patenkintas bendradarbiavimu su konservatoriais. Jau- 
čiu ir jų nepasitenkinimą, bet man nepriimtina, kad jie visus savo veiksmus grin- 
džia siauru partiškumu. Net susideda su paksistais ir darbiečiais, nors šių veikla 
griauna valstybės pamatus. Čia jau, matyt, jaučiama ir rusų specialiųjų tarnybų 
įtaka. Anksčiau labai atsargiai vertindavau tokius įtarimus, galvodavau, kad gal 
sutirštinamos spalvos. Dabar turiu pripažinti, kad klydau taip manydamas. Susi- 
pažinęs su VSD surinkta ir vis papildoma operatyvine informacija įsitikinau, kad 
padėtis rimta. Ir tokiomis aplinkybėmis Seimo Nacionalinio saugumo ir gynybos 
komitetas murkdosi partinėse intrigose, o į pavojų valstybei numoja ranka. 


2007 metų lapkričio 8 diena, Vilnius. Mano atmesto Liustracijos įstatymo 
svarstymas Seime peržengė bet kokias padorumo ribas. Visus pranoko Petras 
Gražulis ir Egidijus Klumbys. Šie rėksniai net reikalavo pašalinti prezidentą 
kaip kagėbistą! O apie pačią liustraciją kalbėta mažiausiai. Įstatymą Seimas bal- 
sų dauguma atmetė, bet paaiškėjo, kas su kuo buvo sudarę sandorius - Rasa 
Juknevičienė pasipiktino neva jos partiją išdavusiais darbiečiais. Pasirodo, kon- 
servatoriai buvo susitarę su paksistais ir darbiečiais balsuoti prieš mano veto, 
bet pastarieji žaidė savo žaidimą. 

Šiandien įvykių netrūko. Paskambino premjeras Andrius Kubilius ir pranešė, 
kad prieš pusvalandį kalbėjosi su vidaus reikalų ministru Raimondu Šukiu ir šis 
pareikalavo policijos generalinio komisaro Vytauto Grigaravičiaus atsistatydini- 
mo dėl šią savaitę Skuode įvykusios tragedijos. Ten automobilį vairuojantis girtas 
policininkas įlėkė į būrį vaikų, tris mirtinai sužalojo ir pabėgo su kartu važiuojan- 
čiu bendradarbiu iš įvykio vietos. Pasakiau premjerui, kad nuramintų ir ministrą, ir 
policijos generalinį komisarą. Nereikia karščiuotis. Susitiksime ir viską aptarsime. 

Sulaukiau skambučio ir iš Gruzijos. Skambino Michailas Saakašvilis. Tbilisyje 
tris dienas vyksta demonstracijos, reikalaujama, kad prezidentas atsistatydintų, 
būtų paleistas parlamentas. Įtariama, kad šią suirutę skatina Maskva. Bet pervers- 
mas nepavyko. M. Saakašvilis patikino, kad visiškai kontroliuoja padėtį. 


2007 metų lapkričio 9 diena, Vilnius. Aiškėja vis daugiau Skuode įvykusios 
tragedijos faktų, rodančių, kad policijoje nėra elementarios tvarkos ir drausmės, 
o dėl to kaltė tenka Policijos departamentui ir net Vidaus reikalų ministerijai. 
Ketinu pareikalauti abiejų institucijų vadovų atsakomybės. Po susitikimų su jais 
teks priimti atitinkamus sprendimus. 

Šiandien pakviečiau į Prezidentūrą Andrių Kubilių. Kalbėjomės apie Liustra- 
cijos įstatymą. Neslėpiau nustebimo, kad konservatoriai šiuo klausimu bendra- 
darbiauja net su paksistais ir darbiečiais. Tačiau mūsų pokalbis vargu ar ką pakeis. 
Atrodo, dabar konservatoriams rūpi tik viena: kaip bet kokia kaina grįžti į valdžią. 


2007 metų lapkričio 10 diena, Vilnius. Rytoj bus laidojami Skuode girto 
policininko suvažinėti trys moksleiviai. Ranka parašiau užuojautos laiškus ir 
paprašiau juos perduoti vaikų netekusiems tėvams, drauge nuvežti ir mano bei 
Almos gėlių puokštes. 


2007 metų lapkričio 11 diena, Varšuva. Atvykau į Lenkijos nepriklau- 
somybės dienos minėjimą. Ta proga susitikau su rinkimus laimėjusios Pilieti- 
nės platformos partijos pirmininku, būsimuoju vyriausybės vadovu Donaldu 
"Tusku. Pasikalbėjome apie tolesnius mūsų valstybių santykius, ES ir NATO 
bendradarbiavimo klausimus. Lenkija ketina mažinti savo karių skaičių Irako 
tarptautinėse pajėgose. Bet daugiausia laiko skyrėme energetikai. D. Tuskas 
garantavo, kad Ignalinos atominės elektrinės bei elektros tilto projektai liks ir 
naujosios Lenkijos vyriausybės prioritetais. 

Prezidentas Lechas Kaczynskis taip pat tai patvirtino. Jiems abiem siūliau 
pasirašyti sutartis dėl šių energetikos objektų statybos iki Kalėdų. Tai būtų pui- 
ki Kalėdų dovana mūsų šalių žmonėms. 

2007 metų lapkričio 12 diena, Vilnius. Nelengva diena. Pirmiausia iš ryto 
susitikau su vidaus reikalų ministru Raimondu Šukiu. Jis papasakojo, kokia pa- 
dėtis susiklostė Policijos departamente bei ministerijoje, ir įteikė atsistatydinimo 
pareiškimą. Padėkojau jam už indėlį gerinant vidaus reikalų sistemos darbą, bet 
pasakiau, kad po Skuode įvykusios tragedijos turiu priimti jo atsistatydinimą. 

Tuomet susitikau su policijos generaliniu komisaru Vytautu Grigaravičiumi. 
Išsamiai aptarus situaciją policijoje, turėjau jam pareikšti, kad prašau jo atsista- 
tydinti. Tai būtina stiprinant vadovų asmeninę atsakomybę už padėtį jų vado- 
vaujamose įstaigose. 


2007 metų lapkričio 14 diena, Stokholmas. Dvi dienas Švedijoje susiti- 
kimas vijo susitikimą. Daugiausia kalbėjomės apie energetikos reikalus. Ir visi 
pokalbiai buvo dalykiški, neformalūs. Vienintelis oficialus susitikimas - su Šve- 
dijos karaliumi Carlu XVI Gustafu, bet taip pat tik dėl protokolo reikalavimų, o 
bendravome laisvai ir šiltai. 

Likau labai patenkintas pokalbiais su švedų energetikais apie elektros kabelio 
į Lietuvą projektą. Jie tvirtai remia mūsų šalies prisijungimo prie Skandinavijos 
tinklų idėją. Estija jau sujungta su Suomija, o ši - su Norvegija ir Švedija. Kuo 
greičiau tai reikia padaryti ir mums. Man nelabai patinka tik švedų prielaida, 


Su Švedijos karaliumi Carlu XVI Gustafu. Stokholmas, 2007 m. lapkričio 14 d. 

kad kabeliu elektra gali būti tiekiama 2016 metais. Manau, būtų galima projektą 
įgyvendinti ir greičiau, gal net 2012-2013 metais. Tiesiog reikėtų nedelsti ir 
visus procedūrinius klausimus spręsti kartu su projektavimo darbais. 

Apie elektros kabelio projektą kalbėjausi ir su garsios Švedijos finansininkų 
šeimos Walenbergų atstovais. Stiprią politinę paramą žadėjo parlamentarai. 

Ypač svarbus buvo pokalbis akis į akį su Švedijos ministru pirmininku Fre- 
driku Reinfeldtu. Jis pritarė mano minčiai, kad reikėtų nutiesti kabelį nė nelau- 
kiant 2016 metų, ir žadėjo pasidomėti, kaip būtų galima paspartinti darbus. Bet 
mane nustebino viena pašnekovo pastaba: esą jiems kelia susirūpinimą part- 
nerių iš Lietuvos ryšiai su rusais. Tai švedų žvalgybos informacija, bet gal ji pa- 
remta tik prielaidomis. Patikinau Švedijos premjerą, kad į šį faktą atkreipsime 
dėmesį. (Reikės apie tai pasikalbėti su Povilu Malakausku.) 


2007 metų lapkričio 19 diena, Vilnius. Atominę elektrinę statysiančios 
Lietuvos energetikos bendrovės kūrimas smarkiai banguoja. Aistros, ambicijos, 
politikavimas ir, aišku, finansiniai interesai. Siekdamas, kad bendrovė nuo pat 
pamatų būtų kuriama skaidriai, paprašiau Valstybės kontrolės įvertinti derybi- 
ninkų pozicijas. Šis darbas padarytas, išvados pateiktos. Bet šiandien paskam- 
bino premjeras Gediminas Kirkilas ir, sakyčiau, karščiuodamasis išpyškino, 
kad paleis bendrovę kuriančią darbo grupę ir tegul pats prezidentas imasi šios 
užduoties. Pasirodo, jam užkliuvo Valstybės kontrolės teiginys, esą Vyriausybė 
nepasirengusi deryboms. 

Pirmiausia nuraminau premjerą, kad nereikia tokios pastabos suprasti kaip 
asmeninės kritikos. Pabrėžiau, kad svarbiausia negaišti laiko ir tęsti darbus, kad 
nebūtų sužlugdytas projektas. 

Įpareigojau patarėją Nerijų Udrėną dalyvauti visuose būsimųjų derybų posė- 
džiuose ir mane informuoti, kaip jos vyksta. Vėliau paskambinau ūkio ministrui 
Vytui Navickui ir paprašiau nedelsiant pradėti derybas dėl bendrovės įkūrimo. 


PASTABOS PARAŠTĖSE 


Nacionaliniu investuotoju vadinta bendrovė LEO LT buvo steigiama vieninteliu 
tikslu — sutelkti valstybės ir privatų kapitalą, kad būtų galima kuo greičiau ir efek- 
tyviau siekti Lietuvos energetinės nepriklausomybės, garantuoti elektros energi- 
jos tiekimą pastatant naują atominę elektrinę, galinčią pakeisti uždarytąją. 
Aiškiai matėsi, jog vien valstybės pinigų tokiam brangiam objektui statyti 

nepakaks. Buvo manoma, kad pravers ir privataus kapitalo vadybinė patirtis. 
Tačiau valstybė turėjo išlaikyti savo rankose bendrovės kontrolę, tai buvo iš 
karto įtvirtinta teisės aktuose. 

Konkretūs planavimo, tarptautinių derybų darbai jau buvo pajudėję, bet pa- 
sikeitus šalies Vyriausybei, vėliau ir prezidentui, iš pradžių imta stabdyti projek- 
tą, o netrukus ir visai išardyta jį turėjusi įgyvendinti LEO LT bendrovė. Man sunku 
suprasti, kam to prireikė, jei situaciją vertintume grynai dalykiniu požiūriu, o ne 
vadovaudamiesi politiniais išskaičiavimais ir vedami partinių intrigų. 

Galbūt iš tiesų privataus kapitalo dalis bendrovėje buvo pervertinta, nors 
vertinimus pateikė autoritetingi tarptautiniai auditoriai. Tačiau šią problemą 
buvo galima spręsti derantis dėl valstybės akcijų dalies padidinimo, o ne išvis 
išardant LEO LT: 

Už šiuos politinius žaidimus brangiai sumokėjo Lietuva. Atominės elekt- 
rinės statybos projektas įšaldytas mažų mažiausiai porai metų. Per tą laiką 
Rusija, pamačiusi, kad Lietuva trypčioja vietoje, puolė įgyvendinti net dviejų 
atominių elektrinių projektus prie mūsų šalies sienų — Karaliaučiaus krašte ir 
Vilniaus pašonėje Baltarusijoje. 


2007 metų lapkričio 24 diena, Tbilisis. Tbilisyje vyksta prieš Michailą 
Saakašvilį nukreiptos demonstracijos, matyt, specialiai surengtos per Rožinės 
revoliucijos ketvirtąsias metines. Padėtis Gruzijoje jau kuris laikas nestabili. 
Nesakyčiau, kad ir prezidentas M. Saakašvilis visuomet laikosi demokratiškai, 
atrodo, varžo spaudą. Kalbėdamasis su juo telefonu, kelis kartus raginau nesi- 
imti tokių veiksmų, nes Maskva tik ir laukia progos kurstyti neramumus. Žadė- 
jo, bet... Įtampa nesiliauja, demonstracijos tęsiasi. 

M. Saakašvilis kvietė atvykti į Rožių revoliucijos metinių minėjimą. Iš pra- 
džių atsisakiau, nurodęs, kad turiu dalyvauti Lietuvos kariuomenės dienos 
šventėje. Tačiau po šių iškilmių su nemaža delegacija vakar išskridau į Tbilisį. 

Tik atskridęs susitikau su M. Saakašviliu, vėliau - su parlamento pirmininke 
Nino Burdžanadze. Tbilisyje jau viešėjo diena anksčiau atvykęs Lenkijos prezi- 
dentas Lechas Kaczynskis. Susitikę su juo vėl pasikalbėjome apie elektros tilto 
ir atominės elektrinės projektus. Vėliau drauge su M. Saakašviliu trise dalyva- 
vome spaudos konferencijoje. Pabrėžiau, kad remiame demokratiją Gruzijoje, 
pritariame sprendimui paankstinti šalies prezidento rinkimus ir raginame leisti 
opozicijai netrukdomai naudotis visomis žiniasklaidos priemonėmis, įskaitant 
ir televizijos kanalus. 

Svečiuose pas Gruzijos prezidentą Michailą Saakašvilį per Rožių revoliucijos metines. 
Tbilisis, 2007 m. lapkričio 24 d. 


Atrodo, L. Kaczynskiui nelengva suvokti, kas vyksta Gruzijoje. Gal todėl jis su- 
tiko apsilankyti M. Saakašvilio partijos surengtame mitinge, o aš, suprasdamas, kad 
opozicija tai gali laikyti kišimusi į jų politinius ginčus su prezidentu, ten nevykau. 

Kai šiandien ryte susitikau pusryčių su opozicijos vadais, jie pirmiausia man 
padėkojo, kad laikausi nešališkai, o tai labai svarbu ieškant sprendimų, kurie 
padėtų sumažinti įtampą jų šalyje. Ne kartą teiravausi apie jų politinę programą, 
klausiau, kuo jų politika skirtųsi nuo dabartinės, bet nesulaukiau aiškaus atsa- 
kymo. Kaskart opozicijos atstovai pažerdavo priekaištų M. Saakašviliui, dau- 
giausia dėl žodžio laisvės suvaržymų, bet konkretesnių savo programos gairių 
nepateikė. Pažadėjau, kad į Gruzijos prezidento rinkimus atsiųsime stebėtojų, 
raginsime šalies valdžią garantuoti, kad viskas vyktų skaidriai. 

Baigiantis pusryčiams gruzinai nepašykštėjo pagyrimų mums, lietuviams. 
Išgirdau net siūlymą kandidatuoti į Gruzijos prezidento postą! Pajuokavau, kad 
tai būtų Lietuvos Didžiosios Kunigaikštystės nuo Baltijos iki Juodosios jūros 
atkūrimo pradžia, dar įtraukiant ir Gruziją. 


2007 metų lapkričio 27 diena, Briuselis. Jau maždaug prieš porą mėne- 


sių išgirdau, kad savaitraštis „Ihe Economist“ išrinko nominantus devynioms 
Metų europiečio vardo kategorijoms ir vienai jų - 2007-ųjų valstybės veikėjo — 

Metų europiečio apdovanojimų iškilmės. Briuselis, 2007 m. lapkričio 27 d. 


esu nominuotas aš drauge su Vokietijos kanclere Angela Merkel, Prancūzijos 
prezidentu Nicolas Sarkozy ir Estijos prezidentu Toomu Hendriku Ilvesu. Už- 
vakar man buvo pranešta, kad esu kviečiamas atskristi į Briuselį, ir užsiminta, 
kad turiu į lagaminą įsidėti smokingą. 

Šiandien su Alma ir nedidele palyda atskridau į Briuselį. Man vos spėjus 
viešbutyje kostiumą pakeisti į smokingą, išvykome į Egmonto rūmus. Karališka 
prabanga spindinti aplinka, susirinkę prašmatnūs tarptautinės bendruomenės 
svečiai, gausybė ambasadorių, diplomatų, politikų, iš visos Europos suvažiavu- 
sių žiniasklaidos atstovų. Mane pasitiko eurokomisarė Dalia Grybauskaitė ir 
ambasadorius Rytis Martikonis. 

Prie kiekvieno stalo susėdo po dešimtį svečių. Man iš dešinės sėdėjo Alma, iš 
kairės - JAV ambasadorius Belgijoje, priešais - D. Grybauskaitė. Pamažu skelbia- 
mi visų kategorijų nominantai ir titulų laimėtojai. Pagaliau ateina eilė, kaip man 
atrodė, paskutinei 2007-ųjų nominacijai - valstybės veikėjo. Pamaniau, kad šis ti- 
tulas turėtų atitekti A. Merkel. Ir neapsirikau. Atplėšus voką, skelbiama jos pavar- 
dė. Ir kai aš jau svarsčiau, kada čia geriausia prieiti jos pasveikinti, girdžiu sakant: 
„Dabar šio vakaro kulminacija. Kas išrinktas Metų europiečiu?“ Atplėšiamas vo- 
kas ir skelbiama: „Lietuvos Respublikos Prezidentas Valdas Adamkus!“ 

Iš pradžių net pamaniau, kad gal ko nesupratau. Bet visi žiūri į mane, ploja. 

Tuomet atsistoju. Fotoaparatų blyksniai, sveikinimai, čia pat televizijos prašo 
tarti kelis žodžius, o man galvoje vis sukasi mintis, kad apdovanota mano tėvy- 
nė - Lietuva. Tą ir sakau žurnalistams. 

Vakare susirinkome „Metropole“ viešbutyje. Šventėme iki antros nakties, o šeštą 
ryto jau reikėjo važiuoti į oro uostą. Bet ne kasdien sulaukiu tokių apdovanojimų. 


2007 metų lapkričio 30 diena, Vilnius. Gyvenimas rieda įprasta vaga. Ne 
veltui sakoma: „Savo parapijoje pranašas nebūsi“ Tačiau sulaukiau daug sveikini- 
mų ir linkėjimų iš bičiulių bei artimųjų, tiek esančių arti, tiek toli. Tai svarbiausia. 
Žinoma, mūsų politikos vadų reakcija į man suteiktą 2007 metų europiečio titulą 
savotiška — galima pamanyti, dauguma jų apie tai nieko negirdėjo. 

Naujasis Lenkijos ministras pirmininkas Donaldas Tuskas pirmajai užsie- 
nio kelionei pasirinko Lietuvą. Tai buvo vienos dienos vizitas. Kalbėjomės apie 
tolesnį mūsų šalių bendradarbiavimą ir, aišku, energetikos projektus. Pirmieji 
pokalbiai nuteikia viltingai. 


2007 metų gruodžio 2 diena, sekmadienis, Vilnius. Nuo 2001 metų mano 
iniciatyva rengiamų Maldos pusryčių tradicija prigijo. Šį kartą atvyko visuomenės 
veikėjų iš JAV, Vokietijos, Austrijos, Suomijos. Dalyvavo kardinolas Audrys Bač- 
kis, arkivyskupas Sigitas Tamkevičius, daug Seimo narių, ministrų. Kai Lietuvoje 
tiek daug įtampos ir susipriešinimo, tokie renginiai padeda bent šiek tiek praskai- 
drinti dvasinę atmosferą, suteikia politikai nors truputį daugiau dvasingumo. 


2007 metų gruodžio 3 diena, Vilnius. Dar vienas tradicinis renginys - di- 
džiųjų prekybos centrų remiamas Almos fondo kalėdinis „Coca-Cola“ karavanas. 
"Trys milžiniški sunkvežimiai, prikrauti dovanų, rieda per Lietuvą ir dalija jas kai- 
mo mokyklų vaikams. Tai puiki proga žmonėms, taip pat ir mano bendradarbiams, 
parodyti širdies gerumą. Mes su Alma įteikėme karavanui 15 tinklinio kamuolių. 


2007 metų gruodžio 5 diena, Pagėgiai-Tauragė. Vieša paslaptis, kad Pagė- 
giuose ir Tauragėje klesti kontrabanda. Visą dieną skyręs pažinčiai su šiuo kraš- 
tu susidariau vaizdą, kurį galėčiau apibendrinti vienu sakiniu: padėtis tragiška. 
Neabejoju, kad čia dirba nemažai sąžiningų pareigūnų, bet akivaizdu, kad yra 
ir palaikančių ryšius su kontrabandininkais. Matyt, jiems padeda ir kai kurie 
vietos valdžios žmonės. Todėl kontrabandininkai jaučiasi nebaudžiami. Jie ge- 
rai išplėtojo nusikalstamo verslo tinklą. Liūdniausia - į jį įtraukiami ir nepilna- 
mečiai, net 12-15 metų vaikai, kurių tėvai išvykę dirbti į užsienį. Jie už 100 litų 

budi naktimis ir mobiliaisiais telefonais pranešinėja, kur juda pareigūnai. Mo- 
kykloje kalbantis apie tai su moksleiviais jautėsi jų požiūris: „O kas čia blogo?“ 

Manoma, kad vien per 10 šių metų mėnesių kontrabandininkai pervežė per 
200 milijonų litų vertės cigarečių ir uždirbo 100 milijonų litų. O vietos valdi- 
ninkai, atrodo, visiškai atsipūtę. Nepašykštėjau jiems griežtų žodžių, bet ar tai 
padės? Tauragėje jaunimui nėra kuo užsiimti, kur burtis. Renkasi degalinėse. 
Būtina parengti valstybės politikos šiame krašte paketą. 


2007 metų gruodžio 7 diena, Vilnius. Sukrėtė žinia, kad savo bute nužudy- 
tas fotografas, „Lietuvos ryto“ žurnalistas Viktoras Kapočius. Su juo susipaži- 
nau dar aštuntajame praėjusio amžiaus dešimtmetyje lankydamasis gimtinėje. 
Skaudu, kad Lietuvoje vyksta tokie dalykai. 

Skambino Vokietijos prezidentas Horstas Kėohleris. Papasakojau jam apie 
savo pokalbius telefonu su Gruzijos ir Ukrainos prezidentais. Diskutavome ir 
apie Rusijos politikos kursą po Dūmos rinkimų. H. K6hleris neslėpė manąs, 
kad gali sustiprėti įtampa tarp Maskvos ir Vakarų šalių. 


2007 metų gruodžio 13 diena, Lisabona. Istorinė diena. Europos Sąjun- 
ga šiandien pradeda naują gyvavimo etapą - 27 valstybių vadovai pasirašė ES 
konstitucinę sutartį. 

Ceremonija vyko Šv. Jeronimo vienuolyno Didžiojoje salėje. Tai XIV am- 
žiųje statytas UNESCO Pasaulio paveldo paminklu paskelbtas architektūros 
šedevras. Į salę buvo pakviesta 400 svečių, tik po tris kiekvienos šalies delegaci- 
jos narius. Likusieji stebėjo ceremoniją anapus durų televizijos ekranuose. Pa- 
sirašyti sutarties buvome kviečiami abėcėlės tvarka pagal šalis. Lietuvos vardu 
pasirašiau aš, ministras pirmininkas Gediminas Kirkilas ir užsienio reikalų mi- 
nistras Petras Vaitiekūnas. 

Aš per ceremoniją buvau pasodintas scenoje šalia pirmininkaujančios ES 
Portugalijos ministro pirmininko Josė Sėcrateso. Tokia pagarba man buvo pa- 
rodyta, matyt, kaip ką tik 2007 metų europiečiu išrinktam asmeniui. 


2007 metų gruodžio 14 diena, Briuselis. Vakar prieš vidurnaktį atskrido- 
me į Briuselį ir vos kelias valandas numigus jau teko dalyvauti Europos Vadovų 
Tarybos rytiniame posėdyje. Sudėtingiausias klausimas - Kosovas. Jungtinėms 
"Tautoms nepavyko susitarti dėl šios teritorijos teisinio statuso. Radikaliai ski- 
riasi Rusijos remiamos Serbijos ir Kosovo, reikalaujančio nepriklausomybės, 
pozicijos. Vakar aptarėme mūsų laikyseną: Kosovui apsisprendus skelbti nepri- 

Europos Sąjungos konstitucinės sutarties pasirašymo ceremonija. Lisabona, 2007 m. gruodžio 13 d. 


klausomybę, Lietuva ją pripažins, net jei ES ir svyruotų. Taip pat sumanėme, 
kad, prasidėjus debatams, aš pasistengsiu tarti žodį tarp pirmųjų penkių pasisa- 
kančių vadovų. 

Paaiškėjo, kad mūsų taktika buvo teisinga. Pirmieji kalbėję Bulgarijos ir Šve- 
dijos vadovai abejojo, ar Kosovas pasirengęs nepriklausomybei. Tuomet nu- 
sprendžiau nelaukti ir paprašiau žodžio. Pasakiau, kad Kosovas bus pirmiausia 
mūsų išbandymas, nes teks įrodyti, ar ES realiai, o ne vien žodžiais remia laisvės 
ir tautų apsisprendimo principus. Ir ne mums šioje salėje spręsti, ar kosoviečiai 
jau pasirengę kurti savo nepriklausomą valstybę. 

Debatai tęsėsi dar porą valandų. Apstulbino Kipro prezidentas. Jis pareiškė: 
kadir ką nuspręstų ES, jo šalis nepripažins Kosovo nepriklausomybės. Panašios 
pozicijos laikėsi Graikija, Bulgarija, Rumunija. Tokios kalbos galų gale išvedė 
iš kantrybės Prancūzijos prezidentą Nicolas Sarkozy, ir jis tvirtai parėmė tautų 
apsisprendimo principą. Vokietijos kanclerė Angela Merkel taip pat pareiškė, 
kad negalima iš Kosovo žmonių atimti teisės kurti savo valstybę. Tai savo kalbo- 
je pabrėžė ir Europos Komisijos pirmininkas Josė Manuelis Barroso. Oficialiu 
dokumentu ES pozicija nebuvo patvirtinta, bet vis dėlto aiškiai pasisakyta už 
Kosovo apsisprendimo teisę. 


2007 metų gruodžio 17 diena, Vilnius. Iš pat ryto atvyko JAV ambasa- 
dorius Johnas Cloudas. Kalbėjomės ir apie Šnipiškėse buvusių žydų kapinių 

problemą. Sutarėme, kad reikia kuo skubiau ieškoti kompromisinio sprendimo, 
antraip vis stiprės nesutarimai su JAV žydų bendruomene, kuri, pasitelkusi lo- 
bistus, nuteikinėja JAV Kongreso narius prieš Lietuvą. 

Vakare Operos ir baleto teatre buvo apdovanotas geriausias 2007 metų Lie- 
tuvos sportininkas. Ši garbė teko krepšininkui Ramūnui Šiškauskui. Į iškilmes 
jis buvo atskraidintas iš Maskvos specialiu reisu CASK klubo, kuriame jis dabar 
žaidžia, užsakytu lėktuvu. 

Staigmena laukė ir manęs. R. Šiškauskas pasveikino mane 2007 metų europie- 
čio apdovanojimo proga ir įteikė specialų Lietuvos olimpinio komiteto medalį. 


2007 metų gruodžio 18 diena, Vilnius. Tarp kelių kalėdinių renginių, ku- 
riuose šiandien dalyvavau, vienas buvo išskirtinis: Prezidentūros Kolonų salėje 
surengėme Kalėdų eglutės šventę neįgaliems vaikams. Drauge su Alma stebė- 
dami mūsų mažuosius svečius ir jaudinomės, ir džiaugėmės. Nepamirštamos 
akimirkos, kaip jie deklamuoja eilėraščius, kaip džiaugiasi Kalėdų Seneliu ir 
dovanėlėmis. Man atrodė, kad ne mes juos, o jie mus apdovanojo, - suteikė 
neapsimestinio kalėdinio džiaugsmo ir dvasios stiprybės. 

Vakare dalyvavau paskutinėje šių metų Lietuvos televizijos „Spaudos klu- 
bo“ laidoje. Sutarėme su vedėju Audriumi Siaurusevičiumi, kad neaptarinėsime 
politikos ir kalbėsimės apie gyvenimą, prabėgusius metus. Bet ar neapgaudinė- 
jame patys savęs? Po laidos juokėmės. Negi galėjome tikėtis, kad visą valandą 
kalbėdamiesi išvengsime politikos, kuria gyvenome visus šiuos metus? 


2007 metų gruodžio 22 diena, Vilnius. Šiandien vidurnaktį įžengėme į 
Šengeno erdvę - griuvo sienos, skyrusios senąsias ir naująsias ES nares. Dabar 
galime nestodami prie sienų laisvai keliauti nuo Vilniaus iki Lisabonos. 

Šia proga sraigtasparniu nuskridau prie Kalvarijos pasienio posto. Čia at- 
vyko ir Lenkijos prezidentas Lechas Kaczynskis. Abiejose sienos pusėse mūsų 
laukė išsirikiavę pasieniečiai, orkestrai, žurnalistai. Pakėliau valstybinę sieną žy- 
mintį Lietuvos kelio užtvarą ir, nuskambėjus šalių himnams, pasidžiaugiau, kad 
esame istorinio įvykio, kai griuvo žmones ir tautas skyrusios sienos, liudininkai. 
Tuomet perėjome į Lenkijos pusę ir automobiliais nuvykome į Punsko lietuvių 
namus. Beje, šiame mieste joks Lenkijos prezidentas anksčiau nėra lankęsis. 

Po valandos grįžau į Lietuvos pasienį ir sraigtasparniu nuskridome į pasieny- 
je su Latvija esantį Germaniškį, kur tiltas per Nemunėlio upę jungia mūsų kraštą 
su latvių Skaistkalnės gyvenviete. Tilto vidury ir susitiko šalių delegacijos. Pre- 
zidentas Valdis Zatleras pradėjo tokią pat ceremoniją, kokia kiek anksčiau vyko 

pasienyje su Lenkija. Perkirpę juostas nuėjome į Latviją, bažnyčioje klausėmės 
vargonų koncerto, o jam pasibaigus automobiliais nuvažiavome į Biržų pilį. Čia 
rajono valdžia surengė priėmimą šalių delegacijoms ir pasienio pareigūnams. 


2007 metų gruodžio 24 diena, Vilnius. Oras nelabai kalėdiškas. Nei snai- 
gės iš dangaus, nei sniego pėdsakų ant žemės, ir temperatūra apie nulį. Vis tiek 
mieste Kalėdų nuotaika. Prie Kūčių stalo pasikvietėme Daną ir Gabrielių Žem- 
kalnius. Daugiau nieko nebuvo. Juokavome: dvi poros našlaičių. 

Dieną užsuko Algirdas Brazauskas. Ne tik pasikeitėme sveikinimais, bet ir 
pasikalbėjome apie politines aktualijas. 


2007 metų gruodžio 26 diena, Kalėdos, Vilnius. Abi švenčių dienas pra- 
leidome namie. Atsisakėme vykti į visokius renginius. Norėjosi pailsėti. Jau- 
čiuosi pavargęs nuo nuolatinės didžiulės įtampos. Ir neatrodo, kad jos ateityje 
sumažėtų... 


2007 metų gruodžio 31 diena, Vilnius. Metų kaip nebūta, o tiek daug visko 
buvo! Džiaugiuosi savo, o kartu ir Almos sveikata. Įtampa mūsų nepakirto. Ir 
politiškai yra kuo didžiuotis, o tai stiprina ir įkvepia — pirmiausia turiu galvo- 
je užsienio politiką. Tačiau kitokios nuotaikos apninka, kai mąstau apie vidaus 
reikalus. Pradedant Seimu, baigiant visuomeniniais judėjimais ir žiniasklaida — 
daug sumaišties, pykčio ir net sąmoningo žmonių kiršinimo. 

Ateinantys metai nebus lengvi jau vien todėl, kad tai - Seimo rinkimų metai. 
Vadinasi, bus per akis kaltinimų, purvo ir net šmeižto. Suprantu, kad partijos 
konkuruoja, bet kartais peržengiamos padorumo ribos. Populistai jau žarsto 
pažadus į visas puses. 

Taigi, žengiame į 2008-uosius... 

Sutinkant juos linkėjau žmonėms: „...kad pasitikėjimas ir pagarba grįžtų į 
mūsų kasdienį bendravimą, kad įsipareigojimai ir pažadai neliktų tuščiažodžia- 
vimu, o darbai būtų pagrįsti laisvės ir demokratijos principais.“ 

2008 metų sausio 1 diena, Vilnius. Matyt, gamta nori mums įkvėpti dau- 
giau optimizmo - paskutinę 2007-ųjų dieną dangus pažėrė sniego ir, lyg slėp- 
damas mūsų gyvenimo tamsumus, žemę nuklojo baltu patalu. Pažvelgus pro 
langą - širdį džiuginantis žiemos grožis. Pušis, egles apgobęs purus baltytėlaitis 
sniegas. Malonus šaltukas - minus 6 laipsniai. 


2008 metų sausio 4 diena, penktadienis, Vilnius. Visa ši savaitė - kaip 
šventė. Vos trys darbo dienos. Gyvenimas dar negrįžo į įprastą ritmą. Tik šal- 
tis stiprėja. Atėjo tikra žiema. Prezidentūroje taip pat ramybė. Vienintelė nau- 
jiena - paskambino Gruzijos prezidento pareigas laikinai einanti parlamento 
pirmininkė Nino Burdžanadzė ir patikino, kad rytoj gruzinai prezidentą rinks 
laisvai ir demokratiškai. Ji nusprendė pasikalbėti su manimi, nes opozicija sklei- 
džia gandus, neva rinkimų rezultatai bus klastojami. 


2008 metų sausio 6 diena, Vilnius. Gruzijoje prezidento rinkimuose bal- 
savo tik apie 45-50 procentų rinkėjų. Tvirtai pirmauja Michailas Saakašvilis. 
Svarbiausia, tarptautiniai stebėtojai patvirtino, kad rinkimai vyko laisvai ir di- 
desnių pažeidimų nebuvo. Tai išgirdęs šiandien paskambinau Nino Burdžana- 
dzei ir pasveikinau sėkmingai surengus prezidento rinkimus, palinkėjau Gruzi- 
jai kuo greičiau grįžti į normalaus politinio gyvenimo ritmą. 


2008 metų sausio 7 diena, Vilnius. Iš pat ryto paskambino premjeras Ge- 
diminas Kirkilas ir, pranešęs, kad aplinkos ministras Arūnas Kundrotas įtei- 
kė atsistatydinimo pareiškimą, teiravosi mano nuomonės. Pritariau, kad toks 
žingsnis dabar Vyriausybei neparankus, bet tai asmeninis apsisprendimas, ir 
mes negalime jam prieštarauti. Nevienareikšmiškai vertinu ilgametį A. Kun- 
droto darbą ministru. Neretai jis dirbo efektyviai, gerai vadovavo ministerijai, 
bet buvo ir spręstinų problemų, kur iš jo tikėjausi daugiau iniciatyvos. Vis dėlto, 
apibendrindamas visą A. Kundroto veiklą, vertinu ją teigiamai. 


2008 metų sausio 9 diena, Vilnius. Rytinis susitikimas sa VSD vadovu 


Povilu Malakausku privertė rimtai sunerimti. Perskaičiau visą krūvą VSD pa- 
rengtų dokumentų apie mūsų pareigūnus, net Seimo narius. Iš pateiktos infor- 

macijos aiškėja, kodėl visuomenėje keliamas toks smarkus erzelis, kodėl viešo- 
joje erdvėje skleidžiama tiek daug dezinformacijos, kiršinami žmonės. Atrodo, 
neapsieiname be svetimųjų įtakos. 

Dabar man aiškiau, kodėl viena asmenų grupė radijo bangomis ir televizijo- 
je lieja tokius tulžingus komentarus, skelbia pagiežingus straipsnius spaudoje. 
Anaiptol neįtarinėju, kad šie žmonės yra užsienio agentai ar tarnauja svetimie- 
siems už pinigus. Įtaka daroma subtiliau. Kartais tiesiog susiburia vienas kitą 
remiančių draugų būrelis. Tik nesuprantu jų motyvų taip piktai putoti. 

Netrukus Seimas pradės svarstyti įstatymą dėl atominės elektrinės statybos. 
Ir jau pasipylė raginimai atidėti šį klausimą, kol bus parengtos išsamios studijos. 
Vadinasi, projektas dar būtų stabdomas bent metams ar dvejiems. Keista, kad 
prie šio choro, kuriame girdėti Algirdo Brazausko balsas, prisideda ir Vytautas 
Landsbergis. Mėginsiu aiškintis, ką tai reiškia. 

Stebina konservatorių viražai. Pasitelkia atleistus VSD pareigūnus, atrodo, 
tam, kad pridengtų nelabai švarius savo darbelius. Beje, tarp jų ginamų talkinin- 
kų - ir buvę KGB karininkai. Reikalauja juos grąžinti į VSD. O ponia R. Jukne- 
vičienė jau kalba, kad už dabartinį departamento generalinį direktorių P. Mala- 
kauską net ankstesnis vadovas buvęs geresnis. 

Paprašiau P. Malakausko parinkti keletą įspūdingesnių pažymų ir išslaptinus 
pateikti jas atsakingų asmenų grupei. Artimiausiu metu šauksiu Valstybės gy- 
nybos tarybos posėdį ir pateiksiu jo dalyviams šią VSD informaciją. Neabejoju, 
kad artėjant Seimo rinkimams pažymose minimi užsienio jėgų veikiami asme- 
nys ir įtakos grupės dar suaktyvės. 

Mano vakarykštė kalba sukėlė tarptautinį atgarsį. Rusijos parlamentarai 
mane užsipuolė už tai, kad kalbėjau apie okupacijos palikimą ir žalos atlygini- 
mą, o Dūmos Užsienio reikalų komiteto pirmininkas net viešai tai pavadino 
svaičiojimais. Tokios Maskvos reakcijos buvo galima tikėtis. Daug skaudžiau, 
kai su dar didesniu pykčiu ima pulti savieji. Vienas politikos apžvalgininkas net 
pavadino mane kone tautos išdaviku. Visiškai nesuprantu tokios logikos. Kas 
tai — tik silpnaprotystė, o gal dideli pinigai? Ką gi, Lietuvoje - žodžio laisvė, o 
apie etiką ir paprasčiausią padorumą nekalbėsiu. 

Prasidėjo naujojo aplinkos ministro paieškos. Socialdemokratų minimi kan- 
didatai manęs netenkina. Nė vienas jų nesugebės profesionaliai tvarkyti aplin- 
kosaugos ir tarnaus tik partiniams interesams. 


2008 metų sausio 10 diena, Vilnius. Šiandien susitikau su Vyriausybės 
siūlomu kandidatu į policijos generalinio komisaro postą Vizgirdu Telyčėnu. 

Kalbėjomės apie teisėtvarkos problemas, policininkų įvaizdį visuomenėje, iš- 
klausiau pašnekovo nuomonę apie policijos reformas. V. Telyčėnas yra laikomas 
puikiu kriminalinių nusikaltimų tyrėju. Kalbantis su juo jautėsi, kad tai tikras 
profesionalas. Manau, jis sugebės gerai vadovauti Policijos departamentui. 


2008 metų sausio 11 diena, Vilnius. Vis stipriau jaučiasi artėjančių Seimo 
rinkimų bangos. Konservatoriai, atsiribodami nuo socialdemokratų, stumia 
Gedimino Kirkilo Vyriausybę į krizę. Premjeras ėmė vilioti Artūrą Paulauską 
dėtis prie valdančiosios koalicijos, bet šis branginasi. Mat jei Vyriausybę remtų 
Naujosios sąjungos frakcija, jau būtų Seimo dauguma. 

Šiandien ryte G. Kirkilas paprašė, kad jį priimčiau, ir atvykęs pasiteiravo, ar 
nesutikčiau pasišnekėti su A. Paulausku ir pakalbinti jį dėtis prie valdančiosios 
koalicijos. Atsakiau trumpai ir aiškiai: kaip ne kartą esu sakęs, Lietuvai reikia 
politinio stabilumo, ne metas keisti Vyriausybę, kai iki Seimo rinkimų teliko 
9 mėnesiai, tikiuosi, kad partijos elgsis atsakingai ir neįsiūbuos valstybės laivo, 
bet į jokias partijų derybas nesivelsiu. 


Artėjant naujiems Seimo rinkimams pokalbis su socialdemokratų lyderiu premjeru Gediminu Kirkilu... 

...ir su konservatorių patriarchu Vytautu Landsbergiu. 


2008 metų sausio 13 diena, Vilnius. Jau prabėgo 17 metų nuo tragiškų- 
jų Sausio 13-osios įvykių. Dalyvavau visose iškilmėse, apdovanojau Sausio 
13-osios medaliais ligi šiol dar nepagerbtus laisvės gynimo kovų dalyvius, o jų 
vis dar atsiranda. 

Seime per iškilmingą posėdį įspūdingą kalbą pasakė kardinolas Audrys 
Juozas Bačkis. Padėkojau jam, kai Antakalnio kapinėse pagerbėme laisvės 
kovų aukas. 

Politiniame fronte nieko naujo - tęsiasi rietenos dėl nacionalinio investuo- 
tojo bendrovės ir Atominės elektrinės įstatymo. Interesų kova dangstoma skam- 
biais valstybiniais ir visuomeniniais šūkiais. Turiu vilties, kad vis dėlto gal savo 
rankomis nesužlugdysime Lietuvai gyvybiškai svarbaus atominės elektrinės 
projekto. Antraip ilgam liktume Rusijos energetikos monopolio vergais. 

Mane informavo, kad į Vilnių nori atskristi Michailas Saakašvilis ir, surengęs 
spaudos konferenciją, padėkoti Lietuvai už laikyseną per Gruzijos prezidento 
rinkimus. Griežtai tam pasipriešinau. Nemanau, kad tai būtų naudinga. Grei- 
čiau būtų tik padaryta žalos demokratinėms idėjoms. Tai net nelogiškas suma- 
nymas, manau, ko gero, kilęs Vilniuje kurio nors mūsų klerko galvoje. Paprašiau 
mūsų ambasadoriaus Tbilisyje informuoti vėl perrinktą M. Saakašvilį, jog jo 
padėka už jam sėkmingus rinkimus Vilniuje nėra laukiama. 

2008 metų sausio 14 diena, Vilnius. Priėmiau Lenkijos Senato pirmininko 
Bronislawo Komorowskio vadovaujamą delegaciją. Jo tėvas yra kilęs iš Lietu- 
vos ir jis pats labai draugiškas mūsų šaliai. 


2008 metų sausio 15 diena, Vilnius. Seimas pradėjo svarstyti Atominės 
elektrinės įstatymo pataisas. Pusvalandį pasiklausiau diskusijų per televiziją ir 
išjungiau televizorių. Ilgiau neištvėriau. Liūdnas vaizdas. Minčių chaosas, svai- 
dymasis kaltinimais, premjeras ir ministrai apkaltinti net valstybės išdavimu, 
nors, girdėjau, lyg jau ir buvo susitarta dėl įstatymo. 

Šiandien į Turniškes pavakare pasikalbėti apie gyvenimą pakviečiau Justiną 
Marcinkevičių, Viktoriją Daujotytę, Giedrių Kuprevičių, Saulių Žuką, Valenti- 
ną Sventicką, Gitaną Nausėdą ir Robertą Dargį. Sąmoningai nekviečiau nei po- 
litikų, nei savo patarėjų. Norėjosi išgirsti, ką mano apie padėtį šalyje su valdžios 
institucijomis nesusiję žmonės. 

Svarstėme, kokios priežastys lemia mūsų visuomeninio ir politinio gyvenimo 
skaudulius. Kaltų neieškojome. Niekas negali pateikti ir konkretaus recepto, ką rei- 
kia daryti. Sutarėme, kad tęsime tokius susitikimus, gal kviesime ir daugiau žmonių. 


2008 metų sausio 20 diena, Tbilisis. Su nedidele delegacija atskridau į 
Gruzijos prezidentu jau pirmajame rinkimų ture perrinkto Michailo Saakašvi- 
lio inauguracijos iškilmes. Nors ir būta nedidelių pažeidimų, ESBO atstovai ir 
kiti tarptautiniai stebėtojai pripažino, kad rinkimai vyko demokratiškai. Tiesa, 
opozicija prieštaravo tokiems vertinimams ir reikalavo rengti antrąjį turą, bet 
nesulaukė rimtesnės paramos užsienyje, o ir Gruzijoje padėtis rami. 

Į M. Saakašvilio inauguraciją atvyko 40 šalių delegacijos. Nors Rusijos san- 
tykiai su Gruzija labai įtempti, Maskvai atstovaujama aukštu lygiu — atvyko už- 
sienio reikalų ministras Sergejus Lavrovas. 

Iškilmės vyko lauke priešais Parlamento rūmus, visa inauguracijos ceremo- 
nija ir karinis paradas truko apie pusantros valandos. Saulėta diena, bet ir Gru- 
zijoje justi žiema — šaltoka. 

Iškart po iškilmių M. Saakašvilis pakvietė mane privačiai pasikalbėti. Nesi- 
varžydamas jam pasakiau, kad dabar be galo svarbu skaidriai ir demokratiškai 
surengti parlamento rinkimus: „Visas pasaulis jus akylai stebės. Jei rinkimai bus 
surengti nepriekaištingai, pavyks susigrąžinti pastaruoju metu kiek išbarstytą 
tarptautinį pasitikėjimą“ Pažadėjau, kad Lietuva talkininkaus Gruzijai atsiųs- 
dama stebėtojų, ir patariau kreiptis į ES dabar pirmininkaujančią Slovėniją dėl 
konsultacinės paramos rengiantis rinkimams. 

Vėl Tbilisyje. Perrinkto Gruzijos prezidento Michailo Saakašvilio inauguracija. 2008 m. sausio 20 d. 


M. Saakašvilis papasakojo apie savo vizitą į Maskvą, surengtą dar prieš pre- 
zidento rinkimus, ir pokalbį su Vladimiru Putinu. Esą Rusijos prezidentas net 
penkias minutes skyrė mano aktyvumo Pietų Kaukazo regione kritikai. Tai man 
padėjo geriau suprasti, kodėl šiandien per inauguracijos iškilmes taip pabrėžti- 
nai šaltai elgėsi S. Lavrovas. Susitikus tik pasisveikino ir daugiau nepratarė nė 
žodelio. Beje, kaip sakė M. Saakašvilis, jam S. Lavrovas aiškino, kad, jei Gruzija 
nesiektų įstoti į NATO ir ES, Tbilisiui būtų daug lengviau spręsti separatistinių 
Pietų Osetijos ir Abchazijos teritorijų problemą. 


2008 metų sausio 25 diena, Davosas. Užvakar atvykau į bene patį autori- 
tetingiausią pasaulio ekonomikos forumą Davose, kuriame dalyvauja iškiliausi 
ekspertai, verslininkai, politikai, valstybių vadovai. Keletą metų Lietuva nebu- 
vo į jį kviečiama. Dabar vėl sulaukėme kvietimo. 

Šių metų renginys skirtas energetikos problemoms. Lyg tyčia prieš forumą 
smuko akcijų kursai, nuvertėjo daugelio šalių valiuta. Pasaulio finansinis ne- 
stabilumas, atsiliepęs ir mūsų diskusijoms, atrodė visiška priešingybė Davoso 
aplinkai - saulės nutviekstam amžinam Alpių sniegui. 

Savotišką audrą sukėlė mano interviu „Financial Times“. Pareiškiau, kad da- 
bartinė Rusijos politika stumia pasaulį atgal į šaltąjį karą. Užvakar JAV valsty- 

bės sekretorė Condoleezza Rice Davoso forumo atidarymo posėdyje trenkė iš 
peties - ji visas kalbas apie grįžimą į šaltąjį karą pavadino „hiperbolizuota nesą- 
mone“. Šie jos žodžiai išprovokavo audringas diskusijas ir gausybę komentarų. 
Spėliojama, ar C. Rice polemizuoja su manimi, ar tai buvo tik jos bendro pobū- 
džio pamąstymai. Todėl jau iš anksto mano šiandienos pranešimas „Rusija ir 
jos kaimynai“ kėlė didelį susidomėjimą. Tekstą su patarėjais viešbutyje rašėme 
beveik iki paskutinės akimirkos. Mat Užsienio reikalų ministerijos pasiūlytas 
pranešimas manęs netenkino. Teko viską perrašyti, beveik kiekvieną sakinį. 

Nepabūgęs įtakingų tarptautinės politikos veikėjų perspėjimų, kad nėra ko 
nė kalbėti apie grįžimo į šaltąjį karą pavojų, neatsisakiau tokio vertinimo ir nuo- 
sekliai laikiausi savo požiūrio. Mano kalbos oponentas buvo Rusijos viceprem- 
jeras Aleksejus Kudrinas, kurį lydėjo kokie 30 palydovų. Po diskusijos jis priėjo 
prie manęs ir netikėtai padėkojo už polemiką sukėlusį įdomų pranešimą. 

Per dvi dienas Davose ne tik dalyvavau keliuose forumo posėdžiuose ener- 
getikos klausimais, bet ir susitikau su Šveicarijos prezidentu Pascaliu Couche- 
pinu ir dar keliais įtakingais Europos politikais, taip pat Lietuvoje kelis aukš- 
tųjų technologijų projektus įgyvendinančios bendrovės „Hewlett-Packard“ 
vadovais. 


Diskusijos apie pasaulio ekonomikos ateitį. Davosas, 2008 m. sausio 25 d. 

2008 metų sausio 29 diena, Vilnius. Premjeras Gediminas Kirkilas dera- 
si su Artūro Paulausko Naująja sąjunga, siūlydamas remti jo Vyriausybę, kuri, 
konservatoriams nutraukus paramą, Seime neturi daugumos. Tačiau vyksta 
kažkoks neaiškus turgus dėl postų. Nežinia kam A. Paulausko dešiniąja ranka 
laikomam Antanui Valioniui prireikė slapta Kėdainiuose susitikti su Viktoru 
Uspaskichu. Nejaugi valdžios troškimas visai sujaukė protus? 

Vakare paskambino premjeras ir paprašė susitikti. Atvykęs pasiūlė skirti 
A. Paulauską aplinkos ministru. Sutikau, bet pareiškiau, kad, jei politinė padėtis 
būtų ne tokia sudėtinga, vargu ar galėčiau pritarti šiai kandidatūrai, nes esu įsi- 
tikinęs, jog Aplinkos ministerijai turėtų vadovauti patyręs aplinkosaugininkas, 
o A. Paulauskas stokoja tokios kompetencijos. 


2008 metų vasario 1 diena, Vilnius. Seime visą dieną vyksta karšti debatai 
dėl nacionalinio investuotojo bendrovės įkūrimą numatančio Atominės elekt- 
rinės įstatymo. Klausantis parlamentarų, net sunku pavadinti debatais tai, kas 
vyksta. Kartais posėdis virsdavo visišku chaosu. Bet ligi vakaro turbūt pavyks 
prieiti iki balsavimo. 

Šį vakarą kelioms valandoms į Vilnių atskrenda Lenkijos prezidentas Lechas 
Kaczynskis. Dabar, kai rašau šias eilutes, 13.10. Pasitiksiu L. Kaczyūskį „Naručio“ 
viešbutyje 18 valandą, bet iki šiol dar nežinau, koks šio paslaptingo vizito tikslas. 

Vakaras, 22 valanda. Seimas priėmė Atominės elektrinės įstatymą. Tačiau 
tai dartik pradžia. Visuomenė supriešinta, partijos, jau neoficialiai pradedančios 
Seimo rinkimų kampaniją, toliau kurstys aistras, tikėdamosi taip padidinti savo 
rėmėjų gretas. Žiniasklaidai bus tikra šienapjūtė. O man reikės apsispręsti — 
įstatymą vetuoti ar pasirašyti. Susitiksiu su visomis suinteresuotomis šalimis, 
išklausysiu jų argumentus, nors širdimi jau žinau, kaip reikia nuspręsti. 

Į „Naručio“ viešbutį atvykau be penkiolikos šeštą vakaro. Pasitiko gausus būrys 
žurnalistų. Pasakiau, kad su jais kalbėsiu tik po susitikimo su Lenkijos prezidentu. 

Po pusvalandžio į viešbutį įžengė Lechas Kaczynskis. Jis atsisakė kalbėtis 
su žurnalistais ir mudu iškart nuėjome į pasitarimų salę. Mūsų pokalbis akis į 
akį truko apie porą valandų. L. Kaczynskis papasakojo, kad namuose jam kyla 
problemų bendradarbiaujant su naująja Lenkijos vyriausybe, bet esą jis specia- 
liai atvyko į Vilnių, norėdamas patvirtinti, jog neleis keisti savo šalies užsienio 
politikos kurso. 

Nemažai kalbėjomės apie santykius su Rusija. L. Kaczynskis informavo apie 
Maskvos pastangas pakirsti mūsų įtaką demokratiniams procesams Ukrainoje, 
Gruzijoje ir kitose posovietinėse šalyse. 

Skubus Lenkijos prezidento Lecho Kaczynskio vizitas į Lietuvą. Susitikimas „Naručio“ viešbutyje. 


Aptarėme ir mūsų strateginius energetikos projektus. L. Kaczynskis pabrėžė, 
kad Lenkija neatsisako planų prisidėti prie naujos atominės elektrinės Ignalino- 
je statybos, ir prašė su juo susisiekti po jų ūkio ministro Waldemaro Pawlako 
apsilankymo Vilniuje kitą savaitę. Lenkijos prezidentas pasiūlė po kokio mėne- 
sio ar greičiau vėl susitikti. 

Be to, L. Kaczynūskis paprašė informacijos apie Latvijos prezidentą Valdį 
Zatlerą, kuris po kelių dienų lankysis Varšuvoje, o lenkai nedaug ką apie jį žino 
ir norėtų geriau pasirengti šiam vizitui. 

Sutarėme, kad mūsų pokalbį laikysime konfidencialiu, todėl po susitikimo 
L. Kaczynskis, atsisakęs bendrauti su žurnalistais, išvyko tiesiai į oro uostą. 


2008 metų vasario 4 diena, Vilnius. Vakar, sekmadienį, galėjome mėgautis 
kone pavasario oru. Išlindo saulė, šviesu, šilta. Niekur nesinorėjo vykti iš Tur- 
niškių, tad ir praleidome visą dieną namie. 

Šiandien vėl teko pasinerti į politinę kasdienybę. Politinė įtampa dėl Seimo 
priimto Atominės elektrinės įstatymo neatslūgsta. Žiniasklaida tiesiog sprogsta 
nuo įvairiausių interpretacijų, kaltinimų. Partijos riejasi, manipuliuoja faktais, 
intriguoja ir stengiasi įaudrinti visuomenę. Jau renkami parašai po laišku, ku- 

riuo kreipiamasi į mane ir prašoma vetuoti įstatymą. Net kalbama, kad reikia 
inicijuoti referendumą. Aš kai kurių žiniasklaidos priemonių vaizduojamas kaip 
nieko nenutuokiantis. Visa tai galima apibūdinti tik vienu žodžiu: isterija. 

Paprašiau štabo surengti susitikimus su partijų atstovais, visuomenininkų, 
ekonomistų, verslininkų grupėmis. Šios savaitės pabaigoje ar kitos pradžioje 
apsispręsiu, ar tikslinga pasirašyti įstatymą. 

Į Vilnių atskrido Lenkijos vicepremjeras, ūkio ministras Waldemaras Paw- 
lakas. Jis ir jo vadovaujama delegacija visą dieną susitikinėjo su mūsų Vyriau- 
sybės nariais, o 16.30 atvyko į Prezidentūrą. Pasikalbėjome labai dalykiškai ir 
konstruktyviai. Aptarėme ne tik bendrus energetikos projektus, bet ir regioninį 
bendradarbiavimą plėtojant verslą, prekybą. Lenkai pareiškė, kad jie pasirengę 
jau kitą savaitę Varšuvoje pasirašyti su Lietuva sutartį dėl elektros tilto tiesimo. 
Sutarėme, kad aš specialiai atskrisiu į Lenkiją. Sutartį pasirašyti numatome vasa- 
rio 12 dieną. Tikiuosi, kad pagaliau baigsime dešimtmetį trunkančias derybas. 

P. S. Šiandien kone naktį R. M. man į Turniškes atvežė slaptų dokumentų. 
Pasikalbėjome apie interesų grupių kovą dėl Atominės elektrinės įstatymo ir 
kodėl kurstomas visuomenės nepasitikėjimas šiuo projektu. 

Skaudžiausia buvo regėti slaptose pažymose kai kurių man gerai pažįstamų 
žmonių pavardes. Jie ne tik palaiko verslo ryšius su Rusijos energetikos žaliavų 
tiekėjais, bet esą ir dalyvauja rusų pinigų plovimo schemose, atstovaudami savo 
darbdavių interesams Lietuvoje, susitikinėja su mūsų šalies pareigūnais. 

Tarp skaitytų dokumentų buvo ir paskutinė Breste žuvusio Vytauto Pociūno 
surašyta pažyma. Nejučiomis į galvą lindo mintis, kad gal ne ten, kur reikėtų, 
ieškoma jo mirties priežasčių. 


2008 metų vasario 5 diena, Vilnius. Pakviečiau į Prezidentūrą nevyriau- 
sybinių organizacijų atstovus, norėdamas išgirsti jų nuomonę apie Atominės 
elektrinės įstatymą. Klausiausi jų kalbų dvi valandas, bet nieko naujo nesuži- 
nojau. Baigdamas susitikimą, net ir garsiai pasakiau, kad jie man nedaug padėjo 
apsisprendžiant dėl įstatymo. Partijos man pamėtėjo į rankas nevisiškai iškeptą 
karštą blyną ir, kad ir ką dabar nuspręsčiau, vis viena bus blogai. 

Paskambinau Konstitucinio Teismo pirmininkui Egidijui Kūriui ir pakvie- 
čiau susitikti. Paprašiau paaiškinti, kaip turiu elgtis, kad nepažeisčiau Konstitu- 
cijos. Jis garantavo, kad viską darau teisiškai visiškai teisingai. 


2008 metų vasario 6 diena, Vilnius. Priėmiau į Lietuvą atvykusią Švedi- 
jos vicepremjerę, energetikos ministrę Maud Olofsson. Daugiausia kalbėjomės 

apie galimybes nutiesti elektros kabelį tarp Lietuvos ir Švedijos. Švedai šį pro- 
jektą vertina palankiai. 

Tęsiu konsultacijas dėl Atominės elektrinės įstatymo. Šiandien sukviečiau 
kontrolės ir priežiūros funkcijas vykdančių valstybės institucijų bei specialiųjų 
tarnybų atstovus, finansų specialistus. 

Po pietų pakviečiau pasikalbėti vieną svarbiausių nacionalinio investuotojo 
vadovų Žilviną Marcinkevičių. Jis dar kartą garantavo, kad bus siekiama sukurti 
pelningai dirbančią įmonę, kurios veikla padės Lietuvai siekti energetinio sau- 
gumo ir visiškai atitiks visuomenės interesus. 


2008 metų vasario 11 diena, Vilnius. Aistros dėl Atominės elektrinės įsta- 
tymo tik dar labiau kaista. Kurstydamos visuomenę, partijos tai naudoja savo 
propagandai ir iš esmės jau pradėjo Seimo rinkimų kampaniją. Televizijos dis- 
kusijų laidose aktyviai dalyvauja nevyriausybinių organizacijų atstovai ir visaip 
stengiasi sutirštinti spalvas. Artūras Zuokas rengia priešais Prezidentūrą mani- 
festacijas. Neva prezidentui paremti. Tiesa, tesurinko porą šimtų žmonių. 
Blogiausia, kad lenkai, gal gavę informacijos apie mūsų ginčus, pradėjo abejoti, 
ar verta rytoj, kaip buvo numatyta, pasirašyti sutartį dėl elektros tilto tiesimo. 
Nutariau rytoj per televiziją kreiptis į Lietuvos žmones, paskelbti savo spren- 
dimą dėl Atominės elektrinės įstatymo ir paaiškinti, kodėl taip nusprendžiau. 


2008 metų vasario 12 diena, Vilnius. Įsigilinęs į teisines formuluotes, įver- 
tinęs visą man pateiktą informaciją, pastudijavęs specialistų išvadas ir rekomen- 
dacijas, nutariau įstatymą pasirašyti. Tai bus ir įrodymas mūsų užsienio part- 
neriams, kad atominės elektrinės projektas juda pirmyn. Ryte įrašėme mano 
kalbą, kuri bus transliuojama per televizijų vakaro žinių laidas. 

Apie 13 valandą išskridau į Varšuvą. Ten dalyvavau elektros tilto tiesimo su- 
tarties pasirašymo ceremonijoje ir Lenkijos prezidento Lecho Kaczynskio ta 
proga surengtame priėmime. 


PASTABOS PARAŠTĖSE 


Nustebau, kai prabėgus trejiems metams nuo šių dienoraštyje užfiksuotų įvykių 
naujoji Lietuvos valdžia paskelbė, kad jai pavyko susitarti su Lenkija dėl elektros 
tilto tiesimo. Nesupratau, koks čia laimėjimas, jeigu tai jau buvo padaryta 2008 
metų vasario mėnesį ir aš pats dalyvavau sutarties pasirašymo iškilmėse. Panašiai 

aiškinamas ir susitarimas tiesti kabelį Baltijos jūros dugnu, nors dėl to taip pat 
buvo sukirsta rankomis su švedais dar man einant prezidento pareigas. 

Matyt, fanfarų, skelbiančių apie tariamus laimėjimus energetikos srityje, 
prireikė siekiant nukreipti visuomenės dėmesį nuo nelinksmos realybės: trejus 
metus elektros tiltų tiesimo bei atominės elektrinės statybos projektai stovėjo 
vietoje, ir kai naujoji valdžia vėl atnaujino ankstesnius susitarimus su užsienio 
partneriais, teliko paskelbti, kad tai didžiulis proveržis siekiant Lietuvos ener- 
getinės nepriklausomybės. Gal iš tiesų po ilgos stagnacijos net ir grįžimas į 
buvusias pozicijas jau gali būti vadinamas lūžiu. 


2008 metų vasario 13 diena, Londonas. Tiesiai iš Varšuvos išskridome į 
Londoną. Anksčiau planuotas darbo vizitas į Didžiąją Britaniją virto oficialiu. 
Londone prisidėjo finansų ministras Rimantas Šadžius, užsienio reikalų ir ūkio 
viceministrai, verslo atstovai, finansų specialistai. 

Didžiosios Britanijos premjerų rezidencijoje Dauning Strite 10 susitikau su 
Gordonu Brownu. Aptarėme politikos aktualijas, daugiausia buvau klausinė- 


Oficialaus vizito į Londoną atvykusį prezidentą Valdą Adamkų prie savo rezidencijos pasitinka 


Didžiosios Britanijos ministras pirmininkas Gordonas Brownas. Londonas, 2008 m. vasario 13 d. 

Su legendine Didžiosios Britanijos politike Margaret Thatcher. 
Londonas, 2008 m. vasario 13 d. 


jamas, kaip vertinu Rusijos politines realijas, ypač Vladimiro Putino užsienio 
politiką. Šia tema diskutavome ir su Didžiosios Britanijos užsienio reikalų ministru 
Davidu Milibandu. Jis jaunas, bet, kaip įsitikinau, labai įžvalgus politikas. Kalbėjo- 
mės ir apie ES reikalus, Kosovo nepriklausomybės pripažinimą, vis dėlto daugiau- 
sia dėmesio skyrėme Maskvos politikai. Krinta į akis, kad po politinės Aleksandro 
Litvinenkos žmogžudystės Londone ir Kremliaus sprendimo uždaryti Britų Tary- 
bos atstovybes Didžiosios Britanijos politikai daug šalčiau žvelgia į Rusiją. 

Vakare buvo surengtas išskirtinis priėmimas - ne tik šventėme Vasario 16-ąją, 
bet ir pagerbėme legendinę Margaret Thatcher, buvusią Didžiosios Britanijos 
ministrę pirmininkę, - už didžiulę paramą mūsų šaliai kovojant dėl nepriklau- 
somybės įteikiau jai Vytauto Didžiojo ordino Didįjį kryžių. Pastaraisiais me- 
tais M. Thatcher dėl garbaus amžiaus ir silpnos sveikatos labai retai dalyvauja 
viešuose renginiuose, bet apsilankiusi mūsų priėmime labai gyvai bendravo su 
svečiais, o per vakarienę, kalbėdamasis su ja politinėmis temomis, įsitikinau, 
kad iškilioji britų premjerė vis dar puikiai analizuoja politinius įvykius. 


2008 metų vasario 14 diena, Londonas. Susitikau su britų finansininkų 
grupe, lankiausi finansiniame centre Londono Sityje, kur buvo surengta dvišalė 

verslo konferencija. Nudžiugino, kad mūsiškiai gerai pasirengė ir puikiai prista- 
tė Lietuvos ekonomikos galimybes. 

Vėliau Londono ekonomikos institute skaičiau paskaitą „Vieninga Europa: 
kaimynų integracija ir santykiai su Rusija“. Norinčiųjų jos pasiklausyti susirinko 
tiek daug, kad jie net sunkiai tilpo nemažoje universiteto salėje. Į paskaitą atvy- 
ko ne tik studentai ir profesoriai, bet ir keli Didžiosios Britanijos vyriausybės 
nariai, parlamentarai, diplomatinio korpuso ir visuomenės atstovai. Manau, su- 
sidomėjimą šia paskaita pakaitino mano interviu „Financial Times“ laikraštyje. 


2008 metų vasario 15 diena, Londonas. Šiandien vizito kulminacija - su- 
sitikimas su Didžiosios Britanijos karaliene Elizabeth II. Lydimi šešių motocik- 
lininkų eskorto, atvykome į Bakingamo rūmus be ketvirčio dvyliktą. Tai jau 
ketvirtasis mūsų susitikimas, gal todėl, skirtingai nei pirmąjį kartą, nejaučiau 
jokios įtampos, nors ir svarsčiau, apie ką būtų geriausia mums kalbėtis. Juk 
Didžiosios Britanijos monarchė tiesiogiai neužsiima politika, vadinasi, ir dis- 
kutuoti apie politikos reikalus nepritiktų. Vis dėlto norėjosi pasinaudoti šiuo 
susitikimu Lietuvos įvaizdžiui gerinti. 

Prie rūmų vartų - televizijos ekranuose ne sykį matytas vaizdas: minia tu- 
ristų, fontanas, o pačiame kieme - išrikiuota garbės kuopa, raudonomis uni- 
formomis tviskantys raiteliai, orkestras. Privažiavus vartus, pasigirsta komanda 
ir skamba Lietuvos himnas. Žvilgtelėjęs į ambasadorių Vygaudą Ušacką, klau- 
siu: „Ar čia turime sustoti ir išlipti iš automobilio?“ Jo veidas išduoda, kad ir jis 
nežino atsakymo. Tuo tarpu mūsų automobilis vėžlio greičiu slenka pirmyn ir 
įvažiuoja į vidinį rūmų kiemą. Kai privažiuojame patį pastatą, nuskamba pasku- 
tiniai himno akordai. Viskas apskaičiuota sekundės tikslumu! 

Karalienė Elizabeth II priėmė mane savo apartamentuose. Pasitikęs jos adju- 
tantas paaiškino, kad esu kviečiamas privataus pokalbio, todėl niekas neturėtų 
manęs lydėti. Karalienė vilkėjo melsva suknele, papuošta deimantine sege su 
rubinu. Pasisveikinęs padėkojau už kvietimą ir pasakiau, kad tai garbė mano 
šaliai Lietuvai. Elizabeth II tuoj pat įsiterpė: „Man malonu jus priimti Lietuvos 
nepriklausomybės atkūrimo 90-ųjų metinių proga. Perduokite mano sveikini- 
mus visiems Lietuvos žmonėms. 

Pokalbio pradžioje padėkojau Jos Didenybei už vizitą pernai spalio mėnesį į 
Lietuvą, o ji pasakė, kad gerai pamena viešnagę mūsų šalyje ir net ne kartą su prin- 
cu Philipu peržiūrinėjo šios kelionės nuotraukas. Karalieneiitin įsiminė apsilanky- 
mas Vilniaus universitete. Tačiau netrukus Jos Didenybė mane tiesiog apstulbino 
staiga paklausdama, ką aš manau apie galimus pasikeitimus Rusijoje prezidentui 

Vladimirui Putinui pareiškus, kad jis nesieksiąs būti perrinktas trečiai kadencijai. 
„Ar galima laukti politinių pokyčių toje šalyje?“ — teiravosi Elizabeth II. Ir kas man 
aiškino, kad Didžiosios Britanijos karalienė nekalba apie politiką? 

Vėliau mūsų pokalbis pakrypo į aplinkosaugos temas. Karalienė paminėjo 
mūsų susitikimo išvakarėse pasirodžiusį savo sūnaus princo Charleso straipsnį 
apie globalaus atšilimo problemą. Pasakiau, kad būtinai perskaitysiu (taip ir pada- 
riau vakare viešbutyje). Elizabeth II papasakojo ir apie savo pusseserės, aistringos 
keliautojos, patirtį: praėjusį rudenį ji negalėjo nusileisti sraigtasparniu įprastoje 
Šiaurės ašigalio vietoje, nes ten vietoj storo ledo jau tyvuliavo vanduo. 

Taip maloniai bendravome tik dviese (man įėjus į menę, karalienė ženklu 
parodė, kad pasišalintų kartu su ja buvusi freilina ir adjutantas) geras 40 minu- 
čių. Išeinant iš prabanga ir senove tviskančių karališkųjų rūmų, galvoje sukosi 
mintis, kad mes per savo kasdienius rūpesčius ir intrigas nė nepastebime pasau- 
lio siunčiamų palankaus dėmesio ženklų. 


2008 metų vasario 16 diena, Vilnius. Net kvapą gniaužia įsijautus į šios 
dienos prasmę - prieš 90 metų Tauta įstengė prisikelti nepriklausomam gyve- 
nimui po daugiau nei šimtmetį trukusios priespaudos. Dukart pakilusi per XX 
amžių. Tai įkvepia tikėjimą, kad Lietuva niekuomet neišnyks. 

Tokių minčių apimtas padėjau gėlių prie daktaro Jono Basanavičiaus kapo. 
Turbūt vienas šalčiausių rytmečių šią žiemą. Stingo rankos. 

Į mūsų nepriklausomybės jubiliejines iškilmes atvyko Estijos, Latvijos ir 
Lenkijos prezidentai. Sutikęs juos, pakviečiau į mūsų valstybių vėliavų iškėlimo 
ceremoniją prieš Prezidentūros rūmus, o iš Daukanto aikštės pėsti nuėjome į 
Arkikatedrą, kur dalyvavome mišiose. Joms pasibaigus, Katedros aikštėje įvyko 
kariuomenės paradas, visi prezidentai tarė sveikinimo žodžius. 

Operos ir baleto teatre įvyko iškilmingas Vasario 16-osios minėjimas ir priė- 
mimas. Čia kalbą pasakiau tik aš, ir prasidėjo puikiai parengtas, aukšto meninio 
lygio koncertas. 

Prezidentūros Baltojoje salėje atvykusių prezidentų garbei surengiau vaka- 
rienę, joje dalyvavo 120 svečių. 

Į Turniškes grįžau jau po vidurnakčio, o dar reikėjo susikrauti daiktus, nes 
rytoj skrendu į Čikagą. 


2008 metų vasario 25 diena, Ikstapa, Meksika. Jau visiškai įveikiau smar- 


kų persišaldymą minint Vasario 16-ąją. Gydo pats oras. Čia, kaip ir visuomet, 
28-30 laipsnių šilumos. 

Kasdien palaikau ryšį su štabu Vilniuje. Gaunu spaudos apžvalgas, nors dėl 
šventos ramybės gal ir nevertėtų skaityti. 


2008 metų kovo 5 diena, Ikstapa. Šiandien į JAV išskrido paskutiniai čia 
poilsiavę lietuviai (o buvo susidariusi 16 žmonių grupė). Dar beveik savaitę bū- 
sime vieni. 

Iš Meksiko spaudos agentūra atsiuntė pagrindinius Meksikos laikraščius. 
Pirmuosiuose puslapiuose - mano interviu. Manau, iki šiol Lietuva šios šalies 
spaudoje dar nebuvo taip išsamiai pristatyta. 

Tuo tarpu iš Vilniaus atkeliaujančiuose laikraščiuose - neoficialiai prasidė- 
jusios rinkimų kampanijos purvasvaidis. Skaitau ir JAV spaudą. Taip pat vyrauja 
vykstančios JAV prezidento rinkimų kampanijos temos. Tačiau koks milžiniš- 
kas skirtumas — visiškai kitas analizės lygis. Kol kas tik pasvajoju, kad gal po 
kokio dešimtmečio ir Lietuvoje galėsime tikėtis ko nors panašaus... 


2008 metų kovo 8 diena, Meksikas. Rengdamiesi rytdienos kelionei namo 
sulaukėme staigmenos - apie 22 valandą mums prisistatė Meksikos slaptosios 
tarnybos pareigūnai ir, atsiprašę dėl tokio vėlyvo apsilankymo, pranešė, kad yra 
įpareigoti man perduoti savo šalies prezidento Felipe Calderėno kvietimą pa- 
keliui į Lietuvą susitikti su juo Meksike. Atskridus į šio miesto oro uostą, iki 
mūsų lėktuvo reiso į Čikagą telieka pustrečios valandos. Meksikos slaptosios 
tarnybos pareigūnai tai gerai žinojo ir pasiūlė porą susitikimo variantų — pre- 
zidentas E. Calderonas atvyks į oro uostą ir mes pabendrasime VIP salėje arba 
sraigtasparniu būsime nuskraidinti į jo rezidenciją. 

Susitikimo VIP salėje iš karto atsisakiau. Man, svečiui, būtų nemandagu siū- 
lyti, kad Meksikos prezidentas pats važiuotų su manimi susitikti į oro uostą. 
Tačiau buvo kliūčių ir skristi į Prezidentūrą - neplanuodamas jokių oficialių su- 
sitikimų į kelionę pasiėmiau tik vasarinių rūbų ir svarsčiau, kaip aš, vilkėdamas 
šviesiai, atrodysiu šalia prezidento F. Calderėno. 

Baltus marškinius turėjau, kaklaraištį - taip pat. Tik švarkas - sportinio tipo. 
Nusprendžiau dėl šio rūpesčio pasikalbėti su prezidento F. Calderėno protoko- 
lo tarnybos pareigūnais. 

Skrydis iš Ikstapos vėlavo pusvalandį. Tai dar labiau trumpino mano susiti- 
kimo su Meksikos prezidentu laiką. Atskridus jo protokolo tarnybos atstovas 
pirmiausia nuramino mane dėl vasarinės aprangos — esą jie supranta, kad mes 
atostogaujame, ir net pasiūlė, kad susitikimas gali vykti ir be kaklaraiščių. To 
neprireikė. 

Nusileidome didžiuliame Meksikos prezidento rūmus supančiame parke. 
Sutiko garbės sargybos kuopa. Prezidentas F. Calderonas vilkėjo sportinio sti- 
liaus švarką ir šviesesnes nei įprasta kelnes. Kalbėjomės 40 minučių. Aptarėme 
galimybes plėtoti Lietuvos ir Meksikos ekonominį bendradarbiavimą, stiprinti 
diplomatinius ir politinius ryšius. Pakviečiau prezidentą F. Calderoną atvykti į 
Vilnių 2009-aisiais, kai švęsime Lietuvos vardo paminėjimo tūkstantmetį. Jis 
savo ruožtu kviečia mane apsilankyti 2010 metais minimų Meksikos revoliuci- 
jos 100-ųjų metinių iškilmėse. 


2008 metų kovo 11 diena, Vilnius. Čikagoje stabtelėjome tik dienai, nes 
norėjome kuo greičiau grįžti į Vilnių ir spėti į Kovo 11-osios iškilmes. Deja, ne 
visuomet įmanoma planuoti keliones. Vakar Europoje siautėję labai stiprūs vė- 
jai sujaukė skrydžių tvarkaraščius. Vien Kopenhagos oro uoste mums teko lauk- 
ti daugiau kaip keturias valandas. Į Vilnių atskridome tik 15 valandą. Tad Alma 
liko namie, o aš, greitai persirengęs, išskubėjau į Nacionalinį dramos teatrą, kur 
Seimas surengė Kovo 11-osios minėjimą ir koncertą. 


2008 metų kovo 13 diena, Briuselis. Atvykau į Europos Sąjungos vado- 
vų susitikimą. Mums svarbiausia - energetikos problemos, nes įsipareigojome 
2009 metų pabaigoje uždaryti Ignalinos atominę elektrinę ir šis laikas nenu- 
maldomai artėja. Iki tol nespėsime pasistatyti naujo reaktoriaus. Mėginsime įti- 
kinti ES, kad nelogiška užsispirti dėl kelerių metų ir nesutikti, jog būtų pratęstas 
Ignalinos atominės elektrinės uždarymo procesas, kol pradės veikti nauja elekt- 
rinė. Tai griautų Lietuvos ekonomiką, ir viskas vien todėl, kad buvo pasirašytas 
politinis susitarimas uždaryti 2009-aisiais ir antrąjį reaktorių. Toks reikalavimas 
buvo grindžiamas tuo, kad elektrinė nesaugi, bet dabar, įdiegus gausybę pato- 
bulinimų, nerimauti dėl to nėra nė menkiausio pagrindo. Tai patvirtina autori- 
tetingos tarptautinės organizacijos. Lietuva neatsisako savo įsipareigojimų, tik 
prašome įvertinti padėtį ir pratęsti uždarymo procesą keleriems metams. 

Apie tai Briuselyje kalbėjausi su Didžiosios Britanijos ministru pirmininku 
Gordonu Brownu, Vokietijos kanclere Angela Merkel, Italijos premjeru Roma- 
no Prodi, Europos Komisijos pirmininku Josė Manueliu Barroso. Dabar specia- 
lusis mūsų atstovas Aleksandras Abišala ir ambasadorius Rytis Martikonis aiš- 
kinsis galimybes baigiantis 2009 metams iškart nenutraukti elektros gamybos. 
Tai ne derybos, kaip rašo Lietuvos spauda. Tik informuojame apie mūsų padėtį 
ir tiriame, ar galima svarstyti šį klausimą. 

Briuselyje buvo baiminamasi, kad Lietuva nepasinaudotų savo veto teise 
ir nesutrukdytų pasirašyti ES ir Rusijos sutartį. Neketiname taip elgtis, nors 

Per įtempto Europos Vadovų Tarybos posėdžio pertrauką galima ir pajuokauti su 


Europos Komisijos pirmininku Josė Manueliu Barroso. 


Maskva, nutraukusi naftos tiekimą „Družbos“ naftotiekiu, ir pavertė energetiką 
politinio spaudimo Lietuvai įrankiu. 


2008 metų kovo 14 diena, Bad Iburgas, Vokietija. Dar nesibaigus pasku- 
tiniam Europos Vadovų Tarybos posėdžiui, su Europos Parlamento pirmininku 
Hansu Gertu Pėtteringu jo kvietimu išskridau į Bad Iburgą, kur vyko šio miesto 
ir Pagėgių bendradarbiavimo sutarties pasirašymo iškilmės. Tai jaukus 12 tūks- 
tančių gyventojų kurortas, esantis H. G. P6tteringo rinkimų apygardoje. 

Iškilmės vyko buvusioje karališkojoje pilyje. Susirinko pilna salė, daug jau- 
nimo, nemažas būrelis lietuvių, ne tik delegacija iš Pagėgių, bet ir Vokietijoje 
gyvenančių tautiečių. Bad Iburgo gimnazistai man parengė staigmeną. Salėje 
kabojo du didžiuliai paveikslai. Žvilgtelėjęs pamačiau, kad ten nupiešta lyg ir 
kažkas pažįstama. Pasirodo, moksleiviai beveik metus tapė šiuos paveikslus. 
Viename atpažinau Eichšteto vaizdą - pokario metais baigiau čia atidarytą lie- 
tuvių karo pabėgėlių gimnaziją. Antrasis — taip pat su Lietuva susijusia tema. 

Po iškilmių ir priėmimo išskridau į Berlyną, kur vyks Baltijos šalių kultūros 
metų Vokietijoje iškilmės. 


2008 metų kovo 15 diena, Berlynas. Iš pat ryto - juoda žinia: Vilniuje 
naktį mirė Vytautas Kernagis. O vis tikėjomės, kad jis įveiks vėžį. Vyliausi, kad 

dar galėsiu jį pakviesti į svečius. Apie tai kalbėjomės, kai Prezidentūroje jam 
įteikiau Nacionalinę premiją. Deja... Netekome dar vieno talentingo, brangaus 
žmogaus. 

Išgirdus tokią žinią nelengva buvo dalyvauti Baltijos šalių kultūros metų ati- 
darymo renginiuose. Įspūdinguose Berlyno filharmonijos rūmuose susitikau 
su Vokietijos prezidentu Horstu Kėhleriu, Latvijos prezidentu Valdžiu Zatleru 
ir Estijos parlamento pirmininke Ene Ergma. Net 2 400 vietų Filharmonijos 
salė buvo sausakimša. Koncerte preciziškai tobulai griežė Gidono Kremerio va- 
dovaujamas kamerinis orkestras „Kremerata Baltica“. 


2008 metų kovo 24 diena, Vilnius. Velykos, o pažvelgus pro langą galima 
pamanyti, kad Kalėdos - kiek akys regi, balta, snyguriuoja. Gamta sukeitė metų 
laikus - per Kalėdas, pamenu, žaliavo laukai, o dabar, per Velykas, atvirkščiai — 
grįžo žiema. 

Nusprendėme niekur nevažiuoti iš namų, šventes praleidome tik dviese su 
Alma: skaitėme, klausėmės muzikos, aš peržiūrinėjau rengiamą metinį praneši- 
mą Seimui. 


2008 metų kovo 26 diena, Vilnius. Bronislovo Lubio leidžiamos „Lietuvos 
žinios“ pradėjo šlykščią propagandinę kampaniją prieš Prezidento instituciją, 
nors ir neaišku, ko tuo siekiama. Šios dienos numeryje skleidžiamas gandas, 
kad egzistuoja kažkoks valstybę užvaldęs „valstybininkų“ klanas. 

Prasidėjo ir nepasitikėjimo Seimo pirmininku Viktoru Muntianu svarsty- 
mas. Tad politinė atmosfera vis labiau kaista. O dar skambino mano atstovė 
spaudai ir papasakojo, kad rengiama ir prieš ją nukreipta publikacija. 

Tuo tarpu žurnalas „Veidas“ paskelbė apklausą, kuris Lietuvos prezidentas 
geriausiai valdė ir davė daugiausia naudos šaliai. Rezultatai man buvo netikėti: 
už mane pasisakė beveik pusė, o antruoju likusiam Antanui Smetonai pirmeny- 
bę teikė 13,3 proc. apklaustųjų. Pasirodo, žmonės ne taip lengvai patiki išpuo- 
liais ir šmeižtu. 


2008 metų kovo 27 diena, Utena. Norėdamas geriau susipažinti su švieti- 
mo būkle, nuvykau į Uteną. Čia mokytojai negrasina streikais, savivaldybė su 
jais randa bendrą kalbą. Apsilankiau Pačkėnų mokykloje. Gyvenvietėje — vos 
350 gyventojų, bet sugeba puikiai tvarkytis. Įkurtas daugiafunkcis centras, kur 
vienoje vietoje medicinos punktas, biblioteka, pradinė mokykla, vaikų darželis 
ir bendruomenės susirinkimų patalpos. Ir žmonių nuotaikos čia geresnės. 

Su Pačkėnų mokyklos mokiniais. 


Utenoje dalyvavau naujos viešosios bibliotekos atidarymo iškilmėse. Sko- 
ningos architektūros modernus pastatas, bibliotekoje yra naujausia informaci- 
nė įranga. O centrinėje žiniasklaidoje apie šį įvykį - nė žodžio. Nepastebėjo ir 
televizijos. Ne skandalas... 

Iš ryto dar spėjau apsilankyti Baltarusijos nepriklausomybės 90-mečio mi- 
nėjime Seime. Viktoras Muntianas, pakvietęs pasitraukti kiek nuošaliau, pa- 
klausė mano nuomonės, ar jam reikėtų atsistatydinti dėl kilusio skandalo, kai 
paaiškėjo, kad jis padėjo giminaičiui neteisėtai tvarkyti sklypo reikalus. Atsa- 
kiau, kad pats turi apsispręsti, bet jei nemano, kad Seimo dauguma jį parems, 
neverta politiniams priešininkams suteikti džiaugsmo jį išmesti iš pirmininko 
posto surengus balsavimą. 


2008 metų kovo 28 diena, Vilnius. Susitikau su Vyriausybės paskirtu atstovu 
tartis su ES dėl Ignalinos atominės elektrinės uždarymo Aleksandru Abišala. Suta- 
rėme, kad derinsime taktiką, ypač tai pravers man kalbantis su valstybių vadovais. 
Pavakare telefonu kalbėjausi su Gruzijos prezidentu Michailu Saakašviliu. 
Jis ką tik sugrįžo iš JAV, pasidalijo įspūdžiais. Aptarėme artėjančios NATO 
konferencijos Bukarešte darbotvarkę. Gruzijai ir Ukrainai ypač aktualu sulaukti 

kvietimo pradėti Narystės veiksmų planą, kuris turėtų galiausiai atverti šioms 
šalims duris į NATO. Rusija tam visomis išgalėmis priešinasi ir jau gavo Vo- 
kietijos bei Prancūzijos paramą. Patikinau M. Saakašvilį, kad Lietuva ir toliau 
nuosekliai rems abi kandidates. Bukarešte, kalbėdamasis su Angela Merkel ir 
Nicolas Sarkozy, pasistengsiu būti šių šalių advokatas. 

Vakare Filharmonijos salėje Alma ir jos fondas drauge su Gruzijos pirmąja 
ponia M. Saakašvilio žmona Sandra Roelofs surengė labdaros koncertą sergan- 
čių tuberkulioze vaikų gydymui paremti. Iš Tbilisio atvyko 20 gruzinų vyrų an- 
samblis ir koncertavo su Lietuvos atlikėjais. Ant scenos pakilusi ponia Sandra 
padainavo populiariąją gruzinų dainą „Suliko“. 


2008 metų kovo 30 diena, Atvelykis, Vilnius. Prezidentūros kieme Almos 
fondo globojamiems vaikams surengėme jau tradicinę Atvelykio šventę. Netradi- 
ciška, kad šį kartą turėjome viešnių — Gruzijos prezidento M. Saakašvilio žmoną 
Sandrą ir ją lydėjusias ponias. Pasitaikė puikus oras - šilta, švietė saulė, jautėsi pa- 
vasaris. Viešnios iš Gruzijos sakė, kad niekada anksčiau nebuvo regėjusios tokios 
šventės, nėra mačiusios, kaip vaikai krykštaudami ridena margučius. 


Lietuvoje viešinti Gruzijos prezidento Michailo Saakašvilio žmona Sandra turėjo progą 


susipažinti su lietuviškomis Atvelykio tradicijomis. 

2008 metų balandžio 1 diena, Vilnius. Sulaukiau netikėto skambučio iš Ta- 
lino. Paskambino Estijos prezidentas Toomas Hendrikas Ilvesas ir, mane nuste- 
bindamas, pasakė, kad tai daro Vokietijos kanclerės Angelos Merkel prašymu. 
Pasirodo, vokiečiai nerimauja, kad rytoj Bukarešte prasidedančiame NATO ša- 
lių vadovų susitikime galiu būti sunkiai sukalbamas ir reikalausiu Ukrainą bei 
Gruziją pakviesti pradėti Narystės Šiaurės Aljanse veiksmų planą. T. H. Ilvesas 
sakė, kad laikosi priešingos nuomonės ir mano, kad šioms šalims turi būti atkel- 
ti vartai į NATO. 

George'as W. Bushas nuvyko į Kijevą ir taip Bukarešto susitikimo išvakarėse 
pademonstravo remiąs Ukrainą. 


2008 metų balandžio 2 diena, Bukareštas. Bukarešte prasidėjo didžiausias 
NATO istorijoje vadovų susitikimas - dalyvauja ne tik visų 26 Šiaurės Aljanso 
šalių delegacijos. Iš viso posėdžiauja 52 valstybių atstovai. Šalims atstovauja- 
ma aukščiausiu lygiu - atvyko JAV prezidentas George'as W. Bushas, Vokietijos 
kanclerė Angela Merkel, Prancūzijos prezidentas Nicolas Sarkozy, Didžiosios 
Britanijos premjeras Gordonas Brownas. 

Vilniuje dar šalta, o Bukarešte jau beveik vasara: žaliuoja medžiai, sodai 
skendi žieduose, skveruose žydi gėlės. Posėdžiai vyksta Rumunijos parlamento 
rūmuose, kuriuos pastatė šios šalies komunistinis diktatorius, raudonasis „im- 
peratorius“ Nicolae Ceausescu. Pastatas milžiniško dydžio, imperiškai praban- 
gus, tviskantis baltu marmuru ir savo pompastiškumu verčiantis galvoti apie 
Romos imperijos didybę, o ne šiuos laikus. 

Pagrindinė suvažiavimo tema — NATO plėtra. Svarstoma, kada Šiaurės Al- 
janso narėmis taps Kroatija, Albanija ir Makedonija, tariamasi, ar kviesti Ukrai- 
ną ir Gruziją pradėti Narystės veiksmų plano, kuris laikomas paskutiniu pa- 
rengiamuoju žingsniu stojant į NATO gretas. Šis klausimas ir kelia daugiausia 
įtampos. Rusija griežtai priešinasi Ukrainos ir Gruzijos narystei Šiaurės Aljanse, 
kursto šių šalių opozicijos politikus. Lietuva tvirtai pasisako už NATO plėtrą 
Rytų kryptimi, ir šią poziciją ginsime Bukarešte. 

Pirmiausia buvo surengta uždara NATO šalių vadovų vakarienė. Žinodamas, 
kad Vokietija ir Prancūzija ketina blokuoti Narystės veiksmų planą Ukrainai ir 
Gruzijai, dar prieš vakarienę per kokteilių vakarėlį pasikalbėjau su prezidentu 
N. Sarkozy ir kanclere A. Merkel. 

Prancūzijos prezidentui pasakiau, kad jį laikau iškiliu Europos vadovu, ga- 
linčiu sustiprinti NATO vienybę, ir raginau savo iniciatyvomis prisidėti, kad 
mūsų žemynas kurtų savo ateitį, išvengdamas Rusijos diktato. N. Sarkozy mane 

Lietuva stengiasi būti Gruzijos advokate NATO. Pokalbis su prezidentu Michailu Saakašviliu 


per NATO viršūnių susitikimą Bukarešte. 


patikino, kad pritaria mano požiūriui, ir žadėjo rytoj tai pabrėžti savo kalbo- 
je. Pasidžiaugiau, nors širdy ir abejoju, ar tikrai jis taip ir pasielgs. Pokalbis su 
A. Merkel buvo malonus ir laisvas, bet iš jos jokio pažado remti Ukrainos ir 
Gruzijos siekius neišgavau. 

Per vadinamąją darbo vakarienę pirmasis kalbėjo NATO generalinis sekre- 
torius Jaapas de Hoopas Schefferis, vėliau užkandžiaujant pasisakė G. W. Bu- 
shas, A. Merkel, N. Sarkozy. Jų kalbos skambėjo viltingai. Bet klausydamasis 
Graikijos, Makedonijos, Belgijos ir net Vengrijos, Rumunijos, Bulgarijos vado- 
vų kalbų ėmiau nerimauti. Paramos Ukrainai ir Gruzijai - nė ženklo. Tuomet 
paprašiau žodžio ir aš. 

Pirmiausia pasakiau, kad esu vyriausias amžiumi, todėl kalbėsiu gal nediplo- 
matiškai, bet remsiuos savo gyvenimo patirtimi. Prisiminiau, kaip su draugais 
dar būdami gimnazistai įsitraukėme į pogrindinį pasipriešinimo naciams, o vė- 
liau sovietams judėjimą ir demokratijos, žodžio laisvės, žmogaus teisių sampra- 
tos mokėmės ne iš knygų. Po karo penkis dešimtmečius gyvendamas JAV, įsi- 
tikinau demokratijos kuriamąja jėga. „Oranžinės revoliucijos dienomis buvau 
Kijeve, kalbėjausi su mitinguotojais Tbilisio gatvėse. Šių šalių žmonės trokšta 
laisvės, nori būti su Vakarų demokratijomis. Todėl man sunku klausytis kalbų, 
kad kol kas sakome „ne“ Ukrainos ir Gruzijos siekiams“, - raginau NATO šalių 

vadovus nepasiduoti demokratijos procesus Ukrainoje ir Gruzijoje norinčių 
stabdyti jėgų įtakai. 

Po mano žodžių vakarienės dalyvių tonas ėmė keistis. Mane parėmė Danijos 
premjeras Andersas Foghas Rasmussenas, vėliau panašiai kalbėjo Islandijos ir 
net Italijos vadovai. 


2008 metų balandžio 3 diena, Bukareštas. Šiandien 10.30 prasidėjo 
NATO valstybių vadovų posėdis. Žurnalistai buvo įleisti tik stebėti atidarymo 
ceremonijos, o diskusijos dėl organizacijos plėtros vyko už uždarų durų. Užsi- 
rašė kalbėti visų 26 NATO šalių atstovai. 

Kroatijos ir Albanijos priėmimas į Šiaurės Aljansą nekėlė ginčų. Makedoni- 
jos narystei pasipriešino Graikija, ir tik todėl, kad ši jauna, nuo Jugoslavijos atsi- 
skyrusi valstybė neva pasisavino iš graikų Makedonijos vardą. Tačiau ir dėl šios 
problemos nekilo ilgų debatų. Buvo nutarta Makedonijos priėmimą atidėti, kol 
abi šalys išsiaiškins pavadinimo problemą. 

Tuomet prasidėjo diskusijos dėl Narystės veiksmų plano Ukrainai ir Gru- 
zijai, kuris ateityje atvestų šias šalis į NATO. Kaip ir buvo tikėtasi, pasigirdo 
prieštaraujančių tokiam sprendimui balsų. Tiesa, maloniai nustebino Prancū- 
zijos prezidentas Nicolas Sarkozy, pareiškęs, kad NATO turi vadovautis savo 
interesais ir nepasiduoti išorės spaudimui, aiškiai turėdamas galvoje poną Pu- 
tiną. Vis dėlto debatai klostėsi nepalankia linkme. Ėmiau nerimauti, kodėl man 
vis neateina eilė pasisakyti. Pagaliau esu kviečiamas kalbėti — pats paskutinis. 
(Vėliau sužinojau, kad N. Sarkozy paprašė pirmininkavusio NATO generalinio 
sekretoriaus Jaapo de Hoopo Schefferio man paskutiniam suteikti žodį. ) 

Kalbėjau emocingai ir raginau netaikyti dvejopų standartų. Baigiau sakyda- 
mas, kad turime pasiūlyti Ukrainai ir Gruzijai Narystės veiksmų planą neatidė- 
liodami to vėlesniam laikui — čia ir dabar. 

Baigęs kalbėti ir dar jausdamas emocinę įtampą, nė nepastebėjau, kaip prie 
manęs priėjo Angela Merkel. Pamačiau, kad ji rankoje laiko popieriaus lapą. 
Paduoda man ir sako: „Čia mūsų rezoliucija. Šiam tekstui jau pritarė ir JAV“ 
Perskaitau ir tik skėsteliu rankomis. Ten rašoma, kad Ukrainos ir Gruzijos kvie- 
timas pradėti Narystės veiksmų planą atidedamas neribotam laikui. „Negaliu 
patikėti...“ — atsidusęs teatsakau Vokietijos kanclerei. 

Dabar jau aš su rezoliucijos tekstu rankoje nudrožiu tiesiai prie George'o 
W. Busho. Paduodu jam popieriaus lapą ir klausiu: „Ar tiesa, kad ir jūs tam pri- 
tariate?“ Jis paskaito ir gūžteli pečiais: „Kad tai geriausia, dėl ko galėjome sutar- 
ti, antraip Vokietija vetuotų rezoliuciją ir padėtis būtų dar blogesnė“ 

Atsiėmęs tekstą sakau: „George'ai, tai manęs netenkina. Leisk dar man pa- 
mėginti“ Tuomet G. W. Bushas pasisuka į JAV valstybės sekretorę Condoleezzą 
Rice ir taria: „Eik su prezidentu“ Abu pasukome link mano vietos prie stalo. 
Pakeliui priėjau prie Lecho Kaczynskio ir pakviečiau jį prisidėti prie mūsų. Tai 
pasiūliau ir Latvijos prezidentui bei Estijos ministrui pirmininkui. Jau penkie- 
se pasitraukėme atokiau į salės pakraštį. Netrukus priėjo A. Merkel, o dar po 
minutės mus jau supo visas būrys valstybių vadovų. Aš su A. Merkel pradėjau 
kablelį po kablelio lukštenti parengtą rezoliucijos tekstą. Žinoma, kiti mūsų 
būrelio dalyviai stengėsi įsiterpti ir jau kilo nemenkas klegesys. Posėdžiui pir- 
mininkaujančiam J. de Hoopui Shefferiui teliko nutraukti oficialius debatus ir 
paskelbti 20 minučių pertrauką. 

Pertrauka truko 1 valandą 20 minučių. Tiek laiko tęsėsi daugiausia mano ir 
A. Merkel derybos, kitų šalių atstovams vis įsiterpiant (C. Rice tik stebėjo mūsų 
ginčą, bet nesikišo). Pagaliau sutarėme parengti naują rezoliucijos tekstą, kuria- 
me būtų pareikšta, kad Ukrainos ir Gruzijos narystė NATO yra pageidaujama, 
ir dar įrašyta sąlyga, jog gruodžio mėnesį susitikę organizacijos valstybių užsie- 
nio reikalų ministrai įvertins abiejų kandidačių pasirengimą Narystės veiksmų 
planui nelaukdami kitos vadovų konferencijos. 

Taip ir padarėme. Naujas rezoliucijos tekstas buvo pateiktas NATO vadovų 
konferencijai ir vienbalsiai priimtas. 

Kai susitikau su Viktoru Juščenka ir Michailu Saakašviliu, jie atrodė laimingi 
ir dėkojo, kad pavyko dar tiek nemažai pasiekti susiklosčius jų šalims nepalan- 
kiai padėčiai. 

Įstrigo viena scena ką tik susitarus dėl rezoliucijos. Žvilgtelėjau A. Merkel 
pusėn. Ji sėdėjo kiek nunarinusi galvą, akis nudelbusi į stalą. Žnybtelėjo šir- 
dį. Pamaniau, kad, ko gero, ji jaučiasi nekaip ir man gali būti nelengva atkurti 
mūsų nuoširdžius santykius, užsimezgusius Briuselyje, kai drauge sprendėme 
Lenkijos prieštaravimo ES konstitucinei sutarčiai problemą. Kai kiek vėliau 
po pertraukos ėjau atgal į posėdžių salę, išgirdau moters balsą: „Mr. President, 
Mr. President!“ Pamaniau, kad gal mane mėgina pasivyti atstovė spaudai Rita 
Grumadaitė. Atsigręžiu - žiūriu, artėja A. Merkel. Sustoju, ir man dar nespėjus 
tarti nė žodžio, ji pirmoji prabyla: „Nesupraskite manęs klaidingai. Aš noriu ge- 
riausio, visas šalis tenkinančio sprendimo. Bet tai nereiškia, kad nekreipiame 
dėmesio į kitų šalių nuomonę“ Tai skambėjo tarsi atsiprašymas. Pasijutau net 
nejaukiai. Apkabinau ją per pečius ir sakau: „Puikiai suprantu jūsų padėtį. Turi- 
me bendrai ieškoti ES naudingo sprendimo, kartu nepažeisdami mūsų kaimynų 
interesų.“ 

Pasirodo, šią sceną filmavo televizijų žurnalistai, ir įrašas buvo parodytas per 
žinių laidas. Džiaugiausi, kad ir Ukrainai bei Gruzijai pavyko padėti, ir santykių 
su Vokietija neatšaldžiau. 


PASTABOS PARAŠTĖSE 


Abipuse pagarba grįsti itin draugiški santykiai su Vokietijos kanclere Angela Merkel 
užsimezgė Briuselyje, kai įtikinėjome lenkus nevetuoti ES konstitucinės sutarties. 
Nors vėliau mūsų nuomonės ne visuomet sutapdavo, tai nė kiek neatsiliepdavo 
asmeniniam bendravimui. Svarbiausia - A. Merkel gerai suvokė Lietuvos proble- 
mas ir būdavo geranoriškai nusiteikusi mūsų šalies atžvilgiu. Antai kai kilo grėsmė, 
kad Rusija, netiekianti mums naftos „Družbos“ vamzdynu, gali nutraukti dar ir 
dujų tiekimą Lietuvai per Baltarusiją, Vokietijos kanclerė pasistengė, kad į Maskvą 
vykstantis Prancūzijos prezidentas Nicolas Sarkozy būtų įpareigotas aiškiai pareikš- 
ti Vladimirui Putinui, jog ES mūsų šalies nepaliks vienos spręsti šių problemų. 

Su A. Merkel bendravimas buvo nepalyginti šiltesnis nei su jos pirmtaku, 
ankstesniu Vokietijos kancleriu Gerhardu Schrėderiu — su šiuo politiku santykiai 
net tapo įtempti, kai jis, nepaisydamas Lietuvos ir kitų Baltijos šalių bei Lenkijos 
interesų, mums už nugaros susiderėjo su V. Putinu tiesti dujotiekį Baltijos jūros 
dugnu. Įsiminė, kaip, man atvykus vizito į Berlyną, kanclerio pareigas dar ėjęs 
G. Schrėderis apsimetė, kad dėl šio projekto dar nėra susitarta, jis nieko apie 
tai nežino, nors, kaip vėliau įsitikinome, tuomet jau buvo viskas suderinta. Net 
suvaidino sceną, kreipdamasis į savo padėjėjus, kad jie jam pateiktų daugiau 
informacijos apie dujotiekio reikalus. Tačiau prabėgus visai nedaug laiko pa- 
saulis sužinojo, kad ką tik palikęs Vokietijos kanclerio postą G. Schrėderis tapo 
didžiulę algą gaunančiu dujotiekį Baltijos jūros dugnu tiesiančios bendrovės 
„Nord Stream“ akcininkų komiteto pirmininku. Aš nelabai nustebau tai išgir- 
des. G. Schrėderis buvo labai jau ugningas šio projekto advokatas. 

A. Merkel elgėsi kitaip. Nors dujotiekio projekto ji neatšaukė, bent jau 
rodė, kad supranta mūsų nuogąstavimus ir žadėjo į juos atsižvelgti. Žinoma, 
tai iš esmės nieko nepakeitė - dujotiekis vis viena tiesiamas. Lėmė Vokietijos ir 
kai kurių kitų didžiųjų ES valstybių interesai. Prieš dujotiekį ryžtingai pasisakė 
tik Baltijos šalys ir Lenkija, iš pradžių mus tvirtai rėmė ir Švedijos užsienio rei- 
kalų ministras Carlas Bildtas, bet mūsų jėgų nepakako sustabdyti projektą. 

Tapusi Vokietijos kanclere, A. Merkel neskubėjo pritarti dujotiekio idėjai. Vis 
dėlto vokiečių bendrovių interesai galiausiai privertė ir ją remti šį projektą. 

Beje, A. Merkel, atrodo, nepamiršo mūsų bendradarbiavimo ir man baigus 
eiti Lietuvos prezidento pareigas - 2010 metais atvykusi trumpo vizito į Vilnių ji, 
kaip buvau informuotas, teiravosi mūsų atstovų apie mane, klausė, kur aš esu. 


2008 metų balandžio 4 diena, Bukareštas. Šiandien dėmesio centre - Vla- 
dimiras Putinas. Jo kalba buvo numatyta vidurdienį. Visi susirinkome į posėdžių 
salę. Laukiame, bet svečias nesirodo. Pasklido gandas, kad dėl vakarykštės NATO 
rezoliucijos Ukrainos ir Gruzijos klausimu rusai atsisako pasirašyti NATO-Rusi- 
jos tarybos posėdžio deklaraciją. Nežinau, ar tai tiesa, bet faktas, kad deklaracija 
nebuvo pasirašyta. 

V. Putinas pasirodė salėje, vėluodamas 20 minučių. Prasidėjo ilga sveikini- 
mosi ceremonija. Vienu metu susidūrė ir mūsų akys - linktelėjome vienas ki- 
tam ir... tuo mūsų kontaktai ir baigėsi. 

Pasišalinus spaudos atstovams, V. Putinas pasakė gana karingą kalbą. Sutrau- 
kus į vieną sakinį, ji atrodė maždaug taip: „Jeigu mūsų santykiai nėra draugiški, 
dėlto kalti jūs, bet mes galime gyventi ir be jūsų, o kai jūs keliate mums grėsmę, 
turime teisę garantuoti savo saugumą.“ 


NATO valstybių vadovų susitikimas Bukarešte. Pokalbis su Ukrainos prezidentu Viktoru Juščenka. 

Ši kalba buvo labai atidžiai išklausyta. Nors, mano nuomone, šįkart V. Puti- 
nas kalbėjo ne taip agresyviai nei anksčiau, Miunchene, jis vis dėlto nesusilaikė 
neišsakęs savo nepasitenkinimo dėl NATO požiūrio į Ukrainos ir Gruzijos sie- 
kius. Net, sakyčiau, leido sau pasityčioti iš Ukrainos, pareikšdamas, kad „kokia 
tai valstybė, jeigu vos apie 30 proc. jos gyventojų yra ukrainiečiai, o likusieji — 
rusai ir kitos tautinės mažumos“. Po šių žodžių salė nuščiuvo. 


2008 metų balandžio 15 diena, Vilnius. Šiandien - ketvirtasis šios mano 
kadencijos metinis pranešimas. Kaip numato Konstitucija, prezidentas turi 
apžvelgti valstybės vienų metų gyvenimą, pateikti šalies vidaus ir užsienio po- 
litikos vertinimus. Naujoje Seimo salėje nėra pakankamai vietos svečiams ir 
diplomatams, tad buvo nutarta, kad metinį pranešimą skaitysiu senojoje salė- 
je. Joje vietos visiems pakako, tik, deja, neapsiėjome be politinio cirko... Man 
įeinant į salę, Darbo partijos atstovai ant savo stalų išskleidė plakatus, kuriais 
reikalaujama panaikinti namų arešto sankciją jų lyderiui Viktorui Uspaskichui. 
Perskaičiau pranešimą, nekreipdamas į šią demonstraciją jokio dėmesio, nors 
tai turbūt neturintis precedento parlamentų istorijoje atvejis. Pas mus viskas 
įmanoma. 


Priešpaskutinis prezidento Valdo Adamkaus metinis pranešimas Seime. Vilnius, 2008 m. balandžio 15 d. 

2008 metų balandžio 16 diena, Vilnius. Vakar grįžus iš Seimo paskambi- 
no Gruzijos prezidentas Michailas Saakašvilis ir informavo, kad Rusija griebiasi 
visokių spaudimo priemonių prieš Tbilisį. Jis prašė perduoti žinią apie stiprė- 
jančią įtampą kitoms ES šalims. 

Istorija žinoma, bet vaizdai sukrečiantys. 

Šiandien Juozui Kazickui sukako 90 metų. Už jo išskirtinius darbus tėvynei 
apdovanojau jį ordinu „Už nuopelnus Lietuvai“. Net tris kartus mėginau jam 
prisiskambinti, bet nepavyko. Nusiuntėme oficialų pranešimą. Tikiuosi asme- 
niškai įteikti jam apdovanojimą, kai vasarą atvyks į Lietuvą. 

Kaip ir buvo galima laukti, mano metinis pranešimas vertinamas pagal parti- 
nius interesus — visi stengiasi išpešti ką nors sau naudinga. 


2008 metų balandžio 17 diena, Vilnius. Svarstėme olimpinių žaidynių Pe- 
kine klausimą. Pasaulyje diskutuojama, kaip suderinti Kinijos okupuoto Tibeto 
problemą ir olimpinę laisvės dvasią. Žaidynių atidaryme vis dėlto dalyvauja daug 
pasaulio valstybių vadovų, bet nusprendžiau į šią šventę nevykti, nors Tarptauti- 
nis olimpinis komitetas, kurio svečiais ir būtume, jau užsakęs man viešbutį. 

Šiandien baigiant kasmetį sveikatos tikrinimą ligoninėje teko atlikti mažą 
chirurginę operaciją. Nenorėdami, kad žiniasklaida iš to išpūstų sensaciją, nu- 
tarėme nieko neskelbti. Prezidentūroje apie operaciją žino tik Božena ir Ra- 
mūnas Vilpišauskas. Pasirašiau kelis įstatymus, patikslinome ryšių kanalus, kad 
prireikus būtų galima susisiekti su Seimo pirmininku, informavau Ritą Gruma- 
daitę, kad ji vienintelė bendrautų su žiniasklaida. 

Operacija truko vieną valandą. Paimtas ištirti audinio gabaliukas, nes per pa- 
tikrinimą gydytojams kilo kai kurių abejonių. Pavyko šį reikalą nuslėpti, nors... 
Tik per plauką. 


2008 metų balandžio 23 diena, Vilnius. Gavome iš laboratorijos tyrimų 
rezultatus — jie geri. Svarbiausia, kad neaptikta piktybinio naviko ląstelių. Po 
trijų mėnesių reikės dar kartą pasitikrinti, kad neliktų jokių abejonių. 


2008 metų balandžio 25 diena, Vilnius. Susitikau sa Europos Parlamen- 
to pirmininku Hansu Gertu Pė6tteringu. Kalbėjomės apie Lietuvos energetinę 
padėtį 2009-ųjų pabaigoje uždarius Ignalinos atominę elektrinę. Atkreipiau pa- 
šnekovo dėmesį į pasikeitusią pasaulio situaciją nuo to laiko, kai mūsų šalis įsi- 
pareigojo uždaryti šią elektrinę. Dabartinėmis sąlygomis Lietuvai kyla didžiulių 

problemų, todėl siūliau neatnaujinant derybų dėl Ignalinos atominės elektrinės 
likimo, nepersvarstant mūsų šalies prisiimtų įsipareigojimų, iš naujo įvertinti 
padėtį ir leisti kiek ištęsti elektrinės uždarymo procesą. 


2008 metų balandžio 30 diena, Talinas. Ketvirtas mano vizitas į Estiją. 
Su prezidentu Toomu Hendriku Ilvesu kalbėjomės apie mūsų šalių vaidmenį 
Europos Sąjungoje ir NATO. Sutarėme, kad derindami savo pozicijas turime 
labiau įtraukti Latvijos prezidentą Valdį Zatlerą, nes dabar tarp jo ir mūsų jau- 
čiamas tam tikras nuotolis. Ypač tai svarbu, kai kalbame apie Rusiją. O su estais 
vis labiau suartėjame. Šis dviejų dienų vizitas prie to prisidėjo. 

Vizitui baigiantis, prieš pat mūsų rengiamą vakarienę Estijos prezidento gar- 
bei prastai pasijuto Alma. Kadriorgo meno muziejuje, grojant Lietuvos himną, 
ji susverdėjo ir vos nepargriuvo, bet ją spėjo sugriebti prezidentas T. H. Ilvesas 
ir mūsų ambasadorius Juozas Bernatonis. Nustatytas širdies ritmo sutrikimas. 
Daktarui Remigijui Nargėlai pavyko atkurti širdies ritmą dar prieš nuvežant 
Almą į Talino ligoninę. Tik dėl to nusikėlė mūsų skrydis į Vilnių, o delegacija 
išvyko anksčiau. 

Talino universitetas suteikė man garbės daktaro vardą. Tą proga pasakiau 
kalbą, ją labai dėmesingai išklausė ne tik estų inteligentija, bet ir užsienio diplo- 


Laisvas pašnekesys su Estijos prezidentu Toomu Hendriku Ilvesu Taline. 

matai. Taip pat susitikau su Estijos parlamento pirmininke Ene Ergma, atida- 
riau parodą apie sovietų okupaciją „Smurto kronika“. 


2008 metų gegužės 6 diena, Vilnius. Viešėjau Kaune. Rengiama aukštojo 
mokslo reforma, todėl norėjau pabendrauti su Vytauto Didžiojo universiteto 
bendruomene. Kartu apsilankiau ir savo mokykloje. Šiemet sueina 75 metai, 
kai pirmą kartą peržengiau Kauno Jono Jablonskio pradžios mokyklos slenkstį. 
Dabar čia gimnazija. Atvažiavome ryte, prie pagrindinio įėjimo mane pasitiko 
mokiniai ir lydėjo visą kelią iki aktų salės. Jutau jaudulį, stipriau plakė širdis, net 
reikėjo save raminti. Tie patys, tik labiau nuzulinti laiptai, ta pati salė... O prabė- 
go tiek daug metų. Dabar aš jau vyriausias amžiumi iš čia susirinkusių žmonių, 
nes turbūt nė vienas iš jų tą 1933 metų rugsėjo 1-ąją, kai pirmą sykį įžengiau į 
šią mokyklą, dar nebuvo gimęs. Papasakojau apie savo vaikystės dienas, atsa- 
komybės jausmą, o baigdamas linkėjau ir jiems visą gyvenimą didžiuotis savo 
mokslo lopšiu, kaip ir aš tai darau visus 75 metus. 

Vytauto Didžiojo universitete iš pradžių susitikau su profesūra, o vėliau sau- 
sakimšoje Didžiojoje auloje bendravau su studentais, kurių susirinko tiek daug, 
kad net sunku buvo prasibrauti. Atvirai, gal kiek provokuojamai kalbėjau apie 


Po 75 metų vėl savo mokykloje. Kaunas, 2008 m. gegužės 6 d. 

akademinę laisvę, aukštojo mokslo reformą, jaunimo dalyvavimą valstybės gy- 
venime, biurokratiją ir net oligarchus. 


2008 metų gegužės 11 diena, Vilnius. Europos Sąjungai rengiantis pasira- 
šyti sutartį su Rusija, Lietuva iškėlė kelias, mūsų požiūriu, svarstytinas temas: 
naftos tiekimo nutraukimą „Družbos“ vamzdynu, teisinės pagalbos tiriant Me- 
dininkų žudynes stoką, Sovietų Sąjungos okupacijos žalos atlyginimo problemą, 
taip pat įšaldytą Gruzijos konfliktų su Maskvos remiamomis separatistinėmis 
teritorijomis klausimą. Pasiūlėme tai įtraukti į pasitarimų su Rusija darbotvar- 
kę. Mūsų siūlymai sukėlė ES pirmininkaujančios Slovėnijos susirūpinimą ir net 
pasipriešinimą. Pasigirdo spėlionių, neva Lietuva, siekdama savo tikslų, keti- 
na naudotis veto teise. Tai netiesa, bet šiuos gandus pasigavo kai kurie mūsų 
politikos komentatoriai. Ne kartą viešai neigiau tokią galimybę, bet gali sakyti 
nesakęs — ar rašantiesiems rūpi tiesa? Svarbu tik drumsti vandenį, kritikuoti, 
nesukant sau galvos dėl valstybės interesų. 

Nutarėme imtis iniciatyvos. Užsienio reikalų ministras Petras Vaitiekūnas, 
norėdamas geriau paaiškinti Lietuvos poziciją, pakvietė į Vilnių Švedijos, Lenki- 
jos ir Slovėnijos užsienio reikalų ministrus. Mėginsime įtikinti, kad derybose su 
Rusija reikia laikytis vieningai. Po visą dieną trukusių pokalbių pavyko sutarti. 
Vakare nuvykau į „Stiklius“ (čia ir vyko pasitarimai) pasveikinti ministrų. Rytoj 
jie keturiese skrenda į Tbilisį, kur susitiks su prezidentu Michailu Saakašviliu, 
susipažins su padėtimi Gruzijoje ir pamėgins „atšaldyti“ įkaitusius santykius su 
Rusijos remiamais separatistais, kol įtampa nevirto susišaudymais. 

Viešbutyje manęs laukė žurnalistai. Visi klausimai - negatyvūs: ar nemano- 
te, kad šis keturių ministrų susitikimas neturės jokios reikšmės, ar Lietuvos veto 
nebus tik pajuokos objektas, jei visos didžiosios ES valstybės laikosi kitokios 
pozicijos? 

Atsakiau, kad, pirma, Lietuva niekur nepareiškė, jog gali pasinaudoti veto 
teise, antra, keturių ministrų susitikimas — tik ES bendros pozicijos derybose 
su Rusija derinimo pradžia. 


2008 metų gegužės 12 diena, Vilnius. Vienos dienos oficialaus vizito į 
Lietuvą, lydimas gausios delegacijos ir būrio žurnalistų, atvyko Ukrainos pre- 
zidentas Viktoras Juščenka su žmona. Darbotvarkė buvo labai įtempta, vyko 
derybos dėl tolesnio politinio, ekonominio ir kultūrinio bendradarbiavimo, pa- 
sirašyta keletas sutarčių, aplankėme Genocido muziejų, surengėme iškilmingą 
vakarienę. 

2008 metų gegužės 14 diena, Vilnius. Petras Vaitiekūnas informavo apie 
kelionę drauge su kitais trimis ES šalių ministrais į Gruziją, pokalbius su prezi- 
dentu Michailu Saakašviliu. Ten įtampa neatslūgusi. 


2008 metų gegužės 15 diena, Vilnius. Almai pasikartojo Taline ją ištikusi 
širdies negalia. Paguldėme ją į Santariškių ligoninę ištirti ir nustatyti ritmo su- 
trikimo priežastį. Tyrimo rezultatai neblogi. Kurį laiką Alma bus gydoma vais- 
tais ir stebima. 


2008 metų gegužės 16 diena, Vilnius. Nesiliauja intrigos dėl naujo švie- 
timo ir mokslo ministro paskyrimo. Kitą savaitę susitiksiu su šias pareigas jau 
ėjusiu, socialdemokratų vėl siūlomu Algirdu Monkevičiumi, apie jį, beje, esu 
geros nuomonės. Vyriausybei liko dirbti vos pusmetis, todėl kėdžių perstum- 
dymas tik sukeltų nereikalingą įtampą. Manau, nereikėtų keisti dabartinės vi- 
ceministrės Virginijos Būdienės. Nebūtina skirti kitą žmogų vien dėl partinės 
aritmetikos. Kalbėsiuosi apie tai su premjeru Gediminu Kirkilu. Kartu parei- 
kalausiu paaiškinti, kodėl krašto apsaugos ministras Juozas Olekas vienašališkai 
nusprendė nesiųsti karių būrio į Iraką. 

Išsikviečiau kultūros ministrą Joną Jučą. Klausinėjau, kaip vyksta pasirengi- 
mas „Vilnius - Europos kultūros sostinė 2009“ programai ir Lietuvos tūkstant- 
mečio minėjimui. Laiko liko nedaug, o darbų nejusti. Išgirdau biurokratiškų 
ministro patikinimų, kad viskas vyksta pagal planą. Išsakiau abejonių, bet neži- 
nau, ar būsiu išgirstas. 


2008 metų gegužės 20 diena, Vilnius. Po keturių šalių užsienio reikalų 
ministrų susitikimo Vilniuje labai išaugo susidomėjimas Lietuva dabar ES pir- 
mininkaujančioje Slovėnijoje. Šiandien atsakinėjau į trijų šios šalies dienraščių 
žurnalistų klausimus. Daugiausia buvau klausinėjamas apie Lietuvos santykius 
su Maskva, apie mūsų poziciją derybose dėl strateginės ES sutarties su Rusija, 
požiūrį į NATO plėtrą, taip pat į įšaldytus konfliktus buvusios Sovietų Sąjungos 
teritorijoje. Pasistengiau išsklaidyti įtarimus, kad Lietuva gali sužlugdyti sutartį 
su Rusija. 


2008 metų gegužės 21 diena, Vilnius. Artėjant Nyderlandų karalienės vizi- 
tui, daviau interviu šios šalies žurnalistams. Vėl tie patys klausimai, kaip ir slovėnų. 

Šiandien pakviečiau susitikti premjerą Gediminą Kirkilą, krašto apsaugos mi- 
nistrą Juozą Oleką ir užsienio reikalų ministrą Petrą Vaitiekūną. Turėjau stabdyti 

J. Oleką, ėmusį priešintis mūsų karių siuntimui į Iraką. Priminiau, kad Lietuva 
prisiėmė tarptautinius įsipareigojimus dalyvauti šioje misijoje bent iki 2008 metų 
pabaigos, todėl šis klausimas net negali būti svarstomas. Tiesiog privalu vykdyti 
tai, ką įsipareigojome. Primygtinai pageidavau, kad visi trys posėdžio dalyviai per 
spaudos konferenciją aiškiai pasakytų, jog mūsų kariai dalyvaus misijoje Irake ir 
dabar šis klausimas nė nesvarstomas. J. Olekas neatrodė patenkintas. 

"Taip pat susitikau su kandidatu į švietimo ir mokslo ministro postą Algirdu 
Monkevičiumi. Mūsų požiūriai į aukštojo mokslo reformą sutapo. Kandidatas į 
ministrus visiškai pritarė ir mano nuomonei, kad, šiai Vyriausybei likus dirbti tik 
pusmetį, nereikėtų keisti viceministrės Virginijos Būdienės, nes tai tik sutrikdytų 
ministerijos darbą. Tad rytoj pasirašysiu dekretą dėl jo skyrimo ministru. 


2008 metų gegužės 22 diena, Ryga-Kijevas. Prieš tarptautinę konferenci- 
ją energetikos klausimais Kijeve, kaip buvome sutarę, trijų Baltijos šalių ir Len- 
kijos prezidentai susitikome Rygoje. Ukrainoje rengiamas forumas - Vilniaus 
konferencijos tąsa. 

Lenkijos prezidentas Lechas Kaczynskis pasiūlė į Rygą skristi jo lėktuvu, tad 
iš vakaro atvyko į Vilnių ir mes dar galėjome dviese aptarti ne tik energetikos 
klausimus, bet ir dvišalius santykius. 


Lenkijos ir Baltijos šalių prezidentai susitiko Rygoje. 

Rygoje prezidentų susitikimas vyko labai sklandžiai ir draugiškai. Tik mane 
sukrėtė per posėdį perduotas pranešimas, kad Afganistane žuvo pirmasis mūsų 
karys - seržantas Arūnas Jarmalavičius. Per spaudos konferenciją visi preziden- 
tai pareiškė užuojautą Lietuvai. 

Į Kijevą, neskaitant mūsų ketvertuko, atskrido Azerbaidžano ir Gruzijos 
prezidentai, taip pat Rumunijos, Turkmėnistano atstovai, JAV ir ES pareigū- 
nai. Neoficialiuose susitikimuose aiškinau Lietuvos poziciją dėl ES derybų su 
Rusija, siekiau užsitikrinti Estijos ir Lenkijos paramą elektros kabelio iš mūsų 
šalies į Švediją tiesimui ir mėginau užkirsti kelią tolesnėms latvių kalboms, kad 
jį reikėtų tiesti iš Latvijos. Taip pat patikinau pašnekovus, kad Lietuva statys 
atominę elektrinę. 

Atskiras posėdis buvo skirtas Gruzijos konfliktui su Rusija, remiančia se- 
paratistinius Abchazijos ir Pietų Osetijos režimus. Pažadėjome tarptautinės 
diplomatijos kanalais aktyviai slopinti agresyvią Maskvos politiką ir prašėme 
Michailo Saakašvilio neprarasti šaltakraujiškumo, neleisti savęs išprovokuoti ir 
jokiu būdu pirmam nenuspausti gaiduko. Rusai to tik ir laukia, kad galėtų pulti 
ginti savo „taikdarių“, dislokuotų šiose separatistinėse teritorijose. 

L. Kaczynskis mus, tris Baltijos šalių prezidentus, savo lėktuvu parskraidino 
namo. Nusileidome pirmiausia Taline, vėliau Rygoje, galiausiai Vilniuje. Kai iš- 
lipdamas atsisveikinau su Lenkijos prezidentu, jau buvo vidurnaktis. 


Skrydis į Kijevą. 


432 


2008 metų gegužės 27 diena, Vilnius. Susitikau su VSD generaliniu direk- 
toriumi Povilu Malakausku. Jis papasakojo apie Rusijos agentų veiklą Lietuvoje 
ir neskelbtą jo neoficialų susitikimą Minske su Baltarusijos KGB vadovu. Akis į 
akį jie aptarė galimybes keistis informacija, nubrėžė tam tikrą „raudoną liniją“, iki 
kurios galimas bendradarbiavimas. P. Malakauskas sakė, kad jo kolega baltarusis — 
didžiulį Aliaksandro Lukašenkos pasitikėjimą turintis, jam artimas asmuo. 

Petras Vaitiekūnas informavo, kad ES užsienio reikalų ministrai žada remti 
Lietuvos poziciją dėl sutarties su Rusija. 


2008 metų gegužės 29 diena, Vilnius. Jau kuris laikas jaučiu širdies rit- 
mo sutrikimus - kartkartėmis lyg ir ima plakti neritmingai. Mėginta reguliuoti 
tabletėmis. Deja... Kai tik išauga įtampa darbe - vėl sutrinka ritmas. Teko „ka- 
pituliuoti“ ir atsiduoti gydytojams. Šiandien po darbo nuvykau į Santariškės. 
Į konsiliumą susirinko geriausi širdies specialistai — profesoriai Audrius Aidie- 
tis, Aleksandras Laucevičius, Vytautas Sirvydis. Nutarta įvesti elektrodus ir nu- 
deginti arterijos susiaurėjimą. 

Į šios procedūros kabinetą mane, gulintį ant vežimėlio, tuščiais ligoninės ko- 
ridoriais vežė net penkios gailestingosios seselės! Pajuokavau, kad teko keliau- 
ti įvairiausiomis transporto priemonėmis, bet dar niekuomet manęs nelydėjo 
toks gausus gražių moterų būrelis, ir iš paskos einantiems apsaugos vyrams dar 
šūktelėjau: „Pavydėkite!“ 

"Tai buvo maloniausia vizito ligoninėje dalis. Netrukus be jokio nuskausmi- 
nimo prasidėjo procedūra. Reikėjo per nosį įvestą elektrodą ryti, kol pasieks 
prieširdžius. Kai tai pavyko, penkioms sekundėms buvo paleista elektros sro- 
vė. Jausmas nekoks. Kelioms akimirkoms stojo tyla. Netrukus girdžiu: dakta- 
rai tariasi. Pasitarę sako: „Prezidente, turime dar kartą penkioms sekundėms 
paleisti srovę“ Ką gi, leiskite. Krūtinę vėl perrėžia skausmas. Ir — antras tylus 
pasitarimas. Išvada: „Prezidente, reikia bandyti dar sykį. Dabar srovę leisime 10 
sekundžių.“ 

Guliu, muša prakaitas, bet, išspaudęs šypseną, sakau: „Čia valdote jūs, o 
aš tik darau, ką man sakote“ Atlaikau 10 sekundžių srovės ataką, įkvepiu oro 
ir netrukus mano šypsena jau visai nuoširdi. Išgirstu garsiai tariamą išvadą: 
„Pavyko!“ Nusišluostau sudrėkusią kaktą ir laimingas klausausi toliau. „Viskas 
gerai, bet vis tiek reikėtų įstatyti stimuliatorių, - sako profesorius A. Aidietis 
ir svarsto: - Operuojame nedelsdami ar palaukiame kelias savaites?“ Tuomet 
įsiterpiu ir aš: „Jei tai neišvengiama, kam vilkinti laiką?“ Pasakyta, padaryta — 
rytoj, 8 ryto. 

2008 metų gegužės 30 diena, Vilnius. Stengdamiesi nepakliūti į žinia- 
sklaidos „objektyvą“, ligoninėn važiavome be švyturėlių. Šįkart taikė vietinį nu- 
skausminimą. Maždaug po valandos profesorius Audrius Aidietis ištarė: „Vis- 
kas okei.“ Nutarta iki rytojaus mane stebėti ligoninėje. Prezidentūros spaudos 
tarnyba pranešė, kad man sėkmingai atlikta širdies ritmo atkūrimo procedūra. 
Spauda visą dieną buvo susidomėjusi vieno girto parlamentaro klaidžiojimais 
po Seimo rūmus, todėl mano širdies ritmo reikalai mažai rūpėjo. Kaip sakoma, 
nėra to blogo... Išvengėme televizijos kamerų, fotoaparatų. Savijauta gera. 


2008 metų birželio 2 diena, pirmadienis, Vilnius. Nuo aštuntos ryto — 
darbe. Priėmiau naujų ambasadorių akreditavimo raštus, o 13 valandą laukė 
itin maloni ceremonija — naujos tulpių rūšies, pavadintos Alma, pristatymas. 
Mat birželio 24 dieną pirmą kartą istorijoje į Lietuvą valstybinio vizito atvyksta 
Nyderlandų karalienė Beatrix ir ta proga olandų tulpių augintojai išvestą nau- 
ją jų rūšį pavadino Almos vardu. Prezidentūros kieme pasodinta 100 žydinčių 
tulpių. Nors jų žydėjimo laikas jau praėjęs, olandai sugebėjo išlaikyti žiedus 
specialiuose plastikiniuose puoduose ir atskraidinti į Vilnių. Kitą pavasarį šių 
tulpių pasodinsime ir rezidencijoje Turniškėse. 


Olandų tulpių augintojų išvestos naujos tulpių rūšies "Alma" pristatymas Prezidentūroje. 

2008 metų birželio 9 diena, Vilnius. Susitikau su ką tik iš Minsko grįžusių 
VSD generaliniu direktoriumi Povilu Malakausku. Jis ten neoficialiai tarėsi su 
Baltarusijos saugumo tarnybos vadovu. Tokių derybų prireikė tam, kad galėtu- 
me keistis sulaikytais asmenimis. Mat prieš kurį laiką Lietuva savo teritorijoje 
suėmė Baltarusijos KGB generolą. Lenkų prašymu jį perdavėme Lenkijai, kur 
jis bus teisiamas. Keršydami baltarusiai sulaikė buvusį mūsų VSD darbuotoją ir 
uždarė į kalėjimą. Iš Minsko gavome pasiūlymą pasikeisti sulaikytaisiais. Buvau 
paprašytas apie tai pasikalbėti su Lenkijos prezidentu Lechu Kaczynskiu. Tai ir 
padariau. Lenkai sulaikytą baltarusį teis, bet kalėjime nelaikys - perduos mums 
ir galėsime jį iškeisti į mūsų žmogų. 

Be kita ko, P. Malakauskas man parodė vieno visokiais būdais mane savo 
laikraštyje mėginančio diskredituoti (tik nežinia už kokią kainą) žurnalisto 
KGB archyvinės bylos kopiją. Įdomus dokumentas, ypač turint galvoje to as- 
mens polinkį mokyti kitus moralės. Turbūt mano, kad KGB šią bylą išsivežė ar 
sunaikino ir niekas apie jo agentūrinę veiklą nesužinos, jei taip elgiasi. Žinoma, 
niekuomet šios informacijos nepanaudosiu, nors gal kada nors, progai pasitai- 
kius, ir pasiteirausiu, kaip jo darbas KGB dera su pomėgiu pakalbėti apie kitų 
žmonių moralines vertybes. 


2008 metų birželio 11 diena, Bratislava. Nuvykau atsakomojo valstybi- 
nio dviejų dienų vizito į Slovakiją. Bratislava laikosi prorusiškos pozicijos, todėl 
tiek kalbėdamasis akis į akį su prezidentu Ivanu Gašparovičiumi, tiek susitikus 
delegacijoms pabrėžiau, kad Lietuva nuosekliai rėmė ir rems Ukrainos, Gruzi- 
jos ir Moldovos pastangas integruotis į Vakarų šalių bendriją. Krito į akis, kad 
vėlesniuose pokalbiuose slovakų tonas Rytų Europos klausimais sušvelnėjo. 


2008 metų birželio 16 diena, Vilnius. Prieš porą dienų mūsų ambasado- 
rius Varšuvoje Egidijus Meilūnas pranešė, kad prezidentas Lechas Kaczynskis 
norėtų keletui valandų atskristi į Lietuvą ir aptarti artėjančios Europos Vadovų 
Tarybos darbotvarkę, Gruzijos konfliktą su Rusiją ir Lisabonos sutartį atmetu- 
sio referendumo Airijoje pasekmes. 

Nedelsdamas sutikau, ir šiandien Trakuose jau pasitikau atskridusį Lenkijos 
prezidentą bei jį lydinčią delegaciją. Bendravome labai gražioje vietoje - „Ap- 
valaus stalo klubo“ restorane ant Galvės ežero kranto priešais saloje dunksančią 
pilį. Kalbėjomės tris valandas, suderinome Lietuvos ir Lenkijos pozicijas ES ša- 
lių vadovų forume. Sutarėme perspėti mūsų kolegas apie grėsmę, kad Gruzijos ir 
Rusijos konfliktas gali iš „šaltojo“ virsti „karštuoju“, ypač jei gruzinai nuspręstų 

Kelių valandų pokalbis su Lenkijos prezidentu Lechu Kaczynskiu Trakuose. 


pasitraukti iš 2003 metų susitarimo dėl taikdarių statuso Abchazijoje. Kiek anks- 
čiau kalbėdamasis telefonu su Michailu Saakašviliu įtikinėjau jį to nedaryti bent 
iki liepos 1-osios (jis pažadėjo), nes birželio 26-ąją įvyks ES ir Rusijos vadovų su- 
sitikimas. Mudu su L. Kaczynskiu lig tol mėginsime įtikinti Briuselį, kad visomis 
diplomatinėmis priemonėmis stengtųsi garantuoti taiką Pietų Kaukazo regione. 

Aptarėme ir dvišalius santykius. Jiems įtakos turi tarp prezidento L. Ka- 
czynskio ir premjero Donaldo Tusko vykstanti politinė kova. Stengsimės nesi- 
leisti įpainiojami į jų tarpusavio santykių aiškinimąsi. 


2008 metų birželio 20 diena, Briuselis. Briuselyje vyko paskutinė, pirmi- 
ninkaujant Slovėnijai, Europos Vadovų Tarybos sesija. Tai pirmoji ES naujoji 
narė, kuriai teko atlikti tokias pareigas. Slovėnijos pirmininkavimo laikotarpio 
svarbiausias siekis buvo Lisabonos sutarties ratifikavimas. Airijai per referen- 
dumą pasakius „ne“, tikslas nepasiektas. Dabar tai jau bus pirmininkavimą peri- 
mančios Prancūzijos užduotis. 

Buvo numatyta aptarti naftos ir maisto kainas, kaimynystės politiką, Rytų 
partnerystės stiprinimą, situaciją Vakarų Balkanuose. Deja, visas šias proble- 
mas nustelbė diskusijos apie Airijos referendumo pasekmes. Svarbiausi susiti- 
kimo klausimai: kur link eis ES, ką dabar daryti? 

Aš pareiškiau, kad nevertėtų Airijos žmonių sprendimo laikyti didele trage- 
dija. Jau 19 valstybių ratifikavo Lisabonos sutartį, tiesiog reikia tęsti šį procesą 
ir aiškintis priežastis, kodėl airiai pasakė „ne“. Juk Airija sėkmingai pasinaudojo 
ES struktūrinių fondų parama, gerokai pakėlė žmonių gyvenimo lygį, todėl rei- 
kia nuodugniai analizuoti, kodėl jie Lisabonos sutarčiai nepritarė. Vėliau šios 
šalies ministras pirmininkas Brianas Cowenas man privačiai paaiškino, kad net 
apie 20 proc. balsavusiųjų nė nesidomėjo sutartimi ir tiesiog išsakė savo bendrą 
nepasitenkinimą politika, bet pripažino, kad ir jo vyriausybė nedėjo jokių pa- 
stangų įtikinti žmones, koks svarbus šis referendumas. 

Galiausiai buvo nuspręsta iki metų pabaigos rasti teisinių būdų, kaip būtų ga- 
lima pakeisti Airijos sprendimą. Bet tam skyrus tiek daug dėmesio, nukentėjo kiti 
darbotvarkės klausimai. Deklaracija apie Rytų partnerystės politiką buvo surašy- 
ta labai bendromis, konkrečių įpareigojimų nenumatančiomis frazėmis. Lietuvos 
vardu pareiškiau, kad, nors neprieštarauju priimtam dokumentui, jaučiu moralinę 
pareigą atkreipti Vadovų Tarybos dėmesį į pavojingą įtampą tarp Rusijos ir Gruzi- 
jos dėl separatistinės Abchazijos. Todėl svarstant ES ir Rusijos sutartį būtina rei- 
kalauti, kad Maskva iš tos teritorijos išvestų taikos palaikymo pajėgomis vadina- 
mus savo kariuomenės dalinius. Tokią misiją galėtų atlikti tik tarptautinis karinis 
junginys. Antraip gresia, kad pasaulyje atsiras dar vienas „karštasis taškas“. 


Nuotaikingas susitikimas Europos Vadovų Tarybos konferencijoje Briuselyje su 
Europos Komisijos pirmininku Josė Manueliu Barroso. 

Su Prancūzijos prezidentu Nicolas Sarkozy. 


Kai tai pasakiau, salėje įsiviešpatavo tyla. Bet niekas nesiėmė man replikuoti. 
"Tuomet pirmininkas paskelbė, kad šis pareiškimas įtraukiamas į oficialių konfe- 
rencijos dokumentų sąvadą. 

Šia tema daviau interviu tiesioginiu eteriu britų televizijai CNBC. 

Sulaukiau prezidento Nicolas Sarkozy kvietimo atvykti į Paryžių, o Angela 
Merkel, priešingai, priėjusi ėmė aiškinti, kad, nors ir planavusi, apgailestaudama 
turi pranešti, jog negalės atvykti į Lietuvą. Bet Estijoje greičiausiai apsilankys. 
Nesusilaikiau ir garsiai, visiems girdint, pasakiau: „Jūs manęs jau nebemylite, 
kuo gi aš jums nusidėjau?“ Tik juokavau, bet Vokietijos kanclerė reagavo visai 
rimtai ir ėmė teisintis. Pažadėjo, kad su savo užsienio reikalų patarėjais peržiū- 
rės vizitų planus ir mėgins kaip nors įterpti Vilnių. 


2008 metų birželio 21 diena, Vi ;. Šiandien Kaune Lietuvos sportinin- 
kai palydėti į Pekino olimpines L Nežinomo kareivio aukuro ugnimi 
įžiebtas olimpinis deglas, olimpiečiai padėjo gėlių prie Laisvės statulos, o aš pa- 
linkėjau jiems sėkmės žaidynėse ir įteikiau valstybės vėliavą, kurią jie neš per 
atidarymo šventę. 

Sporto halėje pagerbti šeši 1938 metais surengtos pirmosios Lietuvos tautinės 


olimpiados dalyviai. Įteikiau jiems specialius atminimo medalius. Šios iškilmės 
mane sujaudino asmeniškai. Tarsi grįžo praeitis - akyse iškilo vaizdas: aš, anuo- 
met 12 metų, virpančia širdimi stebiu, kaip prezidentas Antanas Smetona teikia 
sportininkams olimpinę vėliavą... 


2008 metų birželio 24 diena, Vilnius. Pirmasis Nyderlandų karalienės 
Beatrix vizitas į Lietuvą. Priimant tokio rango svečius, valstybės institucijoms 
tenka sutelkti visas jėgas. Nyderlandų karalienė domisi menais, mokslu, mėgsta 
bendrauti su jaunimu. Sudarėme jos pomėgius atitinkančią programą. Vizitas 
sutapo su Joninėmis, todėl karalienei sudaryta galimybė susipažinti su senomis 
šios šventės tradicijomis. Meldžiausi, kad tik lietus nesugadintų jos sutiktuvių 
iškilmių ir vakare numatyto Joninių reginio. 

Mūsų maldos buvo išklausytos! Nuo ryto šviečia saulė, nors dangumi ir plau- 
kia debesėliai, 16 laipsnių šilumos. Pasitikę karalienę Prezidentūros kieme, Mėly- 
nojoje salėje susėdome pokalbio trise - Jos Didenybė ir mudu su Alma. Nors bu- 
vau įspėtas, kad karalienė Beatrix nesidomi politika, susidariau priešingą įspūdį. Ji 
teiravosi apie Lietuvos santykius su Rusija, energetikos problemas, gamtosaugą ir 
atidžiai klausėsi mano pasakojimo apie dujotiekio „Nord Stream“ tiesimą Baltijos 


Pirmasis Nyderlandų karalienės Beatrix vizitas į Lietuvą. Vilnius, 2008 m. birželio 24 d. 

jūros dugnu. Aišku, kalbėjomės ne vien politiniais klausimais - daugiau šneku- 
čiavomės apie kultūrą, mokslą, jaunimo gyvenimą. Buvau nustebintas, kaip gerai 
karalienė išmano šias temas. Įsitikinau, kad ji - maloni, simpatinga asmenybė. 

Geras oras išsilaikė iki vakaro. Karalienei buvo parodyta lietuviškąsias Joni- 
nių tradicijas atspindinti 20 minučių programa. Iš jos palydos mūsų diplomatai 
išgirdo, kad Jos Didenybę reginys labai sudomino ir nudžiugino. Kitą dieną su- 
žinojome, kad, grįžusi į „Stiklius“, karalienė Beatrix su ją lydinčiais asmenimis 
dar šnekučiavosi, dalijosi įspūdžiais net iki antros valandos nakties. 


2008 metų birželio 25 diena, Vilnius. Karalienė Beatrix lankėsi Vilniaus 
universitete, pasivaikščiojo po Senamiestį, o vakare Nacionalinėje filharmoni- 
joje buvo surengtas olandų muzikantų koncertas ir priėmimas mūsų garbei. 

Ne visą dieną skyriau karalienei Beatrix. Iš ryto Prezidentūroje susitikau su 
eurokomisare Dalia Grybauskaite. Aptarėme galimybes kurį laiką po suderėto 
uždarymo termino dar tęsti Ignalinos atominės elektrinės darbą, kalbėjomės 
apie elektros jungčių su Lenkija ir Švedija projektus, kitų metų valstybės biu- 
džeto subalansavimo svarbą. 

Pasidalijome nuomonėmis ir apie Seimo bei prezidento rinkimus. D. Gry- 
bauskaitė papasakojo, kad ją į savo gretas vilioja kone visos partijos. Paksistai tie- 
siai šviesiai pareiškė, kad, laimėję Seimo rinkimus, atšauks Konstitucinio Teismo 
sprendimą dėljų lyderio Rolando Pakso ir jis vėl bus išrinktas prezidentu, o jeigu 
ji, D. Grybauskaitė, eis su jais, taps jų Vyriausybės vadove. Konservatorių vadas 
Andrius Kubilius, taip pat žadėjęs laimėti rinkimus, jai siūlė finansų ministro 
postą. Dar viena būsimų rinkimų „laimėtoja“ - kunigaikštienė Kazimiera Pruns- 
kienė - irgi pasirengusi Dalią Grybauskaitę pasodinti į finansų ministro kėdę, o 
pati sėstųsi į premjero krėslą. Pajuokavome, kad per Seimo rinkimus nuobodu 
nebus. Sutarėme po jų susitikti ir pasikalbėti apie tolesnę ateitį, nors D. Grybaus- 
kaitė sakė, kad norėtų tęsti darbą Briuselyje. 

Po pietų Prezidentūroje surengėme pasitarimą apie UNESCO paveldo są- 
raše esančios Kuršių nerijos išsaugojimą. Nesiliauja nelegalios statybos, tęsiasi 
ginčai, ar reikia čia plėsti kurorto infrastruktūrą. Posėdyje dalyvavo Vyriausy- 
bės, UNESCO, Neringos savivaldybės, visuomeninių organizacijų atstovai. Visi 
gynė savo interesus. Neringos savivaldybė nori plėsti kurortą. Nusivyliau aplin- 
kos ministru Artūru Paulausku - neatrodė, kad jam labai rūpėtų aplinkosauga. 
Baigdamas pasitarimą pareiškiau, kad privalome ateities kartoms išsaugoti na- 
tūralią Neringos gamtą, todėl kategoriškai reikalausiu užkirsti kelią bet kokiems 
įstatymų pažeidimams, raginsiu Valstybės kontrolę prižiūrėti, kaip valdininkai 
laikosi teisės reikalavimų. 

2008 metų birželio 26 diena, Kaunas-Vilnius. Su karaliene Beatrix vy- 
kome į Kauną. Iš pradžių — sutiktuvės Rotušėje, vėliau aplankėme Sugiharos 
muziejų, iš ten nuvažiavome į Juozo Naujalio muzikos mokyklą, kur mokiniai 
svečiams surengė žavų koncertą. Tuo karalienės Beatrix trijų dienų vizitas buvo 
baigtas. Karmėlavos oro uoste išlydėjome ją namo. 


2008 metų birželio 27 diena, Vilnius. Atidariau Alantos miestelyje pra- 
sidėjusį „Santaros-Šviesos“ suvažiavimą, šįkart jis sutraukė apie 200 dalyvių. 
Apžvelgiau, mano nuomone, svarbiausius pastarojo meto įvykius, naujausius 
politinius procesus ir paraginau santariečius aktyviau dalyvauti šalies visuome- 
niniame gyvenime. 

Po pietų, vengdamas nereikalingos viešumos, į namus Turniškėse pasikviečiau 
grupę verslo, finansų ir energetikos ekspertų. Kalbėjomės, ko reikėtų griebtis sie- 
kiant išvengti gresiančios krizės. Infliacija vis stiprėja, o nėra abejonių, kad naftos, 
dujų, elektros kainos dar kils. Negana to, Seimo rinkimų kampanija įsuko popu- 
listinių pažadų karuselę, demagogija peržengia visas sveiko proto ribas. Aptarėme 
didžiausias ekonomines grėsmes. Sutarėme vėl susitikti po vasaros atostogų. 


2008 metų birželio 28 diena, Vilnius. Paskambino Saulius Žukas ir papa- 
sakojo, kaip vakar Virgis Valentinavičius ir Darius Kuolys mėgino supolitinti 
„Santaros-Šviesos“ suvažiavimą ir supriešinti jo dalyvius. V. Valentinavičius 
perskaitė pranešimą, kuriame kaltę dėl visų Lietuvos gyvenimo blogybių mė- 
gino suversti man, postringavo, kad mane visiškai kontroliuoja Gediminas 
Kirkilas ir aš esu tik socialdemokratų įrankis. Tuo tarpu D. Kuolys ėmė burti 
intelektualų grupę, kuri neva „Santaroje“ turėjo sukelti „revoliuciją“. Jiems ne- 
išdegė. V. Valentinavičiui mėginant išprovokuoti diskusiją dėl man pažertų jo 
kaltinimų, S. Žukas esą replikavo, kad su išprotėjusiais santariečiai nediskutuo- 
ja, o D. Kuolys, pamatęs, kad jiems su V. Valentinavičiumi niekas nepritaria, net 
trenkė mikrofoną ir išėjo iš salės. 


2008 metų birželio 29 diena, Vilnius. Neatslūgsta aistros dėl naujo Aukš- 
čiausiojo Teismo pirmininko skyrimo. Įstatymas numato, kad, teikdamas kan- 
didatą į šį postą Seimui, turiu gauti Teisėjų tarybos rekomendaciją. Ji slaptu bal- 
savimu pasisakė prieš Vytauto Greičiaus kandidatūrą. Pasiūliau Seimui skirti 
pirmininku Aukščiausiojo Teismo teisėją Joną Prapiestį. Tačiau dėl man neži- 
nomų priežasčių konservatoriai nusprendė žūtbūt priešintis šiai kandidatūrai. 
"Tam jie pasitelkė „Lietuvos žinias“, Darių Kuolį ir dar kelis apžvalgininkus, net 


441 


mėgino surengti prie Prezidentūros protesto mitingą, tik susirinko vos saujelė 
žmonių. Dar kasdien buvau beveik terorizuojamas elektroniniais laiškais, ku- 
riuose aiškinta, koks „baisus nusidėjėlis“ yra J. Prapiestis. Tik neaišku, kaip tuo- 
metjis gali būti Aukščiausiojo Teismo teisėjas ir kodėl anksčiau, kol nesiūliau jo 
skirti pirmininku, konservatoriai nemitingavo. 

Tariausi su garbingais žmonėmis, autoritetingais teisininkais. Niekas neišsa- 
kė jokių priekaištų J. Prapiesčiui. Spėju, kad kampanijos prieš jį organizatoriai 
siekia kažkokių savo tikslų, o gal taip mėgina slėpti savas nuodėmes. 

Pasikviečiau V. Greičių ir padėkojau jam už dviejų kadencijų darbą Aukš- 
čiausiojo Teismo vadovu, nors ir žinau apie jo pastangas išsilaikyti šiame poste. 
"Tai žmogiška ir galima suprasti. Sunkiau pateisinti kai kuriuos pilietinės visuo- 
menės „kūrėjus“, uoliai kuriančius tik skandaliukus. 

Šiandien atlikau ir malonią pareigą - Prezidentūros Baltojoje salėje įteikiau 
dr. Juozui Kazickui ordiną „Už nuopelnus Lietuvai“, kuriuo jis buvo apdovano- 
tas šiemet Vasario 16-ąją. Susirinko gausus būrys svečių. Sveikinimo kalboje 
apžvelgiau jo visuomeninės veiklos kelią nuo gyvenimo Vokietijos karo pabė- 
gėlių stovyklose pokario metais iki šių dienų. 


2008 metų birželio 30 diena, Vilnius. Teko imtis neturinčio preceden- 
to diplomatinio žingsnio. Šiandien priėmiau Japonijos ambasadorės Miyoko 
Akashi skiriamuosius raštus, o vėliau juos man turėjo įteikti ir naujasis Rusijos 
ambasadorius Vladimiras Čikvadzė, tačiau savo užsienio reikalų patarėją įgalio- 
jau atšaukti šį susitikimą. Mat į mūsų interneto tinklą buvo įsilaužta iš Rusijos 
ir įdėti rusiški tekstai su raudonomis vėliavomis bei kitokia simbolika. Po tokio 
išpuolio sunkiai įmanoma įsivaizduoti mandagų diplomatinį pokalbį. Tad nuta- 
riau parodyti, kad neketiname tyliai taikstytis su tokiu elgesiu. 


2008 metų liepos 2 diena, Batumis, Gruzija. Vakar privačiu lėktuvu, lydi- 
mas trijų Prezidentūros darbuotojų, atskridau į Batumį dalyvauti GUAM vals- 
tybių vadovų susitikime. Tik Moldova, spaudžiama Rusijos, buvo atstovaujama 
ne prezidento, o ministro pirmininko. Stebėtojų teisėmis dalyvavo JAV, Lenki- 
jos, Rumunijos, Japonijos, ES atstovai. 

Posėdžiavome vos 25 kilometrai nuo separatistinės Abchazijos sienos. Ru- 
sija į šią teritoriją yra įvedusi savo karinių dalinių, kuriems suteikė taikos palai- 
kymo pajėgų statusą. Man tai šiek tiek primena Baltijos šalių okupacijos 1940 
metais išvakares. Maskvos remiami Abchazijos separatistai atvirai kalba, kad jie 
siekia šią Gruzijos valstybės dalį prijungti prie Rusijos. 

Sulaukiau išskirtinio dėmesio. Michailas Saakašvilis iš ryto pakvietė žavios 
gamtos kampelyje drauge papusryčiauti ir privačiai pasikalbėti. Jis man papasa- 
kojo apie pokalbius su Angela Merkel, prieš savaitę viešėjusia Gruzijoje. Vokie- 
tijos kanclerė esą itin pabrėžusi mano vaidmenį siekiant išsaugoti taiką šiame 
regione. M. Saakašvilis prašė manęs, pasitelkus savo tarptautinius ryšius, padėti 
Gruzijai atlaikyti Maskvos spaudimą. Pažadėjau, kad visomis jėgomis steng- 
siuosi Vakarų šalims aiškinti šio regiono problemas. Tik prašiau M. Saakašvilio 
nesileisti Rusijos išprovokuojamam kokiems nors jėgos veiksmams. 

Iš Batumio išskridau į Miuncheną, ten manęs jau laukė Alma. 


2008 metų liepos 2 diena, Miunchenas. Iš oro uosto, trumpam užsukę 
į viešbutį Ingolštate, išvykome į Eichštetą. Kelias neilgas — tik 27 kilometrai. 
Mums tai grįžimas į jaunystės metus. 

Riedame miškingomis vietovėmis, pakelėse išnyra apynių laukai, juk Bavari- 
ja - alaus kraštas. Įvažiuojame į Eichštetą. Miestas švenčia 1 100 metų sukaktį. 
Namai - ką tik nudažyti, saulės nutvieksti spindi ryškiomis spalvomis. Artėda- 
mi prie Katedros ir Rotušės, imame atpažinti senąsias gatves. Jomis vaikštinė- 
davome prieš 62 metus! 

Prie Rotušės mus pasitinka miesto valdžia. Pasirašome svečių knygoje, pasi- 
keičiame dovanomis. Nužingsniuojame į Katedrą, statytą prieš šešis šimtmečius. 
Pravėrus jos duris - staigmena. Suskamba vargonais grojamas Lietuvos himnas. 
Iš Katedros pasukame į Vyskupų rūmus. Vėl iškilmės. Ir galiausiai išvykstame į 
vos už kilometro esantį Rebdorfą. Ten metus gyvenome lietuvių karo pabėgėlių 
stovykloje, mokėmės pirmojoje ir didžiausioje išeivių gimnazijoje Vokietijoje. 

Pirmiausia išvystame ant kalno dunksančią pilį, dabar jau restauruotą. Rebdor- 
fas išsiplėtęs, pastatyta nemažai naujų namų. Ir štai — tie patys vartai. Įvažiuojame 
į buvusios stovyklos kiemą ir atgyja atsiminimai. Pažvelgiu į Almą. Sunku patikėti, 
kad jau prabėgo daugiau kaip šeši dešimtmečiai... Tik nebėra mums paties bran- 
giausio pastato - gimnazijos ir bendrabučio. Nugriautas, o toje vietoje stovi naujas, 
modernus, kaip man pasirodė, net pernelyg šiuolaikiškos architektūros namas. 

Vaikštome vienuolyno koridoriais, įeiname į bažnyčią. Ir čia vėl vargonai 
groja Lietuvos himną. Laukia dar viena staigmena. Pasirodo, uždarant karo pa- 
bėgėlių stovyklą, vienoje bažnyčios kolonų buvo įmūrytas dokumentas apie čia 
gyvenusius lietuvius. Man buvo įteikta šio rašto kopija, ją perduosiu Nacionali- 
nei Martyno Mažvydo bibliotekai. 

Jaudinančių prisiminimų dieną baigėme vakariene pagal visas bavarų tradi- 
cijas: grojo dūdų orkestras, kėlėme alaus bokalus. 

2008 metų liepos 3 diena, Eichštetas. Tęsiu kelionę į praeitį. Lankiausi 
Vilibaldo gimnazijoje. Susirinko gal tūkstantis gimnazistų su Lietuvos vėliavėlė- 
mis. Tarp jų - ir maždaug dešimt moksleivių iš Kauno jėzuitų gimnazijos. Griežė 
orkestras, klausėmės mokinių koncerto, o aš mintimis vis nuklysdavau į 1946-u0- 
sius, kai čia pirmą kartą sutikau geltonkasę mėlynakę mergaitę vardu Alma. 

Po pietų su Eichšteto meru Arnulfu Neumeyeriu išvykome į Šteteno pilį, Lie- 
tuvos garbės konsulo Vokietijoje, buvusio ilgamečio Bundestago nario Wolfgango 
von Stetteno giminės tėvoniją, įkurtą dar 1098 metais. Baronas W. von Stettenas 
į vakarienę pakvietė maždaug 50 svečių, kurių titulus būtų sunku išvardyti. Šalia 
Almos sėdėjo Lietuvos Tarybos 1918 metais į mūsų šalies valdovo sostą kviesto, 
bet karaliumi Mindaugu II taip ir nekarūnuoto Wilhelmo von Uracho sūnėnas. 


2008 metų liepos 4 diena, Hiutenfeldas. Nuvykome į Kiuncelsau, ten su miesto 
meru atidarėme Lietuvos grafikos parodą, o po pietų lankiausi Hiutenfelde, Vasario 
16-osios gimnazijoje. Susitikimu su lietuvių bendruomene, džiazo festivalio Lietu- 
vių kultūros centre atidarymu baigėsi kelionė mūsų su Alma praeities vietomis. 


2008 metų liepos 6 diena, Vilnius. Nuo aštuntos ryto iki vidurnakčio vyko 
Valstybės dienos renginiai. Vakare Prezidentūros kieme maždaug dviem tūks- 
tančiams svečių buvo surengtas priėmimas. Puikus oras padėjo kurti jaukią 
šventės nuotaiką. 


(= /2 — —2- £ I : S 
Valdas ir Alma Adamkai lankosi savo jaunystės dienų gimnazijoje, kurioje kadaise susipažino. 
Eichštetas, 2008 m. liepos 3 d. 

2008 metų liepos 9 diena, Vilnius. Partijų spektaklis dėl Aukščiausiojo 
Teismo pirmininko skyrimo pasiekė apogėjų. Dabartinio pirmininko Vytauto 
Greičiaus kadencija baigėsi vakar, liepos 8-ąją. Pateikiau Seimui jo atleidimo 
dekretą. Konservatoriams ir paksistams susijungus, vieno balso persvara dek- 
retas buvo atmestas. Susidarė kurioziška situacija: Aukščiausiojo Teismo pir- 
mininko V. Greičiaus kadencija baigėsi, jis neturi įgaliojimų, o skirti laikinojo 
vadovo įstatymas neleidžia. Tuomet konservatoriai pasiūlė tučtuojau keisti šią 
teisės normą ir įteisinti naują tvarką, kuri leistų kadenciją baigusiam pirminin- 
kui laikinai vadovauti Aukščiausiajam Teismui. 

Per susitikimą su Seimo frakcijų vadovais prašiau dar labiau nežlugdyti ir taip 
menko teismų autoriteto. Visi posėdžio dalyviai atsakingai vertino susidariusią 
padėtį. Vienintelė išimtis buvo konservatorių lyderis Andrius Kubilius. Jis, nepai- 
sydamas visų cituojamo įstatymo nuostatų, užsispyręs įrodinėjo kažin kokią savo 
„teisybę“. Man nesuvokiamas toks elgesys. 

Mėginome ieškoti išeities, diskusija vyko ramiu tonu. Net pareiškiau, jog 
esu pasirengęs atsiprašyti, jei susidarė įspūdis, kad aš nepakankamai tariausi su 
Seimu. Dar kartą teiksiu dekretą atleisti V. Greičių liepos 15-ąją. Tuo metu jau 
keliausiu po Pietų Ameriką. 


2008 metų liepos 10 diena, Vilnius. Bjaurus D. Kuolio, V. Valentinavičiaus, 
T. Dapkaus išpuolis „Lietuvos žiniose“ prieš „Santarą-Šviesą“. Bjauresnio gal 
net nesu skaitęs. Ko siekiama skleidžiant nesantaiką lietuvių visuomenėje? Gal 
dirbama už kažkieno pinigus? Ar tai rinkiminio šou pradžia? 


2008 metų liepos 11 diena, Vilnius. Šiandien baigiasi ketvirtieji mano ka- 
dencijos metai. Ta proga surengiau spaudos konferenciją. Kartu pranešiau, kad 
vetavau Pilietybės įstatymo pataisas, nes mane konsultavę teisininkai teigė, kad 
jos pažeidžia Konstituciją, nors norėčiau leisti visiems lietuviams, kuriems to 
reikia, turėti dvigubą pilietybę. Žinau, kad šis mano sprendimas sulauks smar- 
kios kritikos, net prakeiksmų, ypač iš naujos bangos emigrantų. Tačiau negaliu 
nepaisyti Konstitucijos. 

Taip pat turėjau vetuoti keletą su biudžetu susijusių įstatymų, kurie būtų pa- 
skatinę ir taip didelę infliaciją. 

Šiandien atlikau ir malonią pareigą: Lietuvos 1000-mečio minėjimo proga 
pradedančios kelionę aplink pasaulį jachtos „Ambersail“ kapitonams įteikiau 
vėliavą ir deklaraciją, kuri bus teikiama visuose keliautojų aplankytuose uos- 
tuose. 

PASKUTINIAI 
KADENCIJOS 
METAI 


2008 metų liepos 13 diena, Soldinas, Lenkija. Seniai svajojau aplankyti 
Dariaus ir Girėno žūties vietą. Bet metai bėgo... Ir štai artėjant 75-osioms jų 
tragiškai pasibaigusio žygio metinėms per vieną konferenciją užsiminiau apie 
savo svajonę lenkų pareigūnams. Reagavo žaibiškai - netrukus gavome kvie- 
timą: laukiame! Paaiškėjo, kad į metinių iškilmes rengiasi atskristi ir Lenkijos 
prezidentas Lechas Kaczynskis. 

Miestelis papuoštas, apsodintas gėlėmis. Iš Lietuvos atvyko Lietuvos kariuo- 
menės garbės kuopa, orkestras. Į mūsų didvyrių žūties vietą pušyne susirinko 
daug miestelio žmonių, vietos valdžia, jaunimo organizacijų atstovų, sportinin- 
kų, dvasininkų. Plevėsuoja Lietuvos ir Lenkijos vėliavos, po himnų ir maldų pa- 
minklas Dariui ir Girėnui paskęsta gėlėse. 

Miestelis nepamiršęs mūsų didžiavyrių. Jų vardu pavadinta vidurinė mokyk- 
la ir viena aikščių. Joje tebestovi senutėlė koplyčia, į kurią anuomet buvo įnešti 
lakūnų karstai. Aikštėje šiandien buvo atidengtas įspūdingas paminklas iš mil- 
žiniško akmens. 

Užsukome į prieš keturis šimtmečius statytą gotikinę katedrą. Sienoje buvo 
įmūryta marmurinė atminimo lenta su Dariaus ir Girėno bareljefu. Iškilmės 
baigtos vargonų koncertu, o atsisveikinant su svetingu Soldinu Lietuvos ka- 
riuomenės garbės kuopa, stebint turbūt visam miesteliui, surengė pasirodymą. 

Tuo tarpu Lietuvoje Dariaus ir Girėno žūties sukaktis buvo prisiminta vos 
vienoje kitoje vietoje. Pamirštam mums brangias datas... 


2008 metų liepos 14-15 dienos, San Paulas-Brazilija. Prasidėjo ilgai pla- 
nuota kelionė į Pietų Ameriką. Skridome per Frankfurtą. Pakilę iš šio miesto 
oro uosto, San Paule nusileidome po 12 valandų. Penkta ryto, dar tamsu. Lyno- 
jo ir buvo vėsoka. 

Nusnūdę porą valandų viešbutyje, susitikome su vietos lietuviais ir — vėl į 
oro uostą. Skrendame į sostinę - Braziliją, kur laukia oficialūs susitikimai. Smal- 
su pamatyti šį daugiau nei prieš 50 metų šalies vidury, neapgyvendintoje vieto- 
vėje, dykrose pastatytą miestą. Kai brazilai siūlė visoms valstybėms jų naujojo- 
je sostinėje statyti ambasadas (Lietuvos nepriklausomybę jie pripažino visus 
okupacijos metus), ir mes, JAV lietuviai, buvome užsidegę šia idėja. Architektas 
Jonas Mulokas net suprojektavo ambasados pastatą. Aišku, nebuvome pajėgūs 
surinkti bent 5-10 milijonų dolerių ir toliau brėžinių nepavyko pažengti. 


2008 metų liepos 16 diena, Brazilija. Pirmasis įspūdis apie Brazilijos sos- 
tinę - žavus miestas. Didžiulės erdvės, plačios gatvės, modernios architektūros 

Pokalbis su Brazilijos prezidentu Luizu Inacio Lula da Silva. Brazilija, 2008 m. liepos 16 d. 


pastatai. Mieste jau gyvena per du milijonus žmonių, bet nesijaučia didmiesčio 
grūsties. 

Brazilijos prezidentas Luizas Inacio Lula da Silva pasitiko labai šiltai, nuskam- 
bėjo abiejų šalių himnai, nugriaudėjo 21 pabūklo salvė. Aptarėme dvišalį bendra- 
darbiavimą, santykius su Rusija ir ES. Nemažai laiko skyrėme gamtosaugai. 

Po pietų su Brazilijos prezidentu susitikau su Senato pirmininku Garibaldi Al- 
vesu Filho ir senatoriais. Iškėliau mums labai svarbų bevizio įvažiavimo į Braziliją 
klausimą. Išgirdau pažadus, kad bus teigiamai sprendžiamas mūsų prašymas. 

Dar laukė susitikimas su Brazilijos Aukščiausiojo Teismo pirmininku Gilma- 
ru Mendesu. Po šio pokalbio išvykome į oro uostą ir grįžome į San Paulą. Beje, 
skridome jau ne reisiniu, o prezidento Luizo Inacio Lula da Silvos pasiūlytu jo 
prezidentiniu lėktuvu. 


2008 metų liepos 17 diena, San Paulas. Susitikau su San Paulo pramo- 
nininkų federacijos nariais, pradėjau verslo forumą, atidariau Lietuvos garbės 
konsulatą. Bet labiausiai sujaudino viešnagė pas vietos lietuvius Vila Zelinos 
bažnyčioje. Čia lankiausi prieš penkiasdešimt metų, kai lydėjau po Pietų Ame- 
riką JAV lietuvių krepšinio rinktinę. Prisimenu, kaip jau amžiną atilsį kunigas 
misionierius Jonas Bružikas, sakydamas pamokslą sausakimšoje bažnyčioje, 

Viešnagė San Paule. 


temperamentingai džiaugėsi mūsų krepšininkų pergalėmis ir net sušuko: „Ir 
Kristus žaidė krepšinį!“ Išgirdę tokius kunigo žodžius, tuomet iš nuostabos 
kone išvirtome iš kojų. 


2008 metų liepos 18 diena, Buenos Airės, Argentina. Vakar vakare atskri- 
dome į Buenos Aires. Vizitą Argentinoje pradėjau pagerbdamas prieš 14 metų 
įvykdyto teroro akto aukas. Dauguma žuvusiųjų buvo žydai. Toje vietoje pasta- 
tytas paminklas. Šiandien minint šį įvykį, Argentinos sostinėje labai sustiprin- 
tas saugumas - gatvėse pastatytos užkardos, budi automatais ginkluoti kariai. 
Prie paminklo pasakiau terorizmą smerkiančią kalbą. Mano žodžius citavo 
Argentinos žiniasklaida ir labai palankiai įvertino vietos žydų bendruomenė. 
Pusę vienuoliktos susitikau su Argentinos prezidente Cristina Fernandez de 
Kirchner. Kalbėjomės, kaip būtų galima skatinti glaudesnius mūsų šalių ryšius, 
dalyvavome pasirašant kultūros mainų sutartį, aptarėme bendradarbiavimą tarp- 
tautinėse organizacijose. Pasinaudojęs proga, paprašiau paremti Inos Marčiulio- 
nytės kandidatūrą kitais metais renkant naują UNESCO generalinį direktorių. 
Drauge su prezidente C. Fernandez de Kirchner vykome į spaudos konferen- 
ciją, kurią tiesiogiai transliavo televizija. Vėliau ji surengė pietus mano garbei. 
Dienotvarkė nepaprastai intensyvi, susitikimas vijo susitikimą iki pat vėlaus 

vakaro. Itin malonu buvo pristatyti į ispanų kalbą išverstą Balio Sruogos knygą 
„Dievų miškas“. 


2008 metų liepos 19-20 dienos, Buenos Airės-Montevidėjas. Dvi die- 
nas viešėjau Buenos Airėse. Išskirčiau susitikimą su lietuvių bendruomene. 
Žmonės labiausiai domėjosi dvigubos pilietybės įteisinimu, su skausmu bal- 
se sakė, kad nesupranta, kodėl Lietuva nenori suteikti galimybės jiems būti ir 
savo tėvynės, ir Argentinos piliečiais. Aiškinau, jog mums svarbus kiekvienas 
lietuvis, kad ir kur jis gyventų. Negalime paneigti tautiečių teisės būti Lietuvos 
piliečiais. Pareiškiau, kad darysiu viską, kas įmanoma, kad jiems būtų leista tu- 
rėti dvigubą pilietybę. Todėl ir vetavau neseniai Seimo priimtą įstatymą, kuris 
vieniems asmenims suteikia tokią teisę, o kitus diskriminuoja. 

Vakare išskridome į Montevidėją. Tiek ir skrydžio - po 45 minučių jau lei- 
domės Urugvajuje. Šioje šalyje neturime ambasados, bet ją atstoja vietos lie- 
tuvių bendruomenė. Tik padėtis jau kitokia nei prieš penkiasdešimt metų, kai 
Urugvajuje lankiausi su JAV išeivijos krepšininkais. Tebeveikia lietuvių kultūros 
centras, bažnyčia, bet... Anąkart į pamaldas netilpo visi norintieji, o dabar mane 
pasitiko vos kelios dešimtys parapijiečių ir lietuviškai nekalbantis klebonas. 


Kultūros mainų sutartį pasirašo prezidentas Valdas Adamkus ir Argentinos prezidentė 
Cristina Fernandez de Kirchner. Buenos Airės, 2008 m. liepos 18 d. 


451 


Įspūdis apie lietuvybės gyvybingumą Urugvajuje pagerėjo, kai jau vėlai vaka- 
re nuvykome į bendruomenės kultūros centrą. Susirinko pilnutėlė salė, jaunimas 
pasipuošė tautiniais rūbais, labai puikiai lietuviškus suktinius pynė šokėjų grupė. 

Vėl kalbėjomės apie dvigubą pilietybę. Sujaudino vienas garbaus amžiaus 
vyriškis, drebančiomis rankomis spaudžiantis smarkiai aptrintą prieškario 
metų Lietuvos pasą ir su ašaromis akyse klausiantis, ar jau jis neturi teisės į šį 
jam šventą dokumentą. 


2008 metų liepos 21 diena, Montevidėjas. Pirmą kartą per šią kelionę pa- 
jutome, kadir Pietų Amerikoje būna žiemos, aišku, anaiptol ne lietuviškos. Da- 
bar čia, kitoje pusiaujo pusėje, viduržiemis, atšalo iki 12 laipsnių šilumos, lyja. 

Per ilgoką pokalbį su Urugvajaus prezidentu Tabarė Ramėnu Vizguezu 
Rosasu aptarėme pasaulinius reikalus, dvišalį bendradarbiavimą tarptautinėse 
organizacijose. Atkreipiau pašnekovo dėmesį į mūsų kandidatę kitąmet vyk- 
siančiuose UNESCO generalinio direktoriaus rinkimuose Iną Marčiulionytę. 
Urugvajaus prezidentas įsidėmėjo jos pavardę ir vėliau paminėjo per spaudos 
konferenciją. Beje, jis puikiai informuotas ir apie negausią, bet veiklią vietos 
lietuvių bendruomenę. 

Lietuvos Respublikos aikštėje. Montevidėjas, 2008 m. liepos 21 d. 

2008 metų liepos 22 diena, Santjagas, Čilė. Šį miestą įsimylėjau iš pir- 
mo žvilgsnio. Iš visų pusių Santjagą supa baltuojantys sniego viršūnėmis kalnai, 
vaiskus dangus, spindi saulė. Įspūdinga ir miesto panorama, atsiverianti pro 22 
aukštų „Grand Hyatt Santiago“ viešbučio, kuriame apsigyvenome, langus. 
Čilėje įrėžti ryškūs lietuvybės pėdsakai. Čia - dar mums mažai pažįstamo, bet 
žavinčio lyg mitas lietuvio Igno Domeikos namai. Jis 16 metų buvo Čilės uni- 
versiteto Santjage rektorius, jo 
vardu pavadintos gatvės, vienas 
miestas. Lietuvybe alsuoja na- 


sis ddŠoje 

1831 metų sukilimo, kuriame 
dalyvavo, išvykęs į Pietų Ame- 
riką, visada save laikė lietuviu. 
Tai sako ir jo testamento žodžiai: 


neriuose - mirsiu lietuvis“ 
Lietuvos diplomatinė tarnyba 
Pietų Amerikoje remiasi daugiau- 

sia garbės konsulais. Čilėje turime 
ir generalinį garbės konsulą Fe- 
lizardo Figueroą. Šis turtingas ir 


Prezidento Valdo Adamkaus įrašas svečių garbės 
knygoje Čilės universiteto Santjage įkūrėjo ir 
rektoriaus Igno Domeikos namuose. 


labai entuziastingas verslininkas 
savo namuose užmiestyje surengė priėmimą, kuriame dalyvavo daug diplomatų, 
vyriausybės narių, žymių Čilės asmenybių. 


2008 metų liepos 23 diena, Santjagas. Dieną pradėjau kalba Čilės preky- 
bos rūmuose, iš čia vykome padėti gėlių prie generolo O'Higginso paminklo ir 
šalia esančio Nežinomo kareivio kapo. 

Prie Konstitucijos aikštėje esančios Čilės prezidentų rezidencijos - „La Mo- 
neda“ rūmų mane pasitiko Čilės prezidentė Michelle Bachelet Jeria. Įsimenanti, 
spalvinga sutiktuvių ceremonija. Aš sėdau kalbėtis su prezidente, o Alma išvyko 
apžiūrėti meno muziejų. Greta įprastų dvišalio ir tarptautinio bendradarbiavimo 
temų atkreipiau prezidentės dėmesį į dvi mums svarbias problemas: prašiau, kad 

Santjago garbės pilietis ir Čilės universiteto garbės daktaras Valdas Adamkus atidengia 
Igno Domeikos atminimo lentą. Santjagas, 2008 m. liepos 24 d. 


leistų mūsų žvejų laivams įplaukti į Čilės uostus pasipildyti geriamojo vandens ir 
maisto produktų, ir siūliau paremti Inos Marčiulionytės kandidatūrą į UNESCO 
generalinio direktoriaus postą. Ir dėl vieno, ir dėl kito išgirdau teigiamą atsaky- 
mą. Prezidentė Michelle Bachelet Jeria dar aprodė „La Moneda“ rūmus. Įspū- 
dingas, didžiulis pastatas, čia vyko daugybė tarptautinių renginių. Į rūmus dar 
sugrįžome vakare iškilmingos vakarienės. 


2008 metų liepos 24 diena, Santjagas. Iš ryto apsilankėme Čilės sostinės 
merijoje. Tapau Santjago garbės piliečiu, gavau miesto raktą, stebėjome muzi- 
kantų ir šokėjų koncertą. Čilės valstybiniame universitete man įteiktos garbės 
daktaro regalijos, ta proga atidengiau ilgamečio šio alma mater rektoriaus Igno 
Domeikos atminimo lentą. 

Prieš išvykdami į oro uostą viešbutyje dar surengėme priėmimą. Darbo die- 
na buvo tik įsibėgėjusi ir nesitikėjau, kad susirinks daug žmonių. Bet įėjęs į vieš- 
bučio salę apstulbau - pilnutėlė ambasadorių, diplomatų, vyriausybės atstovų, 
verslininkų. 

Į Vilnių skridome per Paryžių. Turėjau laiko pamąstyti apie šios ilgos kelio- 
nės po Pietų Ameriką rezultatus. Esu įsitikinęs, kad pavyko atkreipti ir politi- 
kos, ir verslo žmonių dėmesį į šiame žemyne dar labai mažai žinomą Lietuvą, 
pagerinti mūsų šalies įvaizdį. 

PASTABOS PARAŠTĖSE 


Per kelionę po Pietų Ameriką beveik kasdien rasdavau laiko aprašyti įspūdžius 
dienoraštyje. Grįžus namo, netrukus kilo karinis konfliktas tarp Gruzijos ir Rusi- 
jos. Teko skubėti gesinti gaisro, o dienoraštį užmečiau visam mėnesiui - gal ne 
tik dėl laiko stokos, bet ir dėl emocinės įtampos. 

Rugpjūčio įvykių išvakarėse įtampa Pietų Kaukazo regione nuolat augo, 
Gruzijos prezidentas Michailas Saakašvilis ne kartą skundėsi, kad Rusijos re- 
miami ir kurstomi Pietų Osetijos bei Abchazijos separatistai rengia išpuolius 
prieš gruzinų kaimus, vyksta susišaudymai. Įtikinėjome jį, kad tik jokiu būdu 
nesileistų išprovokuojamas, neįsiveltų į rimtesnį karinį susidūrimą, nes Maskva 
tik ir laukia, kad galėtų pasinaudoti pretekstu tiesiogiai įsikišti į Gruzijos vidaus 
konfliktą. Vis dėlto, nors nuolat ateidavo neramių žinių, nesinorėjo tikėti, kad 
naktiniai pasišaudymai separatistinių teritorijų pasienyje virs tikru karu, todėl 
ir man, ir visiems ES šalių vadovams buvo didžiulis netikėtumas, kai rugpjūčio 
8-ąją abi šalys pradėjo naudoti artileriją, tankus, aviaciją, Rusijos kariuomenė 
įsiveržė į Gruziją ir net ėmė artėti prie Tbilisio. 

Kai atėjo pranešimas, kad rusų kariuomenė apšaudo gruzinų dalinius ir 
jos aviacija bombarduoja net toli nuo separatistinių teritorijų esančias karines 
bazes, iškart buvo aišku, kad prasidėjo nuožmus karas, kurį gali sustabdyti tik 
žaibiška ir labai kieta Vakarų šalių reakcija. Todėl, prisiminęs sėkmingo bend- 
radarbiavimo sprendžiant Ukrainos krizę patirtį, nedelsdamas paskambinau 
Lenkijos prezidentui Lechui Kaczynskiui, taip pat ketinau susisiekti su Latvijos 
ir Estijos vadovais. Maniau, kad turime drauge raginti Europos Sąjungą imtis 
ryžtingų, Maskvą galinčių atgrasyti veiksmų. 

Man paskambinus, L. Kaczynskis pirmiausia pasakė, kad labai apsidžiaugė 
sulaukęs mano skambučio, nes Lenkija pasirengusi drauge su Lietuva imtis 
veiksmų, stabdančių Rusijos agresiją, ir paklausė, ar galime tikėtis, kad mus 
parems Latvija ir Estija. Atsakiau, kad nė kiek tuo neabejoju. Abu laikėmės 
nuomonės, kad ir Ukraina prisidės prie mūsų. Tuomet L. Kaczynskis pareiškė, 
kad tuoj pat ims organizuoti mūsų kelionę į Tbilisį, nes tai būtų efektyviausias 
būdas pademonstruoti paramą gruzinų tautai. 

Aš paskambinau Latvijos ir Estijos prezidentams, o L. Kaczynskis pasikalbėjo 
su Ukrainos prezidentu Viktoru Juščenka. Visi pritarė sumanymui skristi į Tbilisį. 
Nepraėjo nė pusdienis, ir man buvo pranešta, kad prezidentas L. Kaczynskis pa- 
sirengęs savo lėktuvu apskristi trijų Baltijos šalių sostines ir suburti mūsų grupę. 

Pirmiausia, nutūpęs Taline, jis pakvietė drauge keliauti prezidentą Toomą Hend- 
riką Ilvesą, Rygoje prisidėjo Latvijos ministras pirmininkas Ivaras Guodmanis, 
nes prezidentas Valdis Zatleras dėl kažkokių priežasčių negalėjo vykti, o Vilniuje 
įsėdau ir aš. Ukrainos prezidentas V. Juščenka į Gruziją vyko savo lėktuvu. 

Mes turėjome skristi per Baltarusijos oro erdvę, bet šios šalies valdžia ne- 
davė leidimo mūsų skrydžiui. Teko daryti didelį lankstą. Negana to, paaiškėjo, 
kad dėl Rusijos bombardavimų negalime leistis Tbilisio oro uoste, nes tai būtų 
pernelyg rizikinga. 

Nutūpėme Azerbaidžano teritorijoje netoli Gruzijos sienos. Ten mūsų jau 
laukė automobiliai. Aš, L. Kaczynskiui pasiūlius, važiavau kartu su juo, o iš 
viso, įskaitant palydą ir apsaugą, susidarė 6-7 mašinų vilkstinė. Kai įvažiavo- 
me į Gruziją, jau buvo naktis. Nepaisant to, mus pasitiko didžiulis spaudos ir 
televizijos žurnalistų būrys, ne tik gruzinų ir azerbaidžaniečių, bet ir atvykusių 
iš Vakarų šalių. Pabendravome vos 15-20 minučių, nes reikėjo skubiai važiuoti 
toliau. Mat prie Gruzijos parlamento prasidėjo daugiatūkstantinis mitingas ir 
žmonės laukė mūsų. Mus informavo, kad rusų kariuomenės daliniai prasi- 
brovę vos per 40 kilometrų nuo Tbilisio, link kurio lėkėme niekur nestodami 
dideliu greičiu tik mūsų automobilių šviesų skrodžiama kelio tamsa. 

Kelionė truko apie porą valandų. Važiuodami tik dviese su prezidentu 
L. Kaczynskiu pasikalbėjome apie Lietuvos ir Lenkijos santykius, mūsų gali- 
mybes bendromis jėgomis daryti įtaką ES regioninei politikai. Sutarėme, kad 
turime telkti ir kitas Baltijos šalis, sudaryti savotišką neoficialų Šiaurės Rytų 
aljansą, įtraukiant į jį ir Skandinaviją, o tokios nemažos valstybių grupės balsas 
būtų daug geriau girdimas Briuselyje. Lenkija - palyginti didelė šalis, jos įtaka 
ES objektyviai yra didesnė nei Lietuvos, Latvijos ir Estijos kartu sudėjus, todėl 
L. Kaczynskio siekis veikti išvien su mumis teikė daug vilčių. Deja, L. Kaczynskis 
žuvo, o Lietuvos santykiai su Lenkija per porą metų gerokai atšalo. 

Tą rugpjūčio naktį skubėdami automobiliu link Tbilisio su prezidentu L. Ka- 
czytskiu daug kalbėjomės apie ateitį, nė nenujausdami, kaip tragiškai susiklos- 
tys jo paties likimas. Tuomet mus slėgė nerimas tik dėl gruzinų tautos ateities. 

Nė nepajutome, kaip mums padarytu laisvu koridoriumi privažiavome prie 
Gruzijos parlamento rūmų. Išlipę iš automobilių, užlipome tiesiai į tribūną. Mus 
pasitiko tyvuliuojanti dešimčių tūkstančių žmonių jūra tiesiog kurtinamais sveiki- 
nimais ir plojimais. Tai buvo mūsų kelionės emocinė kulminacija. Vienas po kito 
kalbėjome mes, visi šalių vadovai, ryžtingai pasisakėme prieš Rusijos agresiją, 
už Gruzijos laisvę ir teritorinį neliečiamumą. Tai buvo mūsų dvasinės vienybės 
su gruzinų tauta demonstravimas, kuris turėjo ir svarbių politinių pasekmių, nes 

atkreipdami pasaulio dėmesį, ką laikome agresoriumi, o ką - karo auka, padėjo- 
me kovoti su rusų propaganda ir skatinome greičiau reaguoti Europos Sąjungą. 

Tuo metu ES įpareigotas Prancūzijos prezidentas Nicolas Sarkozy skubiai 
išskrido į Maskvą pateikti bendrijos šalių suderinto šešių sąlygų plano dėl 
ugnies nutraukimo ir konflikto sureguliavimo. Rusijos vadovai jam pažadėjo 
nutraukti karo veiksmus ir pradėti derybas su Gruzija ES siūlymų pagrindu. 
Tuomet N. Sarkozy tiesiai iš Maskvos atskrido į Tbilisį pateikti taikos plano 
M. Saakašviliui. Šiame susitikime, vykusiame vėlai naktį jau po mitingo, daly- 
vavome ir mes. Jautėsi, kad Prancūzijos prezidentas išgyvena didžiulį emocinį 
pakilimą, didžiuojasi atvežęs gruzinams taikos žinią ir yra šventai įsitikinęs, kad 
puikiai atliko ES jam patikėtą misiją. Pamatęs mane, draugiškai apkabino ir 
tiesiog spinduliavo optimizmu, kuriuo užkrėtė ir mus. 

Tačiau jau kitą dieną paaiškėjo, kad Rusija nesilaiko N. Sarkozy duoto pa- 
žado. Rusų aviacijos bombardavimai ir kariuomenės judėjimas link Tbilisio 
buvo pristabdyti, bet iš užimtų teritorijų jie nesitraukė. Vis dėlto karinių veiks- 
mų įšaldymas buvo daug geriau nei tolesnis karas, ir tai buvo nemenkas ES 
laimėjimas. Mes, kelių šalių vadovai, taip pat jautėmės prie to prisidėję, nes 
atkreipėme pasaulio žiniasklaidos dėmesį į Maskvos agresiją (pavyzdžiui, CNN 
transliavo mūsų kalbas per mitingą Tbilisyje) ir skatinome Vakarų pasaulį su- 
krusti, nepalikti Gruzijos vienos akis į akį su Rusija. 


2008 metų rugpjūčio 31 diena, Vilnius. Nutrūko mano užrašai - penkias 
savaites neturėjau nė minutės laiko prisėsti prie dienoraščio. Visą dėmesį sky- 
riau Gruzijos įvykiams. Juos tiksliau būtų vadinti karu ir agresija. Dariau, ką 
įmanoma, siekdamas sustabdyti kraujo liejimą. Skubiai vykau į Tbilisį, ten su 
Lenkijos, Estijos, Ukrainos ir Prancūzijos prezidentais aiškinausi padėtį Gru- 
zijoje. Telefonu kalbėjausi su prezidentu George'u W. Bushu jo iniciatyva, su- 
laukiau kandidatų JAV prezidento rinkimuose demokrato Baracko Obamos ir 
respublikono Johno McCaino skambučių. Dar tomis dienomis vyko pirmasis 
Vokietijos kanclerės Angelos Merkel vizitas Lietuvoje. 

Nors šie faktai rodo, kad Lietuva rado savo vietą tarptautinėje politikoje 
ir jos žodį girdi pasaulio galingieji, tai mažai guodžia, nes situacija labai slogi. 
Rytoj Briuselyje šaukiamas specialus ES vadovų pasitarimas. Reikia parengti 
bendrą poziciją dėl Rusijos agresijos prieš Gruziją. 

Į namus pasikviečiau savo patarėją Valterį Baliukonį ir Užsienio reikalų mi- 
nisterijos sekretorių Žygimantą Pavilionį galutinai apsispręsti dėl Lietuvos po- 

zicijos rytdienos ES vadovų pasitarime. Dar šiandien vakare, kaip mane infor- 
mavo, man skambins Prancūzijos prezidentas Nicolas Sarkozy. 


2008 metų rugsėjo 1 diena, Briuselis. Atskridęs į Briuselį, pirmiausia nu- 
skubėjau į susitikimą su Gruzijos ministru pirmininku Lado Gurgenidze ir Užsie- 
nio reikalų ministerijos vadovais. Laukė didžiulis būrys žurnalistų. Pasakiau, kad 
Lietuva sieks bendros ES pozicijos, kuri turėtų būti vienareikšmė: Rusija privalo 
pasitraukti iš okupuotų Gruzijos teritorijų. Taip pat būtina padėti gruzinams at- 
statyti sugriautus miestus, remti nuo agresijos nukentėjusius šalies gyventojus. 

Būtent to manęs ir prašė Gruzijos premjeras bei užsienio reikalų ministrė 
Eka Tkešelašvili, o ypač - įtikinti ES vieningai pasmerkti Rusijos agresiją. 

ES viršūnių posėdis prasidėjo pusvalandžiu vėliau, nei buvo numatyta. Dar 
spėjau trumpai pasikalbėti su Vokietijos kanclere Angela Merkel ir kai kurių 
kitų valstybių vadovais. 

Pradėdamas pirmąjį specialųjį nuo 2003 metų Europos Vadovų Tarybos po- 
sėdį, Prancūzijos prezidentas Nicolas Sarkozy pareiškė, kad iš salės turime išei- 
ti tik susitarę dėl bendros pozicijos. Europos Parlamento pirmininkas Hansas 
Gertas Pėtteringas smarkiai kritikavo Rusijos veiksmus, o Europos Komisijos 
pirmininkas Josė Manuelis Barroso kalbėjo aptakiau, nors taip pat neigiamai 
atsiliepė apie Maskvos agresiją. 

Pojų man pirmajam buvo suteiktas žodis. Pasakiau, kad ES turi tvirtai parei- 
kalauti, kad Rusija pasitrauktų iš okupuotų Gruzijos teritorijų. Vienas po kito 
kalbėję kitų valstybių vadovai taip pat smerkė Maskvos agresiją. Pirmasis nesi- 
imti sankcijų prieš Rusiją paragino Ispanijos ministras pirmininkas Josė Luisas 
Rodriguezas Zapatero, bet ir jis pareiškė, kad ES negali pripažinti teisėtu dalies 
Gruzijos teritorijos atplėšimo. Buvo laukiama, kad tik Kipras ir Italija gali atvi- 
rai nepritarti Rusijos agresijos kritikai. Tiesa, prieš posėdį Prancūzijos prezi- 
dentas N. Sarkozy man sakė, kad porą kartų kalbėjosi su Silvio Berlusconi ir esą 
šis žadėjęs neprieštarauti bendrai ES pozicijai. 

Kipro prezidentas Dimitris Christofias, nors ir santūriai, pripažino, kad Mas- 
kvos veiksmų negalima pateisinti, tik ragino nesiimti griežtų sankcijų. S. Berlus- 
coni sėdėjo vos per tris kėdes nuo manęs. Mačiau, kaip jis nervinasi. Žodžio 
paprašė paskutinis, kai jau buvo aišku, kokios pozicijos laikysis ES. Kalbėjo pik- 
toku tonu, sakė, jog beveik kasdien bendrauja telefonu (tik nepasakė su kuo) ir 
nemato jokio reikalo skubėti priimti sprendimų dėl Rusijos veiksmų Gruzijoje. 
Jis siūlė sudaryti tarptautinę komisiją, kuri ištirtų, kas kaltas dėl karinio konflik- 
to, ir aiškino, kad jį išprovokavo gruzinai. Galiausiai Italijos premjeras pasisakė 

prieš sankcijas Maskvai, bet nesipriešino bendrai ES pozicijai, kad reikia pa- 
smerkti jėgos naudojimą Pietų Kaukazo regione. S. Berlusconi taip pat pritarė, 
kad Prancūzijos prezidentui N. Sarkozy būtų suteiktas mandatas vykti į Maskvą 
ir reikalauti įvykdyti šešių punktų susitarimą dėl ugnies nutraukimo. 

Manau, ES priėmė kompromisinį sprendimą. Bet ir tai Maskvą gali suerzin- 
ti, ypač Lietuvos pozicija. Galime sulaukti neigiamos Rusijos reakcijos. Tačiau 
tenka rinktis: tik formaliai deklaruosime demokratines vertybes, bet nieko nesi- 
imsime, kai jos trypiamos, ar, rizikuodami užsitraukti pyktį, jas realiai ginsime. 


2008 metų rugsėjo 3 diena, Vilnius. Stebina kai kurie mūsų laikraščiai. Va- 
kar vienas dienraštis pranešė, kad ES nesutarė dėl bendros laikysenos Rusijos 
atžvilgiu, nors tai — tik visuomenės dezinformavimas, nes Briuselyje vienbalsiai 
buvo priimtas nutarimas, kuriuo smerkiami Maskvos kariniai veiksmai Gruzi- 
joje. Šiandien tas pats laikraštis didžiausia antrašte skelbia jau priešingą teiginį: 
„Europa pademonstravo vienybę“ Kas gi pasikeitė per naktį? 

Daviau išsamų interviu Japonijos spaudai apie ES vadovų susitikimą ir po- 
žiūrį į Rusijos veiksmus Gruzijoje. 


2008 metų rugsėjo 8 diena, Vilnius. Per savaitgalį puikiai pailsėjau ir šian- 
dien - jau darbe. Dar ir orai pasitaikė nuostabūs — pasiektas šios dienos tempe- 
ratūros rekordas, termometro stulpelis buvo pašokęs iki 30 laipsnių. 

Susitikau su užsienio reikalų ministru Petru Vaitiekūnu, kuris grįžo iš ES už- 
sienio reikalų ministrų susitikimo. Tai buvo neformalūs posėdžiai, skirti aptarti, 
kaip įgyvendinami Vadovų Tarybos nutarimai. Išsakyta įvairių nuomonių. Ita- 
lija ir Belgija mėgino teisinti Rusijos agresiją prieš Gruziją. ES užsienio ir sau- 
gumo politikos vadovas Javieras Solana apgailestavo, kad įtampą šiuo klausimu 
dar sustiprino JAV. Vis dėlto vyravo Rusijai nepalankios nuomonės. 

Taip pat kalbėjomės apie paaštrėjusius Lietuvos ir Izraelio santykius dėl 
mūsų prokuratūros iškeltos bylos žydų didvyriu laikomam atsargos generolui 
Yitzhakui Aradui, kuris karo metais buvo sovietų partizanas ir, kaip įtariama, 
galėjo dalyvauti lietuvių žudynėse. Į Vilnių atvykusi Izraelio atstovė atmetė Lie- 
tuvos siūlymą perkvalifikuoti Y. Arado statusą byloje iš įtariamojo į liudytojo. 
Keliamas didžiulis triukšmas. Nusprendžiau pasikviesti patyrusį teisininką Sei- 
mo narį Raimondą Šukį ir pasitarti, kaip būtų galima baigti šią bylą. 

Ne visos problemos išspręstos ir su Latvija. Iki šiol Ryga neratifikuoja dvi- 
šalės jūros sienos sutarties. Tai tęsiasi jau dešimt metų. Kliudo galimi naftos 
telkiniai Baltijos jūroje, nes latviai įtaria, kad 90 proc. šių šaltinių gali atsidurti 

Lietuvos pusėje. Įgaliojau P. Vaitiekūną vykti į Rygą ir pasiūlyti Latvijai ratifi- 
kuoti sutartį, kartu tuoj pat sudarant specialią dvišalę komisiją, kuri suderintų, 

Kalbėjomės ir apie padėtį Lietuvoje. Kelia nerimą rusiškų pinigų vaidmuo 
artėjančiuose Seimo rinkimuose. 


2008 metų rugsėjo 16 diena, Vilnius. Ryte posėdžiavau su VSD vadovu 
Povilu Malakausku, generaliniu prokuroru Algimantu Valantinu ir užsienio rei- 
kalų ministru Petru Vaitiekūnu. Priėjome išvadą, kad jei nėra aiškių įrodymų, 
patvirtinančių Izraelio piliečio Yitzhako Arado atsakomybę už sovietinių parti- 
zanų nusikaltimus Lietuvos gyventojams, Generalinė prokuratūra turi nutrauk- 
tijam iškeltą bylą. Tai leis normalizuoti santykius su Izraeliu. 


2008 metų rugsėjo 17 diena, Vilnius. Šiuos metus baigsime turėdami ne- 
menką biudžeto deficitą. Pasikviečiau jau baigiančios darbą šios Vyriausybės 
finansų ministrą Rimantą Šadžių. Aišku, kad valstybės finansų padėtis iki metų 
pabaigos jau nepagerės - neišvengsime 0,5 procento bendrojo vidaus produkto 
dydžio biudžeto deficito, o taip atsitiko todėl, kad partijos nesilaikė susitarimo 
dėl fiskalinės drausmės. 

Finansų ministrui pasakiau, kad iš Vyriausybės reikalausiu pateikti subalan- 
suoto 2009 metų biudžeto planą, antraip jį vetuosiu. Teisybės dėlei reikia pripa- 
žinti, kad mūsų finansinę padėtį labai komplikuoja įsiplieskusi pasaulinė finansų 
krizė. Tačiau turime susiveržti diržus, Vyriausybė privalo sumažinti išlaidavimą. 


2008 metų rugsėjo 23 diena, Niujorkas. Vakar atskridome į Niujorką da- 
lyvauti 63-iojoje Jungtinių Tautų sesijoje. Apsigyvenome tame pačiame vieš- 
butyje Park Aveniu, kuris jau tapo kone antraisiais mūsų namais. Oras puikus, 
Niujorke dar vasara. Tačiau visos mintys sukasi apie mano paskutinę kalbą 
Jungtinėse Tautose. Norisi kalbėti apie pasauliui aktualiausias problemas. Teks- 
tą perrašinėjau net keturis kartus. 

Aš kalbėjau popietinio posėdžio pradžioje. Po manęs turėjo pasisakyti Irano 
prezidentas Mahmoudas Ahmadinejadas. Buvo laukiama, kad jis pažers aštrių 
kaltinimų Vakarams ir žydams. Man iš to tiek naudos, kad salė jau iš anksto pri- 
sipildė klausytojų. Manęs vieno pasiklausyti tiek nesusirinktų. 

Pirmiausia išsakiau ne kartą jau skambėjusį iš JT tribūnos susirūpinimą, 
kad ši organizacija nesikeičia, niekaip nepajuda jos reforma, nors gyvenimas 
nestovi vietoje. Toliau kalbėjau apie agresyvią Rusijos užsienio politiką, kelian- 

Prezidentas Valdas Adamkus Jungtinių Tautų sesijos tribūnoje. Niujorkas, 2008 m. rugsėjo 23 d. 


čią pavojų kaimynams. Atkreipiau dėmesį ir į energetikos naudojimą politiniais 
tikslais. Tai patiria Lietuva. Taip pat užsiminiau, kad Rusija iki šiol nepripažįsta 
Molotovo-Ribbentropo pakto pasekmės - Baltijos šalių okupacijos. 

Vėliau girdėjau palankių sesijoje dalyvavusių politikų atsiliepimų apie mano 
kalbą. Kai kas sakė, kad gal ji buvo net per drąsi... 


2008 metų rugsėjo 24 diena, Niujorkas-Čikaga. Susitikau su kelių vals- 
tybių vadovais. Kalbėjomės apie glaudesnį dvišalį bendradarbiavimą ir grės- 
mę viso pasaulio finansiniam stabilumui žlungant pasitikėjimui JAV bankais ir 
smunkant akcijų kursams. 

Po pietų su Alma trims dienoms išskridome į Čikagą, nes vis viena reikia laukti 
rugsėjo 29 dieną numatyto susitikimo su JAV prezidentu George'u W. Bushu. 


2008 metų rugsėjo 29 diena, Vašingtonas. JAV neatslūgsta įtampa dėl 
finansų krizės. Bankų griūtis tęsiasi. Atstovų Rūmai atsisakė suteikti 770 mili- 
jardų dolerių paskolą bankams gelbėti, nuotaikos prastos. Net nuogąstavau, kad 
mano susitikimas su prezidentu G. W. Bushu gali būti atšauktas. Tačiau viskas 
vyko pagal programą. 

Pirmiausia pusvalandį bendravau su viceprezidentu Dicku Cheney jo kabi- 
nete. Svarstėme energetikos problemas. Vėliau 45 minutes Ovaliniame kabinete 

Paskutinis susitikimas su kadenciją baigiančiu JAV prezidentu George'u W. Bushu. 
Vašingtonas, 2008 m. rugsėjo 29 d. 


dalykiškai ir labai šiltai kalbėjausi su prezidentu G. W. Bushu. Vėl daug dėmesio 
skyrėme Lietuvos energetikos situacijai, atkreipiau pašnekovo dėmesį į pasunkė- 
siančią mūsų padėtį, kai kitų metų pabaigoje būsime priversti uždaryti Ignalinos 
atominę elektrinę. Pasakiau G. W. Bushui, kad siekiame sutarti su Europos Komi- 
sija - norime leidimo tik pratęsti antrojo bloko eksploatavimą, kol pasistatysime 
naują atominę elektrinę, ir prašiau jo apie tai pasikalbėti su ES pirmininkaujančios 
Prancūzijos prezidentu Nicolas Sarkozy. G. W. Bushas žadėjo mums padėti. 

Tai paskutinis oficialus mūsų susitikimas. Kitų metų sausio 21 dieną Geor- 
ge'as W. Bushas perduoda valdžią naujam prezidentui Barackui Obamai, o ir 
mano kadencija baigiasi 2009-ųjų liepą. Todėl atsisveikinome kaip seni drau- 
gai, kuriems nežinia kada likimas vėl suteiks progą susitikti. 


PASTABOS PARAŠTĖSE 


George'as W. Bushas — politikas, įėjęs į Lietuvos istoriją tuo, kad buvo vienas 
svarbiausių mūsų šalies ramsčių mums siekiant įstoti į NATO. Kai sulaukėme 
kvietimo, jis, atvykęs į Vilnių, daugiatūkstantinei miniai tarė istorinius žodžius: 
„Kas pasirinks Lietuvą priešu, taps ir JAV priešu.“ 


462 


Po šio vizito ir mudviejų asmeniniai santykiai tapo itin draugiški. Mūsų 
kadencijos didžiąja dalimi sutapo, per tą laiką susitikome daug kartų tiek Va- 
šingtone, tiek man lankantis įvairiose tarptautinėse konferencijose. Visuomet 
jaučiau G. W. Busho palankumą ir Lietuvai, ir man asmeniškai. Jis mane va- 
dindavo savo ir JAV draugu, gerai žinojo, kad aš kelis dešimtmečius Čikagoje 
vadovavau federalinei aplinkos apsaugos įstaigai, įskaitant ir metus, kai jo tė- 
vas buvo JAV prezidentas. Nuo Bushų vizito į Vilnių laikų draugiški santykiai 
užsimezgė ir tarp Almos bei Lauros Bush. 

Kai nuvykdavau į Jungtinių Tautų sesijas Niujorke, kuriose dalyvauja daugy- 
bės valstybių vadovai, G. W. Bushas visuomet prieidavo pabendrauti, rasdavo 
laiko kad ir trumpam pokalbiui, teiraudavosi apie mūsų šalies gyvenimą. Jis man 
yra sakęs, kad bendraudamas su manimi geriau pažino Lietuvą ir jam įdomu iš- 
girsti, kas pas mus naujo. Žinoma, tokius žodžius galima vadinti ir mandagumo 
gestais, bet mažų šalių vadovai anaiptol ne visada jų sulaukia iš JAV prezidentų. 
Tad man buvo nuoširdžiai gaila, kai baigėsi G. W. Busho antroji kadencija. Gal 
dar per anksti vertinti jo veiklą, ypač prieštaringai atsiliepiama apie užsienio 
politiką, nors, kita vertus, jam teko priimti ypač sunkius ir atsakingus sprendi- 
mus. Bet, žvelgdami iš savo varpinės, vargu ar galėtume prisiminti asmeniškai 
draugiškiau Lietuvai nusiteikusį JAV prezidentą kaip G. W. Bushas. 


2008 metų rugsėjo 30 diena, Kaunas. Parskridome į auksu rudenėjan- 
tį Vilnių. Prezidentūroje - ramybė. Seimas dirba sulėtintu ritmu - vos vieną 
dvi dienas per savaitę. Tad vakare, nespėjęs atsipūsti namie, išvykau į Kauną. 
Čia restauruotas pastatas, kuriame posėdžiavo Seimas, buvo įsikūręs Lietuvos 
bankas, Finansų ministerija. O nuo šiol čia bus Lietuvos filharmonijos Kauno 
filialas. Pirmąjį koncertą surengė Petro Bingelio vadovaujamas choras, iš Pary- 
žiaus atskrido Mūza Rubackytė. Fantastiška akustika... Nė kiek nesigailiu, kad 
po nemigos nakties lėktuve atvažiavau pasiklausyti koncerto. Pastatas iš išorės 
toks pat, koks buvo prieškario metais, vidus taip pat puikiai restauruotas. Pa- 
sigedau tik virš kolonų žvilgsnį kausčiusio lotyniško užrašo: JUSTITIA EST 
FUNDAMENTUM REGNORUM. Kas rytą eidamas į „Aušros“ gimnaziją pa- 
keldavau į jį akis... 


2008 metų spalio 5 diena, sekmadienis, Vilnius-Klaipėda. Jau tradici- 


niai, aštuntieji, Maldos pusryčiai Prezidentūroje. Siais sunkiais laikais, kai vis 
smarkiau pasaulyje įsisiautėja finansų krizė (ačiū Dievui, Lietuvai ji dar smar- 

kiai nesmogė), ypač svarbu pasikalbėti apie dvasinį atsparumą, gebėjimą atsi- 
spirti pesimistinėms nuotaikoms. 

Po Maldos pusryčių pasveikinęs jaunųjų mokytojų sambūrį Filharmonijoje, 
išvykau į Klaipėdą. „Ambersail“ 14 žmonių įgula, pagerbdama Lietuvos tūks- 
tantmetį, išplaukė aplink pasaulį. Aplankys penkiuose žemynuose įsikūrusias 
lietuvių bendruomenes. Įgula išeivijai gabena mano laišką ir Lietuvos vėliavą. 
Išlydėti keliauninkų susirinko tūkstantinė minia. Palinkėjau gero vėjo, o stiprūs 
jo gūsiai nežadėjo lengvos kelionės. Stebėjome, kaip jachta, lydima virtinės 
laivelių, dangų raižant fejerverko šviesoms, šokinėdama per bangas tolsta nuo 
kranto. Namo „Ambersail“ ketina grįžti 2009-ųjų liepos 6-ąją, kai švęsime Lie- 
tuvos tūkstantmetį. 


2008 metų spalio 9 diena, Vilnius. Pasikviečiau premjerą Gediminą Kirkilą 
ir finansų ministrą Rimantą Šadžių. Daugiau kaip valandą kalbėjomės apie Lie- 
tuvos finansinę padėtį ir pasaulio finansų krizės mums keliamus pavojus. Kol 
kas užsienio bankų griūtis mūsų šaliai sunkiau neatsiliepė. 

"Tvirtai pareiškiau, kad reikia nedelsiant dar kartą persvarstyti 2009-ųjų biu- 
džetą ir sumažinti jo deficitą iki 3 procentų. Antraip pasinaudosiu veto teise 
ir tuomet Vyriausybė galės kas mėnesį išleisti ne daugiau kaip dvyliktąją dalį 
metinių išlaidų. Būtina perkratyti ministerijų siūlomas sąmatas ir rasti būdų 
apkarpyti jų prašomus asignavimus. Juk devynių mėnesių rodikliai rodo, kad 
šiemet į biudžetą jau surinkta 43 milijonais litų mažiau, nei planuota. Pats laikas 
susiveržti diržus. 


PASTABOS PARAŠTĖSE 


Tuo metu pasaulį jau ėmė krėsti bankų krizė. Lietuva jos pasekmių dar nebu- 
vo spėjusi smarkiai pajusti, bet netrukus ji turėjo smogti ir mums. Tai vienu 
balsu tvirtino finansų specialistai, kuriuos kviečiausi patarti, ko reikėtų skubiai 
imtis siekiant kiek įmanoma susilpninti pasaulinės krizės smūgį mūsų šaliai. Jų 
perspėtas ir reikalavau, kad Vyriausybė persvarstytų kitų metų biudžeto planą 
ir pamėgintų sumažinti deficitą. Deja, tai buvo Seimo rinkimų išvakarės, par- 
tijoms labiausiai rūpėjo jų reitingai ir apie jokias nepopuliarias priemones - 0 
socialinių išlaidų karpymas negali būti populiarus — nenorėjo girdėti ne tik 
valdančioji dauguma, bet ir opozicija. 

Po pietų susitikau su konstitucinės teisės ekspertų grupe. Aptarėme išeiviją 
kiršinančią dvigubos pilietybės problemą. Man tenka išklausyti ne tik priešingų 
nuomonių, bet išgirsti net ir kaltinimų, kad nieko nedarau šiuo klausimu. Pasi- 
tarimo dalyviai pareiškė, kad, laikydamiesi Konstitucijos, dvigubą pilietybę ga- 
lime įteisinti tik referendumo būdu. Tačiau tai labai svarbu pirmiausia išeivijai, 
o didelė dalis Lietuvos žmonių menkai domisi šiuo klausimu. Jei nuspręstume 
skelbti referendumą, pirmiausia reikėtų gerai pasirengti, apklausti gyventojus, 
ar jie eis balsuoti ir rems dvigubos pilietybės įteisinimą. Nesėkmės atveju tik 
galutinai užkirstume kelią laukiamam sprendimui, o tai būtų skaudus smūgis 
išeivijai ir padarytų žalos mūsų tautai. 


2008 metų spalio 10 diena, Vilnius. Poryt Seimo rinkimai. Įrašėme mano 
kreipimąsi į Lietuvos žmones. Raginau nepasiduoti nihilistinėms nuotaikoms 
ir ateiti balsuoti. 

Paskelbta, kad buvusiam Suomijos prezidentui Martti Ahtisaari suteikta 
Nobelio taikos premija. Pasveikinau laureatą. Pastarąjį sykį matėmės prieš porą 
metų Taline per Lennarto Meri laidotuves. 

Per pietus paskambinau Estijos prezidentui Toomui Hendrikui Ilvesui. Kal- 
bėjomės apie bendrą Baltijos šalių poziciją per kitą savaitę Briuselyje vyksiančią 
ES vadovų konferenciją. Vieningai pasisakysime dėl Rusijos veiksmų Gruzijos 
teritorijoje. Estai jau pareiškė, kad Maskva nesilaiko Prancūzijos prezidentui 
Nicolas Sarkozy duoto pažado iki šių metų spalio 10 dienos atitraukti savo ka- 
riuomenę ten, kur ji buvo dislokuota iki karo veiksmų pradžios rugpjūčio 8-ąją. 
Dabar Gruzijos teritorijoje tebėra 7 800 rusų kareivių. 


2008 metų spalio 13 diena, Vilnius. Vakar vykusių Seimo rinkimų rezul- 
tatai manęs nenustebino. Kaip ir prognozavau, pirmauja konservatoriai. Tačiau 
nuliūdino referendumas dėl Ignalinos atominės elektrinės darbo pratęsimo — 
nesurinktas reikiamas balsų skaičius. Perspėjau, kad taip gali atsitikti, bet parti- 
jos nenorėjo išgirsti, o dabar tik dar labiau susilpniname savo poziciją. Briuse- 
lyje galės baksnoti į mūsų balsavimo rezultatus ir sakyti: „Juk net jūsų žmonės 
neremia sumanymo pratęsti atominės elektrinės darbą po 2009-ųjų.“ 

Kalbėjau, kad nereikia jokių referendumų, tik turime kantriai aiškinti Euro- 
pos Komisijai, jog dėl pasikeitusių sąlygų be jokių naujų derybų su ES mums 
būtų leista eksploatuoti Ignalinos elektrinę iki 2012 metų pabaigos. Deja, po- 
litikieriai neišgirdo, nes manė, kad referendumas paskatins daugiau jų rėmėjų 
ateiti balsuoti. 

2008 metų spalio 15 diena, Briuselis. Dėliojamas partinių koalicijų pasjan- 
sas. Didesnė Seimo dalis jau išrinkta. Rinkimai dešiniosioms jėgoms buvo sėk- 
mingi. Gera žinia, kad išleidę milžiniškus pinigus (neaišku kieno) paksistai ir 
Viktoro Uspaskicho darbiečiai laimėjo palyginti nedaug vietų. Jeigu per antrąjį 
rinkimų turą rinkėjų nuotaikos smarkiai nepasikeis, konservatoriai su Arūno 
Valinsko suburta Tautos prisikėlimo partija galės sudaryti valdančiąją daugu- 
mą. Dar jiems reikės pasitelkti liberalus. Žinoma, koalicija bus marga. 

Popietę išskridau į Briuselį. Prieš ES vadovų vakarienę susitikau su Angela 
Merkel. Papasakojau apie tai, kokioje sunkioje padėtyje atsidurs Lietuva užda- 
rius Ignalinos atominę elektrinę. Rusija vis brangina dujas, nutraukė naftos tie- 
kimą „Družbos“ vamzdynu, o dar būsime priversti iš jos pirkti elektrą. Pasakiau, 
kad esu pasirengęs apie tai kalbėti per vakarienę. A. Merkel puikiai supranta 
mūsų padėtį, bet man patarė geriau nekelti atominės elektrinės darbo pratęsi- 
mo klausimo, nes Vadovų Taryba ir Europos Komisija tokį prašymą neabejo- 
tinai atmes. Esą nėra nė menkiausios vilties, kad mums tai būtų leista. Tą patį 
man pasakė ir ES pirmininkaujantis Nicolas Sarkozy. 

Vis dėlto per vakarienę paaiškinau, kad Lietuvai iki Ignalinos atominės elekt- 
rinės uždarymo nepakanka laiko net nutiesti mūsų energetinę priklausomybę 
nuo Rusijos galinčius sumažinti elektros kabelius į Švediją ir Lenkiją. O Maskva 
dar grasina mums nemalonumais už tai, kad palaikome Gruziją ir Ukrainą. Tie- 
siai pasakiau, kad pinigų elektrai iš Rusijos pirkti neturime, o ir atiduoti Lietuvai 
skirtos ES paramos lėšų jai nenorime. Mane stipriai parėmė A. Merkel, taip pat 
N. Sarkozy. Vokietijos kanclerė pareiškė, kad jos šalis „nepaliks Lietuvos likimo 
valiai atėjus žiemai, o Prancūzijos prezidentas su prancūzams būdingu tempe- 
ramentu patikino, kad kitą mėnesį Maskvoje kalbėdamasis apie ES ir Rusijos 
sutartį nenutylės ir Lietuvos problemų. 


2008 metų spalio 16 diena, Briuselis. Šiandien Europos Vadovų Taryba 
svarstė Rusijos agresijos prieš Gruziją pasekmes. Pirmasis paprašiau žodžio ir 
pareiškiau, kad Maskva privalo laikytis su prezidentu Nicolas Sarkozy sutartų 
6 sąlygų, kurios numato, kad rusų kariuomenė būtų atitraukta ten, kur ji buvo 
prieš rugpjūčio 8-ąją. Kol tai nevykdoma, ES negali pasirašyti bendradarbiavi- 
mo su Rusija sutarties. Mane parėmė Švedijos užsienio reikalų ministras Carlas 
Bildtas ir pasiūlė dar patobulinti rezoliuciją. Niekas tam neprieštaravo. 

Krito į akis Lenkijos delegacijos vidaus nesutarimai. Vyksta politinė kova 
tarp prezidento Lecho Kaczynskio ir ministro pirmininko Donaldo Tusko (o 
gal šią priešpriešą labiausiai provokuoja Lenkijos užsienio reikalų ministras 

Radoslawas Sikorskis). Prezidentas L. Kaczytskis ketino aštriai pasisakyti Gru- 
zijos klausimu, bet, matyt, sąmoningai R. Sikorskis jį sulaikė prie posėdžių salės 
durų, pasiūlė taurę vyno ir užgaišino. Jau pasibaigus debatams, L. Kaczynskis 
net sukaitęs prišoko prie manęs ir skundėsi, kad jam sutrukdė pasisakyti. Beje, 
lenkai į Briuselį atskrido dviem lėktuvais, bet, atrodo, grįžo vienu. 


2008 metų spalio 17 diena, Vilnius. Susitikau su ES komisare Dalia Gry- 
bauskaite. Jinai labai smarkiai kritikuoja premjerą Gediminą Kirkilą dėl Vyriau- 
sybės ekonominės politikos. Kalbėjomės apie 2009 metų biudžetą ir, žinoma, 
jos pačios politinę ateitį. Pasakiau jai, kad, mano nuomone, ji turėtų rimtai pa- 
svarstyti, ar nevertėtų kelti savo kandidatūros kitąmet įvyksiančiuose preziden- 
to rinkimuose. 


2008 metų spalio 21 diena, Šiauliai. Atvykau į Šiauliuose rengiamo 4-ojo 
moksleivių olimpinio festivalio atidarymą. Šis mano inicijuotas sąjūdis išsiplėtė 
PE mokyklas kaip nevaldomas gaisras — pernai jame dalyvavo apie 200 a 
Šiaulių areną. Puikis modernios architektūros sporto centras. 

Lankiausi ir kruopščiai restauruotoje Frenkelio viloje, kurioje dabar įrengtas 
„Aušros“ muziejus. Susitikau su miesto visuomenės atstovais, susipažinau su 
dar vaikystėje girdėtos garsios šiauliečių Venslauskų šeimos palikuone, oria 96 
metų ponia. Vien pažvelgus į ją justi, kad tai aristokratė iš prigimties. 

Muziejaus paveikslų galerijoje man parodė du Adamkavičių portretus. Gali- 
ma daryti prielaidą, kad tai mano proproseneliai. Juk tėvo giminė kilusi iš Šiau- 
lių. Čia ir Almos šaknys - ir ji gimusi Šiauliuose. 


2008 metų spalio 22 diena, Vilnius. Priėmiau į Vilnių atvykusį JAV ka- 
riuomenės Jungtinio štabų vadų komiteto pirmininką admirolą Michaelą 
G. Mulleną ir jį lydinčią delegaciją. Kalbėjomės apie Baltijos regiono saugumo 
problemas, santykius su Rusija, karines NATO operacijas Afganistane ir Irake. 
Pabrėžiau, kad vien Baltijos šalių oro erdvės patruliavimo misijos nepakanka 
regiono saugumui užtikrinti. Būtina, kad NATO konkrečiais kariniais planais 
sustiprintų mūsų gynybos garantijas. 

Nemaloniai susiklostė iš JAV atvykusio rabino Andrew Bakerio viešnagė 
Lietuvoje. Bendrauju su juo jau dešimtmetį, ir visuomet tai būdavo malonūs, 
nuoširdūs pokalbiai. Bet šį sykį padėtis kitokia. Neatslūgsta įtampa dėl, kaip 
įtariama, buvusių žydų kapinių teritorijoje Šnipiškėse iškilusio pastato. Nuo 

sovietų laikų ten stovi Sporto rūmai, bet skandalas kilo tik kai šalia esančiame 
sklype buvo pastatytas gyvenamasis namas. Aišku, kad aistras kursto kompen- 
sacijų už konfiskuotą žydų turtą problema, o čia dar konfliktas su Izraeliu dėl 
Yitzhako Arado bylos. Baigti ginčus su žydais turtiniais klausimais labai sunku, 
nes jie iš Lietuvos reikalauja kone dešimt kartų daugiau, nei siūlo mūsų Vy- 
riausybė. 

Aš į tai nesikišu, tai ministrų kabineto reikalas. Ketinau priimti A. Bakerį ir 
šį kartą, nors premjeras atsisakė su juo susitikti. Tačiau kai šiandien ryte man 
atnešė Vokietijos žiniasklaidos paskelbtą A. Bakerio straipsnį „Vilnius nevertas 
būti Europos kultūros sostine“, nurodžiau atšaukti susitikimą su šiuo rabinu. 
Viskam yra ribos. 


2008 metų spalio 26 diena, Vilnius. Vyksta Seimo rinkimų vienmandatėse 
apygardose antrasis turas. Svarbu, kad ateitų pakankamai rinkėjų ir visur būtų 
išrinkti parlamentarai. Lietuvai išeitų į naudą, jei po pirmojo turo pirmaujan- 
čios centro dešiniosios jėgos laimėtų tiek vietų Seime, kad galėtų sudaryti tvirtą 
valdančiąją daugumą. 

22 valanda. Skelbiami pirminiai rinkimų rezultatai. Pagal laimėtų vietų Sei- 
me skaičių aiškiai pirmauja konservatoriai, antri — socialdemokratai. Nedaug 
nuo jų atsilieka Arūno Valinsko partija. Tikriausiai centro dešinės koalicija tu- 
rės daugumą ir Andrius Kubilius sudarys Vyriausybę. 


2008 metų spalio 27 diena, Vilnius. Pakviečiau 17 valandą į Turniškes atva- 
žiuoti Andrių Kubilių. Jis atvyko su ką tik pasirašytu keturių partijų - Tėvynės 
sąjungos-Lietuvos krikščionių demokratų, Tautos prisikėlimo, Liberalų sąjū- 
džio bei Liberalų ir centro sąjungos - susitarimu sudaryti valdančiąją koaliciją. 
Aptarėme būsimosios Vyriausybės prioritetus. Apie ministrų kandidatūras dar 
nekalbėjome. 


2008 metų spalio 28 diena, Vilnius. 10 valandą Prezidentūroje oficialiai 
priėmiau Andrių Kubilių ir pasiūliau sudaryti naują Vyriausybę. Sutarėme, kad 
ji turi būti tokia, kad pajėgtų dirbti ir po kitais metais įvyksiančių prezidento 
rinkimų, nors artimiausiu metu ir laukia nelengvi išbandymai. 


2008 metų spalio 29 diena, Vilnius. Prezidentūroje lankėsi Lietuvos amba- 


sadorius Tbilisyje Mečys Laurinkus. Patvirtino, kad Rusijos kariai nesitraukia 
iš Gruzijos. Žinome, kad lapkričio 6 dieną Briuselyje vyksiančiame Europos 

Vadovų Tarybos posėdyje Prancūzija siūlys švelninti reikalavimus rusams iš- 
vesti kariuomenę iš Gruzijos - nekelti tokios sąlygos prieš pradedant derybas 
su Rusija dėl bendradarbiavimo sutarties. Todėl Lietuva klaus, kas pasikeitė, 
kad reikėtų taip nuolaidžiauti Maskvai. 

Šiandien sėkmingai Seimo rinkimuose pasirodžiusios naujos partijos, pava- 
dintos Tautos prisikėlimo vardu, kūrėjas ir lyderis Arūnas Valinskas paprašė pri- 
vataus priėmimo Turniškėse. Aš vengiu kištis į valdančiosios koalicijos derybas 
dėl postų, tad iš anksto nutariau nekalbėti šia tema. Per pokalbį aptarėme bū- 
simos Vyriausybės darbus, reformas, kurių reikės imtis Seimui. Jokių prašymų 
paremti kurį nors jo partijos žmogų, net ir konkrečių pavardžių iš A. Valinsko 
neišgirdau. Tik atsisveikindamas jis pasakė, kad yra sutarta jo kandidatūrą kelti į 
Seimo pirmininko postą. Pamaniau, kad tai buvo būsimojo parlamento vadovo 
mandagumo vizitas. Tačiau po poros valandų žiūrėdamas „Panoramos“ laidą 
išgirdau, kad jokio susitarimo, kas bus Seimo pirmininkas, koalicijos partijos 
dar nesudarė. Taip ir nesupratau, koks buvo A. Valinsko apsilankymo tikslas. 
Pasakyti, kad jis jau Seimo pirmininkas, nors dar taip nėra? 


2008 metų spalio 30 diena, Vilnius. Vakar Vilniuje pasirašyta sutartis su 
JAV, pagal kurią Lietuvos piliečiai nuo šių metų lapkričio 17 dienos jau galės 
vykti į šią šalį be vizų. Šiandien iš Vašingtono atskrido JAV teritorinio saugumo 
sekretorius Michaelas Chertoffas. Su šiuo pareigūnu, kurio departamentą pre- 
zidentas George'as W. Bushas įkūrė stiprindamas kovą su terorizmu, jau buvau 
susitikęs prieš porą metų. M. Chertoffo vizitu JAV nori parodyti, kad visiškai 
pasitiki Lietuva. 

Vakare sužinojome, kad Rumunijos prezidentas Traianas Basescu atideda 
valstybinį vizitą į Lietuvą iki kitų metų pavasario. Vienintelis nemalonus daly- 
kas, kad jau išsiuntinėjome kvietimus į vakarienę 100 svečių. Dabar nėra kitos 
išeities, kaip skambinti šiems žmonėms telefonu ir atsiprašyti, kad atšaukiame 
renginį. 

Tačiau didesnį susirūpinimą man kelia kitas reikalas. Užsienio reikalų mi- 
nisterijos sekretorius Žygimantas Pavilionis elektroniniu paštu atsiuntė mūsų 
ambasadoriaus Didžiojoje Britanijoje Vygaudo Ušacko pro memoria, kurioje 
smarkiai pliekiama Lietuvos užsienio politika Rusijos atžvilgiu. Susidaro įspū- 
dis, kad tą tekstą rašė rusofilas, pasirengęs nuolat lankstytis Maskvai. Blogiausia, 
kad V. Ušackas minimas kaip pagrindinis kandidatas į užsienio reikalų ministro 
postą. Jei pasitvirtins, kad jis tikrai yra mano skaitytos pro memoria autorius, 
nemanau, jog toks asmuo tinkamas vadovauti mūsų diplomatijos tarnybai. 

2008 metų spalio 31 diena, Vilnius. Miestas apmiręs. Daug žmonių, pasi- 
naudoję ilguoju savaitgaliu, jau išsivažinėjo po Lietuvą lankyti artimųjų kapų. 
Šiandien po pietų atskrenda Gruzijos prezidentas Michailas Saakašvilis. 


2008 metų lapkričio 3 diena, Vilnius. Praėjo ilgasis savaitgalis, o užvakar 
visą dieną bendravau su Gruzijos prezidentu Michailu Saakašviliu. Kitas dienas 
ramiai praleidome namie. 


2008 metų lapkričio 4 diena, Vilnius. Visą dieną netyla telefonai - sveikini- 
mų lavina vakar buvusio 82-ojo gimtadienio proga. Nors prašėme, kad sveikin- 
tojai neneštų dovanų ir gėlių puokščių, bet ar kas klauso? Tiesa, negali sakyti, 
kad nemalonu, kai visa Prezidentūra kvepia gėlėmis. Bendravau ne vien su sve- 
čiais. Pietavau su patarėjais, kitais įstaigos darbuotojais. 

Tačiau ne gimtadienis buvo svarbiausias dienos rūpestis. Atidžiai stebime, 
kaip partijos dalijasi kėdes Vyriausybėje. Reikės susitikti su būsimuoju premje- 
ru Andriumi Kubiliumi ir aptarti esminį klausimą: kokie kriterijai bus svarbiausi 
parenkant ministrus - moralinės savybės ir kompetencija ar partiškumas. Dabar 
spaudos minimi kandidatai nuteikia ne itin optimistiškai, išskyrus 3-4 asmenis. 


2008 metų lapkričio 5 diena, Vilnius. Susitikau su Andriumi Kubiliumi. 
Patikinau jį turįs tik vieną norą: kad jo sudarytas ministrų kabinetas būtų per- 
silaužimo Vyriausybė, o tam būtinas visuomenės pasitikėjimas. Deja, keli jo 
kandidatai į ministrus slegiami praeities šešėlių, yra net teistų. "Tai griautų Vy- 
riausybės autoritetą dar nė nepradėjus jai dirbti. 

Pokalbis buvo labai atviras ir nuoširdus. Paaiškėjo, kad nemažai spaudos 
minimų kandidatų į ministrus tėra žurnalistų spėlionės ar prielaidos. Paminė- 
jau kelias itin svarbias ministerijas, kurių vadovų kandidatūroms skirsiu ypač 
daug dėmesio. Dėl kai kurių ministrų kandidatūrų - viskas aišku. Antai krašto 
apsaugos ministre bus Rasa Juknevičienė ir jau jokių diskusijų koalicijoje dėl 
jos nevyks. Tačiau dėl Užsienio reikalų ministerijos dar nieko nenuspręsta. Mi- 
nimi keli kandidatai, tarp jų - net ir Vytautas Landsbergis. O Artūras Zuokas 
visai koalicijai yra rakštis. Nieko nenutarta, ką su juo daryti. Kyla jo teistumo 
klausimas. 

Man itin rūpi aplinkos ministro kandidatūra. A. Kubilius neatmetė galimy- 
bės šį postą patikėti Rūtai Baškytei. Kiek nustebino, kad kultūros ministru bus 
siūlomas Remigijus Vilkaitis. Paprašiau A. Kubiliaus prieš skelbiant ministrų 
kandidatūras susitikti sa manimi ir aptarti sprendimus. Tuomet išvengsime 

tokių spaudos antraščių, kaip antai „Prezidentas ir premjeras nesutaria“ arba 
„Prasidėjo kova tarp prezidento ir premjero“. 


2008 metų lapkričio 7 diena, Briuselis. Prancūzijos iniciatyva skubiai su- 
šauktas Europos Vadovų Tarybos posėdis pasaulinei finansų krizei aptarti, nes 
reikia parengti ES poziciją šį mėnesį vyksiančiose derybose Vašingtone su JAV. 
Tačiau Lietuvai rūpi ir kitas klausimas - ES ir Rusijos sutartis. Deja, per ketu- 
rias valandas trukusias diskusijas nė vienas kalbėtojas apie tai nė neužsiminė. 
Mūsų žiniomis, didžiosios valstybės nutarusios atnaujinti po Rusijos agresijos 
prieš Gruziją sustabdytas derybas, nors rugsėjo 1-ąją Vadovų Taryba vienbal- 
siai nutarė, kad Maskva pirmiausia turi įvykdyti su Prancūzijos prezidentu Ni- 
colas Sarkozy sutartą 6 sąlygų susitarimą dėl rusų kariuomenės išvedimo ir tik 
tuomet derėtis dėl sutarties. 

Mano eilė pasisakyti atėjo, kai jau buvo kalbėję apie 20 valstybių vadovų. 
Buvau pasirengęs apibūdinti Lietuvos finansinę padėtį ir išsakyti, ką, mūsų 
nuomone, reikėtų aptarti Vašingtone. Tačiau matydamas, kad Briuselis rengiasi 
atnaujinti derybas su Maskva, nusprendžiau kelti ir kitą klausimą: kas pasikei- 
tė, jog ES atsisako savo ankstesnio nutarimo ir nelaukdama, kol Rusija išves 
kariuomenę, ketina derėtis? Raginau laikytis ankstesnės pozicijos ir reikalauti, 
kad būtų vykdomas N. Sarkozy Maskvoje sutartas planas. 

Mane parėmė tik Lenkijos prezidentas Lechas Kaczynskis. Reagavo ir pats 
N. Sarkozy. Jis pareiškė, kad padaryta pažanga, Rusija daugmaž įvykdė savo įsi- 
pareigojimus, todėl delsti pradėti derybas būtų neprotinga. Esą ES užsienio rei- 
kalų ministrai lapkričio 10 dieną tuo klausimu priims ir oficialų nutarimą. 

Toliau ginčytis nemačiau prasmės, nes jautėsi, kad kitos valstybės, išskyrus 
Lenkiją, manęs neremia. Mūsų užsienio reikalų ministras dar pareikš Lietuvos 
poziciją ir per posėdį lapkričio 10-ąją. 


2008 metų lapkričio 9 diena, sekmadienis, Vilnius. Į Turniškes atvyko 
Dalia Grybauskaitė. Kalbėjomės apie tris valandas. Aptarėme finansinę padėtį, 
kuri, D. Grybauskaitės nuomone, labai prasta. Ji tvirtino, kad Vyriausybė nieko 
nedaro artėjančiai krizei švelninti. Nėra jokio priemonių plano. Užuot pasinau- 
dojusi ankstesniu gerovės laikotarpiu, kai buvo galima sukaupti lėšų, kurios leis- 
tų lengviau pergyventi sunkmetį, Vyriausybė tik išlaidavo. Parengtas 2009 metų 
biudžeto planas - visiškai nerealus, todėl teks imtis drastiškų priemonių ir dėl to 
labiausiai nukentės socialiai pažeidžiami žmonės, pavyzdžiui, pensininkai. 
Nemažai kalbėjomės apie naują Vyriausybę, profesionalumo kriterijaus 

svarbą parenkant ministrus. Kalba nukrypo ir į prezidento rinkimus. D. Gry- 
bauskaitė papasakojo, kad konservatoriai siūlė jai pagalbą per rinkimų kampa- 
niją, bet jinai esą jiems dar nieko neatsakiusi. Tačiau man užsiminus, kad Vy- 
gaudas Ušackas, nors ir būdamas ambasadorius, jau seniai taikosi į prezidento 
postą, D. Grybauskaitė įsiaudrinusi pasakė, jog tuomet ji kels savo kandidatūrą 
jau vien tam, kad sustabdytų šį asmenį. 


2008 metų lapkričio 11 diena, Varšuva. Lenkija švenčia atkurtos nepri- 
klausomybės 90-ąsias metines. Atskridome į Varšuvą 10 ryto. Lapkričio mėnesiui 
neįprastai saulėta, šilta diena. Kariuomenės paradas truko dvi valandas. Sėdėda- 
mas šalia Vokietijos kanclerės Angelos Merkel, pasikalbėjau ir apie ES politiką. 
Vakarykščiame bendrijos užsienio reikalų ministrų pasitarime, kaip ir buvo ga- 
lima laukti, nutarta atnaujinti derybas su Rusija dėl bendradarbiavimo sutarties. 
Lietuva nepakeitė nuomonės, kad dar nereikėtų to daryti, bet sprendimo neblo- 
kavo, juolab ir vieningas visų 27 šalių pritarimas šiuo atveju nebuvo būtinas. 

Po parado grįžau į Lietuvos ambasadą. Ten lenkų inteligentijos ir lietuvių 
bendruomenės atstovams buvo pristatyta knyga „Alma i Valdas. Nasz los Lit- 
wa“. Tai mano atsiminimų „Likimo vardas - Lietuva“, „Be nutylėjimų“ ir knygos 
„Alma“ vertimas į lenkų kalbą. 

Maloniai nustebino baigęs kadenciją Lenkijos prezidentas Aleksanderis 
Kwašniewskis, pasakęs bičiulišką, subtilaus humoro kupiną kalbą. Gal išgirdau 
net per daug komplimentų. 


2008 metų lapkričio 14 diena, Baku. Baku įvyko ketvirtasis energetinio 
saugumo forumas. Pirmą kartą susitikome Krokuvoje, vėliau — Vilniuje (tuo- 
met JAV viceprezidentas Dickas Cheney pasakė garsiąją kalbą), trečiasis susiti- 
kimas buvo surengtas Kijeve, o dabar - Baku. 

Privačiai kalbėdamasis su prezidentu Ilhamu Alijevu išgirdau jo patikini- 
mus, kad jis tvirtai apsisprendęs dalyvauti įgyvendinant Vidurio Aziją ir Euro- 
pą sujungsiančio „Nabucco“ dujotiekio projektą. Aišku, tokiam grandioziniam 
sumanymui prireiks ne vienų metų. 

Konferencija baigėsi vakariene pasakiška prabanga tviskančioje I. Alijevo va- 
saros rezidencijoje. Vakarojome tik šešiese — Azerbaidžano, Turkijos, Ukrainos 
ir Lietuvos prezidentai, Estijos ministras pirmininkas ir JAV energetikos sekreto- 
rius. Nebuvo jokių kalbų apie politinius reikalus - tik malonus privatus bendra- 
vimas. Neįsivaizduojama valgių gausa. Tiek patiekalų neįmanoma net paragauti. 
Gal ir nusižengiau protokolui, bet pusės patiekalų mandagiai atsisakiau. 

2008 metų lapkričio 17 diena, Vilnius. Susidariusi naujoji valdančioji ko- 
alicija tebeformuoja Vyriausybę. Spauda skelbia būtus ir nebūtus dalykus. Lai- 
kausi nuošaliai. Tačiau dėl dviejų galimų kandidatų į ministrus pasakiau prem- 
jeru skiriamam Andriui Kubiliui, kad šių asmenų man neteiktų, nes vis viena jų 
netvirtinsiu dėl kompetencijos stokos. Girdėjau, kad net ir patys konservatoriai 
nesutaria dėl kandidatų į Vyriausybės narius. 


2008 metų lapkričio 18 diena, Ryga. Prieš savaitę Lenkija šventė savo ne- 
priklausomybės 90-metį, dabar tokį pat jubiliejų mini Latvija. Atskridus į Rygą, 
iškart justi šventės dvasia - labai šalta, bet gatvėse gausu žmonių, ypač jaunimo. 

Į iškilmes atvyko trys prezidentai: mes su Alma, Lechas Kaczynskis su žmona 
bei Toomas Hendrikas Ilvesas. Dalyvavome koncerte Operos teatre, priėmime 
Nacionaliniame muziejuje. Prieš priėmimą jau vėlų vakarą teko sakyti kalbą prie 
Laisvės paminklo susirinkusiems dešimčiai tūkstančių žmonių. Įpareigojimas 
būtų vien malonus, bet buvo labai šalta ir aš spėjau sušalti kone į ledo gabalą. 


2008 lapkričio 23 diena, Vilnius. Šis lapkritis - 90-mečių mėnuo. Šiandien 
Lietuvos kariuomenės jubiliejus. Jos įkūrimo įsakymą, beje, pasirašė mano 
krikšto tėvas pirmosios Vyriausybės vadovas Augustinas Voldemaras. Mūsų 
giminė turėjo nemažai sąsajų su kariuomene: mano tėvas Ignas Adamkavičius 
buvo pirmasis Lietuvos karo aviacijos viršininkas, dėdė, divizijos generolas 
Edvardas Adamkavičius - Kauno apygardos vadas. 

Pirmiausia ryte neviešai, savo darbo kabinete, apdovanojau Afganistane tar- 
naujančius specialiosios paskirties dalinio karius. Per kitą apdovanojimų cere- 
moniją buvo pagerbti kariai, pokario partizanai. 

Vidurdienį, siaučiant ankstyvos žiemos pūgai, įvyko didžiausias per atkurtos 
nepriklausomybės metus karinis paradas. 

Vakare pasiekė žinia, kad į Gruzijoje viešinčio Lenkijos prezidento Lecho 
Kaczynskio ir kartu su juo važiavusio prezidento Michailo Saakašvilio automo- 
bilių kortežą prie sienos su Pietų Osetija pasipylė šūviai. Per apšaudymą niekas 
nenukentėjo. 


2008 metų lapkričio 25 diena, Vilnius-Talinas. Seimui pristačiau tvirtinti 
skiriamo ministru pirmininku Andriaus Kubiliaus kandidatūrą. Pasakęs kalbą, 
išvažiavau tiesiai į oro uostą ir išskridau į Taliną, kur įvyko tradicinis trijų Balti- 
jos šalių prezidentų susitikimas. Nors susitinkame reguliariai, vienybės ir glau- 
desnio bendradarbiavimo vis viena stinga. Man atrodo, kad pernelyg dažnai 

šalys gina tik savo interesus ir mažai kreipia dėmesio į bendresnius tikslus, todėl 
mums sunkiai sekasi kalbėti vienu balsu. Tačiau šįkart svarstant energetikos 
klausimus nuomonių skirtumų nebuvo. Sutarėme laikytis bendros pozicijos, 
kad rusų dujų vamzdyno Baltijos jūros dugnu projektas mums nepriimtinas. 
Dar pamėginsime pritraukti Švediją. 

Kalbėjomės ir apie visą pasaulį užgriuvusius ekonominius sunkumus, jų po- 
veikį mūsų šalims. Be to, nemažai laiko skyrėme padėčiai Gruzijoje. 


2008 metų lapkričio 27 diena, Vilnius. Susitikau su paskirtuoju premjeru 
Andriumi Kubiliumi ir išsakiau jam savo abejones dėl Arūno Valinsko parti- 
jos siūlomos aplinkos ministro kandidatūros. Nemažai prieštaringų atsiliepimų 
apie šį asmenį spaudoje. A. Kubilius žadėjo susitikti su gamtosaugininkų atsto- 
vais ir išklausyti jų nuomonę. Esą ir jam siūlomas kandidatas kelia tik rūpesčių. 

Popietę priėmiau ambasadorių Vygaudą Ušacką. Atvirai ir nuoširdžiai pa- 
sikalbėjome, išsiaiškinome kai kuriuos jo teiginius žiniasklaidoje, tikrus ar tik 
tariamus jo pareiškimus. Likau patenkintas šiuo susitikimu. V. Ušacko požiūris 
į Lietuvos užsienio politiką išsklaidė mano ankstesnes abejones. 

Vėliau paskambinau Daliai Grybauskaitei į Briuselį ir prašiau pranešti, ką turi- 
me daryti, kad gautume savo dalį iš ES energetikai skiriamų 5,3 milijardo eurų. 

Septintą vakaro į Turniškes atvyko A. Valinskas. Kalbėjomės apie jo siūlomą 
kandidatą į aplinkos ministrus. Išsakiau savo poziciją, bet A. Valinskas atkakliai 
įrodinėjo to asmens privalumus. Atsisveikindamas pasakiau, kad jis mano nuo- 
monės nepakeitė, ir išreiškiau viltį, jog valdančioji koalicija sugebės susitarti dėl 
visiems priimtino nepriekaištingos reputacijos kandidato į aplinkos ministrus. 


2008 metų gruodžio 2 diena, Vilnius. Arūnas Valinskas atkakliai siūlo skirti 
aplinkos ministru Arūną Burkšą, nepaisydamas, kad pasakiau „ne“, nes šis kan- 
didatas nepriimtinas nei premjerui Andriui Kubiliui, nei gamtosaugininkams, 
nei man. Esu apsisprendęs Seimui pristatyti Vyriausybę be aplinkos ministro 
ir laikinai patikėti eiti šias pareigas kuriam nors kompetentingam asmeniui. 
Sunku suprasti A. Valinską - nekreipdamas dėmesio į nepalankią visuomenės 
nuomonę, mėgina žūtbūt prastumti savo draugą, kurio ankstesnė veikla priešta- 
rauja aplinkosaugos principams. Aš jau aiškiai pasakiau, kad nekeisiu savo prin- 
cipinės nuostatos — A. Burkšas ministru netaps. Antraip tai būtų labai prasta 
Vyriausybės darbo pradžia. 

Iš Čikagos atėjo žinia, kad lapkričio 29 dieną mirė Bronius Siliūnas. Lie- 
tuviškos veiklos veteranai krinta kaip lapai vienas po kito. Man pasitraukus iš 

„Margučio“ radijo, jis ilgus metus rūpinosi, kad radijo bangomis nesiliautų po 
JAV sklidęs lietuviškas žodis. 


2008 metų gruodžio 3 diena, Vilnius. Dar sustiprėjo politinė įtampa dėl 
aplinkos ministro kandidatūros. Man nesutikus, kad šios pareigos būtų patikė- 
tos ponui A. Burkšui, nuo pat ryto Seime Andrius Kubilius ir Arūnas Valinskas 
derina pozicijas. Vidurdienį kalbėjausi su A. Valinsku ir jis pažadėjo, kad bus 
pasiūlytas kitas kandidatas. 

15 valanda. A. Kubilius atvyko su visų Vyriausybės narių sąrašu. Prie aplin- 
kos ministro - Gedimino Kazlausko pavardė. Su juo šiandien susitikau. Staty- 
bininkas. Per pokalbį pareiškiau, kad aplinkos ministrui būtinas gamtosaugos 
išmanymas, šio darbo patirtis, o ministerijai pirmiausia reikės sustabdyti nele- 
galias statybas ir neleisti savivaldybėms, pažeidžiant įstatymus, išdavinėti leidi- 
mus statyti saugotinose teritorijose. Jis garantavo, kad susidoros su šiuo darbu. 

A. Kubiliui išsakiau abejonių dėl kelių ministrų kandidatūrų. Jis prisiėmė 
visišką atsakomybę už Vyriausybę. Tuomet pasirašiau dekretą. Rytoj Seime bus 
pristatyta Vyriausybės programa. 

Jei tai priklausytų tik nuo mano valios, keturių šio ministrų kabineto narių 


Vyriausybės sudarymo rūpesčiai. Pokalbis su paskirtuoju premjeru Andriumi Kubiliumi. 


475 


nebūčiau skyręs. Buvo galima pasidairyti pajėgesnių kandidatų. Tiesa, tris siū- 
lomas kandidatūras „išbrokavau“. Bet ne visi, perėję ir mano atranką, mane ten- 
kina. Ypač kelia nerimą kultūros sritis. Ten tiek problemų - ministrui neužtenka 
būti geru žmogumi. 

Gal man bus priekaištaujama, kad nusileidau valdančiajai koalicijai ir neiš- 
reikalavau, kad būtų sudarytas profesionalesnis ministrų kabinetas, bet tokiu 
metu, kai pasaulyje įsisiautėja finansų krizė, negalėjau delsti ir savo reikalavi- 
mais destabilizuoti politinę padėtį. Teko nusileisti. Nors ir skaudama širdimi... 


2008 metų gruodžio 5 diena, penktadienis, Vilnius. Pasipylusi ištisa 
straipsnių serija rodo, kad vėl pradėta kampanija, kuria siekiama paralyžiuoti 
Valstybės saugumo departamento darbą. Plėšosi tie patys „veikėjai“. Susitikęs 
su VSD generaliniu direktoriumi Povilu Malakausku ir išgirdęs naujų faktų, nu- 
tariau nelaukti, kol padėtis taps visai nekontroliuojama. Sekmadienį pasikviesiu 
į namus žiniasklaidos atstovų ir VSD vadovą. Mėginsime suvokti, kas darosi. 

Taip pat ketinu privačiai susitikti su Vytautu Landsbergiu, Andriumi Ku- 
biliumi ir Povilu Malakausku. Tegul jie pamėgina išsiaiškinti padėtį. Juk jeigu 
viena žmonių grupė sistemingai puola VSD ir kiršina visuomenę, aišku, kad tai 
organizuota veikla. Kyla klausimas, ar čia nėra įsipainiojusios užsienio specia- 
liosios tarnybos? 

Šiandien į VSD griovimo akciją įsitraukė ir laikraštis „Respublika“, išspaus- 
dinęs sveiku protu nesuvokiamą fantaziją, kuria didžiausiais tautos priešais 
skelbiama šios institucijos vadovybė. 


2008 metų gruodžio 9 diena, Vilnius. Lietuva jau turi naują - penkiolik- 
tąją — Vyriausybę. Viliuosi, kad ji sugebės atremti finansų krizę, nors valstybės 
biudžetas tuščias — tarnautojams ėmė vėluoti atlyginimai. 

Vakare Seime po ministrų kabineto priesaikos pakviečiau pasikalbėti parla- 
mento pirmininką Arūną Valinską, premjerą Andrių Kubilių, Seimo Nacionali- 
nio saugumo ir gynybos komiteto vadovą Arvydą Anušauską ir VSD generalinį 
direktorių Povilą Malakauską. Kalbėjomės apie vienos asmenų grupės vykdo- 
mą saugumo institucijos puolimo kampaniją. Pasakiau, kad ne tik griaunamas 
VSD autoritetas, bet gal mėginama ir pridengti kai kuriuos nešvarius darbelius 
ar siekiama daryti įtaką šiai įstaigai. Stengiamasi įpainioti į šį nešvarų žaidimą ir 
Seimo Nacionalinio saugumo ir gynybos komitetą. 

Šiandien vienos dienos vizito atskrido Ukrainos prezidentas Viktoras Juš- 
čenka. Pasirašėme strateginės partnerystės įgyvendinimo sutartį. 

Lietuvos delegacija Europos Vadovų Tarybos konferencijoje. Briuselis, 2008 m. gruodžio 12 d. 


2008 metų gruodžio 12 diena, Briuselis. Paskutinis šiemet Europos Va- 
dovų Tarybos posėdis. Trys temos: energetika, Lisabonos sutarties įgyvendi- 
nimas ir ekonominė krizė. Mums aktualiausia energetika. Europos Komisija, 
atsižvelgdama į Lietuvos padėtį uždarius Ignalinos atominę elektrinę, mūsų re- 
gionui skyrė 5 milijardus eurų. Lenkija irgi susidūrė su didelėmis energetikos 
problemomis, nes, mažindami anglies dvideginio išskyrimą, turi riboti anglių 
naudojimą kurui ir siekė iš Briuselio gauti daugiau pinigų. Teko nemažai pako- 
voti, kad išsaugotume mums numatytą finansinę ES paramą, bet... Mes laimė- 
jome. Tikiuosi, dėl to santykiai su Lenkija nepablogės. 


2008 metų gruodžio 14 diena, Vilnius. Metų pabaiga pažymėta netektimis. 
Mirė poetas Sigitas Geda, prieštaringa asmenybė rašytojas Vytautas Petkevi- 
čius. Šiandien atėjo liūdna žinia iš JAV: mirė mano patarėja Vaiva Vėbraitė. 


2008 metų gruodžio 19 diena, Vilnius. Priėmiau Seimo pirmininką Arūną 
Valinską. Aptarėme didžiulį įstatymų srautą, kurį reikės priimti dar iki Naujų- 
jų metų. Be to, A. Valinskas papasakojo ir apie pokalbius Rygoje su Latvijos 
prezidentu, parlamento ir vyriausybės vadovais. Palyginti su kaimynine šalimi, 
padėtis Lietuvoje dar labai nebloga. 

2008 metų gruodžio 20 diena, šeštadienis, Vilnius. Kalėdų eglučių die- 
na: nuo 10 iki 19 valandos bendravome su vaikais. Iš pradžių Baltojoje salėje 
svečiavosi Almos globojamų mokyklų auklėtiniai, vėliau apsaugos darbuotojų 
ir Lietuvių namų (juose gyvena Sibiro tremtinių palikuonys) vaikai, galiausiai 
prie eglutės susirinko Prezidentūros darbuotojų atžalos. 

O iš ryto perskaičiau bjaurių išpuolių spaudoje. Esu tiesiog prievartauja- 
mas nepasirašyti kitų metų biudžeto, kuriuo labai nepatenkinti žiniasklaidos 
magnatai. 


2008 metų gruodžio 22 diena, Vilnius. Pakviečiau premjerą Andrių Ku- 
bilių, kultūros ministrą Remigijų Vilkaitį, finansų ministrą Algirdą Šemetą ir 
įstaigos „Vilnius - Europos kultūros sostinė 2009“ vadovę Eloną Bajorūnienę. 
Dar birželio mėnesį įspėjau ankstesnę Vyriausybę, kad artėja 2009 metai, kai 
Vilnius taps Europos kultūros sostine, bet tuometis ministras pirmininkas Ge- 
diminas Kirkilas ir kultūros ministras Jonas Jučas garantavo, kad viskas vyksta 
gerai. Šiandien esame jau prie 2009-ųjų slenksčio, o Seime vis dar ginčijamasi 
dėl Europos kultūros sostinės renginių finansavimo. Gresia, kad apsijuoksime 
pasaulio akyse. A. Kubilius pažadėjo, kad Vyriausybė skirs pinigų Kultūros sos- 
tinės programai, o Kultūros ministerija prižiūrės, jog viskas vyktų sklandžiai. 

"Tuo tarpu Seimas priiminėja 2009 metų biudžetą. Posėdžiai užtrunka iki 
4-5 valandos ryto, salėje lieka vos 20-30 parlamentarų. Vis dėlto šiandien Sei- 
mas valdančiosios koalicijos balsais biudžetą priėmė. Dabar jau man teks spręs- 
ti, ar pasirašyti. 


2009 metų gruodžio 23 diena, Vilnius. Pakviečiau į Prezidentūrą grupę 
finansų ekspertų aptarti Seimo priimto 2009 metų biudžeto. Nuomonės išsi- 
skyrė. Vieni kategoriškai tvirtino, kad biudžetą reikia vetuoti, kiti, priešingai, 
aiškino, kad, padarius vieną kitą pataisą, būtina jį patvirtinti. 

Teks atidžiai įvertinti galimą biudžeto poveikį šalies ūkiui ir piliečių gyveni- 
mui, ar jis neprieštarauja Konstitucijai. Prezidentūra atakuojama elektroniniais 
laiškais, opozicijos vadai ragina vetuoti biudžetą. 


2008 metų gruodžio 24 diena, Kūčios, Vilnius. Iš ryto Šv. Jonų bažnyčioje 
atsisveikinome su Vaiva Vėbraite. Jos kūnas vakar vakare atskraidintas iš JAV. 
Palaidota Antakalnio kapinėse. 

Naktį pasnigo. Kalėdinė baltuma. 

2008 metų gruodžio 28 diena, sekmadienis, Vilnius. Štai ir prabėgo Ka- 
lėdos. Kelias dienas ramiai praleidome namie, daugiausia skaitydami. Tik man 
tekęs skaitymas ne pats maloniausias - kitų metų biudžetas. Aišku viena: kad 
ir kokį sprendimą priimsiu — pasirašysiu ar vetuosiu, vis viena bus blogai. Teks 
rinktis mažesnę blogybę. Porą valandų tariausi su štabu. Jei pasirašysiu, kyla 
abejonių, ar nepatvirtinsiu Konstitucijos neatitinkančių teisės aktų, jei vetuo- 
siu - ar nesukelsiu chaoso valstybėje ir taip labai nelengvu metu. Nutarėme, kad 
keletą įstatymų vetuosiu, dar kelis Seimui siūlysiu taisyti. Ieškojome sprendi- 
mų, kurie būtų mažiausiai skausmingi žmonėms ir nepavojingi valstybei. 


2008 metų gruodžio 29 diena, Vilnius. Didžiulis žiniasklaidos spaudimas, 
kad nepasirašyčiau kitų metų biudžeto. Peržiūrėjau mūsų vakar parengtus siū- 
lymus. Ne viskas mane tenkina. Dar kartą aptariau, ką reikėtų vetuoti ir kokios 
bus įstatymų pasekmės valstybei, verslui, žmonėms. Nurodžiau perrašyti mano 
laišką Seimui ir įrašyti, kad, jei dabar gyventume ne krizės sąlygomis, tokį biu- 
džetą vetuočiau. 

Žinoma, rytoj ant mano galvos visais žaibais pratrūks spauda, jau šiandien 
vienas laikraštis man paskelbė „istorinį nuosprendį“, jei mano sprendimas bus 
ne toks, koks atitinka jų interesus. Bet pasirašiau biudžetą su išlygomis, pasvėręs 
visas tokio žingsnio galimas pasekmes, vadovaudamasis tik valstybės ir žmonių 
interesais. Vetavau du įstatymus ir dar laiške Seimui ir Vyriausybei nurodžiau, 
ką reikėtų taisyti pasirašytuose teisės aktuose. 

Apie pusę keturių vakaro mane supažindino su spaudos konferencijoje 
ministro pirmininko Andriaus Kubiliaus padarytu pareiškimu, kad, jeigu ve- 
tuosiu bent vieną Seimo priimtą įstatymą, tai reikš, jog ir visas biudžetas ne- 
priimtas. Nedelsdamas paskambinau premjerui ir išsakiau apgailestavimą, kad 
jis daro pareiškimus nepasitaręs. Pranešiau, kad vetavau du įstatymus ir apie 
tai jį pats asmeniškai informuoju, nenorėdamas, jog viską pirmiau sužinotų iš 
žiniasklaidos. Be to, paaiškinau, kad kai ką siūlau taisyti ir mano pasirašytuose 
įstatymuose. 

Išklausęs A. Kubilius pareiškė, kad, esant tokiai padėčiai, jis netikįs, kad Vy- 
riausybė galės dirbti. Atsakiau, kad jie gali atmesti mano veto. Tolesnis pokalbis 
nebuvo vaisingas — abu laikėmės savo nuomonės. Manau, tai premjero mėgini- 
mas mane priversti paskutinę akimirką pakeisti sprendimą. Paradoksas: spauda 
mane beveik šantažuoja dėl savo verslo interesų iš vienos pusės, o Andrius Ku- 
bilius dėl partinių išskaičiavimų - iš priešingos. 

PASTABOS PARAŠTĖSE 


Esu įsitikinęs, kad mano sprendimas nevetuoti 2009 metų biudžeto ir jį lydin- 
čių kitų įstatymų, kartu pateikiant kai kurias pataisas, buvo teisingas. Netrukus 
pasitvirtino ir prielaidos, kad krizė Lietuvai smogs labai skaudžiai, bet stab- 
dant Vyriausybės pasirinktą ekonominę politiką, pasekmės būtų tik dar skaus- 
mingesnės. Žinoma, tai nereiškia, kad nebuvo padaryta jokių didelių klaidų. 
Vyriausybei nepavyko įgyvendinti ūkio skatinimo plano. Vis dėlto, kaip rodo 
vėlesni įvykiai, ypač Graikijos pavyzdys, kitos išeities, kaip tik drastiškai karpyti 
biudžeto išlaidas ir ieškoti naujų jo pajamų šaltinių, Lietuva neturėjo. 


2008 metų gruodžio 31 diena, Vilnius. Paskutinę metų dieną su patarė- 
jais aptarėme padėtį šalyje. Nors kasdieniame gyvenime gal dar nelabai jaučiasi 
krizė - parduotuvės pilnos žmonių, - pramonė jau mažina darbuotojų skaičių. 
Sunkmetis ateina. 

Jau penktą kartą iš eilės mane išrinko Metų žmogumi. Šią žinią sutikau kaip 
įrodymą, kad, nors ir kaip viena „veikėjų“ grupė stengėsi mane diskredituoti, 
nieko jiems neišėjo... 

Vakare su Alma nuvykome į operos „Meilės eliksyras“ premjerą. Po spektak- 
lio grįžome namo ir 2009-uosius sutikome dviese pakeldami šampano taures. 
Tai Lietuvos vardo paminėjimo 1000-mečio metai, kartu Vilnius tampa Euro- 
pos kultūros sostine. Dešimtys tūkstančių žmonių šia proga rinkosi stebėti la- 
zerių ir fejerverkų spektaklio. Mes šį įspūdingą reginį žiūrėjome per televiziją. 
Išklausiau ir įrašytą savo sveikinimo kalbą Lietuvos žmonėms. Tikėkimės, kad 
sunkmetį įveiksime sutelktomis jėgomis, pasikliaudami savimi. Tautai teko iš- 
gyventi ir sunkesnių laikų. 

2O0OGjieji 


2009 metų sausio 4 diena, Vilnius. Keturios ramaus poilsio dienos. Mėgau- 
jamės žiemos grožiu. Visur balta, žemė jau po storu sniego apklotu, o dar sninga. 
Žnaibo 10 laipsnių šaltukas. Naujamečiais sveikinimais jau pasikeista, tyla, ne- 
skamba telefonas. Gera proga paimti į rankas knygą, ramiai perversti spaudą. 
Prasidėjo metai, kuriais baigsis mano antroji kadencija. Mintimis perbėgau per 
savo gyvenimą. Prisiminiau, kaip 1954-aisiais kūrėme „Santarą“. Tai galima laikyti 
mano aktyvios visuomeninės ir politinės veiklos pradžia. Jau prabėgo 55 metai... 


2009 metų sausio 5 diena, pirmadienis, Vilnius. Smarkiai atšalo — 23 
laipsniai žemiau nulio, bet saulėta, spindi sniegas. 

Po ilgojo savaitgalio šiandien su patarėjais aptarėme likusio kadencijos pus- 
mečio darbus. Numatėme, ką dar turime spėti nuveikti, sudėliojome vizitų į 
užsienį ir mūsų svečių tvarkaraštį. 

Po pietų sulaukėme ir pirmųjų šių metų svečių. Atvyko Torūnės delegacija, 
vadovaujama miesto mero. Joje - M. Koperniko universiteto rektorius, lenkiš- 
kai išleistos mano ir Almos knygos leidėjai. Dėkodamas jiems pasakiau, kad šį 
darbą laikau pastangomis padėti bendros istorijos šimtmečių vienijamiems len- 
kamsir lietuviams geriau vieniems kitus suprasti ir įveikti XX amžiuje atsiradusį 
nepasitikėjimą. 


2009 metų sausio 6 diena, Vilnius. Trijų Karalių diena. Taip sutapo, kad 
šiandien į Prezidentūrą papietauti su manimi atvyko kardinolas Audrys Bač- 
kis. Kalbantis apie visuomenės sumaterialėjimą, jis šį reiškinį siejo su sovietinio 
ateizmo palikta dvasine tuštuma. Emigracija įgijo tokį didelį mastą todėl, kad 
šeimose nėra tvirtų moralės pagrindų, neišugdomas stiprus ryšys su tėvyne. 
Pritariau kardinolui, sakančiam, jog didelė Lietuvos problema - politinės kul- 
tūros nebuvimas, o jai atsirasti labai trukdo tai, kad šalies žiniasklaida tarnauja 
oligarchams. Abu apgailestavome, kad iki šiol Lietuvoje nėra nė vieno tarptau- 
tinio lygio laikraščio. 

Iš Briuselio paskambino Vytautas Landsbergis. Jis man ėmė priekaištauti, 
kad ketinu atleisti Aukščiausiojo Teismo pirmininką Vytautą Greičių. Pasiū- 
liau atsiversti Konstituciją, kur aiškiai pasakyta, kad, pasibaigus kadencijai, šio 
teismo pirmininkas pasitraukia iš pareigų. Pasakiau, kad čia neįmanomas joks 

kompromisas, nes vadovausiuosi tik Konstitucija. Neturiu jokio savo kandida- 
to į šį postą, skirsiu AT pirmininku asmenį, kurį pasiūlys Teisėjų taryba. 

Teko viešai pareikšti savo nuomonę dėl Energetikos ministerijos steigimo. 
Nemanau, kad reikėtų plėsti biurokratinį aparatą. Pakaktų paskirti Ūkio minis- 
terijoje energetikos viceministrą ir įkurti atskirą departamentą. Tai būtų pigiau 
ir greičiau įgyvendinama. 


2009 metų sausio 10 diena, Vilnius. Vakare pas mus svečiavosi Andrius 
Kubilius su žmona Rasa. Iš pradžių porą valandų mudu su premjeru ir mūsų 
žmonos bendravome atskirai, skirtinguose kambariuose. Sutarėme dėl Aukš- 
čiausiojo Teismo pirmininko Vytauto Greičiaus atleidimo. Dėl mano siūlomų 
„Sodros“ biudžeto pataisų vargu ar pavyks sulaukti Seimo pritarimo. Kalbėjo- 
mės apie krizės pasekmes Lietuvai, artėjančius prezidento rinkimus. 

Po politinės vakaro dalies prisidėjome prie ponių draugijos. Prie vakarienės 
stalo tvyrojo smagi nuotaika. 


2009 metų sausio 14 diena, Vilnius. Susitikęs su JAV ambasadoriumi Lie- 
tuvoje Johnu Cloudu, aptariau padėtį Irake, pakalbėjome ir apie pasaulio įvykių 
raidą. Ambasadorius man perdavė prezidento George'o W. Busho laišką, kuria- 
me jis dėkoja už Lietuvos įnašą kovoje su tarptautiniu terorizmu ir pastangas 
užtikrinant saugumą Irake bei Afganistane. 

23.30. Artėjant vidurnakčiui, dar papildau dienoraščio įrašus. Devintą vaka- 
ro man į namus paskambino Lenkijos prezidentas Lechas Kaczynskis ir prane- 
šė, kad pas jį į Varšuvą atskrido Ukrainos prezidentas Viktoras Juščenka. 

Konfliktas su Maskva dėl dujų tiekimo vis aštrėja. Nuo sausio pradžios Ru- 
sija smarkiai didins jų kainas, Lietuvai — taip pat, bet Ukrainą rusai stengiasi 
nubausti ypač stipriai, matyt, tikėdamiesi tokiais būdais priversti šią šalį atsisa- 
kyti siekio stoti į NATO ir ES. Kijevas atsakė pakeldamas dujų tranzito per savo 
teritoriją įkainius. Tuomet Maskva, pažėrusi kaltinimų, kad Ukraina įsiskolino 
vos ne milijardus dolerių, užsuko dujotiekį, taip sutrikdydama ir dujų tiekimą 
į Europą. Jau šąla Slovakija, Kroatija, Moldova, stoja šių šalių pramonė. ES pa- 
stangos spręsti konfliktą kol kas nieko nedavė. 

L. Kaczynskis papasakojo apie pokalbį su Europos Komisijos pirmininku 
Josė Manueliu Barroso. Jis esą buvo linkęs palaikyti Rusiją ir tik Lenkijos pre- 
zidentui kietai pasipriešinus pradėjo objektyviau vertinti padėtį. L. Kaczynskis 
pridūrė, kad V. Juščenka parengė planą, kaip reikėtų spręsti konfliktą. Rusijos 
prezidentas Dmitrijus Medvedevas kviečia ES vadovus atvykti į Maskvą. Bet 

JAV ambasadorius Lietuvoje Johnas Cloudas atvyko į Prezidentūrą perduoti Valdui Adamkui kadenciją 


baigusio JAV prezidento George'o W. Busho padėkos laiško. Vilnius, 2009 m. sausio 14 d. 


Ukrainos prezidentui tai nepriimtina. Jis siūlo rinktis Prahoje, nes dabar Čekija 
pirmininkauja ES, ir ten ieškoti problemų sprendimo būdų. 

L. Kaczynskis telefoną perdavė V. Juščenkai. Pirmieji jo žodžiai buvo: „Pre- 
zidente, mes čia labai jūsų pasigendame.“ Kalbėjomės rusiškai. V. Juščenka iš- 
dėstė savo pokalbių su ES vadovais esmę, chronologiškai nupasakojo, kaip klos- 
tėsi konfliktas su Maskva. Galiausiai pranešė, kad juodu su L. Kaczynskiu sutarė 
rytoj skristi į Kijevą, pakviesti Slovakijos, Bulgarijos, Moldovos bei ES atstovus 
ir drauge siūlyti Maskvai, kaip būtų galima spręsti nesutarimus. „Prezidente, 
kviečiu jus prisidėti“, - baigdamas pokalbį pasiūlė V. Juščenka. 

Žvilgtelėjau į laikrodį. Buvo 21.50. Atsakiau, kad rytoj ryte jam paskambin- 
siu ir pranešiu, ką nutariau, o dabar iškart apsispręsti negaliu, nes ir namie bręs- 
ta neramumai. Mat profesinės sąjungos paskelbė, kad rengia didžiulį protesto 
mitingą prie Seimo ir Vyriausybės. 

Po pokalbio paskambinau patarėjui Valteriui Baliukoniui. Pasakiau abejojąs, 
ar būtų naudos iš mano kelionės į Kijevą. Neįsivaizduoju, kokį vaidmenį ten 
galėčiau atlikti, išskyrus galimybę parodyti solidarumą su Ukraina. 

Apie 23 valandą paskambino Božena ir pranešė, kad rytoj ryte Vilniuje gali 
nusileisti prezidentas L. Kaczynskis ir pakviesti drauge skristi į Kijevą. Tačiau aš 
jau apsisprendžiau likti namie. Mano galimybės nuveikti ką nors pozityvaus abe- 

jotinos, juo labiau kad rytoj į Berlyną atskrenda Rusijos ministras pirmininkas 
Vladimiras Putinas. Nežinia, ką dar Angela Merkel pakvietė pasitarti. Gali tik dar 
labiau įsiplieksti konfliktas ir, blogiausia, išsiskirti nuomonės pačioje ES. 


2009 metų sausio 16 diena, penktadienis, Vilnius. Neregėtos įtampos 
kupina diena. Jau iš ryto buvo neramu, nors dirbau įprastu ritmu. Priėmiau Šve- 
dijos užsienio reikalų ministrą Carlą Bildtą, vėliau išvykau į Trakus, kur sureng- 
tas antrasis JAV ir Europos politikos ekspertų susitikimas, pavadintas „Sniego“ 
vardu. Klausydamasis debatų, su nerimu laukiau žinių apie profesinių sąjungų 
surengtą mitingą prie Seimo ir Vyriausybės. Žinant, kad išvakarėse panašus ren- 
ginys Rygoje baigėsi riaušėmis, buvo galima įtarti, kad ir Vilniuje nebus ramu. 
Taip ir atsitiko. Būnant Trakuose man pranešė, kad jau kilo riaušės. Minia bando 
įsiveržti į Seimą, daužomi pastato langai, policija naudoja ašarines dujas ir gu- 
mines kulkas, mėgindama sustabdyti maždaug 5-7 tūkstančių žmonių minią. 
Trakuose susirinkusiems žurnalistams tuoj pat teko komentuoti šiuos įvykius. 
Pasakiau, kad negalima leisti įsiplieksti smurtui ir riaušėms, raginau problemas 
spręsti žmonėms atstovaujančių profsąjungų ir Vyriausybės dialogo būdu. 

Dėkui Dievui, pavyko išvengti aukų. Sulaikyta apie 150 asmenų. Specialio- 
sios tarnybos mėgina nustatyti, ar nėra ryšio tarp pernai kilusių riaušių Taline 
dėl bronzinio kario skulptūros perkėlimo, vakarykščių įvykių Rygoje ir šios die- 
nos neramumų Vilniuje. 


2009 metų sausio 19 diena, Vilnius. Dėl penktadienio įvykių liepsnoja 
aistros, skamba kaltinimai, girdėti kalbų apie naujus mitingus. 

Išsikviečiau premjerą Andrių Kubilių ir ūkio ministrą Dainių Kreivį. Ap- 
tarėme ne tik riaušes prie Seimo, bet ir Vyriausybės planus įkurti Energetikos 
ministeriją. Esu sakęs, kad nepritariu biurokratinio aparato plėtrai. A. Kubilius 
aiškina, kad nauja ministerija padės greičiau spręsti energetikos problemas. Ta- 
čiau dabar sunkmetis, žmonės nesupras, kam reikia dar vienos valdžios įstaigos. 
Pasakiau manąs, kad pakaktų Ūkio ministerijoje įkurti atskirą departamentą ir 
skirti jam vadovauti vieną viceministrų. Sutarti nepavyko. Spėju, kad Energeti- 
kos ministerija steigiama dėl konservatorių partinių interesų. Seimas jau priė- 
mė atitinkamą įstatymą. Iki penktadienio turiu jį pasirašyti arba vetuoti. 


2009 metų sausio 20 diena, Vilnius. Pasaulio dėmesys sutelktas į Vašingto- 


ną. Čia šiandien prisaikdinamas 44-asis JAV prezidentas Barackas Obama. Pir- 
masis afroamerikietis. Į iškilmes susirinko apie 2 milijonus žmonių. Tikimasi, 

kad prezidentas B. Obama išves JAV karius iš Irako ir baigs ten karą. Pasaulinė 
finansų krizė taip pat reikalauja skubių veiksmų. O JAV užsienio politikoje ne- 
turėtų būti didelių pokyčių. Gal kiek kritiškiau bus žvelgiama į Rusiją ir stengia- 
masi labiau suartėti su Europa. 


2009 metų sausio 21 diena, Vilnius. Su VSD generaliniu direktoriumi Po- 
vilu Malakausku aptarėme praėjusio penktadienio riaušes prie Seimo. Vėliau 
susitikau su susisiekimo ministru Eligijumi Masiuliu ir kalbėjomės apie oro li- 
nijų bendrovės „ElyLAL“ bankroto pasekmes, ypač dabar, kai Vilnius tapo Eu- 
ropos kultūros sostine ir artėja Lietuvos 1000-mečio iškilmės. 

Išsikviečiau pasikalbėti ir ambasadorių Edminą Bagdoną. Briuselis ima rodyti 
ženklų, kad gali gerinti santykius su Baltarusija, nors padėtis šioje šalyje nepasi- 
keitusi. Verslui dabar ten neblogos sąlygos, bet yra rizikos, kad, pasibaigus pini- 
gams, kuriuos Minskui paskolino Pasaulio bankas, gali įvykti rinkos griūtis. 


2009 metų sausio 26 diena, Vilnius. Vakar pas mane Turniškėse svečiavo- 
si Robertas Dargis. Jis papasakojo, kad buvo susitikęs su premjeru Andriumi 
Kubiliumi. Kalbėjosi apie Vyriausybės ateitį. Daug kas mano, kad dabartinė 
valdančioji koalicija geriausiu atveju išsilaikys dar pusmetį - iki prezidento rin- 
kimų. Norint stabilumo valstybėje, reikia naujos koalicijos. Esą konservatoriai, 
Liberalų sąjūdis ir socialdemokratai jau pasirengę ją sudaryti. Tam pritaria šių 
partijų vadovai. Manau, tokia koalicija būtų tvirtesnė ir patikimesnė, nors šian- 
dien dar sunkiai galiu patikėti, kad ji reali. 

Šiaip viešojoje erdvėje vis dar dominuoja riaušių tema. A. Kubilius viešai 
pripažino, kad jo Vyriausybė, skubėdama tvarkyti biudžetą, pridarė klaidų ir jos 
bus taisomos. O laukia dar vienas mitingas vasario 3-iąją. Audrius Butkevičius, 
kadaise dirigavęs Rolando Pakso rinkimų kampanijai, o dabar susidėjęs su Al- 
girdu Paleckiu, per televiziją jau kalba apie „revoliuciją“ ir giriasi, kad nuvers 
A. Kubiliaus Vyriausybę. Tik neatsakė į klausimą, kas jam moka. 

Šiandien Prezidentūroje apie porą valandų kalbėjausi su Leonidu Donskiu. 
Jis Eugenijaus Gentvilo kalbinamas kandidatuoti į Europos Parlamentą ir sakė 
jau beveik apsisprendęs sutikti. L. Donskis bus įrašytas į Liberalų sąjūdžio są- 
rašą, bet liks nepartinis. Tačiau jo gyvenime ir ateityje svarbiausias liks akade- 
minis darbas. 


2009 metų sausio 31 diena, Davosas, Šveicarija. Šįkart į Davoso pasau- 
linį ekonomikos forumą atvyko 42 valstybių vadovai, iš viso — 2 500 dalyvių. 

Apsigyvenome jaukiame viešbutyje kalnų papėdėje. Sniego - per metrą, tviska 
saulėje. Tačiau vaizdais galime grožėtis tik pro langus, nes mano dienotvarkė la- 
bai perkrauta - per tris dienas numatyti net 23 susitikimai su valstybių vadovais 
ir stambių kompanijų pirmaisiais asmenimis. Kai ryte išvykstu iš viešbučio, dar 
pasiseka, jei apie vidurnaktį galiu griūti į lovą. 

Vienos pramogos vis dėlto neatsisakėme. Sykį pavyko nuvykti į Klosterio 
miestelyje esantį restoraną „Bad Serneus“, kurio savininkai - maždaug prieš 
penkerius metus į Šveicariją atvykę lietuviai Sigutė ir Petras Jodeliai. Nusipirko 
tuo metu jau lentomis užkaltą XVI amžiaus buvusio moterų vienuolyno pasta- 
tą ir sugebėjo, daug ką darydami ir savo rankomis, atkurti aristokratišką seno- 
jo namo dvasią. Atidarė viešbutį ir restoraną. Įsitikinome, kad maistas - mūsų 
„Stiklių“ lygio. 

Forumo atidarymo dieną dėmesio centre buvo Kinijos ir Rusijos premjerų 
kalbos. Wen Jiabao, kaip ir laukta, šlovino „kinų socializmo laimėjimus“, nors 
kartu kvietė Vakarus glaudžiau bendradarbiauti. O Vladimiras Putinas daug ką 
nuvylė. Stigo konkretumo apie padėtį Rusijoje, buvo daug bendrų frazių, kartu 
jis nevengė pamokslauti, kaip pasauliui reikėtų kovoti su finansų krize. 

Man teko spręsti ir keistą rebusą. Dar gerokai prieš Davoso forumą gavau 
kvietimą į kadenciją baigusio JAV prezidento Billo Clintono priėmimą, rengiamą 
atidarymo dieną. Prieš savaitę mūsų ambasada perdavė amerikiečiams mano at- 
sakymą, kad dalyvausiu šiame renginyje. Bet atvykęs į Davosą sulaukiau staigme- 
nos: forumo atidarymo dieną paskambino iš Rusijos ambasados ir telefonu man 
perdavė V. Putino kvietimą atvykti į priėmimą, kurį jis rengia tuo pat laiku, kaip ir 
prezidentas B. Clintonas, - dešimtą vakaro. Teko pasukti galvą, ką daryti. Atšaukti 
apsilankymą JAV vakarėlyje būtų nemandagu, ypač jei amerikiečiai sužinotų, kad 
lankiausi V. Putino priėmime. Todėl rusams atsakėme, kad jau esame įsipareigoję 
dalyvauti kitame renginyje, juolab jie pakvietė paskutinę akimirką, o taip papras- 
tai nedaroma. Tiesa, Latvijos ir Estijos vadovai iš viso nebuvo kviesti. 


2009 metų vasario 2 diena, Vilnius. Atėjo nerimą kelianti žinia. Įtariama, 
kad į Lietuvos žiniasklaidą ima skverbtis rusų kapitalas, o gal, juo prisidengu- 
si, ir Rusijos žvalgyba. Šiandien VSD vadovas Povilas Malakauskas informavo, 
kad Aleksandras Lebedevas, buvęs etatinis KGB darbuotojas, o dabar oligar- 
chas, neseniai įsigijęs britų dienraštį „Evening Standart“, galbūt per tarpininkus 
perka bendrovę „Diena Media“, kuriai priklauso Vilniaus, Kauno ir Klaipėdos 
dienraščiai. Lietuvoje lankėsi jo atstovas. Labai atsargiai vertinu šią žinią, bet jei 
pasitvirtintų, tai reikštų, kad rusų įtaka smarkiai išauga. 

2009 metų vasario 3 diena, Vilnius. Steigiama nauja ministerija - Energeti- 
kos, nors aš nepritariu biurokratinio aparato plėtrai. Į ministrus siūlomas Arvy- 
das Sekmokas. Susitikau, atrodo, lyg ir turi planą, ko dabar, uždarius Ignalinos 
atominę elektrinę, reikėtų imtis, bet aiškios nuomonės apie jį nesusidariau. 


2009 metų Vasario 16-oji, Vilnius. Šaltokas rytas. Rasų kapinėse tradiciš- 
kai padėjau gėlių prie Jono Basanavičiaus kapo. Vėliau laukė pamaldos Arki- 
katedroje, apdovanojimų ceremonija, Nacionalinių premijų teikimas, vėliavų 
iškėlimas, šventės minėjimas Operos ir baleto teatre ir galiausiai — ten pat su- 
rengtas priėmimas. Pasakiau savo paskutinę, per dvi kadencijas jau dešimtąją, 
Vasario 16-osios kalbą. Į minėjimą buvo atvykęs Lenkijos prezidentas Lechas 
Kaczynskis. 


2009 metų vasario 17 diena, Vilnius. Iš ryto susitikęs su parlamentinių 
partijų ir Seimo frakcijų vadovais, vėliau paposėdžiavęs su patarėjais, išskubėjau 
į oro uostą. Prasideda ilgai lauktos atostogos. Stipriai sninga. Kildami lėktuvu, 
grožimės sniegu nuklotu Vilniumi. 


2009 metų vasario 26 diena, Ikstapa, Meksika. Čia niekas nesikeičia: 
taip pat saulėta, toks pat žydras dangus, švarus ir šiltas vanduo (+24*C). Tačiau 
ir Meksikoje stipriai jaučiama ekonominė krizė. Viešbučiai pustuščiai, kainos 
stipriai kritusios. Mat vietos valiutos kursas smarkiai smuko - pernai vieną JAV 
dolerį keitė į 10 pesų, o šiemet jau į 15. 

Mano dienotvarkė taip pat nepasikeitusi. Nuolat telefonu palaikau ryšį su 
Vilniumi, kasdien gaunu spaudos apžvalgą. Šiandien atėjo svarbi naujiena: Dalia 
Grybauskaitė paskelbė, kad dalyvaus prezidento rinkimuose. Mano prielaida pa- 
sitvirtino. Vadinasi, bus iš ko rinktis. Manau, kad pakaks ir vieno rinkimų turo. 

Kitas įvykis nutiko čia, visiškai šalia Ikstapos. Už 5 kilometrų esančiame Si- 
huatanecho mieste narkotikų kartelis surengė išpuolį prieš policiją, nužudyti 
keturi policininkai. Kitame miestelyje vietos meras išvestas į aikštę ir nušautas. 
Mums tai papasakojo meksikiečiai apsaugos vyrai. Mat ketinome vykti vakarie- 
niauti į Sihuatanecho restoraną. Po pietų apsauga pranešė, kad mieste saugu, 
galime važiuoti. Tačiau mane saugančių vyrų skaičius buvo padvigubintas, o 
vykstant į restoraną lydėjo ir specialiojo dalinio kariai. Mieste krito į akis gausy- 
bė ginkluotos policijos. 

Kalbėdamasis su Vilniumi apie šalia Ikstapos nutikusį įvykį neprasitariau. 
Nenoriu nereikalingo dėmesio ir komentarų spaudoje. 

2009 metų kovo 3 diena, Ikstapa, Meksika. Kandidatų į prezidentus vis 
daugėja. Kai kurie beveik niekam negirdėti. Anksčiau minėtas kaip galimas pre- 
tendentas į šį postą Gitanas Nausėda pareiškė, kad jis nekandidatuoja. 

Jau septintą ryto paskambino Rita Grumadaitė ir pranešė, kad Vygaudas 
Ušackas nori su manimi susisiekti iš Briuselio, kur dalyvauja neoficialiame 
NATO šalių užsienio reikalų ministrų susitikime. Svarstoma, ar pradėti dery- 
bas su Rusija. Iki šiol buvo laikomasi nuostatos nesiderėti, kol nebus išspręstas 
Gruzijos, o dabar ir Ukrainos konfliktas su Rusija. Tačiau rengiantis balandžio 
mėnesį įvyksiančiam valstybių vadovų susitikimui pozicija keičiasi. Prancūzija, 
Vokietija, o pastaruoju metu ir JAV ima raginti pradėti derybas. Mes pritariame, 
kad su Rusija reikia kalbėtis, bet situacija dėl Gruzijos ir Ukrainos nepakito, 
rusai nesilaiko įsipareigojimų. Jeigu NATO nutars pradėti derybas, nors nėra 
pažangos sprendžiant Maskvos sukeltus konfliktus, Lietuva tokio sprendimo 
nevetuos, bet padarys principinį pareiškimą, kuriuo reikalaus iš anksto nutar- 
ti, apie ką bus kalbamasi su Rusija, sudaryti aiškią darbotvarkę. Tai išdėsčiau 
R. Grumadaitei ir įpareigojau persakyti mano žodžius V. Ušackui. Po kelių va- 
landų man prisiskambino mūsų ambasadorius prie NATO Linas Linkevičius. 
Pakartojau, ką jau buvau sakęs R. Grumadaitei. Jis pažadėjo informuoti apie 
mūsų pokalbį V. Ušacką ir papasakojo, kad NATO susitikime esame vieniši, nes 
netir Lenkijos užsienio reikalų ministras Radoslawas Sikorskis mūsų neparėmė. 
(Tai nestebina, žinant, kad jis šį rudenį ketina kandidatuoti į NATO generalinio 
sekretoriaus postą.) Be to, Linas pranešė, kad man į Ikstapą ketina paskambinti 
dabartinis NATO generalinis sekretorius Jaapas de Hoopas Schefferis. 

"Tai dar buvo ne visi skambučiai. Vėliau paskambino patarėjas Ramūnas Vil- 
pišauskas ir papasakojo, kad visą dieną teko gesinti Seimo Biudžeto ir finansų 
komiteto pirmininko Kęstučio Glavecko sukeltą gaisrą: per spaudos konferen- 
ciją jis leptelėjo, kad, nesurenkant planuotų mokesčių, gali tekti devalvuoti litą. 
Tai sukėlė žaibišką reakciją užsienyje. Lietuvos banko valdybos pirmininkas 
Reinoldijus Šarkinas esą tiesiog necenzūriniais žodžiais piktinosi tokiu išsišoki- 
mu. Finansų specialistai vieningai smerkia K. Glavecką. R. Vilpišauską įpareigo- 
jau paskelbti ir mano neigiamą tokio elgesio vertinimą. Baisu, kad, norėdamas 
atkreipti į save žiniasklaidos dėmesį, Seimo komiteto pirmininkas nesibodi net 
tokių skandalingų pareiškimų. Ir tai daroma ne iš naivumo - juk K. Glaveckas 
mėgsta prisistatinėti, kad yra ekonomikos profesorius. 

R. Vilpišauskas perdavė dar vieną žinią. Užsienio reikalų ministerija sudaro 
Lietuvos delegacijos, vyksiančios mėnesio pabaigoje į konferenciją Briuselyje, 
sąrašą. Siūloma man nevažiuoti. Lietuvai atstovautų premjeras Andrius Kubilius 

ir užsienio reikalų ministras V. Ušackas. Mano atsakymo laukiama skubiai... 
Liko vos keli mėnesiai iki mano kadencijos pabaigos, o kaip nekantraujama 
mane nustumti į pašalę! 


2009 metų vasario 6 diena, Ikstapa. Buvau pajūryje, kai man į mobilųjį 
telefoną paskambino NATO generalinis sekretorius Jaapas de Hoopas Schefferis. 
Vakar baigėsi Šiaurės Aljanso užsienio reikalų ministrų konferencija, per CNN 
televiziją jau buvau girdėjęs, kas nutarta. NATO generalinis sekretorius pradėjo 
pokalbį sakydamas, kad Lietuvos užsienio reikalų ministras, be abejo, mane jau 
informavo apie Briuselyje vykusius debatus. Žinoma, nutylėjau, kad Vygaudas 
Ušackas man nė karto taip ir nepaskambino. J. de Hoopas Scheferis mane patiki- 
no, kad NATO puikiai supranta Lietuvos poziciją dėl Rusijos konfliktų su Gruzija 
bei Ukraina ir labai vertina, kad pritarėme kompromisui, neblokavome derybų su 
Maskva. Jis sakė esąs mums dėkingas už pozityvią laikyseną ir tvirtino, kad reikia 
kalbėtis su Rusija, antraip jokių problemų nė nepajudinsime iš mirties taško. 

Pasikalbėjome ir apie padėtį Afganistane. Pasinaudojęs proga, pakviečiau 
NATO generalinį sekretorių atvykti į Lietuvą, kai minėsime 5-ąsias įstojimo į 
Aljansą metines. 


2009 metų kovo 10 diena, Vilnius. Atostogos baigėsi. Prasideda paskutinis 
mano antrosios kadencijos etapas. Alma dar porai savaičių pasiliko Čikagoje, 
o aš šiandien 13 valandą jau nusileidau Vilniaus oro uoste. Net keista apsidai- 
rius — aplinkui balta, sniegas. Labai staigi permaina - atrodytų, ką tik kepėme 
Ikstapos paplūdimyje, kur ir pavėsyje termometras rodė arti 30 laipsnių šilu- 
mos, o čia - apie nulį. 


2009 metų kovo 12 diena, Vilnius. Į Lietuvą dviejų dienų valstybinio vizito 
vakar atvyko Austrijos prezidentas Heinzas Fischeris. Su juo jau buvo tekę susitikti 
kelis kartus. Dabar daug kalbėjomės apie ES ir Rusijos santykius. Diskutuojant šia 
tema, Austrijos prezidentas pasiūlė kalbėtis akis į akį, be patarėjų. Aš patikinau jį, 
kad Lietuva siekia konstruktyvių santykių su Rusija ir neblokuos ES derybų su šia 
šalimi, tik nori atkreipti Briuselio dėmesį į neįvykdytus Maskvos įsipareigojimus 
dėl Gruzijos ir spaudimą Ukrainai nutraukiant dujų tiekimą. Aišku, kalbėjomės ir 
apie Rusijos sprendimą netiekti Lietuvai naftos „Družbos“ naftotiekiu. 

H. Fischeris pasakė, kad dabar geriau supranta mūsų šalies poziciją ir esą tai, 
ką iš manęs išgirdo, jį nuramino. Atrodo, kad svečiai apskritai liko labai paten- 
kinti viešnage Lietuvoje. 

O pas mus įsisiūbuoja prezidento rinkimų kampanija. Jau 14 kandidatų pa- 
siskelbė, kad sieks šio posto, tik neaišku, kiek jų sugebės surinkti būtinus regist- 
racijai 20 tūkstančių rėmėjų parašų. 


2009 metų kovo 15 diena, Vilnius. Nepamirštama diena. Vilniaus rotušėje 
surengtas Vytauto Kernagio atminimo vakaras. Salė - sausakimša, net netilpo 
visi norintieji prisiminimais pabūti su Vytautu Kernagiu. Jis mūsų nepaliko, tik 
pasitraukė į jam tautos atmintyje skirtą nišą. Trumpa kalba prisiminiau mūsų 
bendravimo džiaugsmą. 

Iki koncerto pabaigos negalėjau pasilikti, nes teko skubėti į Filharmoniją ir 
paskelbti jaunųjų talentų koncerto, tiesioginiu eteriu transliuojamo 39 šalims, 
pradžią. 

"Tuo tarpu šalies politinis gyvenimas stebina beprotybe. Darbo partijos kan- 
didatė prezidento rinkimuose Loreta Graužinienė paskelbė, kad, juos laimėjusi, 
siūlys naikinti Prezidento instituciją! Nesuprantama, kam tuomet reikia kan- 
didatuoti, - dabar sėdi Seime, tegul inicijuoja Konstitucijos pataisas ir naikina 
vieną po kitos valstybės institucijas. 


B 


mig 


Prisimenant Vytautą Kernagį. Maestro duktė Eglė Kernagytė ir Valdas Adamkus. 
Vilnius, 2009 m. kovo 15 d. 

Valstybinis Bulgarijos prezidento Georgi Parvanovo vizitas Lietuvoje. Vilnius, 2009 m. kovo 16 d. 


2009 metų kovo 16 diena, Vilnius. Atvyko Bulgarijos prezidentas Geor- 
gi Parvanovas. Tai valstybinis vizitas, todėl laikomės iškilmingo protokolo. Po 
sutikimo Prezidentūros kieme dviese (dalyvavo tik G. Parvanovo vertėjas) su- 
sėdome pasikalbėti tarptautiniais ir dvišalio bendradarbiavimo klausimais. Su- 
tapo požiūriai į Rytų kaimynystės politiką ir regiono energetikos problemas. 
Sutarėme glaudžiau bendradarbiauti ES ir Jungtinių Tautų struktūrose. 


2009 metų kovo 17 diena, Vilnius. Sulaukiau Vytauto Landsbergio skam- 
bučio iš Briuselio. Vėl kalbėjomės apie teisėjus Vytautą Greičių ir Macijauskie- 
nę. Niekaip nebaigti kadenciją baigusio Aukščiausiojo Teismo pirmininko Vy- 
tauto Greičiaus atleidimo procedūros konservatorius, matyt, skatina kažkokie 
partiniai interesai. 

Teisėja Macijauskienė V. Landsbergį domina dėl asmeninių motyvų - ji 
sprendė Vytautui Petkevičiui iškeltą bylą dėl amžiną atilsį architekto Vytauto 
Landsbergio-Žemkalnio šmeižto knygoje „Durnių laivas“. Buvau spaudžiamas 
neskirti jos teisėja kitame teisme, nors Teisėjų tarybos rekomendacija priimta 
vienbalsiai. Išgirdau kaltinimų, kad tarnauju kažkokiems klanams, o jei Teisėjų 
taryba teikia tokias rekomendacijas, ją reikėtų paleisti... Gali net pamanyti, kad 
V. Landsbergis niekada nėra girdėjęs apie teisėjų nepriklausomumo principą. 

Netrukus po šio pokalbio į Prezidentūrą atvyko Seimo pirmininkas Arūnas 

Valinskas ir ėmė siūlyti, kad V. Greičiaus atleidimo klausimą palikčiau naujam 
prezidentui. Koks nekaltas „sutapimas“! 


2009 metų kovo 18 diena, Vilnius. Su premjeru Andriumi Kubiliumi, mi- 
nistrais Algirdu Šemeta, Vygaudu Ušacku ir Arvydu Sekmoku aptarėme Lietuvos 
poziciją energetikos klausimais per Europos Vadovų Tarybos konferenciją, į kurią 
šįkart aš nevažiuosiu. Išsakiau kritinių pastabų Vyriausybei dėl neatliktų „namų 
darbų“. Jau pusmetį kalbamės tais pačiais klausimais, o reikalai nejuda iš vietos. 

Vėl gavau faksu Vytauto Landsbergio laišką ir vėl - apie teisėjus. Atrodo, jau 
peržengiamos visos ribos... 

Dar skaudžiau, kad į šią istoriją mėginama įpainioti man artimą žmogų. Ne- 
lauktai į Prezidentūrą paskambino Gabrielius Žemkalnis, kurį nuo gimnazijos 
metų vadinu Gabu, ir ėmė kalbėti apie teisėjus, bylas. Niekuomet to anksčiau 
nebuvo, nors susitikinėjame kone kas savaitę. Gabu be ilgesnės įžangos pasuko 
kalbą apie teisėją Macijauskienę. Tai jau girdėjau iš V. Landsbergio. Aišku, kad 
Gabu kalba paskatintas brolio. Ramiai išklausiau ir pasakiau, kad turiu vadovau- 
tis Teisėjų tarybos rekomendacijomis. Kas būtų, jei skirdamas teisėjus numo- 
čiau ranka į oficialius dokumentus ir įsiklausyčiau į suinteresuoto asmens nuo- 
monę, net kai jis - senas mano bičiulis? Čia mūsų pokalbis nutrūko... Negaliu 
patikėti. Nejau ši istorija atsilieps visą gyvenimą puoselėtai mūsų draugystei? 


2009 metų kovo 20 diena, Vilnius. Peržiūrėjau paskutinio savo metinio pra- 
nešimo Seimui projektą. Norisi, kad jis būtų kuo pozityvesnis, nes ir taip tiek daug 
negatyvaus požiūrio mūsų gyvenime. Bandysiu išlaikyti pusiausvyrą tarp kritinių 
vertinimų ir pasvarstymų, kad turime galimybių įveikti nuosmukį ir judėti pirmyn. 


2009 metų kovo 21 diena, sekmadienis, Vilnius. Kai visur tik ir kalbama 
apie krizę, o visuomenėje vyrauja pesimistinės nuotaikos, visiškai priešingos 
dvasios šiandien LNK televizijos surengta pagalbos onkologinėmis ligomis ser- 
gantiems vaikams akcija. 

Dalyvavome ir mudu su Alma. Kreipiausi į televizijos žiūrovus ir kviečiau 
aukoti kilniam tikslui — padėti sergantiems vaikams. Mums išvykstant, kaip 
numatė renginio scenarijus, į vaikų onkologinę ligoninę, jau buvo surinkta du 
milijonai litų. Atvykus į vietą, prasidėjo mūsų susitikimo su ligoniukais translia- 
cija. Iki ašarų jaudinantis pasimatymas su žaviais, negailestingos ligos pažeistais 
vaikais. Alma kiekvienam jų kaip vilties ženklą įteikė po geltoną narcizo žiedą ir 
šią LNK akciją pavadino naujuoju Baltijos keliu. 

Vidurnaktį buvo paskelbta, kad surinkta jau trys milijonai litų! Dar kartą įro- 
dėme, kad nesame abejingi kitų skausmui. 


2009 metų kovo 23 diena, Vilnius. Vakar puspenktos valandos redagavau 
savo paskutinį metinį pranešimą. Šiandien su Seimu suderinau, kad jį perskai- 
tysiu balandžio 21 dieną. 

Su premjeru Andriumi Kubiliumi ir finansų ministru Algirdu Šemeta apta- 
rėme Vyriausybės ketinimus 5—10 procentų mažinti statutinių pareigūnų algas. 
Yra siūlymų didinti ir mokesčius. Tai kelia žmonių nepasitenkinimą. Bet per 
pirmąjį šių metų ketvirtį mokesčių surinkta mažiau, nei planuota. Tenka ieškoti 
būdų, kaip padidinti biudžeto įplaukas. Jeigu bus apsispręsta mažinti pareigūnų 
atlyginimus, ar tai vyks diferencijuotai? 

Kaip ir maniau, prieš prezidento rinkimus Vyriausybė mokesčių nedidins. 
Biudžetas bus persvarstomas birželio mėnesį, jau po rinkimų. Kol kas taupyti 
rengiamasi tik mažinant biurokratiją. 


2009 metų kovo 25 diena, Vilnius. Pakviečiau užsienio reikalų ministrą 
Vygaudą Ušacką pasitarti dėl Lietuvos pozicijos NATO ir Rusijos santykių 
bei energetikos klausimais. Atrodo, mūsų požiūriai ne visai sutampa. Susida- 
riau įspūdį, kad V. Ušackas būtų linkęs keisti Lietuvos nuostatas dėl Gruzijos ir 
Ukrainos priėmimo į NATO (neva atsižvelgdamas į naują JAV poziciją). Aiškiai 
jam pasakiau: reikalausime, kad šių šalių atžvilgiu būtų laikomasi tų principų, 
dėl kurių Šiaurės Aljanso šalys susitarė Bukarešte. Žinoma, politinė padėtis 
dabar pasikeitusi: Rusija įsiveržė į Gruziją, užėmė dalį jos teritorijos. Tai labai 
komplikavo Maskvos santykius sa NATO. Tačiau juo labiau svarbu reikalauti, 
kad Rusija įvykdytų Prancūzijos prezidentui Nicolas Sarkozy duotus įsiparei- 
gojimus išvesti savo kariuomenę, ir tik tada pradėti derybas dėl sutarties. Ant- 
raip reikštų, kad NATO sutinka šokti tango su rusais pagal jų muziką. 

Pabrėžiau, kad susitikimuose Strasbūre ir Baden Badene Lietuva laikysis bū- 
tent tokios pozicijos. Tai išgirdęs V. Ušackas neatrodė laimingas. 

V. Ušackui pasakiau, kad mane stebina ir kai kurių ministrų viešos kalbos. 
Antai krašto apsaugos ministrė Rasa Juknevičienė, išlydėdama lietuvių karius į 
Kosovą, pareiškė, kad tai paskutinis būrys, daugiau jų į šį kraštą nebus siunčia- 
ma. Kas tai nusprendė - Vyriausybė, Seimas? Jei taip, kodėl neinformuojamas 
už šalies užsienio politiką atsakantis prezidentas? Paklausiau V. Ušacko, ar mi- 
nistrai jau laikosi nuostatos „ką noriu, tą kalbu“? Kreipsiuosi į Seimą ir prašysiu 
paaiškinti, ar parlamentarai pritaria tokiam elgesiui. 

Esu nepatenkintas ir sa manimi nederintu paties V. Ušacko pareiškimu, kad 
Lietuva remia Danijos ministro pirmininko Anderso Fogho Rasmusseno kan- 
didatūrą į NATO generalinio sekretoriaus postą. Lenkai, prašantys paremti jų 
kandidatą Radostawą Sikorskį, jau reagavo. Lenkijos prezidentas Lechas Ka- 
czynskis, žadėjęs atskristi į Šiaulius susitikti su Baltijos valstybių vadovais, jau 
atšaukė vizitą. Štai kokios nesuderintų pareiškimų pasekmės! 

Dar skaudžiau atsilieps valstybei partijų nesusikalbėjimas energetikos klau- 
simais. Konservatoriai, užuot skubinę naujos atominės elektrinės statybą, el- 
giasi priešingai — susidėję su darbiečiais, rengiasi likviduoti šį projektą turėjusią 
įgyvendinti LEO LT bendrovę. Nežinau nė ką galvoti. Girdėjau, kad su Rusija 
slapta pasirašyta sutartis dešimt metų pirkti elektrą iš rusų. Žinoma, jei tai tiesa, 
kam mums reikalinga sava atominė elektrinė? O aš tuo tarpu turiu įtikinėti Lat- 
vijos, Estijos ir Lenkijos prezidentus, kad ją tikrai statysime... 


2009 metų kovo 26 diena, Vilnius. Šiandien Pilietybės komisija atmetė du 
prašymus suteikti Lietuvos pilietybę išimties tvarka. Amerikietė Katherine Co- 
pely jau keletą metų yra lietuvio čiuožėjo Deivido Stagniūno partnerė, ši dailio- 
jo čiuožimo šokių pora iškovojo teisę dalyvauti olimpinėse žaidynėse. Deja, yra 
kliūtis — reikia turėti Lietuvos pilietybę, o po Konstitucinio Teismo išaiškinimo 
komisijai nepakako argumentų rekomenduoti man suteikti jai pilietybę išim- 
ties tvarka. 


Baltijos šalių prezidentų susitikimas Šiauliuose. 2009 m. kovo 27 d. 

Ciovanna Lozoraitis ir Valdas Adamkus per knygos 
„Diplomatas par excellence: Kazys Lozoraitis“ pristatymą. 


"Toks pat sprendimas priimtas ir dėl Rusijos profesoriaus Andrejaus Piont- 
kovskio, pakviesto dėstyti į Vytauto Didžiojo universitetą. 


2009 metų kovo 27 diena, Šiauliai. Atvykau į kasmetį Baltijos šalių pre- 
zidentų susitikimą. Mūsų diskusijose dominavo pasaulinės finansų krizės ir 
regiono energetikos klausimai. Sutarėme dėl bendros pozicijos artimiausiame 
Europos Vadovų Tarybos posėdyje. 

Baltijos šalys mini penktąsias narystės NATO metines. Šia proga po posėdžio 
nuvykome į Zoknius, kur dabar mūsų oro erdvėje patruliuoja Danijos naikintuvai. 


2009 metų kovo 29 diena, Kaunas. Kaunoistorinėje Prezidentūroje prista- 
tyta atsiminimų knyga „Diplomatas par excellence: Kazys Lozoraitis“. Į renginį 
iš Romos atvyko našlė Giovanna su dukra Daina. Mes, pažinojusieji Kazį, dali- 
jomės bendravimo su juo prisiminimais. 


2009 metų kovo 31 diena, Vilnius. Staigmeną pateikė mano patarėjas vidaus 


politikos klausimais Lauras Bielinis. Jis man pranešė, kad kandidatuos į Euro- 
pos Parlamentą ir atstovaus partijai „Libertas“, kurios įkūrėjas - airis Declanas 

Ganley. Labai netikėtas sprendimas. Prisipažinsiu, nedaug žinau apie šią parti- 
ją - tik tiek, kad ji priešinasi Lisabonos sutarčiai. O aš buvau stipriai rėmusių 
šiuos susitarimus politikų gretose. 

Reagavau į šią žinią tolerantiškai: kiekvienas turi teisę pasirinkti savo kelią. 
Bet įvykiai ir - svarbiausia - paties L. Bielinio vieši pareiškimai komplikavo pa- 
dėtį. Sunku suprasti, kaip jis galės dirbti mūsų komandoje, kai jo nuomonė iš 
esmės skiriasi? Mano štabas į šią žinią reagavo labai priešiškai. 

Beje, L. Bielinis prašė manęs priimti į Vilnių atvykusį „Libertas“ vadovą. At- 
sisakiau. 

Naktį beveik nesumerkiau akių. Nusprendžiau, kad ryte atvykęs į Preziden- 
tūrą paprašysiu L. Bielinio atsistatydinti. 


2009 metų balandžio 1 diena, Vilnius. Atvykęs į Prezidentūrą, pirmiausia 
išsikviečiau Ramūną Vilpišauską ir Ritą Grumadaitę. Pranešiau, kad po vaka- 
rykščių viešų Lauro Bielinio pareiškimų nutariau paprašyti jo nedelsiant pasi- 
traukti. Spauda smarkiai aptarinėja šią istoriją. Net pasigirdo spėlionių, ar tai ne 
balandžio 1-osios pokštas. 

Šiandien baigėme redaguoti net keturis kartus perrašinėtą metinį pranešimą 
Seimui. 


2009 metų balandžio 3 diena, Baden Badenas, Vokietija. Lydimas 
oficialios delegacijos ir žurnalistų grupės atskridau į jubiliejinę - 60-mečio — 
NATO konferenciją Baden Badene, Vokietijoje. Čia žaliuoja vejos, žydi gėlės, 
22 laipsniai šilumos. Tai paskutinis Aljanso posėdis ne tik man, bet ir NATO 
generaliniam sekretoriui Jaapui de Hoopui Schefferiui - aš baigiu kadenciją lie- 
pos 12-ąją, o jis - liepos 14-ąją. 

Konferencija prasidėjo ištaiginguose Kurhauzo rūmuose, kuriuose kadaise 
veikė kazino. Čia garsusis rusų rašytojas Fiodoras Dostojevskis pralošė savo na- 
mus ir vėliau apie tai parašė romaną „Lošėjas“. Prieš konferencijos pradžią buvo 
surengtas priėmimas, į kurį atvyko ir JAV prezidentas Barackas Obama su žmona. 
Susipažinome, pasikalbėjome, prisiminėme Čikagą, kur abu esame gyvenę. Net 
pajuokavome, kad šis miestas išugdė du prezidentus, vienu metu dirbančius skir- 
tinguose žemynuose. B. Obama pasakė, kad yra nemažai girdėjęs apie veiklią JAV 
lietuvių bendruomenę, prisiminėme bendrus pažįstamus politikus. Kalbėjomės 
ir apie NATO karines operacijas, lietuvių karių dalyvavimą jose. B. Obama pa- 
kvietė, jei sąlygos leis, iki kadencijos pabaigos dar atvykti vizito į Vašingtoną. 

Uždaras NATO valstybių vadovų posėdis užtruko net iki vidurnakčio. 

NATO šalių vadovai susitiko su neseniai išrinktu JAV prezidentu Baracku Obama. 


Prezidentas B. Obama pasisakė už tai, kad būtų išlaikytas Aljanso politikos tęs- 
tinumas, ypač kalbantis su Rusija. Aš savo kalboje pabrėžiau, kad NATO turi 
plėtoti dialogą su Maskva, bet laikydamasi esminių demokratijos principų. 


2009 metų balandžio 4 diena, Strasbūras-Praha. Diena, skirta pagerbti 
visiems žuvusiems karuose. Ryte NATO konferencijoje dalyvaujantys šalių va- 
dovai perėjo iš Kėlio pėsčiųjų tiltu per Reiną į Strasbūrą. Čia pasitiko Prancūzi- 
jos prezidentas Nicolas Sarkozy. 

Kongreso rūmuose 10 valandą ryto prasidėjo NATO vadovų posėdis. Pir- 
masis kalbėjo JAV prezidentas Barackas Obama. Iš nuostabos pasijutau kone 
pritrenktas, kai po jo kalbos iš karto žodis buvo suteiktas man. Mat salėje sėdėjo 
pasaulio galingieji: Angela Merkel, Gordonas Brownas, Nicolas Sarkozy. Aš kal- 
bėjau apie energetinį saugumą ir NATO plėtrą į Rytus, dialogą su Rusija. 

Po pietų NATO šalių vadovai susirinko į uždarą posėdį rinkti naujojo Al- 
janso generalinio sekretoriaus. Dar prieš konferenciją dauguma valstybių buvo 
linkusios remti Danijos ministro pirmininko Anderso Fogho Rasmusseno kan- 
didatūrą. Tačiau Turkija pasisakė prieš šį kandidatą. Priežastis - musulmoniš- 
kųjų valstybių nepasitenkinimas Danijoje išspausdintomis pranašo Mahome- 
to karikatūromis. Derybos su turkais vyko iki vėlyvo vakaro. Nebuvo galima 

parodyti pasauliui, kad NATO šalys nesutaria. Galiausiai pavyko įtikinti tur- 
kus nusileisti, mainais jiems davus kelis svarbius postus Aljanso vadovybėje, ir 
A. E. Rasmussenas generaliniu sekretoriumi buvo išrinktas vienbalsiai. 

Vėlų vakarą atskridome į auksinę Prahą, kurioje pirmą kartą lankiausi dar 
praėjusio amžiaus aštuntajame dešimtmetyje. Simbolinis sutapimas - net bu- 
vau apgyvendintas tame pačiame „Intercontinental“ viešbutyje. 


2009 metų balandžio 5 diena, Praha-Vilnius. Prahoje tikras pavasaris, 
gatvėse, skveruose, parkuose gausu žmonių, labai daug turistų. Čekija dabar pir- 
mininkauja ES. Naudodamiesi NATO konferencija, čekai pakvietė į Prahoje su- 
rengtą Europos Vadovų Tarybos posėdį ir JAV prezidentą Baracką Obamą. Jis čia 
pasakė kalbą, kurios klausėsi 10-20 tūkstančių žmonių. Iš anksto buvo skelbiama, 
kad Prahoje B. Obama išdėstys savo naujosios užsienio politikos programą. 

Prisipažinsiu, nusivyliau. Jokiu būdu nesakyčiau, kad kalba buvo prasta, JAV 
prezidentas įtaigiai kalbėjo apie politikos tęstinumą, bet negalėjau atsikratyti 
įspūdžio, kad daugumą jo frazių jau esu ne kartą girdėjęs ir anksčiau. Nieko ne- 
išgirdau, kas bus nauja JAV užsienio politikoje. Tai garsiai pasakiau šalia manęs 
stovintiems klausytojams, kone alpstantiems iš susižavėjimo B. Obamos kalba. 

Nuvylė ir ES vadovų susitikimas. Tarsi tai būtų tik fonas efektingam JAV 
prezidento B. Obamos pasirodymui, o turinio - beveik jokio. Kalbėtojams 
buvo skirta tik po 3 minutes. Ką galima per tiek laiko pasakyti? Tik įvardyti 
temą... Geriau nė nekalbėti. 

Pakeliui namo dar spėjau pamatyti Turine vykstančias Europos taurės tur- 
nyro finalo tarp „Lietuvos ryto“ ir Maskvos „Chimki“ rungtynes. Ne veltui vadi- 
namės krepšinio šalimi. Šaunuoliai vyrai - laimėjo ir parveža į Lietuvą taurę. 


2009 metų balandžio 8 diena, Vilnius. Prasideda Velykų Didžioji savaitė. 
Buvo malonu priimti Europos taurę iškovojusią „Lietuvos ryto“ krepšinio ko- 
mandą, pabendrauti, įteikti Prezidento prizą ir kiekvienam krepšininkui asme- 
ninę atminimo dovaną. Ši pergalė turėtų įkvėpti mūsų krepšininkus, nes įrodo, 
kad ne visada pinigai svarbiausia - „Lietuvos ryto“ komandos biudžetas bene 
dešimt kartų mažesnis nei Maskvos klubo! 


2009 metų balandžio 10 diena, Didysis penktadienis, Praha. Vakar atvykau 
į Prahą dviejų dienų valstybinio vizito, vykstančio Velykų išvakarėse. Čia jau kone 
vasara atėjusi — oras dieną įšilo iki 27 laipsnių. Visur žaliuoja medžiai, žydi gėlės. 
Vakar iš oro uosto pirmiausia nuvykome į Prezidentūros rūmus (buvu- 
si karališkoji rezidencija). Pasitiko prezidentas Vaclavas Klausas. Netrukus 

Valstybinis vizitas Čekijoje. Prezidentas Valdas Adamkus ir ponia Alma bendrauja su prezidentu 
Vaclavu Klausu ir jo žmona. Praha, 2009 m. balandžio 10 d. 


susėdome posėdžiauti. Daugiausia diskutavome apie neseniai vykusį NATO 
viršūnių susitikimą ir Prahoje surengtą Europos Vadovų Tarybos posėdį. Prezi- 
dentas V. Klausas anksčiau nepalankiai vertino ES šalių integracijos stiprinimą, 
bet pastebėjau, kad jo euroskepticizmas sušvelnėjęs. 

Dvi dienos prabėgo žaibiškai: pietavau su Čekijos Senato pirmininku 
Piemyslu Sobotka, Parlamento žemųjų rūmų vadovu Miloslavu Vlčeku, susiti- 
kau su ministru pirmininku Mireku Topolaneku, lankiausi Mokslų akademijo- 
je, dalyvavau verslo ir istorikų diskusijose. Valstybinis vizitas simbolizavo, kaip 
suartėjo Čekija ir Lietuva. 


2009 metų balandžio 12 diena, Velykos, Vilnius. Vaiskus Velykų rytas tar- 
si Kristijono Donelaičio iliustracija: „...saulelė vėl atkopdama budina svietą..“. 
Su Alma nuvykome mišių į Bernardinų bažnyčią, grįžome ir niekur daugiau ne- 
važiuosime - abi dienas tik dviese praleisime namie. 

Liko lygiai trys mėnesiai iki kadencijos pabaigos! 


2009 metų balandžio 15 diena, Vilnius. Atvyko po Europą keliaujanti JAV 


Kongreso delegacija. Kalbėjomės apie energetiką ir, žinoma, neapėjome žydų 
turto grąžinimo klausimo. Paaiškinau, kad didžiausia kliūtis sprendžiant šią 

Prezidentūroje apsilankė JAV Kongreso delegacija. Vilnius, 2009 m. balandžio 15 d. 


problemą - teisinė. Nėra lengva įrodyti, kam priklausė turtas daugiau nei prieš 
pusę amžiaus, kas dabar turi teisę į jį pretenduoti. Netikėtai buvau paklaustas 
apie antisemitizmą Lietuvoje. Patikinau, kad mūsų šalyje nutikę keli incidentai, 
kuriuos sukėlė eitynes surengę pora šimtų skustagalvių, nedaro jokios įtakos 
visuomenei ir dauguma žmonių tokius išsišokimus pasmerkė. 


2009 metų balandžio 16 diena, Vilnius. Vienos dienos valstybinio vizito į 
Vilnių atvyko Lenkijos prezidentas Lechas Kaczynskis. Aptarėme Rytų politi- 
ką, Europos Vadovų Tarybos posėdžio Prahoje rezultatus, pasirašėme dvišalio 
bendradarbiavimo deklaraciją, Antakalnio kapinėse padėjome gėlių. Lenkijos 
prezidentas, lydimas labai gausaus žurnalistų būrio, dviejų televizijos kanalų f1l- 
mavimo grupių, dar susitiko su lenkų bendruomene. 


2009 metų balandžio 21 diena, Vilnius. Iš prezidento paskutinio metinio 
pranešimo: 


Man teko didelė garbė ir atsakomybė dvi kadencijas - dešimt metų - tau- 
tos valia būti laisvos demokratinės Lietuvos prezidentu. Tai - daugiau nei 
pusė dvidešimtuosius metus skaičiuojančios vėl atkurtos mūsų nepriklauso- 
mos valstybės istorijos. Visą šį laiką kalbėjau ir dirbau, kaip liepė širdis, vado- 
vaudamasis Konstitucija ir savo įsitikinimais, siekdamas Tėvynės gerovės. 

(...) Nors ne kartą buvau kritikuotas už idealizmą, neva svetimą dabar- 
ties gyvenimui, lieku ištikimas toms pačioms vertybėms ir idealams - laisvei, 
demokratijai, pagarbai žmogui. Tik moralinės vertybės, bendri siekiai padės 
nepasiklysti ir rasti kelią iš sunkmečio labirinto. 

Tenkindamiesi vien trumpalaike nauda, grimzdami į politines intrigas dėl 
valdžios ir galios, prarandame gebėjimus susirungti su tikromis epochos prob- 
lemomis. Geriausia strategija, vedanti iš sumaišties, - vertybėmis ir idealais 
grįsti tikslai, idėjomis ir principais paremtas praktinis veikimas. 

(...) Jokie sunkumai neprivers manęs suabejoti liberaliosios demokratijos 
vertybėmis. Sunkmetis visada didina socialinę įtampą, didina ir pagundas 
imtis supaprastintų veiksmų, skatina autoritarinių, diktatūrinių idėjų dai- 
gus. Tačiau tikiu: tik laisvė, įvairovė, padoraus veikimo taisyklės, individua- 
lios kūrybingos asmenybės galios yra svarbiausia Lietuvos sėkmės prielaida. 
Todėl nepaliaukime tikėti žmogumi, savo tautos jėgomis, laisvės ir lietuvybės 
prasme, kaip pagrindine mūsų valstybės kūrimo medžiaga. Dirbkime Tėvynei 
drauge - neskirstykime tautos į savus ir svetimus, išrinktuosius, gyvenimo ei- 
linius ar atstumtuosius. 

Idealų vedama ir vienijama Lietuva pasiekė savo didžiausius tikslus, 


Paskutinis metinis pranešimas Seime. Vilnius, 2009 m. balandžio 21 d. 

dabar privalome įveikti naujus iššūkius, rašydami naują Lietuvos istorijos 
puslapį. Tuos įrašus skaitysiančios ateities kartos mums atleis už klaidas, bet 
neatleis už melą. Todėl išdrįskime būti sąžiningi valstybei, vieni kitiems, patys 
sau. Rašykime istoriją tiesos ir atvirumo, moralės ir pasitikėjimo kalba. Rašy- 
kime dabar, nelaukdami kitos dienos. Dirbkime „vardan tos Lietuvos“. 

Dėkoju Jums, Lietuvos žmonės, už tai, kad visus savo tarnybos Jums metus 
jaučiau Jūsų pasitikėjimą ir paramą. Esu ir būsiu kartu su Jumis. 


Perskaičiau paskutinį savo metinį pranešimą Seimui. Visuomet juos rengiu 
labai atsakingai, o ypač šį kartą. Buvo parengtos keturios teksto redakcijos, ga- 
liausiai dar ir pats puspenktos valandos taisiau pranešimą. Nusprendžiau, kad 
nėra prasmės aptarti pavienių atvejų, vardyti pavardžių. Kalbėjau apie tai, ką 
reikia pertvarkyti, apie šalies ateities uždavinius. Žinių laidos šį pranešimą jau 
vadina mano politiniu testamentu. Dauguma komentarų - taip pat palankūs, 
tik tiems, kuriems nepatikau visus dešimt metų, ir šį kartą atrodė, kad nieko 
verto nepasakiau ir pats visiškai nieko gero nepadariau. 

Dienraštis „Lietuvos žinios“ net pradėjo prieš mane šmeižto akciją. Svaido- 
masi užuominomis, kad aš - KGB agentas. Koks tikslas, ko siekiama? Daugiau 
kaip dešimtmetį laukė, o dabar, baigiantis antrajai kadencijai, staiga „išmetė 
sensaciją ? Kieno pinigai slypi už šios akcijos? Kam užmyniau ant kojos? 


2009 metų balandžio 23 diena, Helsinkis. Daugybę kartų lankiausi Suo- 
mijoje, bet šis vizitas išskirtinis, nes valstybinis. Mūsų delegacija neįprastai di- 
delė - net 25 asmenys. Visus jos narius suomiai apgyvendino kartu - vyriausy- 
bės svečių namuose. 

Po itin iškilmingo sutikimo Prezidentūroje akis į akį kalbėjomės su prezi- 
dente Tarja Halonen. Aišku, daug dėmesio skyrėme santykiams su Rusija. Vos 
prieš savaitę Helsinkyje viešėjo prezidentas Dmitrijus Medvedevas. T. Halonen 
papasakojo savo įspūdžius ir pareiškė mananti, kad Rusijos prezidentas nuošir- 
džiai siekia šiltesnių santykių su Vakarų šalimis ir stengiasi tapti labiau nepri- 
klausomas nuo Vladimiro Putino. 

Kaip įprasta valstybiniams vizitams, iš vienos vietos skubėjau į kitą: spaudos 
konferencija, pietūs Helsinkio rotušėje, susitikimai su parlamento vadovybe ir 
Suomijos ministru pirmininku Matti Vanhanenu. Daugiausia kalbėjomės ener- 
getikos temomis. Išgirdau patikinimų, kad suomiai reikalaus garantuoti visišką 
Baltijos jūros dugnu rusų ir vokiečių tiesiamo dujotiekio ekologinį saugumą. 

Galiausiai laukė iškilminga vakarienė, joje dalyvavo apie 200 svečių. 

Paskutinis prezidento Valdo Adamkaus valstybinis vizitas. Su Suomijos prezidente 


Tarja Halonen ir jos sutuoktiniu. Helsinkis, 2009 m. balandžio 23 d. 


2009 metų balandžio 24 diena, Turku, Suomija. Sraigtasparniu skridau 
apžiūrėti statomos naujos trijų reaktorių atominės elektrinės ir radioaktyviųjų 
atliekų saugyklos, o Alma automobiliu išvyko apžiūrėti Turku pilies. 

Statyba įspūdinga. Dirbama nenutrūkstamai trimis pamainomis. Darbuoto- 
jai - net 60 tautybių. Atsakingai parinkta vieta - toli nuo miestų, aplinkui, kiek 
akys aprėpia, miškai. Atliekų saugykla statoma uolienose, todėl radioaktyvio- 
sios atliekos bus laidojamos ypač saugiai. 

Po apsilankymo elektrinės statybvietėje skridau į senąją Suomijos sostinę 
Turku, grožėdamasis tūkstančiais ežerų ir nuostabiais miškais. Šis miestas turė- 
jo istorinių ryšių su Lietuvos Didžiąja Kunigaikštyste. Jogailos anūkė Kotryna 
Jogailaitė buvo ištekėjusi už Suomijos kunigaikščio, vėliau tapusio Švedijos ka- 
raliumi Jonu III. Turku pilyje miesto valdžiai įteikiau lietuvių dailininko tapytą 
Kotrynos Jogailaitės portretą. 

"Tai buvo paskutinis mano valstybinis vizitas... 


503 


2009 metų balandžio 27 diena, Vilnius. Neatslūgsta dėmesys mano pas- 
kutiniam metiniam pranešimui. Išsakyta nemažai objektyvių vertinimų. Neno- 
rėčiau girdėti tik pagyrimų, tai jau būtų ne demokratija, ir gerai, kad Lietuvo- 
je nieko panašaus nėra. Vis dėlto ir kritikuojant reikalinga svarstymų kultūra. 
Deja, neretai jos nerasi nė su žiburiu, o nepagarbos, net chamizmo, nesąžiningo 
faktų iškraipymo - nors vežimu vežk. 

Pavakare į Turniškes atvažiavo Albinas Januška ir Raimundas Mieželis. Jie 
papasakojo, ką žino apie „Lietuvos žiniose“ pradėtą šmeižto akciją, kuria siekia- 
ma griauti mano autoritetą Lietuvos žmonių akyse. Esą bus tęsiamas straipsnių 
ciklas apie tariamus mano ryšius su KGB, laidomos užuominos, kad aš galėjęs 
būti rusų agentas. A. Januška su R. Mieželiu įsitikinę, kad šią šmeižto kampani- 
ją užsakė Maskva, keršijanti man už tai, kad sukėliau jai nemažai galvos skaus- 
mo. Man niekas negali prikišti jokios korupcijos, kyšių — tokie dalykai tiesiog 
„heprilips“, todėl ir nutarta knaisiotis praeityje, skleidžiant išsigalvojimus, kurių 
neįmanoma patikrinti. Esą buvusių sovietinių diplomatų vardu gali būti sklei- 
džiami gandai, neva jiems teikdavau kažkokią informaciją. 

Veikiama ir kita kryptimi - kuriami pramanai, kad aš valdomas „klano“, jo 
nurodymu neva skiriu teisėjus, tarnauju interesų grupėms. 

Neįtikėtina. Būtų net juokinga, jei neatrodytų taip niekingai. Kiek pastangų 
(o galir pinigų) negailima siekiant mane sumenkinti! 


Bičiuliškas pašnekesys su Europos Parlamento pirmininku Hansu Gertu Pėtteringu. 

Seni bičiuliai Valdas Adamkus ir Gabrielius Žemkalnis su poniomis - „Aušros“ gimnazijos 
devyniasdešimties laidų susitikime. Kaunas, 2009 m. balandžio 30 d. 


2009 metų balandžio 28 diena, Vilnius. Priėmiau Europos Parlamento 
pirmininką Hansą Gertą P6tteringą, su kuriuo mus seniai sieja bičiuliški ryšiai. 
Daugiausia kalbėjomės apie ES ir Rusijos santykius. 


2009 metų balandžio 30 diena, Kaunas. Dvi man svarbios sukaktys atvi- 
liojo mane į Kauną: šiandien švenčiamas Vytauto Didžiojo universiteto atkūri- 
mo 20-metis ir vyksta „Aušros“ gimnazijos devyniasdešimties laidų susitikimas. 
Universiteto pirmojo Senato išeivijos atstovų sąraše yra ir mano pavardė. 

Ypač jaudinantis buvo apsilankymas „Aušros“ gimnazijoje. Drauge su mani- 
mi atvyko Alma, dalyvavo ir mano senas bičiulis Gabrielius Žemkalnis si žmona 
Dana. Karo negandos neleido mudviem baigti paskutinės klasės - 1944 metais teko 
trauktis į Vakarus, bet tai netrukdo jaustis tikrais „aušrokais“. Tik, deja, kad ir kiek 
dairėmės po sausakimšą salę, nesutikome nė vieno savo buvusio bendraklasio... 


2009 metų gegužės 5 diena, Vilnius. Rytoj atvyksta Ispanijos karalius Jua- 
nas Carlosas I. Deriname jo sutikimo ir vizito programą. 

Tačiau šiuos rūpesčius privertė pamiršti į Prezidentūrą atvykęs Valstybės 
saugumo departamento direktorius Povilas Malakauskas. Jis pateikė informacijos 

apie Rusijos specialiųjų tarnybų mėginimus daryti įtaką Lietuvos prezidento 
rinkimams. Du rusų propagandos specialistai vėl atvyko į Vilnių ir mėgins pa- 
dėti vienam iš septynių kandidatų... 

Šie veiksmai siejami su akcija, kuria siekiama diskredituoti mane. Į ją įtrau- 
kiami senieji Maskvos talkininkai. Tik neaišku, kodėl leidžiasi į šį nešvarų reika- 
lą įpainiojamas ir vienas dienraštis. 


2009 metų gegužės 6 diena, Vilnius. Nepaprastai intensyvi diena. Ryte 
išsikviečiau premjerą Andrių Kubilių, finansų ministrą Algirdą Šemetą, socia- 
linės apsaugos ir darbo ministrą Rimantą Dagį bei ūkio viceministrą Rimantą 
Žylių aptarti Seimo priimtos Pensijų reformos įstatymo pataisos, kuria siū- 
loma dar kartą mažinti pervedimus į pensijų fondus — dabar jau iki 2 proc. 
„Sodros“ įmokų. Dar tada, kai ši dalis buvo mažinama nuo 5 proc. iki 3 proc., 
perspėjau valdančiąją koaliciją, kad tokie sprendimai pakerta žmonių pasiti- 
kėjimą Vyriausybe, ir vetavau tai numatantį įstatymą. Dabar finansinė padėtis 
net sunkesnė, biudžetas nesurenkamas, be to, žinodamas, kad Seimas vis viena 


Ispanijos karalius Juanas Carlosas I ir karalienė Sofia pirmą kartą lankosi Lietuvoje. 


Vilnius, 2009 m. gegužės 6 d. 

atmestų mano veto, sutikau su dar vienu apkarpymu, bet tik sulaukęs premjero 
garantijų, kad pervedimų mažinimas galios ne daugiau kaip porą metų ir vėliau 
bus kompensuojamos prarastos lėšos į pensijų fondą nukreipiant jau 6 proc. 
„Sodros“ įmokų. 

O artėjant 16 valandai, kai turėjo į Prezidentūros kiemą atvykti Ispanijos 
karalius Juanas Carlosas I ir karalienė Sofia neramiai žvalgėmės į dangų. Slen- 
kantys juodi debesys grasino lietumi ir vis pratrūkdavo lynoti. Buvome pasiren- 
gę sutiktuvių ceremonialui ir jeigu lytų. Laimė, prasigiedrijo. Susitikimas buvo 
labai širdingas. Dalyvavo visas Lietuvoje reziduojantis diplomatinis korpusas. 
Privačiai, tik dviese, bendraudami su karaliumi Juanu Carlosu I nevengėme ir 
politinių temų - kalbėjomės apie mūsų šaliai labai aktualią kaimynystės politi- 
ką. Vėliau prie mūsų draugijos prisidėjo po tris abiejų šalių pareigūnus. 

Vakare Jo Didenybės Ispanijos karaliaus Juano Carloso I ir karalienės Sofios 
garbei surengiau iškilmingą vakarienę. Pirmą kartą televizija tiesiogiai iš Balto- 
sios salės transliavo oficialias kalbas. 


2009 metų gegužės 7 diena, Vilnius. Ispanijos karališkosios poros vizitas 
persikėlė į Trakus. Diena apsiniaukusi, bet nelyja. Mus priešais Trakų pilį suti- 
kęs jaunimas nudžiugino dainomis ir tautiniais šokiais. Vaizdas — pasakiškas. 
Atsisveikindamas Vilniaus oro uoste, karalius Juanas Carlosas I sakė buvęs su- 
žavėtas Trakų grožio ir per visą viešnagę patyręs tik mielų įsimintinų įspūdžių. 


2009 metų gegužės 8 diena, Vilnius. Kaip greitai bėga laikas! Jau minime 
penkmetį, kai įstojome į Europos Sąjungą. Daugiau nei 60 proc. žmonių pri- 
taria narystei. Tik kai kurie politikai, kaip antai Romualdas Ozolas, užsispyrę 
atkakliai perša visuomenei savo nuomonę, kad tai buvo kone išdavystė, nes Lie- 
tuva neva praradusi nepriklausomybę. Jų teisė taip manyti. Aš įsitikinęs, kad 
tai didžiausia mūsų sėkmė. Kaip dabar gyventume, ypač krizės sąlygomis, jei 
negautume ES paramos? 


2009 metų gegužės 15 diena, Vilnius. Atvykau į labdaros vakarienę „Stik- 
liuose“, surengtą pagerbiant į Lietuvą atvykusį UNICEF geros valios ambasadorių 
aktorių Rogerį Moore'ą, ypač pagarsėjusį agento Džeimso Bondo vaidmeniu. Kvie- 
timas asmeniui kainavo 500 litų, todėl net nustebau išvydęs per šimtą žmonių. 


2009 metų gegužės 16 diena, Vilnius. Šiandien Konstitucinis Teismas, 
kaip girdėjau, vienbalsiai nusprendė, kad mano dekretas atleisti kadenciją bai- 

gusį Aukščiausiojo Teismo pirmininką Vytautą Greičių tiksliai atitinka Konsti- 
tucijos nustatytą šios procedūros tvarką. 

Tačiau konservatorių politinė taryba, dalyvaujant Vytautui Landsbergiui, 
priėmė neturintį precedento sprendimą - nurodė savo frakcijai Seime ignoruo- 
ti Konstitucinio Teismo išaiškinimą ir nepritarti mano dekretui. Nesuprantu, 
kur čia šuo pakastas, kad konservatoriai, mėgindami išsaugoti pirmininko kėdę 
V. Greičiui, trypia net Konstituciją! Nesu asmeniškai nusiteikęs prieš šį asmenį. 
Tegul konservatoriai paskiria jį Aukščiausiojo Teismo pirmininku kad ir iki gy- 
vos galvos, bet tai turi būti daroma laikantis Konstitucijos. 


2009 metų gegužės 17 diena, Vilnius. Lietuvos Respublikos prezidento 
rinkimai. Renkame iš septynių kandidatų. Lynoja. Kaip jau mums įprasta, bal- 
suoti su Alma atvykome 10 ryto. Žurnalistų, fotografų ir televizijos operatorių 
rinkimų apylinkėje tuo metu buvo daugiau nei rinkėjų. Paprašytas įvertinti rin- 
kimų kampaniją pasakiau, kad nykesnės ir prasčiau organizuotos dar nėra buvę. 
Nevyko realių debatų, kandidatai neturėjo galimybės paaiškinti savo politinių 
tikslų, programos, pažiūrų. Jie buvo susodinami kaip kokie mokinukai į kėdes, 
laidos vedėjas pateikdavo klausimą ir duodavo 60 sekundžių atsakymui. Ką ga- 
lima per tiek laiko pasakyti? 


2009 metų gegužės 18 diena, Vilnius. Rinkimų rezultatai jau aiškūs - triuš- 
kinamai laimėjo Dalia Grybauskaitė. Tuoj pat paskambinau jai telefonu ir pa- 
sveikinau. Sutarėme susitikti jai grįžus iš Briuselio, kur ji netrukus išvyksta. 

Turiu pripažinti, kad rinkimų dieną padariau apmaudžią, net nelogišką klai- 
dą. Mat rinkimų kampanijai artėjant prie pabaigos atrodė, kad tiek Kazimiera 
Prunskienė, tiek Valentinas Mazuronis ėmė naudoti agresyvesnę retoriką, tuo 
pat metu jautėsi apatiškos rinkėjų nuotaikos. Neabejojau D. Grybauskaitės per- 
gale, bet nebuvau įsitikinęs, ar neprireiks antrojo rinkimų turo. Apie tai ėmė vis 
garsiau kalbėti ir žiniasklaida, politologai. Viešai nerėmiau nė vieno kandidato, 
bet nuogąstavau, kad jeigu paksistams pavyktų į antrąjį rinkimų turą prastumti 
V. Mazuronį, tai būtų pateikta visuomenei ir tarptautinei bendruomenei kaip 
jų partijos ir Rolando Pakso reabilitacija. Maniau, kad, jei jau prireiktų antrojo 
turo, daug geresnis kandidatas varžytis su D. Grybauskaite būtų socialdemokra- 
tas Algirdas Butkevičius. 

Nors seniai buvau apsisprendęs balsuoti už D. Grybauskaitę, rinkimų išva- 
karėse, manydamas, kad ji vis viena pirmaus, nusprendžiau paremti A. Butkevi- 
čių. Be abejo, viešai to pareikšti negalėjau, todėl ne tik už jį balsavau, bet dar ir 

pamosavęs neperlenktu biuleteniu - prisipažinsiu - neprotingai leidau pamaty- 
ti žurnalistams, kurį kandidatą jame pažymėjau. 

Mano nuogąstavimai nepasitvirtino, antrojo turo neprireikė. Džiaugiuosi, kad 
mane pakeis D. Grybauskaitė, nes laikau ją stipriausia politike iš visų septynių 
kandidatų. Dabar reikės tik kuo sklandžiau perduoti jai prezidento įgaliojimus. 


2009 metų gegužės 19 diena, Vilnius. Tęsiasi partinis „futbolas“ dėl LEO LT. 
Valdančioji koalicija ir kai kurios opozicijos partijos ieško būdų, kaip išardyti 
šią bendrovę, nors Vyriausybė, turėdama 62 proc. akcijų, ją gali tvirtai kontro- 
liuoti, tuo tarpu atominės elektrinės projektas nejuda iš vietos. 

Nutariau nuvykti į kombinuoto ciklo dujų turbininio bloko Elektrėnuose 
statybos pradžios iškilmes ir, pasikvietęs pokalbio renginyje dalyvausiantį ener- 
getikos ministrą Arvydą Sekmoką, LEO LT bendrovės vadovus bei kitus ener- 
getikos specialistus, paklausti: „Kas darosi? Kodėl visuomenė sistemingai klai- 
dinama skelbiant iškraipytą informaciją? Kodėl šia griaunamąja veikla užsiima 
Vyriausybė?“ 

Laimė, per pokalbį paaiškėjo, kad, nors visuomenei nuolat pučiama migla, 
darbai tyliai juda pirmyn. Paklausiau, kam reikia tokio politinio žaidimo. Ener- 
getikos ministras nežinojo, ką į tai atsakyti, nors, kaip man pasirodė, širdy ir jis 
tuo nesidžiaugia. 


2009 metų gegužės 21 diena, Vilnius. Kilo nereikalinga įtampa Preziden- 
tūroje. Kancleris Giedrius Krasauskas dėl man suprantamų priežasčių panoro 
Dalios Grybauskaitės neoficialiai atstovei (nė vienas jos būsimos komandos 
asmuo dar nėra oficialiai paskelbtas) aprodyti rūmus ir siūlė pereinamajam lai- 
kotarpiui savo nuožiūra pasirinkti darbo kabinetus. Tokie savavališki veiksmai 
sukėlė smarkų nepasitenkinimą mano štabe. Įsiplieskė aistros... Paskambinau 
Daliai į Briuselį ir sutarėme susitikti gegužės 29 dieną, kai ji grįš į Vilnių. Tada 
nustatysime tvarką, kaip bus perduodama Prezidentūra. Taip užkirsime kelią 
visokiems nesusipratimams. 


2009 metų gegužės 22 diena, Vilnius. Pirmą kartą Lietuvoje lankosi Jung- 
tinių Arabų Emyratų užsienio reikalų ministras šeichas Abdullah bin Zayedas 
Al Nahyanas. Kalbėjomės apie galimas investicijas Lietuvoje, bendradarbiavi- 
mo stiprinimą. Jungtinius Arabų Emyratus domina alternatyviosios energeti- 
kos plėtra, siekiama įkurti tuo turinčią užsiimti tarptautinę organizaciją, kurios 
būstinė būtų jų šalyje - tam net ketinama pastatyti naują miestą. 

Prezidentas Valdas Adamkus Prezidentūroje priima Jungtinių Arabų Emyratų užsienio reikalų 
ministrą šeichą Abdullah bin Zayedą Al Nahyaną. Vilnius, 2009 m. gegužės 22 d. 


2009 metų gegužės 23 diena, Vilnius. „Lietuvos žinios“ tęsia prieš mane 
išpuolius. Dabar jau ir visa „Santara“ vaizduojama kaip kone Lietuvos nepri- 
klausomybės duobkasė. Į tokias insinuacijas nereagavau iki šiol, taip elgsiuosi 
ir ateityje. 

Nustebino „Lietuvos ryte“ paskelbta visuomenės apklausa. Aš vėl pirmau- 
ju. Tai nelaukta, nes maniau, kad po prezidento rinkimų, baigiantis kadencijai, 
būsiu išstumtas iš pirmosios pozicijos. Bet gal kuo daugiau esu šmeižiamas, tuo 
labiau žmonės palaiko? 


2009 metų gegužės 25 diena, Vilnius. Iškviečiau krašto apsaugos ministrę 
Rasą Juknevičienę aptarti baigiančio kadenciją kariuomenės vado Valdo Tut- 
kaus atleidimo ir naujo vado skyrimo procedūros. Pagal įstatymą prezidentas, 
sulaukęs krašto apsaugos ministro rekomendacijos, teikia Seimui tvirtinti ka- 
riuomenės vado atleidimo ir naujojo skyrimo dekretus. Pasiūliau atleisti gene- 
rolą leitenantą Valdą Tutkų iš pareigų pasibaigus kadencijai nuo birželio 30 die- 
nos. Bet naujo vado neketinu skirti, nors įstatymas man ir leidžia tai daryti. 
Šią teisę perduosiu išrinktajai prezidentei Daliai Grybauskaitei, o lig tol laikinai 
vadovauti kariuomenei galėtų būti patikėta Valdui Tutkui. 

Pajutau, kad toks siūlymas krašto apsaugos ministrei nepatiko. Žinau, kad 

konservatoriai parinkę savo kandidatą, o generolo V. Tutkaus jie nenori palik- 
ti vadovauti kariuomenei net laikinai. Tačiau teisiškai mano siūlymas neprie- 
kaištingas, todėl R. Juknevičienė, nors ir būdama aiškiai nepatenkinta, nesiėmė 
man prieštarauti. 

Tačiau netrukus sužinojau, kad po mūsų pokalbio ministrė aiškino žurnalis- 
tams, neva įstatymai neleidžia kadenciją baigusio kariuomenės vado skirti net 
ir laikinai toliau eiti šias pareigas. Tai netiesa. Maža to - nuvykusi į Vyriausybės 
posėdį R. Juknevičienė pareiškė, kad su prezidentu aptarinėjo generolo Arvydo 
Pociaus kandidatūrą į kariuomenės vado postą. Bet apie tai nebuvo užsiminta 
nė vienu žodžiu! 


2009 metų gegužės 29 diena, Vilnius. Šiandien pakviečiau Dalią Grybaus- 
kaitę iš ryto atvykti į Prezidentūrą. Aprodžiau jos būsimąją įstaigą, pasvarsčiau, 
kaip galima kuo darniau perduoti jai prezidento pareigas, ir pristačiau kai ku- 
riuos aktualiausius klausimus, kuriuos jai teks spręsti jau pirmosiomis dienomis 
po priesaikos įžengus į šiuos rūmus. 

Mūsų susitikimu labai domisi žiniasklaida. Sudarėme kuo geriausias sąlygas 
žurnalistams fiksuoti šį įvykį. Galbūt taip prisidėsime kuriant prezidento parei- 
gų perdavimo tradicijas. 


Prezidentūroje apsilankė išrinktoji prezidentė Dalia Grybauskaitė. 

Pabendravę su žiniasklaidos atstovais, tik dviese susėdome pasikalbėti mano 
kabinete. Vėliau prie mūsų prisidėjo D. Grybauskaitei atstovaujanti Jovita Pra- 
nevičiūtė ir mano patarėjas Ramūnas Vilpišauskas. Sutarėme, kad šie asmenys 
bus oficialiai įgalioti spręsti procedūrinius Prezidentūros perdavimo reikalus. 

Mano nuomone, bendravome labai šiltai ir dalykiškai. 

Šiandien daviau ir du interviu - kalbėjausi su „Lietuvos ryto“ televizijos ap- 
žvalgininku Mariumi Laurinavičiumi ir LNK laidos vedėju Virgiu Valentinavi- 
čiumi. Aptarėme besibaigiančią mano kadenciją, su abiem pašnekovais bendra- 
vome ramiu, korektišku tonu. 

Vis dėlto visus pastaruosius metus V. Valentinavičius elgėsi labai nedraugiš- 
kai, jis aiškiai priskirtinas mane sistemingai mėginusių kompromituoti žmonių 
grupei. Todėl po įrašo jo tiesiai paklausiau, kokios tikrosios jau kelis mėnesius 
trunkančios prieš mane nukreiptos šmeižto kampanijos priežastys. Aišku, jis 
viską neigė, nepripažino, kad tai - sąmoninga, organizuota akcija, nors abu su- 
prantame, jog yra kitaip. 


2009 metų gegužės 30 diena, Vilnius. Į Vilniuje surengtą tarptautinę kon- 
ferenciją atvyko baigęs kadenciją Lenkijos prezidentas Aleksanderis Kwaš- 
niewskis. Kartu pusryčiavome „Stiklių“ viešbutyje. Pusantros valandos labai 
nuoširdžiai kalbėjomės pasaulio politikos temomis, aptarėme Lenkijos ir Lie- 
tuvos aktualijas. Tikiuosi, kad bendrausime ir ateityje. 


2009 metų gegužės 31 diena, Vilnius. Diena, prisimenant Vytauto Kerna- 
gio dainos žodžius, „beprotiškai graži. Mūsų kiemas skęsta žieduose. Vidurdie- 
nį perėjau kitapus gatvės aplankyti Algirdo Brazausko. Žinau, kad jo sveikata 
prastėja: sunkiai pasiduoda stabdomas prostatos ir limfos vėžys. Turbūt sąmo- 
ningai vengėme kalbėti apie sveikatą. Keitėmės mintimis apie ekonominę krizę, 
Vyriausybės darbą ir... Valdovų rūmus. Pokalbiui pakrypus šia tema, A. Brazaus- 
kas pagyvėjo. Jis apgailestavo, kad per Lietuvos tūkstantmečio iškilmes liepos 
6-ąją dar nebus baigtos dekoruoti rūmų menės, bet esą aplinka ir vidaus kiemas 
jau turėtų būti sutvarkyta. Pasiūliau dalyvaujant į iškilmes atvykusiems monar- 
chams ir valstybių vadovams oficialiai atidaryti Valdovų rūmus. A. Brazauskui 
ši mintis patiko ir jis sakė perduosiąs siūlymą organizaciniam komitetui. 


2009 metų birželio 7 diena, sekmadienis, Vilnius. Renkame Europos Par- 


lamentą. Ir šiaip šie rinkimai menkai domina žmones, o dar lyg tyčia lyja. Bal- 
suoti nuvykome apie pietus. Kaip ir spėjau, rinkėjų nematyti - tik mes su Alma 

ir būrys žurnalistų. Jų klausiamas pasakiau, kad balsuos labai nedaug žmonių — 
gal tik kokie 20 proc. Vakare paaiškėjo, kad buvau teisus. 

Grįždamas namo pajutau, kad spaudžia krūtinę, nors skausmo nejutau. Pa- 
skambinau gydytojui ir - kaip iš anksto spėjau - netrukus atsidūriau Santariš- 
kių ligoninėje. Likau čia nakvoti, o iš ryto - konsiliumas. 


2009 metų birželio 8 diena, Vilnius. Daktarai nusprendė atlikti tyrimą — 
per arteriją pasiekti širdį ir nustatyti, ar nėra sutrikimų. Atliko. Viskas gerai. 


2009 metų birželio 9 diena, Klaipėda. Klaipėdoje lankosi JAV karo laivas 
„USS Mount Whitney“. Atskridau sraigtasparniu drauge su kariuomenės vadu 
generolu Valdu Tutkumi ir krašto apsaugos ministre Rasa Juknevičiene. Apžiū- 
rėjus laivą, kapitonas pakvietė vaišių. Pasinaudojau proga privačiai pasikalbėti su 
ministre apie naujojo kariuomenės vado skyrimą. Neliko abejonių, kad konserva- 
toriai iš paskutiniųjų stengsis prastumti generolo Arvydo Pociaus kandidatūrą. 


2009 metų birželio 14 diena, Vilnius. Minime 1941-ųjų birželio trėmimus. 
Per vėliavų iškėlimo prie Seimo rūmų ceremoniją dairiausi į žmones - šiemet 
jų susirinko turbūt perpus mažiau nei pernai. Visai nematyti jaunų veidų - dau- 
giausia tremtiniai ir jų palikuonys. Ir ceremonija trafaretinė - kasmet tokia pat. 
Liūdna, bet susidaro įspūdis, kad tautos tragedijų atmintis blėsta. Man tai pas- 
kutinis šios datos minėjimas einant prezidento pareigas. Kitąmet šioje vietoje 
stovės Dalia Grybauskaitė. Nejau ateis dar mažiau žmonių? 


2009 metų birželio 16 diena, Vilnius. Visą dieną važinėjau po Žemaitiją. 
Pirmiausia lankiausi Mažeikiuose. Lenkų bendrovės „Orlen“ valdoma „Mažei- 
kių nafta“ pastatė naują 100 milijonų dolerių vertės vandenilio gamybos įrengi- 
nį. Svarbu, kad čia įdiegtos pačios moderniausios, gamtą tausojančios techno- 
logijos. 

Iš Mažeikių nuvykome į Žemaičių Kalvariją — miestelis švenčia 370 metų su- 
kaktį. Pasitiko mano senas pažįstamas Telšių vyskupas Jonas Boruta. Miestelis 
gražiai tvarkomas. 

Toliau mūsų kelias vedė į Plungę, kuri paskelbta šių metų Lietuvos kultūros 
sostine. Užsukome į restauruojamus Oginskių rūmus, kuriuose įsikūręs Žemai- 
čių dailės muziejus. Jau trečią kartą čia lankausi ir vis pamatau ką nors nauja. 
Pasikalbėjau su gausiai susirinkusiais miesto gyventojais, dar stabtelėjau ligoni- 
nėje, pabendravau su medikais. 

Kelionės po Žemaitiją akimirkos. 


Paskutinė kelionės vieta - Rietavas. Ten taip pat išlikęs kunigaikščių Ogins- 
kių dvaras. Čia virė intensyvus kultūrinis gyvenimas. Stebina, kiek daug šių di- 
dikų giminė nuveikė Lietuvai. 


2009 metų birželio 22 diena, Tbilisis. Gruzijos sostinė Tbilisis vieną mies- 
to centre esančių skverų nusprendė pavadinti Vilniaus vardu. Tai dėkingumo 
Lietuvai už nuolatinę paramą ženklas. Esu pakviestas į iškilmes, bet einant pas- 
kutinėms kadencijos savaitėms ir susikaupus gausybei įsipareigojimų, abejojau, 
ar turėsiu laiko tokiam vizitui. Vis dėlto, atsižvelgęs į Rusijos, kuri, nepaisydama 
įsipareigojimų Vakarams, tebelaiko savo karinius dalinius Abchazijoje ir Pietų 
Osetijoje, agresyvią politiką šiame regione, nusprendžiau vykti į Tbilisį. Noriu 
ne tik padėkoti gruzinams už pagarbą Lietuvai, bet ir, tarptautinei bendruome- 
nei neryžtingai trypčiojant vietoje ir pasyviai stebinti Maskvos agresyvumą, pa- 
demonstruoti solidarumą su Gruzija. 

Atskridome į Tbilisį jau artėjant dešimtai valandai vakaro. Atvykęs į viešbutį 
sužinojau, kad į Vilnių skambino iš JAV Baltųjų rūmų ir pranešė, jog su mani- 
mi nori pasikalbėti prezidentas Barackas Obama. Mano patarėjams pranešus, 
kad išskridau į Gruziją, buvo pasakyta, jog su manimi bus mėginama susisiekti 
Tbilisyje rytoj 18 valandą vietos laiku. Daugiau jokios informacijos. Svarstėme, 
kokios priežastys verčia JAV prezidentą taip skubiai kalbėtis sa manimi. 

2009 metų birželio 23 diena, Tbilisis. Visos Tbilisio centro gatvės išpuoš- 
tos Lietuvos ir Gruzijos vėliavomis. Dienotvarkė labai intensyvi, o dar įdienojus 
oras įkaito iki 40 laipsnių šilumos. 

Svarbiausias susitikimas — su prezidentu Michailu Saakašviliu. Kalbėjomės 
ne tik apie agresyvią Rusijos politiką. Mėginau Gruzijos vadovą įtikinti, kad jam 
reikia taikingiau sugyventi su opozicija, kuri į protesto mitingus sutraukia dešimt- 
tūkstantines minias. M. Saakašvilis šiuo klausimu buvo nesukalbamas. Iš dalies 
galiu jį suprasti, nes opozicijos akcijomis nuolat naudojasi ją remiantis Kremlius. 

Vėliau susitikau su opozicijos lydere, buvusia Gruzijos parlamento pirmininke 
Nino Burdžanadze. Tai labai inteligentiška ponia. Tačiau ir ji kietai laikėsi nuo- 
monės, kad su M. Saakašviliu neįmanoma kalbėtis, nes jis esą griauna Gruzijos 
demokratiją. Tiesa, pabendravus ji lyg ir sušvelnino savo poziciją, sakydama, kad, 
jei padėtų tokie tarpininkai kaip aš, gal dialogas su prezidentu ir būtų įmanomas. 

Vakare ambasadorius Mečys Laurinkus labai gražioje vietovėje už miesto su- 
rengė priėmimą. Kelios minutės po 18 valandos restorane buvau sujungtas su 
prezidentu Baracku Obama. Iš pradžių pasikalbėjome apie mums abiem mielą 
Čikagą. Vėliau trumpai apibūdinau savo vizito į Tbilisį įspūdžius ir apibendri- 
nau, kad dabar vidaus padėtis Gruzijoje gana rami. 


Prezidentas Valdas Adamkus - Gruzijos prezidento Michailo Saakašvilio svečias. 
Tbilisis, 2009 m. birželio 23 d. 

Tuomet prezidentas B. Obama paaiškino, kodėl man skambina. Mat liepos 
6-ąją vyksta į Maskvą, o ta diena, kaip jam žinoma, - mūsų nacionalinė šventė, 
todėl nori mus patikinti, kad JAV politika Rytų Europoje ir Baltijos regione nė 
kiek nesikeičia. Svarstėme, kaip būtų galima sustiprinti JAV vaidmenį įtvirtinant 
demokratiją iš komunistų valdžios išsilaisvinusiuose kraštuose. Pasakiau, kad la- 
bai praverstų, jei Rytų Europai būtų pasiūlyta kas nors panašaus į Marshallo pla- 
ną, pokario metais padėjusį Vakarų Europos šalims atsistoti ant kojų. B. Obama 
pareiškė, kad šią idėją pasiūlys panagrinėti savo užsienio politikos patarėjams. 


2009 metų liepos 1 diena, Liublinas-Torūnė. Visa savaitė perkrauta susiti- 
kimų su Lietuvos pareigūnais, užsienio šalių ambasadoriais, o šiandien išvykau 
vienos dienos vizito į Lenkiją, iškilmingai mininčią ir Lietuvai nepaprastai svar- 
bią datą - 440-ąsias Liublino unijos metines. Ta proga Liublino katalikiškasis 
Jono Pauliaus II universitetas suteikė garbės daktaro vardus Lenkijos, Lietu- 
vos, Latvijos, Estijos, Ukrainos prezidentams bei faktiniam buvusiam demok- 
ratiniam Baltarusijos vadovui, šios šalies Aukščiausiosios tarybos pirmininkui 
1991-1994 metais Stanislavui Šuškevičiui. 

Iškilmingose ekumeninėse pamaldose dalyvavo Lenkijos primas kardinolas 
Jozefas Glempas, su juo per pietus ilgokai pasikalbėjome. 


Paskutinis prezidento Valdo Adamkaus vizitas į Lenkiją. 

Jau temstant išskridau į Torūnę. Senamiestyje atidariau Lietuvos ir Lenkijos 
namus, kurių idėja kilo per pirmąjį mano vizitą į šį miestą. 

Ši paskutinė mano kelionė į Lenkiją einant prezidento pareigas truko be- 
veik parą. 


PASTABOS PARAŠTĖSE 


Vizitas į Lenkiją Liublino unijos metinių proga tarsi vainikavo dešimties metų 
mano bendradarbiavimą su kaimyninės šalies vadovais. Žinoma, tada nė ne- 
dingtelėjo mintis, kad bus likusi tik viena proga trumpai šnektelėti su preziden- 
tu Lechu Kaczynskiu per Lietuvos tūkstantmečio minėjimo iškilmes. Prabėgs 
vos metai, ir jis žus skrisdamas į Katynę. 

Puikus Lietuvos draugas buvo ir yra prezidentas Aleksanderis Kwašniews- 
kis. Perėmęs iš jo Lenkijos vadovo pareigas L. Kaczynskis, nors ir atstovavo vi- 
siškai kitai politinei ir ideologinei krypčiai, tęsė strateginio bendradarbiavimo 
ir draugystės su Lietuva politiką. Tarp mudviejų tuoj pat užsimezgė ir tvirti as- 
meniniai ryšiai. Tai pastebėję kitų ES valstybių vadovai net ėmė manęs prašyti, 
kilus įvairioms problemoms, atlikti tarpininko tarp jų ir Lenkijos prezidento 
vaidmenį. Tokios misijos dar labiau artino mane su L. Kaczynskiu ir — turiu 
pripažinti - netgi stiprino mano pozicijas Europos Vadovų Taryboje. 

A. Kwašniewskį pakeitusį L. Kaczynskį Europos politikai sutiko šaltokai. Tai 
pajutęs, stengiausi jam padėti apsiprasti ES forumuose, geriau susipažinti su 
kitų šalių vadovais. Man iš karto nebuvo sunku bendrauti su L. Kaczynskiu, 
jaučiau, kad jis — nuoširdus žmogus. Net kartais atrodydavo, jog politika — 
pernelyg kieta veiklos sritis šiam švelnaus būdo žmogui. Gal ne visiems jis at- 
siverdavo, bet kalbėdamasis su manimi neslėpdavo savo jausmų, išgyvenimų. 
Susidariau įspūdį, kad jo brolis dvynys Jarostawas buvo savotiška priešingy- 
bė - kietas kaip titnagas, nenuolaidus politikas. 

A. Kwašniewskį su Lietuva siejo tvirti asmeniniai saitai — jo senelė ir motina 
gimusios Vilniuje, jis atvykdavo į mūsų šalį su žmona Jolanta net ir šeimos švenčių 
proga. L. Kaczynskis savęs nekildino iš Lietuvos, bet taip pat visuomet pabrėždavo 
savo išskirtinai šiltus jausmus mūsų šaliai. Mat jis buvo išsiugdęs labai stiprų isto- 
rinį jausmą. Lietuva jam siejosi su šlovinga Lenkijos istorija. Tai skatino jį žvelgti į 
mūsų šalių bendradarbiavimą ne vienadienių interesų, o strateginės partnerystės 
aspektu, todėl ir nesutarimai dėl lenkiškų pavardžių ar vietovardžių rašymo L. Ka- 
czynskiui neatrodė tokie svarbūs, kad užgožtų istorinį lenkų ir lietuvių tautų ryšį. 

Abu tai puikiai supratome ir drauge stengdavomės išvengti ar bent švelnin- 
ti kylančią įtampą tarp valstybių tautinių mažumų klausimais. 

L. Kaczynskio žūtis man buvo skaudus asmeninis išgyvenimas. Tomis die- 
nomis rengiausi kelionei į JAV. Nusprendžiau skristi per Varšuvą, kur tą pačią 
dieną į Prezidentūrą iš žūties vietos buvo atvežti prezidento L. Kaczynskio pa- 
laikai. Man buvo sudarytos sąlygos visiškai privačiai atsisveikinti su velioniu. 
Atvykau į Lenkijos prezidentūrą, nuėjau į ten esančią koplyčią ir pastovėjau 
ties L. Kaczynskio karstu visiškai vienas, absoliučioje tyloje, nes oficiali atsi- 
sveikinimo su juo ceremonija dar nebuvo prasidėjusi. Atmintis atgaivino mūsų 
susitikimų akimirkas, o širdį slėgė jausmas, kad atsisveikinu ne tik su savo 
asmeniniu bičiuliu, bet ir su ištikimu Lietuvos draugu. 


2009 metų liepos 2 diena, Vilnius. Jau renkasi svečiai, pakviesti į Lietuvos 
tūkstantmečio minėjimo liepos 6-ąją renginius. Šiandien susitikau su lietuvių 
kilmės senatoriaus Richardo Durbino vadovaujama JAV delegacija. Mus sieja 
ilgametė pažintis. Šį kartą senatorius mane nustebino sveikinimo kalboje padė- 
kodamas man už tai, kad vetavau įstatymą, diskriminuojantį seksualines mažu- 
mas. Pasirodo, tokie mūsų teisės aktai atkreipia net ir JAV Senato dėmesį. 


Susitikimas su senatoriaus Richardo Durbino vadovaujama JAV delegacija. Vilnius, 2009 m. liepos 2 d. 

Į Lietuvos tūkstantmečio minėjimą atvyko kaimyninių šalių vadovai ir daugybė kitų 
aukšto rango svečių. 


2009 metų liepos 3 diena, Vilnius. Visa diena - susitikimų maratonas. Dalis 
jų - atsisveikinimai. Bet anaiptol ne visi. Baigdamas kadenciją, dar turiu skirti ir 
naujus pareigūnas, todėl priėmiau Ingridą Šimonytę - jos kandidatūrą į finansų 
ministrus teiksiu tvirtinti Seimui. Ji pakeis Algirdą Šemetą, kuriam atiteko Da- 
lios Grybauskaitės atlaisvintas eurokomisaro postas. 


2009 metų liepos 6 diena, Vilnius. Didi ir iškilminga diena - Lietuva šven- 
čia savo tūkstantmetį. Atvyko Danijos, Norvegijos, Švedijos karaliai, Lenkijos, 
Latvijos, Ukrainos, Suomijos, Islandijos, Gruzijos prezidentai, Estijos minist- 
ras pirmininkas ir daugybė kitų svečių. 

Renginiai vyko visą dieną, juos transliavo televizija. Man bene labiausiai jau- 
dinantis buvo Lietuvos himno giedojimas. Lygiai 9 vakaro mes, susirinkę Vil- 
niuje, ir po visą pasaulį pasklidę lietuviai daugelyje užsienio miestų vienu metu 
užtraukėme mūsų „Tautišką giesmę“. 


2009 metų liepos 8 diena, Vilnius. Prezidentūros kieme surengėme iš 


Tūkstantmečio odisėjos — kelionės aplink pasaulį - grįžusių jachtos „Amber- 
sail“ („Gintarinė burė“) buriuotojų sutikimą. Klausydamasis pasakojimo, kaip 

entuziastingai juos sutiko užsienio lietuviai, prisiminiau panašius išgyvenimus 
pats patyręs, kai su JAV lietuvių krepšininkais, būdamas delegacijos vadovu, ke- 
liavau po Pietų Ameriką ir Australiją. 

„Ambersail“ įgula aplankytuose uostuose lietuvių bendruomenėms per- 
duodavo mano sveikinimo laišką ir per sutiktuves iškeldavo prezidento vėliavą. 
Šiandien ji man buvo grąžinta. 


2009 metų liepos 9 diena, Vilnius. Šventės baigėsi, bet šventinė aura dar te- 
betvyro. Nusisekė ir orai. Baiminomės, kad lietus gali sugadinti dainų ir šokių šven- 
tes, bet gal tūkstančių žmonių maldos pasiekė dangų ir sulaukėme puikaus oro. 

Šiandien man - dar viena dvasios atgaiva. Aplankiau Joniškyje ir Akmenės 
rajone esančias dvi gimnazijas, įteikiau gimnazistams brandos atestatus. Šie su- 
sitikimai su Lietuvos ateitimi man puiki kadencijos pabaigos dovana. 


2009 metų liepos 10 diena, Vilnius. Visą dieną štabo nariai tuština darbo 
stalus, perneša mano asmeninius daiktus ir popierius į man, kadenciją baigusiam 
prezidentui, skirtas patalpas kitame Prezidentūros rūmų korpuse. Išsikraustyti 
turime iki vakaro, nes patalpų valyti ir parengti naujai komandai ateina valyto- 
jos. Visa, kas nereikalinga, išmetame ar sudeginame - židinys net žaižaruoja 
įkaitęs nuo smarkios ugnies. 

Mudu su Alma grįžome į namus tik persirengti, nes 18.30 į Baltąją salę sukvie- 
tėme dalį svarbiausių bendradarbių ir būrį per rinkimų kampanijas mums talki- 
nusių asmenų. Apsiribojome 120 svečių, nors norėjosi pakviesti gerokai daugiau 
žmonių - ir tikrai jie to nusipelnė, bet paprasčiausiai nebuvo vietos. Kiek daugiau- 
sia tilpo į salę, tiek ir kvietėme. Atvyko svečių net iš JAV, Prancūzijos, kitų šalių. 
Visas išlaidas padengėme patys, nė cento valstybės pinigų neišleidome. 

Nenorėdami, kad mūsų vakarėlį kaustytų oficialumo dvasia, paprašėme sve- 
čių nesakyti jokių kalbų. Išimtis buvo padaryta tik mano vyriausiajam patarėjui 
Ramūnui Vilpišauskui, na, ir prezidentas Algirdas Brazauskas, priėjęs prie mik- 
rofono, pažėrė man širdingų linkėjimų. Bendravome visiškai laisvai. Tai buvo 
nepamirštamas draugų susitikimas. Žavus vakaras, jokio atsisveikinimo su pa- 
reigomis liūdesio. 


2009 metų liepos 12-oji, paskutinė kadencijos diena, Vilnius. Šią dieną 
norisi užfiksuoti dienoraštyje protokoliškai tiksliai. Į Seimą su Alma atvyko- 
me 10.48. Pasitiko Seimo pirmininkas Arūnas Valinskas ir protokolo tarnybos 
atstovai. 

Rūmuose prezidentui skirtame kabinete jau laukė prezidentas Algirdas Bra- 
zauskas su ponia Kristina ir Vytautas Landsbergis su ponia Gražina, kiti parei- 
gūnai. Paskutinė atėjo Dalia Grybauskaitė. 

Posėdis turėjo prasidėti 11 valandą, tad dar turėjome laiko pasišnekučiuoti 
gurkšnodami kavą. 

Seimo pirmininkui paskelbus neeilinio posėdžio pradžią, į sausakimšą salę 
pirmieji įžengėme mudu su Alma ir buvome sutikti labai ilgais plojimais bei 
maloniomis šypsenomis. 

Mums atsisėdus, įėjo išrinktoji prezidentė D. Grybauskaitė. Po kardinolo 
Audrio Bačkio invokacijos, Seimo pirmininko ir mano kalbų Konstitucinio 
Teismo pirmininkas prisaikdino naująją Lietuvos Respublikos prezidentę Da- 
lią Grybauskaitę. 

Pirmą kartą Lietuvos prezidente tapo moteris. Stebėdamas jos inauguracijos 
ceremoniją, širdyje linkėjau: „Dieve, padėk jai! Juk jos sėkmė - Lietuvos sėkmė.“ 

Po iškilmingų pamaldų išeidami iš Arkikatedros sąmoningai atsilikome nuo 
priekyje einančios prezidentės, kurią plojimais sveikino žmonės. Tačiau paaiš- 
kėjo, kad mums su Alma ne taip lengva irtis per minią. Žmonės plojo, sveikin- 
dami į mus tiesė rankas ir skandavo: „Ačiū, ačiū, ačiū!“ 


Žmonės sveikina išrinktąją prezidente Dalią Grybauskaitę ir kadenciją baigusį 
šalies vadovą Valdą Adamkų. 

Protokolo tarnybos atstovai ragino mus eiti greičiau, kad prezidentei netek- 
tų laukti, bet ir jie įsitikino, kad nepavyks skubiau prasibrauti pro minią, - iki 
pat durų vos vos slinkome. 

Pasiekę Katedros aikštę, su prezidente D. Grybauskaite apėjome ten išrikiuo- 
tus visų rūšių kariuomenės dalinius, tuomet iš tribūnos priėmėme jų paradą. Šalia 
buvo Vyriausybės nariai, valstybės pareigūnai, dvasininkai, kiti garbūs svečiai. 

Alma stovėjo tarp manęs ir premjero Andriaus Kubiliaus. Priimdami kariuo- 
menės paradą, prezidentė D. Grybauskaitė ir aš žengtelėjome keletą žingsnių 
į priekį. Kai grįžau į ankstesnę vietą, žiūriu - nėra Almos. Iškart supratau, kad 
jai kažkas atsitiko. Vėliau ji pati papasakojo, kad staiga pajuto, tarsi po kojomis 
būtų ėmusi svyruoti tribūna. Alma paklausė A. Kubiliaus, ar negalėtų įsikibti 
jam į ranką. Jis, supratęs, kad kažkas negerai, davė ženklą apsaugos vyrams ir šie 
pamažu nuvedė ją į šalia stovintį automobilį. Matyt, Almai pasidarė silpna nuo 
karščio. Pasėdėjusi vėsinamame automobilyje, ji pasijuto geriau. 

Kaip numato ceremonialas, perdaviau prezidentei Valstybės antspaudą ir 
Konstituciją. Nusileido virš rūmų plevėsavusi mano vėliava, karininkas ją atnešė 
ir įteikė man. Stebėjau, kaip kyla jau prezidentės Dalios Grybauskaitės vėliava, 
žyminti, kad mano penkerių metų kadencija baigta ir prasideda jos penkmetis. 

Aš dar praėjau pro išsirikiavusių Vyriausybės, Seimo narių, užsienio diplo- 
matų eiles ir su kiekvienu atsisveikinau asmeniškai. Tuomet, aidint žmonių 
ovacijoms ir skanduotėms „ačiū, ačiū, ačiū“, nuėjau prie automobilio, dar pa- 
mojavau atsisveikindamas ir mes su Alma išvažiavome namo. 

Važiavau ramus, nes širdy jaučiau, kad padariau, ką galėjau, dirbau su meile 
savo žmonėms, sąžiningai tarnavau Tautai ir Valstybei. 

Liūdesys neslegia, nes suvokiu, kad baigėsi tik kadencija, o gyvenimas dėl to 
nesustojo. Galvoje jau sukasi sumanymai, ką veiksiu ateityje. Žinau, kad būsiu 
aktyvus, stengsiuosi būti naudingas savo šaliai, kūrybingai naudodamasis savo 
sukaupta gyvenimo patirtimi. 

Baigdamas antrosios ir kartu paskutinės kadencijos laikotarpio dienoraštį, 
negaliu neįrašyti šių žodžių: ačiū tau, Alma. Tu palikai neišdildomą pėdsaką 
Lietuvos visuomenės gyvenime. 


Paskutinei kadencijai pasibaigus... 


Jau kai pirmą kartą apsisprendžiau kelti savo kandidatūrą prezidento rinkimuo- 
se, žinojau, kad 27 metus dirbdamas didžiausio JAV regiono aplinkosaugos 
vadovu sukaupiau politinės, administracinės ir gyvenimiškosios patirties, lei- 
džiančios imtis tokių atsakingų pareigų. Tikėjau, kad galiu padėti savo tautai 
eiti integracijos į Vakarų bendruomenę keliu, plėtoti demokratiją ir kelti visuo- 
menės gerovę. 

Jau buvau įgijęs ir diplomatinio darbo patirties, nes, eidamas JAV Vidurio 
vakarų regiono aplinkos apsaugos agentūros vadovo pareigas, turėdavau drau- 
ge su Kanados pareigūnais spręsti Didžiųjų ežerų ekologijos problemas. Vė- 
liau, Vašingtonui ir Maskvai mėginant mažinti tarptautinę įtampą ir sumanius 
bendradarbiauti aplinkos apsaugos srityje, tapau JAV delegacijos vandenvalos 
klausimais vadovu, nuolat atvykdavau derybų į Sovietų Sąjungą. Ne kartą teko 
bendrauti ir su Europos, ir su Pietų Amerikos šalių aplinkosaugos pareigūnais, 
politikais. Tai leido man tikėtis, kad sugebėsiu deramai atstovauti Lietuvai tarp- 
tautinėje arenoje, pažinodamas Vakarų pasaulį, įstengsiu sustiprinti mūsų vals- 
tybės autoritetą. 

Žinoma, turiu pripažinti, kad, pradėdamas eiti Lietuvos prezidento parei- 
gas, menkai išmaniau savo šalies politinę virtuvę, partijų gyvenimą. Ilgainiui 
supratau, kad nepakankamai pažįstu ir penkis sovietinės okupacijos dešimt- 
mečius išgyvenusią lietuvių visuomenę. Iš pradžių neįvertinau to, kad Lietu- 
voje žmonės brendo visiškai kitokiomis sąlygomis ir jų vertybės, mąstymas 
gali gerokai skirtis nuo Vakarų šalių visuomenėms įprasto modelio. Net ir 
dabar, prabėgus beveik penkiolikai metų, mane kartais nustebina kai kurių 
asmenų moralės suvokimas, nors per šį laiką lietuvių visuomenė ir tapo gero- 
kai vakarietiškesnė. 

Gal gyvendami išeivijoje pernelyg idealizavome Lietuvą, nes ir šiandien dar 
daug kas tėvynėje atrodo ne taip šviesiai, kaip tikėjausi grįždamas į ją. Turiu 
galvoje ne materialinius dalykus, o pirmiausia pagarbos žmogui stoką. Manau, 
dėl šios priežasties taip sunkiai sekasi spręsti daugelį mūsų socialinių ir politinių 
problemų. Ne tik valdžia, teisėsauga negerbia piliečių. Neretai patys žmonės 
negerbia nei savo valstybės, nei visuomenės, nei savo artimo. Tai ir yra geriausia 
dirva nesąžiningumui, piktnaudžiavimui tarnyba, net nusikaltimams. Tuomet 
dar labiau plinta pesimizmas, netikėjimas ateitimi, o tokios nuotaikos — bene 
stipriausias mūsų visuomenės nuodas. 

Be abejo, visuomenės įpročiai negreitai keičiasi, prezidentui tenka dirbti to- 
kiomis sąlygomis, kokios yra susidariusios, ir su tais žmonėmis, kuriuos jis gali 
pasitelkti. Nepaisydamas nusivylimų, esu įsitikinęs, kad per dvi mano kaden- 
cijas Lietuvos visuomenė nebuvo sustingusi, žmonės atsikratė baimės, geriau 
ėmė suvokti savo teises, tapo reiklesni, kritiškesni valdžiai, tik dar reikėtų di- 
desnės pažangos įsisąmoninant ir savo pareigas, prisiimant didesnę asmeninę 
atsakomybę už tai, kas vyksta valstybėje. 

Traukdamasis į Vakarus, išsivežiau tarpukario Lietuvos įvaizdį. Jį susidariau 
vaikystės, paauglystės metais. Augau aš, tuo metu mano akyse augo ir Lietu- 
va. Mačiau jos pažangą, gražėjančius miestus, kylančius modernius pastatus. 
Dabar istorikai tą laikotarpį vadina autokratinio prezidento Antano Smetonos 
valdymo metais. Būdamas paauglys, nesusimąstydavau apie demokratijos sto- 
ką. Tačiau buvau auklėjamas nuoširdaus patriotizmo, tėvynės meilės dvasia - ir 
gimnazijoje, ir šeimoje. Kartu jautėsi, kaip pamažu mūsų skurdi šalis atsitiesia, 
gausėja išsilavinusių žmonių, gyvenimas gerėja. Žvelgiant iš šių laikų aukštumų, 
be abejo, A. Smetonos valdymas neatitinka demokratijos sampratos, bet anuo- 
met ir aplinkinėse šalyse niekur jos nebuvo - daug kur valdė gerokai autokratiš- 
kesni režimai nei Lietuvoje, plito net ir totalitarizmas. 

Kaip asmenybė aš galutinai subrendau jau gyvendamas JAV, ten susiforma- 
vo mano politinės pažiūros, pilietinių laisvių suvokimas. Mėgau skaityti JAV 
prezidentų knygas, jų biografijas. Tai padėjo man susikurti pasaulėžiūros pama- 
tus. Bet esu įsitikinęs, kad demokratijos iš vadovėlių neišmoksi. Reikia išaugti 
demokratinėje aplinkoje. Pusę šimtmečio gyvenau amerikietiškos laisvės sąly- 
gomis, ir demokratijos principai man tapo tokie pat savaime suprantami ir natū- 
ralūs kaip kvėpavimas oru. Grįžęs į tėvynę netrukau pajusti, kad čia visuomenė 
dar nėra taip vidumi laisva kaip JAV. Tai smarkiai atsiliepia politinei kultūrai — 
jos lygis ir iki šiol tebėra žemas. 

Kai Lietuva siekė atkurti nepriklausomybę, tautai buvo visiškai aišku, ko sie- 
kiame: susigrąžinti savo kalbos statusą, puoselėti tautinę kultūrą, savarankiškai 
tvarkyti savo ūkį, nevaržomai keliauti po visą pasaulį, turėti teisę laisvai reikšti savo 
pažiūras. Tai buvo tikėjimo ateitimi ir kūrybinio entuziazmo metai. Kai pirmą 
kartą buvau išrinktas prezidentu, džiaugsmas šiais nepriklausomybės laimėjimais 
jau buvo spėjęs atvėsti. Atėjo net šių laisvės vertybių nuvertinimo laikai, tautines 
svajones keitė siauri asmeniniai ar grupiniai interesai. Materialinės naudos siekiai 
išstūmė aukštesnius visuomenės tikslus. Netgi kartais gali atrodyti, kad Lietuva 
pasiklydo, prarado vertybinius orientyrus. Dėl to niekaip nesugebame pasinau- 
doti ir visomis galimybėmis, kurias šaliai teikia narystė Vakarų bendrijoje. 

Atsivėrusios sienos suteikė ne vien judėjimo laisvę, pasaulio pažinimo 
džiaugsmą, bet ir kelia nerimą, kad Lietuva išsivažinės. Sunku patikėti, jog atkū- 
rę savo valstybę ėmėme bijoti, kad ištirpsime pasaulio tautų katile, nutautėsime, 
prarasime savo kalbą. Nemanau, kad tai labai realu. Lietuvos istorijoje buvo ir 
gerokai pavojingesnių laikotarpių, bet tauta išliko. Grėsmės lietuvius paprastai 
tik skatina susitelkti ir įveikti sankumus. Gal todėl, kad šiandien niekas nesi- 
kėsina į mūsų valstybės laisvę, negraso tautinei tapatybei, ir nesame vieningi, 
grimztame smulkiose rietenose. 

Politinio gyvenimo provincialumas, interesų smulkumas buvo vienas di- 
džiausių mano nusivylimų. Tačiau nenusiminti, viltingai žvelgti į ateitį skatino 
tai, kad sutikau nemažai panašiai kaip aš mąstančių ir jaučiančių, tokias pat mo- 
ralines vertybes išpažįstančių žmonių. Todėl nesijaučiau ir nesijaučiu vienišas. 
Mėginau remtis šiais žmonėmis, vieni kitus įkvėpėme darbui. 

Mano patarėjai daugiausia buvo ir mano bendraminčiai. Būdavo skaudu gir- 
dėti, ypač dažnai apie mano antrosios kadencijos štabą, laidomas replikas, kad 
tai kažin kokie politikos lengvasvoriai, nieko doro negalintys nei patarti, nei nu- 
veikti. Tačiau keturi iš jų, baigę darbą Prezidentūroje, tapo viceministrais, keli 
dirba diplomatais, pora laimėjo konkursus ir įsidarbino tarptautinėse organiza- 
cijose, vienas net iškilo į Europos Parlamento pirmininko patarėjus. 

Tokiais pat išsigalvojimais dvelkė ir kai kurių politikos analitikų mėginimai 
įteigti visuomenei, kad mano antroji kadencija neva buvusi blankesnė nei pir- 
moji, aš buvau pavargęs, pasyvus ir neryžtingas, pasiduodavau patarėjų, partijų 
lyderių įtakai. Tai niekuo nepagrįsti išsigalvojimai. Niekada nenusižengiau savo 
principams, neišdaviau vertybių. Tik niekuomet nebuvau linkęs trankyti kumš- 
čiu į stalą ir grasinti bausmėmis, bet ne iš silpnumo, o iš pagarbos kitam žmogui, 
jo orumui, pažiūroms. Todėl tardavausi, išklausydavau įvairių nuomonių, kon- 
sultuodavausi su specialistais ir tik tuomet priimdavau sprendimą. 

Galiu drąsiai pasakyti, kad per antrąją kadenciją jaučiausi netgi tvirčiau nei 
per pirmąją, nes buvau įgijęs nemažai patirties, gerai susipažinęs su tarptautinės 
politikos virtuve ir užmezgęs asmeninius ryšius su daugeliu įtakingų pasaulio 
politikų. Tiesa, taip susiklostė aplinkybės, kad galėjo atrodyti, jog aš daugiau 
dėmesio skiriu užsienio politikai, bet iš tiesų jokiu būdu nebuvau apleidęs ir 
socialinių, ekonominių šalies reikalų. Mat man teko aktyviai įsitraukti spren- 
džiant tarptautinius konfliktus, Lietuva tapo svarbesne Rytų ir Vidurio Euro- 
pos politikos dalyve, nei leidžia tikėtis tokios nedidelės valstybės statusas. 

Antroji kadencija paprastai kiekvienos valstybės prezidentui suteikia gali- 
mybę tęsti nespėtus baigti darbus. Tai buvo ypač aktualu neseniai nepriklauso- 

mybę atkūrusios Lietuvos sąlygomis. Bet man pirmiausia reikėjo atkurti tai, kas 
buvo sugriauta. 

Mano antroji kadencija išsiskyrė tuo, kad jos pradžioje teko imtis uždavinio, 
kokio nelinkėčiau jokiam prezidentui, - reikėjo atkurti po Rolando Pakso ap- 
kaltos smarkiai pakirstą Prezidento institucijos autoritetą ir šalyje, ir užsienyje. 
Manau, man tai pavyko padaryti. Prezidento institucija vėl užėmė jai Konstitu- 
cijos numatytą vietą šalies politinėje sistemoje, o gausybė išskirtinių užsienio 
svečių vizitų parodė, kad Lietuvos autoritetas pasaulyje buvo dar ir gerokai su- 
stiprintas. 

Kai grįžau prie Lietuvos užsienio politikos vairo, iš karto pajutau, kad mane 
palankiai sutinka pasaulio lyderiai, su dauguma iš jų buvau pažįstamas dar iš 
pirmosios kadencijos laikų. Bendravome atvirai, nuoširdžiai ir tai padėjo per 
stebinamai trumpą laiką atkurti pasitikėjimo Lietuva atmosferą. ES lyderiai 
ėmė kreiptis į mūsų šalį prašydami padėti sprendžiant sudėtingas tarptautines 
problemas. Tokios garbingos užduotys reikalavo nemažai laiko ir pastangų. 

Antrojoje kadencijoje gerokai skyrėsi mūsų užsienio politikos siekiai. Per 
pirmąją mano kadenciją visos Lietuvos diplomatijos pastangos buvo sutelk- 
tos strateginiams tikslams pasiekti — įstoti į NATO ir ES. Kai šalis jau tapo 
šių bendrijų nare, reikėjo ieškoti, kaip galėtume būti pastebimi europinės 
politikos erdvėje, ir išsikovoti tarptautinį autoritetą. Tai buvo įmanoma tik 
Lietuvai vykdant aktyvią regioninę politiką ir tampant demokratijos bei vaka- 
rietiškų vertybių kelią pasirinkusių posovietinių valstybių užtarėja. Šią mūsų 
šalies diplomatinę misiją aš pabrėžiau jau savo inauguracijos kalboje ir visą 
antrąją kadenciją stengiausi realiai vykdyti tokią ir Lietuvai, ir visam regionui 
naudingą politiką. 

Mūsų valstybės tarptautinio autoriteto sustiprinimą laikau bene didžiausiu 
savo antrosios kadencijos laimėjimu. Tai tvirtas mūsų užsienio politikos pa- 
grindas, kuris bus svarbus ir ateityje. 

Man teko pačiam labai daug keliauti po pasaulį ir priimti Vilniuje daugy- 
bę išskirtinių užsienio svečių. Per antrąją mano kadenciją įvyko keli didžiulės 
simbolinės reikšmės valstybiniai vizitai, kokių niekada nėra buvę per visą tūks- 
tantmetę Lietuvos istoriją. Pas mus pirmą kartą svečiavosi Didžiosios Britani- 
jos karalienė, Japonijos imperatorius, Ispanijos karalius, Nyderlandų karalienė. 
Monarchų vizitai - didžiausios pagarbos ir draugystės lankomai valstybei iš- 
raiška. Per juos politiniai klausimai paprastai neaptarinėjami, bet labai svarbu 
sukurti orią ir svetingą karališkųjų svečių viešnagės atmosferą. Lietuvai tai pui- 
kiai pavyko. Tačiau tai buvo ir nelengvas darbas visoms valstybės institucijoms, 

taip pat ir man su Alma. Be to, monarchų ir kiti valstybiniai vizitai sudarė tik 
nedidelę labai gausaus mano antrosios kadencijos aukščiausio lygio susitikimų 
dalį. Tai ir lėmė, kad užsienio politikai skyriau labai daug laiko ir galėjo susida- 
ryti įspūdis, jog per antrąją kadenciją mažiau rūpinausi šalies vidaus reikalais. Iš 
tikrųjų niekuomet nebuvau nusigręžęs nuo socialinių ir ekonominių problemų. 
Manau, tai įrodo mano dienoraščiai. 

Žinoma, skaudžiai išgyvenu, kad nepavyko įgyvendinti dalies išsikeltų tiks- 
lų. Nemažai nusivylimų sukėlė įstatymų leidyba. Ypač nerimavau dėl teisėsau- 
gos būklės. Tačiau visiškai nepagrįsti kaltinimai, kad aš dangsčiau kažkokius 
teisininkų klanus. Seniai neinu prezidento pareigų, bet ar naujai valdžiai atėjus 
pagerėjo Lietuvos teisėsauga? Tik aidi skambios deklaracijos apie teisinės siste- 
mos valymą, o vienintelė regima permaina - pasitraukė kai kurie profesionalūs 
darbuotojai. Vadinasi, problemos - giluminės, gal net slypinčios pačioje visuo- 
menėje, ir būtų naivu tikėtis jas išspręsti atleidžiant vieną ar kitą pareigūną. Per 
antrąją kadenciją gyniau kai kurių teisėsaugos institucijų vadovus ne pasidavęs 
kažkokių mistinių teisininkų klanų įtakai, o vien todėl, kad jų puolimas buvo 
politinio pobūdžio ir nenorėjau leisti, sukėlus chaosą, dar labiau pakirsti teisė- 
saugos sistemos darbą. 

Be abejo, prisiimu ir asmeninę atsakomybę už tai, kad nepavyko iš esmės 
pagerinti teisėsaugos darbo. Ir reikėtų kalbėti ne tik apie šią vieną sritį. Antai 
jaučiuosi ne viską padaręs ir gerinant švietimą. Per dešimt metų taip ir nepavy- 
ko įvykdyti efektyvios švietimo ir mokslo reformos. Nemažai parengtų teisės 
aktų ilgam nuguldavo Seimo stalčiuose. Pamažu kai kas daroma, bet žingsniai 
per lėti ir neišvengiama klaidų. O laukti nėra kada, jaunimas nelaukia ir išsiva- 
žinėja. Be to, neturime teisės atsilikti nuo kitų šalių mokslo lygio, antraip būsi- 
me pasmerkti ir ateityje vilktis ES uodegoje. Neabejoju, kad švietimo pažanga 
sustiprintų vertybinius Lietuvos pamatus, pagarbą žmogui ir padėtų sukurti 
pilietinę visuomenę, kurios dar nėra. Tai lemtų pažangą ir kitose srityse — net 
sumažintų korupciją. 

Baigėsi mano antroji, jau paskutinė, kadencija. Tačiau, kaip rašiau dienoraš- 
tyje grįžęs namo po prezidentės Dalios Grybauskaitės inauguracijos iškilmių, 
gyvenimas tęsiasi. Žinoma, baigus prezidento kadenciją, padėtis pasikeičia, 
pečių neslegia kasdienė valstybės vadovo pareigų našta, bet niekur nedingsta 
atsakomybės už šalį jausmas. Būti abejingu stebėtoju man neleidžia išsiugdyti 
principai ir vertybės. Iki paskutinės gyvenimo akimirkos liksiu ištikimas savo 
susikurtai laisvos, moralios ir kūrybingos Lietuvos vizijai. Tai ir stengiuosi da- 
bar propaguoti, kiek turiu galimybių, tiek savo šalyje, tiek užsienyje. 


528 


Gaunu gausybę kvietimų į tarptautinius renginius ir net ne visuose įstengiu da- 
lyvauti. Nenutrūko mano asmeniniai ryšiai su užsienio šalių vadovais. Antai nuvy- 
kęs į Varšuvos universiteto surengtą konferenciją sulaukiau pasiūlymo papietauti 
su Lenkijos prezidentu Bronistawu Komorowskiu. Aptarėme, kaip būtų galima 
mažinti diplomatinę įtampą, įsiplieskusią dėl Lietuvos sprendimo sustiprinti lie- 
tuvių kalbos mokymą tautinių mažumų mokyklose. Jis dvi mano kadencijas pa- 
vadino auksiniu Lenkijos ir Lietuvos santykių laikotarpiu. "Tai ir visos mūsų diplo- 
matijos, ir mano dešimties metų darbo užsienio politikos srityje įvertinimas. 

Dabar tarptautiniuose forumuose pirmiausia stengiuosi nekliudyti Lietuvos 
užsienio politikai, priešingai, mėginu paremti jos siekius. Mano puikūs asme- 
niniai ryšiai su valstybių vadovais galėtų praversti kebliais diplomatiniais atve- 
jais. Pavyzdžiui, su buvusiu Lenkijos prezidentu Aleksanderiu Kwašniewskiu 
pasiūlėme prisidėti gerinant dvišalius santykius, bet, aišku, tik remdami dabar 
užsienio politikai vadovaujančių politikų iniciatyvas, jei jie manys, kad mūsų 
pagalba reikalinga. 

Sulaukiu daugybės laiškų iš visų Lietuvos kampelių. Žmonės kartais net ge- 
rokai pervertina baigusio kadenciją prezidento galimybes, tarsi pamiršę, kad jis 
jau neturi šalies vadovo įgaliojimų, negali priimti sprendimų, atleisti blogai dir- 
bančių pareigūnų. Gal jie kartais pasijunta ir nuvilti, kai negaliu padaryti, ko jie 
laukia, bet man šie laiškai padeda jausti visuomenės pulsą ir yra labai svarbus 
informacijos šaltinis, padedantis suprasti, kas žmonėms kelia nerimą. Be to, ne- 
ignoruoju ir man siunčiamų prašymų, kurių įvykdyti neturiu galių, - stengiuosi 
padėti, persiųsdamas juos kompetentingoms institucijoms su savo prierašais. 
Prezidento autoritetu pavyksta bent jau atkreipti didesnį pareigūnų dėmesį į 
žmonių rūpesčius. 

Itin džiaugiuosi, kad esu kviečiamas į miestų ir miestelių šventes, įvairius 
renginius. Jų tiek daug, kad neįmanoma visur suspėti. Ypač stengiuosi aplankyti 
kuo daugiau gimnazijų. Dažnai nuvykstu pasveikinti abiturientų atestatų teiki- 
mo proga, linkiu jiems kurti ateities Lietuvą, daug bendrauju su universitetais, 
išsakau studentams savo požiūrį į dabarties realijas ir ateities vizijas. Ne tik aš 
kalbu, bet išgirstu ir jaunimo mintis. Tai laikau prasmingiausia savo veikla, kuri 
man teikia ir didžiulį malonumą. 

Įsitikinau, kad jaunoji karta nėra abejinga savo šaliai, valstybei. Esu ir pats 
ne sykį nuogąstavęs, kad gal jaunimas nepakankamai patriotiškas, materialinės 
gerovės siekimas nustelbia meilę tėvynei, todėl jauni žmonės ir išsivažinėja į 
užsienį. Turbūt iš dalies taip ir yra. Vis dėlto, kai kalbuosi pirmiausia su univer- 
sitetų studentais, įsitikinu, jog jie tik aštriai kelia klausimus, ieško atsakymų, 

jautriai reaguoja į mūsų gyvenimo negeroves, bet nėra nusigręžę nuo Lietuvos. 
"Tai mane labiausiai įkvepia tikėti mūsų tėvynės ateitimi - auga puikių, gabių, 
vakarietiškai mąstančių profesionalų karta. Tik apgailestauju, kad jaunimas kol 
kas mažai dalyvauja šalies politiniame gyvenime. Manau, tai smarkiai stabdo 
Lietuvos politinės kultūros pažangą. Turbūt dabar girdėtųsi gerokai mažiau ir 
iki kaulų smegenų įgrisusių kalbų apie korupciją, jei į partijas ateitų daugiau 
jaunų žmonių ir jie keistų įsisenėjusius blogus senųjų politikų įpročius. 

Lietuviai - kūrybinga, talentinga tauta, tai įrodo tarptautiniu lygiu pripažinti 
mūsų menininkų, mokslininkų, sportininkų, taip pat ir verslininkų laimėjimai. 
Tik Lietuva dar nesukūrė geriausių sąlygų savo talentams atsiskleisti. 

Vis dėlto mūsų šalis per dešimt savo istorijos amžių įrodė, kad pasižymi reta 
ištverme, atsparumu ir vidine stiprybe, antraip jai nebūtų tekę švęsti savo vardo 
tūkstantmečio. 

Tikėjau ir tikiu lietuvių tauta, jos ateitimi. Neabejoju, kad gerės mūsų gyve- 
nimas, tobulės visuomenė, stiprės jos dvasia, atsiras daugiau solidarumo ir dar- 
nos. Aišku, turės prabėgti dar daug laiko, kol Lietuva ir materialinės, ir dvasinės 
gerovės požiūriu prilygs Vakarų Europos šalims. Bet tokie laikai ateis. Viliuosi, 
kad tuomet žmonės geriau supras mano poelgius ir dešimties metų politiką. Tai 
jau - istorijos teismas ir, manau, jis man bus palankus. 

